ఎమ్బీయస్‍ - గ్రేట్‍ ఆంధ్ర ఆర్కయివ్స్ ప్రాజెక్టు

**2020 Q1 జనవరి - మార్చి ఆర్టికల్స్**

**(పిడిఎఫ్‍ రూపంలో)**

**విషయసూచిక**

**రాజధాని కడితే ఎంత ఖర్చు? మానితే ఎంత..?**

**పౌరసత్వంపై జనాల్లో చైతన్యం తెచ్చిన మోదీ**

**పౌరసత్వం ఇచ్చేందుకా? తీసేయడానికా?**

**చొరబాటుదారుల మతం పట్టించుకోవాలా?**

**తెర తొలిగింది**

**శాసనమండలి రద్దు అవసరమా..?**

**మండలిలో టిడిపి గెలిచినట్లా?**

**రైతుల వెతలకు కారణం..**

**టిడిపి నాయకుల వెతలకు కారణం**

**టిడిపి గైరుహాజరీ**

**సోదె చెప్పే యువరాణి**

**పెరియార్‍పై రజనీకాంత్‍ వ్యాఖ్య**

**బ్రెజిల్‍ అధ్యక్షుడి రాకపై ఎందుకీ వ్యతిరేకత?**

**సినిమా టైటిల్‍ వివాదంలో ఇద్దరు పెద్దలు**

**బాతు థియరీ వెర్సస్‍ గుడ్లు థియరీ**

**నాది లోకలే అంటున్న కేజ్రీవాల్‍**

**విగ్రహారాధన**

**వేదాల్లో ఏముంది?**

**బ్రిటిష్‍ రాచకుటుంబం మళ్లీ మీడియా పాలు**

**పత్థల్‍గడీ కేసులు ఎత్తేసిన హేమంత్‍ సొరేన్‍**

**లక్ష్మీనారాయణ అమాయకత్వం**

**‘‘గ్లాడియేటర్‍’’ చారిత్రక నేపథ్యం**

**ఇన్‍కమ్‍టాక్స్ విధానంలో మార్పు**

**రాజకీయ వారసుడిగా నవీన్‍ పట్నాయక్‍**

**•ంద్రం జోక్యం చేసుకోవాలా?**

**‘‘యమగోల’’ బాలకృష్ణ కోసం రాసిన సినిమా**

**అకాలీదళ్‍ - బిజెపి సఖ్యం నిలిచేనా?**

**గొల్లపూడి ‘‘కళ్లు’’**

**అమితాబ్‍ (బచ్చన్‍) పేరుకి అర్థమేమిటి?**

**ఠారెత్తించిన ‘టెర్రరిస్టు’**

**వెంటాడి, వేధించే వార్త**

**సిఏఏతో గాంధీగారి కోరిక నెరవేరిందా?**

**దగాపడ్డ ప్రకాశం పంతులు గారు**

**బెంగాల్‍ బిజెపి అధ్యక్షుడు దిలీప్‍ ఘోష్‍**

**ప్రజలకు సంక్షేమమే, రాష్ట్రానికి క్షేమమేనా?**

**రాజతరంగిణి - కలశుడి కథ**

**కేరళ గవర్నరు ఆరిఫ్‍ ఖాన్‍**

**రామపట్టాభిషేకంలో రాజకీయ కోణం**

**రిజర్వేషన్‍ హక్కెలా అవుతుంది?**

**మత విశ్వాసాలు - అద్భుతాలు - 1/2**

**కరోనా కలవరం**

**ఎల్‍ఐసి భవిష్యత్తుకి బీమా వుందా?**

**గ్రద్ద దేనికి సంకేతం?**

**అరవింద్‍పై మేధావుల అసంతృప్తి - 1/2**

**తప్పు దిద్దుకున్న టిడిపి**

**డాన్‍ కామిలో డైలమా’**

**ఎస్‍ బ్యాంక్‍ను ఎందుకు విలీనం చేయలేదు?**

**టైటానిక్‍ అంటే ఏమిటి?**

**సౌదీ యువరాజు ఆయిల్‍ జూదం**

**స్థానిక ఎన్నికలు రచ్చ - అధికారపక్షం**

**స్థానిక ఎన్నికలు రచ్చ - ప్రతిపక్షం**

**స్థానిక ఎన్నికలు రచ్చ - ప్రభుత్వం**

**స్థానిక ఎన్నికలు రచ్చ - ఎన్నికల కమిషనర్‍**

**స్థానిక ఎన్నికలు రచ్చ - మీడియా**

**జ్యేష్ఠ కథ - ‘మీకు తెలుసా?’**

**నిర్భయ చట్టం అమలు తీరు**

**పలు నాగరికతలలో పాము ప్రాముఖ్యత**

జనవరి 2020 ఎమ్బీయస్‌: రాజధాని కడితే ఎంత ఖర్చు? మానితే ఎంత..?

లీడ్‌ - అమరావతిలో రాజధాని కట్టడానికి ఎంతవుతుంది అనే ప్రశ్నకు ఎవరూ సరిగ్గా సమాధానం చెప్పటం లేదు. మొదట్లో 4-5 లక్షల కోట్లు కావాలన్నారు. సేకరించిన మొత్తం భూమికి డిపిఆర్‌ లభ్యమవుతూ ఉంటే అందరికీ తెలిసేది. అది లేనప్పుడు ఎవరి చిత్తం వచ్చినట్లు వారు ఊహించేయవచ్చు. బాబు చెప్పినదేమిటి? అమరావతిలో నవనగరాలు కట్టి, పరిశ్రమల్ని తెప్పించి, జనాల్ని రప్పించి, ఆదాయం గడించి దానితో 13 జిల్లాలను పోషించేయవచ్చని! దీనిలో ఎన్ని ఇఫ్స్‌ అండ్‌ బట్స్‌ ఉన్నాయో తలచుకుంటేనే భయమేస్తుంది. అయినా బాబు ధైర్యంగా యిది సెల్ఫ్‌-ఫైనాన్సింగ్‌ కాపిటల్‌ అంటూ ప్రచారం చేశారు. ఒక పాన్‌ షాపు బ్రేక్‌ ఈవెన్‌ కావడానికే రెండేళ్లు పడుతుంది. అలాటిది దీనిలో ఉన్న పరిశ్రమలు, సేవాసంస్థలు అన్నీ బ్రేక్‌ ఈవెన్‌ కావాలంటే, లాభాలు సంపాదించాలంటే ఎన్ని ఏళ్లు, ఎన్ని దశాబ్దాలు పడుతుందో ఊహించండి. ఇంత భూరి ప్రాజెక్టు ఉంటే రాజధానికి కట్టడానికి లక్ష కోట్లు అవసరం లేదు అని కొందరు అనసాగారీ మధ్య! పైగా రాజధానిని అక్కణ్నుంచి మారిస్తే మాత్రం నష్టపరిహారాలకై దాదాపు రెండు లక్షల కోట్లు ఖర్చవుతుందని సుజనా చౌదరి అంటున్నారు. నిజమా!?

అమరావతిలో రాజధాని కట్టడానికి ఎంతవుతుంది అనే ప్రశ్నకు ఎవరూ సరిగ్గా సమాధానం చెప్పటం లేదు. రాష్ట్రం విడిపోతుంది అనగానే బాబు చేసిన మొదటి ప్రకటన - కొత్త రాజధానికై 4 లక్షల కోట్లు కావాలి అని. తర్వాత దాన్ని 5 కూడా చేశారు. అప్పటికే ఆయన తలలో సింగపూరు మోడల్‌, నవనగరాలు తిరుగుతున్నాయేమో తెలియదు. ఆ తర్వాత డిజైన్లు, గ్రాఫిక్స్‌ అందరికీ తెలిసిన సంగతే. కేంద్రం తానడిగిన డబ్బు యివ్వలేదని ఫిర్యాదు చేయడమూ తెలిసిందే. డిపిఆర్‌ (సమగ్ర ప్రాజెక్టు రిపోర్టు) లేనిదే ఎలా యిస్తాం అని కేంద్రమంత్రులు అడుగుతూనే ఉన్నారు. చివరకు యిచ్చినది 1150 ఎకరాలకు మాత్రమే! పూర్తి రిపోర్టు లేనిదే యింత ఖర్చవుతుందని ఎవరైనా ఎలా చెప్పగలరు? అద్భుత నగరం ఇన్‌ఫ్రాస్ట్రక్చర్‌కు లక్షా తొమ్మిది వేల కోట్లు అవుతాయని ఆ మధ్య నారాయణ ప్రకటించారు. అది కేవలం మౌలిక సదుపాయాలకే, భవంతులకు ఎంతవుతుందో చెప్పలేదు.

భవంతులకు అయ్యే ఖర్చు తెలిస్తే, దానిలో సింగపూరు వాళ్లు ఎంత పెడతారు, అంతర్జాతీయ సంస్థలు ఎంత ఋణం యిస్తాయి, మనం ఎంత మార్జిన్‌ పెట్టాలి అనేది తెలుస్తుంది. అంత స్తోమత ఆంధ్ర రాష్ట్రానికి ఉందా లేదా ఎవరికి వారు లెక్కలేసుకుంటారు. బాబు చెప్పినదేమిటి? అమరావతిలో నవనగరాలు కట్టి, పరిశ్రమల్ని తెప్పించి, జనాల్ని రప్పించి, ఆదాయం గడించి దానితో 13 జిల్లాలను పోషించేయవచ్చని! దీనిలో ఎన్ని ఇఫ్స్‌ అండ్‌ బట్స్‌ ఉన్నాయో తలచుకుంటేనే భయమేస్తుంది. అయినా బాబు ధైర్యంగా యిది సెల్ఫ్‌-ఫైనాన్సింగ్‌ కాపిటల్‌ అంటూ ప్రచారం చేశారు. ఒక పాన్‌ షాపు బ్రేక్‌ ఈవెన్‌ కావడానికే రెండేళ్లు పడుతుంది. అలాటిది దీనిలో ఉన్న పరిశ్రమలు, సేవాసంస్థలు అన్నీ బ్రేక్‌ ఈవెన్‌ కావాలంటే, లాభాలు సంపాదించాలంటే ఎన్ని ఏళ్లు, ఎన్ని దశాబ్దాలు పడుతుందో ఊహించండి. కట్టడానికి మనం తెచ్చిన ఋణాలు తీర్చడానికి వాయిదాలు, వడ్డీలు కూడా వీటిల్లోంచి మినహాయించాలి.

కట్టకపోతే రెండు లక్షల కోట్లా! ? - ఇంత భూరి ప్రాజెక్టు ఉంటే రాజధానికి కట్టడానికి ఏమీ అవదు అని కొందరు అనసాగారీ మధ్య. అలా ఎలాగో నాకు తెలియటం లేదు. ప్రభుత్వభూమిలో కట్టి ఉంటే భూమి ఖఱ్చు ఉండేది కాదు. అప్పుడు కూడా మౌలిక వసతులకు, భవన నిర్మాణాలకు, యితర హంగులకు బోల్డంత అయ్యేది. అమరావతి విషయంలో భూమి కూడా ఊరికే రాలేదు. జేబులోంచి డబ్బివ్వలేదు కదా అనేది పిచ్చి వాదన. డబ్బివ్వకపోయినా ఎకరాకి 1000 చ.గ.ల నివేశనస్థలం, 250/450 చ.గ.ల వాణిజ్యస్థలం కమిట్‌మెంట్‌ ఉంది. అది యివ్వనక్కరలేదంటే అది కూడా ప్రభుత్వానికే మిగిలేది. ఇది కాక ప్రతీ ఏడూ భూపరిహారం, కూలీ పరిహారం కింద వందల కోట్లు పదేళ్ల పాటు యివ్వాలి. ఇవన్నీ ఖర్చుతో కూడుకున్నవి కావా?

ఇప్పుడు రాజధాని అక్కడ కట్టాలంటే లక్ష కోట్లు అక్కరలేదని, అక్కణ్నుంచి మారిస్తే మాత్రం దాదాపు రెండు లక్షల కోట్లు ఖర్చవుతుందని సుజనా చౌదరి అంటున్నారు. అలా ఎలా అంటే ఒప్పందం నుంచి తప్పుకున్నందుకు గాను రైతులకు, యితరులకు యివ్వవలసిన నష్టపరిహారం అంత ఉంటుందట! నిజమా!? ముందుగా రైతుల గురించి ఆలోచిస్తే - వాళ్లతో చేసిన ఒప్పందాలను ఒకసారి చూడండి. నష్టపరిహారం గురించి ఏమైనా ఉందేమో! అది పూర్తిగా ఏకపక్షంగానే ఉంది తప్ప రైతులకు రక్షణ కల్పించటం లేదు. ఈనాడు రైతు రక్షకులుగా ఎందరో నాయకులు అవతారం ఎత్తుతున్నారు. వారికి కొందరు వామపక్ష మేధావులు, సామాన్యులు కూడా వంత పాడుతున్నారు. ఒక పాఠకుడు వీళ్ల గురించి నేనూ పోరాడతానని రాశారు.

ఒప్పందాలలో రైతులకు రక్షణ ఉందా? - రైతుల చేత అన్యాయపు, ఏకపక్షపు ఒప్పందాలు రాయించుకుంటున్నపుడు వీరంతా ఏమయ్యారో నాకు తెలియటం లేదు. అసలా ఒప్పందాలపై ప్రభుత్వ ప్రతినిథి ఎవరూ సంతకం పెట్టటం లేదని, అందువలన అవి బైపార్టయిట్‌ ఒప్పందాలు కావని జంధ్యాల రవిశంకర్‌ ఓ సారి చర్చలో అన్నారు. 18 నెలల్లో డెవలప్‌ చేసిన భూములను వెనక్కి యిస్తామని బాబు అన్నారు. ఇవ్వలేదు. అప్పుడు వీరెవరైనా ఉద్యమాలు చేశారా? ఆ క్లాజ్‌ అగ్రిమెంటులో ఎందుకు లేదని అడిగారా? మామూలు రాజధాని కట్టడానికే 15-20 ఏళ్లు పడుతున్నాయని యితర రాష్ట్రాలలో చూశాం. అమరావతి తయారు కావడానికి కూడా హీనపక్షం 15 ఏళ్లు పడుతుందని వీరికి తోచలేదా? అప్పటిదాకా బాబే అధికారంలో ఉంటారని ఎవరైనా గ్యారంటీ యివ్వగలరా? బాబు కానీ వేరెవరైనా ముఖ్యమంత్రి కానీ నోటితో చెప్పే మాటలు నమ్మడానికి వీల్లేదని, అంతా కాగితంపై స్పష్టంగా ఉండాలని వీరు రైతులకు చెప్పలేదా? నాబోటి కాలమిస్టులు రాస్తే ఆంధ్రవ్యతిరేకులమని, అమరావతి హైదరాబాదుకి పోటీ వచ్చేస్తుందన్న కుళ్లుతో రాస్తున్నామని చాలామంది అన్నారు.

అసలు హైదరాబాదుతో పోలిక ఎందుకనే నా బాధ. హైదరాబాదు 400 ఏళ్లకు పై బడి రాజధాని. 1956 నుంచి 23 జిల్లాలకు రాజధాని. అమరావతి కానీ వైజాగ్‌ కానీ ఖండిత రాష్ట్రానికి, 13 జిల్లాలకు రాజధాని. జనాభాలో కానీ, విస్తీర్ణంలో కానీ, కేంద్ర సంస్థల ఉనికిలో కానీ పోలికే లేదు. ఎన్నాళ్లు శ్రమిస్తే ఆంధ్ర రాజధాని హైదరాబాదు అవుతుంది? ఒకవేళ అయినా అది అభిలషణీయమా? ఇప్పటికి కూడా హైదరాబాదు తప్పిస్తే తెలంగాణలో నగరాలు లేవు. అన్నీ అక్కడే కేంద్రీకరింపబడి, హైదరాబాదు రోగాల నగరంగా, గతుకుల బతుకుల నరకంలా తయారైంది. ఆంధ్ర రాజధాని కూడా అలా కావాలా? ఉమ్మడి ఆంధ్రప్రదేశ్‌లో జరిగిన పొరపాటు మళ్లీ జరగకుండా ఆంధ్రలో అన్ని ప్రాంతాలూ యించుమించుగా కాస్తోకూస్తో తేడాగా అభివృద్ధి చెందేలా రూపొందించడం మంచిది అని టిడిపి తప్ప అన్ని పార్టీలూ అంటున్నాయి. అంటూనే అమరావతి నుంచి రాజధాని తరలించడాన్ని వ్యతిరేకిస్తాం అంటున్నాయి, వైసిపి తప్ప!

మిగిలిన భూమిని ఏం చేయాలి? - రాజధాని ఉంచినా ఉపయోగపడకుండా మిగిలిన ఎకరాలు ఏం చేయాలని వారి ఉద్దేశం? రైతుల నుంచి భూమి తీసేసుకోవడం జరిగింది, అంతా కలగాపులగం చేసి, ఏది ఎవరిదో తెలియకుండా చేసేయడమూ జరిగింది. ఆ ప్రక్రియకు లోనుకాని భూములేవైనా ఉంటే గుర్తించి వెనక్కి యిచ్చేస్తాం, వ్యవసాయం చేసుకోండి అంటే రైతులెవ్వరూ ముందుకు రావటం లేదు. మహా అయితే వెయ్యి ఎకరాలలో రాజధానికి కావలసిన బిల్డింగులన్నీ కట్టేశారనుకోండి, తక్కిన 32 వేల ఎకరాలను ఏం చేయాలి అని అడిగితే వీరెవరూ సమాధానం చెప్పటం లేదు. రైతులకు అన్యాయం జరగకూడదు, ఏకపక్షంగా నిర్ణయం తీసుకోకూడదు, రైతులతో చర్చించాలి - వంటి పడికట్టు ప్రకటనలే యిస్తున్నారు.

రైతులతో చర్చిస్తే ఏమంటారు? రాజధాని తరలించకూడదు అంటారు. సరే, తరలించం, కానీ యిక్కడ లక్షల కోట్లతో అద్భుతనగరం కట్టం అంటే తమకు దక్కిన స్థలాలను వాళ్లు ఏం చేసుకుంటారు? 'దృష్టి మరల్చడానికేనా?' అనే వ్యాసంలో రాసినట్లు వాటికి ఎంతో కొంత విలువ తప్పక పెరుగుతుంది. కానీ రైతుల ఆశలకు, దానికీ ఎక్కడా లంగరందదు. వాళ్లకు అలాటి ఆశలు కల్పించారు మరి. రైతుల చేతిలో ఉన్న ఆయుధమల్లా ఒప్పందాన్ని అమలు చేయండంటూ కోర్టుకి వెళ్లడమే! ఈ ప్రభుత్వం డెవలప్‌ చేయనంటేనే తంటా కానీ, చేసి యిస్తానంటే కోర్టు మాత్రం ఏమంటుంది? అందువలన రైతులకు నష్టపరిహారం చెల్లించవలసిన అవసరం ఎందుకు పడుతుంది?

కాంట్ట్రార్లకు నష్టపరిహారం - ఇక యితర కాంట్రాక్టుల గురించి - సింగపూరు వాళ్లతో కుదుర్చుకున్న ఒప్పందం రద్దయిపోయింది. వాళ్లేమీ నష్టపరిహారం అడగలేదు. మీరడిగిన సమాచారం యివ్వడం కంటె మానుకోవడమే మాకు హాయి అనేసి వెళ్లిపోయారు. ఇక తక్కిన వ్యాపారవేత్త లెవరితో ఒప్పందం కుదుర్చుకున్నారు కనుక! పరిశ్రమా రాలేదు, ప్రభుత్వం వాళ్లకు కమిట్‌మెంటూ యివ్వలేదు. భూకేటాయింపులు మాత్రం విచ్చలవిడిగా జరిగాయి. కేటాయింప చేసుకున్నవారు అక్కడ యిప్పుడు భవనాలు, యూనివర్శిటీలు కట్టే ఉద్దేశం మార్చుకుని కట్టకపోవచ్చు. నిర్ణీత సమయంలో వాళ్లు కట్టకపోతే ప్రభుత్వం వాటిని స్వాధీనం చేసుకోవచ్చు. నష్టపరిహారం మాట ఎందుకు వస్తుంది? ఇక భవంతులు కడతామని ప్రభుత్వం, కాంట్రాక్టర్లతో కుదుర్చుకున్న ఒప్పందం మాటంటారా? అవి ఎలా రాసుకున్నారో చూడాలి. చాలా భాగం పూర్తయిన బిల్డింగులను పూర్తి చేయిస్తున్నారు. సగం కంటె తక్కువ కట్టిన బిల్డింగులను నిలిపివేస్తున్నారు అన్నారు. నిలిపివేస్తే ఆ కాంట్ట్రార్లు అభ్యంతర పెట్టవచ్చు.

కొన్ని కేసుల్లో మొబిలైజేషన్‌ అడ్వాన్సు పేర ప్రభుత్వమే ముందుగా డబ్బు యిస్తోంది. అంతకంటె పని తక్కువగా అయి వుంటే కాంట్రాక్టరుకు నష్టం లేదు. ఎక్కువగా అయి వుంటేనే సమస్య. వేరే చోట కాంట్రాక్టు యిస్తామని రాజీ చేసుకుంటే నష్టపరిహారం మాట రాకపోవచ్చు. ఏది ఏమైనా యీ నష్టపరిహారాలు లక్షన్నర, రెండు లక్షల కోట్లు అయితే కచ్చితంగా ఉండవు. సుజనా చౌదరి గారి గ్రూపు తమ గోరంత ఆస్తులను కొండంతగా చూపి బ్యాంకుల నుంచి ఋణాలు తీసుకున్నారు. పాత అలవాటుతో యిప్పుడూ అదే తరహాలో అంకెలు ఉత్ప్రేక్షించి చెపుతున్నారు లాగుంది. పైగా రాజధాని మారిస్తే కేంద్రం ఊరుకోదు అంటూ బుకాయింపు ఒకటి! పార్టీ మారిస్తే ఊరుకునే కేంద్రం రాజధాని విషయంలో స్పందిస్తుందా? మాకేమీ ప్రమేయం లేదు, అధికార ప్రతినిథిగా నేను చెపుతున్నా అంటూ జివిఎల్‌ వెంటనే కౌంటర్‌ యిచ్చి సుజనా పరువు తీశారు. కేంద్రం నియమించిన శివరామకృష్ణన్‌ కమిటీ రిపోర్టును రాష్ట్రప్రభుత్వం తుంగలోకి తొక్కినప్పుడూ కేంద్రం కలగజేసుకోలేదు. ఇప్పుడూ చేసుకోదు. తన ఆస్తుల విలువను కాపాడుకోవడానికి సుజనా కేంద్రం పేరు వాడుకున్నారని అందరికీ అర్థమైంది.

వెక్కిరింతకు గురైన మూడు రాజధానుల కాన్సెప్టు - రాజధాని మార్పు అనకుండా జగన్‌ మూడు రాజధానులు అనడం, పైగా దక్షిణాఫ్రికాతో పోల్చడంతో వెక్కిరింతలకు గురయ్యాడు. దక్షిణాఫ్రికాలో ఒక్కో రాజధానికి మధ్యదూరం 1200 కి.మీ.లకు తక్కువ లేదు. ఇక్కడి పరిస్థితి అది కాదు. హైకోర్టు ఉన్న ఊరును కూడా రాజధాని అనడంతో, మూడు రాజధానులు కాకపోతే పదమూడు పెట్టుకో, నెలకో రాజధాని చొప్పున మార్చుకుంటూ పో, ఓడలో రాజధాని పెట్టుకుని రెండు నెలలకో రేవులో లంగరేసి, అదే రాజధాని అనుకో అంటూ వేళాకోళం చేస్తున్నారు. మూడు రాజధానులుంటే ముఖ్యమంత్రి మూడు చోట్లు యిళ్లు కడతారా అని ఓ కొక్కిరాయి ప్రశ్న. ఐదేళ్లు ముఖ్యమంత్రిగా ఉన్న బాబు రాజధానిలో యిల్లే కట్టుకోలేదు. సొంతిల్లు పరరాష్ట్రంలోనే ఉంచుకున్నారు. మొన్నటిదాకా ఉమ్మడి రాష్ట్రంలో మంత్రులుగా ఉన్నవారిలో చాలామంది సొంత యిళ్లు తమ ఊళ్లల్లో ఉంచుకుని, హైదరాబాదులో ప్రభుత్వ క్వార్టర్లలో ఉన్నారు.

ఏ ఊరైనా సరే, పెడితే అన్నీ ఒకే చోట పెట్టు అంటూ ఉపదేశిస్తున్నారు కొందరు పరిశీలకులు. కొన్ని రాష్ట్రాలలో అలా లేదు కదా, వాళ్లకు వచ్చిన లోటేమిటి అని అడిగితే సమాధానం లేదు. మన దగ్గర శ్రీబాగ్‌ ఒడంబడిక ఉంది కదా దాన్ని మన్నించాలి కదా అంటే పట్టించుకోవటం లేదు. ఉమ్మడి మద్రాసు రాష్ట్రం నుంచి విడిపోయినప్పుడు ఆంధ్ర ప్రజల మధ్య పరస్పరానుమానాలు ఉన్నాయి. ఆ ఉద్యమం కృష్ణా, గుంటూరు జిల్లాలలో ప్రారంభమైంది. ఉమ్మడి రాష్ట్రంలో అన్ని అవకాశాలు తమిళ ప్రాంతాల వారికే దక్కుతున్నాయంటూ వీళ్లు విమర్శించారు. వాళ్లు తమిళ ప్రాంతాలుగా పేర్కొన్న కొన్ని జిల్లాలు నిజానికి దక్షిణాది తెలుగువారు అత్యధిక సంఖ్యలో ఉన్నవే! వాటిని వదులుకోవడానికి కోస్తా నాయకులు సిద్ధపడ్డారు. వారి చూపంతా మద్రాసు నగరంపై మాత్రమే ఉంది. ఇదంతా రాయలసీమ వాసులను కలవర పరిచింది. మద్రాసు ఎటూ దక్కేట్టు లేదు. ఈ దక్షిణాది ప్రాంతాలు కూడా చేజారితే కోస్తా వాళ్లు తమ ప్రాంతాన్నే అభివృద్ధి చేసుకుని, తమను నిర్లక్ష్యం చేస్తారని భయపడ్డారు. అందువలన తమకు ప్రత్యేక ఆంధ్ర రాష్ట్రం అక్కరలేదని అనసాగారు.

శ్రీబాగ్‌ ఒడంబడిక - దాంతో కోస్తా నాయకులు కంగారు పడ్డారు. రాయలసీమ కలిసిరాకపోతే ఉద్యమం నీరుకారి పోతుందని భయపడి, ఆ నాయకులను చర్చలకు పిలిచారు. ఆంధ్రపత్రిక యజమాని, 'విశ్వదాత' కాశీనాథుని నాగేశ్వరరావు గారి యింట్లో కూర్చుని ఒప్పందం రాసుకున్నారు. ఆ యింటికి పేరు శ్రీబాగ్‌ కాబట్టి ఆ ఒప్పందానికి ఆ పేరు వచ్చింది. దానిలో ప్రాంతీయ కమిటీల గురించి, అభివృద్ధి వికేంద్రీకరణ గురించి అనేక హామీలున్నాయి. 1956లో తెలంగాణను కలుపుకున్నపుడు తెలంగాణ నాయకులతో యిలాటిదే 'పెద్దమనుషుల ఒప్పందం' అని చేసుకున్నారు. దానిలోనూ బోల్డు హామీలు గుప్పించారు. ఇదంతా కాంగ్రెసు నాయకుల మధ్యనే. ఒకసారి అధికారంలోకి వచ్చాక యివన్నీ మర్చిపోయారు. అదేమిటని అడగాల్సిన రాయలసీమ, తెలంగాణ నాయకులు కూడా పట్టించుకోలేదు. దాంతో రాజకీయ కారణాలతో ప్రాంతీయ ఉద్యమాలు లేవనెత్త దలచిన వారికి యివి అందివచ్చిన ఆయుధాలుగా మారాయి.

తమాషా ఏమిటంటే రాష్ట్రం ఏర్పడ్డాక ముఖ్యమంత్రులైన వారిలో చాలామంది రాయలసీమ వారున్నారు. అయినా వారు శ్రీబాగ్‌ను నిర్లక్ష్యం చేశారు. కానీ 1953లో ఆంధ్రరాష్ట్రం ఏర్పడుతుందనగానే ముఖ్యమంత్రి కాబోయే ప్రకాశం గారు ఆ ఒప్పందంలోని ముఖ్యమైన అంశాన్ని అమలు చేశారు. ఆయన కుటుంబ మూలాలు ప్రకాశం జిల్లాలో ఉన్నా, పెరిగి, పెద్దయి, ఖ్యాతి గడించింది, రాజమండ్రి, మద్రాసులలోనే! రాజధాని, హైకోర్టులలో రాజధానిని రాయలసీమకు (కర్నూలు)కి, హైకోర్టును కోస్తాకు (గుంటూరు) యిచ్చారు. అది విజయవాడ, గుంటూరులలో ఆగ్రహావేశాలను రగిలించినా ఆయన ఖాతరు చేయలేదు. ఉమ్మడి ఆంధ్రప్రదేశ్‌ నుండి మళ్లీ పాత ఆంధ్ర రాష్ట్రం ఏర్పడ్డాక, బాబు రాజధానిని కోస్తాకు యిచ్చారు కాబట్టి శ్రీబాగ్‌ ననుసరించి తమకు హైకోర్టు యిస్తారని రాయలసీమ వాసులు ఆశించారు.

కానీ బాబు ఎటూ తేల్చకుండా, హైకోర్టును చీల్చమని అడగకుండా చాలాకాలం కాలక్షేపం చేసి, చివరకు హైకోర్టును కూడా అమరావతికే అప్పగించారు. ఇప్పుడు జగన్‌ హైకోర్టును రాయలసీమకు తరలిస్తానంటే టిడిపి నాయకులు, హైకోర్టు ఎందుకు బెంచ్‌ యిస్తే పోతుందిగా అంటున్నారు. తమ హయాంలో బెంచి కూడా ప్రకటించలేదని మర్చిపోతున్నారు. ఆ బెంచ్‌ ఏదో అమరావతిలోనే పెట్టి హైకోర్టు కర్నూలులో పెట్టవచ్చుగా అంటే వీరి వద్ద సమాధానం లేదు. హైకోర్టు ఉన్నంత మాత్రాన అభివృద్ధి జరుగుతుందా అని వాదిస్తున్నారు. కరక్టు, గుడ్డికన్ను మూసినా తెరిచినా ఒకటే కాబట్టి అది తరలిపోయినా చింతించాల్సిన పనేముంది? హైకోర్టు ఉండడం వలన అభివృద్ధి జరగదు కానీ యిది భావోద్వేగాలకు సంబంధించిన విషయం.

కర్నూలు ఎంపిక లాజిక్‌ - కర్నూలు ఎందుకు ఎంపిక చేశారు? అని ప్రకాశం గారిని అడిగితే ఆయన 'తెలుగు వారందరూ ఏకమై విశాలాంధ్ర (అప్పట్లో అలాగే అనేవారు. రాష్ట్రం ఏర్పడ్డాక ఆంధ్రప్రదేశ్‌ అని పేరు పెట్టారు) ఏర్పడే రోజులు దగ్గరలోనే ఉన్నాయి. ఇప్పటికే డెవలప్‌ అయి, అన్ని సౌకర్యాలు ఉన్న హైదరాబాదు దానికి రాజధాని అవుతుంది. ఈ లోగా మరో రాజధాని కట్టి డబ్బులు తగలేయడం దేనికి? పెద్దగా ఖర్చు లేకుండా యిక్కడే కాలక్షేపం చేద్దాం' అన్నారు. అన్నట్టుగానే గుడారాల్లో సెక్రటేరియట్‌ నడిపారు. అందుకే మూడేళ్లపాటు రాజధానిగా ఉన్న కర్నూలులో పెద్ద పెద్ద భవంతులేవీ కానరావు. క్యాంపులుంటాయంతే! భవన నిర్మాణాలపై ప్రభుత్వధనం వ్యయం కాలేదు. 1953లో మద్రాసు పోగొట్టుకుని ఆంధ్ర రాష్ట్రం ఏర్పడింది. 2014లో హైదరాబాదు పోగొట్టుకుని మళ్లీ అదే సైజుకి వచ్చేసింది.

అయితే అప్పుడు ప్రకాశం గారు ప్రాక్టికల్‌గా ఆలోచించి, సౌకర్యాలన్నీ ఉన్న నగరం ఉండగా మరోదాన్ని సృష్టించడం ఎందుకు అనుకున్నారు. కానీ 2014లో బాబు దానికి విపర్యంగా ఆలోచించారు. సౌకర్యాలన్నీ ఉన్న వైజాగ్‌ ఉండగా దాన్ని పక్కకు పడేసి, కొత్తగా ఓ మాయాబజారు సృష్టించి, దానిలో సౌకర్యాలు కల్పిద్దామనుకున్నారు. అదే అన్ని చిక్కులకూ దారి తీసింది. ఆయన పాలనాకాలంలో చాలా భాగం దాని గురించి మాట్లాడడంతోనే సరిపోయింది. పైగా అది ప్రభుత్వభూముల్లో కాకుండా ప్రయివేటు భూముల్లో కట్టబోయారు. వాటికి ధర చెల్లించకుండా దీర్ఘకాలపు కమిట్‌మెంటులో ప్రభుత్వాన్ని యిరికించారు. ఇలా మొత్తమంతా అస్తవ్యస్తం చేశారు. ఐదేళ్ల తర్వాత కూడా ఏమీ చేయలేక చేతులెత్తేశారు. తర్వాత వచ్చిన ప్రభుత్వం దీన్ని సవరించడానికి చూస్తోంది. దొనకొండలో ప్రభుత్వ భూముల్లో ఎందుకు కట్టరు అని ఒక విలేకరి అడిగితే, బాబు 'అక్కడ జనాలు లేరు, అక్కడ కడితే నువ్వు కూడా నీ ఫ్యామిలీని షిఫ్ట్‌ చేయవు' అన్నారు. వైజాగ్‌లో అయితే ఆల్‌రెడీ జనాలున్నారు, సౌకర్యాలున్నాయి. అక్కడికి ఎందుకు వెళ్లలేదో తెలియదు.

రాష్ట్ర ఆర్థిక పరిస్థితి బాగా లేదని అందరికీ తెలుసు. రాజధాని కట్టడానికి కేంద్రం పెద్దగా సహకరించటం లేదనీ తెలుసు. అలాటప్పుడు సౌకర్యాలున్న వైజాగ్‌ ప్రాంతంలో, అదీ ప్రభుత్వభూముల్లో రాజధానికి అవసరమైన భవంతులు కట్టుకుంటే సరిపోతుంది అనేది ఆచరణాత్మకమైన ఆలోచన. దాన్ని వ్యతిరేకించడానికి బలమైన కారణాలు చూపాలి. లేవు కాబట్టి రైతుల సెంటిమెంటును రగులుస్తున్నారు. రియల్టర్లు నష్టపోతారు అని బాహాటంగా చెపితే జనాలు ఏడిస్తే ఏడవనీ అంటారు. హైదరాబాదులో మహేశ్వరం, ఆంధ్రలో నూజివీడు, దొనకొండ.. యిలా అనేక చోట్ల హెచ్చుధరలు పెట్టి కొనేసి, తర్వాత తలపట్టుకున్నవారు వేలల్లో, లక్షల్లో ఉన్నారు. 'ధరలు పెరుగుతాయని పెళ్లికొడుకుల్ని బేరాలాడి పెట్టుకున్నాం, యిప్పుడు తక్కువ కట్నానికి మరోణ్ని మాట్లాడుకోవాలి' వంటి కథలు ఎప్పుడూ వినబడుతూనే ఉన్నాయి. వాటికి ఎవరూ ఏమీ చేయలేరు. ఎందుకంటే రియల్‌ ఎస్టేటు కూడా షేర్‌ మార్కెట్‌ లాటి జూదమే. పరిమిత ధరలో కొంటే ఫర్వాలేదు కానీ విపరీతమైన ధరల్లో కొంటే విచారించడం ఖాయం. ఇప్పుడు వైజాగ్‌లో ఎవరైనా కొంటూంటే వారూ బాధపడక తప్పదు.

అభివృద్ధికి గ్యారంటీ లేదు - ఎందుకంటే రాజధాని, అభివృద్ధి అనేవి వేర్వేరు అంశాలు. ముంబయి రాజధాని అయినా పుణేలో చాలా అభివృద్ధి జరుగుతోంది. రాజధాని ఉన్నంత మాత్రాన కొత్త భువనేశ్వర్‌ ఏమీ బావుకోలేదు. అక్కడ ఆర్టీసీ బస్సుల్లో తగినంత ఆక్యుపెన్సీ ఉండటం లేదని ఆ మధ్య ఓ వార్త చదివాను. ప్రభుత్వం తన పక్షాన రాజధానికి కావలసిన కొద్ది బిల్డింగులు కడితే చాలు. తక్కినవి మార్కెట్‌ ఫోర్సెస్‌కు వదిలేస్తే, అవసరాలను బట్టి వారే కట్టుకుంటూ పోతారు. అందుకే కాబోలు రాజధాని నిర్మాణానికి జగన్‌ వేల కోట్లు సరిపోతాయి అంటున్నాడు. ఇప్పటిదాకా 4-5 లక్షల కోట్లు కావాలని అంటూ వచ్చిన టిడిపి యిప్పుడు అంతేమీ అవదంటోంది. అమరావతిని మార్చకూడదని జనాల్ని ఒప్పించడానికి ఆ వాదన వినిపిస్తోంది. అక్కడ టిడిపి నాయకులకు ఆస్తులున్నాయని అందరికీ తెలిసిపోయింది కాబట్టి రైతుల పాటే అందుకోవాలి.

అందుకే కాబోలు భువనేశ్వరిగారు దిగి వచ్చి రైతుల కోసం అంటూ విరాళం యిచ్చారు కానీ ఆ చర్య విమర్శల పాలైంది. ఆవిడ రాజకీయాల్లోకి యిప్పటిదాకా రాలేదు కాబట్టి, ఎవరూ ఆమె గురించి మాట్లాడలేదు. వైయస్‌ భార్య విజయలక్ష్మి భర్త మరణానంతరం రాజకీయాల్లోకి వచ్చి అనేక రకాల విమర్శలకు గురయ్యారు. భువనేశ్వరి వాటి జోలికి పోలేదు. ఈ రోజు సోషల్‌ కాజ్‌ అంటూ తెర ముందుకు వచ్చారు. ఈ సామాజిక స్పృహ యిప్పుడు రావడం కూడా వింతగా ఉంది. ఎందుకంటే గోదావరి పుష్కరాల్లో 29 మంది మరణించినప్పుడు కూడా ఆమె యిటువంటి ఔదార్యం కనబరచలేదు. బాధిత కుటుంబాలను ఆదుకోలేదు. నిజానికి ఆ నాటి సంఘటనలో ఆవిడ ప్రమేయం లేకపోయినా, 'ఆ పూజలో నేను కూడా పాల్గొన్నాను కదా, మా కోసమే కదా, జనాల్ని ఆపారు' అనే ఆలోచన ఆమెను బాధించి వుండాలి. ఏది ఏమైనా దేనికి స్పందించాలో, దేనికి అక్కరలేదో ఎంచుకునే హక్కు ఆమెకుంది.

అరకొర డిపిఆర్‌ - మళ్లీ మనం మొదటికి వస్తే అమరావతిలో రాజధాని కట్టడానికి ఎంత ఖర్చవుతోంది తెలియకుండా పోతోంది. పూర్తి డిపిఆర్‌ (డిటయిల్డ్‌ ప్రాజెక్టు రిపోర్టు) ఉండి వుంటే మనకో అంచనా ఉండి వుండేది. 'మాట్లాడితే లక్షల కోట్లు అడుగుతున్నారు, డిపిఆర్‌ పంపకుండా ప్రతిపాదన ఎలా పరిశీలిస్తాం?' అని కేంద్రం చాలాకాలం అడుగుతూ వచ్చింది. చివరకు 2018 మార్చిలో నారాయణ అసెంబ్లీలో చెప్పారు - 1450 ఎకరాలు డెవలప్‌ చేయడానికి రూ. 11,500 కోట్లు అడిగామని. అది ఎందుకంటే హైకోర్టు, అసెంబ్లీ, సెక్రటేరియట్‌ కట్టడానికి సోషల్‌ అండ్‌ ఎక్స్‌టర్నల్‌ ఇన్‌ఫ్రాస్ట్రక్చర్‌ ఏర్పరచడానికి అట. తక్కిన మహాభవనాలు కట్టే ఖర్చు దీనికి చేర్చలేదు. 1450 ఎకరాలకు అంత అయితే 33 వేల ఎకరాలకు 2.67 లక్షల కోట్లు అవుతుంది.

అంత ఖర్చు ఎందువుతుందో ఆయనే అసెంబ్లీలో చెప్పారు. తక్కిన చోటయితే పునాదికి 30 అడుగుల లోతు తవ్వితే చాలట, కానీ యిక్కడి భూమి మెత్తగా ఉండటం చేత 100 అడుగుల లోతుకి వెళ్లాలట. ఎవరైనా ఖర్చు తక్కువయ్యే ఊళ్లో కడతారు, వీళ్లు మాత్రం ఎక్కువ అయ్యే చోట ప్లాను చేశారు. బాబు 52 వేల ఎకరాల్లో నవనగరాలు అంటూ మనల్ని ఊరించినా యీ డిపిఆర్‌ 1450 ఎకరాలకు మాత్రమే పంపారు. తక్కినవాటి గురించి కనీసం ఒక స్టేజి వరకైనా తయారయి వుంటే, దాన్ని బయట పెడితే మంచిది. అప్పుడు అందరికీ ఖర్చు గురించి ఒక ఐడియా వస్తుంది.

ఎస్‌ఐజెడ్‌ మంచి ఆలోచన - ఎవరేం మాట్లాడినా, రాజకీయాలు పక్కన పెట్టి రాష్ట్రప్రజలందరూ కలిసి పరిష్కరించుకోవాల్సిన సమస్య రైతుల నుంచి సేకరించిన 33 వేల ఎకరాల సమస్య! అది బాబు తయారుచేసిన భూతమే కావచ్చు, కానీ ఆయనను నిందిస్తూ ఎల్లకాలం కూర్చోలేం కదా! రైతుల ఆశలు తీర్చడానికి అక్కడ లక్షల కోట్లు ఖర్చు పెట్టడం జరిగే పని కాదు. వందల ఎకరాల్లో రాజధాని పూర్తయిపోయినా తక్కిన భూమిని ఏం చేయాలనే సమస్య కళ్ల ఎదురుగా ఆడుతూనే ఉంది. మొన్న టీవీ చర్చలో కాంగ్రెసు అధికార ప్రతినిథి శర్మ అనే ఆయన 'ఆ మిగులు భూముల్లో కార్పోరేట్‌ ఫార్మింగ్‌ చేయవచ్చు. కాంగ్రెసు గతంలో యిలాటిది ప్రతిపాదించింది కానీ జరగలేదు' అన్నారు. నిజంగా అది మంచి ఆలోచనే. ఎందుకంటే ఆంధ్రజ్యోతి కథనం ప్రకారం 86% మంది రైతులకు 1-2 ఎకరాల భూమి మాత్రమే ఉంది. వాళ్లు విడిగా వ్యవసాయం చేసినా కిట్టుబాటు కాదు. ప్రభుత్వ ఆధ్వర్యంలో అమూల్‌ వంటి సంస్థలా దీన్ని తీర్చిదిద్దవచ్చు.

అది సారవంతమైన భూమి. భూములిచ్చిన రైతులను స్టేక్‌హోల్డర్లుగా చేసి కార్పోరేషన్‌ ఏర్పాటు చేసి, 25 వేల ఎకరాలను సాగు చేసి, వాణిజ్యపంటలను పండించి, అమ్మి, వచ్చిన లాభాలను అందరు షేర్‌హోల్డర్లకు పంచవచ్చు. పంజాబ్‌, హరియాణాలలో అగ్రి ప్రోడక్టులను లాభదాయకంగా చేసుకున్నారు. నిన్ననే వార్త చదివాను. అక్కడ ప్రభుత్వం ఎస్‌ఏజెడ్‌ (స్పెషల్‌ అగ్రికల్చర్‌ జోన్‌) ఏర్పాటు చేసే ఆలోచన ఉందని. మంచిదే. ఇక్కడ జాగ్రత్త పడవలసినదేమిటంటే ఆ కార్పోరేషన్‌ నిర్వహణ రాజకీయ నాయకుల చేతుల్లో పెట్టకుండా, నిపుణుల చేతిలో పెట్టాలి. పూర్తి వ్యాపార ఫక్కీలో నడపాలి. లేకపోతే ఆర్టీసీ లాగానే నష్టాలు వచ్చాయని, కొంతకాలం తర్వాత ప్రభుత్వం మూసేస్తా ననవచ్చు. రాజకీయ నాయకులను వారించలేము అనుకుంటే యిప్పుడే ప్రయివేటు రంగంలోని అగ్రిప్రోడెక్టు కంపెనీలతో ఒప్పందాలు చేసుకుని ప్రభుత్వ వాటాగా తలా 5 వేల ఎకరాలు యిస్తే సరి. అలా అయితే వాటిని నివేశన, వాణిజ్య స్థలాలుగా డెవలప్‌ చేసే ఖఱ్చు ప్రభుత్వానికి తప్పుతుంది. - ఎమ్బీయస్‌ ప్రసాద్‌ (జనవరి 2020)

జనవరి 2020 ఎమ్బీయస్‌: పౌరసత్వంపై జనాల్లో చైతన్యం తెచ్చిన మోదీ

మోదీ వచ్చిన దగ్గర్నుంచి పాలనలో అనేక లోపాలు జరిగినా ప్రతిఘటించడానికి ఎవరూ లేకుండా పోయారు. తక్కిన సమయాల్లో మోదీపై అసంతృప్తి వెళ్లబుచ్చుతున్నా ఎన్నికలు వచ్చేసరికి మోదీ సృష్టించే భావావేశంలో పడి ప్రజలు బిజెపినే గెలిపిస్తున్నారు. 'మోదీ పాలన గొప్పగా ఏమీ లేదు, కానీ ప్రత్యామ్నాయం కానరావటం లేదు' అనే వాళ్ల లాజిక్‌. జాతీయ స్థాయిలో ప్రధాన ప్రతిపక్షమైన కాంగ్రెసు పూర్తిగా అప్రతిష్ఠపాలయింది. రాజకీయాలంటే ఆసక్తి ఉన్న సోనియా జబ్బు పడింది. ఆసక్తి లేని రాహుల్‌ గబ్బు పట్టాడు. అయినా కాంగ్రెసును తన కబంధ హస్తాల నుంచి పోనీవడానికి సోనియా రెడీగా లేదు.

ఇక తక్కిన ప్రతిపక్షాలన్నీ ప్రాంతీయ పార్టీలే. తమ క్షేత్రంలో ఎంతోకొంత బలం ఉన్నా, బిజెపిని ఎదిరించగల సత్తా లేకుండా కొట్టుమిట్టులాడుతున్నాయి. తమలో తాము కలహించుకుంటూ, సంఘటితం కాలేకుండా ఉన్నాయి. బిజెపి తమ పార్టీల్లోంచి ఫిరాయింపులను ప్రోత్సహిస్తూ తమ బలాన్ని హరిస్తున్నా ఎదురు తిరిగి పోట్లాడే శక్తి లేదు వాటికి. ఏమైనా అంటే ఇడి, ఐటి దాడులు. కేసులు. బిజెపికి దాసోహం అనేదాకా సిబిఐ, యితర కేంద్రసంస్థలు వెంటాడుతున్నాయి. ఇన్నేళ్ల రాజకీయజీవితంలో ఏవో కొన్ని తప్పులు చేసే వుంటారు. కీలెరిగి అక్కడ వాత పెడతానంటూ బిజెపి బెదిరిస్తూ ప్రతిపక్షాలను నిర్వీర్యం చేస్తోంది.

కార్పోరేట్లు, బిజెపి ఒకరికొకరు సహకరించుకుంటూ దేశాన్ని తమ చిత్తం వచ్చినట్లు పాలిస్తున్నారు. గతకాలపు చక్రవర్తుల్లా 'ఒకే దేశం. ఒకే పాలకుడు, ఒకే భాష, ఒకేసారి ఎన్నికలు, ఒకే రేషన్‌ కార్డు, ఒకే పౌరస్మృతి..' యిలా ప్రతీదీ ఏకనామ స్మరణ చేస్తూ ఫాసిజం వైపు అడుగులేస్తున్నాడు మోదీ. దీని గురించి ప్రజలను ఎడ్యుకేట్‌ చేయడానికి కూడా ప్రతిపక్షాలకు బలం చాలకుండా ఉంది. ఎవరైనా నిజానిజాలు చర్చించబోతున్నా వినే మూడ్‌లో లేరు ప్రజలు. ఏదో ఒక అద్భుతం చేసి మోదీ దేశాన్ని గట్టెక్కిస్తాడు అనే ఊహల్లోనే బతుకుతున్నారు.

ఇలాటి పరిస్థితుల్లో పౌరసత్వం అంశం తెచ్చి మోదీ ఒక్కసారిగా ప్రజల్లో, ప్రతిపక్షాల్లో కదలిక తెచ్చాడు. నోట్ల రద్దు సమయంలోనే యిలాటి ప్రతిఘటన రావాల్సింది. కానీ అప్పట్లో రద్దు తర్వాత అద్భుతాలు జరుగుతాయని జనం ఆశించి ఊరుకున్నారు. జిఎస్‌టి దెబ్బ కూడా రుచి చూశాక మోదీ విధానాలపై నమ్మకం సన్నగిల్లింది. ఇప్పుడీ పౌరసత్వం గురించి ఏం చెప్పినా నమ్మడానికి వీల్లేదంటూ, ప్రజలు ఆందోళనలు చేస్తున్నారు. సిఏఏ, ఎన్నార్సీ, ఎన్నార్పీ.. యివన్నీ వారిలో భయాందోళనలు కలిగించాయి. ప్రజల్లో, ప్రతిపక్షాలలో అంతకు ముందు కానరాని సంఘీభావం చూసి కలవర పడిన మోదీ ఎన్నార్సీపై వెనకడుగు వేశాడు. హోం మంత్రి పార్లమెంటు సాక్షిగా చెప్పిన మాటలను ఖండించాడు. అయితే ఎన్నార్పీ ద్వారా ఆ కార్యం నిర్వర్తిద్దామని చూస్తున్నాడనుకోండి.

అనేక రాష్ట్రాల్లో చెలరేగిన యీ ఆందోళనల్లో కొందరు చనిపోయారు. వాటి వెనుక ముస్లిం సంస్థలున్నాయని ప్రభుత్వం అంటోంది. ముస్లింలు అతి తక్కువ శాతంలో ఉన్న ఈశాన్య రాష్ట్రాల్లో జరిగిన ఉద్యమం మాటేమిటి అంటే యీ ముస్లిం సంస్థలే అక్కడకు వెళ్లి అల్లరి చేశాయంటోంది ప్రభుత్వం. ఏది ఏమైనా మోదీకి తగిలిన మొదటి ఎదురుదెబ్బ యిది. కొన్ని రాష్ట్రాలు కేంద్రం ఆదేశాలు అమలు చేయమని మొండికేస్తున్నాయి. అందుకే దీనిపై పాఠకులలో కూడా ఆసక్తి పెరిగింది. ఈ అంశంపై విశదంగా రాయమని చాలామంది అడుగుతున్నారు.

సాంకేతిక విషయాల జోలికి వెళ్లే ముందు, ఈ అంశంపై నా భావాలను స్పష్టంగా వ్యక్తీకరిస్తాను. ప్రభుత్వ చర్యలపై నా స్పందన ఆ ఆలోచనాధోరణికి అనుగుణంగానే ఉంటుంది. నాతో మీరు ఏకీభవించవచ్చు, విభేదించవచ్చు. కానీ దేశానికి ఏది హితమో శాంతంగా, ఆవేశాలకు లోను కాకుండా ఆలోచించండి. ప్రజలలో ఎందుకింత వ్యతిరేకత వస్తోందో అర్థం కావచ్చు. మొదటి రెండు వ్యాసాలలో నా భావాలు చెప్పాక తర్వాతి వాటిల్లో చట్టం ఏం చెబుతోంది, ఎన్నార్సీ, ఎన్‌పిఆర్‌ గందరగోళమేమిటి అనేవి చర్చిస్తాను.

మాది విశాలమైన యిల్లు. ఇంటికి ముందు అరుగులు, వెనకాల పెరడూ ఉన్నాయి. మాకు కాస్త దగ్గరలోనే పల్లపు ప్రాంతాలున్నాయి. వరదలు వచ్చినపుడు అక్కడ నివాసముండే జనాల యిళ్లు మునిగాయి. మా యింటికి వచ్చి తలదాచుకుంటామన్నారు. సరేనన్నాను. అరుగుల మీదే పడుక్కున్నారు. పెరట్లో వంటలు వండుకున్నారు, తిన్నారు. ఆ నాలుగు రోజులూ యిల్లు నానా కంగాళీగా ఉంది. అయినా మానవత్వంతో భరించాను. ఏ మాట కా మాట చెప్పాలంటే వాళ్లను నాతో సమానంగా చూడలేదు, వాళ్లెవరినీ మా యింట్లో హాల్లోకి రానివ్వలేదు, నా బెడ్‌రూమ్‌లోకి తీసుకెళ్లి పడుక్కోబెట్టుకోలేదు. మా ఆవిడ కిచెన్‌లోకి రానివ్వలేదు. కానీ ఏ సరుకు కావాలన్నా ఉదారంగా యిచ్చేది, వాళ్లు పట్టుకెళ్లి పెరట్లో పొయ్యి పెట్టుకుని వండుకునేవారు. స్నానాలూ అవీ నూతి దగ్గరే చేసేవారు. మా బాత్‌రూమ్‌ వాడేవారు కాదు.

నాలుగు రోజుల్లో పరిస్థితి చక్కబడింది. ఎవళ్ల యిళ్లకు వాళ్లు వెళ్లారు. వాళ్లు వెళ్లాక మా యిల్లు శుభ్రం చేసుకోవడానికి రెండు రోజులు పట్టింది. వచ్చినవాళ్లలో మా కులం వాళ్లు కొంతమంది ఉన్నారు. అయినా వాళ్లను మా దగ్గరే ఉండిపొమ్మని అనలేదు. వాళ్ల పిల్లలు 'మనిల్లు కన్న యీ యిల్లే బాగుందమ్మా, యిక్కడే వుండిపోదామా?' అన్నా, వాళ్ల తలిదండ్రులు తిట్టి, ఎప్పుడూ వాళ్లు వుండే పల్లపు ప్రాంతాల యిళ్లకే తీసుకెళ్లిపోయారు. తమ కష్టకాలంలో ఆదుకున్నందుకు మాకు కృతజ్ఞతలు చెప్పారు. మనకున్నంత దానిలోనే సాటి మనిషిని ఆదుకున్నందుకు మేమూ సంతోషించాం. మూడు, నాలుగేళ్ల క్రితం యిలాగే జరిగింది. వచ్చినవాళ్లు మళ్లీ వెళ్లం అని భీష్మించి ఉంటే యీసారి వాకిట్లో అడుగు పెట్టనిచ్చేవాళ్లం కాము. పరిస్థితులకు తగ్గట్టుగా వాళ్లు నడుచుకున్నారు కాబట్టే వాళ్లకూ, మాకూ మాట దక్కింది.

ఇల్లయినా, దేశమైనా యీ విషయంలో ఒకటే. పొరుగుదేశంలో ఏదో ఆపద వచ్చింది, జనాలు తరలి వస్తారు. వాళ్లకు మనం ఆశ్రయం కల్పిస్తాం. ఏ గుడారాల్లోనో ఉండమంటాం. మన నుంచి పన్నుల ద్వారా వసూలు చేసిన డబ్బును ప్రభుత్వం వాళ్లపై వెచ్చిస్తుంది. లేదా వారి కోసం అదనంగా పన్ను వసూలు చేస్తుంది. మానవత్వ దృష్టితో మనం భరిస్తాం. ఎందుకివ్వాలి అని అడగం. ఇలా నెలో, రెండు నెలలో, మహా అయితే ఆర్నెల్లో భరించి, వెనక్కి పంపించి వేస్తాం. ఈ లోగా అక్కడ పరిస్థితులు చక్కబడ్డాయని తోచి వాళ్లు సొంత యిళ్లకు వెళ్లిపోతారు. మన దయాదాక్షిణ్యాలపై ఆధారపడకుండా తమ దేశంలో సొంత వ్యవసాయం, వ్యాపారాల ద్వారా పొట్ట పోసుకుందామని చూస్తారు. ఆ కష్టమేదో యిక్కడే పడితే, అక్కడి కంటె యిక్కడే నాలుగు రాళ్లు ఎక్కువ వస్తాయి కదా అనుకున్నవాళ్లు యిక్కడ ఉండిపోదామని చూసినా మనం 'వెళ్లిరా నాయనా' అంటాం కానీ 'నువ్వు మా మతం వాడివి, మా కులం వాడివి, ఉండిపో ఫర్వాలేదు' అనం.

ఇది సహజన్యాయం. ప్రకృతి వైపరీత్యాల వలన కాని, రాజకీయ కారణాల వలన కాని, యుద్ధవాతావరణం వలన కాని, దుర్భర జీవన పరిస్థితుల వలన కాని, శరణార్థులుగా, కాందిశీకులుగా జనాలు పొరుగు దేశాలకు వెళుతూనే ఉంటారు. పొరుగు దేశాలు కొంతకాలం ఆశ్రయం యిచ్చి వెనక్కి పంపేస్తూనే ఉంటాయి. ఇది యిటీవలి కాలంలో శ్రుతి మించి యూరోప్‌లో పెద్ద వివాదాస్పద అంశంగా మారింది. 'కాందిశీకులను మేమెందుకు ఆదరించాలి? ఎంతకాలం ఆదరించాలి? దానివలన మా దేశపౌరుల అవసరాలను తీర్చలేక పోతున్నాం. ఇది మాకు తట్టుకోలేని, తలకు మించిన భారమౌతోంది' అని యూరోపియన్‌ యూనియన్‌ దేశాలు అడుగుతున్నాయి. 'మానవత్వం కోసం భరించాల్సిందే, అది మన యూనియన్‌ పాలసీ' అని యూనియన్‌ నాయకత్వం అంటే 'అయితే మేం సభ్యత్వం వదులుకుంటాం, యీ బాధ్యత నుంచి తప్పించుకుంటాం' అంటున్నాయి ఆ దేశాలు. బ్రిటన్‌ బ్రెగ్జిట్‌ ఎంచుకోవడానికి ప్రధాన కారణాల్లో యిదొకటి. ఈ దేశాలేవీ కాందిశీకులు మన మతస్తులా, కాదా అని చూడటం లేదు. మన దేశపౌరులా కాదా అనే చూస్తున్నాయి.

ఆ దేశాల్లో ఎవరు పౌరుడో, కాదో గుర్తించేందుకు పకడ్బందీ వ్యవస్థ ఉంది. గుర్తింపు కార్డులుంటాయి. అది పోయిందంటే, వెరిఫై చేయడానికి పాత రికార్డులు పక్కాగా ఉంటాయి. ఇతర దేశస్తులను పంపేయాలి అని గట్టిగా అనుకుంటే పంపించి వేయగల సాధనసంపత్తి పుష్కలంగా ఉంది. ఇక్కడ అమెరికా నుంచి మెక్సికన్‌ అక్రమ వలసదారులను పంపలేక పోతున్నారేం? అనే ప్రశ్న వస్తుంది. పైకి ఏం చెప్పినా వాళ్లు కావాలనే మెక్సికన్లను భరిస్తున్నారని నా అనుమానం. ఎందుకంటే వాళ్లకు కావలసిన చీప్‌ లేబర్‌ ఫోర్సంతా మెక్సికో నుంచే వస్తోంది. ఆ కూలీకి స్థానికులు ఎవరూ పని చేయరు. ఐటీ రంగంలో చీప్‌ లేబర్‌ ఫోర్సు మన ఇండియన్లు. అందుకే వీసా పరిమితి ముగిసిపోయినా మనవాళ్లు కొందరు అక్కడ ఉండిపోగలుగుతున్నారు.

మన దేశంలో పౌరులను గుర్తించే వ్యవస్థ సరిగ్గా లేదు. ప్రభుత్వ యంత్రాంగం లోపభూయిష్టంగా ఉంది. అందువలన అనేకమంది అక్రమంగా చొరబడుతున్నారు. ఇన్నాళ్లూ మనకు ఉన్న గుర్తింపు కార్డు రేషన్‌ కార్డు మాత్రమే. ఆ తర్వాత ఓటరు ఐడెంటిటీ కార్డు. దొంగ రేషన్‌ కార్డులు, దొంగ ఐడెంటిటీ కార్డులు సృష్టించడం మహా సులువుగా ఉండేది. పాన్‌ కార్డులు, పాస్‌పోర్టు జారీ చేసే ప్రక్రియ మాత్రం క్లిష్టంగా ఉండేది. కానీ వాటి కోసం అడిగేవాళ్లు చాలాచాలా తక్కువ.

పౌరసత్వం నిర్ణయించడానికి పటిష్టమైన విధానం ఉండాలని ఆధార్‌ కార్డును ప్రవేశపెట్టారు. ఇది పాత వాటి కంటె చాలా మెరుగు కానీ దీనిలోనూ తమాషాలు చేసిన ఉదంతాలు పేపర్లలో వచ్చాయి. చచ్చిపోయిన వాళ్ల పేర, అమితాబ్‌, కలాం వంటి ప్రముఖుల పేర్ల ఆకతాయిలు ఆధార్‌లు సంపాదించారని తేలింది. ఎంతైనా ఆధార్‌ను యిప్పుడందరూ విశ్వసిస్తున్నారు. ప్రతీదాన్నీ ఆధార్‌కు లింక్‌ చేయమంటున్నారు. ఎక్కడో అక్కడ క్రాస్‌ చెక్‌ చేస్తూ ఉంటే లోపాలు వెలికి వస్తాయి.

ఆధార్‌ వ్యవస్థను ఎంత పటిష్టం చేస్తే అంత మంచిది అనేది నిర్వివాదాంశం. దాన్ని రేషన్‌ లబ్ధిదారులకు లింక్‌ చేసినప్పుడు బోగస్‌ రేషన్‌లు బయటపడ్డాయి. ప్రభుత్వం ఏ పథకమైనా ప్లాన్‌ చేసినప్పుడు ఎంతమందికి యిది ఉపయోగపడుతుంది, ఎంత ఖర్చవుతుంది అనేది అంచనా వేయడానికి పనికి వస్తుంది. ఆధార్‌ను ఓటరు ఐడి కార్డుక్కూడా అనుసంధానం చేసినప్పుడు బోగస్‌ ఓట్లు పడడం ఆగిపోతుంది. లోకంలో అన్నిటిని ఆధార్‌కు లింకు చేస్తున్న పాలకులు, ఆ పని మాత్రం చేయకపోవడం అనుమానాలకు దారి తీస్తోంది. ఆధార్‌ను పటిష్టం చేస్తూ, లోపాలు సరిదిద్దుతూ, అనుమానం ఉన్నచోట ఆధారాలు చూపమని అడుగుతూ ఉంటే అసలైన పౌరులెవరో తేలిపోతుంది. అది పెద్ద ఖర్చుతో కూడుకున్న పని కాదు, ఎవరూ అభ్యంతర పెట్టే పని కాదు.

అయితే బిజెపి ప్రభుత్వం మాత్రం పౌరసత్వం పేరుతో చాలా ఖర్చుతో పెద్ద కసరత్తు చేపట్టింది. ఆర్థిక పరిస్థితి బాగా లేదు, అనేక పథకాలకు నిధులు చాలటం లేదు, ఆంధ్ర వంటి రాష్ట్రాలకు వెనుకబడిన జిల్లాలకు కూడా నిధులు విడుదల చేయటం లేదు, ప్రకృతి వైపరీత్యాలు వచ్చినా ఆదుకోవడం లేదు, జిఎస్‌టిలో రాష్ట్రాలకు రావలసిన వాటాలు యివ్వటం లేదు. ఇస్తాం కానీ ఎప్పుడిస్తామో చెప్పలేం, ఎప్పటికో అప్పటికి యిస్తాం అంటున్నారు. అలా ఎందుకంటే డబ్బు లేదంటున్నారు. మరి దీనికి మాత్రం ఎంతైనా ఖర్చు పెట్టడానికి రెడీగా ఉన్నారు. దీనికింత ప్రాధాన్యత ఎందుకు? అంటే బిజెపికి ఓ ఎజెండా ఉంది. దాని ద్వారా రాజకీయాలు నడిపి ఓటు బ్యాంకును తయారు చేసుకుందామని చూస్తోంది. ఇదీ అసలు సమస్య. (సశేషం) - (ఫోటో - పౌరసత్వ సవరణ చట్టానికి వ్యతిరేకంగా ఈశాన్య రాష్ట్రాలలో ఆందోళనలు) - ఎమ్బీయస్‌ ప్రసాద్‌ (జనవరి 2020)

జనవరి 2020 ఎమ్బీయస్‌: చొరబాటుదారుల మతం పట్టించుకోవాలా?

అక్రమ చొరబాటుదారులు ఎవరైనా సరే, ఏ మతస్తులైనా సరే - ఉదాహరణకి బర్మా రోహింగ్యా ముస్లిములు - వెనక్కి పంపేయాలని నా బోటి వారి ఉద్దేశం. దీనిలో మానవత్వానికి ప్రమేయం లేదు. వాళ్లు రాకూడదు, వచ్చారు కాబట్టి పంపేయాలి. వెనక్కి వెళతారో, మరో దేశంలో అక్రమంగా చొరబడతారో వాళ్ల యిష్టం, వాళ్ల రిస్కు. వెనక్కి వెళితే మనుగడ సాగించడం కష్టం, స్వేచ్ఛగా బతకడం కష్టం అంటే తిరగబడమనండి, పోరాడమనండి. హక్కులు సాధించుకోమనండి. అంతే కాని, యిక్కడో అనాథాశ్రమం ఉంది, వాళ్ల యింట్లోకి తీసుకెళ్లి వాళ్లతో సమానంగా చూసుకుంటారు అనుకోకూడదు. ఇక శరణార్థులైనా సరే, మూణ్నెళ్లు, మహా అయితే ఆర్నెల్లు.. అంతే! తర్వాతైనా వాళ్లు వెనక్కి వెళ్లి వాళ్ల బతుకు వాళ్లు బతకాలి, పోరాడాలి. ఇక్కడ మేమూ మా హక్కుల గురించి ఉద్యమాలు చేస్తున్నాం, జైళ్లకు వెళుతున్నాం, మీరూ ఆ పని చేయండి అని మనం స్పష్టంగా చెప్పాలి. మీ కొంపలో అగ్గి వుంది కదాని, మా కొంపలో తిష్ట వేస్తానంటే ఎలా? వెళ్లి ఆర్పుకో. లేకపోతే అగ్గి పెట్టినవాడి కొంపని తగలెట్టు. మీ ఏడుపు మీది, మా ఏడుపు మాది.

కానీ బిజెపి అక్రమంగా వచ్చినవారిని మతపరంగా చీల్చింది. ముస్లిములు తప్ప తక్కినవారందరినీ పౌరులుగా గుర్తిస్తోంది. అక్రమంగా వచ్చిన వారు హిందువులైతే చాలు (ఇంకా కొన్ని మతాల పేర్లు కలిపారు, దాని గురించి తర్వాత చెప్తాను) వాళ్లకు పౌరసత్వం యిచ్చేస్తానంటోంది. అంటే మనతో పాటు వాళ్లకూ సమానహక్కు లన్నమాట! ఈ దేశంలో పుట్టి, యిక్కడే పెరిగి, యీ దేశం యిలా వుండడానికి కారకులైన మనకీ, పరదేశంలో పుట్టి యిన్నాళ్లూ అక్కడే వున్నవాడికీ తేడా లేదన్నమాట. మన యింట్లోనే మనల్ని పక్కకు సర్దుకోమని చెప్పి వాళ్లను మన పక్కన కూర్చోబెడుతున్నారు. మన తిండిలో వాటా పెడుతున్నారు. మనం యిన్నాళ్లూ పోగేసుకున్న ఆస్తిపాస్తులలో వాటా యిస్తున్నారు. మన కిచ్చే సంక్షేమ పథకాలు వాళ్లకూ యిస్తున్నారు. పోనీ వాళ్లేమైనా మేధావులు, మన దేశ మేధోసంపదకు, భౌతికసంపదకు ఉపయోగపడతారు, వాళ్లు రావడం మన బాగుకే అంటే సరేలే అనుకుంటాం. కానీ యీ వచ్చేవాళ్లు అలాటి బాపతు కారు. మనకు భారంగా పరిణమించేవారే!

ఇదెక్కడి అన్యాయం అంటే వాళ్లు మన హిందువులు, వాళ్లవాళ్ల దేశాల్లో మతపరంగా కష్టాలు ఎదుర్కుంటున్నారు కాబట్టి, భారతదేశం తప్ప మరో హిందూదేశం లేదు కాబట్టి వాళ్లను మనం ఆదరించాల్సిందే అని ఆరెస్సెస్‌ భావజాలం ఉన్నవాళ్లు వాదిస్తారు. దీనిలో ప్రతి అంశాన్ని మనం చర్చించాల్సిందే. పరదేశస్తుడు పరదేశస్తుడే! వాణ్ని మతపరంగా చూడలేం. శ్రీలంక తమిళుల్లో ఎల్‌టిటిఇ సభ్యులు అనేకమంది హిందువులు. వాళ్ల కారణంగా భారతదేశంలో కొన్నేళ్లపాటు స్మగ్లింగు, హత్యలు, కాల్పులు వంటి అసాంఘిక కార్యకలాపాలు పెచ్చుమీరాయి. స్థానికులను భయభ్రాంతులను చేశారు. వాళ్లలో ఒకడు వచ్చి 'మా దేశంలో సింహళ బౌద్ధులు మమ్మల్ని జాతిపరంగా, మతపరంగా హింసిస్తున్నారు, నాకు ఆశ్రయం యివ్వండి' అంటే యివ్వాలా?

రేపు శ్రీలంకతో, ఎల్లుండి మలేసియాతో, ఆవలెల్లుండి థాయ్‌ల్యాండ్‌తో మనకు యుద్ధం వస్తే ఆ దేశపౌరులలో హిందువులతో సంబంధబాంధవ్యాలు పెట్టుకుంటామా? అమెరికాతో వచ్చినా అంతే! అప్పుడు సాటి తెలుగువాడు, సాటి హిందువు, సాటి కులస్తుడు - యివన్నీ జాన్తానై. నువ్వు శత్రుదేశం వాడివి, నిన్ను దగ్గరకు రానివ్వం. ఆ దేశపు సైన్యంలో లేదా గూఢచారిదళంలో నువ్వుంటే నిన్ను చంపడానికి కూడా సంకోచించం. చైనాతో యుద్ధం వచ్చిందనుకోండి, మన విష్ణువు అవతారమైన బుద్ధుణ్ని వాళ్లలో కొంతమంది కొలుస్తారు, పాపం బుద్ధుడి విగ్రహాలు కూడా పెద్దపెద్దవి చేసి జాగ్రత్తగా పెట్టుకున్నారు అని జాలిపడి వదిలేస్తామా? మతంతో ప్రమేయం ఏముంది, దేశం ముఖ్యం అనుకుంటూ పోట్లాడమా?

మనం ఒక్కరమే కాదు, ప్రపంచమంతా యిలాగే ఆలోచిస్తుంది. అందుకే ముస్లిము దేశాల మధ్య వారిలో వారికి యుద్ధాలవుతాయి. షియా, సున్నీ వంటి శాఖాభేదాలు కొన్ని సందర్భాల్లో వుండవచ్చు, కొన్నిసార్లు ఉండకపోవచ్చు. ఒకే శాఖ వారు, ఒకే కుటుంబీకులు కూడా యుద్ధాలు చేసుకుంటారు. క్రైస్తవ దేశాలూ అంతే! రెండు క్రైస్తవదేశాలు వందేళ్లపాటు నిరంతరంగా యుద్ధం చేసుకున్న చరిత్ర ఉంది. చైనా, జపాన్‌ రెండూ బౌద్ధం ఆదరించే దేశాలే! శతాబ్దాలుగా యుద్ధాలు చేసుకున్నాయి. మతం వేరు, దేశప్రయోజనం వేరు. రాజపక్ష వచ్చి వెంకటేశ్వరుణ్ని దర్శించాడు కదాని మనం వాటేసుకోం. దేశవిరోధిగానే చూస్తాం, అతను నెగ్గకుండా శతథా ప్రయత్నిస్తాం. ఎల్‌టిటిఇ నాయకుల్లో హిందువులు ఉన్నారు కదాని రాజీవ్‌ గాంధీని హత్య చేసినా క్షమించి ఊరుకోలేదు. శిక్షలు వేయించాం.

ప్రపంచవ్యాప్తంగా శరణార్థులకు ఆశ్రయం యిచ్చినపుడు - వారి మతాన్ని చూడరు. మన భారతీయులు బర్మాలో స్థిరపడి, స్థానికులకు కన్నెర్ర కలిగేటంతగా ఎదిగారు. సైనిక ప్రభుత్వం వచ్చి భారతీయులందరినీ వెళ్లగొట్టినపుడు మన దేశం వారికి ఆశ్రయం యిచ్చి వాళ్లకు శరణార్థి శిబిరాలు కట్టి, ఉపాధి కల్పించి, ఆదుకుంది. వాళ్లను మతపరంగా చీల్చి హిందువులైతేనే ఆశ్రయం యిస్తాం అనలేదు. టిబెట్టును చైనా ఆక్రమించినపుడు, అక్కడి బౌద్ధులు కొందరు శరణార్థులుగా వచ్చినపుడు 'మీరు హిందువులు కాదు కదా' అనలేదు. ఇప్పుడు శరణార్థుల రాకను ప్రతిఘటిస్తున్న యూరోప్‌ దేశాలు, దక్షిణ అమెరికా దేశాలు కూడా క్రైస్తవులైతే రానిస్తాం అనటం లేదు. పరదేశం వాళ్లు మాకు వద్దు బాబోయ్‌ అంటున్నారు.

ఇక రెండో పాయింటు - వాళ్లవాళ్ల దేశాల్లో మతపరంగా కష్టాలు ఎదుర్కుంటున్నారు కాబట్టి.. అనేది! దీనికి మొట్టమొదటగా అడగాల్సిన ప్రశ్న - మతపరంగా ఎదుర్కుంటున్నారని ఎలా చెప్పగలరు? దానికి ఆధారాలు ఏమైనా చూపగలరా? కానీ బిజెపి తయారు చేసిన బిల్లులో అలాటి ఆధారాలు చూపాలన్న నిబంధన ఏమీ లేదు. కొన్ని దేశాల పేర్లు పేర్కొని ఆ దేశపు హిందువైతే చాలు, మహరాజులాగ వచ్చేయవచ్చు అంటోంది ఆ బిల్లు. అక్కడ హిందువులకు వ్యతిరేకంగా, వారి మనుగడకు ముప్పు వాటిల్లేలా ప్రభుత్వం ఫలానా చట్టాలు చేసింది అని మన ప్రభుత్వం మనల్ని కన్విన్స్‌ చేయాలి కదా! అదేమీ లేదు. ఆ దేశాల్లో అనేక వర్గాల ప్రజలు యిక్కట్లు పడుతున్నారు. పాకిస్తాన్‌, అఫ్గనిస్తాన్‌ వంటి దేశాల్లో ముస్లిముల్లోనే ఒక వర్గం వారు మరో వర్గం వారిని బాధిస్తున్నారు. ఒకే వర్గంలో కూడా ప్రాంతీయ భేదాలతో ఒకరి నొకరు హింసిస్తున్నారు. ఉగ్రవాదం ప్రదర్శిస్తున్నారు. అందువలన అక్కడి సమాజం అల్లకల్లోలంగా ఉంది కాబట్టి మీ యింట్లో వచ్చి తిష్ట వేస్తాం అంటే ఎందుకు ఒప్పుకోవాలి?

పాకిస్తాన్‌, బంగ్లాదేశ్‌లలో హిందువులను హింసిస్తున్నారు, వారిని మనం ఆదుకోవాలి అనే వాదన ప్రబలంగా వినిపిస్తోంది. 1947లో దేశ విభజన జరిగింది. హిందువులు మెజారిటీగా భారత్‌, ముస్లిములు మెజారిటీగా పాకిస్తాన్‌ ఏర్పడ్డాయి. ఎవరైనా ఎక్కడైనా ఉంటూ మతస్వేచ్ఛను అనుభవించవచ్చు అని పాలకులు అనుకున్నారు. ఆ మేరకు గంభీర ప్రసంగాలు కూడా చేశారు - జిన్నాతో సహా! అయితే ఆచరణకు వచ్చేసరికి భారత్‌లో ఉన్నంత స్వేచ్ఛ పాకిస్తాన్‌లో లేకుండా పోయి అది పూర్తి మతరాజ్యంగా తయారైంది. అసలు ఆచరణ ఎలా వుంటుందో తెలియడానికి ముందే విభజన ప్రకటన రాగానే సరిహద్దు ప్రాంతాల్లోని సామాన్యజనం అమానుషంగా ప్రవర్తించి పరమతస్తులను తరిమివేయడానికి చూశారు. దాంతో హిందువులు యిటు వచ్చేసి, ముస్లిములు అటు వెళ్లిపోయారు.

ఎవరైనా పాకిస్తానీ (తూర్పు, పశ్చిమ) హిందువు, ఇండియాకు వచ్చేద్దామని అనుకుని ఉంటే అది సరైన అవకాశం. రాలేదంటే అర్థమేమిటి? అక్కడ బాగానే ఉందని అతను ఫీలయ్యాడని! పోనీ మొదట్లో అలా అనుకున్నా, మతపరంగా వివక్షతకు గురవుతున్నానని అతను ఐదారేళ్లలోనే ఫీలయి వుండాలి, అప్పుడైనా వచ్చేసి ఉండాలి. అప్పుడూ రాలేదంటే అర్థమేమిటి? అక్కడి పరిస్థితులతో అతనికి పేచీ లేదని! 1947 వెళ్లి ఏడు దశాబ్దాలు దాటాయి. ఒక తరం పూర్తిగా వెళ్లిపోయింది. ఇప్పుడు మతపరమైన వివక్షత పేరు చెప్పి వద్దామనుకుంటున్నాడంటే మనం నమ్మాలా? ఇన్నాళ్లూ ఏం చేస్తున్నావు బాబూ అని అడగవద్దా? అలాగే బంగ్లాదేశ్‌! అది ఒకప్పుడు తూర్పు పాకిస్తాన్‌. సంఖ్యాపరంగా పశ్చిమ పాకిస్తాన్‌ కంటె పెద్దది. అయినా పశ్చిమ పాకిస్తాన్‌ వాళ్లు వాళ్లను అణచి వేయాలని చూశారు. మొదట రాజకీయంగా, 1970లో సైనికపరంగా!

అప్పుడు జరిగిన జాతిహననం (జెనోసైడ్‌) మతపరంగా జరగలేదు. తూర్పు పాకిస్తాన్‌లోని హిందువులను, ముస్లిములను యిద్దరినీ చంపేశారు. భారత్‌ సహకారంతో తూర్పు పాకిస్తాన్‌, పశ్చిమ పాకిస్తాన్‌ దాడిని తట్టుకుని, బంగ్లాదేశ్‌ అనే విడి దేశంగా ఆవిర్భవించింది. ఆ క్రమంలో ఇండియా బంగ్లాదేశీ శరణార్థులకు ఏడాది పాటు ఆశ్రయం యిచ్చి తిరిగి వెళ్లమంది. ఆ శరణార్థుల ఖర్చును మన ప్రభుత్వం పౌరుల నుంచి అదనపు తపాలా బిళ్ల రూపంగా వసూలు చేసింది. శరణార్థుల్లో చాలామంది వెళ్లిపోయినా, కొందరు ఉండిపోయారు. వారిలో హిందువులు, ముస్లిములు యిద్దరూ ఉన్నారు. ఆ తర్వాత కూడా చాలామంది బంగ్లాదేశీయులు, యిరుమతాల వాళ్లూ వలస వస్తూనే ఉన్నారు. వాళ్ల తాకిడి అసాంపై పడి, అక్కడి జనజీవితం అస్తవ్యస్తమైంది. ఇదెక్కడి న్యాయమని అసాం విద్యార్థులు ఆందోళన చెయ్యగా, చెయ్యగా చివరకి బంగ్లాదేశ్‌ ఆవిర్భావం వరకు వచ్చిన వారిని పౌరులుగా స్వీకరించాలని, తర్వాత వారిని గుర్తించి వెనక్కి పంపేయాలని కేంద్రప్రభుత్వం ఒప్పుకుంది.

ఆ తర్వాత కూడా వచ్చినవారిని మనం ఎందుకు ఆమోదించాలి? అనేదే ప్రధానమైన ప్రశ్న. ఎందుకు వస్తున్నారు వాళ్లు? మెరుగైన జీవనోపాధి కోసం వస్తున్నారన్నది నిస్సందేహం. మతపరమైన అణచివేత తట్టుకోలేక హిందువులు వస్తున్నారని మాటవరసకి అనుకున్నా, మరి ముస్లిములు ఎందుకు వస్తున్నారు అనే ప్రశ్న వస్తుంది. బంగ్లాదేశ్‌ ప్రజలు అవస్థలు పడుతున్నారు, వారి జీవన ప్రమాణాలు సరిగ్గా లేవు అంటే హిందువులకు, ముస్లిములకు అందరికీ వర్తిస్తుంది. మా బతుకులు బాగుపడడానికి వస్తున్నాం అంటే మన దేశంలో దారిద్య్రరేఖకు దిగువన వున్నవాళ్లంతా చైనా వెళ్లి స్థిరపడతాం అంటే చైనా రానిస్తుందా? మతపరమైన వివక్షత జరుగుతోందనే కారణం చెపితే, యిక్కడ మన దేశంలో కొన్ని సందర్భాల్లో దళితులపై అత్యాచారాలు జరుగుతూనే ఉన్నాయి. వాళ్లంతా మాపట్ల కులవివక్షత చూపుతున్నారని ఫిర్యాదు చేస్తే బంగ్లాదేశ్‌ రానిస్తుందా?

నా ఉద్దేశంలో యీ మతపరమైన వివక్షత అంతా ఒట్టిమాట. సాగినంత కాలం అక్కడే ఉన్నారు. జరుగుబాటు కాకపోతే యిటు వచ్చేస్తున్నారు. ఒకవేళ హిందువులకు అవకాశాలు రావటం లేదు అంటే ఆ పరిస్థితి 1950లలోనే ప్రారంభమై ఉండాలి. అప్పుడు రాకుండా యిప్పుడు వచ్చారంటే యిదొక సాకు మాత్రమే. హిందువులపై ప్రత్యేకంగా అత్యాచారాలు జరుగుతున్నాయన్న దానికి రుజువేమిటి అని అడిగితే మన వాళ్లలో కొందరు అక్కడ గుళ్ల సంఖ్య తగ్గింది అని చెప్తున్నారు. పాశ్చాత్య దేశాల్లో చర్చిల సంఖ్య తగ్గిందని వాటికనే చెబుతోంది. అంతమాత్రం చేత అక్కడ క్రైస్తవులను అణచివేస్తున్నారని అనగలమా?

అమెరికాలో అనేక చర్చిలకు భక్తులు రాకపోవడంతో ఆదాయం తగ్గి, నిర్వహణాభారం పెరిగి మూసివేసే దశకు వచ్చాయి. మన హిందువులు కొందరు వాటిని కొనేసి, దేవాలయాలుగా మారుస్తున్నారు. హిందువులు క్రైస్తవులను పీడించారని అనగలమా? ఇక్కడ కూడా కొత్తగా సాయిబాబా గుడులు వెలుస్తున్నాయి తప్ప, పురాతన శైవ, వైష్ణవ దేవాలయాలు నిర్వహణ లేక శిథిలాలయ్యాయి. ధూపదీపనైవేద్యాలు ఉండటం లేదు. అర్చకులకు జీతాలు లేవు. మరి యిక్కడా హిందువులు అణచివేతకు గురవుతున్నారా? గుడికి వెళ్లేవారు లేకపోతే, ఆదరణ కోల్పోయి, మూతపడడం సహజం.

రాష్ట్రప్రభుత్వ సహకారంతో, కేంద్ర ప్రభుత్వ ఉదాసీనతతో మన దేశంలో బాబ్రీ మసీదును కూలగొట్టినట్లు పొరుగున ఉన్న ముస్లిం దేశాల్లో హిందూ దేవాలయాలను వేటినైనా కూలగొడితే దాన్ని మనం పరిగణనలోకి తీసుకోవాలి. ఆ వెనువెంటనే ఎవరైనా తరలివస్తే వాళ్ల కేసు పరిశీలించాలి. బాబ్రీ మసీదు కూలగొట్టిన పాతికేళ్లకు ఎవరైనా భారతీయ ముస్లిము పాకిస్తాన్‌కి వెళ్లి 'మాకు మతస్వేచ్ఛ లేదు, మా ప్రార్థనాలయం కూల్చారు, మీ పౌరసత్వం యివ్వండి.' అని చెపితే 'ఇన్నాళ్లూ ఏం చేశావ్‌ బాబూ?' అని అడుగుతారు.

ఇది కాకుండా చెప్పే మరో కారణం ఏమిటంటే - ఆ యా దేశాల్లో హిందువుల శాతం తగ్గిపోయింది అని. సంఖ్య తగ్గడానికి అనేక కారణాలుండవచ్చు. ఆ మాటకొస్తే మన దేశంలో కూడా హిందువుల సంఖ్య తగ్గి వుంటుంది. కుటుంబ నియంత్రణ పాటించడం వలన కావచ్చు, యితర దేశాలకు వలస వెళ్లడం కావచ్చు. 1947 తర్వాత అనేక ప్రపంచ దేశాల్లో స్థిరపడిన హిందువులు భారత్‌ నుంచి వెళ్లినవారే కదా! ఆ మేరకు యిక్కడ సంఖ్య తగ్గినట్లేగా! గల్ఫ్‌ దేశాల్లో ఊపు వచ్చాక కేరళ నుంచి పెద్ద సంఖ్యలో హిందువులు, ముస్లిములు ఉద్యోగార్థం వెళ్లారు. ఆ మేరకు కేరళలో వారి జనాభా తగ్గింది. అందువలన హిందువులు, ముస్లిములను యిక్కడ బాధిస్తున్నారని అర్థం కాదు కదా! పాకిస్తాన్‌, బంగ్లాదేశ్‌కు చెందిన అనేకమంది హిందువులు బాగా చదువుకుని మన దేశపు హిందువుల లాగానే యూరోప్‌లో, అమెరికాలో నివాసముంటున్నారేమో! విషయాలు లోతుగా తెలుసుకోకుండా భావావేశంతో ఏవేవో తీర్మానాలు చేసేయడం తప్పు.

ఇక మూడో అంశం - హిందువులకు ప్రపంచంలో వేరే ఎక్కడికీ వెళ్లే అవకాశం లేదు కాబట్టి మన దేశం ఒక్కటే ఏకైక హిందూ దేశం కాబట్టి వారికి పౌరసత్వం యివ్వవలసిన బాధ్యత మనదే అనడం! మొదటగా తెలుసుకోదగినది, మనది హిందూదేశం కాదు. అన్ని మతాలకు సమానావకాశం యిచ్చిన దేశం. కొన్ని దేశాలు తమ అధికారం మతం క్రైస్తవం, ఇస్లాం అని ప్రకటించుకున్నట్లు మనం హైందవం అని ప్రకటించుకోలేదు. మన దేశం హిందూస్తాన్‌ కదా అంటే అది ప్రాంతం బట్టి వచ్చిన పేరు. అలా అయితే హిందూకుష్‌ పర్వతాలు కూడా మనవే అనాలి. పేరు బట్టే అన్నీ వుంటాయనుకుంటే పాకిస్తాన్‌ పేరుకి అర్థం పవిత్రస్థలం అని. అక్కడేమైనా పవిత్రత కనబడుతోందా?

ముఖ్యమైన పాయింటు - హిందువులు వెళదామనుకుంటే ప్రపంచంలో ఏ దేశానికైనా వెళ్లవచ్చు. 'హిందువులకు ప్రవేశము లేదు' అని ఏ దేశమూ బోర్డు పెట్టుకోలేదు. భారత్‌లో ఉన్న హిందువులే యితర దేశాల్లో ఉండగా లేనిది, పాకిస్తాన్‌, బంగ్లాదేశ్‌ దేశాల్లో హిందువులు వెళ్లలేరా? అక్కడ బతకలేరా? చౌకగా కూలిపని చేస్తానంటే గల్ఫ్‌ వాళ్లు ఎవరినైనా రానిస్తున్నారు. అక్కడ కాకపోతే ఆఫ్రికాకు వెళ్లవచ్చు. అక్కడా మన హిందువులు అనేక దేశాల్లో కష్టపడి పైకి వచ్చారు. అక్కడి పౌరసత్వం యిస్తారో లేదో తెలియదు కానీ వర్క్‌ పర్మిట్‌లు మాత్రం యిస్తున్నారు. ఇండియాలో వచ్చి మన నెత్తి ఎక్కడం తప్ప, వారికి గత్యంతరం లేదని, లేకపోతే ఊచకోతకు గురవుతారని చెప్పడం అబద్ధం.

1971 తర్వాత పాకిస్తాన్‌, బంగ్లాదేశ్‌లలో అలాటి నియంతలు ఎవరూ రాలేదు. అఫ్గనిస్తాన్‌ అంటారా, అక్కడ సోదర ముస్లిములనే ఊచకోత కోస్తున్నారు. బౌద్ధ విగ్రహాన్ని బద్దలు కొట్టారు. పౌరసత్వ సవరణ చట్టంలో ఎఫెక్టు కోసం అఫ్గనిస్తాన్‌ పేరు కూడా చేర్చారు కానీ అక్కడ బౌద్ధులు, శిఖ్కులు, జైనులు, క్రైస్తవులు, పార్శీలు, హిందువులు చెప్పుకోదగ్గ సంఖ్యలోనైనా ఉన్నారని నేననుకోను.

హిందువులకు ఉన్నది హిందుస్తాన్‌ ఒక్కటే అని వాదించేవారు ఆ చట్టంలో ముస్లిములు కాక తక్కిన మతాల పేర్లు ఎందుకు వచ్చారో చెప్పలేరు. జైనులు, శిఖ్కులు వేర్వేరు మతాలైనా హిందువులకు అనుబంధ మతాలే అనుకున్నా, పార్శీలు ఎక్కణ్నుంచి వచ్చారు? వారిది పర్షియా. వారి మతం జొరాష్ట్రియన్‌. కావాలంటే పర్షియా వెళ్లవచ్చు. వారిలో కొందరు కొన్ని శతాబ్దాల క్రితం భారత్‌కు శరణార్థులుగా వచ్చినంత మాత్రాన వాళ్లనీ భారత్‌ ఆహ్వానించాలా? బౌద్ధం భారత్‌లో ఆవిర్భవించింది సరే, కానీ అది ఒక ప్రధానమతంగా చైనా, జపాన్‌, యితర ఆగ్నేయాసియా దేశాల్లో ఉంది. వాళ్లు అక్కడకి వెళ్లవచ్చుగా!

ఇక క్రైస్తవులు, వారి మతం ప్రపంచంలో ఎన్ని దేశాల్లో వుందో లెక్కే లేదు. ఎక్కడికైనా వెళ్లవచ్చు. ఇక్కడే రావడం దేనికి? వీళ్లందరి పేర్లూ చేర్చి ఒక్క ఇస్లాంను మాత్రం వదిలేస్తే అది బాహాటంగా వివక్షత చూపినట్లు కాదా? ఈ చట్టం చూసి భారతీయ ముస్లిం భయభ్రాంతులకు గురవుతున్నాడంటే కాడా? ముస్లిమే కాదు, మతాన్ని, రాజకీయాలను విడిగా వుంచాలని కోరుకునే వారందరూ దడుచుకున్నారంటే దడుచుకోరా? (సశేషం) - ఎమ్బీయస్‌ ప్రసాద్‌ (జనవరి 2020)

జనవరి 2020 ఎమ్బీయస్‌: పౌరసత్వం ఇచ్చేందుకా? తీసేయడానికా?

సిఏఏ తెచ్చినది పౌరసత్వం యివ్వడానికే తప్ప, తీసేయడానికి కాదని మోదీ ప్రకటించారు. పొరుగున ఉన్న మూడు ముస్లిం దేశాల మైనారిటీలకు లాభం చేస్తుంది తప్ప యితరులకు హాని చేయదని హోం శాఖ సహాయమంత్రి కిషన్‌ రెడ్డి అంటున్నారు. వాళ్లు చెప్పనిదేమిటంటే పౌరసత్వం యిచ్చే వర్గాలు వేరు. పౌరసత్వం లాక్కుంటాడని భయపడే వర్గాలు వేరు. అసలైన భారతీయులెవరికీ పౌరసత్వమూ పోదు అని ప్రభుత్వం హామీలు గుప్పిస్తున్నా, ప్రజలకు భయం వేయడానికి కారణమేమిటంటే ఎవరు అసలో, ఎవరు నకిలీయో తేల్చడంలో పొరబాటు జరుగుతుందని! 'నువ్వు అసలైన భారతీయుడివి కావు' అని ప్రభుత్వాధికారి అనేస్తే నువ్వు ఏమీ చేయలేవు. 'వీడు అసలైన భారతీయుడు కాడు కాబట్టి తరిమివేస్తున్నా, డిటెన్షన్‌ క్యాంప్‌లో నిర్బంధిస్తున్నా' అని ప్రభుత్వం తక్కిన ప్రజలకు చెపితే ఎవడూ నీ తరఫున మాట్లాడను కూడా మాట్లాడడు. అలా అనర్హుడిగా ముద్ర పడే ప్రమాదం కేవలం ముస్లిములకే కాదు, ప్రభుత్వ విధానాలను వ్యతిరేకించే ఏ వ్యక్తికైనా ఉంటుంది.

ఇది నిర్హేతుకమైన ఆలోచన అని కొట్టి పారేసేముందు అసాంలో ఏం జరిగిందో చూడండి. ఎన్నార్సీ అత్యంత అవసరమైన రాష్ట్రం అది. అన్ని రాజకీయ పార్టీల నాయకులు దశాబ్దాలపాటు వాయిదా వేస్తూ పోతూ ఉంటే చివరకి సుప్రీం కోర్టు కలగజేసుకుని తన ఆధ్వర్యంలో ఎన్నార్సీ నిర్వహింపచేసింది. 50 వేల మంది ప్రభుత్వోద్యోగులు పాల్గొన్నారు. రూ. 1220 కోట్లు ఖర్చయ్యాయి. 4 సంవత్సరాలు పట్టింది. జాబితా తయారు కావడానికి అనేక వాయిదాలు అడిగారు. చివరకు ఓ ఫైనలాతి ఫైనల్‌ జాబితా ముందుకు వచ్చింది. (ఇదంతా 3.20 కోట్ల మంది జనాభాను లెక్కించడానికి జరిగిన ప్రక్రియ. మరి దేశం మొత్తంగా ఉన్న 137 కోట్ల జనాభాకు ఎన్నార్సీ నిర్వహిస్తే ఎంత ఖర్చో, ఎంత శ్రమో, ఎన్నేళ్లు పడుతుందో ఆలోచించండి) అసామీయులు తమ రాష్ట్రంలో కనీసం 40 లక్షల మంది అక్రమ వలసదారులున్నారని చెప్తూ వచ్చారు. కానీ యీ జాబితా 19 లక్షల మందినే పేర్కొంది. అధికారుల అవకతవకల వలన అసలైన వాళ్లను అనర్హులుగా ప్రకటించి, అక్రమంగా వచ్చినవారిని పౌరులుగా చూపారని స్థానికులు వాపోతున్నారు.

మాజీ సైనికులను, మాజీ ముఖ్యమంత్రి బంధువులను కూడా యీ దేశపు పౌరులు కాదని చూపారు. ఈ దెబ్బతో ముస్లిములందరూ అక్రమ వలసదారులుగా ముద్రపడతారని ఆశించినవారికి ఆశాభంగం కలిగేట్లా ఈ 19 లక్షల్లో 60% మంది ముస్లిమేతరులని కొన్ని వార్తలు వచ్చాయి. 19 లక్షల్లో 5.5 లక్షల మంది మాత్రమే హిందువులని అసాం బిజెపి నాయకుడు శర్మ అన్నాడు. కాదు, 9 లక్షలని కొందరన్నారు. ''ఇండియా టుడే'' తన జనవరి 20 సంచికలో 14 లక్షల మంది హిందువులే అంది. మోదీ ప్రభుత్వం అన్ని రకాల గణాంకాలను దాచేస్తూంటుంది కాబట్టి, సరైన అంకెలు బయటకు రాక, ఎవరికి తోచినది వారు చెప్పేయడానికి ఆస్కార మిస్తోంది. ఒకటి మాత్రం నిజం - బిజెపి అనుకున్న దాని కంటె ఎక్కువ సంఖ్యలో హిందువులు అనర్హులుగా తేలారు. అందువలన ఆ ఎన్నార్సీని రద్దు చేసి, మళ్లీ నిర్వహిస్తామంటున్నారు. అంటే 1220 కోట్లు, 4 ఏళ్ల శ్రమ బూడిదలో పోసినట్లే నన్నమాట.

సిఏఏకు వ్యతిరేకత అంతకంతకూ పెరుగుతోంది. కేవలం ముస్లిములే ఆందోళన చెంది, ఆందోళన చేస్తున్నారని అనుకునేవాళ్లు ఈశాన్య భారతం ఎందుకు రగులుతోందో అర్థం చేసుకునే ప్రయత్నం చేయాలి. సిఏఏ చట్టం గురించి తెలుసుకున్న కొద్దీ దాని అసమగ్రత, తర్కరాహిత్యం అవగతమౌతుంది. దానికి ఎన్నార్సీకి, ఎన్నార్సీకి ఎన్పీయార్‌కి లింకులేమిటి అనేదానిపై కూడా స్పష్టత తెచ్చుకోవాలి. అప్పుడే దీని వెనుక బిజెపి ఎజెండా ఉందని కొందరు ఎందుకు అనుమానిస్తున్నారో అర్థమవుతుంది. విషయాన్ని అన్ని కోణాల్లోంచి పరిశీలించకుండా హిందువులు అనగానే గంగవెర్రులు ఎత్తిపోయేవాళ్లకు యివేమీ పట్టవు. పాపం ఆ దేశాల్లో హిందువులు కష్టపడిపోతున్నారు అనుకుని వాళ్ల కోసం ఏదో ఒకటి చేస్తే నేరమా? అని వాదిస్తున్నారు.

హిందువులు అనగానే వాటేసుకోవాలి అని వాదించే వీరు, కులతత్వం ప్రదర్శించినపుడు ఆశ్చర్యం వేయదా? సాటి హిందువే అయినా పరకులస్తుణ్ని శత్రువుగా ఎందుకు పరిగణిస్తున్నారు? కులఘర్షణలు ఎందుకు జరుగుతున్నాయి? కులం గురించనే కాదు, రాజకీయ విభేదాలు ఉన్నా తలలెందుకు పగలకొట్టుకుంటున్నారు? తమలో తాము ఎందుకు తిట్టుకుంటున్నారు? అంతెందుకు, నేను కొన్ని అంశాలపై నా అభిప్రాయాలివి అని తెలియపరుస్తూ కబుర్లు చెపుతున్నాను. వాటితో ఏకీభవించమని ఎవరిపైనా ఒత్తిడి తేవటం లేదు. అయినా నాతో విభేదించేవారిలో కొందరు దారుణమైన భాషలో దాడి చేస్తూంటారు. వ్యక్తిగతంగా వెళ్లి నా వయసు గురించి, అనారోగ్యం గురించి హేయమైన వ్యాఖ్యలు చేస్తూంటారు - వాళ్లు ఎల్లప్పటికీ త్రిదశులుగానే ఉంటారనీ, అనారోగ్యం వారి గుమ్మం వరకు కూడా రాదని వాళ్ల నమ్మకం కాబోలు! అలా చేయడానికి వారికి హైందవ సంస్కారం అడ్డు రాదు. సాటి హిందువు కదాని నన్ను మన్నించి వదిలేయరు.

హరిజనులు ఎల్లకాలం హిందువులుగానే మిగలాలని, యితర మతాల ప్రలోభాలకు లొంగకూడదని హిందువులందరూ ప్రబోధిస్తారు. అయినా వారిపై అత్యాచారాలు జరుగుతున్నాయి. అంటే అర్థమేమిటి? అణగదొక్కడానికి, అత్యాచారం చేయడానికి హిందూమతం అడ్డు రావటం లేదు. అప్పుడు అతను సాటి హిందువని గుర్తుకు రాదు. ఈనాడు పాపం హిందువులు కదా, అక్రమ వలసదారులనీ రానిద్దాం అనేవారు రేపు వాళ్లు తమ అవకాశాలకు అడ్డు వచ్చినపుడు 'అసలు ఎవడు రానిచ్చాడండి వీళ్లని?' అంటూ ఎగురుతారు. నేను అనేకమందిని చూశాను - 'పాపం ఎస్సీ, ఎస్టీలకు ఏదైనా చేయాలండీ' అంటూంటారు. కానీ ఆఫీసులో తన కంటె తక్కువ సీనియారిటీ ఉన్న వ్యక్తికి ఎస్సీ, ఎస్టీ కోటాలో ప్రమోషన్‌ యిచ్చి తన నెత్తిమీద కూర్చోబెట్టినపుడు మండిపడతారు - 'ఇంకా ఎంతకాలమండీ యీ రిజర్వేషన్లు? ప్రతీసారీ పెంచుకుంటూ పోతారు? ఒక్క పార్టీ కూడా మన గురించి ఆలోచించదు, వాళ్ల ఓట్ల గురించే వాళ్లకు చింత. మనకు ఎవడో డిక్టేటరు వచ్చి యీ రిజర్వేషన్లన్నీ పీకి పారేయాలండీ..' అంటూ.

అసాం హిందువులే, బంగ్లాదేశ్‌ హిందువులకు వ్యతిరేకంగా దశాబ్దాలుగా ఉద్యమిస్తున్నారని గుర్తు పెట్టుకోవాలి. అక్కడ హిందూ-ముస్లిం గొడవ కాదు, అసామీ-బెంగాలీ గొడవ కాదు, భారతీయుడు-బంగ్లాదేశీ గొడవ మాత్రమే. అక్రమంగా చొరబడినవాడు హిందువా, క్రైస్తవుడా, ముస్లిమా అన్నది వాళ్లకు అనవసరం. వాణ్ని తరిమివేయాలి అంతే! అక్రమ వలసదారుల తాకిడి మన రాష్ట్రాలకు తగలలేదు కాబట్టి మనం ఔదార్యం ఒలకబోస్తాం. తగిలినపుడు యింకోలా మాట్లాడతాం. ఆంధ్రులు తమ అవకాశాలు దోచేశారని తెలంగాణ వాదులు ఉద్యమించారు. అప్పుడు హిందూత్వం, తెలుగుతనం ఏవీ గుర్తుకు రాలేదు.

కొందరంటున్నారు - వాళ్లు వచ్చి నీ ఆస్తి తీసుకుంటున్నారా? అని. నాకు వ్యక్తిగతమైన ఆస్తితో బాటు, జాతీయపరమైన ఆస్తి కూడా ఉంది. నిజానికి పేదలకు రెండోదే వుంది, మొదటిది లేదు. ఈ దేశంలో యిన్ని రోడ్లు ఉన్నాయంటే, యిన్ని నౌకాశ్రయాలు, యిన్ని విమానాశ్రయాలు, యిన్ని స్కూళ్లు, యిన్ని హాస్పటల్స్‌... ఉన్నాయంటే అవన్నీ మనమంతా (పూర్వ తరాలతో సహా) కలిసి నిర్మించుకున్నది. అంతేకాదు, యీ ప్రజాస్వామిక వ్యవస్థ కూడా. విదేశీ సంస్థలు వచ్చి పెట్టుబడులు పెడుతున్నాయంటే యీ జాతీయసంపద చూసే! నీదీ, నాదీ వ్యక్తిగత సంపత్తి చూసి కాదు.

ఇప్పుడు సిఏఏ ద్వారా పౌరుడు అయ్యేవాడు యీ సంపదలో వాటా అడుగుతున్నాడు. అది గుర్తించాలి మనం. వాడికి ఏ అర్హత ఉంది? ఒకసారి పౌరుడయ్యాడంటే వాడికీ ఆరోగ్యశ్రీ ఉంటుంది, చంద్రన్న పసుపు-కుంకుమ ఉంటుంది, వైయస్సార్‌ అమ్మ ఒడి వుంటుంది, కెసియార్‌ కిట్‌ వస్తుంది. పాలకులు తమ రాజకీయ ప్రయోజనాల కోసం పేదల కంటూ పెట్టే సంక్షేమ పథకాలతో సగటు పౌరుడు యిప్పటికే కృంగుతున్నాడు. నానా రకాల రిజర్వేషన్ల కారణంగా అతనికి ఆదాయం వచ్చే అవకాశాలు సన్నగిల్లుతున్నాయి. ఇప్పుడు వీళ్ల భారం కూడా మోయాల్సి వస్తుంది. అదీ బాధ.

పొరుగు దేశాలు మన భారతభూభాగంలో అంగుళం హరించినా మనం ప్రతిఘటిస్తాం. యుద్ధాలు చేస్తాం. అలాటిది ఆ దేశపు పౌరులను తీసుకుని వచ్చి మన దేశంలో ఎంత భూభాగం కట్టబెడుతున్నామో లెక్క వేయండి! అంటే వాళ్ల పేర భూమి రాసిచ్చేస్తామని కాదు. వాళ్లు జనాభా లెక్క ఎంతో కరక్టుగా తెలియదు కానీ, కొన్ని రాష్ట్రాలతో సమానంగా ఉంటుంది. అసాంలో తేలినవారే గోవా జనాభా కంటె ఎక్కువున్నారు. దేశం మొత్తం మీద ఏ 30 లక్షలో తేలితే సిక్కిం, మిజోరం, అరుణాచల్‌ కలిపినంత! విడిగా నాగాలాండ్‌, మేఘాలయ, మణిపూర్‌ల కంటె ఎక్కువ! వీళ్లు ఆక్యుపై చేసే స్థలం అంత ఉంటుందన్నమాట. ఆ మేరకు మనం కోల్పోయినట్లేగా!

పౌరసత్వం కోరేవాళ్లు తాము అణచివేతకు గురయ్యారని రుజువులు చూపనక్కర లేదని అనడం పొరబాటు కదా అని నేను రాస్తే, పాకిస్తాన్‌లో హిందూ క్రికెటర్‌ ధనీశ్‌ కనేరియా అవమానాల పాలు కాలేదా? అంటూ కొందరు రాశారు. ప్రాణభీతితో దేశం వదిలి పారిపోవలసిన వర్గాలకు చెందినవాణ్ని పాకిస్తాన్‌ సమాజం జాతీయ టీములో ఎలా ఆడనిచ్చిందా అని నేను ఆశ్చర్యపడ్డాను. స్పాట్‌ ఫిక్సింగ్‌ స్కాండల్‌లో యిరుక్కుని శిక్ష అనుభవించేలోగా అతను 61 టెస్ట్‌ మ్యాచ్‌లలో ఆడాడు. అతనితో కలిసి పాక్‌ ముస్లిం క్రికెటర్లు భోజనం చేసేవారు కాదని షోయబ్‌ అఖ్తర్‌ అన్నపుడు అదేమీ నేను నోటీస్‌ చేయలేదే అన్నాడితను. అతని కజిన్‌ అనిల్‌ సోనావారియా కూడా పాక్‌ టీములో టెస్ట్‌ క్రికెటరే! పాక్‌ క్రికెట్‌ టీములో యిప్పటివరకు 7గురు ముస్లిమేతరులు ఉన్నారట. భారత క్రికెట్‌ టీములో దళితుల శాతం బహు తక్కువనీ, అగ్రకులాల ఆధిపత్యమే నడుస్తోందని కొందరు రాసిన వ్యాసాలు చదివాను. మరి మన సమాజం గురించి పాక్‌ ఎలాటి వ్యాఖ్యలు చేస్తుందో మరి!

ఇక మతాంతీకరణ గురించి కూడా ఆలోచిస్తే.., అగ్రవర్ణాల దాష్టీకం భరించలేకనే మేం క్రైస్తవంలోకి మారుతున్నామని హరిజనులు అంటే మనం ఒప్పుకుంటామా? అబ్బే, ధనలాలసతోనో, మెరుగైన అవకాశాల కోసమో మారుతున్నారు అంటాం. పాక్‌లో కూడా ముస్లిమైతే అవకాశాలు పెరుగుతాయనే భావనతో మతం మారుతున్నారేమో తెలియదు. హైందవ బాలికను చెరిచారనే రిపోర్టులు పట్టుకుని కూడా ఏమీ తీర్మానించలేము. అవి యిక్కడా జరుగుతున్నాయి. ఏ కులానికి చెందినా, ఏ మతానికి చెందినా ఆడదానికి రక్షణ కరువైంది. బాధితురాలి కులం బట్టి, మతం బట్టి ఆ వర్గమంతా అణచివేతకు గురైందని చెప్పలేం. ఒక నిర్భయ, ఒక దిశ కేసు పట్టుకుని, దేశంలో ప్రతి మహిళ అన్యాయానికి గురవుతోందని చెప్పలేం. 'మీటూ' ఉద్యమంలో ఫిర్యాదు చేసిన ప్రతి మహిళ కేసూ సమర్థనీయంగా తోచలేదు.

లంచగొండి అధికారో, నాయకుడో పట్టుబడినపుడు 'బిసిని కాబట్టి నాపై కక్ష కట్టారు' అని కులాన్ని అడ్డువేసుకున్న సందర్భాలూ ఉన్నాం. కొన్ని చెదురుమదురు సంఘటనలను ఆధారం చేసుకుని, ఈ దేశంలో దళితులకు రక్షణ లేకుండా పోయిందని కొందరు దళిత నాయకులు అంతర్జాతీయ సంస్థలకు ఫిర్యాదు చేయడాలూ చూస్తున్నాం. వాటిని బట్టి దేశంలో బిసిల బతుకు, ఎస్సీఎస్టీల బతుకు దుర్భరమైందని ఆ సంస్థ తీర్మానిస్తే ఎలా ఉంటుంది? కారంచేడులో ఎప్పుడో ఓ ఘటన జరిగిందని, దేశంలో అన్ని గ్రామాల్లో అదే పరిస్థితి ఉందని అంటే ఎలా?

కశ్మీరులో హిందువులను తరిమివేశారు. అది చూపించి 'భారతదేశంలో హిందువులను తరిమికొడుతున్నారు, ఆస్తులు దగ్ధం చేస్తున్నారు, హిందువునైన నాకు భయంగా ఉంది. మీ దేశంలో రక్షణ కల్పించి, మీ పౌరసత్వం యివ్వండి' అని నేను స్విజర్లండ్‌కు అప్లికేషన్‌ పెట్టుకుంటే ఎలా ఉంటుంది? ఆ పరిస్థితి అన్ని రాష్ట్రాలలో ఉందా? ఎల్లకాలమూ ఉందా? అని ఆ దేశం అడగదా?

నేననేది - ప్రతీ కేసు వేరువేరని. వాటిని తరచి చూసి మాట్లాడాలి కానీ జనరలైజ్‌ చేసి మాట్లాడకూడదని. ఎవరైనా నేను మతపరమైన అణచివేతకు గురయ్యానని అర్జీ పెట్టుకుంటే, ఎలా అనేది కన్విన్సింగ్‌గా చెప్పగలగాలి. నాకు ఉద్యోగం రాలేదు, ప్రమోషన్‌ రాలేదు అంటే కుదరదు. టిడిపి హయాంలో రెడ్లకు ప్రమోషన్లు యివ్వలేదు, కాంగ్రెసు హయాంలో కమ్మలకు ప్రమోషన్లు యివ్వలేదు అని జనరల్‌గా అనేస్తే కుదరదు. కొందరు రెడ్లకు/కమ్మలకు ప్రమోషన్లు ఎందుకు వచ్చాయో చెప్పగలగాలి. అప్పుడు అర్హత లేదని రాలేదా, కులం కారణంగా రాలేదా, రానివాడు చేసే ఉత్తుత్తి ఆరోపణా అన్నది తేటతెల్లమౌతుంది.

లేకపోతే దేన్నయినా సరే ఎలాగైనా చిత్రీకరించవచ్చు. ఇన్‌కమ్‌టాక్స్‌ ఎగ్గొట్టారనే అనుమానంతో కొందరు టిడిపి మద్దతుదారులపై ఆ శాఖ వారు సోదాలు చేస్తే దాన్ని తెలుగువారిపై దాడిగా చిత్రీకరించారు బాబు! మాటవరసకి రేపు జగన్‌ ప్రభుత్వాన్ని ఏ కారణం చేతనైనా - శాంతిభద్రతలు విఫలమయ్యాయనో, ఏదైనా చట్టం అమలు చేయలేదనో - కేంద్రప్రభుత్వం డిస్మిస్‌ చేస్తే జగన్‌ దాన్ని క్రైస్తవులపై దాడిగా చిత్రీకరిస్తే, మనం అంగీకరిస్తామా?

'అసలు అక్రమంగా వచ్చినవారు హిందువులో, ముస్లిములో ఎలా కనుక్కుంటారు? ప్రాణాలు గుప్పిట్లో పెట్టుకుని పారిపోయి వచ్చినపుడు డాక్యుమెంట్లు వెంట తెచ్చుకోరు కదా' అని జర్నలిస్టులు అడిగితే, అమిత్‌ షా సమాధానం చెప్పలేక, 'తెలుసుకునేందుకు మా మార్గాలు మాకున్నాయి' అన్నాడు. ఆందోళనకారులను దుస్తుల బట్టి గుర్తించవచ్చని మోదీ అన్నట్లు, బట్టల బట్టో, శారీరక పరీక్ష చేసో, డిఎన్‌ఏ టెస్టు చేసో... ఎలా గుర్తుపడతారో ఏమో చెప్పలేదిప్పటిదాకా! అవేమిటో ప్రజలకు చెప్పి చట్టబద్ధం చేస్తే బాగుండేది.

ఎందుకంటే ఆ నియమాలను అమలు చేసేది అమిత్‌ షా కాదు, కింది స్థాయి అధికారి! అతను చిత్తం వచ్చినట్లు నిర్ణయాలు తీసుకున్నా అడిగే దిక్కు లేకుండా పోతుంది. అసలీ చట్టంలో ఒక తమాషా ఏమిటంటే ముస్లిము కాకపోతే చాలు, రానిచ్చేస్తారు. పాకిస్తానీ ముస్లిం గూఢచారి ఇస్కాన్‌ ద్వారా హిందువుగా మారినా అతన్ని స్వాగతించవచ్చు. పుట్టుకతో హిందువై ఉండాలి అనే నిబంధన లేదు కదా! అమెరికా క్రైస్తవ గూఢచారి పాకిస్తాన్‌లో ప్రవేశించి, మతబాధితుడిగా చెప్పుకుని వచ్చేయవచ్చు.

ఇక్కడ బిజెపి చేస్తున్న పెద్ద తమాషా ఏమిటంటే - పాకిస్తాన్‌ పేరు చెప్పి బంగ్లాదేశీయులను రానిచ్చేస్తున్నారు. నిజానికి 1947- 1950ల మధ్య పశ్చిమ పాకిస్తాన్‌ నుంచి పెద్ద సంఖ్యలో దిల్లీ, రాజస్థాన్‌, జమ్మూలకు వచ్చారు తప్ప తర్వాత వచ్చినవారు తక్కువే అనుకుంటాను. ఎందుకంటే ఏ సరిహద్దు రాష్ట్రమూ గొడవ చేయలేదు. కారణం అటువైపు సరిహద్దులను గట్టిగా కాపలా కాశారు. లేకపోతే ఖలిస్తాన్‌ ఉద్యమ సమయంలో పాకిస్తాన్‌ లక్షలాది మందిని ఆ మార్గంలో దింపేసి ఉండేది. ''భజరంగీ భాయిజాన్‌'' సినిమా చూస్తే భారత్‌, పాక్‌ల మధ్య రాకపోకలు ఎంత క్లిష్టమో అర్థమవుతుంది.

ఇక తూర్పువైపు చూస్తే తూర్పు పాకిస్తాన్‌ (నేటి బంగ్లాదేశ్‌) సరిహద్దు జల్లెడ లాటిదే. సులభంగా జనాలు వచ్చిపోతూ ఉంటారు. పొద్దున్న సైకిలేసుకుని, బంగ్లాదేశ్‌లో బయలుదేరి, పగలంతా భారత్‌లో సరుకులు అమ్ముకుని, రాత్రికి మళ్లీ బంగ్లాదేశ్‌కు చేరుకునేవాళ్లు చాలామంది ఉన్నారని విన్నాను. మా బ్యాంకు నుంచి భారీ ఋణం తీసుకున్న ఓ కస్టమర్‌, యిక్కడ చచ్చిపోయినట్లు సర్టిఫికెట్టు సృష్టించుకుని, బంగ్లాదేశ్‌కు వెళ్లిపోయాడు. అక్కడ కొన్నాళ్లుండి, మళ్లీ యిక్కడకు తేలాడు. అలా తరచుగా చేస్తూనే ఉంటాడట. రాకపోకలు అంత సులభం.

అంత సులభం కాబట్టే పశ్చిమ బెంగాల్‌, అసాం వంటి రాష్ట్రాల జనజీవనం బంగ్లాదేశీయుల రాకతో అతలాకుతలమై గగ్గోలు పెడుతున్నాయి. ఏ మతానికి చెందినవారైనా సరే, వాళ్లని రానీయకూడదు, వచ్చినవాళ్లని వెనక్కి పంపేయాలి అని అడుగుతున్నాయి. కానీ బిజెపి వాళ్లలో హిందువులను రానిచ్చి వాళ్లను తన ఓటు బ్యాంకుగా మారుద్దామనుకుంటోంది. బంగ్లాదేశీయులను రానిస్తాము అంటే యిటువైపు సరిహద్దు రాష్ట్రాలు ఒప్పుకోవు కాబట్టి (పశ్చిమ) పాకిస్తాన్‌ పేరు కూడా కలిపింది.

పాక్‌ నరరూప రాక్షసి కాబట్టి అక్కడ హిందువులను హింసిస్తున్నారంటే సులభంగా నమ్మేస్తాం. హిందువులపై అకృత్యాలంటూ పాక్‌లో సంఘటనలనే ఎత్తి చూపుతున్నారు. బంగ్లాదేశ్‌లో కూడా మతపరమైన అణచివేత జరుగుతూంటే యిప్పటిదాకా మన ప్రభుత్వం ఏం చేసింది? ద్వైపాక్షిక చర్చల్లో ఆ అంశం ప్రస్తావించిందా? పాక్‌ శత్రుదేశం సరే, బంగ్లాదేశ్‌ శత్రుదేశం కాదు కదా, మన నుంచి సహాయాలు పొందుతోంది కదా! నిలదీసి అడగలేదేం?

ఈ రెండిటితో బాటు ఎఫెక్ట్‌ కోసం అఫ్గనిస్తాన్‌ పేరు కూడా కలిపింది అని నేను రాస్తే 'ఇవన్నీ అవిభక్త భారత్‌లో భాగంగా ఉన్న దేశాలు' అని రాశారు కొందరు. పాక్‌, బంగ్లాదేశ్‌ కరక్టే కానీ అఫ్గనిస్తాన్‌ మనతో ఎప్పుడుంది? అంటే అది గాంధార దేశం, ధృతరాష్ట్రుడి భార్య గాంధారి కదా అంటున్నారు వాళ్లు. మా స్నేహితుడి కొడుకు రష్యా అమ్మాయిని పెళ్లి చేసుకున్నాడు. అంతమాత్రాన రష్యా మనదేశంలో భాగమై పోతుందా? గాంధారం, నేపాళం, కాంభోజం అంటూ సంస్కృతపు పేర్లు వల్లించినంత మాత్రాన అవన్నీ మనవే అనుకోకూడదు. మనం బాగా గుర్తు పెట్టుకోవలసిన దేమిటంటే మనది ఒరిజినల్‌గా జంబూద్వీపంలోని భరతఖండం (కాంటినెంట్‌ - పాశ్చాత్యులు ఆసియా ఖండంలో మీది ఉపఖండం - సబ్‌ కాంటినెంట్‌ అన్నారు).

దానిలో అంగ, వంగ, కళింగ.. లాటివన్నీ దేశాలు. ఒక్కో దేశం ఒక్కో కాలంలో పొరుగున ఉన్న దేశాన్ని జయించింది. కొన్నాళ్లకు ఆ దేశం యీ దేశాన్ని గెలిచింది. ఈ క్రీడ నిరంతరంగా సాగింది. ఏదీ ఎవరిదీ శాశ్వతం కాదు. కాంభోజం అంటే కంపూచియా (కాంబోడియా). దాన్నీ ఓ దశలో పల్లవులు జయించారు. శ్రీలంకను ఓ కాలంలో చోళులు జయించారు. అందువలన అవన్నీ ఎప్పటికీ మావే, మాలోని భాగమే అనడం కుదరదు.

ఆంగ్లేయులు ఇండియా, పాకిస్తాన్‌, బంగ్లాదేశ్‌లోని దేశాలన్నిటినీ జయించి, ఇండియా అనే ముద్ద చేశారు. దాన్నే మనం 'అవిభక్త భారత్‌' అనగలం. అఫ్గనిస్తాన్‌, బర్మా, శ్రీలంక వాటి పాలనలోనే ఉన్నా విడివిడి దేశాలుగానే పాలించారు. ఇప్పుడు ఆఫ్గనిస్తాన్‌ను గాంధారం పేరుతో సిఏఏలోకి తీసుకుని వస్తే బర్మా, శ్రీలంకలను కూడా తీసుకురావాలి. బిజెపికి కొలబద్ద ఏమిటంటే - అవి ముస్లిము రాజ్యాలు! అక్కడ మైనారిటీలుగా హిందువులు కష్టపడుతున్నారు అనే కలరింగుతో సిఏఏకు ప్రజామోదం సంపాదించాలి.

పశ్చిమ బెంగాల్‌ జనాభా 10 కోట్లు. దానిలో 17% మంది బంగ్లాదేశీ హిందువులే (మాటువాలు అంటారు) అని 2011 సెన్సస్‌ చెపుతోంది. వీళ్లు 70 అసెంబ్లీ నియోజకవర్గాలలో ఫలితాలను ప్రభావితం చేయగలరు. 2019 మే ఎన్నికలలో 6-7 పార్లమెంటరీ నియోజకవర్గాలలో వీరి ఓట్ల వలన బిజెపి గెలిచిందని పరిశీలకుల అంచనా. అసాంలో తమకు పౌరసత్వం యిప్పించిన బిజెపికి బంగ్లాదేశీ హిందువులు విధేయంగా ఉంటారని అంచనా. బెంగాల్‌లో, అసాంలో 2021లో అసెంబ్లీ ఎన్నికలు రాబోతున్నాయి. అసాంను నిలబెట్టుకోవాలని, బెంగాల్‌ను గెలవాలని బిజెపి చేస్తున్న విశ్వప్రయత్నాలలో భాగమే యీ సిఏఏ కసరత్తు అని అనుమానం.

దీనిని ఎదిరించడానికి ప్రతిపక్షాలకు నైతిక బలం లేదు. ఎందుకంటే అవన్నీ ఓటు బ్యాంకు రాజకీయాలు నడిపినవే. నేను సామాన్యుణ్ని కాబట్టి, అక్రమంగా వచ్చిన ప్రతీవాణ్నీ తరిమివేయాలని అంటాను. కానీ నా అభిప్రాయంతో ఏ రాజకీయ పార్టీ ఏకీభవించదు. మానవత్వం, మరోటీ అంటూ కొందరికి ఆశ్రయం యివ్వాలంటుంది. గతంలో కూడా రాశాను - బెంగాల్‌ను కాంగ్రెసు ఏలే రోజుల్లో కమ్యూనిస్టులు తూర్పు పాకిస్తాన్‌ నుంచి వచ్చిన బెంగాలీలను అక్కున చేర్చుకుని వాళ్లను ఓటుబ్యాంకుగా మార్చుకున్నారని, కాలక్రమంలో కాంగ్రెసును ఓడించారనీ! ఇప్పుడు బిజెపి వారిని మతపరంగా విడగొట్టి లాభపడుతూంటే గుడ్లప్పగించి చూస్తున్నారు.

కానీ ఒకసారి పౌరసత్వం పొందాక, వారందరూ ఎల్లకాలం బిజెపికి విధేయులుగా ఉంటారన్న గ్యారంటీ లేదు. పోనుపోను తమ రాజకీయ భావాల బట్టి ఓటేస్తారు. తూర్పు పాకిస్తాన్‌/బంగ్లాదేశ్‌ బెంగాలీలు సిపిఎంను విడిచి, తృణమూల్‌ను గెలిపించారు. ఇప్పుడు బిజెపికి కూడా ఓట్లేస్తున్నారు. అలాగే ఇవాళ బిజెపికి ఓటేసినవారు రేపు దాన్ని 'బోడి మల్లయ్య' అనవచ్చు. పార్టీల స్థితిగతులు ఎదిగినా, కృంగినా యిలాటి చట్టాల వలన దేశసంపదకు నష్టం వాటిల్లుతుందనే నా బోటి వాళ్ల బాధ. వచ్చే వ్యాసంలో సిఏఏ బిల్లు అసమగ్రత గురించి మాట్లాడుకుందాం. (ఫోటో - అసామీ ఎన్నార్సీ కోలాహలం) (సశేషం) - ఎమ్బీయస్‌ ప్రసాద్‌ (జనవరి 2020)

జనవరి 2020 ఎమ్బీయస్‌: తెర తొలిగింది

...'ఆడుతున్న నాటకం ఆపేసి

పెట్టుకున్న గడ్డం కుళ్లాయీ లాగేసి

ఆడియన్సులో కలిసిపోయాడు విదూషకుడు

నిన్నటి వాగ్దానాన్ని నేటి ఉపన్యాసంలో కాల్చేసి

నేటి ఫోర్జరీని రేపటి సంతకంగా మార్చేసి

ఇక్కడే వుండు వొస్తానని ఎక్కడికో పోయాడు వి-నాయకుడు'....

- శ్రీశ్రీ ''బొమ్మలాంతరు' (1953)

ఎప్పుడెప్పుడా అని చూస్తున్న బిజెపి-జనసేన పొత్తు ఖరారైంది. పవన్‌ తన ఉపన్యాసాల ద్వారా జనాల్ని ఎంత గందరగోళ పరుద్దామని చూస్తూ వచ్చినా, 'ఈయన బిజెపి స్కూలుకి చెందిన మనిషే' అని ఎప్పటికప్పుడు తెలుస్తూనే ఉంది. (అదే మాట యివాళ పవన్‌ కన్‌ఫమ్‌ చేశారు, తమ మధ్య మధ్యలో కాస్త కమ్యూనికేషన్‌ గ్యాప్‌ వచ్చినా తనెప్పుడూ బిజెపితో సఖ్యంగానే ఉన్నానని) 2014 ఎన్నికలలో బిజెపితో చేతులు కలిపాడు. మోదీకి గౌరవం యిచ్చి, పుచ్చుకున్నాడు. ప్రత్యేక హోదా విషయంలో ప్రజలు ఆగ్రహంగా ఉన్నపుడు 'పాచి లడ్డూలు' లాటి వ్యాఖ్యలు ఒకటి రెండు చేసినా, హోదా రాకపోవడానికి ప్రతిపక్షంలో ఉన్న వైసిపిదే తప్పన్నాడు, ప్రత్యేక ప్యాకేజీకి ఒప్పుకున్నందుకు టిడిపిది తప్పన్నాడు. ఆంధ్రకు సహాయం చేయలేదని కోట్లాది ఆంధ్రులు మోదీని తిట్టుకుంటున్నా, తను మాత్రం పెద్దగా ఏమీ అనలేదు. ఇటీవల అమిత్‌ షాను కూడా ఆకాశానికి ఎత్తివేశాడు కూడా.

బిజెపి సానుభూతిపరుడే అయితే 2019 ఎన్నికలలో అదంటే పడని వామపక్షాలతో, బియస్పీతో పొత్తు ఎందుకు పెట్టుకున్నట్లు అనే ప్రశ్న రావడం సహజం. షె గువియేరా పేరు మాటిమాటికీ వల్లిస్తున్నందుకు, గడ్డం పెంచినందుకు ఓ సారైనా వాళ్లతో చేతులు కలపాలనుకున్నాడేమో మరి! అదేమీ కలిసి రాలేదు, వామపక్షాల ఓట్లు (అవంటూ ఉన్నాయాని సందేహం) తమకు రాలేదని పవన్‌ సణుగుడు. కులరహిత సమాజం కావాలంటూనే కులం ప్రాతిపదికగా ఏర్పడిన బియస్పీతో పొత్తెందుకు అంటే వైసిపికి వెళ్లే దళిత ఓటును చీల్చడానికి అనుకున్నారు. ఏమైతేనేం, ఆ పొత్తు ఓట్లు, సీట్లు ఏమీ రాల్చలేదు. అందుకే యిప్పుడు పవన్‌ 'నేనేమైనా వామపక్షాలకు బాకీ పడ్డానా?' అని అడుగుతున్నారు. ఎన్నికల సమయంలో పవన్‌కు అనుకూలంగా మాట్లాడిన వామపక్ష టీవీ చర్చల వ్యాఖ్యాతలు యిప్పుడు నాలుక ఎలా మడతేస్తారో ఊహించుకుంటేనే నవ్వొస్తోంది.

ఏది ఏమైనా సిద్ధాంతపరంగా చుక్కెదురుగా ఉండే బిజెపి-వామపక్షాలతో రెండిటితోనూ చేతులు కలిపిన పవన్‌లో అంతర్గతంగా ఉండే సైద్ధాంతిక వైరుధ్యం, గందరగోళం మరో మారు బయటపడింది. ఆ మాట కొస్తే చంద్రబాబు యిలాటి విన్యాసాలు చాలా సార్లు చేశారు. కానీ ఆయనలో సిద్ధాంతాల మీమాంస లేదు. కేవలం రాజకీయమే ఉంది. ప్రతిపక్షంలో ఉండగా వారి అండ కావాలి. అధికారంలోకి వచ్చాక అక్కరలేదు. అంత స్పష్టత ఉంది. 2014లో అధికారంలోకి వచ్చాక బిజెపితో అంటకాగిన రోజుల్లో కూడా తన కాబినెట్‌లో మంత్రులను తన అదుపులోనే ఉంచున్నారు.

పవన్‌ అప్పుడు కేంద్రంలో, రాష్ట్రంలో ఎక్కడా అధికారం అక్కరలేదన్నారు. తెలంగాణలో పోటీయే చేయనక్కర లేదన్నారు. ఆంధ్రలో యీయన కులస్తులు ఎక్కువ మంది ఉన్నారని, జగన్‌ను ఓడించడానికి యీయన బలం కూడా కావలసి వస్తుందని బాబు అంచనా వేసి, బిజెపితో స్నేహం కల్పించి, పొత్తు కుదిర్చారు. లేకపోతే కాంగ్రెసు కేంద్రమంత్రిగా కూడా చేసిన చిరంజీవి సోదరుణ్ని బిజెపి అంత దగ్గరకు రానిచ్చేది కాదు. టిడిపి-బిజెపి పొత్తు కొనసాగినంత కాలం పవన్‌కు చింత లేకపోయింది. బాబు తలచుకున్నపుడల్లా ఆంధ్రలో ప్రత్యక్షమై జనంలో ఉండగా ఓ మాట, బాబుతో సమావేశమై వచ్చిన తర్వాత ప్రెస్‌మీట్‌లో మరో మాట మాట్లాడుతూ కాలక్షేపం చేసేశారు.

'ప్రశ్నిస్తా' అనే ఆయన ఊతపదం హాస్యాస్పదంగా మారిపోయింది. అధికారంలో ఉన్నవారిని కాకుండా ప్రతిపక్షంలో ఉన్నవారినే ప్రశ్నించారు అనడం కంటె విమర్శించారు అనడమే సబబు. టిడిపి-బిజెపిల మధ్య చెడిన తర్వాత అసలు సమస్య ఎదురైంది. పవన్‌ ఆలోచనాధోరణి బట్టి ఆయన బిజెపితో పొత్తు పెట్టుకుంటాడని, మూడో కూటమిగా ఎదుగుతాడని అనుకున్నారు. అది జరిగితే ముక్కోణపు పోటీలో ఓట్లు చీలతాయని అంచనాలు వేశారు. అందుకే ఆ పొత్తు జరగకుండా బాబు జాగ్రత్తపడ్డారు. పవన్‌తో బహిరంగంగా పొత్తు పెట్టుకుంటే ప్రభుత్వ వ్యతిరేక ఓటంతా వైసిపికి పోతుందని భయపడ్డారు. పెట్టుకోకపోయినా అటే పోయింది.

పవన్‌ తనకూ మేలు చేసుకోలేక పోయారు, బాబుకి చేయలేకపోయారు. బొటాబొటీ సీట్లు వస్తే పవన్‌తో భాగస్వామ్యం పెట్టుకుని అధికారానికి వద్దామనుకున్న బాబుకి ఆ శ్రమ లేకుండా స్పష్టమైన తీర్పు యిచ్చారు ఓటర్లు. టిడిపికి సీట్లు రాకపోయినా గణనీయంగా ఓట్లు పడ్డాయి. పవన్‌కు అదీ లేదు. అభిమానులు తప్ప వేరెవరూ ఆయన్ని సీరియస్‌గా తీసుకోలేదు. ఆటల్లో అరటిపండు అనుకున్నారు. నిలబడిన రెండు చోట్లా కంగు తినడం పవన్‌కు మింగుడు పడలేదు. తన ఓటమికి కారణం కార్యకర్తలే అన్నారు, డబ్బన్నారు, మద్యం అన్నారు. మరోటన్నారు. పార్టీ నిర్మాణం లేదు మొర్రో అని నాయకులు, కార్యకర్తలు చెపుతూ వచ్చినా తను ఆ దిశగా ఏమీ చేయలేదనే ఆత్మాలోకనం చేసుకున్నారో లేదో తెలియదు కానీ బహిరంగంగా ఒప్పుకోలేదు.

వార్డు స్థాయిదాకా పార్టీ నిర్మాణం ఉండాలి, సంస్థాగతమైన ఎన్నికలు జరిపి ప్రజల్లో ఎవరికి పలుకుబడి ఉందో తేల్చుకుని వారికి టిక్కెట్లు యివ్వాలి అని బయటివాళ్లు సలహాలివ్వడం సులభమే కానీ అది మాటలతో జరిగే వ్యవహారం కాదు. దానికి కార్యదక్షత, ముందుచూపు, ప్రణాళిక, సమయం, ఓర్పు, ఓపిక యిలా బోల్డు ఉండాలి. ముఖ్యంగా డబ్బు పుష్కలంగా ఉండాలి. జేబులోంచే డబ్బు పెడదామంటే ఎంత డబ్బూ చాలదు. కార్యకర్తల్లో, గ్రామస్థాయి నాయకుల్లో యీ పార్టీ నెగ్గుతుంది, దీనిలో మన శ్రమ, ధనం పెట్టుబడి పెడిితే యివాళ కాకపోయినా రేపైనా ఫలితాలు కనబడతాయి అనే నమ్మకం కలగాలి. సినిమా నటులు పెట్టే పార్టీలను ప్రజలు నమ్మడం కాస్త కష్టమైన పని. కర్ణాటక, కేరళలలో సినిమా నటులు పెట్టిన, పెట్టబోయిన పార్టీలకు ఆదరణ రాలేదు.

తమిళనాడు వ్యవహారం వేరు. అక్కడ నాటకాలు, సినిమాలు, రాజకీయాలు పెనవేసుకుని ఉంటాయి. తొలి రోజుల నుంచి రాజకీయాల్లో చురుగ్గా ఉంటారు. మన తెలుగునాట సినీనటులు రాజకీయాల్లోకి వచ్చినా ఏదో ఒక నియోజకవర్గంలో ప్రతినిథులుగానే ఎన్నికయ్యారు తప్ప పార్టీ పెట్టే సాహసం చేయలేదు - ఎన్టీయార్‌ వచ్చేవరకూ! ఎన్టీయార్‌ విజయం సాధించడానికి ఎన్నో అంశాలు దోహదపడ్డాయి. ఆయన వెనుక రాజకీయగణం, ప్రజాదరణ పొందిన పత్రిక, పారిశ్రామికవేత్తలు, మేధోబృందం, కులబలం, ధనబలం - అనేకం తోడయ్యాయి. ఎన్టీయార్‌ వస్తూనే ముఖ్యమంత్రి అయిపోయారు కాబట్టి, ఆయనంత పాప్యులారిటీ ఉన్న నేను మాత్రం ఎందుకు కాలేను అనుకుంటూ చిరంజీవి దిగారు కానీ పైన చెప్పిన అంశాలేవీ తోడురాక పరిమిత విజయం సాధించారు.

అప్పటిదాకా ప్రజాజీవితంలోకి రాని చిరంజీవికి అన్ని ఓట్లు, సీట్లు వచ్చాయంటే గొప్పే, తమిళనాట విజయకాంత్‌లా సొంత పార్టీని మేన్‌టేన్‌ చేస్తూ ఉంటే తృతీయశక్తిగా పదేళ్లకైనా ఎదిగేవారేమో! కానీ ఆయనకు ఓపిక లేకపోయింది. ఇటు వైయస్సార్‌, అటు బాబు మధ్య తనకు స్పేస్‌ లేదని, ఎప్పటికో అప్పటికి తగు సంఖ్యలో సీట్లు వచ్చినా ఆలోగా పార్టీ నడపడానికి జేబులోంచి డబ్బు ఖఱ్చు పెట్టడం దండగమారి వ్యవహారమని అనుకున్నారు. మరో పక్క సినిమారంగం కన్ను గిలుపుతోంది. తను తప్పుకోవడంతో తన స్థానాన్ని తక్కినవాళ్లు భర్తీ చేసేస్తున్నారనే దుగ్ధ బయలుదేరింది. సినిమాల్లో అయితే సంపాదించుకోవచ్చు, యిక్కడ వదుల్చుకోవడం తప్ప రాలేదేమీ లేదు. అందుకే పార్టీని పట్టుకెళ్లి కాంగ్రెసు గంగలో అస్తినిమజ్జనం చేసేశారు. తను కేంద్రమంత్రి పదవి అనుభవించారు. పార్టీ అధికారం పోగొట్టుకున్నాక పట్టించుకోవడం మానేశారు.

ఇదంతా ప్రజలు గమనించారని చిరంజీవికి అనుయాయుడిగా రాజకీయాల్లోకి వచ్చిన పవన్‌కు తెలుసు. అయినా సాహసం చేశారు. తను ఓ సీరియస్‌ పొలిటీషియన్‌ని, తన కంటూ ప్రత్యేకమైన ఆలోచనాధోరణి ఉంది, విస్తారపుస్తకపఠనం వలన ప్రపంచంలో అనేక విషయాలపై పరిజ్ఞానం సంపాదించిన మేధస్సు ఉంది అని ప్రొజెక్టు చేసుకున్నారు. సమాజంలో మార్పు కోసమే తప్ప అధికార లాలసతో తను రాజకీయాల్లోకి రావటం లేదని ప్రజల్ని ప్రభావితం చేశారు. కానీ 2014-19 మధ్య ఆయన చూపిన ద్వైదీభావం వలన ప్రజలు ఆయనను నమ్మలేదు. నాకు కులభావన లేదని ఆయన చెప్పినా, తక్కిన కులాలు నమ్మలేదు, ఆయన కులమూ నమ్మలేదు. కింగో, కనీసం కింగ్‌మేకరో అవుతారనుకున్న వ్యక్తి సోదిలోకి లేకుండా పోయారు. ఎందుకంటే పవన్‌ వెనుక ఏ పారిశ్రామికవేత్త, ఏ వ్యాపారస్తుడు, ఏ మీడియా మోతుబరి లేడు. పబ్లిక్‌ మీటింగులలో అభిమానుల కోలాహలం తప్ప, ఆ తర్వాత దాన్ని ఓట్లగా తర్జుమా చేసి పెట్టేవాళ్లు ఎవరూ లేరు.

ఫలితాల తర్వాత ఆయన ఆలోచనలో పడ్డాడు. పాతికేళ్లు పట్టినా ఫర్వాలేదు రాజకీయాల్లో కొనసాగుతా అని పైకి చెపుతున్నా, అంతర్మథనం ప్రారంభమైంది. నేను యిక్కడ వుండవలసినవాణ్నా? ఉండి ఏం చేస్తాను? అనే సందేహం పుట్టింది. జగన్‌ పాప్యులారిటీ హరించిపోవడానికి కనీసం ఐదేళ్లు పడుతుంది. అప్పుడైనా జగన్‌ వ్యతిరేక ఓటు తనకు వస్తుందన్న నమ్మకం లేదు. రూకబలం, మూకబలం, కులబలం, మీడియాబలం మెండుగా ఉన్న బాబుకే పోతుంది. తను బాబుకి పక్కవాయిద్యగాడిగా ఉండాలి తప్ప ప్రధాన పాత్రధారి కాలేడు. 2024లో మళ్లీ అధికారంలోకి వచ్చి, రాజకీయాల్లోంచి విరమించుకునే ముందు లోకేశ్‌కు సీటు అప్పగించాలనే కసి ఉన్న బాబు తనను వాడుకోవడమే తప్ప, పిలిచి పీట వేయరని తెలుసు. పదేళ్ల రాజకీయజీవితం తర్వాత ఏ ఉపముఖ్యమంత్రి పదవో ఒప్పుకుంటే అభిమానులు హర్షించరనీ తెలుసు. మరి యిక్కడ ఉండి సాధించేది ఏముంది, ఆ ఉద్యమం, యీ ఉద్యమం అంటూ కాలక్షేపం చేయడం తప్ప!

ఎంత ఒళ్లు విరుచుకున్నా యిక్కడ అంబ పలికేట్లు లేదు. అటు సినిమారంగంలో తన కింకా మార్కెట్టు ఉంది. ఆలస్యం చేసిన కొద్దీ కుర్రహీరోలు దాన్ని తన్నుకుపోతారు. ఇప్పటికే తన సాంకేతికగణం వేరే చోట్ల కుదురుకున్నారు. ఎప్పటికైనా నాలుగు డబ్బులు ఆర్జించేది అక్కడే. ఇక్కడ అతిథి నటుడి పాత్రేే! ఎన్నికలు వచ్చేవరకూ తలచుకునేవాడు ఉండడు. 2019 ఎన్నికల ఫలితం చూశాక, ఏ వర్గంలోనూ పలుకుబడి లేదని స్పష్టమయ్యాక, యిక పేరంటానికి పిలిచేవాడు ఎవడు? సినిమా నటుడి జీవితం అన్నీ వడ్డించిన విస్తరి లాటిది. నిర్మాత, దర్శకుడు, రచయిత, సాంకేతిక నిపుణులు, సాటి తారాగణం అందరూ కలిసి సాయం పట్టగా రథం కదులుతుంది. సీటులో హీరోగారు కూర్చుని ఊరేగితే చాలు, ఘనతంతా అతని ఖాతాలోకి పోతుంది. సొంత పార్టీ పెడితే అన్నీ తనే చూసుకోవాలి. అమర్చినదానిలో అత్తగారు వేలు వేసింది అన్నట్టుంటే కుదరదు. విస్తరి దగ్గర్నుంచి ఆధరువుల దాకా అన్నీ వెతుక్కోవాలి. ఇవన్నీ యీయన చేత కావని గ్రహించిన జనసేన నాయకులందరూ పార్టీ వదిలి వెళ్లిపోసాగారు.

పవన్‌కు పార్టీ నడపడంలో ఆసక్తి పోయిందని తెలంగాణ మునిసిపల్‌ ఎన్నికలలో పోటీ చేయకపోవడంతోనే తెలిసిపోయింది. ఎదుగుదామనుకున్న ఏ పార్టీ యిలాటి అవకాశం వదులుకోదు. ఎకాయెకీ ముఖ్యమంత్రి కావడం అరుదు. ఇలాటి ఎన్నికలలో పోటీ చేసినపుడే పార్టీ యంత్రాంగం, నాయకగణం తయారవుతాయి. తెలంగాణలో బలం లేదు, గుడ్డికన్ను మూసినా తెరిచినా ఒకటే, ఆంధ్రలోనే మన తడాఖా చూపించాలి అనుకుంటే ఆంధ్రలో రాబోతున్న స్థానిక ఎన్నికలలో ఒంటరిగా పోటీ చేసి ఉంటే, పార్టీకి ఎక్కడ బలం ఉందో, ఎక్కడ లేదో, ప్రస్తుతం అనుసరిస్తున్న విధానానికి జనామోదం ఉందో లేదో తెలిసేది. ఆ బలం తెలియడం వలన పొత్తు కోసం బిజెపితో చేసే బేరసారాల్లో స్వరం పెరగడమో, తరగడమో జరిగేది.

కానీ పవన్‌ అప్పటిదాకా కూడా చూడకుండా అస్త్రసన్యాసం చేసేశారు. జనసేన బోగీని బిజెపి ఇంజనుకు తగిలించేసి హైదరాబాదుకు చెక్కేద్దామనుకున్నారు. బిజెపితో పొత్తు కోసం దిల్లీ వెళితే మోదీ, షాలను కలవలేక పోయారు. జాతీయ అధ్యక్షుడిగా యిప్పటిదాకా ప్రకటింపబడని (20న ప్రకటిస్తారని వార్త, పవన్‌ అప్పటిదాకా ఆగలేకపోయారు) నడ్డాని కలవగలిగారు. బిజెపికి యిటీవల భాగస్వాములు తగ్గుతున్నారు, కొందరు తోక ఝాడిస్తున్నారు. అలాటప్పుడు కొత్త పార్టీ ఎన్‌డిఏలో చేరుతోందంటే పెద్ద నాయకులు ఎదురేగి స్వాగతం పలకాల్సింది, అదీ జరగలేదు. చిరంజీవి విషయంలోనూ రాహుల్‌ గాంధీ హైదరాబాదు వచ్చి బహిరంగసభలో కండువా కప్పుతారనుకుంటే, చిరంజీవినే అక్కడకు రమ్మనమని గదిలో కండువా కప్పారు.

ఇవాళ తృతీయస్థాయి బిజెపి నాయకులు ఆంధ్రకు వచ్చి చర్చలు జరిపారు. సమావేశానంతరం యిద్దరం కలిసి వైసిపిని ఎదిరిస్తామని, ఎన్నికలలో పోటీ చేస్తామనీ ప్రకటించారు. 2019 ఎన్నికలలో వచ్చిన ఓటింగు శాతం బట్టి చూస్తే జోగీ, జోగీ.. సామెత గుర్తుకు వస్తుంది. కానీ పరిస్థితి ఎప్పుడూ ఒకేలాగ ఉండదు. పొంగవచ్చు, కృంగవచ్చు. తెలుగు రాష్ట్రాలలో తెలంగాణలో బిజెపికి కాస్తోకూస్తో బలం ఉంది తప్ప, ఆంధ్రలో బొత్తిగా లేదు. ఆ మేరకు బాబు, వెంకయ్యనాయుడు జాగ్రత్తలు తీసుకున్నారు. దేశమంతా బిజెపికి ఉన్న బలం ఆరెస్సెస్‌ బలగం, బూత్‌ స్థాయి వరకు ఉన్న వాలంటీర్ల దళం. అవి ఉన్న నియోజకవర్గం ఆంధ్రలో ఒక్కటీ కానరాదు. ఉన్నదల్లా కాంగ్రెసు, టిడిపిల నుంచి వచ్చి చేరిన నాయకులు. ఆరెస్సెస్‌లో పుట్టి పెరిగిన వారంటే బిజెపి అధిష్టానానికి ఉన్న నమ్మకం వీరిపై ఉండదు. అందుకే ఆంధ్రలో పార్టీ ఎదుగుదలపై ఉదాసీనంగా ఉన్నారు.

తమ శత్రువైన బాబుని అదుపుచేయడానికి జగన్‌ ఉన్నాడు కదా అని బిజెపి ధీమా! సోనియా ఉన్నంతకాలం జగన్‌ కాంగ్రెసులో చేరడం కల్ల. కానీ బాబు విషయంలో ఆ గ్యారంటీ లేదు. ఎప్పుడైనా ఎవరితోనైనా చేతులు కలపగలరు. తమకు సొంత బలం చేకూరేలోపున తన ప్రధాన శత్రువైన కాంగ్రెసును నిలవరించగల జగన్‌ను అర్జంటుగా పదవి దింపేద్దామనే ఆరాటం బిజెపికి లేదు. అలాగే కేంద్రంలో ఎవరున్నా వాళ్లతో పేచీ పెట్టుకునే ధైర్యం జగన్‌కు లేదు. గతంలో అలాటి దుస్సాహసం చేసి జైలుకి వెళ్లడం ఆయనకు గుర్తుంది. కేంద్రంలో ఉన్న పార్టీ తలచుకుంటే కేవలం ఆరోపణలున్నా జైలుకి పంపగలదు, విచారణ పూర్తి కాకుండానే బయటకు తీసుకురానూ గలదు అని బోధపడింది. అందుకే బిజెపివారు ఎలాటి దారుణమైన బిల్లు పెట్టినా జగన్‌ సమర్థిస్తున్నాడు.

ఇలాటి పరిస్థితిలో బిజెపి ఆంధ్రలో ఏ మేరకు శక్తియుక్తులు వినియోగిస్తుందో, అవి ఏ మేరకు సఫలమవుతాయో చెప్పలేం. ఏదైనా చేసినా, మానినా బిజెపియే చేయాలంతే. రేపు స్థానిక ఎన్నికలలో యీ కూటమికి కొన్ని స్థానాలు వస్తే అది బిజెపి ఘనతగానే అనుకోవాలి. ఎందుకంటే పవన్‌ యాక్టివ్‌గా లేరంటే ఆయన అభిమానులకు హుషారు ఎక్కణ్నుంచి వస్తుంది? మన హీరో ముఖ్యమంత్రి అవుతాడంటే ఆ కిక్కు వేరు. ఆయన కాకుండా ఆయన స్నేహితుడెవరో అవుతాట్ట అంటే వాళ్లెందుకు ఓట్లేేస్తారు? పవన్‌ పక్షాన్నుంచి తగినన్ని ఓట్లు రాకపోతే ఎందుకొచ్చిన పొత్తు యిది? కావాలంటే మీరూ మా పార్టీలో చేరిపోండి అని బిజెపి జనసేన నాయకులకు చెప్పవచ్చు. పవన్‌ పెద్దగా అందుబాటులో ఉండరు కాబట్టి డైరక్టుగా బిజెపిలో చేరితే పోలేదా అని వారూ అనుకోవచ్చు.

ఏది ఎలా ఉంటుందో యిప్పుడే చెప్పలేం కానీ ఆంధ్ర రాజకీయాల్లో పవన్‌ ప్రభావం తగ్గుముఖం పట్టిందని ఖచ్చితంగా చెప్పవచ్చు. అది మిణుకుమిణుకు మంటూ ఉంటుందో, ఓ ముహూర్తాన గప్పుమని ఆరిపోతుందో వేచి చూడాలి. పవన్‌ సినిమాల ద్వారా తన గతప్రాభవం మళ్లీ తెచ్చుకుని, ఎన్నికల సమయం వచ్చేసరికి, మళ్లీ చురుగ్గా వ్యవహరించి, సొంతంగా ముఖ్యమంత్రి అభ్యర్థిగా ఎదిగేట్లా ఉంటే బాగానే ఉంటుంది కానీ అలాటి ట్విస్టులు సినిమాల్లోనే సాధ్యం. పవన్‌ రాబోయే సినిమాలు రాజకీయచైతన్యంతో, యిలాటి థీమ్స్‌తో ఉండి ప్రజల్ని మానసికంగా సిద్ధం చేస్తాయేమో చూడాలి. - ఎమ్బీయస్‌ ప్రసాద్‌ (జనవరి 2020)

జనవరి 2020 ఎమ్బీయస్‌: బాతు థియరీ వెర్సస్‌ గుడ్లు థియరీ

మూడు రాజధానుల విషయంపై అసెంబ్లీలో చర్చ జరుగుతోంది. సిద్ధాంతపరంగా దీన్ని విశ్లేషించాలంటే రాజధానిని ఒక బంగారు బాతుగా చేసి, అది పెట్టే బంగారు గుడ్లు అమ్మి రాష్ట్రమంతా పోషించగలం అని టిడిపి అంటూండగా, గుడ్లన్నీ ఒకే బుట్టలో పెట్టకూడదు కాబట్టి తలో చోటా గుడ్లు సర్దాలనే థియరీ వైసిపిది. ప్రస్తుతం వైసిపి నాయకులే మాట్లాడుతున్నారు కాబట్టి వాళ్ల వాదన బలంగా వినిపిస్తున్నారు. టిడిపి వంతు వచ్చినపుడు వాళ్లు బంగారు బాతు వాదనను ఎంత ప్రతిభావంతంగా వాదిస్తారో చూడాలి. రెండూ విని మనం ఏదో ఒక దానితో ఏకీభవించవచ్చు. అఫ్‌కోర్స్‌, మన అభిప్రాయాన్ని ప్రభుత్వం పట్టించుకోదు. గతంలో రాజధానిని ప్రభుత్వభూములలో కడితే మంచిది కదా, ప్రయివేటు వ్యక్తుల దగ్గర్నుంచి తీసుకోవడం దేనికి అని మన లాటి వాళ్లు అభిప్రాయపడితే గతప్రభుత్వం పట్టించుకోలేదు. హైకోర్టు రాయలసీమకు తరలిస్తే తప్పు లేదు కానీ, ఎగ్జిక్యూటివ్‌ కాపిటల్‌ను కూడా అమరావతి నుంచి తరలించవలసిన అవసరమేముందని మనం అభిప్రాయపడినా ప్రస్తుతప్రభుత్వం పట్టించుకోవటం లేదు.

చంద్రబాబు బంగారు బాతు యిప్పటికే తయారైపోయిందన్నట్లు మాట్లాడుతున్నారు. అమరావతి బంగారుబాతు అనీ, మొత్తం రాష్ట్రాన్ని పోషించగల సామర్థ్యం ఉన్నదనీ, దాన్ని అనవసరంగా చంపేస్తున్నారనీ బాబు ఆవేదన వ్యక్తం చేస్తున్నారు. ఆయనవన్నీ దీర్ఘకాలిక పథకాలు. అలాగే ఏ 2050 నాటికో అమరావతి బంగారుబాతు అవుతుందని అనుకున్నారు కానీ యిది యింకా 2020. అది యింకా బంగారు బాతు కాలేదు. గుడ్లు పెట్టటమూ లేదు. దాన్ని తయారుచేయడానికే బోల్డు ఖర్చు అవుతుందని బాబు మొన్నటిదాకా చెపుతూనే ఉన్నారు. అసెంబ్లీ సాక్షిగా అంకెలు కూడా చెప్పారు. ఇప్పుడు హఠాత్తుగా రాత్రికి రాత్రి దానిపై ఏ ఖర్చు పెట్టనక్కరలేదని, అది యిప్పటికే సెల్ఫ్‌ ఫైనాన్సింగ్‌ అనీ అంటున్నారు. దాని ఖర్చు అది రాబట్టుకుంటే సెల్ఫ్‌ ఫైనాన్సింగ్‌ అంటారు. ఇంకోదానికి కూడా పెట్టుబడి పెట్టగల స్థాయి ఉంటేనే బంగరుబాతు అనాలి. ఓ సారి అది అంటారు, మరోసారి యిది అంటారు.

ఆంధ్రజ్యోతి రాధాకృష్ణ కూడా అన్నీ అమరావతిలోనే పెట్టి దాన్ని డెవలప్‌ చేసి పెట్టుకుంటే రాష్ట్రానికి యిబ్బడిముబ్బడిగా ఆదాయం సమకూరుస్తుందని హైదరాబాదుతో పోలిక పెట్టి చెప్పారు. ఇదే రాధాకృష్ణ కొన్ని వారాల క్రితం రాజధాని కావడానికి, అభివృద్ధికి సంబంధం లేదని వాదిస్తూ హైదరాబాదు శతాబ్దాలుగా రాజధానిగా ఉన్నా పెద్దగా అభివృద్ధి చెందలేదని, ఎన్టీయార్‌ హయాం నుంచే అందరూ వచ్చి పెట్టుబడులు పెట్టి అభివృద్ధి చేశారని రాశారు. అంటే రాజధానిగా అయిన ఎన్నాళ్లకు హైదరాబాదు రాష్ట్రంలోని యితర నగరాలకు ఆదాయం సమకూర్చగలిగింది? దాదాపు 30 ఏళ్లు. అమరావతికి కూడా అన్నేళ్లు పడుతుందని అనుకోవాలిగా! హైదరాబాదు 23 జిల్లాలకు రాజధాని. మరి అమరావతి 13 జిల్లాలకు! ఆ నిష్పత్తిలోనే ఆదాయమూ తగ్గుతుందిగా! అమరావతి నుంచి గత ఏడాది వచ్చిన ఆదాయం ఎంతో చెప్పమనండి.

రాజధానిని అమరావతి నుంచి మార్చకూడదని వాదించే వర్గాలు రకరకాల కథనాలను వండి వారుస్తున్నాయి. రాజధానిని అమరావతిలో కొనసాగించాలా, వైజాగ్‌కు మార్చాలా అనే దానిపై భిన్నాభిప్రాయాలు ఉండవచ్చు. తప్పు లేదు. గతంలో కమిట్‌ అయిపోయాం కాబట్టి యిప్పుడు మార్చకూడదు అనే వాదన ఒకటి. వేరే చోట తక్కువ ఖర్చులో పని అయిపోతుంది కాబట్టి అక్కడకు మార్చేయడం మంచిది అనే వాదన మరొకటి. మధ్యలో రైతుల సమస్య వచ్చి చేరడంతో సెంటిమెంటల్‌ టచ్‌ వచ్చి చేరింది. 'రైతుల నుంచి భూమి తీసుకోలేదు, ప్రభుత్వభూముల్లోనే కట్టబోయారు, యిప్పుడు మారుద్దామనుకుంటున్నారు' అని ఊహించి ఆలోచించగలిగితే కాస్త స్పష్టత వస్తుంది. రాజధాని మార్పు విషయంలో కేంద్రం కలగజేసుకునేలా లేదు. కోర్టు మాత్రమే అడ్డుకోవాలి.

కానీ రాజధానిగా అమరావతి అనే అంశంలో బాబు అసెంబ్లీ తీర్మానం చేయలేదని, కాబినెట్‌ నిర్ణయాన్ని చదివి వినిపించడం మాత్రమే చేశారని, కేంద్ర గజెట్‌లో ప్రకటింప చేయలేదని, దానితో అమరావతికి రాజ్యాంగ రక్షణ లేకుండా పోయిందని కొందరంటున్నారు. అదే నిజమైతే రాజధాని మార్పును కోర్టు కూడా అడ్డుకోలేదు. ఇక రైతులను అడ్డుపెట్టుకుని మాత్రమే మార్పును అడ్డుకోవాలి. వైసిపి ఆర్థికభారం కారణం చూపి మార్పును సమర్థించుకుంటోంది. వైజగ్‌లో ప్రభుత్వభూముల్లోనే కట్టవచ్చని, ఉన్న భవంతులనే వాడుకుంటామని, అన్ని ఆఫీసులూ ఒకే చోట పెట్టం కాబట్టి, ఎక్కడ ప్రభుత్వభూములుంటే చూసుకుని అవి వాడుకుంటామని, తద్వారా రాజధాని నిర్మాణానికి వ్యయం తగ్గించి, ఆ నిధులను వేరేవాటికి మళ్లిస్తామని అంటోంది. మామూలుగా చూస్తే యీ వాదన సహేతుకంగా అనిపిస్తుంది.

దీన్ని తిప్పికొట్టడం కష్టం కాబట్టి, టిడిపి పార్టీ, దాని అనుకూల మీడియా, బిజెపిలోకి మారినా టిడిపి కొమ్ము కాస్తున్న నాయకుడూ వేరే పల్లవి ఎత్తుకున్నారు. ప్రస్తుత రాజధానిలో సర్వం సిద్ధంగా ఉందని, ఎకాయెకీ నడిపేయవచ్చని, ఖర్చేమీ ఉండదని, మారిస్తేనే ఖర్చవుతుందని కొత్త అంకెలు ప్రకటిస్తున్నారు. ఇది నాకు అర్థం కావటం లేదు. సదరు వ్యక్తులు మొన్నటిదాకా రాజధానికి లక్షల కోట్లు యింకా అవసరమౌతుందని, కేంద్రం యివ్వకుండా తొక్కిపెట్టిందని, అంతర్జాతీయ సంస్థల నుంచి ఋణం తీసుకోనివ్వలేదనీ తిట్టిపోస్తూ వచ్చారు. ఇప్పుడు హఠాత్తుగా ఏమీ అక్కరలేదంటున్నారేమిటి? అప్పుడు చెప్పినది అబద్ధమా? ఇప్పుడు చెప్పేది అబద్ధమా? మొన్నటిదాకా బాబు తను తాత్కాలిక అసెంబ్లీ, తాత్కాలిక సెక్రటేరియట్‌.. కట్టానని చెప్పుకుంటూ వచ్చారు. హఠాత్తుగా యిప్పుడు అవి శాశ్వత భవనాలు అయిపోయాయేమిటి?

'అన్ని హంగులతో రాజధాని' అంటూ జనవరి 2న ఈనాడు భవనాల బొమ్మలు, వాటి ఖర్చులు వేసింది. మొత్తమంతా కలిపితే వెయ్యి కోట్లు లేదు. ఇంతేనా రాజధాని? మరి అలా అయితే లక్షల కోట్లు కావాలని అడుగుతున్నా రెందుకు? ఎవరి కోసం? ఖర్చు పెట్టినది 6 వేల కోట్ల లోపున అని కొందరు, 7 పై చిలుకు అని కొందరు అంటున్నారు. దానిలో చాలా భాగం భూములు కలిపి, రోడ్లు వేయడానికి, దానికీ అయి వుంటుంది కదా! తక్కినదానిలో ఈ భవంతులు కట్టి వుంటారు. ఇవి చాలు, యింతకంటె ఏమీ అక్కరలేదు అంటే, మరి రైతుల గోడు మాటేమిటి? 'భూముల రేట్లు పడిపోయాయి. ఈ పరిస్థితిలోనే ఉంటే మాకు కేటాయించిన వాణిజ్య, నివేశన భూములకు విలువ ఏమీ ఉండదు. వాటిపై వచ్చిన అద్దెలతో బతుకుదామనుకున్న మా కలలు కల్లలయ్యాయి.' అని కదా! అన్ని హంగులతో రాజధాని అమరి వుండగా రేట్లు ఎందుకు పడిపోయాయిట? సర్వం సిద్ధంగా ఉండగా 62 ప్రాజెక్టులకై 53 వేల కోట్ల రూ.ల పనులకు బాబు ప్రభుత్వం టెండర్లు పిలిచి రూ.42 వేల కోట్ల టెండర్లను ఎందుకు ఫైనలైజ్‌ చేసిందట?

అన్నీ ఉన్నాయని ఈనాడు అంటూంటే మరుభూమిగా వదిలేసిన అమరావతిలో జిల్లేడు మ్కొలు మొలుస్తాయని, ఆంధ్రుల ఆరంభశూరత్వానికి మచ్చుగా ఆ నగరం మిగులుతుందని ఆంధ్రజ్యోతి రాసింది. ఇన్ని భవనాలుంటే జిల్లేడు ఎందుకు పెరుగుతుంది? అవి ప్రభుత్వభవనాలు. ప్రభుత్వ శాఖలను వేర్వేరు చోట్ల పెడతామంటున్నారు కాబట్టి వాటిలో కొన్నిటిని యీ భవంతుల్లో పెట్టవచ్చు. సెక్రటేరియటు అనే బోర్డు తీసేసి, వ్యవసాయ శాఖ లేదా నీటిపారుదల శాఖ అని బోర్డు మారిస్తే సరిపోతుంది. కొన్ని శాఖలు పెట్టగా మిగిలిపోయిన బిల్డింగులని ప్రభుత్వం ప్రయివేటు సంస్థలకు అమ్మవచ్చు, అద్దెకు యివ్వవచ్చు. సంక్షేమ పథకాలకై నిధుల కోసం ప్రభుత్వభూములనే అమ్ముదామనుకుంటున్న ప్రభుత్వం, తన భవనాలను అమ్మలేదా? అలాటప్పుడు పెట్టిన ఖర్చంతా కృష్ణలో పోసినట్లు ఎందుకవుతుంది?

రాజధాని రాకపోతే, ఆ భవనాలు ఎవరు కొంటారు అని అడగకండి. రాజధానికి, ప్రయివేటు పెట్టుబడులకు సంబంధమే లేదు. 'ఫలానా ఊరు అభివృద్ధి చేస్తాం, మా పార్టీ నాయకులు అల్‌రెడీ ఆ పరిసరాల్లో భూములు కొనేశారు, మీరు వచ్చి పెట్టుబడులు పెట్టడమే తరువాయి' అని ప్రభుత్వం చెప్పడం కాదు, పారిశ్రామికవేత్తలను పిలిచి 'మీ ఫ్యాక్టరీలకు అనువైన స్థలం ఏది? ఎక్కడ డెవలప్‌ చేయాలంటారు?' అని అడిగి ఆ ప్రాంతాన్ని అభివృద్ధి చేయాలి. అమరావతి ప్రాంతానికి సహజంగా ఉంటే ఎడ్వాంటేజిలు ఉన్నాయి. విజయవాడ దగ్గరలోనే ఉంది. రవాణా సౌకర్యాలు, ప్రతిభ వున్న హ్యూమన్‌ రిసోర్సెస్‌, నేచురల్‌ రిసోర్సెస్‌ అన్నీ ఉన్నాయి. అందువలన అక్కడ పెట్టుబడులు పెట్టడానికి ముందుకు వచ్చే పరిశ్రమలు తప్పకుండా ఉంటాయి. అలా వచ్చేవారు యికపై యిది 1/3 రాజధాని కదాని రావడం మానేయరు.

అమరావతి రాజధానిగా కొనసాగాలి అని వాదించేవారు 'రాజధాని ఒకే చోట లేకపోతే పెట్టుబడులు రావు. రాజధాని మారిస్తే పెట్టుబడులు వెనక్కి వెళ్లిపోతాయి' అంటున్నారు. ఆంధ్రకు పదేళ్ల వరకు హైదరాబాదు ఉమ్మడి రాజధాని అని 2014లో అనుకున్నారు. ఆంధ్రలో పెట్టుబడులు పెడదామనుకున్నవారు ఆంధ్రలోనే రాజధాని లేకపోతే పెట్టం అని చెప్పారా? తర్వాత కొన్ని కారణాల వలన బాబు అమరావతికి రాజధానిని మార్చారు. రాజధాని మార్చారు అని పెట్టుబడిదారులు వెనక్కి వెళ్లిపోయారా? అసలు రాజధానితో వాళ్లకు పనేముంది? ఫ్యాక్టరీ పెట్టడానికి ముందు అనుమతుల కోసం సెక్రటేరియట్‌కు వెళతారు, అదెక్కడ వుంటే అక్కడకి వెళతారు. ఆ తర్వాత సంబంధిత శాఖ ఎక్కడుందో అక్కడికే వెళతారు. కొన్నిటికి కేంద్రప్రభుత్వం అనుమతి యివ్వాలంటే దిల్లీ వెళతారు.

వికేంద్రీకరణ సిద్ధాంతం ప్రతిపాదిస్తూ, బాబు ప్రతిపాదించిన అద్భుతనగరం కాన్సెప్టును ఖండిస్తూ అసెంబ్లీలో బుగ్గన దీర్ఘప్రసంగం చేశారు. వలస పాలకులైన ఇంగ్లండ్‌, ఫ్రాన్స్‌లు తమ వలసదేశాల్లో పన్నులు వసూలు చేసి వాటితో లండన్‌, పారిస్‌లను గొప్ప నగరాలుగా నిర్మించారని గుర్తు చేశారు. చరిత్ర పుస్తకాల్లో చదువుకోవడం వేరు, ఆ భవనాలను నేరుగా చూసినప్పుడు నాకూ అనిపించింది - యిదంతా మన డబ్బే కదా అని! ఎంతసేపూ కోహినూర్‌ గురించే మాట్లాడతాం కానీ శతాబ్దాల పాటు పన్నుల రూపంలో దోచినదాని గురించి మాట్లాడం. లండన్‌, పారిస్‌ నగరాల ఆదాయం మనకు రాలేదు కదా! సరి, అవి వేరే దేశాలు, మనల్ని బానిసలుగా పాలించారు. మన ఉమ్మడి ఆంధ్రప్రదేశ్‌ సంగతేమిటి? రాష్ట్రవ్యాప్తంగా వచ్చిన ఆదాయమంతా హైదరాబాదులో కుమ్మరించారు. అందువలన హైదరాబాదులో కొండలకు, బండలకు కూడా డిమాండు వచ్చింది. తక్కిన 22 జిల్లాలలో అంతకంటె సౌకర్యాలున్న నగరాలలో, పట్టణాల్లో స్థలాలకు డిమాండ్‌ లేకుండా పోయింది.

ఆంధ్రప్రాంతంలో సమైక్య ఉద్యమానికి పెద్దగా మద్దతు రాకపోవడానికి కారణం ఇదే! 'రాష్ట్రం విడిపోతే యీ వైపున్న మన స్థలాలకు, ఆస్తులకు విలువ పెరుగుతుంది. హైదరాబాదు ఎటూ కేంద్రపాలిత ప్రాంతంగా ఉంటుంది (ఆంధ్ర కాంగ్రెసు నాయకులు అలా నమ్మించారు) అది మన చేజారిపోదు. పైగా మనవైపు అభివృద్ధి జరుగుతుంది' అనుకున్నారు. అందుకే మొక్కుబడి ఉద్యమాలు చేశారు. తెలంగాణ ఏర్పడగానే కెసియార్‌ ఆంధ్ర పెట్టుబడిదారులను తరిమివేస్తాడు, దెబ్బకి వాళ్లందరూ వచ్చి మన దగ్గర పెట్టుబడులు పెడతారు, మనకు ఉద్యోగాలు వస్తాయి అనుకున్నారు. చివరకు అవేమీ జరగలేదు.

రాష్ట్రం ఏర్పడగానే బాబు అమరావతిలోనే అంతా కుమ్మరిద్దామనుకున్నారు. తక్కిన ప్రాంతాలకు కడుపుమంట పుట్టింది. అమరావతి నయా హైదరాబాదు అవుతుంది. రేట్లు అక్కడే పెరుగుతాయి తప్ప మన దగ్గర పెరగవు అని. ఇప్పుడు రాజధాని ముక్కలవుతుంది, అభివృద్ధి కూడా వికేంద్రీకరింప బడుతుంది అనగానే తక్కిన ప్రాంతాల్లో ఖుష్‌. ఇప్పటిదాకా అనుకున్నది కోల్పోతున్నందుకు అమరావతిలో ఖేదం సహజం.

అద్భుతనగరం కాన్సెప్టుకి వ్యతిరేకంగా బుగ్గన మరో మంచి పాయింటు చెప్పారు. కృష్ణదేవరాయలు గొప్ప రాజు, విశాలమైన సామ్రాజ్యాన్ని పాలించినవాడు. ఆయన ఆదాయమంతా తన రాజధాని విజయనగరంలోనే ఖర్చు పెట్టకుండా, రాయలసీమలో చెరువులు తవ్వించి, రాష్ట్రమంతా సౌకర్యాలు కల్పించాడు. ఎవరూ ఎదురాడలేని రాజైనా తన కంటూ చిన్న భవంతి కట్టుకున్నాడు తప్ప రాజస్థాన్‌ రాజుల్లా మహళ్లు కట్టుకోలేదు. నాకు తెలిసి రాయలు భవంతి యింకా బయటపడలేదు, ఆయన రాణుల మేడ, లోటస్‌ మహల్‌ బయటపడ్డాయి. వాటి బట్టి యీయనది ఎంత ఉంటుందో ఊహించవచ్చు.

కన్నడంలో 'శ్రీకృష్ణదేవరాయ' అని బిఆర్‌ పంతులు రంగుల్లో సినిమా తీసినప్పుడు రాయలు ప్యాలెస్‌ ఘనంగా ఉండాలని రాజస్థాన్‌ మహళ్లలో షూట్‌ చేశారు. రాయలు రాజ్యసంపదను ప్రజల కోసం ఖర్చు పెట్టగా బాబు అమరావతిలో పాలక భవనాలను కళ్లు చెదిరే రీతిలో డిజైన్‌ చేయించారు. ఇప్పుడు కట్టిన సెక్రటేరియట్‌, అసెంబ్లీ ఒట్టి తాత్కాలికమే అంటూ శాశ్వత సెక్రటేరియట్‌, అసెంబ్లీలకై రూ.18 వేల కోట్ల టెండర్లు పిలిచారు.

బుగ్గన ప్రసంగంలో నన్ను ఆకట్టుకున్న మరో పాయింటు వికేంద్రీకరణ, రాజధాని నిర్ణయంపై వేసిన కమిటీల స్వరూపం గురించి! ఫజలాలీ కమిషన్‌, జస్టిస్‌ శ్రీకృష్ణ కమిటీ, శివరామకృష్ణన్‌ కమిటీలలో ఎటువంటి సభ్యులున్నారు, అర్బన్‌ ప్లానింగ్‌పై వాళ్లు ఎంతటి అథారిటీలు అనేది కళ్లకు కట్టినట్లు విశదీకరించి, చివర్లో బాబు వేసిన నారాయణ కమిటీలో సభ్యుల గురించి చెప్పినప్పుడు నవ్వు వచ్చింది. నారాయణ, సుజనా చౌదరి వంటి టిడిపి ఎమ్మెల్యేలు, ఎంపీలతో (వీళ్లకు అమరావతిలో భూములున్నాయి) బాటు రియల్‌ ఎస్టేటు కాంట్రాక్టర్లు, వ్యాపారస్తులు ఉన్నారు తప్ప అర్బన్‌ ప్లానింగ్‌పై నిష్ణాతులు ఎవరూ లేరు. బాబు ప్రభుత్వం శివరామకృష్ణన్‌ కమిటీ నివేదికను అసెంబ్లీలో ప్రవేశ పెట్టకుండా, ఆయన జిల్లాలు తిరుగుతూండగానే వేసిన నారాయణ కమిటీ రిపోర్టునే స్వీకరించింది. శివరామకృష్ణన్‌ కమిటీ కూడా వికేంద్రీకరణనే ప్రోత్సహించింది.

ఇవన్నీ వింటే వికేంద్రీకరణ ఎంత మంచిదో అనిపిస్తుంది. ఇంతవరకు బాగానే ఉంది కానీ, ఎగ్జిక్యూటివ్‌ కాపిటల్‌ను అమరావతి నుంచి ఎందుకు మార్చాలి అనేది మాత్రం వైసిపి సమర్థించుకోలేక పోతోంది. అక్కడ మౌలిక వసతులు లేవు, ఉన్న ఒకే రోడ్డులో రెండు కార్లకు మించి పక్కపక్కన వెళ్లే పరిస్థితి లేదు అని ఫోటోలతో సహా చూపించారు. జనాలు సెక్రటేరియట్‌కు రానక్కరలేకుండా చేస్తామంటున్నారు కాబట్టి అది పెద్ద సమస్యగా అనుకోనక్కరలేదు. అసెంబ్లీ అక్కడే వుంచుతామంటున్నారు కాబట్టి, ఆ సమస్య ఎలాగూ తీర్చాలి.

అమరావతిలో కానీ, వైజాగ్‌లో కానీ అద్భుతనగరం కట్టనక్కరలేదని తీర్మానించుకోవడం వరకు బాగుంది. అమరావతిలో అద్భుతనగరం కట్టనక్కరలేకుండా యిప్పటికే ఉన్న భవనాల్లో సెక్రటేరియట్‌, రాజభవన్‌ కొనసాగించి, తక్కినవి వైజాగ్‌కు తరలించవచ్చు. అప్పుడు జ్యుడీషియల్‌ కాపిటల్‌, లెజిస్లేటివ్‌ కాపిటల్‌ వంటి మాటల గారడీ అక్కరలేదు. వైజాగ్‌లో పెట్టదలచిన ఐదారు వేల కోట్ల ఖర్చే, అమరావతిలో పెట్టి ఊరుకోవచ్చు. అప్పుడు రాజధాని తరలిపోతోందని రైతుల్లో ఆందోళన కలగదు.

రైతుల నుంచి తీసుకున్న భూములను డెవలప్‌ చేసే బాధ్యత ఎలాగూ తప్పదు. లేకపోతే న్యాయస్థానాలు ఊరుకోవు. ఆ ఖర్చువలన రోడ్లు, పార్కులు ఎలాగూ అమరుతాయి. ఎగ్జిక్యూటివ్‌ కాపిటల్‌గా అమరావతిని కొనసాగిస్తున్నారన్న తృప్తి అక్కడి జనాలకు ఉంటుంది. మేమనుకున్న అద్భుతనగరం వెలవటం లేదు, మా పెట్టుబడులకు తగిన రిటర్న్‌ రాలేదు అనే నిరాశ స్థలాలు కొన్నవారిలో ఉంటుంది కానీ దానికి ఎవరూ ఏమీ చేయలేరు. ఇక రైతుల గురించి ఆలోచిస్తే - వైసిపి ప్రభుత్వం చేస్తున్న తరలింపును వాళ్లు ఏ మేరకు అడ్డుకోగలరు? వారి చేతిలో ఉన్న ఆయుధాలేమిటి? అనే విషయంపై వచ్చే వ్యాసంలో చర్చిద్దాం. (సశేషం) - ఎమ్బీయస్‌ ప్రసాద్‌ (జనవరి 2020)

జనవరి 2020 ఎమ్బీయస్‌: మండలిలో టిడిపి గెలిచినట్లా?

మూడు రాజధానుల బిల్లుకి మండలిలో బ్రేక్‌ పడింది. సెలక్టు కమిటీకి పంపబడింది. ఆ కమిటీ సవరణలు సూచించగలదు తప్ప బిల్లును తిరస్కరించలేదు. కనీసం మూడు నెలలు కాలయాపన జరుగుతుంది. సమయాన్ని పొడిగిస్తే మరో నెల! తిరస్కరించగల అధికారం మండలికే ఉంది. ఇవాళ తిరస్కరించి ఉంటే, మళ్లీ అసెంబ్లీలో ప్రవేశపెట్టి, మళ్లీ మండలికి పంపితే వాళ్లు నెల రోజులు తీసుకుని మళ్లీ తిరస్కరించవచ్చు. అయినా అసెంబ్లీ మూడోసారి ఆమోదించి, గవర్నరు ఆమోదముద్రకు పంపగలదు. మండలి అభ్యంతర పెట్టింది అనే విషయాన్ని గుర్తు పెట్టుకుని గవర్నరు ఆమోదముద్ర వేయడంలో తటపటాయిస్తే తటపటాయించవచ్చు. అసెంబ్లీలో అధికారపక్షానికి, మండలిలో ప్రతిపక్షానికి మెజారిటీ ఉన్నపుడు బిల్లు ఆమోదంలో ఆలస్యం తప్పదు. సెలక్టు కమిటీకి పంపకుండా ఉంటే నెల ఆలస్యం అయేది, పంపారు కాబట్టి యింకో మూడు నెలలు ఎక్కువగా అవుతుంది. సెలక్టు కమిటీకి నివేదించడమంటే మండలి పరిశీలనలో ఉన్నట్టే లెక్క కాబట్టి, యీలోగా ఆర్డినెన్సు జారీ చేయలేరు.

ఈ విధంగా బిల్లును జాప్యం చేయించడం తమ విజయంగా టిడిపి చెప్పుకోవచ్చు. రైతులు బాబుపై పూలవర్షం కురిపిస్తున్నారని ఎబిఎన్‌ రిపోర్టు చేస్తోంది. కానీ కాస్త తరచి చూస్తే టిడిపి పడుతున్న యిబ్బంది అర్థమౌతుంది. సెలక్టు కమిటీకి నివేదించడం లేదా బిల్లును తిరస్కరించడం - యీ రెండిటిలో ఏదో ఒకదాన్ని టిడిపి ఓటింగు ద్వారా సాధించవచ్చు. ఎందుకంటే మండలిలో దానికి మెజారిటీ ఉంది. 58 మంది సభ్యులుండగా 26 మంది ఆ పార్టీ వాళ్లే, బిల్లును వ్యతిరేకిస్తున్న బిజెపికి 3 ఉన్నాయి. స్వతంత్రులు 3, నామినేటెడ్‌ 8, పిడిఎఫ్‌ 5, నాలుగు ఖాళీలు. వైసిపి బలం 9 మాత్రమే. ఓటింగు పెట్టించి తమ తడాఖా చూపింవచ్చు. కానీ వాళ్లు కావలసినది సాధించుకోవడానికి చైర్మన్‌ను ఉపయోగించుకోవడం అనుమానాలు రేకెత్తిస్తోంది. ఓటింగుకి పెడితే తమకు పడాల్సినన్ని ఓట్లు పడవని లోకానికి తెలిసిపోతుందని టిడిపి భయపడినట్లుంది.

మూడు రాజధానుల అంశం చర్చకు వచ్చిన దగ్గర్నుంచి టిడిపి 'జై అమరావతి' నినాదం ఎత్తుకుంది - బిజెపి వాళ్ల జై శ్రీరామ్‌లా! అధికారంలో ఉన్నా, విపక్షానికి వచ్చినా వాళ్లకు అమరావతి తప్ప వేరేదీ ఆనటం లేదు. కృష్ణా, గుంటూరు జిల్లాల సంక్షేమం తప్ప తమకు వేరేదీ పట్టదన్నట్లు ప్రవరిస్తోంది. రాజధాని ముక్కలు కాకూడదు అనడం వరకు అర్థం చేసుకోవచ్చు. సెక్రటేరియట్‌ కూడా అమరావతిలో ఉండాలనడం వరకు అర్థం చేసుకోవచ్చు. కానీ హైకోర్టు కూడా తరలకూడదనడం అర్థం చేసుకోలేం. హైకోర్టు వస్తే ఏముంది? నాలుగు జిరాక్స్‌ సెంటర్లు వస్తాయి అని రాయలసీమ టిడిపి నాయకులు యీసడించారు. కనీసం ఆ నాలుగు జిరాక్స్‌ సెంటర్లు కూడా వదులుకోవడానికి గుంటూరు వాళ్లు సిద్ధంగా లేరా? గుంటూరు బార్‌ అసోసియేషన్‌ వాళ్లు హైకోర్టు కదల్చరాదని సమ్మె చేస్తుంటే వాళ్లకు 4 జిల్లాల వారు మాత్రమే దన్నుగా నిలబడ్డారు. ఉత్తరాంధ్ర, రాయలసీమ, నెల్లూరు కలిసి రావటం లేదు.

ఒక రాష్ట్రం - ఒక రాజధాని అంటున్నారు బాబు. మరి ఒక దేశం - ఒక రాజధాని అనకుండా హైదరాబాదును దేెశానికి రెండో రాజధానిగా చేస్తామని బిజెపి అంటే బాబు అడ్డుపడతారా? అమరావతిలో ఎయిమ్స్‌ పెట్టారు, బిట్స్‌ పెట్టారు, యింకా బోల్డు సంస్థలు తెచ్చుకున్నారు. రాయలసీమకు కనీసం జిరాక్స్‌ సెంటర్ల హైకోర్టు కూడా యివ్వలేరా? టిడిపి మొండి వైఖరి వలన ఆ పార్టీ ఆ రెండు జిల్లాల వారికోసమే పని చేస్తోందన్న భావన కలుగుతోంది. అందువలననే ఉత్తరాంధ్ర, రాయలసీమ టిడిపి నాయకులు స్థానిక ఓటర్లకు ఎలా నచ్చచెప్పుకోవాలో తెలియక తబ్బిబ్బు పడుతున్నారు. మన ప్రాంతం కంటె అమరావతే ముఖ్యమా నీకు? అని ప్రజలు అడిగితే వాళ్లు ఏం సమాధానం చెప్తారు? అమరావతి ప్రాధాన్యతను తగ్గించడం ద్వారా కృష్ణా గుంటూరు జిల్లాలలో వైసిపి రిస్కు తీసుకుంటోంది. అసెంబ్లీలో ఆ జిల్లా నాయకులు మా రాజకీయ భవిష్యత్తు ఏమైనా సరే, రాష్ట్ర భవిష్యత్తు ముఖ్యం అన్నారు.

అలాటి రిస్కు టిడిపి కూడా తీసుకుంటోంది - ఉత్తరాంధ్ర, రాయలసీమల్లో! బుగ్గన చదివి వినిపించిన దాని ప్రకారం అన్ని పెరామీటర్లలో ఆ జిల్లాలే వెనకబడి ఉన్నాయి. అనంతపురం వాళ్లు బెంగుళూరుకు, శ్రీకాకుళం వాళ్లు హైదరాబాదుకి వలస వెళ్లి కూలీలుగా చేస్తున్నారు. కృష్ణా, గుంటూరు వాళ్లు వలస వెళ్లేది అమెరికాకు డాలర్లు సంపాదించడానికి అనేది టెల్లింగ్‌ గా ఉంది. ఇది చివరకు ఉన్నవారికి, లేనివారికి మధ్య యుద్ధంలా తయారైంది. మా ప్రాంతాలు ఎప్పటికీ బాగుపడకూడదని బాబు ఆలోచనా? అనే ఆలోచన వెనుకబడిన జిల్లాల వాళ్లకు వచ్చిందంటే స్థానిక ఎన్నికలలో టిడిపికి దెబ్బ టిడిపి విధానానికి కట్టుబడితే ఉత్తరాంధ్ర, రాయలసీమ, నెల్లూరులలోని ఆ పార్టీ నాయకులకు సంకటం తప్పదు. అందువలన మండలిలో వాళ్లు తమ పార్టీకి వ్యతిరేకంగా ఓటు వేయడమో, తటస్థంగా ఉండడమో చేస్తారని టిడిపి భయపడి వుండవచ్చు. అందుకే ఓటింగు జరగకుండా చూసింది.

టిడిపి పార్టీకి చెందిన నాయకుడు, ప్రస్తుత మండలి చైర్మన్‌గా ఉన్న ఎంఎ షరీఫ్‌ చాలా వింతగా ప్రవర్తించారు. రూలు ప్రకారం చేయకుండా మర్చిపోయానన్నారు. సెలక్టు కమిటీకి పంపాలని యనమల రామకృష్ణుడు చేసిన సూచనపై ఓటింగు నిర్వహించకుండా రూలు 154 కింద తన విచక్షణాధికారం ఉపయోగించి సెలక్టు కమిటీకి పంపుతున్నాను అన్నారు. ఆ మాట అనేముందు 'ఈ బిల్లును దానికి పంపకూడదు, అయినా నా విచక్షణాధికారం ఉపయోగించి పంపుతున్నాను' అని అన్నారని అంబటి రాంబాబు అంటున్నారు. ఎగ్జాక్ట్‌గా ఏమన్నారో రేపు పేపర్లు చూస్తే తప్ప తెలియదు. ఎందుకంటే వైసిపి ప్రత్యక్ష ప్రసారాలు ఆపేసింది. కాంగ్రెసు పార్టీ ఆంధ్ర విభజన బిల్లును పార్లమెంటులో పాస్‌ చేయించినప్పుడు యిలాటి వేషాలే వేసింది. ఆ పార్టీ నుంచి పుట్టినదే కాబట్టి ఆ వారసత్వమే వచ్చినట్లుంది.

ఇలాటి అప్రజాస్వామిక పద్ధతులు దారుణం. 'స్పీకరు గారు తలెత్తి గ్యాలరీలో ఉన్న బాబు వైపు చూశారు. ఆయన చెయ్యి వూపాడు, యీయన తల వూపాడు' యిలాటి కథనాలు వైసిపి వాళ్లు చెప్పడం కంటె ఏం జరిగిందో మనల్నే చూడనివ్వాల్సింది. ఈ చర్యకు ఫలితం అనుభవించింది వైసిపి. మంత్రులంతా కంగు తిన్నారు. నిన్న రూలు నెం. 71 దగ్గర తిన్నారు, యివాళ చైర్మన్‌ చేతిలో తిన్నారు. వైసిపి అనుకున్నది అనుకున్నట్లు జరగలేదు. ఈ మూడు నెలల వ్యవధి మంచిదే. మన ప్రజాస్వామ్యంలో నిక్షేపించిన చెక్స్‌ అండ్‌ బాలన్సెస్‌ విలువ తెలుస్తోంది. ఈ వ్యవధిలో వాళ్లు తక్కినవారిని ఒప్పించే ప్రయత్నం చేస్తే ప్రతికూలత తగ్గవచ్చు. సెక్రటేరియట్‌ కూడా వైజాగ్‌కు తరలించాలా లేదా అన్నదానిపై పునరాలోచించుకోవచ్చు.

ఇక టిడిపి సంగతికి వస్తే - దానికి కష్టకాలం దాపురించినట్లే. రెండు జిల్లాలలో తమ ముఖ్యనాయుకులు పెట్టిన పెట్టుబడులు కాపాడుకోవడానికి తక్కిన 11 జిల్లాలలో పార్టీ బలాన్ని పరీక్షకు గురి చేసుకుంటోంది. తన నాయకవర్గాన్ని, తన క్యాడర్‌ను తనే నమ్మలేని స్థితికి వచ్చింది. ఈ విషయం జనాలకు అర్థమైతే కౌన్సిల్‌లో విజయం కంటె రాజకీయంగా అపజయం కలిగిందనిపిస్తుంది. - ఎమ్బీయస్‌ ప్రసాద్‌ (జనవరి 2020)

జనవరి 2020 ఎమ్బీయస్‌: రైతుల వెతలకు కారణం..

అంతిమంగా బిల్లు పాస్‌ అవుతుందో లేదో తెలియదు కానీ రాజధాని మార్పు నిర్ణయం జరిగింది. అమరావతిలో అద్భుతనగరం వస్తుందని ఆశించి భూములు కొన్న రియల్‌ ఎస్టేటు వ్యాపారస్తులు, సామాన్యులు ఉసూరుమంటే అంటారు. హైదరాబాదులో ఎయిర్‌పోర్టు ఫలానా చోట వస్తుందని, హార్డ్‌వేర్‌ పార్కు ఫలానాచోట అన్న వార్తలు విని, కొని, తర్వాత నెత్తి కొట్టుకున్నవారు చాలామంది ఉన్నారు. వాళ్ల గురించి ఎవరూ పట్టించుకోరు, జూదం లాటి యీ వ్యాపారంలో అవి సహజమైనవే. కానీ రైతుల విషయంలోనే అందరూ ఆవేదన చెందుతున్నారు. ఎందుకంటే గతప్రభుత్వం వారికి చాలా ఆశలు చూపించింది. కాకమ్మ కబుర్లు చెప్పింది. చివరకు చేతకాక బోర్లా పడింది. ఈ ప్రభుత్వం వచ్చి ఆ ఆశలను మొదలంటా తుంచేసింది. అయినా టిడిపి అనుయాయులు యింకా ఏదో వస్తుందంటూ వారిలో ఆశలు నింపుతున్నారు.

రాజధాని మార్పు ఖర్చు గురించి తాజాగా సుజనా చౌదరి జగన్‌కు రాసిన బహిరంగ లేఖలో రాజధాని మారిస్తే రైతులకు వచ్చే నష్టపరిహారం గురించి ప్రస్తావించారు. రాజధాని మార్చకూడదని వాదిస్తూ కట్టడానికి రూ.లక్ష కోట్లు అవుతుందని జగన్‌ చెప్పినమాట 'సత్యదూరం' అన్నారాయన. మరి నారాయణ అసెంబ్లీలో రూ. 1.09 కోట్లు అవుతుందన్నారే! అది దేనికి దూరం? కాదూకూడదని మారిస్తే ప్రభుత్వం రూ.1,89,117 కోట్లు నష్టపరిహారంగా యివ్వాల్సి వుంటుంది అని లెక్కకట్టి చెప్పారు. ఇది సంస్థలకు, కాంట్రాక్టర్లకు, వ్యక్తులకు కలిపి..అట! ఈ అంకె స్ప్లిట్‌ అప్‌ ఆయన లేఖలో యిచ్చారేమో తెలియదు కానీ అది పేపర్లలో రాలేదు. వ్యక్తులు అనగానే తామే అనుకుని రైతులు ఆ డబ్బు గురించి ఎదురు చూస్తారేమోనని నా భయం.

సుజనా చెప్పిన సంస్థలు అంటే ప్రభుత్వం నుంచి చౌకధరల్లో భూములు కేటాయింప చేసుకున్న సంస్థలా? నిన్న బుగ్గన అసెంబ్లీలో ప్రకటించారు - డిఫెన్సుతో సహా ప్రభుత్వ సంస్థలకు ఎకరాకు కోటి రూ.లు రేటుపై 60 ఏళ్ల లీజుకి, ఔట్‌రైట్‌ అమ్మకమైతే 4 కోట్లకు అమ్మారు. అదీ 1.4, 2.5, 3.2 ఎకరాలు అలా..! ప్రయివేటు యూనివర్శిటీలకైతే తలా 200 ఎకరాల లెవెల్లో ఎకరా 50 లక్షలకే ఔట్‌రౌట్‌ అమ్మకం! ప్రభుత్వ సంస్థలతో వ్యవహారం స్మూత్‌గానే ఉంటుంది. 'ప్రయివేటు సంస్థలకు రూ.50 లక్షలకు అమ్మారు, మాకు లీజు అంటున్నారు. భూములు వెనక్కి యిచ్చేస్తాం, డబ్బు వాపస్‌ యిచ్చేయండి' అనవచ్చు.

ఇక ప్రయివేటు సంస్థలు ఎనిమిదో వంతు రేటుకే భూములు తీసుకుని యిప్పుడు నష్టపరిహారం ఎలా అడగగలవు? అంతగా కావలిస్తే 'మేం ఆశించిన రీతిలో యీ ప్రాంతం డెవలప్‌ కావటం లేదు, అందువలన భూములు సరెండర్‌ చేసేస్తాం, మా డబ్బు మాకిచ్చేయండి' అనవచ్చు. మహరాజులాగ భూములిచ్చేసి, డబ్బు పట్టుకెళ్లండి అని ప్రభుత్వం చులాగ్గా అనేస్తుంది. వాళ్లతో రాసుకున్న ఒప్పందాన్ని పరిశీలిస్తే దానిలో నష్టపరిహారం విషయం ఉందో లేదో తెలుస్తుంది.

ఇక కాంట్రాక్టర్లు! చేసిన పనికి డబ్బులు రాక వాళ్లు అఘోరిస్తున్నారు. జగన్‌ వచ్చాక రూ. 42 వేల కోట్ల పనులు ఆపేశారని, సుజనా ఆరోపించారు. బాబు వేసిన ప్లాన్లకు అనుగుణంగా మీరు మాకు కాంట్రాక్టులు యివ్వటం లేదు అని కాంట్రాక్టర్లు నష్టపరిహారం అడుగుతారా? పనులే జరగనప్పుడు యిక బిల్లు చెల్లింపులు, నష్టపరిహారాల సమస్య ఎందుకు వస్తుంది? 25% వరకే పని పూర్తయినవి ఆపేశారు కాబట్టి వాళ్ల ఒప్పందాల్లో యీ క్లాజ్‌ ఏదైనా ఉంటే, అది వందల కోట్లలో ఉంటుంది తప్ప వేల, లక్షల కోట్లలో ఉంటుందనుకోవడానికి లేదు.

ఇక వ్యక్తుల గురించి - అంటే రైతుల గురించి అనే అనుకోవాలి. ఆ మాట అనడానికి సుజనా సిగ్గుపడడానికి కారణం రైతులతో కుదుర్చుకున్న ఒప్పందం కాపీలను ఆయన చదివారేమోనని నాకు అనుమానంగా ఉంది. (ఒప్పందాల గురించి తర్వాతి పేరాలలో) రియల్‌ ఎస్టేటు డీలర్ల గురించి సుజనా ప్రస్తావించి వుంటే - వాళ్లకు నష్టపరిహారం ఎలాగూ ఉండదు. గుఱ్ఱప్పందాలలో పందెం కాసినవాడు, నేను పందెం కాసిన గుఱ్ఱం సరిగ్గా పరిగెట్టలేదని పరిహారం అడగడు కదా!

ఇక రైతుల గురించి చెప్పాలంటే - వారి ఆందోళన సాగుతూనే ఉంది. తమాషా ఏమిటంటే బాబు హయాంలో భూములు సేకరించినప్పుడూ అక్కడ సెక్షన్‌ 144 పెట్టారు. కావాలంటే వెనక్కి యిచ్చేస్తామంటున్నపుడూ జగన్‌ హయాంలో సెక్షన్‌ 144 పెట్టారు. జగన్‌ వచ్చాక తన ప్రభుత్వం ఎదుర్కున్న అది పెద్ద సమస్య యిది. టిడిపి దీన్ని జీవన్మరణ సమస్యగా ఎంచుకుంది. ఇసుక సమస్య తీరిపోయిందేమో తెలియదు కానీ దాని గురించి మాట్లాడడం మానేశారు. నిజానికి అది రాష్ట్ర సమస్య.

ఇది కృష్ణా, గుంటూరు జిల్లాలకు, అందునా అక్కడ భూములు కొన్నవారికి, రైతులకు సంబంధించిన సమస్య. కానీ అది తప్ప వేరేదీ తోచటం లేదు టిడిపి వారికి. ఒకప్పటి టిడిపి భాగస్వామి, బిజెపి యిప్పుడు మళ్లీ టిడిపితో స్వరం కలుపుతోంది. 2019 మానిఫెస్టోలో బిజెపి ఏం చెప్పిందో జగన్‌ నిన్న అసెంబ్లీలో చూపించారు. రాయలసీమలో శాశ్వత హైకోర్టు పెడతామని, అమరావతిని బాబు రియల్‌ ఎస్టేటు వెంచర్‌గా మార్చేశారు కాబట్టి, రైతులు కోరితే వాళ్ల భూములు వెనక్కి యిచ్చేస్తామనీ బిజెపి వాగ్దానం చేసింది. జగన్‌ ఆ రెండూ అమలు చేస్తున్నాడు.

టిడిపి, బిజెపి ఎంత చేసినా వాళ్లు ఊహించనంత స్థాయిలో వ్యతిరేకత రావటం లేదని వారికి తోస్తోంది. అందుకే ఇంత ఘోరం జరుగుతూంటే తిరగబడరేం? మీకు చేవ చచ్చిందా? అని మీడియాలో ఓ వర్గం ప్రజానీకాన్ని అడుగుతూ వచ్చింది. ప్రజాచైతన్యం గురించి మేధావులు తెగ ఆరాటపడిపోతూ ఉంటారు కానీ, సాధారణ ప్రజలు ఓ పట్టాన స్పందించరు. ఎప్పుడో ఎన్నికల సమయంలో తమ అభిప్రాయం చెప్తారంతే. వాళ్లు ఎప్పటికప్పుడు స్పందిస్తూ ఉంటే నాయకులు హెచ్చరికగా ఉంటారు.

ఈ విషయం టిడిపి నాయకులకు తెలియక కాదు. తాము అధికారంలో ఉన్నపుడు ఏ ప్రతిఘటనా ఉండకూడదని, తాము ప్రతిపక్షంలో ఉండగా తిరగబడాలని కోరుకుంటారు. నిన్న రాజధాని మార్పు గురించి అసెంబ్లీ సమావేశం జరుగుతూండగా బయటంతా బీభత్సంగా ఉంది. వైసిపి వాళ్లు సెక్షన్‌ 144 పెట్టి, రాత్రి 11 దాకా కూర్చుని ఒక్క రోజులో తీర్మానం చేసి అవతల పడేశారు. సెక్షన్‌ 144 పెట్టడం ఘోరం అని టిడిపి వాళ్లంటే మీ హయాంలో మచిలీపట్టణంలో, తూర్పుగోదావరి జిల్లాలో నెలల తరబడి ఆ సెక్షన్‌ అమలు చేశారని జగన్‌ గుర్తు చేశాడు. కొద్ది రోజులుగా టిడిపి చేస్తున్న హడావుడి చూసి, నిన్న ఎక్కడో అక్కడ పోలీసు కాల్పుల దాకా వ్యవహారం వెళుతుందనుకున్నాను. అంతదాకా పోలేదు, సంతోషం.

నిన్న బాబు జగన్‌కు 'చిన్నవాడివైనా చేతులెత్తి మొక్కుతున్నాను, రాజధాని మార్చకు, అన్నీ ఒకే చోట పెట్టు' అన్నారు. నిజానికి ఆయన మొక్కాల్సింది జగన్‌కు కాదు, చేతులు జోడించి క్షమాపణ చెప్పాల్సింది రైతులకు, తన కబుర్లు నమ్మి అధిక రేట్లకు భూములు కొని దగా పడినవారికి! రైతుల దగ్గర్నుంచి 34 వేల ఎకరాలు ఒకేసారి డెవలప్‌మెంట్‌కు తీసుకోకుండా, కొద్దికొద్దిగా తీసుకుని ఎప్పటికప్పుడు డబ్బు చెల్లించి కొనేస్తూ, చిన్నచిన్నగా కట్టుకుంటూ వస్తే తన కెపాసిటీ ఏమిటో ఆయనకే అర్థమయ్యేది. తను కల కనగానే అన్ని చోట్ల నుండి డబ్బులు వచ్చి కురుస్తాయని ఆయన ఎలా అనుకున్నారో, తక్కినవాళ్లను ఎలా నమ్మించారో!

ఆయన అప్పనంగా 34 వేల ఎకరాలు సేకరించారని ఆంధ్రజ్యోతి యిప్పటికీ ఆకాశానికి ఎత్తేస్తోంది. పైసా ఖర్చు పెట్టకుండా సంపాదించానని యీయనా చెప్పుకుంటాడు. అదేమి లాజిక్కో నాకర్థం కాదు. పాత యింటిని పడగొట్టి కొత్త ఫ్లాట్లు కట్టి వాటిలో సగం యిస్తానని వచ్చే డెవలపర్‌ 'నాకు పాత యిల్లు అప్పనంగా వచ్చింద'ని చెప్పుకుంటాడా? పాతదాన్ని పడగొట్టి, డెవలప్‌ చేసి, కొత్తది కట్టవలసిన కమిట్‌మెంట్‌ ఉంది కదా! రైతుల గురించి యీ రోజు యింత మాట్లాడుతున్నంత వారంతా బాబు అంత కమిట్‌మెంట్‌ తలకెత్తుకుంటున్నపుడు వారించలేదేం? ఇది జరిగేందుకు దశాబ్దాలు పడుతుంది, అప్పటిదాకా మీరే పాలిస్తారన్న ధీమా ఏమిటి? అని అడిగారా? కనీసం ప్రభుత్వం తరఫున రైతులకు రాతపూర్వకంగా హామీలు యివ్వండి అని అడిగారా?

ఇది ఎందుకంటున్నానంటే రైతుతో కుదుర్చుకున్న ఒప్పందాలు ఎలా ఉన్నాయో చూడాలనుకున్నాను. పాఠకమిత్రులు, చరిత్రపరిశోధకులు మాదిరాజు గోవర్ధన్‌ (మంగళగిరి) గారు సంపాదించి పెట్టారు. జిఓలో ఉన్న ఇంగ్లీషు వెర్షన్‌, ఒక రైతుతో కుదుర్చుకున్న తెలుగు ఒప్పందం రెండూ చదివాను. వాటిలో ఎక్కడా ప్రభుత్వం, అనగా సిఆర్‌డిఏ ఫలానా తేదీలోగా రాజధాని కడతానని కానీ, మీకు డెవలప్‌డ్‌ స్థలాలు యిస్తానని కానీ కమిట్‌ కాలేదు. ఆ తేదీలోగా కట్టకపోయినా, యివ్వకపోయినా, యింత నష్టపరిహారం యిస్తాననీ అనలేదు.

మునిసిపల్‌ ఎడ్మినిస్ట్రేషన్‌ అండ్‌ అర్బన్‌ డెవలప్‌మెంట్‌ (ఎం2) డిపార్ట్‌మెంట్‌ జిఓ ఎంఎస్‌ నెం.1 తేదీ 1.1.2015 ప్రకారం లాండ్‌ పూలింగ్‌ విధివిధానాలను నిర్ధారించారు. ఏ రకమైన భూమికి బదులుగా ఎలాటి భూమి ఎంతెంత యిస్తారో గత వ్యాసంలోనే రాశాను. 'అథారిటీ షల్‌ గ్యారంటీ రిటర్న్‌ ఆఫ్‌ రీ-కనిస్ట్యూటెడ్‌ లాండ్‌..' అన్నారు తప్ప ఫలానా తేదీ అని రాయలేదు. పదేళ్ల పాటు (ఇప్పుడు జగన్‌ 15 ఏళ్లు యిస్తానంటున్నాడు) యిచ్చే పరిహారం పట్టా భూమి విషయంలో ఏటా 30 వేలు, ప్రతీ ఏడాది 3 వేలు (ఏటా 10% పెంచుతారని గతంలో రాశాను, అది తప్పు) 3 వేలు ఫిక్సెడ్‌. జరీబు భూమి విషయంలో 50 వేలు, 5 వేలు. భూమి లేని కుటుంబాలకు ఏటా రూ.2500 (యికపై 5 వేలు అని జగన్‌ - యిలా 20 వేల కుటుంబాలకు)

డెవలప్‌మెంట్‌ అంటే ఏమిటో వివరించారు - సెక్టార్‌ రోడ్స్‌/ఇంటర్నల్‌ రోడ్స్‌/ ఇన్‌ఫ్రాస్ట్రక్చర్‌ /సర్వీసెస్‌ (ఇన్‌క్లూడింగ్‌ వాటర్‌ సప్లయ్‌ లైన్స్‌, పవర్‌ సప్లయ్‌, రెయిన్‌ వాటర్‌ హార్వెస్టింగ్‌, సీవేజ్‌ ట్రీట్‌మెంట్‌ ఫెసిలిటీస్‌, వాటర్‌ ట్రీట్‌మెంట్‌ ఫెసిలిటీస్‌ ఎట్సెట్రా. అన్నారు. భూమిని ఏయే వాటికి కేటాయిస్తారో చెప్పారు - పార్కులు, తోటలు, ఆటస్థలాలు, ఖాళీ స్థలాలకు 10%, రోడ్లు, యుటిలిటీ సర్వీసెస్‌కు 30%, స్కూళ్లు, ఆసుపత్రులు వంటి సోషల్‌ ఇన్‌ఫ్రాస్ట్రక్చర్‌కు 30%, పేదల గృహవసతికి 5%, తక్కినది రైతులకు.

ప్రభుత్వం తరఫు నుంచి చేసిన యితర వాగ్దానాలేమిటంటే - 1. 2014 డిసెంబరు 8 నాటికి అక్కడ నివసిస్తున్నవారికి ఉచిత విద్య, వైద్యం 2. వృద్ధాశ్రమాలు కట్టడం 3. ఎన్టీయార్‌ కాంటీన్లు కట్టడం 4. నరేగా పరిమితిని ఏడాదికి 365 రోజులకు పెంచడం 5. స్కిల్‌ డెవలప్‌మెంట్‌ సంస్థలు పెట్టి కౌలు రైతులకు, కార్మికులకు వ్యవసాయంలో నైపుణ్యం పెంచడం 6. నివాసితుల ట్రాక్టర్లను నిర్మాణపు పనుల్లో ఉపయోగించడం, 7. టీక్‌ చెట్ల అమ్మకానికి పరిమితులు యిప్పించడం 8. ఒక భవంతిని ఎమ్‌ఎస్‌ కోటేశ్వరరావు పేర పెట్టడం 9. అప్పటికి ఉన్న పంటను కోసుకోనివ్వడం

సిఆర్‌డిఏ వాళ్లు మొదట రైతులకు 'భాగస్వామ్య దరఖాస్తు మరియు ప్రమాణపత్రము' అని బుక్‌లెట్‌ యిచ్చారు. దానిలో 9-18 (ఎ) నమూనా నివాస మరియు వాణిజ్య ప్లాట్లు కోరు దరఖాస్తు అని ఉంది. అది చదివితే ప్రభుత్వం భూముల్ని తీసుకున్నట్లు లేదు. రైతే 'నా భూముల్ని తీసుకుని, దానికి బదులుగా నివాస, వాణిజ్య ప్లాట్లు యివ్వండి' అని దరఖాస్తు పెట్టుకున్నట్లు ఉంది. దానిలో అగ్రిమెంటు అయిన 9 నెలల లోపుల ధ్రువపత్రాన్ని బదిలీ హక్కులతో యిస్తామని 3 సం.ల లోపున సదరు ప్రాంతమును అభివృద్ధి చేయుట పూర్తి చేయబడును' అని రాశారు. అయితే యీ మూడు సంవత్సరాల విషయం అగ్రిమెంటుకి వచ్చేసరికి ఎగిరింది.

ఆ అగ్రిమెంటు 9-14 అభివృద్ధి ఒప్పందము మరియు ఇర్రోవకబుల్‌ పవరాఫ్‌ ఎటార్నీ అని ఉంది. దీన్నే తర్వాత రూ.100 స్టాంపు పేపరు మీద రాసి యిచ్చారు. రైతు, సిఆర్‌డిఏ తరఫున డిప్యూటీ కలక్టరు సంతకాలు పెట్టారు. ఇది అతి ముఖ్యమైన డాక్యుమెంటు. దీనిలో ముఖ్యవిషయాలేమిటంటే - మీ లాండ్‌ పూలింగ్‌ స్కీము విని నేనే సిఆర్‌డిఏను సంప్రదించి, భూమి యిస్తానన్నాను, దానికి సిఆర్‌డిఏ ఒప్పుకుంది. అందువలన నా భూమిని అప్పగిస్తున్నాను అని భూ యజమాని రాసి యిస్తున్నాడు. దీనిలో మూడేళ్లలో పూర్తి చేస్తామనే హామీ లేదు. అంతేకాదు, మూడేళ్లలో పూర్తి చేయకపోతే ఏ విధమైన నష్టపరిహారం యిస్తామో సిఆర్‌డిఏ చెప్పలేదు.

సరికదా, 'ఏ కోర్టులోనూ ఎక్కువ నష్టపరిహారం చెల్లింపుకు కోరనని ఒప్పుకొనుచున్నందున వారు పిటీషన్లు దాఖలు చేయుటకు ఎటువంటి అర్హత కలిగి ఉండరు. అట్టి పిటిషను దాఖలు చేస్తే చెల్లుబాటు కాదని చట్టవ్యతిరేకం అవుతుందని, సిఆర్‌డిఏ ఉత్తర్వులకే కట్టుబడి ఉంటామని అంగీకరించడమైనది.' అని రైతు రాసి యిచ్చినట్లు క్లాజ్‌ పెట్టారు. సుజనా ఊహిస్తున్న మూడు రెట్లు ఎక్కువ నష్టపరిహారం లాటివి భూసేకరణ చట్టానికే తప్ప దీనికి కాదు. మూడు సంవత్సరాల మాట పై జీఓలో కానీ దాన్ని సవరణ చేసిన 2015 ఏప్రిల్‌ జిఓలో కానీ ఆ మూడు సంవత్సరాల మాట లేదు. మీరూ చెక్‌ చేసి చూడండి. https://crda.ap.gov.in/APCRDADOCS/GOSACTSRULES/Rules/01~115701012015MAUD\_MS1.PDF, https://crda.ap.gov.in/APCRDADOCS/GOSACTSRULES/LPS%20Amendments/01~16352015MAUD\_MS84.PDF

'మూడు సంవత్సరాలకు మించితే యింత నష్టపరిహారం యిస్తాం అని లేదు కానీ, మూడు సంవత్సరాల్లో డెవలప్‌ చేసి యిస్తాం అని 9-14లో మాకు తెలిసున్నవారి ఒప్పందంలో ఉంద'ని కొందరంటున్నారు. మీకు తెలిసిన వారెవరిదైనా ఒప్పందం దొరికితే వెరిఫై చేసి చూడండి. కొందరికి ఒకలా, మరి కొందరికి యింకోలా యిచ్చారా? లేకపోతే మొదట్లో మూడేళ్ల హామీ యిచ్చి, తర్వాత ఒప్పందం మోడల్‌ మార్చేశారా? తేలాలి. నా దగ్గరున్నది 2018 ఆగస్టు నాటిది. 9-14లో 8 వ అంశంగా రాసినదేమిటంటే - 'ఉభయపక్షాలు అంగీకరించిన కాలవ్యవధి మరియు షరతులకు లోబడి పథకం మొత్తం పూర్తి అయిన తరువాత రైతుకి తిరిగి అందజేయడానికి అంగీకరించడమైనది' అని. ఆ కాలవ్యవధి గురించి ఉభయపక్షాలు రాసుకున్న వేరే ఒప్పందమేమీ నాకు కానరాలేదు.

మన పాత భవనాన్ని ఎవరైనా డెవలపర్‌కు యిచ్చినపుడు 18 నెలల్లోనో, 24 నెలల్లోనే డెవలప్‌ చేసి యిస్తామని వాడు రాసి యిస్తాడు. ఆలస్యమైతే నెలకింత అద్దె యిస్తానంటాడు. ఇక్కడ సిఆర్‌డిఏ అలాటి టైమ్‌ ఫ్రేమ్‌ యిచ్చినట్లు లేదు. (సబ్జక్ట్‌ టు కరక్షన్‌) ఒకవేళ ఆ టైముకి యివ్వకపోతే యింత నష్టపరిహారం చెల్లిస్తాను అనే క్లాజు అసలే లేదు. (అది ఏ జిఓలోనూ, ఏ బుక్‌లెట్‌లోనూ, ఎవరి అగ్రిమెంటు లోనూ లేదు). ఇది అన్యాయం కాదా? వైసిపి వాళ్లు డెవలప్‌ చేసి యిస్తామంటున్నారు కానీ ఫలానా తేదీ లోపున యిస్తామని చెప్పటం లేదు. రైతులు వాళ్లను నిలదీసి అడగనూ లేరు. ఏటేటా యిస్తామంటున్నది కౌలు తప్ప, ఆలస్యానికి నష్టపరిహారం కాదు. రైతులు అడగగలిగిన అంశం ఏదైనా ఉందా అంటే - 'రాజధానికై భూములు యిస్తున్నాం' అని వాళ్లు రాసి యిచ్చారు. అందుకనే వైసిపి అతి తెలివి ప్రదర్శించి దీనికి శాసన రాజధాని అని పేరు పెట్టి ఒప్పందభంగం కాకుండా చూసింది. దాని వలన ఒరిగేది ఏమీ లేదనేది రైతుల వెతలకు కారణం! - ఎమ్బీయస్‌ ప్రసాద్‌ (జనవరి 2020)

జనవరి 2020 ఎమ్బీయస్‌: టిడిపి నాయకుల వెతలకు కారణం

రైతులు కోర్టుకి వెళ్లినా లాభం లేకుండా బాబు ప్రభుత్వం వారి చేత సంతకాలు చేయించుకుంది. ఇప్పుడు రైతుల పేర ఆందోళన చేస్తోంది. రైతుల పక్షాన యిప్పుడు పోరాడే మేధావులు, సామాజిక కార్యకర్తలు అప్పుడెందుకు మౌనం వహించారో, యీ అన్యాయాన్ని ఎలా జరగనిచ్చారో, రైతులను ఎడ్యుకేట్‌ చేసి ఎందుకు ఆపలేదో సంజాయిషీ చెప్పవలసిన అవసరం ఉంది. ఏది ఏమైనా రైతులు దగా పడ్డారు. వాళ్లెందరు? అంటే బుగ్గన చెప్పినదాని ప్రకారం మొత్తం 28 వేల మందిలో 14 వేల మంది ప్లాట్లు యిచ్చే ప్రాసెస్‌ నడుస్తూండగానే అమ్మేసుకున్నారు. ప్రాసెస్‌ అయిన తర్వాత 8 వేల మంది అమ్ముకున్నారు. అంటే యిప్పుడు 6 వేల మంది ఉన్నారు. వీరి సంక్షేమం గురించే యిప్పుడు మనం ఆలోచించాలి. తక్కినవారందరినీ వ్యాపారస్తులగానే చూడాలి.

బాధితుల సంఖ్య ఎంతో చెప్పకుండా టిడిపి రైతుల పేర ఉద్యమం చేస్తోంది. ఆ పార్టీ నాయకులు అక్కడ భూములు కొనకుండా ఉండి వుంటే, రైతుల కోసం నిస్వార్థంగా ఉద్యమిస్తున్నారనే పేరు వచ్చేది. ఇప్పుడేం చేసినా తమ ఆస్తుల గురించే చేశారనే అనిపిస్తోంది. ఇన్‌సైడర్‌ ట్రేడింగ్‌ జరిగిందని చెప్తున్న 4 వేల ఎకరాలు 2014 జూన్‌ నుంచి డిసెంబరు లోపున కొన్నవి. ఎకరా 4 కోట్లు చొప్పున ప్రభుత్వ ఏజన్సీలకు అమ్మారు, అది మినిమమ్‌ అనుకున్నా 4 వేల ఎకరాలంటే 16 వేల కోట్లు అక్కడికే తేలింది. అది పోతోందంటే బాధే కదా!

రాజధాని సమాచారం టిడిపిలో అందరికీ అందలేదు. బాబుకి సన్నిహితులైన కొందరికే అంది, వాళ్ల పేర్లే వినబడుతున్నాయి. బిజెపి వారికి భాగస్వామి అయినా బిజెపి నేతలెవరికీ సమాచారం అందినట్లు లేదు. (సుజనా యిప్పుడు బిజెపి కానీ, అప్పుడు కాదు కదా) 2014 డిసెంబరు తర్వాత అనేకమంది - టిడిపి, వైసిపివారే కాక తెలంగాణ వారు కూడా- అక్కడ భూములు కొని వుంటారు. అవో 4 వేల ఎకరాలంటే యింకో 16 వేల కోట్ల స్టేక్‌ ఉందన్నమాట. ఇక్కడ ఘోరమేమిటంటే లక్షల కోట్ల ప్రజాధనం వెచ్చించి అమరావతిని అభివృద్ధి చేసి వీళ్ల భూముల విలువ పెంచాలని ప్లాను. ఆస్తులు వాళ్లకు, అప్పులు ప్రజలకు!

అమరావతి ప్రాభవం తగ్గిపోతోందంటే ఈ పెట్టుబడిదారులందరూ ఖేదపడతారు. ఈ ఉద్యమానికి ఊతమిస్తారు. సహజం. సెలక్టు కమిటీ ఊరూరా తిరిగి, అభిప్రాయాలు సేకరించినప్పుడు వీళ్లు తమ వాయిస్‌ గట్టిగా వినిపిస్తారు. వాళ్లలాగే తక్కిన జిల్లాల వాళ్లూ తమ వాదన వినిపిస్తారు కానీ వాళ్లకు ఫైనాన్షియల్‌ స్టేక్‌ లేదు. ఈ పెట్టుబడిదారుల స్టేక్స్‌ భారీగా ఉన్నాయి. అందువలన వీరున్నంత ధాటీగా అవతలివాళ్లు ఉండకపోవచ్చు. ఇక ఇన్‌సైడ్‌ ట్రేడింగ్‌ పదాన్ని విచ్చలవిడిగా వాడుతున్నారు. ఏ సెక్షన్‌ కింద వాళ్లపై కేసులు పెడతారో నాకు యిప్పటిదాకా అర్థం కాలేదు. మహా అయితే అధికార రహస్యాలు బయట చెప్పినందుకు బాబుపై కేసు పెట్టవచ్చేమో కానీ (రాజకీయ నాయకులపై కేసులు ఎప్పటికీ తెల్లారవు) భూములు కొన్నవాళ్లపై ఎలా పెడతారు?

ఇన్‌సైడ్‌ ట్రేడింగ్‌ జరిగిందని ఆరోపిస్తూ బుగ్గన 2014 జూన్‌ నుంచి డిసెంబరు దాకా కొన్నవాళ్ల జాబితా చదివారు. మంచి వక్త అయిన పయ్యావుల కేశవ్‌ లేచి 2014 సెప్టెంబరు 1న కాబినెట్‌ తీర్మానం జరిగి, రాజధాని విషయం ప్రకటన వచ్చాకనే అక్టోబరులో తను కొన్నాను కాబట్టి, తనది ఆ కేటగిరీ కింద రాదని వాదించారు. అంటే సెప్టెంబరు ముందు అక్కడ కొన్నవాళ్లు ఆ కేటగిరీ కింద వస్తారని ఆయనే ఒప్పుకున్నట్లయింది. అలా కొన్న టిడిపివాళ్లూ చాలామంది ఉన్నారు. సెప్టెంబరు 1న విజయవాడ, గుంటూరు మధ్య రాజధాని వస్తుందని ప్రకటించారు కాబట్టి గుంటూరు, విజయవాడ పరిసరాల్లో కొంటే అర్థం చేసుకోవచ్చని, కానీ విజయవాడకు 30 కి.మీ.ల దూరంలో, ఏ రోడ్డు సౌకర్యమూ లేని చోట, మారుమూల గ్రామంలో ఎందుకు కొన్నారని బుగ్గన అడిగితే కేశవ్‌ సమాధాన మివ్వలేదు. వీళ్లు స్థలాలు కొన్న ఊళ్లలో కాపిటల్‌ వస్తుందని డిసెంబరు 30 దాకా పబ్లిక్‌ డొమైన్‌లోకి రాలేదని గుర్తించాలి. రాజధానిలో యిల్లు కట్టుకుందామనుకోవడం తప్పా? అని కేశవ్‌ అడిగితే, యింటి కోసం ఎకరాలకు ఎకరాలు కొంటారా అని వైసిపి వాళ్లు అడిగారు.

ఆ మారుమూల గ్రామాల్లో పనికట్టుకుని కొనడమే అందరికీ అనుమానాలు కలిగిస్తున్నాయి. టిడిపి వాళ్లు అది చేయకుండా ఉండాల్సింది. కోర్‌ కాపిటల్‌ రీజియన్‌ యింత అని డిక్లేర్‌ చేసి, తర్వాత వీళ్ల భూములు ఆ పరిధిలోకి రాకుండా దాన్ని కుదించారని అంటున్నారు. వీళ్ల భూములు పోకుండా డిజైన్లు మార్చారనీ అంటున్నారు. గతంలో హైదరాబాదులో ఓఆర్‌ఆర్‌ విషయంలో వైయస్‌పై యిలాటి ఆరోపణలే వచ్చాయి. వాటిని నిరూపించినవాడెవడూ లేకపోయాడు. ఇప్పుడు చూస్తే ఓఆర్‌ఆర్‌ పక్కన అనేకమంది తక్కినవాళ్ల బిల్డింగులు కనబడుతున్నాయి. టిడిపి వాళ్లు కూడా యీ ఆరోపణపై సిబిఐ విచారణ జరిపించాలని ఛాలెంజ్‌ చేయాలి. కానీ స్పీకర్‌ విచారణ వేయమంటే ఆయన మీదే బాబు విరుచుకుపడ్డారు. ఇన్‌సైడర్‌ ట్రేడింగ్‌ను నిరూపించండి అని టిడిపి అడిగితే బుగ్గన 4 వేల ఎకరాల లిస్టు సర్వే నెంబర్లతో సహా యిచ్చారు. ఆ పేర్లున్న వారెవరూ మేం అవి కొనలేదు అనటం లేదు.

ఎవరెవరివో పేర్లు చదివి వారు మీకు బినామీలు అంటేే టిడిపి నాయకులు అభ్యంతర పెడుతున్నారు. కావాలంటే బినామీ చట్టం కింద చర్య తీసుకోండి అని ఛాలెంజ్‌ చేస్తున్నారు. బినామీ అనేది నిరూపించడం చాలా కష్టం. భూములు కొన్న 800 మంది తెల్ల రేషన్‌ కార్డు హోల్డర్లు మాత్రం బినామీలని ఖచ్చితంగా చెప్పవచ్చు. కానీ వారిలో ఒకరైన టిడిపి ఎమ్మేల్యే ధూళిపాళ్ల నరేంద్ర కూతురు కనీసం 12 కోట్ల విలువైన 3 ఎకరాలు కొన్నారంటే ఏ విధంగా అర్థం చేసుకోవాలో తెలియటం లేదు. ఎమ్మేల్యే కూతురు కాబట్టి సొంత డబ్బు ఉండే వుంటుందనుకోవాలా? లేక తెల్లకార్డు ఉంది కాబట్టి బినామీ అనుకోవాలా? బినామీ వ్యవహారం పలు కేంద్రశాఖలు అనేకరకాలుగా పరిశోధిస్తే తప్ప తేలదు. చివరకు వీరిలో కొందరు అమాయకులుగా తేలవచ్చు కూడా. కానీ యీ లోపున టిడిపి నాయకులు తమ స్వప్రయోజనాల కోసమే ఉద్యమం చేయిస్తున్నారది భావం బలపడుతోంది.

దీనిలో పెద్ద ఆశ్చర్యమేమీ లేదు. రాష్ట్రవిభజన జరుగుతుందన్న సంకేతాలు బలంగా వస్తున్న తరుణంలో 'ఎవరైనా రాష్ట్రంలో ఎక్కడైనా సరే, సమైక్యవాద వేదికలు ఏర్పాటు నేను వచ్చి సదస్సులు ఏర్పాటు చేసి అందరి చేత మాట్లాడిస్తాన'ని నా కాలమ్‌ ద్వారా ఆఫర్‌ యిస్తే ఆంధ్రమూలాలున్న ఎందరో ఎన్నారైలు నాకు మెయిల్స్‌ రాశారు, ఫోన్‌ చేసి మాట్లాడారు - 'హైదరాబాదులో మా పెట్టుబడులు పోతాయన్న భయంగా ఉంది. మీరు సదస్సులు ఏర్పాటు చేసి, ప్రజల్లో చైతన్యం తెప్పించండి, ఎంత ఖర్చయినా మేం భరిస్తాం, మీకు డబ్బు పంపుతాం' అని. 'సమైక్యవాదం గురించి అంత నిబద్ధత ఉంటే తెలంగాణ కోసం లేఖ యిచ్చి, 2009లో తెరాసతో పొత్తు పెట్టుకున్న టిడిపిని ఆనాటి ఎన్నికలలో ఎందుకు సమర్థించారు? మహాకూటమి గెలవకపోవచ్చని రాసినందుకు నన్నెందుకు తిట్టారు?' అని నేనడిగితే 'పాతవి వదిలిపెట్టండి, డబ్బు పంపుతాం, తీసుకోండి' అని అన్నారు. 'నాకు డబ్బు అక్కరలేదు. మీ ఊళ్లలో మీ ఫ్రెండ్స్‌కు చెప్పి ఏర్పాట్లు చేయించండి. నేను నా ఖర్చులతో వెళ్లి మాట్లాడతాను' అని చెప్పాను. ఒక్కరూ అలాటి సదస్సులు ఏర్పాటు చేయించలేక పోయారు.

అమరావతి పరిసర ప్రాంతాల్లో పెట్టుబడులు పెట్టిన ఎన్నారైలు యిలాటి ఆఫర్లు ఉద్యమకారులకు యిస్తూ వుండవచ్చు. ఎందుకంటే యిది కోట్లతో వ్యవహారం. ఒక ఎన్నారై రాశారు - తను, తన మేనమామలు కొన్నేళ్ల కష్టార్జితాన్ని వెచ్చించి, అప్పులు తెచ్చి రూ.1.20 కోట్లతో ఒక రైతు వద్ద 450 గజాల కమ్మర్షియల్‌ ప్లాట్‌ కొన్నారట. ప్రభుత్వం రైతులకు భూమి తిరిగి యిచ్చేస్తానంటోంది, మా భవిష్యత్తు ఏమిటి? అని అడిగారు. జాలి వేసింది. ప్రభుత్వం మారినప్పుడల్లా విధానాలు మార్చేస్తూ ఉంటే యిలాటి సామాన్యులు ఏమవాలి? బాబు అమ్మిన బంగారు కలలు నమ్మి యీయన బోల్తా పడ్డారు కదా! బలిసిన పెట్టుబడిదారులు, ప్రజాధనం దోచుకునే రాజకీయ నాయకులు ఎలా పోయినా మనకు చింత లేదు కానీ, రాజకీయ నాయకుల పంతాల మధ్య నలిగి యిలాటి, మనబోటి కష్టజీవులు నష్టపోయినపుడు దుఃఖం కలుగుతుంది.

'పెట్టినది ఎలాగూ పెట్టారు, జగన్‌ను అడ్డుకోవడానికి పోరాటం చేస్తున్నాం, మీ పెట్టుబడిలో 1% విరాళమివ్వండి' అని అడిగితే ఆయన ఓ లక్ష పంపడా? బాబు జోలె పడితే డబ్బులెందుకు రావు? 'మిమ్మల్ని, మీ కబుర్లను నమ్మి పెట్టుబడులు పెట్టాం, ఉద్యమం చేయండి, ఎలాగైనా ఏదో ఒకటి చేసైనా సరే, రాజధాని తరలింపు ఆపండి, అక్కడ అద్భుతనగరం వెలిసేట్లా చూడండి, కావాలంటే విరాళాలిస్తాం' అని బాబుపై టిడిపి నాయకుల, రియల్టర్ల ఒత్తిడే కాదు, యిలాటి సామాన్య పెట్టుబడిదారుల ఒత్తిడి కూడా ఉండదా? ఆందోళన చేయక తప్పని పరిస్థితిలో బాబు ఉన్నారు. దీనివలన తక్కిన జిల్లాలలో టిడిపి పరపతి దెబ్బ తింటుందని తెలిసినా ఆయన పోరాటం చేయక తప్పదు. సెలక్టు కమిటీకి పంపించడం ద్వారా మూడు నెలలు ఆలస్యం చేయించారు కానీ అది తాత్కాలిక విజయమే. చివరకు అసెంబ్లీ మాటే చెల్లుతుంది.

అందుకని కోర్టు ద్వారా ఆపించడమొక్కటే మార్గం. కోర్టు కూడా రాజధానిని మార్చడానికి వీల్లేదు అంటే సెక్రటేరియట్‌ను అమరావతిలో కంటిన్యూ చేయవచ్చు. తక్కినవి తరలించేయవచ్చు. హైకోర్టు రాయలసీమకు యివ్వడానికి వీల్లేదు అని సుప్రీం కోర్టు అంటుందా? అలాటి ఉదాహరణలు ఉన్నాయా? నాకు తెలియదు. ఒకవేళ సుప్రీం కోర్టు అలా అంటే హైకోర్టు కూడా అమరావతిలోనే కొనసాగించి, కర్నూలులో బెంచ్‌ పెట్టవచ్చు. కానీ ప్రతి ప్రభుత్వ శాఖ అమరావతిలోనే ఉండాలి, అద్భుత నగరం కట్టి తీరాలి అని ఏ కోర్టూ చెప్పదు. ఆ నగరం వెలవకపోతే టిడిపి పై ఒత్తిడి తగ్గదు. అదీ టిడిపి నాయకుల వెతలకు కారణం! - ఎమ్బీయస్‌ ప్రసాద్‌ (జనవరి 2020)

జనవరి 2020 ఎమ్బీయస్‌: శాసనమండలి రద్దు అవసరమా..?

'శాసనమండలి అవసరమా?' అని జగన్‌ నిన్న అసెంబ్లీలో అడిగారు. దాని రద్దు అవసరమా? అని మనం అడగాలి. జగన్‌ చూపిస్తున్న కారణమేమిటి? దాని నిర్వహణకు రూ. 60 కోట్లు అవుతోంది. బీద రాష్ట్రానికి అంత ఖఱ్చు అవసరమా? అని. మానిఫెస్టోలో పెట్టని సంక్షేమ పథకాలు కూడా అమలు చేస్తామంటున్న జగన్‌ నోట యీ మాట రావచ్చా? జగనన్న.. పేరు తగిలించుకుని మరో పథకం యీ నెలలోనో, పై నెలలోనే వచ్చినపుడు 'ఇది మనకు అవసరమా? ముందు ఆదాయం సంగతి చూడు అని మనం అడగచ్చుగా! సెక్రటేరియట్‌ను అమరావతి నుండి వైజాగ్‌కు మార్చడానికి సిఫార్సు చేసిన హైపవర్‌ కమిటీ ఉద్యోగులకు యిచ్చే రాయితీలంటూ పెద్ద లిస్టు చెప్పింది. అది అవసరమా? హైదరాబాదు నుంచి అమరావతికి మార్చినపుడు బాబు వాళ్ల మీద బోల్డు తగలేశారు. అయినా ఎఫిషియన్సీ పెరిగిన దాఖలాలు ఏమీ లేవు. ఇప్పుడు మళ్లీ వాళ్లకు వైజాగ్‌లో యిళ్లస్థలాలు, హెచ్చు ఎచ్‌ఆర్‌ఏలు, వగైరాలు! బాబు చేసిన తప్పే జగనూ చేయబోతున్నట్లుంది. అలాటి ఖర్చులు పెట్టబోతూ అరవై కోట్ల దగ్గర బేరాలా?

ఆదాయం వచ్చే మార్గాలేమీ ఆనటం లేదు. గతంలో హైదరాబాదుని మించిన రాజధాని అమరావతి కడతానంటూ బాబు పూజలూ, పునస్కారాలకే కోట్లు తగలేశారు. ఇప్పుడు ఆ హైదరాబాదు సిండ్రోమ్‌ జగన్‌కూ తగిలినట్లుంది. సెక్రటేరియట్‌ వైజాగ్‌కు మారిస్తే పదేళ్లలో హైదరాబాదుతో పోటీ పడుతుందట! అంటే అన్నీ పట్టుకెళ్లి వైజాగ్‌లోనే పెడతారా? ఈ పదేళ్లలో హైదరాబాదు ఎదగకుండా కూర్చుంటుందా? ఇప్పుడు మూడు రాష్ట్రాలకు విస్తరించిన నైజాం రాజ్యాన్నంతా ఎండగట్టి రాజధాని హైదరాబాదులోనే నిజాం డబ్బు కుమ్మరించాడు. అది 400 ఏళ్లకు పైగా రాజధాని. ప్రకృతి వైపరీత్యాల తాకిడి లేని ప్రాంతం. నగరంలో అనేకం నిజాం భూములే కాబట్టి, దరిమిలా ప్రభుత్వభూములై ఏ సంస్థ పెట్టాలన్నా భూమి లభ్యంగా ఉంది. అలాటి సౌలభ్యం వైజాగ్‌లో ఉందా? అమరావతిలో ఉందా?

రాతినేల కాబట్టి, నిర్మాణవ్యయం తక్కువ. స్థానిక ప్రజలు బయటివారిని ఆహ్వానించే సహృదయం కలవారు. భాషపరంగా, ప్రాంతపరంగా బయటివారు యిబ్బందులు పడని ప్రదేశం. దేశానికి మధ్యలో ఉంది. భిన్న సంస్కృతులు మేళవించిన నగరం కాబట్టి మేలైన హ్యూమన్‌ రిసోర్సెస్‌ దొరికేందుకు అవకాశం మెండుగా ఉంది. మొన్నటిదాకా చౌకధరలకు భూమి దొరికేది. ఇలాటివి ఉన్న నగరం ఆంధ్రలో ఎక్కడుంది? ఈ విషయాన్ని మభ్యపరచి, మాటిమాటికీ హైదరాబాదును మించిన రాజధాని అంటూ ఆంధ్ర నాయకులు ప్రజలను మోసపుచ్చుతున్నారు. హైదరాబాదు కారణంగానే తెలుగువాళ్లు రెండుగా విడిపోయారు. ఇప్పుడు ఆంధ్రలో మరో మినీ-హైదరాబాదు తయారుచేయబోతే మూడుగా విడిపోతారు. మధ్యతరహా రాజధాని, అభివృద్ధిని ప్రతి జిల్లాకు పంచడం - యివే రాష్ట్రలక్ష్యాలు కావాలి.

అభివృద్ధి పంచాలంటే పరిశ్రమలు రావాలి. అవి ఉత్తినే రావు. ఇన్‌ఫ్రాస్ట్రక్చర్‌ ఉండాలి. దానికి ఎన్ని వేల కోట్లూ చాలవు. దానిపై ఖర్చు పెట్టకుండా పప్పుబెల్లాల పంపిణీ మీదనే ఉంది జగన్‌ దృష్టంతా. సంక్షేమ పథకాలు అవసరమే. వాటి ద్వారానే ప్రజల చేతికి డబ్బు చేరుతుంది. వాళ్లకు డబ్బు చేరితేనే వారి కొనుగోలు శక్తి పెరిగి వస్తూత్పత్తి జరుగుతుంది. పరిశ్రమలు నిలబడతాయి. ఇందిరా గాంధీ కాలంలో అదే జరిగింది. ప్రస్తుతం దేశంలో జరుగుతున్నదేమిటంటే డబ్బంతా కార్పోరేట్లకు పంచారు, జనం చేతిలో డబ్బు ఆడక, వస్తువులు అమ్ముడుపోక, దుకాణాలు, పరిశ్రమలు మూతబడుతున్నాయి. స్వల్పకాలిక సంక్షేమ పథకాలు, దీర్ఘకాలిక మౌలికవసతుల కల్పన మధ్య తూకం ఉండాలి. పైగా గతప్రభుత్వం ఆర్భాటాలు చేసి, నెత్తిమీద పెట్టిన అప్పుల బండ ఉంది. వడ్డీలు కట్టాలి, వాయిదాలు కట్టాలి. జగన్‌ యివేమీ ఆలోచిస్తున్నట్లు కనబడటం లేదు.

కానీ మండలి దగ్గరకు వచ్చేసరికి రూ. 60 కోట్లు చాలా ఎక్కువ మొత్తంగా తోస్తోంది. 1985లో ఎన్టీయార్‌ శాసనమండలిని రద్దు చేసినప్పుడు కూడా యిలాటి వాదనే వినిపించారు - ఓ పక్క సంక్షేమ పథకాలకు డబ్బు ఖర్చు పెడుతూనే! ఆంధ్రప్రదేశ్‌లో సంక్షేమ పథకాలను మితిమీరిన స్థాయికి తెచ్చిన పాపం ఎన్టీయార్‌దే. ఇప్పటి జగన్‌లాగానే అప్పుడు ఎన్టీయార్‌కు కూడా తొందరెక్కువ. తను అనుకున్న సంస్కరణలు గబగబా చేసేయాలన్న తపనతో తనను విమర్శించిన వాళ్లను కూడా అడ్డు తగులుతున్నారని భావించి విరోధులుగా చూసేవాడు. ఆలోచన మంచిదే కావచ్చు కానీ అందర్నీ కలుపుకుని పోవాల్సిన అవసరం ఉంటుంది. పైగా చర్చించినపుడే ఊహించని అనేక కోణాలు బయటపడతాయి. ఘర్షణ ఉన్నపుడు వేడి పుడుతుంది కానీ వెలుగు కూడా వస్తుంది.

ప్రజాస్వామిక లక్షణాలున్న నాయకుడు అనుచరులతో, బయట ఉన్న మేధావులతో చర్చించి నిర్ణయం తీసుకుంటారు. అన్నీ తనకే తెలుసునన్న అహంకారం బాబుది, తన మాటే చెల్లాలన్న పంతం జగన్‌ది. బాబు ముఖ్యమంత్రిగా ఉన్నంత కాలం జగన్‌ను బలమైన ప్రతిపక్ష నాయకుడిగా గుర్తించడానికి నిరాకరించి అయిదేళ్లలో అధికారం పోగొట్టుకున్నారు. ఋణమాఫీపై అబద్ధం ఆడలేక, కాస్తలో ముఖ్యమంత్రి పదవి పోగొట్టుకున్న వ్యక్తిగా తనను తాను భావించుకుంటూ జగన్‌, బాబు ఆధిక్యతను గుర్తించడానికి ఒప్పుకోలేదు. ఓ పక్క అనుచరులను పోగొట్టుకుంటూ కూడా బాబు రాజకీయ చతురత (పోనీ కుటిలత)ను గుర్తించలేదు. అయిదేళ్ల అధ్వాన్న పాలన తర్వాత కూడా 39% ఓటు బ్యాంకు నిలుపుకోగలిగిన వ్యక్తిగా బాబును యిప్పటికైనా గౌరవించటం లేదు. అఖిలపక్షాన్ని గతంలో బాబు పిలవలేదు, ఇప్పుడు జగనూ పిలవటం లేదు. కేంద్రంలో మోదీ, తెలంగాణలో కెసియార్‌, ఆంధ్రలో బాబు లేదా జగన్‌ - అందరికందరే ఏకపక్షపు నిర్ణయాలలో!

ప్రతిపక్షాల పట్ల, పక్షపాతంతో వ్యవహరిస్తున్న మీడియా పట్ల వైయస్‌ చూపినంత ఔదార్యం కూడా జగన్‌ చూపటం లేదు. ప్రతికూలమైన టీవీ ఛానెళ్లు ప్రసారం కాకుండా చేయడం హేయమైన చర్య. వాళ్లు అసత్యప్రచారం చేస్తే దాన్ని ఎదుర్కోవడానికి చట్టాలు ఉన్నాయి. వాటిని ఉపయోగిస్తామని హెచ్చరించారు కూడా. వాళ్ల ప్రచారాన్ని ఎదుర్కోవడానికి తగిన సాధనసంపత్తి ప్రభుత్వపక్షాన, పార్టీపక్షాన సమకూర్చుకోవాలి. అంతేకానీ నోరు నొక్కేస్తానంటే ఎలా? ఆంధ్రజ్యోతి ప్రభుత్వ వ్యతిరేక ప్రచారానికి శాయశక్తులా ప్రయత్నిస్తోంది. రాజధాని మార్పు విషయంలో చేవ చచ్చిందా? తిరగబడరేం? అంటూ మహా రెచ్చగొడుతోంది.

మేం రాజధానికై సేకరించిన మొత్తం 2.52 కోట్లు. 2014 అక్టోబరులో బాబుకి యిచ్చాం. అదేమైందని యిన్నాళ్లకు అడుగుతోంది. ఇన్నాళ్లూ అడగలేదేం? వేరేగా ఓ ఫండ్‌లో పెట్టారా? ఆ దాతల పేరు ఓ బ్లాకుకి పెట్టారా? లేక బాబు వాస్తు మార్పులకు, హోటల్‌ ఖర్చులకు అయిపోయిందా అని అడగవద్దా? ఆంధ్రజ్యోతే కాదు, ప్రభుత్వం కూడా నవ్యాంధ్రకు రాజధాని కట్టే ఖర్చుల కంటూ నిధులు వసూలు చేసింది, యిటుకలు అమ్మింది, విద్యార్థులను కూడా విరాళా లిమ్మనమంది. మరి బజెట్‌లో అదంతా చూపించారా? కేంద్ర నిధులకు యుటిలిటీ సర్టిఫికెట్లు యివ్వలేదన్న గోల ఎలాగూ ఉంది. ప్రజల విరాళాలకైనా లెక్క చెప్పకపోతే ఎలా? అమరావతిని వ్యవసాయ జోన్‌గా మార్చాలని బోస్టన్‌ కమిటీ సలహాను వెక్కిరిస్తూ ఆ మాత్రం వ్యవసాయం చేసుకోలేక రైతులు తమ భూములను యిచ్చారా? అని రాశారు. '86% మంది రైతులు చేసుకోలేక పోయారని ఆ పేపరే రాసింది. ఇప్పుడిలా! అమరావతిలో జిల్లేళ్లు మొలుస్తాయని శాపనార్థాలు ఒకటి పైగా!

ఇక ఈనాడు భలే జోక్స్‌ వేస్తోంది. 'ఆంధ్ర రాజధానిగా అమరావతి ఉంటే దౌత్యపరంగా భారతదేశం చైనాతో సహా అనేక దేశాలతో సన్నిహిత సంబంధాలు పెంపొందించుకోవచ్చు. అమరావతి రాజధాని అంటే ఆర్థిక సాయం చేయడానికి ఆ దేశాలు ముందుకు వస్తాయి. వేరే చోటకి మారిస్తే రాష్ట్ర ప్రయోజనాలు కాలరాసుకున్నట్లే..' అంటూ రాసిన వ్యాసాన్ని ఎడిట్‌ పేజీలో వేసింది. ఒక రాష్ట్రపు రాజధాని దౌత్యవిషయాలను ప్రభావితం చేస్తుందా వింత కాకపోతే! అలా అయితే బుద్ధుడికి జ్ఞానోదయం అయిన బుద్ధగయ ఉంది కదాని చైనా యిప్పటికే అక్కడ పెట్టుబడులు కుమ్మరించి వుండాలి. బౌద్ధదేశాన్ని టిబెట్‌ను కబళించి వేసి వాళ్ల హక్కులను హరించి వేసిన చైనాకు మతం ఒక ఫ్యాక్టర్‌గా ఉంటుందా? అలా అయితే బుద్ధవిగ్రహాన్ని పేల్చివేసిన తాలిబన్లపై చైనా యుద్ధాన్ని ప్రకటించి ఉండాల్సింది.

అమరావతిని నిలబెట్టడానికి యిలాటి తలాతోకా లేని వాదనలను ముందుకు తెస్తోంది ఈనాడు. మొన్న పవన్‌ కళ్యాణ్‌ దిల్లీ వెళ్లి నిర్మలా సీతారామన్‌కు కలిసి బయటకు వచ్చి, రాజధాని అమరావతి నుంచి మారిస్తే ఊరుకోం, రాష్ట్ర బిజెపి-జనసేన కలిసి పోరాటం చేస్తాం అని ప్రకటించారు. మర్నాడు ఈనాడు ఫ్రంట్‌ పేజీలో 'శాశ్వత రాజధాని అమరావతే' అని హెడింగ్‌ పెట్టి నిర్మలా సీతారామన్‌ ఫోటో వేశారు. చటుక్కున చూస్తే ఆ మాట ఆవిడే అన్నట్లు తోస్తుంది. 'ఇదెక్కడి జర్నలిజం?' అంటూ బిజెపి అధికార ప్రతినిథి టీవీ వేదికగా విసుక్కున్నారు. నేటి మీడియా నిష్పక్షపాతంగా ఉండటం లేదు. ఎవరి ప్రయోజనాలు వారికి ఉండి వాటికి అనుగుణంగా వార్తలను వక్రీకరిస్తున్నారు. వీటిని ప్రజాస్వామికంగానే ఎదుర్కోవాలి తప్ప బెదిరింపులకు, నిషేధాలకు దిగడం తగదు.

అలాగే మండలితో కూడా వ్యవహరించాలి. ఇప్పుడు ఇంగ్లీషు మీడియం చట్టం ఉంది. దాన్ని టిడిపి మండలిలో ఆపింది. దానికా హక్కు ఉంది, వినియోగించుకుంది. అంతిమంగా అసెంబ్లీ నిర్ణయమే నెగ్గుతుంది. వచ్చే ఎకడమిక్‌ ఇయర్‌ లోగా ఆ బిల్లు పాస్‌ చేయించుకుంటే సరిపోతుంది. ఈ లోగా బాధెందుకు? పాలకపక్షానికి అసెంబ్లీలో విపరీతమైన మెజారిటీ వచ్చేసిన సందర్భాల్లో స్పీడు బ్రేకర్లుగా ఉండడానికి మండలి వ్యవస్థను ఏర్పరచారు. వాటిని సహించాలి, భరించాలి. అసహనం చూపి, వాటిని తవ్వేస్తానంటే స్పీడు ఓవరై వాహనం బోల్తా పడుతుంది.

అలాటి సహనం చూపకుండా ఎన్టీయార్‌ 1985లో మండలి ఎత్తేశారు. తప్పులు జరుగుతూంటే నిదానించమని చెప్పే వ్యవస్థ లేకుండా పోయింది. పాలనాపరంగా తప్పులు జరిగాయి. 1989 ఎన్నికలలో టిడిపి ఓడిపోయింది. 'పని లేని రాజకీయనాయకులకు ఆవాసం ఏర్పరచడానికే మండలి' అని ఎన్టీయార్‌ అనడంలో వాస్తవం లేకపోలేదు. కానీ ప్రత్యక్ష ఎన్నికలలో నెగ్గలేని నాయకులకు కూడా ఆవాసం కావాలి. లేకపోతే వాళ్లను హేండిల్‌ చేయడం కష్టం. పైగా ప్రత్యక్ష ఎన్నికలలో నెగ్గాలంటే మూకబలం, రూకబలం, ప్రజాకర్షణ ఉండాలి. అవి లేనివారిని, ఉన్నా చాలనివారిని ఎంఎల్‌సిలుగా, రాజ్యసభ ఎంపీలుగా ఎంపిక చేస్తారు.

మండలి రద్దు చేయడానికి పార్లమెంటు ఉభయసభలు ఆమోదించాలి. అప్పట్లో ఎన్టీయార్‌కు రాజీవ్‌ గాంధీ సహకరించారు, కాంగ్రెసుకు ఉన్న పట్టు పోతుందని తెలిసినా! అందుకే సాధ్యమైంది. తర్వాత కాంగ్రెసు వాళ్లు వచ్చాక మండలిని పునరుద్ధరిద్దామని చూసినా ఓ పట్టాన కాలేదు. చివరకు వైయస్‌ 2007లో సాధించారు. దేశంలో ఆరు రాష్ట్రాలలో - తెలంగాణ, కర్ణాటక, మహారాష్ట్ర, ఉత్తర ప్రదేశ్‌, బిహార్‌లలో మండళ్లు ఉన్నాయి. రాజస్థాన్‌, అసాం పెడదామనుకున్న ప్రతిపాదనలు పార్లమెంటులో పెండింగులో ఉన్నాయి.

ఎమ్మెల్సీల సంఖ్య ఎమ్మెల్యేల సంఖ్యలో మూడో వంతే ఉంటుంది. వాళ్లలో గత ప్రభుత్వపు ఛాయలుంటాయి. పార్లమెంటు విషయానికి వస్తే లోకసభ తాజాది, రాజ్యసభ పాతది. మోదీకి లోకసభలో ఎంత మెజారిటీ ఉన్నా, రాజ్యసభకు వచ్చేసరికి బిల్లులు ఆలస్యమై పోతున్నాయి, ఆగిపోతున్నాయి. వాటితో రకరకాలుగా వేగుతున్నాడాయన. అక్కడ నెగ్గుకు రావడానికి సామదానభేద దండోపాయాలు ఉపయోగిస్తున్నాడు. అదే డెమోక్రసీలోని బ్యూటీ. తెలంగాణలో కెసియార్‌కు కూడా మండలితో చిక్కులు వచ్చాయి. ఫిరాయింపులతో నెగ్గుకు వచ్చాడు. జగన్‌కు అది యిష్టం లేదు. మంచిదే.

కానీ ఓర్పుతో అందర్నీ కూడదీసుకుని వెళ్లాలి తప్ప, ఏకంగా రద్దు చేయడానికి చూస్తే నియంతగా ముద్ర పడుతుంది. ఆ తర్వాత తీసుకునే ప్రతీ చర్యకు ఉద్దేశం ఎలా ఉన్నా, దురుద్దేశమే ఆపాదించబడుతుంది. ఇంగ్లీషు మీడియం బిల్లు ఆగిపోయినప్పుడు రాని మండలి రద్దు ఆలోచన యీ రాజధాని మార్పు విషయంలో ఎందుకు వస్తోంది అనే సందేహం వస్తుంది. వెనువెంటనే వైజాగ్‌లో ఏదో వెస్టెడ్‌ యింట్రస్ట్‌ ఉంది, ఆ ఇంట్రస్ట్‌ మూడు నెలలు ఆగలేదా? ఈ లోపునే ఏవైనా ఒప్పందాలు జరగాల్సి వుందా? అనే సందేహాలు కూడా! అమరావతి విషయంలో టిడిపిపై యిలాటి సందేహాలే వచ్చాయి. ఇప్పుడు వైసిపి వచ్చి 4 వేల ఎకరాల గురించి సందేహాలు తీర్చేసింది. ఇప్పుడు వైసిపికి ఉన్న తొందర విషయంలో సందేహాలు తర్వాతి ప్రభుత్వం తీరుస్తుందా?

వైసిపి అభివృద్ధి వికేంద్రీకరణ గురించి చెప్తూ వచ్చింది తప్ప రాజధాని మార్పు గురించి మానిఫెస్టోలో కూడా చెప్పలేదు. అభివృద్ధి వికేంద్రీకరణ పేరుతో అధికార వికేంద్రీకరణ చేస్తున్నారని టిడిపి ఘోషిస్తోంది. అది కూడా మీరు నేర్పిందే కదా! మండల వ్యవస్థ, ప్రజల వద్దకు పాలన వంటివి టిడిపి కాన్సెప్టేగా అని వైసిపి గుర్తు చేస్తోంది, నిజమే అధికారం కూడా నాలుగు చోట్లకు పంచాలి. కానీ దానికి సమయం పడితే యింత అసహనం దేనికి? ప్రత్యామ్నాయ ఏర్పాట్లు చేసుకోకుండానే ఎన్టీయార్‌ మునసబు, కరణాల వ్యవస్థ రద్దు చేశారు. దాంతో రికార్డులన్నీ గల్లంతై పోయాయి. ప్రభుత్వోద్యోగుల పదవీ విరమణ వయసు 58 నుంచి 55కు తగ్గించేశారు. తర్వాతి రోజుల్లో కోర్టు దాన్ని చట్టవిరుద్ధమనడంతో వారందరి వద్దా ఏ పనీ తీసుకోకుండా మూడేళ్ల జీతాలు యివ్వాల్సి వచ్చింది. తొందరపాటు అనర్థదాయకమని యివి నిరూపించాయి.

రాజధాని మార్పు విషయంలో కోర్టు రైతుల అభ్యర్థనలు వినడానికి యిచ్చిన సమయం పూర్తి కాకుండానే అసెంబ్లీలో బిల్లు ప్రవేశపెట్టబడింది. అది కోర్టు ధిక్కారం కింద వస్తుందేమో చూడాలి. సెలక్టు కమిటీ రిపోర్టు వచ్చేదాకా చూద్దామని హైకోర్టు అంటోంది. ఈలోగానే జగన్‌ మండలి చైర్మన్‌ ప్రవర్తన బాగాలేదు కాబట్టి మండలిని రద్దు చేసేస్తామంటున్నారు. 'రూల్స్‌కు అనుగుణంగా లేనందున, సెలక్ట్‌ కమిటీకి పంపే పరిస్థితి లేదని అంటూనే నా విచక్షణాధికారాలు ఉపయోగించి, సెలక్టు కమిటీకి పంపుతున్నా' అని అనడాన్ని ఆక్షేపిస్తున్నారు. మండలి చైర్మన్‌ ప్రవర్తనలో లోపాలుంటే కోర్టుకి నివేదించవచ్చు. రాజ్యాంగం విచక్షణాధికారం యిచ్చాక దాన్ని ఎలా ఉపయోగించాలో ఆయన యిష్టం.

ఏం? అసెంబ్లీలో స్పీకరు తన విచక్షణాధికారాన్ని పలుమార్లు ఉపయోగించటం లేదా? మంత్రిగా ఎంతో పేరు తెచ్చుకున్న కోడెల స్పీకరయ్యాక తన పదవిని దుర్వినియోగం చేసినట్లు కనబడింది. సభ బయట ప్రతిపక్ష పార్టీపై రాజకీయ వ్యాఖ్యలు చేసి ఔచిత్యం పాటించలే దనిపించుకున్నారు. ఇప్పటి స్పీకరు సభలో మరీ అంత అన్యాయంగా ప్రవర్తించకుండా ప్రతిపక్షానికి మైకు యిస్తున్నా, మధ్యమధ్యలో ఆయన ఆగ్రహం కట్టలు తెంచుకుంటోంది. సభ బయట రాజకీయ వ్యాఖ్యలు చేసి పదవి గౌరవాన్ని తగ్గిస్తున్నారు. ఇవన్నీ కారణాలుగా చూపి కేంద్రం ఆంధ్ర అసెంబ్లీని రద్దు చేద్దామని ఆలోచిస్తే జగన్‌ హర్షిస్తారా? చైర్మన్‌ తప్పు చేశారు, ప్రతిపక్ష నాయకుడు గ్యాలరీకి వచ్చి కూర్చుని డైరక్షన్‌ యిచ్చారు (చెప్పేదేదో ముందే చెప్పి వుంటారు) లాటి కారణాలు చెప్పి మండలిని రద్దు చేస్తే నియంతృత్వానికి మొదటి అడుగు పడినట్లే! - ఎమ్బీయస్‌ ప్రసాద్‌ (జనవరి 2020)

జనవరి 2020 ఎమ్బీయస్‌: బ్రెజిల్‌ అధ్యక్షుడి రాకపై ఎందుకీ వ్యతిరేకత?

ఈ రిపబ్లిక్‌ పెరేడ్‌లో అతిథిగా బ్రెజిల్‌ అధ్యక్షుడు బోల్సొనరో వస్తున్నాడు. ఆయన రాకకు మన దేశంలోని కొన్ని వర్గాలు వ్యతిరేకత ప్రకటిస్తున్నాయి. వీరిలో చెఱుకు రైతులతో బాటు అతని విధానాలతో ఉన్న విభేదించేవారు కూడా ఉన్నారు. బోల్సొనరో ఎటువంటి మతరాజకీయాలు నడిపి అధికారంలోకి వచ్చాడో గత ఏడాది సరిగ్గా యిదే సమయానికి వ్యాసం రాశాను. (లింకు <https://telugu.greatandhra.com/articles/mbs/brazils-religious-politics-96674.html)>) అతను అధికారంలోకి వచ్చాక కూడా అతను అదే పంథాలో కొనసాగుతున్నాడు.

అతివాద రైటిస్టు అయిన అతనికి మద్దతు యిస్తున్న వర్గాలను మూడు రకాలుగా విభజించవచ్చు. వ్యవసాయోత్పత్తులతో వ్యాపారం చేసే వర్గాలు (వీరిని ''బీఫ్‌'' అంటారు) మొదటి కోవలోకి వస్తారు. వీళ్ల కోసమే యితను ఇండియాతో పేచీ పెట్టుకుంటున్నాడు. రెండో కోవకు చెందిన వర్గాన్ని ''బైబిల్‌'' అంటారు. మతానికి, రాజకీయాలను ముడివేసి, చర్చి మద్దతుతో యితను అధికారంలోకి వచ్చాడు. ఇక మూడో వర్గాన్ని ''బుల్లెట్‌'' అంటారు. అంటే సైన్యం, దాని వెనక్కాల ఉన్న అమెరికా. ఇతను వృత్తిరీత్యా సైనికుడు. సైన్యానికి అపరిమిత అధికారాలు ఉండాలని వాదించినవాడు. అంటే ఒక 'బి' వెనుక మూడు 'బి'లు ఉన్నాయన్నమాట!

వ్యవసాయోత్పత్తుల వ్యాపారం చేసేవారు అడవులను నాశనం చేసి, వాణిజ్య పంటలు చేసి డబ్బు సంపాదిద్దామని చూస్తున్నారు. దాని వలన అక్కడుండే గిరిజనుల జీవితాలు అల్లకల్లోల మవుతాయని గత ప్రభుత్వాలు ఆంక్షలు విధించాయి. ఇతను అవి ఎత్తేశాడు. పర్యావరణ రక్షణ నాన్సెన్స్‌ అన్నాడు. రక్షిత ప్రాంతాలను గుర్తించే పనిని స్వతంత్ర సంస్థ చేతుల్లోంచి తీసేసుకుని, తన ప్రభుత్వ శాఖకు అప్పగించాడు. గిరిజనులన్నా, మూలవాసులన్నా యితనికి మహా ఒళ్లు మంట, చిన్నచూపు. అధికారంలోకి వస్తూనే మూలవాసుల (ఇండియన్స్‌ అంటారు, మనం కాదు) అటానమీని తీసిపారేశాడు. ఈ మధ్యే తన ఫేస్‌బుక్‌లో ''ఇండియన్స్‌ క్రమేపీ మారుతున్నారు. మనలాటి మనుష్యులుగా (హ్యూమన్‌ బీయింగ్స్‌)గా కొద్దికొద్దిగా మారుతున్నారు.'' అన్నాడు.

దాంతో వాళ్ల హక్కుల కోసం పోరాడేవారందరూ వాళ్లు యిప్పటిదాకా మనుషులు కారా? అంటూ మండిపడ్డారు. కానీ యితనేమీ మాట వెనక్కి తీసుకోలేదు. ఈ మూలవాసుల పట్ల అనే కాదు, మైనారిటీలన్నా పడదు. తెల్లవారు కాని బ్రెజిల్‌ వాళ్లపై కూడా అతనికి చాలా చిన్నచూపు. 2017లో మాట్లాడుతూ ''ఆఫ్రికా నుంచి వచ్చిన బానిసల సంతతి వారు ఒళ్లు బలిసి వుంటారు. ఏ పనీ చేయరు. పిల్లల్ని పుట్టించడానికి కూడా పనికి రారు.'' అన్నాడు. ఇలా శ్వేతజాతి అహంకారం కలవారికి యిష్టుడయ్యాడు. ఇతను మహిళల పట్ల కూడా అదే దృక్పథం. వాళ్లకు మగవాళ్లతో సమానంగా జీతాలివ్వనక్కర లేదంటాడు. సాటి ఎంపీ పట్ల గతంలో చాలా అసభ్యంగా ప్రవర్తించాడు. 'నువ్వు రేప్‌కు కూడా పనికిరావు' అన్నాడు.

ఈ అగ్రిబిజినెస్‌ లాబీ చాలా బలమైంది. బ్రెజిల్‌లో చెఱుకు విస్తారంగా పండుతుంది. కానీ 2018-19లో ఇండియాలో దాని కంటె ఎక్కువ చెఱుకు పండింది. అయితే పండినదానిలో మన దేశంలోనే చాలా ఖర్చయిపోతుంది కాబట్టి ప్రపంచపు చక్కెర ఎగుమతుల్లో మన వాటా 5% మాత్రమే, బ్రెజిల్‌ది 35%. అయినా వాళ్లకు మనను చూసి కన్ను కుట్టింది. ''భారత్‌లో చెఱుకు రైతులకు ప్రభుత్వం మద్దతు ధర ప్రకటించి ఆదుకుంటోంది. ఇది వ(ర)ల్డ్‌ ట్రేడ్‌ ఆర్గనైజేషన్‌ నియమాలకు విరుద్ధం. అలా ఆదుకోకూడదు'' అంటూ ఆ సంస్థ 2019 నాటి సమావేశంలో బ్రెజిల్‌ పెద్ద యుద్ధం చేసింది. నిజానికి మద్దతు ధర ప్రకటించాక ప్రభుత్వం ఆ ధరకు కొనమని చక్కెర మిల్లులకు చెపుతుంది తప్ప నేరుగా కొనదు. ప్రభుత్వరంగంలో ఉన్న చక్కెర మిల్లులు అతి తక్కువ. ఏం చెప్పినా బ్రెజిల్‌ వినటం లేదు. మన మీద కత్తి కట్టిన బ్రెజిల్‌ అధ్యక్షుణ్ని అతిథిగా పిలవడమేమిటని చెఱుకు రైతుల సంఘనాయకులు అభ్యంతరం తెలుపుతున్నారు.

వ్యాపార వర్గాల మద్దతు ఉంది కాబట్టి బోల్సొనరో కార్మికులను అదుపు చేయడానికి చర్యలు చేపట్టాడు. సోషల్‌ సెక్యూరిటీ విధానాలలో, కార్మిక చట్టాలలో మార్పులు చేస్తూ, పని గంటలు పెంచుదామని చూస్తున్నాడు. పేదలకై ప్రత్యేకంగా ఏమీ చేయనవసరం లేదని, అసలు బ్రెజిల్‌లో పేదరికం అనేదే శుద్ధ అబద్ధమని అంటాడతను. బ్రెజిల్‌ ప్రభుత్వపు గణాంకాల ప్రకారమే బ్రెజిల్‌ జనాభా 21 కోట్లయితే దానిలో 5.5 కోట్ల మంది దారిద్య్రంలో ఉన్నారు. యునైటెడ్‌ నేషన్స్‌ డేటా ప్రకారం లూలా హయాంలో కనుమరుగైన ఆకలిచావులు యిప్పుడు మళ్లీ ప్రత్యక్షమయ్యాయి. ప్రజల దృష్టిని మరలించడానికి వలసదారులు దొరికారు. ఐక్యరాజ్యసమితి వారి గ్లోబల్‌ కంపాక్ట్‌ (ఫర్‌ సేఫ్‌, ఆర్డర్లీ అండ్‌ రెగ్యులర్‌ మైగ్రేషన్‌) నుండి బోల్సొనరో వైదొలగాడు. వలస వచ్చేవారిని మర్యాదగా చూడవలసిన బాధ్యత తమకు లేదన్నాడు.

రాజకీయాల్లో మతాన్ని, జాతీయవాదాన్ని కలిపేవారందరూ 'మనం-బయటివారు' అనే భావనను పెంపొందిస్తారు. దానిలో భాగమే యిది. ''బ్రెజిల్‌ జీసస్‌కు చెందుతుంది. దేవుడే బ్రెజిల్‌ భాగ్యవిధాత'' అని అతని నినాదం. 'మీ ఆదాయంలో 10% చర్చికి యివ్వాలి' అంటూ ఎవాంజలిస్టులు బాగా డబ్బులు పోగేశారు. అది చూసి యితను వాళ్లకు చేరువయ్యాడు. వాళ్ల సాయంతో అధికారంలోకి వచ్చాడు. ప్రమాణస్వీకారం తర్వాత మన జూడో క్రిస్టియన్‌ వారసత్వాన్ని, మన దేశపు సంస్కృతిని కాపాడతాను అన్నాడు. చర్చి స్వలింగసంపర్కాన్ని సహించదు కాబట్టి, వాళ్లకు వ్యతిరేకంగా యితను తీవ్రంగా వ్యవహరిస్తూ ఉంటాడు. అధికారంలోకి వస్తూనే ఆ వర్గాల నుంచి వచ్చే ఫిర్యాదులను పట్టించుకోనక్కర లేదని హ్యూమన్‌ రైట్స్‌ మినిస్ట్రీకి ఆదేశాలిచ్చాడు.

ఇక మూడో వర్గమైన బుల్లెట్‌ గురించి - ''మిలటరీపాలనలో చాలామందిని చంపేశారని గగ్గోలు పెడుతున్నారు. నన్నడిగితే యింకా చాలామందిని చంపి ఉండాల్సింది. ఈ ప్రజాస్వామ్యం, ఎన్నికల విధానం ద్వారా ఏమీ మార్చలేం. సైనిక పాలన తిరిగి రావాల్సిందే'' అని ప్రకటించిన మహానుభావుడు సైన్యానికి నచ్చకుండా ఎలా ఉంటాడు? తను అధికారంలోకి వస్తే నేరస్తులను చంపేస్తే పోలీసులపై కేసు లేకుండా చేస్తానన్నాడు. దీనికి తోడు మాజీ సైనికాధికారులు సభ్యులుగా ఉన్న ఆయుధవ్యాపారుల లాబీ మద్దతు పొందడానికి ''మంచి పౌరులకు తమను తాము రక్షించుకునే హక్కు ఉంది, అందుకు వారికి తుపాకాలివ్వాలి'' అంటూ ఆయుధ వ్యాపారుల మద్దతు సంపాదించాడు.

ఇలాటి వాడికి సహజంగానే ట్రంప్‌ నుంచి అభినందనలు, ఆశీస్సులు లభించాయి. పైగా యితను బ్రెజిల్‌ ఆయిల్‌ బావులను వేలం వేసి, అల్కాంటారాలో అమెరికాకు మిలటరీ బేస్‌లకు చోటు యిద్దామనుకుంటున్నాడు. అయితే ప్రపంచంలో అమెరికా తప్ప తక్కిన అనేక దేశాలు యితని తీవ్రభావాలను, పక్షపాత విధానాలను నిరసిస్తున్నాయి. గత అధ్యక్ష ఎన్నికలలో బలమైన అభ్యర్థి ఐన లూలాపై అవినీతి ఆరోపణలు వచ్చి జైలుకి పంపారు. తగినన్ని ఆధారాలు లేకపోయినా జడ్జి, ప్రాసిక్యూటర్‌ కలిసి అతన్ని కటకటాల వెనక్కు పంపారనే అభిప్రాయం బలపడుతోందిప్పుడు. 580 రోజుల జైల్లో ఉన్నాక కోర్టు ఆదేశాల మేరకు యిప్పుడతను విడుదలై, దేశమంతా పర్యటిస్తూన్నాడు. అతని సభలకు జనాలు బాగా హాజరవుతున్నారంటే అధికారంలోకి వచ్చిన బోల్సొనరో పలుకుబడి తగ్గుతోందనేగా అర్థం!

మరి యిలాటి బోల్సొనరోను, ప్రపంచ వాణిజ్య సంస్థలో మనను వ్యతిరేకించేవాణ్ని మోదీ ఎందుకు ఆహ్వానిస్తున్నట్లు అనే సందేహం రావడం సహజం. తనతో కొన్ని లక్షణాలు కలుస్తున్నాయని తోచిందో ఏమో చెప్పలేం. 2015 రిపబ్లిక్‌ దినోత్సవానికి ఒబామాను యిలాగే అతిథిగా పిలిచారు. మోదీ 'బరాక్‌, బరాక్‌' అంటూ యింటి పేరు కాకుండా అతని అసలు పేరును పిలిచి స్నేహం చాటుకున్నారు. మరుసటి ఏడాది ఆయన పార్టీ అమెరికా ఎన్నికలలో ఓడిపోయింది. ఈ బొల్సోనరోకు మరో మూడేళ్ల వరకు పదవీకాలం ఉంది లెండి. - ఎమ్బీయస్‌ ప్రసాద్‌ (జనవరి 2020)

జనవరి 2020 ఎమ్బీయస్‌: పెరియార్‌పై రజనీకాంత్‌ వ్యాఖ్య

పెరియార్‌ ఇ.వి.రామస్వామి నాయకర్‌ గతంలో చేసినదాని గురించి గుర్తు చేసినందుకు యీ రోజు రజనీకాంత్‌ పై విపరీతంగా ట్రాలింగ్‌ జరుగుతోంది, కేసులు కూడా పెట్టారు. చరిత్ర చెప్పడం కూడా తప్పయిపోయిందన్నమాట! మనం ఎలాటి సమాజంలో బతుకుతున్నామో తలచుకుంటే సిగ్గు వేస్తోంది. పెరియార్‌ చేసిన పనిలో తప్పొప్పులను రజనీకాంత్‌ చర్చకు పెట్టలేదు. '1971లో పెరియార్‌ సేలంలో నిర్వహించిన ఊరేగింపు ఫోటోలను ధైర్యంగా ప్రచురించిన పత్రిక' అని ''తుగ్లక్‌''ను మెచ్చుకున్నాడు. దానికే ద్రవిడ ఉద్యమాన్ని ఏదో అనేసినట్లు డిఎంకె, ఎడిఎంకె వాళ్లు గింజుకుంటున్నారు.

నేను రాసిన ''తమిళ రాజకీయాలు'' సీరియల్‌ చదివినవారికి యీ సంఘటనల నేపథ్యం గురించి అర్థమవుతుంది. చదవని వారి కోసం క్లుప్తంగా చెప్తాను. 'పెరియార్‌' (పెద్దాయన) అని గౌరవంగా పిలవబడే ఇ.వి.రామస్వామి నాయకర్‌ (1879 - 1973) గాంధీ అనుచరుడిగా కాంగ్రెసు పార్టీతో తన రాజకీయాలు మొదలుపెట్టాడు కానీ క్రమేపీ దూరమయ్యాడు. అప్పట్లో కాంగ్రెసులో బ్రాహ్మణ నాయకులు చాలా మంది ఉండడంతో వారికి వ్యతిరేకంగా బ్రాహ్మణ వ్యతిరేక ఉద్యమం నడిపాడు. బ్రాహ్మణులు ఆర్యులనీ, శూద్రులు ద్రవిడులని, ద్రవిడులపై ఆర్యుల పెత్తనం సాగకూడదని ఉద్యమం మొదలుపెట్టాడు. ఆపై అచ్చమైన తమిళులంటే శూద్రులేనని అంటూ తమిళభాషపై సంస్కృత ప్రభావాన్ని తొలగించసాగాడు. బ్రాహ్మణద్వేషం కాస్తా క్రమేపీ హిందూద్వేషంగా మారింది. దానికి నాస్తికత్వం ముసుగు తొడిగినా క్రైస్తవ, ముస్లిం మతాల జోలికి వెళ్లలేదు.

హిందూమతంలో ఉన్న మూఢనమ్మకాలను వ్యతిరేకిస్తున్నా అంటూ పెద్దపెట్టున ఉద్యమాలు చేసి, తీవ్రమైన భాషలో దూషణలు చేసి, వ్యాసాలు రాసి బిసి కులాల యువతను ఆకట్టుకున్నాడు. ద్రవిడ కళగం (డికె) పేరిట సంస్థ పెట్టి తన అనుయాయులు రాజకీయాల్లోకి వెళ్లకూడదన్నాడు. సంఘసంస్కరణ అంటూ కొన్ని పనులు చేపట్టాడు. ఇదంతా ఉమ్మడి మద్రాసు రాష్ట్రంలో జరిగినా, ఆ ద్రవిడ ఉద్యమం తమిళులను తప్ప వేరెవరినీ ఆకర్షించలేదు. ప్రతిభావంతులైన యువకులెందరో ఆ ఉద్యమంలో పాలు పంచుకుని, తమ నాటకాల ద్వారా, సినిమాల ద్వారా ఈ భావాలను అత్యంత ప్రభావశీలంగా వ్యాప్తి చేశారు. కొన్నాళ్లకు రాజకీయాల్లోకి వెళితే ఉద్యమం మరింత బలపడుతుందని వాళ్లు వాదించారు. కానీ పెరియార్‌ ఒప్పుకోలేదు. అణ్నాదురై, కరుణానిధి, ఎమ్జీయార్‌, అన్బళగన్‌ వంటి యువకులు ఎలాగాని మథన పడుతూ సమయం కోసం ఎదురు చూశారు.

ఆ సమయంలో పెరియార్‌ 72 ఏళ్ల వయసులో 26 యేళ్ల మణియమ్మను పెళ్లాడాడు. సంఘసంస్కర్తనని చెప్పుకుంటూ యివేం పనులు? అని ఆక్షేపిస్తూ వీరంతా డికె నుండి వైదొలగి 1949లో డిఎంకె (ద్రవిడ మున్నేట్ర కళగం) అనే రాజకీయ పార్టీ పెట్టుకుని ఎన్నికలలో పోటీ చేయసాగారు. చివరకు 1967లో కాంగ్రెసును ఓడించి అధికారంలోకి వచ్చేశారు. అణ్నాదురై ముఖ్యమంత్రి అయ్యారు. రెండేళ్లలోనే ఆయన పోవడంతో ఎమ్జీయార్‌ మద్దతుతో కరుణానిధి ముఖ్యమంత్రి అయ్యారు. కానీ వాళ్లిద్దరి మధ్య పొరపొచ్చాలు వచ్చి, ఎమ్జీయార్‌ను పార్టీ నుంచి తీసేయడంతో అతను విడిగా వెళ్లి ఎడిఎంకె (అణ్నా డిఎంకె) అని పార్టీ పెట్టుకుని తదుపరి ఎన్నికలలో డిఎంకెను ఓడించాడు. ఎమ్జీయార్‌ మరణం తర్వాత జయలలిత ఎడిఎంకె అధినేత్రి అయింది. జయలలిత మరణం తర్వాత ప్రస్తుత నాయకత్వం నడుస్తోంది.

1967 నుంచి అర్ధశతాబ్దికి పైగా ద్రవిడ పార్టీలైన డిఎంకె, ఎడిఎంకెలే పాలిస్తూ రావడంతో పెరియార్‌ గురుస్థానంలోనే కంటిన్యూ అవుతున్నాడు. ఆయన్ని ఎదిరించి వచ్చేసినా వీళ్లు పెరియార్‌ను తీసిపారేయలేదు. ద్రవిడ ఉద్యమ పితామహుడుగా ఆయన్ని కొనియాడుతూనే ఉన్నారు. పెరియార్‌ బిరుదు చాలదన్నట్టు దానికి ముందు 'తందై' (తండ్రి) చేర్చారు కూడా. పెరియార్‌పై యీగ వాలనివ్వరు. మంచిదే! కానీ ఆయన ఫలానా పని చేశాడు అని చెప్పిన పాపానికి రజనీపై విరుచుకు పడడం దేనికి? మొన్నటిదాకా ఆ పనులు చేశామని గొప్పగా చెప్పుకుని విర్రవీగినవారే కదా వీరు! ఈ రోజు వాటి గురించి ప్రస్తావిస్తేనే ఉలిక్కి పడుతున్నారెందుకు? మారిన రాజకీయ వాతావరణంలో ఆ గతం తమను యిబ్బంది పెడుతుందని, ఓటర్లను దూరం చేస్తుందనే భయమా?

బహుముఖ ప్రజ్ఞాశాలి చో రామస్వామి (ఆయన పోయినప్పుడు నేను రాసిన నివాళి <https://telugu.greatandhra.com/articles/mbs/mbs-vidushakudu-cho-ku-nivaali-76450.html-> చదివితే ఆయన దమ్మూ, ధైర్యం అవగతమౌతాయి. చో నడిపిన ''తుగ్లక్‌'' పత్రిక 50 వార్షికోత్సవ సందర్భంగా అతిథిగా వెళ్లిన రజనీ చో ధైర్యాన్ని మెచ్చుకుంటూ పెరియార్‌ ప్రస్తావన తెచ్చాడు. చో మరణం తర్వాత ఆరెస్సెస్‌ నాయకుడు ఎస్‌. గురుస్వామి ఆ పత్రిక సంపాదకత్వ బాధ్యతలు వహిస్తున్నారు. జీవిత చరమాంకంలో ఆరెస్సెస్‌, బిజెపిల వైపు మొగ్గినా చో చాలా ఏళ్ల పాటు రాజకీయ నాయకులందరినీ వెక్కిరిస్తూ నాటకాలు రాసేవారు. వారంవారం ''తుగ్లక్‌''లో వ్యంగ్యవ్యాఖ్యానాలు చేసేవారు. 1971లో సేలంలో మూఢనమ్మకాల నిర్మూలన ర్యాలీ అంటూ చేసిన ఊరేగింపులో హిందూ దేవుళ్లను అసభ్యంగా, అశ్లీలంగా ప్రదర్శించిన సంగతిని ఫోటోలతో సహా ''తుగ్లక్‌'' పత్రిక ప్రచురించింది. 'చో ఒక్కడే ధైర్యంగా దాన్ని ప్రచురించాడు' అంటూ రజనీ ఆయనకు నివాళి అర్పించాడు. ఇది జనవరి 14న జరిగింది.

ఆ సందర్భంగా ''రాముణ్ని, సీతను నగ్నంగా చూపిస్తూ, వాళ్ల మెడల్లో చెప్పులదండ వేసి ఆ ఊరేగింపు నిర్వహించారు. కానీ ఏ పత్రికా దాన్ని ప్రచురించలేదు. కానీ చో మాత్రం ప్రచురించి దాన్ని విమర్శించారు.'' అన్నాడు రజనీ. అప్పుడు ''ద హిందూ'' కూడా దాని గురించి వార్త వేసింది. ఫోటోలు వేసి ఉండకపోవచ్చు. ఎడిటోరియల్‌ ద్వారా ఖండించింది కూడా. తనపై దుమారం రేగాక రజనీ ఆ ఎడిటోరియల్‌ను, 2017లో 'ఔట్‌లుక్‌'' ప్రచురించిన ఓ వ్యాసాన్ని చూపించాడు. దిగంబరత్వం గురించి 'హిందూ'లో లేదు కానీ ఔట్‌లుక్‌లో ఉంది. ఆ సంఘటన జరిగిందనేది వాస్తవం, దాన్ని ద్రవిడ నాయకులెవరూ కాదనలేరు. అయితే అది మూఢనమ్మకాలకు వ్యతిరేకంగా జరిగింది తప్ప రాముణ్ని, సీతలను దిగంబరంగా చూపలేదు అని డికె వాళ్లు వాదిస్తున్నారు. స్టాలిన్‌ వివరాలలోకి పోకుండా ''రజనీ ఒట్టి సినిమా యాక్టర్‌ మాత్రమే. పెరియార్‌ తన 95 ఏళ్ల జీవితంలో తమిళ ప్రజలకు ఏం చేశాడో తెలుసుకుని, ఆలోచించి మాట్లాడాలి.'' అన్నాడు. ఎడిఎంకె నాయకుడు, ఉపముఖ్యమంత్రి పన్నీర్‌ శెల్వం ''సమయం, సందర్భం తెలుసుకుని మాట్లాడాలి'' అన్నాడు.

''హిందూ'' పత్రిక తన ఆర్కయివ్స్‌ను తవ్వి తీసి తన 1971 జనవరి 25 సంచికలో తమ సేలం రిపోర్టరు రాసినదాన్ని తాజాగా ప్రచురించింది. 'ర్యాలీ సందర్భంగా ఏర్పరచిన కదిలే వేదికల (టేబ్లౌజ్‌) పై మురుగన్‌ పుట్టుక గురించి, తపస్సు చేసే ఋషుల గురించి, జగన్మోహినీ అవతారం గురించి అశ్లీల చిత్రాలున్నాయి. పది అడుగుల రాముడి చెక్క విగ్రహాన్ని (కటౌట్‌) ఊరేగిస్తూ ప్రదర్శనకారులు చెప్పులతో దాన్ని కొడుతూ వచ్చారు. ఊరేగింపు చివరలో ఓ ట్రాక్టరుపై కూర్చుని పెరియార్‌ దీన్నంతా పర్యవేక్షించారు. చివరిలో రాముడి విగ్రహాన్ని దగ్ధం చేశారు' - అని అతను రాశాడు. ఈ ఘటన గురించి నాకు ''ఇలస్ట్రేటెడ్‌ వీక్లీ ఆఫ్‌ ఇండియా''లో చదివిన గుర్తు. హిందూ దేవతలను అశ్లీలంగా చిత్రీకరించడం, చెప్పులతో కొట్టడం అన్నీ రాశారు.

నాకు బాగా గుర్తున్నది - అయ్యప్ప పుట్టుకను అసభ్యంగా ప్రదర్శించడం. శివుడికి, జగన్మోహిని అవతారంలో ఉన్న విష్ణువుకి అయ్యప్ప పుట్టాడు కాబట్టి యిద్దరు మగవాళ్లు బహిరంగంగా విషయించుకున్నట్లు అభినయించి చూపారు ఆ ఊరేగింపులో. ఆ వ్యాసంలో రామస్వామి నాయకర్‌ (పెరియార్‌ అసలు పేరు) పేరుపై పన్‌ చేశారు - 'రామా యీజ్‌ నాట్‌ హిజ్‌ స్వామి' అని. అది బాగా నాటుకుంది నాకు. దాదాపు 50 ఏళ్ల క్రితం విషయం కాబట్టి కరక్టు తేదీలు చెప్పలేను. రజనీకి ఓపిక ఉంటే ఆ సంచిక కూడా వెతికించి రుజువుగా చూపుకోవచ్చు. పెరియార్‌ ఆగడాలు యిన్నీ, అన్నీ కావు. నాస్తికులకు దేవుడు లేడనే హక్కు వుంది కానీ ఉన్నాడనే వాడి జోలికి వెళ్లే హక్కు లేదు. కానీ పెరియార్‌ తన శిష్యులతో దైవభక్తుల పిలకలు కోయించేవాడు, వాళ్లు గుళ్లకు వెళుతూంటే అడ్డంగా పడుక్కునేవారు. మళ్లీ యివన్నీ హిందువులకు వ్యతిరేకంగా మాత్రమే! క్రైస్తవులు కన్య మేరీ గర్భవతి అయిందని నమ్ముతారు! పై ఊరేగింపులో ఆ నమ్మకం గురించి కూడా ప్రదర్శించవచ్చుగా! అబ్బే!

రాముడి బొమ్మ తగలేశాక పెరియార్‌కు 1973లో ఐడియా వచ్చింది - ఉత్తరాదిన రామలీల జరిపి రావణుడి బొమ్మను దగ్ధం చేసినట్లు, తనూ రావణలీల జరిపి రాముడి బొమ్మను దగ్ధం చేయాలని. కానీ అప్పటికే మృత్యుశయ్య మీద ఉన్నాడు. అందువలన ఆయన చనిపోయాక సంవత్సరీకాలలో ఆ 'పుణ్య'కార్యం ఆయన సతీమణి 1974 డిసెంబరులో నిర్వహించింది. దానికి రాకపోతే రాముడి బొమ్మతో బాటు నీ దిష్టిబొమ్మ కూడా తగలేస్తాం అని ప్రధాని ఇందిరా గాంధీని హెచ్చరిస్తూ లేఖ రాసింది. ఇందిర 'పోవోస్‌' అనేసింది.

అడ్డగోలుగా ఆలోచించడంలో పెరియార్‌ ఎప్పుడూ ఘనుడు. రావణుడు చేసినది తప్పు కాదని వాదించడానికై పైన చెప్పిన సేలం ఊరేగింపు తర్వాత జరిగిన సదస్సులో ''పరుల భార్యను ఆశించడం ఇండియన్‌ పీనల్‌ కోడ్‌ కింద నేరం కాకుండా చేయడానికి తగిన చర్యలు చేయమని' రాష్ట్రప్రభుత్వాన్ని కోరుతూ తీర్మానం చేశారు. ఇదెక్కడి ఘోరమని పెరియార్‌ను తర్వాత అడిగితే ''మైనరమ్మాయిని చెరిస్తే తప్పు, వయసులో ఉన్న వివాహితపై మనసు పడడం తప్పు లేదు. ఆమె కూడా సమ్మతిస్తే వాళ్లిద్దరికీ పెళ్లి చేయాలి, భర్త అడ్డుపడకూడదు' అన్నాడు. మరి భర్త ప్రేమ సంగతేమిటని అడిగితే ఏమనేవాడో!

ఈ ఘటన జరిగినప్పుడు ముఖ్యమంత్రిగా కరుణానిధి ఉన్నాడు. ఆ ఊరేగింపును ఆపలేదు కానీ దాని ఫోటోలు వేసిన ''తుగ్లక్‌'' పత్రిక ప్రతులను దొరకబుచ్చుకుని తగలబెట్టారని, కొన్నే మిగిలాయని రజనీ తర్వాతి ప్రకటనల్లో అన్నారు. ఆ మేరకూ నేనూ వార్తలు చదివాను. ''ఊరేగింపులో అశ్లీల వేదిక గురించి, పోలీసులు ఆ ఊరేగింపును అనుమతించడం గురించి పేపర్లలో చదివి బాధపడ్డాను. కొందరి మనోభావాలు దెబ్బతిని ఉంటాయని నేను అర్థం చేసుకోగలను.'' అని కరుణానిధి యిచ్చిన స్టేటుమెంటును హిందూ 1971 జనవరి 31న వేసింది. పెరియారే కాదు, కరుణానిధి కూడా చివరిదాకా రాముడి గురించి, యితర హిందూ దేవుళ్ల గురించి కొక్కిరాయి కూతలు కూస్తూనే ఉన్నాడు. నిలదీసి అడిగితే వాక్చాతుర్యంతో తప్పించుకుంటూ వున్నాడు. ''నేను బ్రాహ్మణులకు వ్యతిరేకిని కాదు, బ్రాహ్మణవాదానికి వ్యతిరేకిని, నేను జందెం లేని బ్రాహ్మణ్ని, మెడలో శిలువ లేని క్రైస్తవుణ్ని' అంటూ ఏదేదో చెప్పేవాడు.

ఇది చరిత్ర. ఎవరూ చెరపలేనిది. పెరియార్‌ పేర వెలసిన సంస్థల ప్రచురణలు చూసినా యివన్నీ వాళ్లు ఘనంగా చాటుకున్న విషయం తెలుస్తుంది. మరి దాన్ని రజనీ ఎత్తిచూపితే యింత అల్లరి ఎందుకు? ఎందుకంటే ఇది 1950ల నాటి కాలం కాదు, ఈనాడు దేశమంతా హిందూత్వవాదం పొంగిపొరలుతోంది. హిందువులు కానివాళ్లు మనుష్యులే కాదన్న రీతిలో ప్రజల మెదళ్లను ప్రభావితం చేస్తున్నారు. ఈ సమయంలో ద్రవిడ ఉద్యమం హిందూమతాన్ని ఏ విధంగా అవమానించిందో ఓటరు గుర్తు చేసుకుంటే వారికి రాజకీయంగా దెబ్బ. అందువలన దాన్ని పాతిపెట్టేద్దామని చూస్తున్నారు. నా బోటి వాడెవడైనా పాతపురాణం యిప్పితే ఎవడూ పట్టించుకోడు. కానీ రజనీ లాటి సెలబ్రిటీ మాట్లాడడంతో, విపరీతమైన పబ్లిసిటీ వచ్చింది. అందుకే రజనీపై పడి ఏడుస్తున్నారు. - ఎమ్బీయస్‌ ప్రసాద్‌ (జనవరి 2020)

జనవరి 2020 ఎమ్బీయస్‌: సినిమా టైటిల్‌ వివాదంలో ఇద్దరు పెద్దలు

మన తెలుగునాట సినిమా టైటిళ్లు వివాదంలో చిక్కుకోవడం అప్పుడప్పుడు చూస్తూనే ఉంటాం. ''గ్యాంగ్‌ లీడర్‌'' టైటిల్‌తో నాని సినిమా టీజరు బయటకు రాగానే ఎంఎంకె ఫిల్మ్‌స్‌ అనే సంస్థ ఆ టైటిల్‌ మా పేర రిజిస్టర్‌ అయి వుందని గొడవ చేసింది. వెంటనే వీళ్లు ''నానీస్‌ గ్యాంగ్‌ లీడర్‌'' అని మార్చేశారు. గతంలో ''కత్తి'' సినిమా టైటిల్‌ను రవితేజతో తీద్దామనుకున్న సినిమాకై గుణశేఖర్‌ రిజిస్టర్‌ చేసుకోగా కళ్యాణ్‌రామ్‌కు కూడా ఛాంబర్‌ ఆ పేరు యిచ్చేసింది. గుణశేఖర్‌ అభ్యంతరం తెలపడంతో ''కళ్యాణ్‌రామ్‌ కత్తి'' అని పేరు మారిపోయింది. అలాగే ''ఖలేజా'' సినిమా పేరుతో వివాదం రాగానే ''మహేశ్‌ ఖలేజా'' అయిపోయింది. ఇలాటప్పుడు ప్రి-ఫిక్స్‌ చిన్నగా పెట్టి తాము అనుకున్న టైటిల్‌ పెద్ద అక్షరాల్లో రాస్తారు. ఇలాటి గొడవ హిందీ చిత్రసీమలో 1970లో వచ్చింది. అదీ పూర్తి పేరుతో కాదు, సగం పేరుతోనే. నిర్మాతలిద్దరూ వెనక్కి తగ్గలేదు. ఇద్దరూ హేమాహేమీలే.

వారిలో ఒకరు రాజ్‌ కపూర్‌. హిందీ సీమలో ''షో మ్యాన్‌'' పేరుకు అర్హుడు. అనేక శ్రమదమాదుల కోర్చి భారీ బజెట్‌తో, తను హీరోగా సిమి, పద్మిని, ఓ రష్యన్‌ తార హీరోయిన్లగా, మనోజ్‌ కుమార్‌, రాజేంద్ర కుమార్‌, బాల ఋషి కపూర్‌లతో ఏళ్ల తరబడి ''మేరా నామ్‌ జోకర్‌'' అనే సినిమా తీశాడు. దానికి పోటీగా వచ్చిన సినిమా ''జానీ మేరా నామ్‌'' దేవ్‌ ఆనంద్‌, హేమమాలిని, ప్రాణ్‌, ప్రేమ్‌నాథ్‌ నటించిన ఆ సినిమా నిర్మాత గుల్షన్‌ రాయ్‌. నిర్మాతగా అతనికి అదే మొదటి సినిమా. అప్పటిదాకా డిస్ట్రిబ్యూటర్‌, ఫైనాన్షియర్‌. ఆ సినిమా తర్వాత ''జోషిలా'' (1973) ''దీవార్‌'' (1975), ''త్రిశూల్‌'' (1978), ''విధాతా'' (1982), ''యుధ్‌'' (1985), ''త్రిదేవ్‌'' (1989), ''విశ్వాత్మా'' (1992) ''మొహ్రా'' (1994), ''గుప్త్‌'' (1997) వంటి మల్టీస్టారర్‌ హిట్స్‌ ఎన్నో తీశాడు. పద్మశ్రీ బిరుదు పొందాడు. రాజ్‌, గుల్షన్‌ సినిమాలలో కామన్‌గా వచ్చిన పదం ''మేరా నామ్‌'', అంతే. కానీ చిన్న విషయం చివికి చివికి గాలివానై చివరకు పెద్ద వివాదమైంది.

గుల్షన్‌ లాహోర్‌లో పుట్టి పెరిగాడు. 23వ యేట 1947లో బొంబాయికి చుట్టపుచూపుగా వచ్చాడు. వచ్చిన మూడు వారాలకు దేశవిభజన జరిగింది. ఇక అక్కడే ఉండిపోయాడు. చిత్రసీమ ఆకర్షించింది. పరిచయాలు పెంచుకున్నాడు. కెఎ అబ్బాస్‌ దర్శకత్వం వహించగా రాజ్‌ కపూర్‌, నర్గీస్‌ నటించిన ''అన్‌హోనీ'' (1952) సినిమాకు ఫైనాన్స్‌ చేసి, డిస్ట్రిబ్యూషన్‌ చేయడంతో తొలి అడుగు పడింది. అది ఘనవిజయం సాధించినా తర్వాత ఫైనాన్స్‌ చేసిన ''షికస్త్‌'' (1953 - దిలీప్‌ కుమార్‌, నళినీ జయవంత్‌) పరాజయం పొంది అతన్ని దెబ్బ తీసింది. మళ్లీ ''ఘర్‌ సంసార్‌'' (1958) అతన్ని నిలబెట్టింది. ''గర్ల్‌ ఫ్రెండ్‌'' (1960) పాత జవజీవాల నిచ్చింది. అతను ముందుకు దూసుకుపోయాడు. 1968 వచ్చేసరికి అతను పెద్ద ఫైనాన్షియర్‌గా, డిస్ట్రిబ్యూటర్‌గా స్థిరపడడమే కాదు, తరచుగా పార్టీలిస్తూ ఓ షో మ్యాన్‌గా కూడా పేరుకెక్కాడు.

అప్పుడతనికి అనిపించింది - మన డబ్బు యితరుల చేతిలో పోసి, వాళ్లు ఎలాటి సినిమా తీస్తారోనని టెన్షన్‌ పడడం కంటె మనమే నిర్మాతగా మారి మన డబ్బుతో ప్రయోగం చేస్తే మంచిది కదాని. ''గైడ్‌'' ''జ్యూయల్‌ థీఫ్‌'' సినిమాల డిస్ట్రిబ్యూషన్‌తో స్నేహితుడైన దేవ్‌ ఆనంద్‌ ప్రోత్సహించాడు. త్రిమూర్తి ఫిల్మ్‌స్‌ అని పేరు పెట్టి సంస్థ నెలకొల్పాడు. దానికి లోగో సూచించండి అంటూ సినిమా మాగజైన్లలో పాఠకులను కోరాడు. చివరకు ప్రస్తుతం ఉన్న లోగోను స్థిరపరిచాడు. త్రి అని పేర్లో ఉంది కాబట్టి ఒక త్రికోణం ఉంటుంది. దానిలో కమలం పట్టుకున్న బ్రహ్మ చెయ్యి, చక్రం పట్టుకున్న విష్ణువు చెయ్యి, త్రిశూలం పట్టుకున్న శివుడి చెయ్యి ఉంటాయి. త్రిశూలం ప్రస్ఫుటంగా కనబడుతూ త్రికోణాన్ని చీలుస్తూ ఉంటుంది.

తొలి సినిమా కాబట్టి మంచి కథ కావాలి. 'మీ దగ్గర కథేమైనా ఉందా?'' అని దేవ్‌ను అడిగితే వాళ్ల నవకేతన్‌ సంస్థకు కథలు రాస్తూండే కె ఎ నారాయణ్‌ రాసి సిద్ధంగా పెట్టిన ''జానీ మేరా నామ్‌'' స్క్రిప్టు చేతిలో పెట్టాడు. డైరక్షన్‌ చేసి పెట్టడానికి మా తమ్ముడు విజయ్‌ ఆనంద్‌ ఉన్నాడు అని హామీ యిచ్చాడు. ''ఆ స్క్రిప్టు నా చేతికి వచ్చేసరికే పైన ఆ పేరు టైపు చేసి ఉంది. అప్పటికే రాజ్‌ కపూర్‌ ''మేరా నామ్‌ జోకర్‌'' కొన్నేళ్లగా నిర్మాణంలో ఉంది. దానికీ దీనికీ పేరు కలిసింది అని నాకు తట్టలేదు. ప్రొడ్యూసర్స్‌ అసోసియేషన్‌ వారి రిజిస్ట్రేషన్‌ చిఠ్ఠా చూస్తే అలా కలిసినవి వందల్లో కనబడతాయి. మేం ఆ పేరుతో సినిమా తీయబోతున్నాం అని తెలియగానే రాజ్‌ కపూర్‌ నన్ను పిలిచి 'మీది మార్చుకోండి' అని చెప్పి వుంటే మార్చేసేవాణ్ని. నాకు ఆ పేరు మీద వ్యామోహం ఏమీ లేదు. కానీ మధ్యలో కొందరు చేరి మొత్తమంతా చెడగొట్టారు.'' అన్నాడు గుల్షన్‌ తర్వాతి రోజుల్లో.

ఈ మధ్య జనాభా ఎవరంటే గతంలో సినిమాలు తీసి యిప్పుడు రికామీగా ఉన్నవారు. ఓ సాయంత్రం గుల్షన్‌తో, మర్నాడు రాజ్‌తో, ఆ మర్నాడు గుల్షన్‌తో.. మందు కొట్టేవాళ్లు. నీ గురించి వాడు అలా అనుకుంటున్నాడు, అలా అన్నాడు అంటూ కథలు పుట్టించేవాళ్లు. మందు ప్రభావంలో అది వీళ్ల తలకెక్కేది. పట్టుదలలు పెరిగాయి. పేరు మార్చవచ్చు కదా అని ఎవరైనా హితైషులు చెప్పబోయినా 'ఆ ముక్క వాళ్లకే చెప్పవచ్చుగా' అనేవారు. ఇలా పేర్లు కలిసే సినిమాలు చాలా ఉన్నా, మీడియా వీటిని హైలైట్‌ చేసి, కథనాలు రాయసాగింది - ఇద్దరూ ప్రముఖులే కాబట్టి! రెండిటిని ఒకదానికి మరొకటి పోటీగా నిలబెట్టారు. అయితే ''మేరా నామ్‌ జోకర్‌'' ఆలస్యమైంది. ఆరేళ్ల నిర్మాణం తర్వాత ఫస్ట్‌ కట్‌ చూసుకుంటే రాజ్‌కు సినిమాలో కామెడీ లోపించినట్లు తోచింది. ''పేరు చూసి కామెడీ ఉంటుందని ఆశించి వస్తారు. సినిమా యింత సీరియస్‌గా ఉంటే జీర్ణించుకోలేక పోతారు.'' అనుకున్నాడు. అప్పుడు పార్శీ హాస్య నాటకాలు రాసే ఆది మర్జ్‌బాన్‌ను పిలిపించి కొన్ని హాస్యఘట్టాలు రాయించి జోడించాడు. వాటి చిత్రీకరణతో ఆలస్యమైంది.

ఆ పాటికి 'జానీ..' విడుదల కావాల్సిందే. కానీ దాని ఫస్ట్‌ కట్‌ చూశాక గుల్షన్‌కు క్లయిమాక్స్‌ నచ్చలేదు. డైరక్టరు విజయ్‌ను పిలిచి మార్చి తీయమన్నాడు. అతను ఒప్పుకోలేదు. విషయం సందిగ్ధంలో పడింది. గుల్షన్‌ దేవ్‌ వద్దకు వెళ్లి ''ఇది నా తొలి సినిమా. భారీ బజెట్‌ సినిమా. నాకు తృప్తి కలిగేలానైనా తీయకపోతే ఎలా? రీషూట్‌ చేయడానికి అదనంగా ఖర్చు పెట్టడానికి నేను రెడీగా ఉన్నాను, కానీ విజయ్‌ ఒప్పుకోవటం లేదు.'' అని ఫిర్యాదు చేశాడు. దేవ్‌ అంతా విని, ఒక రోజు తన యింట్లో సమావేశం ఏర్పరచాడు. తమ్ముడికి నచ్చచెప్పబోతే అతను వినటం లేదు. రాత్రి అవుతున్న కొద్దీ అసహనం పెరిగి గుల్షన్‌ ''సినిమా హిట్‌ అవ్వాలంటే క్లయిమాక్స్‌లో కమెడియన్‌ ఐఎస్‌ జోహార్‌ పాత్ర నిడివి పెంచాల్సిందే'' అన్నాడు. అది దేవ్‌ అహాన్ని దెబ్బ తీసింది. ''జోహార్‌ వల్లే సినిమా హిట్టయితే మరి నేనిక్కడ ఏం చేస్తున్నట్లు?'' అన్నాడు. అప్పుడు గుల్షన్‌ అతన్నీ బతిమాలుకోవలసి వచ్చింది.

చివరకు తెల్లవారుతూండగా విజయ్‌ క్లయిమాక్స్‌ మార్చడానికి ఒప్పుకున్నాడు. కానీ అప్పణ్నుంచి గుల్షన్‌తో మాట్లాడడం మానేశాడు - సినిమా రిలీజై హిట్టయ్యేదాకా! ఈ తర్జనభర్జనలతో వీళ్ల సినిమా కూడా లేటైంది. మొత్తానికి రెండూ 1970 ఆఖర్లో రిలీజయ్యాయి. ''జోకర్‌'' సినిమాపై చాలా అంచనా లుండడంతో సాధారణ ప్రజలు కూడా టిక్కెట్లు ముందుగా కొనేసి పెట్టుకున్నారు - బ్లాక్‌లో అమ్ముకుందామని! ఒక థియేటర్లో టిక్కెట్లు అమ్మే బుకింగ్‌ క్లర్క్‌ తన అప్పులు చేసి, ఆస్తులమ్మి రూ.25 వేలు పోగేసి, టిక్కెట్లు కొనుక్కుని పెట్టుకున్నాడు. సినిమా రిలీజైంది. నిడివి చాలా ఎక్కువైందని, కామెడీ లేదని, విసుగు పుట్టిందని ప్రేక్షకులు ఫీలవడంతో సినిమా ఘోరంగా ఫ్లాపయింది. సెకండ్‌ రిలీజ్‌లో హిట్టయింది కానీ ఫస్ట్‌ రిలీజ్‌లో ఫెయిలయింది. రెండో రోజుకే హాలు ఖాళీ కావడంతో ముందుగా టిక్కెట్లు కొనుక్కున్నవాళ్లు అసలు ధర కంటె తక్కువ రేటుకే అమ్మేసి, పెట్టుబడి రాబట్టుకో బోయారు. ఇది రాజ్‌ ఆత్మాభిమానాన్ని తీవ్రంగా దెబ్బ తీసింది. దానికి తోడు మధ్యనున్నవాళ్లు కొందరు వచ్చి 'ఇదంతా గుల్షన్‌ చేయించిందే' అని చెప్పారు.

నా ప్రమేయం ఏమీ లేదంటాడు గుల్షన్‌. ఎందుకంటే అప్పటికే అతని సినిమా ఐదువారాల క్రితం రిలీజై సూపర్‌ సూపర్‌ హిట్‌ అయింది. ఈ సినిమా ఎలా పోతే అతనికేం? కానీ పంతం కొద్దీ నాది ఫెయిల్‌ చేయించాడని రాజ్‌ అనుమానం. తర్వాత గుల్షన్‌ అనేక మల్టీస్టారర్లు తీసి హిట్లు కొట్టాడు. అన్నగారు బిఆర్‌ చోప్డా నుంచి బయటకు వచ్చిన యశ్‌ చోప్డా తీసిన ''దాగ్‌'' (1973)కు గుల్షన్‌ ఫైనాన్స్‌ చేశాడు. రిలీజు సందర్భంగా ఏర్పాటు చేసిన పార్టీకి యశ్‌, రాజ్‌ కపూర్‌ను ఆహ్వానించాడు. పార్టీ అయిపోయాక ముఖ్యులందరూ కూర్చుని మందు కొట్టారు. ఇంచుమించు తెల్లవారుఝామున మద్యం నిషా తలకెక్కిన రాజ్‌ కపూర్‌, గుల్షన్‌ రాయ్‌పై విరుచుకు పడ్డాడు. నానా తిట్లూ తిట్టాడు. దాంతో కోపం చల్లారింది. ఆ తర్వాత యిద్దరూ మళ్లీ మిత్రులయ్యారు. - ఎమ్బీయస్‌ ప్రసాద్‌ (జనవరి 2020)

జనవరి 2020 ఎమ్బీయస్‌: టిడిపి గైరుహాజరీ

ఇవాళ మండలి రద్దు అంశంపై ఏర్పరచిన అసెంబ్లీ సమావేశానికి టిడిపి గైరు హాజరైంది. దానిలో ఔచిత్యం గురించి, దానికి గల కారణాల గురించి మాట్లాడేముందు మండలి రద్దు నిర్ణయం జగన్‌ చేస్తున్న ఘోర తప్పిదమనే నా అభిప్రాయాన్ని - రాజకీయ నాయకుల స్టయిల్లో - పునరుద్ఘాటిస్తున్నాను. మాట్లాడితే ఆరు రాష్ట్రాలలో తప్ప మెజారిటీ రాష్ట్రాలలో మండలి లేదని వాదిస్తున్నారు. మరి మెజారిటీ రాష్ట్రాలలో రాజధాని, హైకోర్టు ఒకే చోట ఉన్నాయి కదా అంటే అక్కడ ఆ పోలిక పనికి రాదంటారు. చైర్మన్‌ తప్పు చేసి ఉంటే ఆయన్ని అభిశంసించాలి, తొలగించే ప్రయత్నం చేయాలి. అంతే మొత్తానికే ఎసరు పెట్టకూడదు. చైర్మన్‌కి విచక్షణాధికారం అంటూ ఉన్న తర్వాత దాన్ని ఉపయోగించకూడదు అని అనడానికి మనం ఎవరం?

''వైయస్సార్‌తో..'' అని ఉండవల్లి పుస్తకం రాశారు. దానిలో తన ఆంబేడ్కర్‌ వివాదం గురించి రాస్తూ తను మునిసిపల్‌ కమీషనర్‌ అధికారాలను ఎలా సమర్థించానో చెప్పుకొచ్చారు. రాజమండ్రి మునిసిపల్‌ కౌన్సిల్‌లో టిడిపికి ఆధిక్యత ఉంది. రాష్ట్రప్రభుత్వ దారిద్య్ర నిర్మూలనా కార్యక్రమమైన 'ఇందిరమ్మ' కమిటీలలో అధ్యక్షుడిగా ఎన్నికైన కార్పోరేటర్‌ ఉంటాడు. మెంబర్లగా ఓడిపోయిన కార్పోరేటర్లను నియమించే అధికారం కమిషనర్‌కు కట్టబెడుతూ రాష్ట్ర ప్రభుత్వం ఉత్తర్వులు యిచ్చింది. రాష్ట్రమంతా అలాగే జరిగినా, రాజమండ్రిలో మాత్రం టిడిపి కార్పోరేటర్లు ఒప్పుకోలేదు. కమిషనర్‌కు ఆ అధికారం లేదని, మేం చెప్పినవారినే సభ్యులుగా వేయాలనీ వాదించసాగారు. ఉండవల్లి వెళ్లి 'రూల్స్‌ ప్రకారం కమీషనర్‌ కమిటీలు వేశారనీ అన్నీ రాజ్యాంగానికి లోబడే జరుగుతాయని, మెజార్టీ ఉంటే ఏమైనా చేయవచ్చు అనుకుంటే యీ పాటికి మనం దేశాన్ని మింగేసి ఉండేవాళ్లమనీ, అలా సాధ్యపడకుండా అడ్డుపడేలా రాజ్యాంగమొకటి ఉంద'నీ వాదించారు.

ఆ సందర్భంగా 'దురదృష్టం, ఆంబేడ్కర్‌ రాజ్యాంగం రాశారు కాబట్టి, దాన్ని బట్టే ఆఫీసర్లు నడుచుకుంటారు' అన్నారు. వెంటనే ఆంబేడ్కర్‌ రాజ్యాంగం రాయడం దురదృష్టమా అని వివాదం బయలుదేరింది. క్షమాపణ చెప్పి ఉండవల్లి బయటపడ్డారు. అయితే అక్కడ ఆయన ఉన్న మాటలు ముఖ్యం. మెజార్టీ ఉంది కదాని మనం ఏది పడితే అది చేసేయకూడదు. చైర్మన్‌కి తన విచక్షణాధికారం ఉపయోగించి సెలక్టు కమిటీకి పంపే అధికారం ఉంది. మీకు మండలి రద్దు సిఫార్సు చేసే అధికారం ఉంది. మీది మీరు ఉపయోగించినట్లే, ఆయనా ఆయన అధికారాన్ని ఉపయోగించాడు. ఇక పగ దేనికి? అది తీర్చుకోవడానికి యింత తొందరెందుకు?

దిశ విషయంలో ఏమనుకున్నాం? పోలీసులు ఇన్‌స్టంట్‌ జస్టిస్‌ డిస్పెన్స్‌ చేయడం తప్పు, కోర్టు విచారణలో అనవసర జాప్యం కలుగుతుందనే ధైర్యం నిందితులకు కలగకుండా, ఫాస్ట్‌ ట్రాక్‌ కోర్టులు పెట్టి విచారణ త్వరగా ముగించాలన్నాం. వైసిపి చేసిన దిశ చట్టం కూడా అదే చెపుతోంది. ఇక్కడ కూడా మండలిని తన అదుపులోకి తెచ్చుకోవడానికి అందుబాటులో ఉన్న ప్రజాస్వామిక పద్ధతులన్నీ ఉపయోగించాలి. రాజధాని మార్పు కానీ, విభజన కానీ కొన్ని నెలలు వాయిదా పడితే జరిగే నష్టమేముంది? నాలుగేళ్లగా అమరావతి రాజధాని అనుకున్నారు. ఇంకో నాలుగు నెలలు అనుకుంటారు. ఈ లోగా ఆగిపోయే రాచకార్యాలున్నాయా? ఈ రద్దుతో నేననుకున్నదే జరగాలి, అనుకున్న వెంటనే జరగాలి అనే పంతమే ప్రస్ఫుటంగా కనిపిస్తోంది. ఇది మంచి ధోరణి కాదు. మండలి తనకు అడ్డుపడుతోండడంతో అహంకారం దెబ్బ తిని ఎన్టీయార్‌ దాన్ని ఎత్తేశారు. 1989లో ఓడిపోయాడు. మళ్లీ అధికారంలోకి వచ్చేందుకు ఐదేళ్లు పట్టింది. ఏడాది తిరక్కుండా అల్లుడు సీటు పట్టుకుపోయాడు. అహంకారం యింకో దెబ్బ తిని, యీసారి గుండె ఆగింది.

ఇక టిడిపి గురించి - వాళ్లు అసెంబ్లీకి రాకపోవడం పొరబాటు. మండలి రద్దు ఎందుకు వ్యతిరేకిస్తున్నారో అసెంబ్లీ సాక్షిగా ప్రజలకు చెప్పాల్సింది. ప్రభుత్వ ప్రతిపాదనకు వ్యతిరేకంగా ఓటు వేయాల్సింది. దాని వలన ప్రయోజనం ఏముంది? అనే వాదన వ్యర్థం. 'నోటా'కు ఓటు వేయదలచినవారు కూడా ఎండలో నిలబడి, తమ వంతు కోసం వేచి ఉండి వేస్తున్నారు. 70 ఏళ్లగా మనకు ప్రజాస్వామ్యం ఉండడంతో మనకు ఓటు హక్కు విలువ తెలియకుండా పోతోంది. నియంతృత్వం ఉన్న దేశాల్లో ఓటు హక్కు కోసం జనాలు అలమటిస్తారు. ఇటీవలిదాకా కొన్ని పాశ్చాత్య దేశాల్లో మహిళలకు ఓటు హక్కు వుండేది కాదు. మనకు అన్నీ వచ్చీ ఒళ్లో పడడంతో విలువ తెలియటం లేదు. ఓటు వేయండి మహాప్రభో అని గడ్డం పట్టుకుని బతిమాలి, సెలబ్రిటీల చేత కాన్వాస్‌ చేయించాల్సి వస్తోంది. అయినా ఓటింగు శాతం తగినంతగా ఉండటం లేదు.

సామాన్య ప్రజల్ని ఓటేయమని ఒత్తిడి చేసే రాజకీయ నాయకులు తాము ఓటు వేయకపోతే ఎలా? పైగా ఓటరు తన ఓటు ద్వారా తన ఒక్కడి అభిప్రాయం మాత్రమే చెప్తాడు. ఒక ఎమ్మెల్యే లక్షలాది మంది తరఫున అభిప్రాయం చెప్తాడు. తను అసెంబ్లీకి వెళ్లకపోతే ఆ లక్షలాది మంది బాధల్ని, భావాలను ప్రజల దృష్టికి తేవడంలో విఫలమైనట్లే. గతంలో వైసిపి అసెంబ్లీని బహిష్కరించి నపుడు టిడిపి వారు ఎద్దేవా చేశారు. నేను కూడా వ్యాసాలు రాశాను - ఇది తప్పు అని. రోజా క్షమాపణ చెప్పయినా, అసెంబ్లీలో ప్రవేశం సంపాదించాలని, తనకు ఓటేసిన నియోజకవర్గ ప్రజల పట్ల ఆమె బాధ్యత అది అని వాదించాను. ఇప్పుడు టిడిపి వాళ్ల విషయంలోనూ అదే చెప్తాను - టిడిపి ద్వారా 23 మందే నెగ్గవచ్చు, 21 మందే మిగలవచ్చు. కానీ 39% మంది ఓటర్ల అభిప్రాయాలను అది ప్రతిబింబిస్తోంది. ఈ 7 నెలల్లో అది పెరిగిందో, తగ్గిందో తెలుసుకునే థర్మామీటరు మన దగ్గర లేదు. అసెంబ్లీకి హాజరై తమ ప్రతిఘటన తెలపాలి. యుద్ధం చేసిన ప్రతీసారీ మనం గెలవాలని లేదు. కానీ యుద్ధభూమిని వదిలి వచ్చేయడం పద్ధతి కాదు.

గతంలో వైసిపికి యిదే విషయాన్ని గుర్తు చేసిన టిడిపి యిప్పుడు అసెంబ్లీకి వెళ్లకపోవడానికి కారణం ఏమిటి? నాకైతే మండలిలో రాజధాని బిల్లుపై ఓటింగు జరగకుండా చూడడానికి ఏ కారణమో, అదే కారణమనిపిస్తోంది. ఓటింగులో పాల్గొంటే కొంతమంది తమ వైపు ఓటేయరేమోనన్న భయం ఉండి వుండవచ్చు. గతంలో అనుకున్నట్లే ఇది రెండు జిల్లాలు వెర్సస్‌ 11 జిల్లాల వ్యవహారంగా తేల్తోంది. ఆ చీలిక బయటపడుతుందేమోనన్న భయంతో టిడిపి యిలా అసెంబ్లీ ఎగ్గొడుతూంటే ప్రజల అనుమానాలు మరీ పెరుగుతాయి - ఇవాళ వైసిపి ఎమ్మేల్యేలు దాదాపు 20 మంది ఓటింగు సమయంలో లేకపోవడంతో వారికి రాజధాని మార్పు యిష్టం లేదాన్న సందేహం కలుగుతున్నట్లే! టిడిపిలోని అన్ని ప్రాంతాల నాయకులు ముక్తకంఠంతో అమరావతికై పట్టుబడుతున్నారన్న విషయాన్ని టిడిపి యితర ప్రాంతాల్లో పెద్ద సభలు నిర్వహించడం ద్వారా చాటాలి. లేకపోతే సందేహాలకు తావిచ్చినట్లే.

''హిందూ''లో సురేంద్ర మంచి కార్టూన్‌ వేశారు. 'అమరావతి గేటెడ్‌ కమ్యూనిటీ' అని చంద్రబాబు ఒక కోట లాటిది కట్టుకుని ఉంటారు. జగన్‌ ఆ కాంపౌండు గోడలో ఒక్కో యిటికా తరలించుకుని పోతూంటే గోడ తగ్గిపోతోంది. అది చూసి చంద్రబాబు కేకలు వేస్తున్నారు. నిజంగానే అమరావతిని సొంత యిలాకాగా బాబు తీర్చిదిద్దుకున్నారు. పరులకు ప్రవేశం లేదు, ఎవరైనా రావాలన్నా తమ అనుమతి ఉండాలనే తరహాలో దాన్ని దుర్భేద్యం చేసుకున్నారు. ఇవాళ్టి గైరుహాజరీ తర్వాత నాకు తోస్తోంది - టిడిపి కోట విస్తీర్ణం తగ్గిపోతూ, తగ్గిపోతూ రెండే రెండు జిల్లాలకు పరిమితమై పోతోందా? అని. ఆ రెండు జిల్లాలలో ప్రజలందరూ బాబు లాగే అలోచిస్తున్నారనీ, ఆయన పద్ధతులను ఆమోదిస్తున్నారనీ అర్థం కాదు.

నేను తెలంగాణవాసిని. 'ఆంధ్రావాలే భాగో' అని నినదించిన భాగానికి చెందినవాణ్ని. అందువలన 'మీ తెలంగాణ వాళ్లు అలా అన్నారు..' 'మీరు హైదరాబాదులో కూర్చుని ఆంధ్ర రాజధాని మీకు పోటీ రాకూడదని ఆశిస్తున్నారు.' వంటి ఆరోపణలు ఎదుర్కోవలసి వస్తోంది. ఇది కలెక్టివ్‌ రెస్పాన్సిబిలిటీ. అమరావతి ఉద్యమం ఆ రెండు జిల్లాలలోనే (అది కూడా కొన్ని గ్రామాల్లోనే) నడుస్తోంది కాబట్టి వాటి ప్రస్తావన వస్తోంది కానీ ఆ రెండు జిల్లాల వారికే అమరావతి కావాలని కానీ, జిల్లాలో ఉన్న వారందరికీ హైకోర్టు సైతం తరలకూడదని ఉందని కాని నా అభిప్రాయం కాదు. ఏ జిల్లా వాసులైనా సరే, అమరావతిలో ఫైనాన్షియల్‌ స్టేక్‌ ఉన్నవాళ్లకి రాజధాని కదలకూడదని, అక్కడ అద్భుత నగరం వెలవాలనీ కోరిక ఉండడం సహజం. దాని కోసం తమ జిల్లాలలో ఆందోళనలు నిర్వహించ లేరు కాబట్టి, అమరావతి ఉద్యమానికి మద్దతు యిస్తూంటారు.

టిడిపి విషయానికి వస్తే యికనైనా చంద్రబాబు తన విధానంపై పునరాలోచించుకోవాలి. గతంలో ఉమ్మడి రాష్ట్ర ముఖ్యమంత్రిగా హైదరాబాదు మీదే దృష్టి పెట్టారు. సైబరాబాదుని వృద్ధి చేశారు. బిల్‌ క్లింటన్‌ను తెచ్చారు, ఫ్లయి ఓవర్లు కట్టారు అంటూ మీడియా ఆకాశానికి ఎత్తేస్తే అది చూసి మురిసిపోయారు. అవతల గ్రామీణ ప్రాంతాల ప్రజలు కునారిల్లుతున్నారని పార్టీ నాయకులు చెప్పినా వినలేదు. హైదరాబాదు డెవలప్‌ అయితే మాకేంటి, మాకు నీళ్లూ నిప్పులూ లేవు కానీ. మా దగ్గర కరువు తాండవిస్తూ ఉంటే హైదరాబాదులో ఆటలకు స్టేడియం కట్టాల్సిన అవసరమేముంది? అని ఓటర్లు కోపగించుకున్నారు. 2004 ఎన్నికలలో దారుణంగా ఓడించారు. చివరకు హైదరాబాదులో జనం కూడా టిడిపికి ఓటేయలేదు.

2014లో అధికారం రాగానే బాబు అమరావతి జపం చేశారు. తక్కిన జిల్లాల వారికి యిది హర్షం కలిగించే విషయం కాకపోవడం వలన 2019లో ఓడారు. కృష్ణా, గుంటూరు జిల్లాలలో కూడా ఓట్లేయలేదు. అయినా బాబు అది గుర్తించకుండా యిప్పటికీ తెల్లవారి లేస్తే అమరావతి అంటున్నారు. హైకోర్టు సైతం వదులుకోవడానికి సిద్ధపడటం లేదు. ఈ పక్షపాత బుద్ధి వలన తక్కిన జిల్లాలలో టిడిపి పట్ల వ్యతిరేకత కలుగుతుందన్న వివేకం లోపిస్తోంది. అన్నీ ఒకే చోట పెట్టడం తప్పని ఓటర్లు చెప్పారు కదా అంటే కేవలం ఆ ఒక్క అంశంపై రిఫరెండం పెట్టమని బాబు యిప్పుడు అడుగుతున్నారు. ఆయన హయాంలో పెట్టారా? 'అన్నీ ఒకేచోట పెడతాను. వైద్యసదుపాయాలు పుష్కలంగా ఉన్న కృష్ణా, గుంటూరు జిల్లాలకే ఎయిమ్స్‌ కూడా పట్టుకుపోతాను. ఓకేనా?' అని అడిగారా? జనరల్‌ ఎన్నికలలో ఓటర్ల తీర్పు అనేక అంశాలపై ఉంటుంది. తీరిగ్గా ఆలోచిస్తే సారాంశం బోధపడుతుంది. కాదూ, నేనూ నా సన్నిహితుల పెట్టుబడులు కాపాడుకోవడం మాకు పార్టీ కంటె ముఖ్యం అనుకుంటే ఆయనిష్టం. - ఎమ్బీయస్‌ ప్రసాద్‌ (జనవరి 2020)

జనవరి 2020 ఎమ్బీయస్‌: సోదె చెప్పే యువరాణి

పాత తెలుగు సినిమాల్లో యువరాణి ప్రియుణ్ని కలవడానికి సోదెకత్తె వేషం కట్టడం చూసేవాళ్లం. ఈ యువరాణి నిజంగానే సోదె (భవిష్యత్తు) చెప్పే 48 ఏళ్ల యువరాణి. పేరు మార్తా లూసీ. నార్వే రాజవంశీకురాలు. పంచమ హెరాల్డ్‌ రాజు కూతురు. రాజ్యసింహాసనానికి వారసులలో నాల్గవ స్థానం ఆమెది. కానీ రాజవంశం 17 ఏళ్ల క్రితమే 'హెర్‌ రాయల్‌ హైనెస్‌' బిరుదు నుంచి తీసేసింది. తాజాగా 'ప్రిన్సెస్‌' బిరుదు కూడా తీసేసింది. దీని కంతా కారణం ఆమె భవిష్యత్తు చెప్తాననడం, దేవతలతో, జంతువులతో మాట్లాడతాననడం, ఆత్మలతో కూడా ముచ్చట్లాడతానని చెప్పుకోవడం. ఇటీవల తన కంటె రెండాకులు ఎక్కువ చదివిన ఆత్మల మాంత్రికుడితో (షామాన్‌ అంటారు) జత కట్టింది. దాంతో వార్తల్లోకి ఎక్కింది. ఆవిడ చదివిన కోర్సు ఫిజియోథెరపీ. కానీ దానిలో ప్రాక్టీసు చేయలేదు. 'భవిష్యద్దర్శనం (క్లేర్‌వాయెన్స్‌ అంటారు), ఆత్మలతో సంభాషించడం నేర్పుతా' అంటూ కొందర్ని పోగేసి స్కూళ్లు నడిపింది. వాటిని నార్వేలో 'ఏంజిల్‌ స్కూల్స్‌' అంటారు.

రాజవంశీకులు వ్యాపారాలు చేయకూడదు. వ్యాపారావసరాలకై తన బిరుదు వాడుతుందనే భయంతో రాజుగారు ఆమె 'రాయల్‌హైనెస్‌' తీసేశారు. దాంతో సాధారణ పౌరుల్లాగానే ఇన్‌కమ్‌టాక్స్‌ కడుతోంది. సోదె పట్ల యీమెకు ఆసక్తి పెరగడానికి కారణం జానపద గాథలు, గేయాలు. ఈమె నార్వేకు సంబంధించిన జనపదాలలో తిరిగి వారు చెప్పుకునే గాథలు, పాడుకునే పాటలు సేకరించి, సంగీత విభావరులలో పాడసాగింది. 2003 క్రిస్‌మస్‌కు చర్చిలో సోలోగా పాడి, దాన్ని సిడిగా కూడా రిలీజ్‌ చేసింది. 2002లో వ్యాపారం ప్రారంభించినపుడు తన కంటె ఒక ఏడాది చిన్నవాడైన ఏరీ బెహ్న్‌ను పెళ్లాడింది. అతను రచయిత, నాటకకర్త. 2017లో వాళ్లిద్దరూ విడిపోయే నాటికి వాళ్లకు ముగ్గురు ఆడపిల్లలు కలిగారు. 2004లో ఇద్దరూ అమెరికా వెళ్లి నార్వే రాజవంశం గురించి యీమె రాసిన పిల్లల పుస్తకాన్ని విడుదల చేశారు. 50 దేశాల నుంచి సేకరించిన 67 ఫెయిరీ టేల్స్‌ (జానపద గాథలు) సంకలనానికి సంపాదకత్వం వహించి 2007లో విడుదల చేసింది.

ఆమె జీవితం యిలాగే సాగిపోతూ ఉంటే పెద్దగా ఎవరూ పట్టించుకునేవారు కాదేమో! కానీ ఆమె గత ఏడాది మేలో చేసిన ప్రకటన అందర్నీ ఉలిక్కిపడేట్లా చేసింది. తన కంటె మూడేళ్లు చిన్నవాడు, అమెరికాకు చెందిన నల్లజాతీయుడైన డ్యూరెక్‌ వెర్రెట్‌తో సంబంధం సాగిస్తున్నానని ప్రకటించింది. అతను ఓ షామాన్‌. భవిష్యత్తును చూడగలనని, రకరకాల ఆత్మలతో మాట్లాడుతూంటానని, ప్రజల మానసిక రోగాలను నయం చేస్తానని చెప్పుకుంటాడు. ఆడా, మగా యిద్దరితో సంపర్కం పెట్టుకునే స్వభావం ఉన్నవాడు. ఆ విషయాన్ని దర్జాగా చెప్పుకుంటాడు కూడా. తన మాజీ ప్రియుడి గురించి అతను మాట్లాడుతూ 'అతను మగవాడనే విషయం మర్చిపోండి. మా మధ్య ఉన్న అలౌకికమైన ప్రేమను గమనించండి' అన్నాడు.

డ్యూరెక్‌ చెప్పుకునే కొన్ని విషయాలు - 'నేను అమెరికాపై జరిగిన 9/11 దాడిని ముందే తెలుసుకున్నాను. తప్పిపోయిన మనుష్యులు ఎక్కడున్నారో తెలుసుకోగలను. మీ ఆత్మీయులెవరైనా చనిపోతే వారితో కనక్ట్‌ చేయించగలను (''సోగ్గాడే..''లో బ్రహ్మానందం గుర్తుకు వస్తున్నాడా?) మీకు దెయ్యం పడితే తరిమివేయగలను, శరీరంలో టాక్సిన్స్‌, నెగటివ్‌ ఎనర్జీని తీసేయగలను, కాన్సర్‌ను కూడా నయం చేస్తాను. మీ శరీరంలోని ఆటమ్స్‌ను నా వశం చేసుకుని ఎలక్ట్రాన్లను ఓ తిప్పు తిప్పి, మీ వయసు పెరగకుండా చేయగలను. నా క్లయింట్లలో హాలీవుడ్‌ తారలు కూడా ఉన్నారు.' ఇంతకీ యీ విద్యలన్నీ నీకు ఎక్కడ పట్టుబడ్డాయి బాబూ అని అడిగితే 'మా నాయనమ్మ నేర్పింది. ఆమె క్రోషియా యువరాణి.'' అని చెప్పుకున్నాడు.

ఇలా ఎన్నేళ్ల నుంచి చెప్పుకుంటున్నాడో తెలియదు కానీ నార్వే యువరాణిని ఆకర్షించడంతో నిజానిజా లేమిటో తెలుసుకుందామని అందరికీ ఆసక్తి కలిగింది. ఐస్‌ల్యాండ్‌లోని ఓ వెబ్‌సైట్‌ కూపీ లాగి 'ఇతను పుట్టడానికి రెండేళ్ల ముందే ఆ నాయనమ్మ చనిపోయింది. ఆవిడ రాణీ కాదు, మరేదీ కాదు. అనేకమంది ఆఫ్రో-అమెరికన్ల లాగానే ఆమె కూడా కష్టజీవే' అని తేల్చింది. నార్వేలో 92% మంది అతను ఒట్టి మోసగాడు అనుకుంటున్నారని ఓ సర్వే చెప్పింది. 'నాపై యింత వ్యతిరేకత ఉంటుందని నేనెన్నడూ అనుకోలేదు' అన్నాడు డ్యూరెక్‌. 'నువ్వు భవిష్యత్తు చూడగలవు కదా, యిది తెలుసుకోలేక పోయావా?' అని వెక్కిరించారు జర్నలిస్టులు. ఎవరేమంటున్నా మార్తా మాత్రం వినటం లేదు. 'మాది అనంతమైన ప్రేమ. ఈ యుగం నుంచి వచ్చే యుగం దాకా ఉంటుంది.' అని గొప్పగా చెప్పుకుంది. ఓ పత్రిక 'కితం సారి వివాహంలో ఆమె 'యగం' ఆయుర్దాయం 15 ఏళ్లు' అని గుర్తు చేసింది.

డ్యూరెక్‌ మాత్రం అస్సలు తగ్గటం లేదు. ''నేను గతజన్మలో ఈజిప్టుని ఏలిన ఫారోని, మార్తా నా రాణి. మా యిద్దరి మధ్య అప్పణ్నుంచే ప్రేమ ఉంది. మాది జన్మజన్మల బంధం. అందుకే ఆమెను చూడగానే ఎప్పుడో చూసిన అనుభూతి కలిగింది.'' అని చెప్పుకుంటున్నాడు. ఇద్దరూ కలిసి ప్రపంచవ్యాప్తంగా 5 షోలు నిర్వహిస్తాంచారు. 'మిమ్మల్ని మీరు ఆవిష్కరించుకునే అద్భుతలోకంలోకి తీసుకెళతాం' అని హామీ యిస్తున్న యీ షోల ద్వారా రూ.12 కోట్లు ఆర్జించారు. ఈ షోకు ''ద ప్రిన్సెస్‌ అండ్‌ ద షామాన్‌'' అని పేరు పెట్టడం నార్వే రాజవంశాన్ని మండించింది. 'ప్రిన్సెస్‌ హోదాను వాణిజ్యపరంగా ఉపయోగించడం వలన మన పరువు పోతుంది. అందుకని అది వాడరాదు.' అంటూ ఆ బిరుదు తొలగించారు. ఆ షోలు కూడా వివాదాస్పద మయ్యాయి. అయినా వెనకాడకుండా 2019 అక్టోబరులో డ్యూరెక్‌ రాసిన ''స్పిరిట్‌ హ్యేకింగ్‌'' అనే సెల్ప్‌-హెల్ప్‌ పుస్తకాన్ని కాలిఫోర్నియాలో విడుదల చేశారు.

వీళ్ల సంగతి యిలా నడుస్తూండగానే మార్తా మాజీ భర్త ఏరీ బెహ్న్‌ 2019 డిసెంబరు 25న ఆత్మహత్య చేసుకున్నాడు. మద్యపానం, మానసిక వ్యగ్రత ఉన్నాయంటున్నారు కానీ అసలైన కారణం తెలియదు. ఈ సోదె వాళ్లిద్దరూ దాన్ని ముందే తెలుసుకోలేక పోయారు. జనవరి మొదటివారంలో జరిగిన అతని అంత్యక్రియల్లో మార్తా పాల్గొంది. మూడు రోజుల తర్వాత డ్యూరెక్‌ సోషల్‌ మీడియా ద్వారా మార్తాకు సంతాపం తెలియపరిచాడు. ఈ యిద్దరూ కలిసి ఏరీ చావుకి కారణమేమిటో అతని ఆత్మను నుక్కుని మనకు చెప్తారేమో వేచి చూడాలి. - ఎమ్బీయస్‌ ప్రసాద్‌ (జనవరి 2020)

జనవరి 2020 ఎమ్బీయస్‌: విగ్రహారాధన

విగ్రహారాధన అనేది హిందువులకు కొండగుర్తు అని భావిస్తాం. కొన్ని గుళ్లల్లో శివుడు ఆకాశరూపంలో ఉన్నాడని చెప్పినా, వాటిలోనూ మూర్తులు ఉంటాయి. కొందరైనా నిరాకారంగా ఉన్న దేవుణ్ని పూజించేవారనే దానికి తార్కాణంగా బోడిగా ఉన్న శివలింగాన్ని చూపించేవారు. పోనుపోను లింగానికి కూడా అలంకారాలు వచ్చేశాయి. ఆకారం లేదంటే ఏకాగ్రత కుదరదని అందుకని దేవుడికి ప్రతీకగా ఏదో ఒక విగ్రహాన్ని ప్రతిష్ఠాపించుకోవాలని చాలామంది అంటారు. కళ్లు మూసుకుని ధ్యానం చేసుకునేటప్పుడు కొందరు ఏదో ఒక దేవుడి ఆకారాన్ని ఊహించుకోమంటారు. మరి కొంతమంది అబ్బే, ఆకారం ఉండకూడదు, అసలు మనసులో ఆలోచనే ఉండకూడదు అంటారు. కొందరు మధ్యేమార్గంగా జ్యోతిని ఊహించుకోమంటారు.

ప్రపంచంలో అనేక మతాల్లో విగ్రహారాధన ఉంది. ప్రాచీన మతాల్లో యిది విధిగా ఉంది. అయితే నేటి ప్రపంచంలో ప్రధాన మతాలైన యూదు, క్రైస్తవ, ఇస్లాం మతాలు విగ్రహారాధనను నిరసిస్తాయి. ఈ మూడు గౌరవించే బైబిల్‌ పాత గ్రంథం (ఓల్డ్‌ టెస్ట్‌మెంట్‌)లో దేవుడు తన ప్రజలకు విగ్రహారాధనకులను నాశనం చేయమని పదేపదే చెపుతూంటాడు. తన పోటీ దేవుడు బాల్‌ విగ్రహాలను పూజించిన వాళ్లను శిక్షిస్తూ ఉంటాడు. ఇస్లాం అవతరించాక వారు దాడి చేసిన దేశాల్లో అనేక విగ్రహాలను భంగం చేశారు. విగ్రహారాధకులను విశ్వాసహీనులుగా (కాఫిర్‌) చూశారు. విగ్రహారాధన లేదంటూనే క్రైస్తవుల చర్చిల్లో అనేక విగ్రహాలు కనబడతాయి. వాటి ముందు కొవ్వొత్తులు వెలిగించి ప్రార్థనలు చేస్తూ ఉంటారు. కానీ ఇస్లాంలో మాత్రం విగ్రహాల ప్రసక్తే లేదు. ప్రవక్త బొమ్మ గీసినా వారు ఊరుకోరు.

మన హిందూమతం ప్రాచీనమైనది కాబట్టి దానిలో విగ్రహారాధన ఉండడంలో అసహజమైనది ఏదీ లేదనిపిస్తుంది. కానీ ప్రస్తుతం నేను చదువుతున్న ''సత్యార్థ ప్రకాశము'' పుస్తకంలో కాదని రాస్తే చాలా ఆశ్చర్యమేసింది. ఇది రాసినాయన ఆర్యసమాజ్‌ స్థాపకులు మహర్షి దయానంద సరస్వతి (1824-1883). హిందూ మతాన్ని సంస్కరించిన ప్రవక్త. ఆయన అనుయాయులు దేశమంతా ఉన్నారు. ఆయన అనేక మతాలను, భారతీయ ప్రాచీన గ్రంథాలను క్షుణ్ణంగా చదివి అధ్యయనం చేశారు. ఆయన రాసిన పుస్తకాల్లో చాలా పేరున్న గ్రంథం ''సత్యార్థ ప్రకాశము.'' పండిత గోపదేవ్‌ శాస్త్రి అనే ఆయన 1928లో తెలుగులోకి అనువదించారు. దీనిలో 14 అధ్యాయాలున్నాయి. సముల్లాసము అని పేరు పెట్టారు. ప్రశ్నోత్తరాల రూపంలో దయానంద తన భావాలను, అభిప్రాయాలను, వ్యాఖ్యానాలను వ్యక్తం చేశారు.

ఆయన వేదాన్నే ప్రమాణంగా తీసుకున్నారు. వాటి ప్రకారమే హిందువులందరూ నడుచుకోవాలన్నారు. తర్వాతి కాలంలో వచ్చిన పురాణాలు, యితర వ్యాఖ్యానాల వలన, యితరమతాల ప్రభావం వలన ప్రజలు తప్పుదోవ పట్టారని, మళ్లీ వైదిక కాలానికి మళ్లాలని ఉద్బోధించారు. ఆర్యసమాజ్‌ పెళ్లిళ్లలో (ఇంట్లోంచి పారిపోయి పెళ్లి చేసుకునే జంటల వలన ఆర్యసమాజ్‌ పేరు వార్తల్లోకి ఎక్కుతూ ఉంటుంది కానీ, పెద్దలు కుదిర్చిన కొన్ని పెళ్లిళ్లు ఆ పద్ధతిలో జరగడం చూశాను) అగ్నిసాక్షిగా జరుగుతుంది. వధూవరుల చేత ప్రమాణాలు చేయిస్తారు. గంటన్నర, రెండు గంటల్లో వివాహం అయిపోతుంది. వేదాల్లో అంతే ఉందట. 'తాళి కట్టనవసరం లేదు, లోకాచారం కొద్దీ కట్టిస్తున్నాం' అని చెప్పి 'మాంగల్యం తంతునా..' మంత్రం లేకుండానే కట్టిస్తారు.

దయానంద ఆ పుస్తకంలో జైన, బౌద్ధ, చార్వాక, క్రైస్తవ, మహమ్మదీయ మతాలను విమర్శించారు. వాటిలో వైరుధ్యాలను ఎత్తి చూపారు. పాపపరిహారం చేస్తామంటూ క్రైస్తవ పోపులు ఎలా అయితే ధనార్జన చేశారో, అదే విధంగా హిందూ పోపులు వెలిశారు అంటూ వెక్కిరించారు. పుణ్యక్షేత్రాలంటూ చేసే ప్రచారమంతా స్థానికుల ఆదాయం కోసమే అని చెప్పారు. కాశీ, మధుర, బృందావనం, హరిద్వార్‌ యిత్యాది తీర్థస్థానాలన్నీ వ్యాపారకేంద్రాలై పోయాయి అంటూ గయలో పిండం వేస్తే పితరులు వచ్చి చేయిచాచి తీసుకుంటారనేది పూజారుల మాయ అన్నారు. రామేశ్వరం గుడి రాముడు స్థాపించినది కానే కాదు, రావణవధ తర్వాత రాముడు డైరక్టుగా అయోధ్యకు వచ్చేశాడంటూ వాల్మీకి రాశాడని గుర్తు చేశారు. దక్షిణాదికి చెందిన రాముడు అనే రాజెవరో ఆ లింగాన్ని ప్రతిష్ఠాపించి వుంటారని తార్కికంగా చెప్పారు.

ఇక పురాణాల గురించి వ్యాఖ్యానిస్తూ - జయవిజయుల కథను పరిహసించారు. వైకుంఠంలో క్రోధానికి తావు లేదని, తమను అడ్డగించినవారిపై సనకసనాదులకు కోపం ఎలా వస్తుందన్నారు. అయినా తమ డ్యూటీ తాము చక్కగా నిర్వర్తించిన జయవిజయులను విష్ణువు వెనకేసుకుని రాకుండా, భూలోకానికి పంపివేయడమేమిటన్నారు. కశ్యపుడి భార్యల్లో ఒకరికి పాములు, మరొకరికి పక్షులు, యింకోరికి ఏనుగులు, మరొకరికి చెట్లు పుట్టమేమిటని పరిహసించారు. ''పురాణాల్లో అధిక విషయాలు అసత్యాలు. కొన్ని ఘుణాక్షర న్యాయంతో సత్యాలు ఉన్నాయి. సత్యాలైనవి వేదాది సత్యశాస్త్రాలు. వాటిలోని మిథ్యావిషయాలు హిందూ పోపుల పురాణాలుగా మారాయి.'' అన్నారు.

ఇక్కడ ఘుణాక్షర న్యాయాన్ని (న్యాయం అంటే లా, లేదా ప్రిన్సిపుల్‌, ఇలాటివి చాలా ఉంటాయి) విశదీకరించాలి. తాటాకు గ్రంథాలను కొన్ని క్రిములు తినేస్తాయి. ఆ తినేటప్పుడు చుక్కచుక్కలుగా ఒక పేటర్న్‌ ఏర్పడుతుంది. ఒక్కోప్పుడు అది గంటంతో రాసిన అక్షరంలా తోస్తుంది. అంతమాత్రం చేత ఆ క్రిమి పెద్ద కవి అని, కావాలనే అలా రాసింది అని అనుకోకూడదు. ఏదో సకృత్తుగా, అనుకోకుండా ఏదైనా మంచి జరిగితే దానికి వెనక ఏదో పెద్ద కారణం ఉందని అనుకోవడానికి వీలులేదు అనే అర్థంలో దీన్ని ఉపయోగిస్తారు. పురాణాల్లో ఏదైనా సత్యం ఉందంటే అది యాదృచ్ఛికంగా, అన్‌యిటెన్షనల్‌గా ఉంది తప్ప కావాలని ఎవరూ రాయలేదు అని దయానందుల భావం.

సృష్టికర్త శివుడని, శివపురాణం, విష్ణువని విష్ణుపురాణం, దేవి అని దేవీభాగవతం చెప్పడాన్ని ఆయన తప్పుపట్టారు. ఫలానావాడు సృష్టికర్త అంటే అతనెలా పుట్టాడన్న ప్రశ్న వస్తుందన్నారు. పుట్టినవాడు సృష్టికర్త ఎలా కాగలడు? అని అడిగారు. వేదవ్యాసుడు 18 పురాణాలు ఒక్క చేతిమీద రాశాడని చెప్పడం అసహజమన్నారు. వ్యాసుని తండ్రితాతలైన పరాశర, శక్తి, వసిష్ఠ, బ్రహ్మ వేదాలను చదివారు కాబట్టి వాళ్ల వారసుడైన వ్యాసుడు వేదాలన్నీ పోగుచేశాడు, ఏకం చేశాడు అనే స్టేడ్ణటుమెంటు అబద్ధమని తేలుతోంది అన్నారు. ఎవరెవరో ఏదేదో రాసేసి, క్రెడిబిలిటీ కోసం పూర్వీకుల పేర్లు పెట్టేశారన్నారు. యాగాగ్నిలో పడవేసిన మేకలకు స్వర్గప్రాప్తి కలుగుతుంటుందన్న చెప్పే యాగకర్త తనే హోమగుండంలో పడవచ్చుగా అని అడిగారు.

పురాణాలన్నీ చిత్తం వచ్చినట్లు రాసేశారని, వాటిని నమ్మడానికి లేదనీ ఆయన వాదన. వేదాలను మాత్రమే స్వీకరించాలని, దానికి దగ్గరగా ఉన్న మనుస్మృతిని గౌరవించాలని అన్నారు. మళ్లీ దానిలో ఉన్న ప్రక్షిప్తానలను పట్టించుకోకూడదన్నారు. వేదాల్లో విగ్రహారాధన లేదని, అందువలన హిందువులు విగ్రహాలను పూజించకూడదనీ అంటారాయన. జైనులు తమ తీర్థంకరులకు ఏర్పరచిన విగ్రహాలను చూసి గత 2500, 3000 సంవత్సరాల క్రితం నుంచి హిందువుల్లో విగ్రహారాధన మొదలైందని ఆయన వాదన. మూర్తిపూజే కాదు, తీర్థయాత్రలు కూడా సనాతన ధర్మంలో లేవంటారు. అవి సృష్ట్యాది నుంచి వస్తూ ఉంటే వేదాల్లో కానీ, ఋషికృత బ్రాహ్మణ గ్రంథాల్లో కానీ వీటి పేర్లయినా లేవేం? జైనులు గిరినార్‌, పాలిటానా, ఆబూ వంటి తీర్థస్థానాలు ప్రారంభించాకనే వామమార్గులు, హిందూపోపులు వీటిని ఏర్పరచారంటారాయన.

పుస్తకం మొత్తమంతా గురుశిష్య సంవాదంగా సాగుతుందని చెప్పాను కదా. ఆయన అలా అనగానే ఆయన శిష్యుడు అడుగుతాడు - వేదాల్లో పలు శాఖలు ఉన్నాయి. ఋగ్వేదంలో 21, యజుర్వేదంలో 101, సామవేదంలో 1000, అధర్వణవేదంలో 9 ఉన్నాయి కానీ వాటిల్లో కొన్ని మనకు అలభ్యంగా ఉన్నాయి. ఆ అలభ్యమైన వాటిల్లో విగ్రహారాధన గురించి, తీర్థాల గురించి ఉందని ఎవరైనా వాదించవచ్చు కదా! అని. దానికి ఆయన సమాధానమిస్తూ - ''కొమ్మలు వేరే వేరే ఉన్నా మూలవృక్షం లాగానే ఉంటాయి తప్ప విరుద్ధంగా ఉండవు. దొరికే వాటిల్లో వీటి ప్రసక్తి లేదు. లుప్తశాఖల్లో ఉంటాయని ఎందుకు అనుకోవాలి? అలా అనేవారు వాటిని చూపించాలి.

''వేదాలు అపౌరుషేయాలు, పరమేశ్వర కృతాలు అని అంగీకరిస్తున్నప్పుడు, ఆశ్వలాయనాది ఋషికృత గ్రంథాలను వేదాలుగా ఎందుకు అంగీకరిస్తున్నాం? ఎందుకంటే అవి మూలానికి అనుగుణంగా ఉన్నాయి కాబట్టి! కొమ్మలను, ఆకులను చూసి చెట్టును గుర్తు పట్టినట్లుగానే ఋషులచే, మునులచే రాయబడిన వేదాంగాల వలన, నాలుగు బ్రాహ్మణముల వలన, అంగములు, ఉపాంగములు, ఉపవేదములు వాటి వలన వేదార్థాన్ని తెలుసుకోగలుగుతాం. వేదాలకు విరుద్ధమైనవి ప్రమాణాలు కావు. జైమిని రాసిన మీమాంసలో సమస్త కర్మకాండం, పతంజలి యోగశాస్త్రంలో రాసిన సమస్త ఉపాసనా కాండం, వ్యాసుడు రాసిన శారీరక సూత్రాలలో ఉన్న సమస్త జ్ఞానకాండం - యివన్నీ వేదాలకు అనుకూలంగా రాయబడ్డాయి. వాటిల్లో శిలామూర్తుల పూజ కానీ, ప్రయాగాది తీర్థాల విషయం కానీ నామమాత్రానికైనా రాయలేదు.'' అని విశదీకరించారు.

'తలిదండ్రులు బ్రాహ్మణులైనంత మాత్రాన లేదా ఎవరైనా సాధువుకు శిష్యులైనంత మాత్రాన కానీ ఎవరూ బ్రాహ్మణులు, సాధువులు కాలేరు. ఉత్తమగుణకర్మ స్వభావాల చేత, పరోపకారం చేత బ్రాహ్మణులు, సాధువులు అవుతారు. రాజులు విద్యావిహీనులైనప్పుడు కొందరు బ్రాహ్మణనామధారులు తమలో తాము కూడబలుక్కుని వారి వద్దకు వెళ్లి 'బ్రాహ్మణులను దండించకూడదు' అనే హితవాక్యాలను తమకు తాము అన్వయింప చేసుకున్నారు. అబద్ధాలతో గ్రంథాలు రాసి, ఋషులు, మునుల పేర్లు వాటిలో చొప్పించి, వారి పేర్లతో వినిపించారు. ఆ విధంగా తాము తప్పులు చేసినా శిక్ష నుంచి తప్పించుకున్నారు. ఇలాటి అనర్థాలు మహాభారతయుద్ధం జరగడానికి ఒక వెయ్యి సంవత్సరాల ముందే ప్రారంభమయ్యాయి. ఎందుకంటే అప్పటికే ఆర్యావర్తంలో ఋషులు, మునులు లోపించారు.' అని స్పష్టంగా చెప్పారు.

వీటిని తర్కించి, నిజానిజాలు తేల్చేటంత జ్ఞానం నాకు లేదు. ఆయన వాదనలు మీకు చేరవేసేనంతే! ఇంకా విషయాలు తెలుసుకోవాలన్న ఆసక్తి మీకుంటే, పుస్తకం కొనుక్కుని చదవండి. 1/4 క్రౌన్‌ సైజులో 522 పేజీలుంది. ఆనాటి గ్రాంథిక భాషలో రాశారు. ఆర్యసమాజ్‌ కార్యాలయాల్లో దొరుకుతుంది. ధర 55 రూ.లే. - ఎమ్బీయస్‌ ప్రసాద్‌ (జనవరి 2020)

జనవరి 2020 ఎమ్బీయస్‌: నాది లోకలే అంటున్న కేజ్రీవాల్‌

ఫిబ్రవరి 8న జరగబోయే దిల్లీ అసెంబ్లీ ఎన్నికలలో 1.46 కోట్ల మంది పాల్గొనబోతున్నారు. ఫలితాలు 11న. తలపడే పార్టీలు మూడిట్లో బిజెపి, కాంగ్రెసు జాతీయ పార్టీలు, ఆప్‌ ప్రాంతీయ పార్టీ. బిజెపి ఎప్పటిలాగానే జాతీయ సమస్యలు ఎత్తుకుని, 'సిఏఏను వ్యతిరేకించేవాళ్లందరూ టుక్‌డే టుక్‌డే గ్యాంగ్‌, వాళ్లను అదుపు చేయాలంటే హిందువులందరూ సంఘటితం కావాల'నే లైను తీసుకుంది. కాంగ్రెసు ఆ విధానాన్ని వ్యతిరేకిస్తూ దళితులు, ముస్లిముల ఓట్ల కోసం గేలం వేస్తోంది. అరవింద్‌ కేజ్రీవాల్‌ మాత్రం బహుజాగ్రత్తగా దాని జోలికి పోకుండా 'స్థానిక సమస్యలే నాకు ముఖ్యం. దిల్లీ నా అభివృద్ధే నా జపం, తపం, వేరేదీ నాకు ముఖ్యం కాదు' అంటున్నాడు. మొత్తం మీద చూస్తే హంగ్‌ అసెంబ్లీ రావచ్చని కొందరు, అబ్బే ఆప్‌కే మొగ్గుంటుంది, గతంలో వచ్చినన్ని ఎలాగూ రావు కానీ అని కొందరు అంటున్నారు. బిజెపి స్వీప్‌ చేస్తుందని ఎవరూ అనటం లేదు.

నిజానికి 2019 పార్లమెంటు ఎన్నికల ఫలితాలను పరిగణనలోకి తీసుకుంటే బిజెపి దిల్లీ అసెంబ్లీని కైవసం చేసుకుని తీరాలి. దానికి 65 అసెంబ్లీ సెగ్మెంట్‌లలో మెజారిటీ వచ్చింది మరి. అయితే పార్లమెంటు తర్వాత జరిగిన అయిదు అసెంబ్లీ ఎన్నికలలో బిజెపి ప్రాభవం తగ్గినట్లు తేలుతోంది. ప్రాంతీయ పార్టీ బలంగా ఉన్నచోట ఆ పార్టీ గెలుస్తోంది. లేని చోట కాంగ్రెసు గట్టిపోటీ యిస్తోంది. హరియాణాలో మాత్రమే బిజెపి మళ్లీ అధికారంలోకి వచ్చినా ప్రాంతీయ పార్టీ సహాయంతో వచ్చింది. తాజాగా ఝార్‌ఖండ్‌లో ప్రాంతీయ పార్టీకి అధికారం అందించాల్సి వచ్చింది. ఇవన్నీ చూసి అరవింద్‌ తనను తాను ప్రాంతీయ పార్టీగానే చూపుకోదలచాడు. 2014లో జాతీయ పార్టీగా ఫీలై పోయి, దేశమంతా పోటీ చేసి భంగపడ్డాడు. పంజాబ్‌లో కాస్త ఉనికి ఉన్నా, అదీ తగ్గుముఖం పట్టింది. ఉన్న దిల్లీని ఊడగొట్టుకోకుండా ఉంటే చాలనుకుంటున్నాడు.

సలహాదారుగా పెట్టుకున్న ప్రశాంత్‌ కిశోర్‌ ఏం చెప్పాడో ఏమో, గత ఏడాదిగా, సరిగ్గా చెప్పాలంటే పార్లమెంటు ఎన్నికల తర్వాత అరవింద్‌ నోరు మూత పడింది. దిల్లీ వంటి అర్ధరాష్ట్రానికి ముఖ్యమంత్రిగా ఉన్నా, మోదీని ఎదిరించడానికి ముందు వరుసలో నిలబడేవాడు. తామిద్దరూ ఒకే ఫాయా వాళ్లం అన్నట్లు ప్రవర్తించేవాడు. పోనుపోను తనేమిటో తెలిసి వచ్చింది. మోదీ తీవ్ర జాతీయవాదం ముందు తను నెగ్గురు రాలేనని గుర్తించాడు. అందుకని కశ్మీర్‌లో ఆర్టికల్‌ 370 ఎత్తివేయగానే అందరి కంటె ముందు అభినందించాడు. ఆ చర్యను స్వాగతించాడు. అయోధ్య తీర్పు వచ్చినపుడు కూడా! ఇప్పుడు ఎంత కవ్వించినా సరే జాతీయ వివాదాల్లోకి పోకుండా 'దిల్లీ ప్రజలే నాకు ముఖ్యం, దాని అభివృద్ధే నాకు కావాలి' అని చెప్తున్నాడు.

మొత్తం మీద చూస్తే అరవింద్‌ చేసిన వాగ్దానాలను పూర్తిగా నెరవేర్చలేక పోయినా, ఎంతో కొంత గట్టి ప్రయత్నం మాత్రం చేశాడని దిల్లీ పౌరుల అభిప్రాయం. తక్కిన ముఖ్యమంత్రులు సాధారణంగా పట్టించుకోని అతి ముఖ్య విషయాలు అతను పట్టించుకున్నాడు. అవి విద్య, వైద్యం! వాటికి బజెట్‌లో 40% కేటాయించాడు. దిల్లీ ప్రభుత్వ స్కూళ్లు ఫలితాలలో అదరగొట్టేస్తున్నాయని వార్తలు వస్తున్నాయి. దేశమంతా ప్రాథమిక ఆరోగ్య కేంద్రాలు జబ్బు పడుతూ, కార్పోరేట్‌ హాస్పటళ్లు వెలిగిపోతున్న తరుణంలో ఆరోగ్య విషయంలో అతని మొహల్లా క్లినిక్‌లు సూపర్‌ హిట్‌ అయ్యాయి. వాటిల్లో లోపాలు లేవని కావు. కానీ చెప్పుకోదగ్గంత బాగా నడుస్తున్నాయవి. ఇవి కాక దిల్లీ సామాన్యులు అవస్థలు పడుతూ వచ్చినది విద్యుత్‌, నీరు విషయంలో. అతను ఎంతో హోమ్‌వర్క్‌ చేసి నీటి బిల్లులను తగ్గించగలిగాడు. విద్యుత్‌ విషయంలో కూడా గణనీయమైన ప్రగతి సాధించాడు.

ఎన్నికల జిమ్మిక్కులలో భాగంగా గత ఆర్నెల్లుగా 200 యూనిట్ల వరకు ఉచిత విద్యుత్‌ అంటున్నాడు. మహిళలకు ఆర్టీసీ బస్సులో ఉచిత ప్రయాణం. రాష్ట్ర బిజెపి నాయకుడు, అయితేగియితే ముఖ్యమంత్రి అనుకుంటున్న మనోజ్‌ తివారి, ''మేం నెగ్గితే 5 రెట్లు ఫ్రీగా యిస్తాం'' అంటున్నాడు. ఇదెక్కడి చోద్యం అని జనాలు విస్తుపోతున్నారు. ప్రస్తుతం ఆప్‌ 400 యూనిట్ల విద్యుత్‌ వరకు 50% సబ్సిడీ యిస్తోంది. ఆర్థికస్థాయితో సంబంధం లేకుండా పౌరులందరూ 67 ప్రయివేటు ఆసుపత్రుల్లో పరీక్షలు చేయించుకోవచ్చు, 44 ప్రయివేటు ఆసుపత్రులలో శస్త్రచికిత్సలు చేయించుకోవచ్చు. ''ఇవన్నీ చేస్తూ కూడా రాష్ట్ర బజెట్‌ను 31 వేల కోట్ల నుండి 60 వేల కోట్లకు అంటే రెట్టింపు చేశాం, దేశంలో అన్ని రాష్ట్ర బజెట్‌లు లోటులో వుండగా, మాది ఒక్కటే మిగులులో వుంది' అంటున్నాడు అరవింద్‌. ఎన్నికల వాగ్దానాల్లో బిజెపి తక్కువేమీ తినలేదు. మేం గెలిస్తే పార్లమెంటులో చట్టం చేసి 2000 అక్రమ కాలనీలను క్రమబద్ధం చేస్తాం అంటున్నారు.

ఎవరి పాలనలోనైనా అత్యంత సున్నితమైన అంశం శాంతిభద్రతలు. పోలీసులు అతి చేయకమానరు, దానికి రాష్ట్రప్రభుత్వం బాధ్యత వహించకా మానదు. దిల్లీ విషయంలో ముఖ్యమంత్రి అదృష్టమేమిటంటే ఆ లోపాన్ని కేంద్రంపై నెట్టేయవచ్చు. ప్రస్తుతం సిఏఏ ఆందోళనలతో, జెఎన్‌యు క్యాంపస్‌ గొడవలతో దిల్లీ అట్టుడుకుతోంది. ముఖ్యంగా షహీన్‌బాగ్‌ ఒక తలకాయనొప్పి వ్యవహారంగా తయారైంది. అయితే ఆ బాధ్యతంతా కేంద్ర హోం శాఖ తన నెత్తిన వేసుకుంది. అందువలన అరవింద్‌ ఆ జోలికి వెళ్లటం లేదు. అతను అక్కడకు వెళ్లాలని, తమకు వ్యతిరేకంగా ఏదైనా మాట్లాడాలని, వెంటనే అతన్ని దేశద్రోహి, హిందూద్రోహి వగైరా అనాలని బిజెపి ముచ్చటపడుతోంది. కానీ అరవింద్‌ వాళ్లని ఒబ్లయిజ్‌ చేయటం లేదు.

పాత్రికేయులు ''మీరు షహీన్‌బాగ్‌కు ఎందుకు వెళ్లటం లేదు? వారి కారణంగా ట్రాఫిక్‌ యిబ్బందులు వస్తున్నాయి కదా. దిల్లీ ఎడ్మినిస్ట్రేటర్‌గా మీకు బాధ్యత లేదా?'' అని గుచ్చిగుచ్చి అడిగినా యితను ''నేను వెళ్లడం వలన వాళ్లు ఆందోళన మానేస్తారా? వాళ్ల సమస్య కేంద్ర ప్రభుత్వ విధానంతో. కేంద్రమే పరిష్కరించాలి దాన్ని' అని సమాధానం చెప్తున్నాడు. ''సిఏఏ గురించి మీ అభిప్రాయం ఏమిటి?'' అంటే ''ప్రస్తుతం దేశాన్ని పట్టిపీడిస్తున్న సమస్య, నిరుద్యోగ సమస్య. దాన్ని పరిష్కరించకుండా యివన్నీ ఏమిటి?'' అని అన్నాడు. ''దిల్లీలో ఆరు శరణార్థుల క్యాంపులు ఉన్నాయి కదా, అది మీకు సమస్యగా తోచటం లేదా?'' అని అడిగితే ''ఆరు క్యాంపుల కోసం దేశమంతా అగ్గిపెడతారా? నాకు సంబంధించినంత వరకు దిల్లీలో అన్ని మతాల వారి సమస్యలూ నేను తీర్చాలి.'' అని తెలివిగా తప్పించుకున్నాడు.

ఓట్లు మతాల వారీగా చీలిపోకుండా చూడాలని అతని తాపత్రయం. హిందూత్వ హవా నడుస్తున్న యీ రోజుల్లో అతనికి అది చాలా అవసరం. ప్రాంతాల వారీ చీలడం కూడా నివారించాలని అతను అనుకుంటున్నాడు. దిల్లీలో పూర్వాంచల్‌ - తూర్పు ఉత్తర ప్రదేశ్‌, బిహార్‌. ఝార్‌ఖండ్‌ - నుంచి వలస వచ్చిన జనాభా 25% దాకా ఉన్నారు. వారిని ఆకట్టుకోవాలని కాంగ్రెసు కీర్తి ఆజాద్‌ను తీసుకుని వచ్చింది. బిజెపి భోజపురి గాయకుడు, నటుడు మనోజ్‌ తివారిని రాష్ట్ర అధ్యక్షుడిగా చేసింది. అరవింద్‌ పేదలందరూ తమకు ఓటేస్తారని ఆశ పెట్టుకున్నాడు.

అరవింద్‌కు ఎంత పేచీకోరుగా, తిక్క మనిషిగా పేరున్నా, సమర్థ పరిపాలకుడిగా, అవినీతిరహితుడిగా కూడా పేరుంది. ఇటీవల అనవసర విషయాల్లో జోక్యం చేసుకోవడం మానేశాడు. అతనికి తూగే ముఖ్యమంత్రి అభ్యర్థిని బిజెపి చూపించలేక పోతోంది. గతంలో కిరణ్‌ బేదీని తీసుకుని వస్తే ఆమె తన నియోజకవర్గంలో కూడా నెగ్గలేక పోయింది. ఈసారి హర్షవర్ధన్‌, విజయ్‌ గోయల్‌, పర్వేశ్‌ వర్మ వంటి చాలామంది ఆ పదవి ఆశిస్తున్నారు. అందువలన ఎవరి పేరూ చెప్పటం లేదు. మహారాష్ట్రలో, హరియాణాలో, ఝార్‌ఖండ్‌లో ముఖ్యమంత్రి పేరు ముందుగా చెప్పి బావుకున్నది లేకపోయింది. అందువలన యీసారి మోదీ కేంద్రంగానే యీ ఎన్నికలు జరుగుతాయి అని చెప్పుకుంటున్నారు.

దిల్లీ ఎన్నికలు బిజెపికి చాలా ముఖ్యం. ఈ ఏడాదిలోనే బిహార్‌లో ఎన్నికలు జరుగుతాయి. వచ్చే ఏడాది 5 రాష్ట్రాలలో ఎన్నికలు జరుగుతాయి. అపజయాల పరంపర నుంచి బయటపడితే తప్ప క్యాడర్‌కు ఉత్సాహం కలగదు. సాధారణంగా బిజెపికి సోషల్‌ మీడియా బలం ఎక్కువ. ఆప్‌ యీ విషయంలో దానికి పోటీ యివ్వగలదు. వాళ్లు ''అచ్ఛే బీతే పాంచ్‌ సాల్‌, లగే రహో కేజ్రీవాల్‌'' నినాదంతో ఊదరగొట్టేస్తున్నారు. సర్వేలు చేయించుకుని ఆప్‌ పార్టీ తన ఎమ్మెల్యేలలో 15 మందిని డ్రాప్‌ చేసింది. 24 మంది కొత్తవాళ్లకి సీటు యిచ్చింది. 46 మంది పాతవాళ్లే. 1.30 లక్షల మంది వాలంటీర్లు ఉన్నారు. ఫండ్‌ రైజింగ్‌ డిన్నర్‌ ద్వారా 1.50 కోట్లు సంపాదించారు.

పాత చరిత్ర చూస్తే - 2014 పార్లమెంటు ఎన్నికలలో బిజెపికి 47% ఓట్లు, కాంగ్రెసుకు 33% ఓట్లు, ఆప్‌కు 15% ఓట్లు వచ్చాయి. 2019 పార్లమెంటు ఎన్నికలలో బిజెపికి 57%, కాంగ్రెసుకు 18%, ఆప్‌కు 22% వచ్చాయి. 2014లోనూ, 2019లోనూ సీట్లు 7కి ఏడూ బిజెపికే! అయితే యిది 2015 నాటి అసెంబ్లీ ఎన్నికలలో ప్రతిబింబించ లేదు. బిజెపికి 32% ఓట్లు, 3 సీట్లు వచ్చాయి. ఆప్‌కు 54% ఓట్లు, 67 సీట్లు వచ్చాయి. కాంగ్రెసుకు 10% ఓట్లు వచ్చాయి కానీ ఒక్క సీటూ రాలేదు. అందువలన దిల్లీ ఓటరు పార్లమెంటుకి ఒకలా, అసెంబ్లీకి మరొకలా వేస్తున్నాడు. 2019 ఎన్నికలలో ఒడిశా ఓటరు అలాగే వేశాడు. ప్రధానిగా మోదీని, ముఖ్యమంత్రిగా నవీన్‌ను కావాలనుకున్నాడు. దిల్లీవాలా కూడా అలాగే వేస్తాడని పరిశీలకులు ఊహిస్తున్నారు. కానీ 2017లో జరిగిన మునిసిపల్‌ ఎన్నికలలో ఆప్‌కు 28% ఓట్లు మాత్రమే వచ్చాయి. అలా చూస్తే ఆప్‌ ఓట్లు 2015లో 54%, 2017లో 26%, 2019లో 22%.. అంటే తగ్గుతూ వస్తోందన్నమాట. కాబట్టి బిజెపికి ఎక్కువ ఛాన్సుంది అనుకోవచ్చు.

ఈసారి బిజెపి వ్యతిరేక ఓట్లను కాంగ్రెసు చీల్చి, ఆప్‌కు నష్టం చేస్తుందని కొందరంటున్నారు. కాంగ్రెసు దళితులు, ముస్లిములపై ఆశ పెట్టుకుంది. వాటి మద్దతుతోనే 2019 పార్లమెంటు ఎన్నికలలో 5 అసెంబ్లీ సెగ్మెంటులలో మెజారిటీ వచ్చింది. 2015లో దళిత నియోజకవర్గాలు 12టిలోనూ ఆప్‌ పెద్ద మార్జిన్లతో నెగ్గింది. సిఏఏ పట్ల అరవింద్‌ అస్పష్ట వైఖరి కారణంగా యీ సారి ముస్లిములు ఆప్‌ను దూరం పెడతారో, లేక పరిపాలన ముఖ్యం అనుకుని అక్కున చేర్చుకుంటారో చూడాలి. వారి ఓట్లు 10 నియోజకవర్గాల ఫలితాలను ప్రభావితం చేయగలవు. 2015లో ఆప్‌ 10% లోపు మార్జిన్‌తో 10 సీట్లు గెలిచింది. అవి యీసారి గెలవక పోవచ్చు. మూడిటిలో ఆప్‌కు అవకాశాలు ఎక్కువ ఉన్నాయి కానీ అవి ఏ మేరకు ఎక్కువున్నాయో ప్రస్తుతం చెప్పలేం. - ఎమ్బీయస్‌ ప్రసాద్‌ (జనవరి 2020)

జనవరి 2020 ఎమ్బీయస్‌: బ్రిటిష్‌ రాచకుటుంబం మళ్లీ మీడియా పాలు

బ్రిటన్‌లో ప్రజాస్వామ్యం ఎంత బలంగా ఉన్నా రాచకుటుంబానికి మర్యాద యిస్తూనే ఉంటారు. ఆ సౌధంలో జరిగే ప్రతి చిన్న విషయాన్ని ప్రజలు ఆసక్తితో గమనిస్తూ ఉంటారు. అందువలన బ్రిటిషు మీడియా ఆ కుటుంబసభ్యులపై ఎప్పుడూ నిఘా వేసి ఉంచుతుంది. ఎవరైనా సంప్రదాయాన్ని అధిగమిస్తే, గగ్గోలు పెట్టేస్తూ, రసవత్తరమైన కథనాలను వండి వారుస్తూ ఉంటుంది. గతంలో ప్రిన్సెస్‌ డయానా యీ మీడియా పాలన పడి, నానా అవస్థలూ పడి చివరకు దుర్మరణం పాలైంది.

ఇప్పుడు ఆమె చిన్న కోడలు మేగన్‌ని తగులుకుంది మీడియా. పెళ్లయిన తర్వాత డయానా భిన్నంగా ప్రవర్తిస్తే, యీమె ఎప్పణ్నుంచో భిన్నమైన వ్యక్తిత్వం, నేపథ్యం కలది. లోకం పోకడ తెలియని యువరాజుని బుట్టలో పెట్టి, అర్హత లేకపోయినా భార్య స్థానం పొంది, తన యిష్టం వచ్చినట్లు ఆడించేసి, యిప్పుడు యింట్లోంచి బయటకు తీసుకెళ్లిపోయి రాచకుటుంబం పరువు తీస్తోందని, తన భర్తకు రాచరికపు హోదా కూడా లేకుండా చేసిందని బ్రిటిషు మీడియా ఆమెను దుమ్మెత్తి పోస్తోంది.

జానపద కథల్లో చూస్తాం - ఓ యువరాణి చిన్నప్పటి నుంచి ఒంటరితనంతో బాధపడుతూ ఉంటుంది. తల్లి చిన్నపుడే పోయింది. సవతి తల్లి ఆలనా, పాలనా చూడదు, తండ్రి పట్టించుకోదు. దాంతో లోకం పోకడ తెలియక, ఆ భవనంలోనే కునారిల్లుతూ ఉంటుంది. తిక్కతిక్కగా ప్రవర్తించి తిట్లు తింటూ ఉంటుంది. అంతలో ఆమెకు అనుకోకుండా ఓ సామాన్య యువకుడు పరిచయమవుతాడు. అతను స్ట్రీట్‌ స్మార్ట్‌. యువరాణిని బయటకు తిప్పి వర్ణమయమైన లోకాన్ని చూపిస్తాడు, అన్ని తరహాల ప్రజల్ని పరిచయం చేస్తాడు. ఆమెలో ధైర్యం నింపుతాడు. ప్రవర్తనను సరిదిద్దుతాడు.

రాజమహళ్లలో ఉండి మగ్గడం కంటె బయటి లోకంలో స్వేచ్ఛాజీవుల్లా బతకడంలో ఎక్కువ హాయి ఉందని అనిపిస్తాడు. ఓ శుభముహూర్తాన ఆమె తండ్రిని ధిక్కరించి, యితని చేయి పట్టుకుని మహలు నుంచి బయటకు నడిచింది. ఇదే కథను హీరోయిన్‌ ఓరియెంటెడ్‌గా కూడా చూపవచ్చు. అలా చూపితే మేగన్‌- హ్యేరీ కథ అవుతుంది. కథలో యువరాజు సవతితల్లి కోడలిపై కక్ష కట్టి 'మావాడికి మందు పెట్టేసిందంటూ విరుచుకు పడింది' అని కల్పిస్తే ఆ సవతితల్లి పాత్రను పోషిస్తున్నది మీడియా!

ముందుగా మన యువరాజు గురించి చెప్పుకుందాం. డయానా రెండవ కొడుకు ప్రిన్స్‌ హ్యేరీ. 35 ఏళ్లవాడు. అతను పుట్టిన కొన్నేళ్లకే తలిదండ్రుల మధ్య గొడవలు ప్రారంభమయ్యాయి. 12 ఏళ్లు వచ్చేసరికి విడిపోయారు. మరుసటి ఏడాది (1997) తల్లి ప్రమాదంలో చచ్చిపోయింది కూడా. భర్తతో ఉండగానే తల్లి ఎవరెవరితోనో తిరిగిందనే కథనాలు వచ్చాయి. విడిపోయాక అరబిక్‌ ప్రియుడితో కలిసి తిరిగిందనేది బహిరంగ రహస్యం. ఆమె పిల్లల్ని తనతో తీసుకెళ్ల లేదు. ఆమె మరణం తర్వాత తండ్రి మరో పెళ్లి చేసుకున్నాడు. ఆమె వివాహిత. పిల్లల తల్లి. లోకం దృష్టి వీళ్ల మీద ఉంది. వీళ్లు ఎలా రియాక్టవుతున్నారు, ఎలా పెరుగుతున్నారు అని నిరంతరం భూతద్దంలో చూస్తున్నారు.

ఇలాటి అసాధారణ వాతావరణంలో పెరిగినవాడి మానసిక స్థితి ఊహించుకోవలసినదే. స్కూలులో బిలో యేవరేజిగా ఉన్నాడు. చదువయ్యాక 21 ఏళ్ల వయసులో రాయల్‌ మిలటరీ ఎకాడెమీలో చేరాడు. వాళ్ల బాబాయి ప్రిన్స్‌ ఏండ్రూ తర్వాత మిలటరీలోకి వెళ్లినవాడు యితనే. ఇరాక్‌, ఆఫ్గనిస్తాన్‌లలో సైన్యంలో పనిచేశాడు. రాచకుటుంబ సభ్యులు ఆనవాయితీగా కొన్ని స్వచ్ఛంద సేవా సంస్థల కార్యక్రమాల్లో పాలు పంచుకుంటూ ఉంటారు. ఇతనూ ఆ పని చేస్తూంటాడు.

ఇక వ్యక్తిగత జీవితం గురించి చెప్పాలంటే, ఇతను ఎవరి మాటా వినని రకమనీ, ''వైల్డ్‌ చైల్డ్‌'' అని బ్రిటిషు మీడియా 17 ఏళ్ల వయసులోనే ముద్ర వేసింది. గంజాయి తాగడం, నైట్‌క్లబ్బుల బయట కొట్లాడడం,ఓ పార్టీలో నాజీ డ్రస్సు వేసుకోడం, పాకిస్తానీ ఆఫీసర్‌ను పాకీ అనడం - యిలాటివన్నీ టాబ్లాయిడ్‌లలో వచ్చేశాయి. 2012లో లాస్‌ వెగాస్‌లో స్ట్రిప్‌ బిలియర్డ్‌స్‌ ఆడుతూ ఎవరో అమ్మాయితో కలిసి నగ్నంగా కనబడిన ఫోటో కూడా వచ్చేసింది. తన 21వ యేట ఓ గర్ల్‌ఫ్రెండ్‌తో తిరిగి ఐదేళ్ల తర్వాత విడిపోయాడు. 2012లో క్రెసిడా అనే మోడల్‌, నటీమణితో స్నేహం ప్రారంభించి, రెండేళ్ల తర్వాత విడిపోయాడు. ఇలాటి పరిస్థితుల్లో అతనికి ఒక బ్లయిండ్‌ డేట్‌లో రేచెల్‌ మేగన్‌ మార్కెల్‌ పరిచయమైంది.

మేగన్‌ అతని కంటె మూడేళ్లు పెద్దది. తల్లి ఆఫ్రో-అమెరికన్‌ సంతతికి చెందిన నల్లజాతీయురాలు. సోషల్‌ వర్కర్‌. యోగా టీచర్‌. తండ్రి థామస్‌ యూరోప్‌ నుంచి వలసవచ్చిన కుటుంబానికి చెందినవాడు. టీవీ రంగంలో ఫోటోగ్రాఫర్‌. మేగన్‌కు ఆరు సంవత్సరాల వయసులో తలిదండ్రులు విడిపోయారు. కమ్యూనికేషన్స్‌లో డిగ్రీ పొందింది. తండ్రి ద్వారా టీవీ రంగానికి పరిచయమై కొన్ని సీరియళ్లలో వేసింది. ''నేను పూర్తిగా బ్లాక్‌ కాదు, పూర్తిగా వైట్‌ కాదు. అందుకని నాకెలాటి పాత్ర యివ్వాలో నిర్మాతలకు తోచేది కాదు. అందుకే రావలసినన్ని అవకాశాలు వచ్చేవి కావు.'' అని చెప్పుకుందామె.

2010లో సినిమాల్లోకి ప్రవేశించింది. ''గెట్‌ హిమ్‌ టు ద గ్రీక్‌'', ''రిమెంబర్‌ మీ'', ''హారిబుల్‌ బాసెస్‌'' సినిమాల్లో వేసింది. 2011లో ''సూట్స్‌'' (కేసులు) అనే టీవీ సీరియల్‌లో నటించడం ఆరంభించి ఆరేళ్ల పాటు వేసింది. దానిలో పైకి వద్దామని తంటాలు పడే రేచెల్‌ అనే ఓ సామాన్యయువతి పాత్ర వేసింది. అది ఆమెకు చాలా పేరు తెచ్చింది. 2014లో ఆమె ''ద టిగ్‌'' అనే లైఫ్‌స్టయిల్‌ వెబ్‌సైట్‌ ప్రారంభించింది. దానిలో ఫుడ్‌, ఫ్యాషన్‌, బ్యూటీ, ట్రావెల్‌ అంశాలతో బాటు విజేతలైన మహిళల గురించి రాసేది. వెబ్‌సైట్‌కు ఆదరణ పెరగడంతో ఆ యా రంగాలలో వున్న నిపుణులను తీసుకుని వచ్చి వెబ్‌సైట్‌కు మరింత పేరు తెచ్చింది.

డబ్బు బాగా సంపాదించడంతో బాటు ఆమెకు చక్కటి ఫ్యాషన్‌ సెన్స్‌ ఉందనే పేరు తెచ్చుకుంది. తన రేచెల్‌ పాత్ర ఆధారంగా 2015లో, 2016లో ఓ కెనడియన్‌ క్లాతింగ్‌ కంపెనీతో కలిసి రెండు ఫ్యాషన్‌ కలక్షన్లు రిలీజ్‌ చేసింది. 2017 ఏప్రిల్‌లో ఆ వెబ్‌సైట్‌ను మూసేసింది. ఆమె ఫెమినిస్టు. అనేక సామాజిక సమస్యలపై నిర్భయంగా మాట్లాడుతుంది. 2016 ఎన్నికలలో ఆమె హిల్లరీ క్లింటన్‌ను సమర్థిస్తూ ప్రకటనలు చేసింది. అదే ఏడాది బ్రెగ్జిట్‌ నిర్ణయం వెలువడ్డాక తన అసంతృప్తిని వెల్లడించింది.

టీవీ నటుడు, నిర్మాత ట్రెవర్‌ ఎంజెల్సన్‌తో 2004లో ప్రేమ మొదలై 2011లో పెళ్లి చేసుకుంది. 2013 కల్లా విడాకులు తీసుకుంది. తర్వాత సెలబ్రిటీ షెఫ్‌, రెస్టారెంట్ల ఓనరు కోరీ విటియెలోతో ప్రేమ వ్యవహారం సాగి, రెండేళ్ల తర్వాత 2016లో ముగిసిపోయింది. 2016 జూన్‌లో యిద్దరికీ తెలిసున్న వ్యక్తి ద్వారా ప్రిన్స్‌ హ్యేరీని కలిసింది. 2017 సెప్టెంబరులో యిద్దరూ కలిసి పబ్లిక్‌లో కనబడ్డారు. ఇక బ్రిటిష్‌ మీడియా అందుకుంది - ఆమె సగం బ్లాక్‌ కావడం, వివాహిత కావడం, నటి కావడం.. వాళ్లకు కావలసినంత మేత దొరికింది. చిత్తమొచ్చినట్లు కథనాలు రాయసాగారు.

దాంతో ఆమె గురించి యిలాటివి రాయకూడదని బ్రిటిష్‌ రాయల్‌ ఫ్యామిలీ నుంచి ఒక అధికారిక ప్రకటన వెలువడింది. మేగన్‌ తను యికపై నటించనని ప్రకటించింది. తన సోషల్‌ మీడియా ఖాతాలు మూసేసింది. బ్రిటన్‌ పౌరసత్వం తీసుకునే ప్రయత్నాలు మొదలుపెట్టింది. కాంటర్‌బరీ ఆర్చిబిషప్‌ జోర్డాన్‌ నదీ జలాలు తీర్థంగా యిచ్చి, ఆమెను చర్చి ఆఫ్‌ ఇంగ్లండ్‌లోకి చేర్చుకున్నాడు. నవంబరులో మేగన్‌, హ్యేరీ ఎంగేజ్‌మెంట్‌ జరిగింది. 2018 మేలో పెళ్లయింది. పెళ్లికి ముందు బ్రిటిషు రాణి హ్యేరీని ప్రిన్స్‌ ఆఫ్‌ సెసెక్స్‌ చేసింది. దాంతో మేగన్‌ డచెస్‌ ఆఫ్‌ ససెక్స్‌ అయిపోయింది.

పెళ్లి నిశ్చయమైన తర్వాతి నుంచి బ్రిటిషు పౌరులకు ఆమెపై ఆసక్తి మరీ పెరిగిపోయింది. తనకు ఫ్యాషన్‌ డిజైనర్‌గా పేరుంది కాబట్టి తను ఏ వస్తువు కొంటే దానికి అమ్మకాలు పెరగసాగాయి. 2017 డిసెంబరులో ఆమె స్ట్రాత్‌బెరీ హేండ్‌ బ్యాగ్‌లో పబ్లిక్‌లో కనబడితే అందరూ ఆ బ్యాగ్‌ కొనసాగారు. 2019లో బ్రిటిష్‌ బ్రాండ్‌ రీయిస్‌ మినీ డ్రెస్‌లో కనబడితే అదీ విపరీతంగా అమ్ముడుపోయింది. అలాగే అనేక బ్రాండ్‌లు! బ్రిటన్‌లోనే కాదు, అమెరికాలో కూడా! 2018లో ఓ ఫ్యాషన్‌ వెబ్‌సైట్‌ 'బ్రిటన్స్‌ బెస్ట్‌ డ్రెస్‌డ్‌ పీపుల్‌'లో ఒకరిగా గుర్తించింది.

అదే ఏడాది ''టైమ్‌'' మ్యాగజైన్‌ ''100 మోస్ట్‌ ఇన్‌ఫ్లుయెన్షియల్‌ పీపుల్‌ ఇన్‌ ద వ(ర)ల్డ్‌''లో ఒకరిగా ఆమె పేరు ప్రకటించింది. బ్రిటిష్‌ మ్యాగజైన్‌ ''ఓగ్‌'' కూడా అలాటి గౌరవమే యిచ్చింది. పెళ్లయ్యాక యీ జంట యిల్లు మారారు. విండ్సర్‌ కాసిల్‌ హోమ్‌ పార్క్‌లోని కాటేజీకి మారి 2.4 మిలియన్‌ పౌండ్ల ప్రజాధనం ఖర్చు పెట్టి మార్పులు చేయించారు. 2019 మేలో వాళ్లకు ఆర్చీ అనే కొడుకు పుట్టాడు. అదే ఏడాది ''కోర్టు'' అనే పేర ఆ దంపతులిద్దరూ ఓ ప్రత్యేకమైన ఆఫీసు పెట్టుకుంటే దాని ఇన్‌స్టాగ్రామ్‌ ఖాతా పది లక్షల మంది ఫాలోయర్స్‌ను అతి త్వరగా సంపాదించుకోవడంలో రికార్డులు బద్దలుకొట్టింది.

వీళ్ల కిలా పలుకుబడి పెరుగుతున్న కొద్దీ మీడియా మరింత కక్ష కట్టేసి, వారి ప్రయివేటు వ్యవహారాలు కూడా రాసేయసాగింది. వాళ్ల కొడుకుకి సంబంధించిన ఫోటోలతో సహా అనేక వ్యక్తిగతమైన ఫోటోలు సంపాదించి ప్రచురించ సాగింది. వాళ్ల్లు కాటేజీ మార్పులపై పెట్టిన ఖర్చును తప్పుపట్టింది. వాళ్లు వాడుతున్న ప్రయివేటు జెట్స్‌ కారణంగా కాలుష్యం పెరిగిపోతోందంది. దాంతో హ్యారీ, మేగన్‌ పత్రికలపై కేసులు పెట్టసాగారు. కొన్ని రాజీపడి నష్టపరిహారం చెల్లించగా కొన్ని కోర్టుల్లో కేసులు నడుపుతున్నాయి.

వీళ్లకు మేగన్‌ తండ్రి అంది వచ్చాడు. అతను కూతురు గురించి యిప్పటిదాకా పట్టించుకోలేదు కానీ, హ్యేరీతో పెళ్లి కుదిరి, అమెరికన్‌ మీడియా తన వెంట పడడంతో చెలరేగిపోయాడు. సడన్‌గా వచ్చిన ఫోకస్‌కు తన పబ్లిసిటీకి వాడుకున్నాడు. పెళ్లికి వెళ్లడానికి సూట్లు కుట్టించుకున్న ఫోటోల దగ్గర్నుంచి మీడియాకు యిచ్చాడు. చివరకు గుండె ఆపరేషన్‌ అయిన కారణంగా పెళ్లికి వెళ్లలేదు. కానీ మేగన్‌ గతం గురించి చాలా మాట్లాడడం మొదలెట్టాడు.

పెళ్లయ్యాక ఆగస్టులో మేగన్‌ తండ్రికి ఈమెయిల్‌ రాసింది. 'నువ్వు మీడియాతో అనవసరమైన విషయాలు మాట్లాడడం నాకు చాలా బాధ కలిగిస్తోంది. మన మధ్య సంబంధాలు బాగు పడాలంటే నీ పద్థతి మార్చుకో.' అని. అది అతను కొన్నాళ్లపాటు దాచి, యిటీవల మీడియాకు అందించాడు. దాన్ని బ్రిటన్‌లో ''ద మెయిల్‌ ఆన్‌ సండే'' పత్రిక ప్రచురించింది. మేగన్‌ దానిపై కేసు పెడితే 72 మంది బ్రిటిషు మహిళా ఎంపీలు ఆమెను సమర్థిస్తూ బహిరంగ లేఖ రాశారు. కానీ తండ్రి మాత్రం నేను కోర్టుకి వచ్చి పత్రిక తరఫున సాక్ష్యం చెపుతాను అంటూ ప్రకటించాడు.

ఈ గొడవలు నడుస్తూండగానే హ్యేరీ, మేగన్‌ ఈ జనవరి మొదటివారంలో రాచసౌధంలోంచి బయటకు వెళ్లిపోతూ, తాము రాజకుటుంబంలోని బాధ్యతల నుంచి వెనక్కి తగ్గుతున్నామనీ. యికపై పార్ట్‌టైమ్‌ రాయల్స్‌ మాత్రమేననీ ప్రకటించారు. బ్రిటిషు రాణికి ముందుగా చెప్పి అనుమతి తీసుకోలేదని, ఆవిడ ఊళ్లో లేని రోజున వెళ్లపోయే ముహూర్తం పెట్టుకున్నారని తెలియడంతో 'ఎంత అమర్యాద, ఎంత అగౌరవం, యిదంతా ఆ రాక్షసి మేగన్‌ నిర్వాకమే, అమాయకుడైన హ్యేరీని ఆడిస్తోంది.' అని బ్రిటిష్‌ మీడియా విరుచుకు పడుతోంది.

హ్యేరీ, మేగన్‌ తాము యికపై తమ సమయాన్ని యుకె, నార్త్‌ అమెరికాల మధ్య పంచుతామని, వ్యాపారాలు చేసి ఆదాయం సంపాదించి దానిలో నుంచి విరాళాలు యిస్తూ వుంటామని, రాణి గారి విధుల్లో సాయపడుతూ ఉంటామని ప్రకటించారు. వాళ్లిద్దరికీ రాయల్‌ హైనెస్‌ వంటి తమ బిరుదులు యిప్పటికీ వున్నా వాటిని ఉపయోగించమని వారు మాట యిచ్చారని బకింగ్‌ హామ్‌ ప్యాలస్‌ నుంచి జనవరి 18న ప్రకటన వెలువడింది.

మీడియా మేగన్‌పై విరుచుకుపడడం హ్యేరీని మండిస్తోంది. ''గతంలో మీడియా నా తల్లిని యిలాటి వేదనకు గురి చేసి చేసి, చంపేసింది. దానివలననే నాకు మానసిక అనారోగ్యం కలిగింది. ఇప్పుడు నా భార్యపై మళ్లీ అలాటి దాడే జరుగుతోంది. అప్పుడంటే చిన్నపిల్లవాణ్ని. ఇప్పుడు చూస్తూ ఊరుకోను. నా భార్యను రక్షించుకోవడం నా కర్తవ్యం.'' అంటున్నాడు. ఇప్పుడు ఏదో విధంగా వార్తల్లోకి ఎక్కి ప్రాచుర్యంలోకి వచ్చిన ఆ దంపతులు అమెరికా, కెనడాలలో ఏవైనా ప్రోడక్టులకు బ్రాండ్‌ అంబాసిడర్లగా వ్యవహరిస్తూ, వెబ్‌సైట్‌ నడుపుతూ డబ్బు సంపాదించవచ్చు. వాళ్ల నిర్వహణ ఖర్చు వారిదే అవుతుంది కాబట్టి ఆ మేరకు బ్రిటిషు పౌరులకు ఆర్థికభారం తగ్గినట్లే! - ఎమ్బీయస్‌ ప్రసాద్‌ (ఫిబ్రవరి 2020)

ఫిబ్రవరి 2020 ఎమ్బీయస్‌: పత్థల్‌గడీ కేసులు ఎత్తేసిన హేమంత్‌ సొరేన్‌

ఝార్‌ఖండ్‌ ముఖ్యమంత్రి హేమంత్‌ సొరేన్‌ పదవి ఎక్కుతూండగానే చేసిన పని పత్థల్‌గడీ ఉద్యమ సందర్భంగా ప్రభుత్వం పెట్టిన కేసులు ఎత్తివేయడం! పరిశీలన లేకుండా యావత్తు కేసులు ఎత్తివేయడంలో విజ్ఞత లేదని అతని భాగస్వామి పక్షమైన కాంగ్రెసు భావిస్తోంది. సొరేన్‌ పార్టీ ఐన జెఎంఎం (ఝార్‌ఖండ్‌ ముక్తి మోర్చా), కాంగ్రెస్‌, లాలూ పార్టీ ఐన ఆర్‌జెడి కలిసి పోటీ చేస్తూ కామన్‌ మినిమమ్‌ ప్రోగ్రామ్‌ రూపొందిస్తామని డిసెంబర్లోనే అన్నాయి కానీ యిప్పటిదాకా అది తయారు కాలేదు. దాని కోసం ఆగకుండా తమ మానిఫెస్టోలోని అంశాలను ఒక్కొక్కటీ అమలు చేస్తూ పోతామని హేమంత్‌ అంటున్నాడు. జెఎంఎం, కాంగ్రెసు తమ మానిఫెస్టోలలో చిత్తం వచ్చినట్లు వాగ్దానాలు చేశాయి. ఎలా నెరవేరుస్తారో తెలియదు. అయితే హేమంత్‌ అధికారంలోకి వస్తూనే అంగన్‌వాడీ వర్కర్ల, టీచర్ల జీతం బకాయిలు చెల్లించాడు. చాలాకాలంగా ఖాళీగా ఉన్న ప్రభుత్వోద్యోగాలను భర్తీ చేస్తానన్నాడు.

పత్థల్‌గడీ ఉద్యమం గురించి నేను 2018 జులైలో రాశాను. వీలైతే చూడండి. గిరిజనుల సంప్రదాయం ప్రకారం గ్రామంలో చావు, పుట్టుక లాటి ఏదైనా ముఖ్య సంఘటన జరిగినప్పుడు ఒక శిలాఫలకం పాతుతూ ఉంటారు. 1996లో కేంద్ర ప్రభుత్వం షెడ్యూల్డ్‌ ఏరియాలలో గిరిజనుల హక్కుల గురించి చట్టం చేసినపుడు ఝార్‌ఖండ్‌లో పని చేసిన యిద్దరు ఐఏఎస్‌ అధికారులు బిడి శర్మ, బండి ఓరాన్‌లు అక్కడి భూములపై గిరిజనులకు హక్కు దఖలు పరిచే రాజ్యాంగ సూత్రాలను శిలాఫలకాలపై చెక్కించి ప్రతీ గ్రామంలో పాతించారు. గత బిజెపి ప్రభుత్వం 2017లో గిరిజనుల భూములను గిరిజనేతరులకు కట్టబెట్టాలని ప్రయత్నించినపుడు ఆ రాజ్యాంగ సూత్రాలను ఉటంకిస్తూ ఎక్కడ పడితే అక్కడ ఆ శిలాఫలకాలను ఆందోళనకారులు పాతారు. దాంతో ఆ ఉద్యమానికి పత్థల్‌గడీ ఉద్యమమనే పేరు వచ్చింది.

ముఖ్యమంత్రి రఘువర్‌ ఆ ఉద్యమాన్ని అణచి వేయాలని, వేలాది ఉద్యమకారులపై దేశద్రోహం కేసులు పెట్టేశాడు. కేంద్రంలో బిజెపి ప్రభుత్వం అధికారంలోకి వచ్చాక ఏ కేసైనా సరే దేశద్రోహం చుట్టూనే తిరుగుతోంది. అయినా గిరిజనులు వెరవకుండా చాలా నెలలపాటు తీవ్రమైన ఉద్యమం జరపడంతో గవర్నరు ద్రౌపది ముర్ము దడిసి, ప్రభుత్వం పంపిన ఆర్డినెన్సుపై సంతకం పెట్టలేదు. ప్రభుత్వం అప్పటికి ఊరుకుంది. కానీ రఘువర్‌ మళ్లీ ముఖ్యమంత్రిగా ఎన్నికైతే, ఎప్పటికైనా తమ భూములకు ముప్పు తప్పదని గిరిజనుల భయం. దాన్ని ప్రతిపక్షంలో ఉన్న జెఎంఎం బాగా ఉపయోగించుకుంది. తాము అధికారంలోకి వస్తే అలాటి చట్టాన్ని చేయమని చెప్పడంతో బాటు, ఉద్యమసందర్భంగా పెట్టిన కేసులన్నీ ఎత్తివేస్తానని వాగ్దానం చేసింది.

రఘువర్‌ రాష్ట్రానికి తొలి గిరిజనేతర ముఖ్యమంత్రి కావడంతో బాటు చాలా అహంకారిగా పేరుబడ్డాడు. అధికారులను, జర్నలిస్టులను కూడా తిట్టేవాడట. పార్టీ సహచరులతో సంప్రదింపులు లేవట. గిరిజన ప్రాంతాల్లో మారుమూల ప్రదేశాల్లో ఉన్న ప్రభుత్వ స్కూళ్లను మూసివేయడంతో అతనికి గిరిజనులు అతన్ని ఏవగించుకున్నారు. బిజెపి జాతీయ అంశాలపై ప్రధానంగా ప్రచారం చేసి దెబ్బ తిందని, ప్రతిపక్షాలు నిరుద్యోగం వంటి స్థానిక అంశాలపై ప్రచారం చేసి లాభపడ్డాయని డిసెంబరు 23 నాటి వ్యాసంలోనే రాశాను. దానికి తోడు రఘువర్‌పై వ్యతిరేకత ఎంతలా ఉందంటే 1995 నుంచి అతను గెలుస్తూ వచ్చిన జంషడ్‌పూర్‌ ఈస్ట్‌ నియోజకవర్గం నుంచి యీసారి 16 వేల తేడాతో ఓడిపోయాడు. ఓడించినది అతని పాత కాబినెట్‌ సహచరుడు సరయూ రాయ్‌. అవినీతికి వ్యతిరేకంగా పోరాడే యోధుడు. అతను రఘువర్‌ అవినీతి ఎత్తి చూపిస్తూ ఉంటే బిజెపి అతనిరి పార్టీకి టిక్కెట్టు నిరాకరించింది. పార్టీలోంచి బయటకు వచ్చి, స్వతంత్రుడిగా పోటీ చేసి రఘువర్‌కు, బిజెపికి బుద్ధి చెప్పాడు.

రఘువర్‌ ముఖ్యమంత్రిగా ఉండగానే 2019 పార్లమెంటు ఎన్నికలలో 14 సీట్లలో 12 సీట్లు గెలవడంతో బిజెపికి ధైర్యం వచ్చింది. అతన్నే ముఖ్యమంత్రి అభ్యర్థిగా చూపింది. గిరిజనులు తమపై ఆగ్రహంగా ఉన్నారని, వాళ్లు గిరిజన పార్టీ ఐన జెఎంఎంకు మూకుమ్మడిగా ఓట్లేస్తారనీ గ్రహించి, వాళ్ల ఓట్లు చీల్చడానికి మరో గిరిజన పార్టీ ఐన ఎజెఎస్‌యు (ఆల్‌ ఝార్‌ఖండ్‌ స్డూడెంట్స్‌ యూనియన్‌)ను దింపింది. వాళ్లు మొదటి నుంచి బిజెపి మిత్రపక్షమే. కానీ యీసారీ పొత్తు పెట్టుకుంటే తమపై గల ఆగ్రహం వాళ్లపై కూడా పడుతుందని ఆలోచన చేసి, రెండూ ప్రత్యర్థి పార్టీలన్న బిల్డప్‌ యిచ్చింది. బిజెపి 53 మంది అభ్యర్థులతో తమ తొలిజాబితా విడుదల చేయగానే తమకు యిస్తానని ఒప్పుకున్న సీట్లలో కూడా అభ్యర్థులను నిలిపిందని నిరసిస్తూ ఎజెఎస్‌యు పొత్తు నుండి తప్పుకుంది. ఎజెఎస్‌యు 10-12 సీట్లు గెలిచి వస్తే అవసరమైతే ఎన్నికల తర్వాత దానితో పొత్తు పెట్టుకుని ప్రభుత్వం ఏర్పాటు చేయవచ్చని బిజెపి ప్లాను.

అయితే యిది పారలేదు. 'జనసేన, టిడిపికి 'బి' టీము, వీళ్లకు ఓటేస్తే వాళ్లకు ఓటేసినట్లే' అని ఆంధ్రలో వైసిపి ప్రచారం చేసినట్లే ఝార్‌ఖండ్‌లో జెఎంఎం ప్రచారం చేసింది. బిజెపిపై ఆగ్రహంగా ఉన్న గిరిజనులు ఎజెఎస్‌యుకు కూడా ఓట్లేయలేదు. దానికి 8% ఓట్లు, 2 సీట్లు మాత్రం వచ్చాయి. (గతంలో 3 ఉండేవి) గిరిజన ప్రాంతాల్లో 28 నియోజకవర్గాలు ఉంటే బిజెపికి 2 రాగా, ప్రత్యర్థి కూటమిలో జెఎంఎంకు 19, కాంగ్రెసుకు 6 వచ్చాయి. దళిత ఓట్లు చీలాయి. బిజెపికి ఒసి, ఒబిసిల మద్దతు లభించింది. 33.4% ఓట్లు 25 సీట్లు లభించాయి. (గతంలో 37 ఉండేవి) బిహార్‌లో దాని భాగస్వామ్య పక్షాలుగా ఉంటూ యిక్కడ మాత్రం విడిగా పోటీ చేసిన జెడియు, ఎలెజ్‌పిలకు ఒక్కటీ రాలేదు. జెఎంఎం కూటమికి 47 సీట్లు వచ్చాయి. జెఎంఎంకు 18.8% ఓట్లు, 30 సీట్లు రాగా (2014లో వచ్చినవి 19), కాంగ్రెసుకు 13.9% ఓట్లు, 16 సీట్లు, ఆర్‌జెడికి 1 సీటు వచ్చాయి.

ఝార్‌ఖండ్‌లో మరో ముఖ్యమైన వ్యక్తి దాని తొలి ముఖ్యమంత్రి, గిరిజన నాయకుడు బాబూలాల్‌ మరాండీ. వివాదాస్పద నిర్ణయాలు తీసుకోవడంతో బిజెపి అతన్ని తీసేసి అర్జున్‌ ముండాను అతని స్థానంలో కూర్చోబెట్టింది. అతనికి కోపం వచ్చి పార్టీ నుంచి బయటకు వచ్చేసి ఝార్‌ఖండ్‌ వికాస్‌ మోర్చా (జెవిఎం) అనే పార్టీ పెట్టాడు. 2014లో 8 సీట్లు గెలిస్తే, బిజెపి వారిలో 6గుర్ని ఎగరేసుకుని పోయింది. ఈ సారి తమతో పొత్తు పెట్టుకోమని హేమంత్‌ అడిగితే 'నీ నాయకత్వాన్ని నేను అంగీకరించను' అంటూ అన్ని స్థానాల్లో ఒంటరిగా పోటీ చేశాడు. 3 సీట్లు మాత్రమే వచ్చాయి. ఎన్నికల ఫలితాలు రాగానే హేమంత్‌ గతాన్ని మనసులో పెట్టుకోకుండా వెళ్లి 'మీ సలహాలు కావాలి' అని అడిగితే మరాండీ సంతోషించేశాడు. తప్పకుండా అన్నాడు.

అలాగే ముఖ్యమంత్రి అయ్యాక హేమంత్‌ తను గతంలో రఘువర్‌పై పెట్టిన ఎస్సీ, ఎస్టీ అత్యాచార కేసును ఉపసంహరించుకున్నాడు. 2013 జులై- 2014 నవంబరుల మధ్య ముఖ్యమంత్రిగా ఉండగా అతను చాలా పొగరుగా వుండేవాడని, మంత్రులతో సరిగ్గా వ్యవహరించేవాడు కాడనీ పేరు బడ్డాడు. ముగ్గురు మంత్రులను హఠాత్తుగా చెప్పాపెట్టకుండా తొలగించాడు కూడా. ఈసారి తను మారానని చూపుకోవడానికి ప్రయత్నిస్తున్నాడు. అధికారంలోకి రాగానే పత్థల్‌గడీ కేసులన్నీ ఎత్తివేస్తున్నానన్నాడు. అవి ఖుంటీ జిల్లాలోనే 10 వేలున్నాయి. అలా అన్నీ ఎత్తివేయకూడదనీ, ఉద్యమ కేసులు ఎత్తివేయవచ్చు కానీ మానభంగం, కిడ్నాప్‌, హత్య కేసులు ఎత్తివేస్తే ఎలా అని కాంగ్రెసు మంత్రి రామేశ్వర్‌ ఓరాన్‌ అన్నాడు.

2017లో ఖుంటీ జిల్లాలో ఒక స్వచ్ఛంద సంస్థ తరఫున వచ్చిన ఐదుగురు అమ్మాయిలను కొందరు ఎత్తుకుపోయి, మానభంగం చేసి, తర్వాత చంపేశారు. అదేమిటంటే వాళ్లు 'బయటివాళ్లు, మన ఉద్యమాన్ని నాశనం చేయడానికి వచ్చారు' అన్నారు. బిజెపి ఎంపీ కారియా ముండా యింటి బయట కాపలా కాస్తున్న ముగ్గురు సెక్యూరిటీ గార్డులను ఉద్యమకారులు ఎత్తుకుపోయారు. ఉద్యమ సమయంలో గ్రామస్తులు అధికారులను గ్రామాల్లోకి రానిచ్చేవారు కారు. ఇదే సందని కొందరు గంజాయి పండించసాగారు. వారికి మావోయిస్టులు అండగా నిలిచేవారు. పంట పండాక దాన్ని అంతర్జాతీయ విపణిలో అమ్ముకుని తమ పార్టీకి నిధులు సమకూర్చుకునే వారు. వెలుగులు చిమ్మే దీపం కింద నీడ ఉన్నట్టే ఉద్యమం చాటున యిలాటి నేరాలు జరుగుతాయి. వీటికి సంబంధించిన కేసులు ఎత్తివేయకూడదని కాంగ్రెసు వాదిస్తోంది. అసలే ఝార్‌ఖండ్‌ 20 ఏళ్ల రాజకీయ చరిత్రలో ప్రభుత్వాల మనుగడ ప్రశ్నార్థకంగా ఉంటూ వచ్చింది. బిజెపియేతర మిశ్రమ ప్రభుత్వాల ఆయుర్దాయం బహు తక్కువ. ఐదేళ్లూ ఆ రాష్ట్రాన్ని పాలించిన ఘనత తాజా మాజీ ముఖ్యమంత్రి రఘువర్‌ దాస్‌కే దక్కింది. ఇక యీ సంకీర్ణ ప్రభుత్వం భవిష్యత్తు ఎలా ఉంటుందో యిప్పుడే వూహించడం భావ్యం కాదు. - ఎమ్బీయస్‌ ప్రసాద్‌ (ఫిబ్రవరి 2020)

ఫిబ్రవరి 2020 ఎమ్బీయస్‌: వేదాల్లో ఏముంది?

నా ''విగ్రహారాధన'' వ్యాసం చదివాక చాలామంది పాఠకులకు వేదాల గురించి కుతూహలం కలిగింది. వాటిలో ఏముందని కొందరు, ఆ పుస్తకాలు ఎక్కడ దొరుకుతాయని మరి కొందరు రాశారు. వారి కోసం యీ వ్యాసం. నేను వేదాలు చదవలేదు. నండూరి రామమోహనరావు గారి '''విశ్వదర్శనం'', కొడవటిగంటి కుటుంబరావు గారి ''వేదాలలో ఏమున్నది?'', తెలుగు విశ్వవిద్యాలయం వేసిన విజ్ఞానసర్వస్వం నాలుగో సంపుటం 'దర్శనములు - మతములు' వంటి పుస్తకాల్లో వాటి గురించి చదివానంతే. ఎందుకంటే అవన్నీ మంత్రాలు, స్తోత్రాలు. నాకు బోరనిపించింది.

వేదవాఙ్మయంలో వేదాంతంగా (వేదాల చివరన వచ్చే.. అని అర్థం) చెప్పబడే ఉపనిషత్తులు చాలా యింట్రస్టింగ్‌గా, ఆలోచింప చేసేట్లు ఉంటాయి. అవి చాలా చదివాను. భగవద్గీత అయితే చాలా సార్లు చదివాను. దానిపై పలు వ్యాఖ్యానాలు చదివాను. వాటిల్లో స్వామి చిన్మయానంద వ్యాసాలు నాకు నచ్చుతాయి. కొన్నేళ్ల క్రితం భగవద్గీత గురించి వివాదం ఏదో వస్తే, అప్పుడు 'భగవద్గీతలో ఏముంది?' అని 2,3 వ్యాసాలు రాశాను. ఇప్పుడు దీన్ని ఒక వ్యాసంలో ముగిస్తాను. వేర్వేరు పుస్తకాల నుంచి ఎత్తి రాస్తున్నాను కాబట్టి దీనిలో రాసినవన్నీ -ట లే! మాటిమాటికీ 'ట' రాయలేక వదిలేస్తున్నాను. వేదాలను క్షుణ్ణంగా అధ్యయనం చేద్దామనుకున్నవారు విశాలాంధ్ర వాళ్లు వేసిన దాశరథి రంగాచార్య గారి వేదాల అనువాదాలు చదవవచ్చు.

వేదాలు అపౌరుషేయాలు, (మనుష్యులెవ్వరూ రాయనిది) అంటూంటారు. అది మనం నమ్మనక్కరలేదు. ఎవరూ రాయకుండా కృతులెలా పుడతాయి? ఋగ్వేదం రాసిన మహర్షులే 2 వేల మంది ఉన్నారట. వేదాలన్నీ ఒకేసారి, ఒకే కాలంలో రాయలేదని, వాటిలోని భాషా పరిణామం బట్టి చెప్తారు. మొదటి దానిలోని భాష ఆడంబరంగానూ, పాండిత్య ప్రకర్షతో కూడినదిగా ఉండి క్లిష్టంగా ఉంటుంది. పోనుపోను తక్కినవాటికి వచ్చేసరికి భాష సరళమైంది.

వేదాలు ఎన్ని అంటే నాలుగు అని అందరం చెప్పేస్తాం. కానీ అధర్వణ వేదాన్ని వేదంగా చాలాకాలం గుర్తించ లేదు. నన్నయ భారతం ప్రారంభిస్తూ ''వేదత్రయ మూర్తయః త్రిపురుషాః'' అన్నాడు. ''త్రయీ వై విద్యా, ఋకో యజూంషి సామాని..'' అని శతపథ బ్రాహ్మణం అంది. ఋగ్వేదంలో ఉన్న మంత్రాలను యజు, సామ వేదాలు ఎక్కువగా తీసుకోగా, అధర్వణ వేదం తక్కువగా (1200) తీసుకుంది. పై మూడూ సమాజంలో పై తరగతుల వారి గురించి సంబంధించి ఉండగా, నాలుగో దానిలో కనబడే జనజీవితం ఎక్కువగా కింది తరగతులకు చెందినది. ప్రతీ వేదంలో నాలుగు విభాగాలుంటాయి - సంహిత, బ్రాహ్మణం, ఆరణ్యకాలు, ఉపనిషత్‌!

ఋగ్వేదంలో 10,500 పై చిలుకు మంత్రాలున్నాయి. వాటిని ఋక్కులున్నారు. ఋక్‌ అంటే స్తోత్రంగా ఉపయోగించే మంత్రం. కొన్నికొన్ని ఋక్కులను కలిపి ఒక సూక్తం అన్నారు. అలాటివి 1000కి పైగా ఉన్నాయి. ఈ ఋక్కులలో కొన్ని స్త్రోత్రాలు, కొన్ని ప్రార్థనలు, కొన్ని మంత్రాలు, కొన్ని ఉత్త పాటలు. ఇవన్నీ ఛందోబద్ధాలు. 17 రకాల ఛందస్సుల్లో రాయబడ్డాయి. దీనిలో 21 శాఖలుండేవట. చివరకు ఒకే శాఖ మిగిలింది. దాన్ని శాకల లేదా ఐతరేయ అంటారు. వేదాల్లో పూజించబడిన దేవుళ్లెవరు అని తెలుసుకోవడం ఆసక్తికరం. అగ్ని (నిప్పు), ఇంద్రుడు (మేఘాలు), వరుణుడు (నీరు), సవిత (వెలుతురు), వాయువు (గాలి), సూర్యుడు (పగలు వెలుగునిచ్చేవాడు), సోముడు (రాత్రి వెలుగు నిచ్చేవాడు) యిత్యాదులు. గమనించండి - వీళ్లందరూ ప్రకృతి శక్తులకు అధినేతలే!

మానవులు ఆ యా దేవుళ్లని ఉద్దేశించి, 'నువ్వు గొప్పవాడివి, మాకు ఐహిక సుఖాలియ్యి, లౌకిక విజయాలియ్యి, ధనధాన్యాలు భోగభాగ్యాలు ఇయ్యి. రోగాలు పోగొట్టు, శత్రువులను నిర్మూలించు' అని ప్రార్థిస్తూ మంత్రాలు రాసి, దేవతలకు ప్రీతి కలిగించడానికి యజ్ఞం చేస్తూ, అవి చదివేవారు. రానురాను యజ్ఞకర్మ సంక్లిష్టమైపోగా, దాన్ని సులభం చేయడానికి ఋక్కులతో బాటు ఉపయోగించడానికి యజుస్‌ మంత్రాలు రచించారు. అశ్వమేథం, రాజసూయం వంటి అనేక యాగాలను ఎలా నిర్వర్తించాలో యజుర్వేదం తెలుపుతుంది.

యజుర్వేదంలో ఉండే మంత్రాలను యజస్సులంటారు. దీనిలో ఛందోభాగమే కాక, గద్యభాగం కూడా ఉంది. అయితే దాన్నీ మంత్రాల లాగానే చదువుతారు. ఈ వేదం రెండు విధాలు. కృష్ణ, యజుర్వేదం (దక్షిణాదిన ఎక్కువ ప్రాచుర్యం) శుక్ల యజుర్వేదం (ఉత్తరాదిన ఎక్కువ ప్రాచుర్యం). ఈ వేదంలో మొదట 101 శాఖలుండేవి. వాటిలో 2 శుక్ల యజుర్వేదానికి సంబంధించినవి, 3 (వీటిలో తైత్తిరీయం ప్రసిద్ధం) కృష్ణ యజుర్వేదానికి సంబంధించినవి లభ్యమౌతున్నాయి. .

సామవేదంలోని మంత్రాలను సామాలు అంటారు. వాటిలో 1500 ఋగ్వేదంలోనివే. గానయోగ్యంగా మలిచారు. దీనిలో వేయి శాఖలుంటే మూడు శాఖలు మాత్రం మిగిలాయి. ఆఖరున పుట్టిన వేదం అధర్వణ వేదం. దీనిలో ఆంగిరస్‌లు అనబడే మంత్రాలుంటాయి. అందులో 20 కాండలు, 6 వేల ఋక్కులు. 732 సూక్తాలు ఉన్నాయి. ఇందులోనూ 9 శాఖలుండేవిట. రెండు శాఖలు మాత్రం మిగిలాయి - శౌనకీయం, పైప్పలాదకం. రెండోది ప్రాచుర్యంలో లేదు. దీని మంత్రాలలో క్షుద్రశక్తులకు, భూతప్రేత పిశాచ్చోటనకు సంబంధించినవి కనబడతాయి. వైద్యశాస్త్రానికి, జ్యోతిశ్శాస్త్రానికి యీ వేదం కుదురు.

యజ్ఞంలో నలుగురు ఋత్విజులు ఉంటారు. ఋగ్వేదం పఠించే ఋషిని హోత, యజుర్వేదం ఆయన్ను ఆధ్వర్యుడు, సామవేదం ఆయన్ని ఉద్గాత, అధర్వ వేదం చదివే ఆయన్ని బ్రహ్మ అంటారు. ఇప్పటిదాకా మంత్రభాగం గురించి చెప్పుకున్నాం. దీన్ని సంహిత (సంకలనం) విభాగం అంటారు. రెండో విభాగం బ్రాహ్మణాలు. బ్రహ్మ అంటే మంత్రం. వేదమంత్రాలకు వివరణగా ఉద్భవించిన విభాగం కాబట్టి బ్రాహ్మణం అంటారు. సంహితలో చెప్పిన యజ్ఞమంత్రాల అర్థాలను వివరిస్తూ, వ్యాఖ్యానిస్తూ, దాన్ని ఎలా నిర్వహించాలో చెపుతాయివి. ఋగ్వేదంలో ఐతరేయ బ్రాహ్మణం, కౌషీతకీ బ్రాహ్మణం ప్రఖ్యాతి చెందాయి. కృష్ణ యజుర్వేదానికి చెందిన బ్రాహ్మణాల్లో తైత్తిరీయ బ్రాహ్మణం, శుక్ల యజుర్వేద బ్రాహ్మణాల్లో శతపథ బ్రాహ్మణం, సామవేద బ్రాహ్మణ్యాలలో తాండ్య బ్రాహ్మణం, అధర్వణ వేద బ్రాహ్మణాలలో గోపథం ప్రసిద్ధమైనవి.

ఈ బ్రాహ్మణాల్లో అనేక ఉపాఖ్యానాలు ఉన్నాయి. శకుంతల కథ, ఊర్వశీపురూరవ కథ, ఉద్దాలక ఆరుణి కథ, ప్రాచీన జలప్రళయం, వైవస్వత మనువు చరిత్ర యిలాటివన్నీ వీటిలో సూక్ష్మంగా ఉన్నాయి. తర్వాత పురాణాలు రాసినవాళ్లు చిలవలు, పలవలు కల్పించి విస్తరింపచేశారు. వేదంలో మూడో భాగం ఆరణ్యకాలు. వానప్రస్థంలో అరణ్యాలలో ఉంటూ ఏయే కర్మలు చేయాలో నిర్దేశిస్తాయి యివి. ఇక వేదాల్లో ఆఖరి భాగం ఉపనిషత్తు. తక్కినవన్నీ కర్మకాండకు సంబంధించినవి కాగా యివి జ్ఞానకాండకు సంబంధించినవి. ఇవి వేదప్రమాణాన్ని ఆమోదిస్తూనే వైదిక కర్మకాండను నిరసిస్తాయి. జంతుబలులతో, నరమేధంతో కూడిన కర్మకాండ ప్రయోజనాన్ని ప్రశ్నిస్తూ 'ఈ విశ్వం ఏమిటి? ఎవరు సృజించారు? మానవుడి జీవిత లక్ష్యం ఏమిటి? అంతిమ సత్యం ఏమిటి? దాన్ని ఎలా తెలుసుకోవాలి?' అనే విషయాలు చర్చిస్తాయి. భారతీయ తత్త్వశాస్త్రానికి యివే మూలం.

ఉపనిషత్తులు 108 అంటారు. కానీ ప్రధానమైనవి, పురాతనమైనవి పదే. తక్కినవి తర్వాతి రోజుల్లో రాసినవి. అందుకే ఆదిశంకరుడు ఆ పదిటికి మాత్రమే భాష్యం రాశాడు. అవి ఈశ, కేన, ప్రశ్న, ముండక, ఐతరేయ, తైత్తిరీయ, కఠ, ఛాందోగ్య, మాండూక్య, బృహదారణ్యక - ఉపనిషత్తులు. ఇవన్నీ నిర్గుణ బ్రహ్మతత్త్వ విచారణ చేసేవి కాగా, తర్వాత వచ్చిన వాటిల్లో చాలా భాగం సగుణోపాసనను ప్రబోధించాయి. నేను వీటిలో చాలా భాగం చదివాను. ఆసక్తికరంగా ఉంటాయి. వీలైతే చదవండి.

ఇక వేదాలను చదివే విధానం గురించి కూడా కాస్త చెపుతాను. మనకు లిపి ఎప్పుడో వచ్చినా వేదాలను క్రీ.శ. 14వ శతాబ్దం వరకు గ్రంథస్తం చేయలేదు. కేవలం మౌఖికంగానే, గురుశిష్య పరంపరగా భావితరాలకు అందిస్తూ వచ్చారు. అన్ని శతాబ్దాల పాటు శ్రుతంగా (వినడం వలన నేర్చుకోవడం) వుండిపోవడం ప్రపంచంలోనే అరుదైన విషయం. దీనికి కారణం ఏమిటి? వేదమంత్రాలను గానం చేసేటప్పుడు ఉదాత్తం, అనుదాత్తం, స్వరితం అనే ఉచ్చారణ పద్ధతిలో స్వరయుక్తంగా గానం చేశారు. స్వరంలో కానీ, ఉచ్చారణలో కానీ తేడా వస్తే అర్థం మారిపోతుంది.

వేదపండితులు మంత్రాలు చదివేటప్పుడు అదేమాటను తిప్పితిప్పి అంటున్నట్లు తోస్తుంది. ఎందువలన? మౌఖికంగా తర్వాతి తరానికి అందించేటప్పుడు, కొన్ని పదాలు ఎగిరిపోయి, మాట మారిపోయి, మూలం భ్రష్టమై పోకుండా ఉండడానికి పెద్దలు అనేక రకాలైన పద్ధతుల్లో వాటిని చదివించేవారు. ఉదాహరణకి ఋగ్వేదంలోని మొదటి ఋక్కులోని ''అగ్ని(ఎ), మీళే (బి), పురోహితమ్‌, యజ్ఞస్య..'' అనే మొదటి లైను ఉందనుకోండి. దీన్ని పద పాఠంలో చదవడం అంటే 'ఎబిసిడి' లా అగ్నిమ్‌, ఈళే, పురోహితమ్‌, యజ్ఞస్య.. అన్నమాట. క్రమ పాఠంలో చదవడం అంటే ఎబి, బిసి, సిడి.. అగ్నిమీళే, ఈళే పురోహితమ్‌, పురోహితమ్‌ యజ్ఞస్య.. యిలా!

జటా పాఠం లో చదవడమంటే ఎబి, బిఎ, ఎబి, బిసి, సిబి, బిసి.. అగ్నిమీళే, ఈళేగ్ని, మగ్నిమీళే, ఈళే పురోహితమ్‌, పురోహిత మీళే, ఈళే పురోహితమ్‌.. దీనిలో ప్రతీ మాట ఆరుసార్లు వస్తుంది. ఇక ఘనాపాఠం మరింత క్లిష్టం. ఎబి, బిఎ, ఎబిసి, సిబిఎ, ఎబిసి, బిసి, సిబి, బిసిడి.. ఫార్ములాలో నడుస్తుంది. చదివినప్పుడు అది 'అగ్నిమీళే, ఈళేగ్నిమ్‌, అగ్నిమీళే పురోహితమ్‌, పురోహితమీళేగ్నిమ్‌, అగ్నిమీళే పురోహితమ్‌, ఈళే పురోహితమ్‌, పురోహితమ్‌ ఈళే, ఈళేపురోహితమ్‌ యజ్ఞస్య...!' ఇలా వుంటుంది.

ఈ విధంగా అన్ని రకాలుగా వేదాలలో ప్రతి ఒక్క మంత్రాన్ని కంఠస్థం చేయడం వలన అన్ని వేల మంత్రాలను వేలాది ఏళ్లపాటు ఒక్క మాట పొల్లు పోకుండా కాపాడడం జరిగింది. ఇది భరతజాతి గొప్పగా చెప్పుకోదగ్గ విషయం. ఎన్ని లక్షల, కోట్ల మంది యీ శ్రుతి యజ్ఞంలో పాలు పంచుకున్నారో ఊహించుకుంటేనే ఒళ్లు పులకరిస్తుంది. ఇలా వేదాధ్యయనం చేసినవారిని జటాంతస్వాధ్యాయి, ఘనాపాఠి అని వ్యవహరిస్తారు. మన పత్రికల వాళ్లు మొదటిది పెద్దగా వాడకపోయినా రెండోది బాగా వాడతారు. 'మోసం చేయడంలో ఘనాపాఠి' లాటి ప్రయోగాలు కనబడతాయి.

వేదాలు ఎక్కణ్నుంచో ఊడిపడ్డాయనుకోవడం తర్కానికి నిలిచే విషయం కాదు. దీనిలో కొన్ని దశలను పండితులు గుర్తించారు. నానా దేవతలు ఉన్నారని అనుకోవడం ప్రారంభ దశ. ఏ దేవుణ్ని స్తుతించేటప్పుడు నువ్వే సర్వోత్తముడివి అనడం రెండో దశ. నానా దేవతలను, వారి స్వభావాల బట్టి, చేసే పని బట్టి వర్గీకరించడం మూడో దశ. దేవతలందరికీ ఒకే అధిపతి ఉంటాడని, అతనే విశ్వాన్ని సృష్టించాడని అనుకోవడం నాలుగో దశ. 'ఉన్నది ఒకే దేవుడు. అతడే సత్తు, అతన్ని మేధావులు వివిధ రూపాల్లో దర్శిస్తారు' (ఏకం సత్‌, విప్రాః బహుధా వదన్తి) అనడం ఐదో దశ.

ఈ విశ్వకర్మను మన కోర్కెలు తీర్చేవాడిగా కాకుండా విశ్వాన్ని నియమవంతంగా నడిపేవాడిగా, పాపపుణ్యాల బట్టి సుఖదుఃఖాలను యిచ్చేవాడిగా భావించడం (ఎతికల్‌ మోనోథీయిజం) అన్నిటి కంటె ఆఖరి దశ. అంటారు. కొందరు దీనితో విభేదిస్తూ మొదటి నుంచీ వేదాలు ఒకే దేవతాత్మను కొలిచారని, వివిధ దేవతలు ఆయన అంగాలుగా, రూపాలుగా భావించారని వ్యాఖ్యానించారు. ఈ వ్యాఖ్యానం కూడా వేల సంవత్సరాల నుంచి ఉంది. ఇదీ వేదాల గురించి నేను సేకరించిన సమాచారం. దీనిలో తప్పులు దొర్లితే చెప్పండి, తెలుసుకుంటాను. - ఎమ్బీయస్‌ ప్రసాద్‌ (ఫిబ్రవరి 2020)

ఫిబ్రవరి 2020 ఎమ్బీయస్‌: లక్ష్మీనారాయణ అమాయకత్వం

సిబిఐ జాయింటు డైరక్టరుగా పని చేసిన లక్ష్మీనారాయణ గారి అమాయకత్వం చూస్తే నవ్వు, ఆశ్చర్యం రెండూ కలుగుతున్నాయి. పవన్‌ కళ్యాణ్‌ సినిమాలు మానేసి పూర్తికాలం రాజకీయాలకు అంకితం అవుతానంటే యీయన నమ్మారట. పవన్‌ మళ్లీ సినిమాల్లోకి వెళ్లిపోతున్నానని చెపితే హతాశులై ఆ పార్టీ నుంచి తప్పుకుంటున్నారట! పవన్‌ సినిమాలు మానేసి ఉండగలరని ఆయన ఎలా అనుకున్నారో అడగాలని ఉంది. పవన్‌ తన లేఖలో చెప్పినట్లు అతనికి జగన్‌లా పవర్‌ ప్రాజెక్టులు లేవు, సిమెంటు ఫ్యాక్టరీలు లేవు, దినపత్రికలు, టీవీ ఛానెళ్లు లేవు. చంద్రబాబులా డెయిరీ యిండస్ట్రీ లేదు. పోనీ లక్ష్మీనారాయణ గారిలా నెలసరి పెన్షనూ లేదు. పిల్లలింకా ఎక్కి రాలేదు. కుటుంబ బాధ్యతలున్నాయి. ఇలాటి ఆయన తనను తాను ఎలా పోషించుకుంటాడు? పార్టీని ఎలా బతికించుకుంటాడు? ఆ మాత్రం ఆలోచన ఉండాలి కదా!

ఎన్నికల సమయంలో పవన్‌ యిచ్చిన అఫిడవిట్‌ చూడండి. 17.50 కోట్ల అప్పులున్నాయి. కొన్ని సినిమా కంపెనీల (త్రివిక్రమ్‌ శ్రీనివాస్‌, హారిక-హాసిని, శ్రీ బాలాజీ మీడియా, శ్రీ వెంకటేశ్వర సినీచిత్ర) వద్ద తీసుకున్న 6 కోట్ల ఋణాన్ని లయబిలిటీ కింద చూపించారా లేదా? అవి ఎలా తీరుస్తారు? వాళ్లు డబ్బిచ్చినది వడ్డీ కోసం కాదు, యీయన వచ్చి వేషాలు వేస్తాడని! ఎవరైనా యిండస్ట్రియలిస్టు అయితే నా బదులు మా పిఏను పంపిస్తాను, మా ఆడిటర్‌ను పంపిస్తాను, అతనే వచ్చి నా తరఫున పని చేసిపెడతాడు అనవచ్చు. కానీ ఓ సినిమా యాక్టరు అలా అనగలడా? ఎన్ని కోట్లు సంపాదించినా 'ఇవాళ నాకు ఆయాసంగా ఉంది, పరిగెట్టలేను, డాన్సు చేయలేను, మా సెక్రటరీ వచ్చి చేస్తాడు' అంటే కుదురుతుందా? తనే స్వయంగా ఓపిక చేసుకుని ఆడాలి, పాడాలి, దెబ్బలాడాలి, ప్రేమించాలి. ఇవన్నీ నాలుగు గోడల (సారీ, మూడు గోడల) మధ్యనే కాదు, ఎండలో, వానలో, మంచులో, కొండల్లో, గుట్టల్లో...!

ఇవన్నీ చేస్తాడు కదాని డబ్బిచ్చినవాళ్లు యీయన కాకుండా వేరే వాళ్లు చేస్తారంటే ఒప్పుకుంటారా? ఈయనే చేసి తీరాలంటారు. అందువలన అఫిడవిట్‌ చూడగానే అర్థమైంది - పవన్‌ ఒక కాలు సినిమా పడవలో వేసే ఉంచారని. ఎన్టీయార్‌ అయితే తన ఎసైన్‌మెంట్‌లు పూర్తి చేసుకుని, సినిమా తెప్పలు తగలేసుకుని, ప్రజాజీవితంలోకి వచ్చారు. వచ్చాక మళ్లీ దురద పుట్టి, పుట్టి మునిగిందనుకోండి, అది వేరే విషయం. పవన్‌కు సినిమాలకు టాటా చెప్పే ఉద్దేశం లేదు. ఉండి వుంటే ముందస్తు ఏర్పాట్లు ఎప్పుడో చేసుకునే వారు. ఎందుకంటే అంతకుముందు ఐదేళ్లగా ఆయన పార్టీ పెట్టి వున్నారు. రెండు పార్టీలను గెలిపించిన ఖ్యాతి పొంది ఉన్నారు. ప్రజా సమస్యలపై అప్పుడప్పుడు స్పందిస్తున్నారు, స్వయంగా వెళ్లి బాధితులను కలుస్తున్నారు, మాట్లాడుతున్నారు. ముఖ్యమంత్రితో సమావేశమౌతూ మంచీచెడ్డా మాట్లాడుతూన్నారు.

2019లో ఎన్నికలు వస్తాయని ఐదేళ్ల క్రితమే తెలుసు. సొంతంగానో, భాగస్వామిగానో తన పార్టీ పోటీ చేస్తుందని తెలుసు. తను కింగో, కింగ్‌మేకరో అయ్యే అవకాశం ఉందని తెలుసు. కర్మ కాలి రెండూ కాకపోయినా 25, 30 సీట్లతో ఒక బలమైన ప్రతిపక్ష నాయకుడిగా ఉంటూ, అసెంబ్లీకి హాజరవుతూ, తన పార్టీకి దిశానిర్దేశం చేస్తూ, వచ్చేసారి అధికారం మనదే అని క్యాడర్‌ను ఉత్సాహపరుస్తూ, రాష్ట్రంలో పాదయాత్రలూ, నిరసన ప్రదర్శనలు, ఊరేగింపులూ చేస్తూ ప్రజలను యింప్రెస్‌ చేస్తూ, అతి క్లిష్టమైన, ఓ పట్టాన అర్థం కాని ద్రాక్షాపాకం లాటి తన ఆలోచనామృతాన్ని మేధావులకు అర్థమయ్యే స్థాయికి డైల్యూట్‌ చేసి పంచడానికి సదస్సులు, సమావేశాలు ఏర్పాటు చేస్తూ, ప్రజల మధ్య ఉండాలని తెలుసు. ప్రజల్లో ఉంటే పొద్దుటి నుంచి అర్ధరాత్రి దాకా ఎవరో ఒకరు వచ్చి కలుస్తూనే ఉంటారని తెలుసు. వాళ్ల యిళ్లల్లో పెళ్లిళ్లకు, చావులకు, సమర్తలకు, సీమంతాలకు వెళ్లాలని తెలుసు.

వీటి మధ్య సినిమాలకు సమయం కేటాయించడం అసాధ్యం అని తెలుసు. అందువలన కనీసం రెండేళ్లు ముందుగా ప్లాన్‌ చేసి, సినిమాలు అవగొట్టుకోవాలని తెలుసు. ఎప్పుడో తీసుకున్న అడ్వాన్సు లైతే సినిమాలు చేయలేనని చెప్పేసి, వాటిని తిరిగిచ్చేసి ఎక్కవుంటు సెటిల్‌ చేసుకోవాలని తెలుసు. అయినా ఆయన అడ్వాన్సులు తిరక్కొట్టకుండా తన దగ్గరే ఉంచుకున్నారంటే దాని అర్థమేమిటి? 'మీరు నాకు విజయం చేకూర్చకపోయినచో దొడ్డిదారి తెరిచియే ఉన్నది సుమా' అని ప్రజలకు స్పష్టంగా చెప్పినట్లే కదా! (మీరు ఆ దారిలోనే శోభిస్తారు అని సంకేతం యివ్వడానికి ప్రజలు పోటీ చేసిన రెండు చోట్లా ఆయన్ని ఓడించి, ఆయన అభ్యర్థులందరినీ - ఒక్కరిని తప్ప - తిరస్కరించి తాము చెప్పాల్సింది తాము చెప్పేశారు).

చిన్నప్పటినుంచీ డిటెక్టివ్‌ నవలలు చదవడం చేత, యిప్పుడు ఇంగ్లీషు క్రైమ్‌ సీరియల్స్‌ తరచుగా చూడడం వలన నాకు పోలీసుల గ్రహణశక్తి మీద అపారమైన నమ్మకం. అవతలివాడు చెప్పనిది కూడా వీళ్లు చులాగ్గా గ్రహించేస్తారని, కళ్లలోకి చూసి మనిషి ఎలాటివాడో కనుక్కుంటారని, వాడు కళ్లు దించుకున్నా, తేరిపార చూసి, మనసు పొరల్లోకి తొంగిచూసి నిజానిజాల నిగ్గు తేలుస్తారని అనుకుంటాను. అందుకే పోలీసులంటే భక్తి, భయం రెండూ ఉన్నాయి. సిబిఐ వంటి సంస్థకు జాయింటు డైరక్టరుగా పని చేసిన లక్ష్మీనారాయణ గారు పవన్‌ విషయంలో ఎలా బోల్తా పడ్డారో నాకు యిప్పటికీ అర్థం కావటం లేదు. పైన చెప్పిన అఫిడవిట్‌ ఉత్తుత్తి దనుకున్నారా? ఆయన అనవచ్చు - పవన్‌ పబ్లిక్‌ మీటింగుల్లో చెప్పిన మాటలు నేను నమ్మాను అని. 'నేను సినిమాలు మానేసి వచ్చాను. ఆస్తిపాస్తులు పెద్దగా లేవు. నాకు పూట గడవకపోతే మీ యింటికి వస్తే యింత ముద్ద పెడతారు కదా' అని బహిరంగసభలో ఆయన అభిమానులను అడిగారు, నిజమే. వాళ్లూ 'తప్పకుండా అన్నా' అన్నారు. అదీ నిజమే. అది ఒక ఎమోషనల్‌ బాండింగ్‌.

అంతమాత్రాన యింత బతుకూ బతికి యీయన నిజంగా యాయవారం కోసం వాళ్లింటికి వెళతాడని, వాళ్లు యీయనికి యింత కబళం పడేస్తే దానితో సరిపెట్టుకోగలుగుతాడనీ అనుకోగలమా? ఆయన తిన్నా ఆయన రష్యన్‌ భార్యకు మన తిళ్లు సయిస్తాయా? పిల్లల అలవాట్లు ఏమిటో మరి! తన బీదభక్తుల భక్తితీవ్రతను భగవంతుడు అప్పుడప్పుడు పరీక్షిస్తూ ఉంటాడు. సరిగ్గా ముద్ద నోట్లో పెట్టుకునే సమయంలో బక్కబాపడి వేషంలో వచ్చి ఆకలితో చస్తున్నా, అన్నం పెట్టు అంటాడు. పదనాలుగు భువనాలను తన కుక్షిలో దాచుకున్న ఆ దేవదేవుడికి యీ ముద్ద పట్టే చోటుంటుందా? అయినా అదో సరదా, ఓ చిన్న టెస్టు. భక్తుడు 'అంతకంటేనా, యిదిగో ముద్ద' అనగానే దేవుడు తింటాడా? ఠక్కున అసలు వేషంలో ప్రత్యక్షమై యివిగో తరతరాలకు తరగని సిరిసంపదలు అని యిచ్చి వెళతాడు. భక్తుడు ఖుష్‌. ఇలాటి భక్తులున్నందుకు భగవంతుడూ ఖుష్‌. అలాగే 'నీ కోసం ప్రాణాలు యిస్తా, నిన్ను ముఖ్యమంత్రిగా చూడడానికే బతికి వున్నా' అనే వీరాభిమానులకు ఓ చిన్న టెస్టు పెట్టారు పవన్‌. వాళ్లు పాస్‌ అయ్యారు. అంతమాత్రం చేత తను రికామీగా, ఏ పనీ చేయకుండా రోజంతా కాలక్షేపం చేసి భోజనం వేళకు వాళ్లిళ్లకు వెళ్లి కడుపునిండా భోజనం చేసేద్దామనే దురూహ ఆయనకు ఎంతమాత్రం లేదు.

పవన్‌తో జరిగిన ఆంతరంగిక సమావేశాల్లో లక్ష్మీనారాయణ గారు సన్నిహితంగా కూర్చుని తన చూపులతో పవన్‌ను స్టడీ చేసి ఉంటారు. ఎంత గుబురు గడ్డమైనా, కళ్లను కప్పేయలేదు కదా, బాడీ లాంగ్వేజ్‌ను దాచేయలేదు కదా! కావాలంటే తన అసలు భావాలను మరుగుపరుచుకుని, పైకి మరోలా నటించగల నటనాచాతుర్యం పవన్‌కు ఉంది నిజమే, కానీ లక్ష్మీనారాయణగారు తక్కువవారేం కాదు. ఆవులిస్తే పేగులు లెక్కపెట్టడం చిన్నప్పుడే నేర్చుకుని, ఎంతోమంది మాఫియా వాళ్లపై సాధన చేసిన మనిషి. మరి అలాటాయన సినిమాలు మానేసే విషయంలో పవన్‌ ఆంతర్యాన్ని గమనించ లేకపోయారంటే పవన్‌ మనం అనుకున్న దాని కన్నా మహానటుడై ఉండాలి, లక్ష్మీనారాయణ గారు మనం అనుకున్నంత నిపుణుడు కాకుండానైనా ఉండాలి.

అంటే బాగోదేమో కానీ, జగన్‌ విషయంలో కూడా యీయన యిలాగే తబ్బిబ్బు పడ్డారేమోనని అనుమానం. జగన్‌ను ఎంత శోధించినా, సాధించినా విషయాలు రాబట్టలేక పోయారనుకుంటా. దొరికిన వాటితో సరిపెట్టుకుని కేసులు బనాయిస్తే అవి కోర్టు వారికి కన్విన్సింగ్‌గా తోచటం లేదు. అప్పట్లో యీయన చాలా కనిపెట్టేశారని మురిసి, ముక్కలైన వాళ్లం యిప్పుడు ఎక్కడో తేడా కొట్టిందనుకుంటున్నాం. ప్రభుత్వం నుండి వచ్చిన దాని కంటె జగన్‌ కంపెనీలో పెట్టుబడిగా పెట్టినది ఎక్కువ అయినపుడు క్విడ్‌ ప్రో కో అనీ, అధికార దుర్వినియోగం అనీ ఎలా అంటారు అని కోర్టు అడుగుతూంటే, నిజమేస్మీ అనిపిస్తోంది యిప్పుడు. ఈయన కటౌట్లకు క్షీరాభిషేకం చేసేటప్పుడు యిది మనకు తట్టలేదేం అనిపిస్తోంది. ఏదీ, ఓ పక్క మీడియా ఊదరగొట్టేస్తూంటే ఏం తోస్తుంది?

మనిషన్నాక పొరపాట్లు సహజం. ఎంత తెలివి ఉన్నా ఒక్కోప్పుడు అక్కరకు రాదు, బుర్ర షికారెళుతుంది. ఎన్నికలకు ముందు పవన్‌ను సరిగ్గా ఎసెస్‌ చేయలేక పార్టీలో చేరడం, దాని తరఫున ఏకంగా పార్లమెంటు స్థానానికే పోటీ చేయడం అన్నీ జరిగిపోయాయి. నాయకుడే ఓడాడు కాబట్టి తను ఓడడం పరువునష్టమనుకుని బాధ పడనక్కరలేదు. లింగులింగుమని పార్టీకి ఉన్న ఒక్క ఎమ్మేల్యే ఎటుంటాడో తెలియకుండా పోయింది. పార్టీ అధినేత, ఆయనా సంప్రదించుకోరు, మాట్లాడరు. ఎడమొగం, పెడమొగం. మళ్లీ ఐదేళ్ల దాకా ముఖ్యమంత్రి పదవిని ఆశించే పరిస్థితి లేదు. మధ్యలో స్థానిక ఎన్నికలు వచ్చినా పవన్‌ స్థాయి పదవి అక్కడ ఎలా ఉంటుంది? ఏదో ఒక జిల్లా పరిషత్‌కు చైర్మన్‌ అయ్యాను అంటే దర్జా తగ్గిపోదూ? వచ్చే ఐదేళ్లూ పవన్‌ ఏం చేయాలని లక్ష్మీనారాయణ గారు అనుకుంటున్నారో చెప్పమనండి చూదాం.

మనిషన్నాక వ్యాపకం, కాలక్షేపం ఉండాలి, పైగా పవన్‌ యింకా రిటైర్‌ కాలేదు. తన వృత్తిలోనే ఉన్నారు. ఆయన ఓటు బ్యాంకు ప్రధానంగా అభిమానులే. ఆయన కులం అనుకున్నారు కానీ కాదని మొన్నటి ఓటింగు శాతం తేల్చేసింది. అభిమానులను అలరించ గలిగేది సినిమాలే. ఉద్దానం, అమరావతి భూములు వంటి అంశాలు కాదు. మరిన్ని సినిమాలు వేయడం ద్వారా తన ఓటు బ్యాంకును పవన్‌ పెంచుకుంటున్నారు. అందుకే గతంలో లేని విధంగా చాలా సినిమాలు ఒక్కసారిగా మొదలుపెట్టారు. అఫిడవిట్‌లో పేర్కొన్న నిర్మాణ సంస్థల సంగతి అలా ఉండగానే కొత్తగా దిల్‌ రాజు, మైత్రీ మూవీ మేకర్స్‌ ఎఎం రత్నం సినిమాలు చేస్తున్నారు. ఎక్కువమంది అభిమానులను సంపాదించుకోవడానికే కదా! అలా ఆయన ఓటు బ్యాంకు పెరిగితే ఆ పార్టీలో ఉన్న లక్ష్మీనారాయణ వంటి వారికి లాభమే కదా. అర్థం చేసుకోరూ..!

పైగా డబ్బు అవసరం కూడా ఉంటుంది. ఇదివరకైతే పవన్‌ 'నేను లేస్తే మనిషిని కాను' అంటూంటే భయపడి అవతలివాళ్లు ప్రత్యేక విమానాల్లో తిప్పేవారు, భారీ సభలూ అవీ ఏర్పాటు చేసేవారు. 2019లో పవన్‌ లేచి చూపించేయడంతో వాళ్లకు భయం పోయింది. ఇకపై యీయన సొంత డబ్బే పెట్టుకుని తిరగాలి. 2024లో పార్టీ టిక్కెట్టు ఆశించేవాళ్లు సభలకూ వాటికీ పెట్టుబడి పెడతారేమో అనుకుందామంటే జనసేన-బిజెపి పొత్తుల్లో మన నియోజకవర్గం టిక్కెట్టు మనకిస్తారో, బిజెపికి ధారాదత్తం చేస్తారో అనే బెరుకు ఉంటుంది కదా! పవన్‌ కుటుంబం చిన్నదేమీ కాదు, సొంత ఖర్చులుంటాయి. ఒక స్థాయి మేన్‌టేన్‌ చేసే బాధ్యత ఉంటుంది. మనలా మిడిమిడి మిడిల్‌ క్లాసు బతుకులా సర్దుకుపోదామంటే కుదరదు, పబ్లిక్‌ ఒప్పరు. తనపై యింకా అనేక కుటుంబాలు ఆధారపడి ఉన్నాయి. పైగా అమరావతిలో శంకుస్థాపన చేసిన యిల్లు పూర్తి చేయాలి. తనకు, తన కుటుంబానికి పోగా, మీలాటి నిజాయితీపరులైన అభ్యర్థులకు ఎన్నికల వేళ నిధులు అంతోయింతో యివ్వాలి.

ఇలా ఆలోచిస్తే పవన్‌ సినిమాల్లోకి వెళ్లడం ఏ మాత్రం తప్పుగా తోచదు. లక్ష్మీనారాయణగారు అర్థం చేసుకోకపోవడం దురదృష్టకరం. అయినా బిజెపితో పొత్తు పెట్టుకున్నపుడే ఆయన గ్రహించి ఉండాల్సింది. తన పార్టీ బోగీని బిజెపి యింజన్‌కు తగిలించేసి, తను వేరే పని చూసుకుంటున్నారని. ఈ రాజీనామా అప్పుడే చేసి ఉండాల్సింది. అప్పుడు ఆగి, యిప్పుడు సినిమా మొదలుపెట్టిన ముహూర్తాన, పెళ్లి కూతురు అత్తవారి గడప తొక్కినపుడు తుమ్మినట్లు, రాజీనామా లేఖను బహిరంగంగా విడుదల చేయడం భావ్యం కాదు. పెద్దాయన, నిజాయితీపరుడిగా పేరున్నవాడు, మేధావి వర్గాలకు చెందినవాడు, జీవనవిధానం, ఆలోచనాసరళి ఎలా ఉండాలో పదిమందికి పాఠాలు చెప్పే ఆయన గురించి ఏమనగలం? స్వతహాగా అమాయకుడని అనుకుని సరిపెట్టుకోవడం తప్ప! - ఎమ్బీయస్‌ ప్రసాద్‌ (ఫిబ్రవరి 2020)

ఫిబ్రవరి 2020 ఎమ్బీయస్‌: ''గ్లాడియేటర్‌'' చారిత్రక నేపథ్యం

రస్సెల్‌ క్రో హీరోగా, రిడ్లీ స్కాట్‌ డైరక్టు చేసిన ఇరవై ఏళ్ల నాటి ''గ్లాడియేటర్‌'' (2000) ఓ కల్ట్‌ సినిమా. దాని తర్వాత అలాటి సినిమాలు చాలా రావడానికి దోహదపడింది. దాన్ని ''దోజ్‌ ఎబౌట్‌ టు డై'' పేర 1958లో వెలువడిన హిస్టారికల్‌ ఫిక్షన్‌ నవల ఆధారంగా తీశారు. ఏ మేరకు చరిత్ర, ఏ మేరకు కల్పన కలిపారు అనేది ఆసక్తికరం. చాలామంది ఆ సినిమా చూసే వుంటారు. మర్చిపోయినవారి కోసం, చూడనివారి కోసం క్లుప్తంగా కథ చెపుతాను - హీరో పేరు మాక్సిమస్‌. అతను రోమన్‌ చక్రవర్తి (సీజర్‌ అంటారు) ఆరిలియస్‌ సైన్యంలో ఓ జనరల్‌. చక్రవర్తికి చాలా ఆప్తుడు. చక్రవర్తి కూతురు లూసిలాకు అతనంటే ప్రేమ కానీ ఆమెకు వేరే వాళ్లతో వివాహమై పోయి ఒక కొడుకు పుట్టాడు. హీరోకి యింకో అమ్మాయితో పెళ్లయింది. ఓ కొడుకు. వాళ్లు వాళ్ల పల్లెటూళ్లో ఉంటారు. చక్రవర్తి కొడుకు కమోడస్‌ దుష్టుడు, ఆశాపరుడు. అతనికి హీరో అంటే అసూయ.

కథ క్రీ.శ.180లో ప్రారంభమైంది. జర్మనీ ప్రాంతంలో రోమ్‌ సైన్యం జర్మన్‌ తెగలపై యుద్ధం చేస్తోంది. వృద్ధచక్రవర్తి కూడా రణరంగంలో ఉన్నాడు. హీరో కారణంగా గెలుపు సిద్ధించాక, ఎంతో సంతోషించిన చక్రవర్తి అతనితో చెప్పాడు ''రాజ్యమంతా అవినీతితో, అసమర్థతతో కునారిల్లుతోంది. ప్రజాప్రతినిథులతో, మేధావులతో ఏర్పడిన (పార్లమెంటు వంటి) సెనేట్‌కు అధికారం తిరిగి అప్పగించేద్దా మనుకుంటున్నాను. కానీ నాకు సమయం చాలదు. నా కుమారుడు పనికిమాలినవాడు. అందువలన నా మరణానంతరం నిన్ను నా వారసుడిగా ప్రకటిస్తాను. నువ్వు రీజంట్‌ (సంరక్షకుడు)గా ఉండి రాజ్యపాలనను సెనేట్‌కు అప్పగించు.'' అన్నాడు. స్వగ్రామానికి వెళ్లిపోవాలని ఉన్నా చక్రవర్తిపై గౌరవంతో హీరో సరేనన్నాడు.

అప్పటిదాకా రాజధానిలోనే ఉన్న చక్రవర్తి కుమారుడు కమోడస్‌ (పాత్రధారి జోయాక్విన్‌ ఫీనిక్స్‌) తన అక్క లూసిలా (పాత్రధారిణి కేనీ నీల్సెన్‌) తో సహా యుద్ధభూమికి వచ్చాడు. హీరోకి వారసత్వం అప్పగిస్తున్నానని తండ్రి చెప్పగానే ఒళ్లు మండి తండ్రిని హత్య చేశాడు. తనని తాను చక్రవర్తిగా ప్రకటించుకున్నాడు. హీరోని పిలిచి తనకు విధేయుడిగా ఉండమన్నాడు. జరిగినది గ్రహించిన హీరో తిరస్కరించడంతో అతన్ని ఖైదు చేయించి, రహస్యంగా చంపించబోయాడు. హీరో తప్పించుకున్నాడు కానీ తీవ్రంగా గాయపడ్డాడు. అలాగే తన సొంత ఊరికి వెళ్లి చూస్తే అప్పటికే చక్రవర్తి సైనికులు అతని భార్యాసుతులను క్రూరంగా చంపివేశారు. ఇల్లు నాశనం చేశారు. గాయాలతో స్పృహ తప్పి పడివున్న అతన్ని కొందరు ఎత్తుకుపోయి, రోమ్‌ రాజ్యంలోని ఒక పట్టణంలో ప్రాక్సిమో అనే బానిస వ్యాపారికి అమ్మివేశారు.

అప్పట్లో రోమ్‌లో బానిస వ్యవస్థ ఉండేది. యజమాని వాళ్లను కోసినా, చంపినా అడిగేవాడు లేడు. రోమన్‌ పౌరులకు హింసాత్మక క్రీడలంటే సరదా. పెద్ద ఆడిటోరియంలో కూర్చుని యిద్దరు సాయుధులైన బానిసలు ఎవరో ఒకరు చచ్చేదాకా కొట్టుకుంటూంటే చూడడం యిష్టం. ఇలా స్టేడియంలో పోరాడేవారిని గ్లాడియేటర్‌ అంటారు. కొంతకాలంగా పాత చక్రవర్తి వీటిని నిషేధించాడు. ఆ చట్టం రోము నగరంలోనే నిక్కచ్చిగా అమలవుతోంది కానీ దూరప్రాంతాల పట్టణాల్లో అధికారులు టూర్నమెంట్స్‌ను అనుమతిస్తున్నారు. అందువలన ప్రాక్సిమో తన బానిసలను గ్లాడియేటర్స్‌గా మార్చి, వారితో ప్రదర్శనలు యిప్పించి డబ్బు సంపాదిస్తున్నాడు. గ్లాడియేటర్‌గా మారడానికి హీరో మొదట్లో యిష్టపడలేదు. కానీ ప్రాక్సిమో ఒత్తిడికి లొంగి రంగంలోకి దిగాడు.

సైన్యాధిపతిగా నేర్చిన నైపుణ్యంతో అతను అద్భుతంగా పోరాడడం చూసి ప్రాక్సిమో ముగ్ధుడయ్యాడు. ''నేనూ ఒకప్పుడు గ్లాడియేటర్‌నే. పాత చక్రవర్తి నన్ను బానిసత్వం నుంచి విముక్తుణ్ని చేశాడు. కొత్త చక్రవర్తి అంటే నాకు యిష్టం లేదు. సెనేట్‌ను పూర్తిగా నిర్లక్ష్యం చేసేశాడు. తను చేసిన ఘాతుకాన్ని మరిపించడానికి అతను ప్రజలకు తాయిలాలు యిస్తున్నాడు. వారిది మూకస్వభావం కాబట్టి, వారిని మురిపించడానికి టూర్నమెంట్లపై నిషేధం ఎత్తివేస్తున్నాడు. రోమ్‌ లోని భారీ స్టేడియం కలోసియంలో 150 రోజుల పాటు వరుస క్రీడలు నిర్వహిస్తున్నాడు. నువ్వు ఊరికే పోరాడడం కాదు, ఆడియన్స్‌ని మెప్పించే కళ నేర్చుకో. నీకు పేరు వస్తే అది చూపించి, కలోసియంలో జరిగే క్రీడలో స్లాట్‌ సంపాదిస్తాను. అక్కడా నీకు పేరు వచ్చిందంటే చక్రవర్తి కళ్లలో పడతావు. ఆయన్ని ముఖాముఖీ కలిసే అవకాశం వస్తుంది.'' అని హీరోకి ఆశ పెట్టాడు.

కమోడస్‌ ఎదుట పడి తన ప్రతీకారం తీర్చుకోవడమే జీవితాశయంగా బతుకుతున్న హీరోకి ఈ ఆఫర్‌ నచ్చింది. అప్పణ్నుంచి ఆడియన్సుని మెప్పించసాగాడు. అనుకున్నట్టుగానే కలోసియంకు చేరాడు. కమోడస్‌ సమక్షంలో ఒక ప్రదర్శన నిర్వహించడం జరిగింది. రోమన్‌ సైన్యం కార్థేజిని జయించిన ''బ్యాటిల్‌ ఆఫ్‌ జామా''ను స్ఫురణకు తెస్తూ యిచ్చిన ప్రదర్శనలో కార్థేజి వీరులుగా యీ గ్లాడియేటర్స్‌, అప్పటి రోమన్‌ సైనికులుగా రోమ్‌ ప్రస్తుత సైనికులు పాత్రలు నిర్వహించారు. లెక్క ప్రకారం కార్థేజీ వీరులు రోమన్‌ సైనికుల కత్తికి బలి కావాలి. ప్రజలు చప్పట్లు కొట్టాలి. కానీ హీరో కార్థేజి తరఫున నాయకుడిగా ఉంటూ రోమన్‌ సైన్యాన్ని ఓడించేశాడు. ఇది చరిత్రకు విరుద్ధంగా ఉన్నా ప్రజలు యీ కార్థేజి నాయకుడికి జేజేలు పలకడం చూసి, ప్రజల్ని మెప్పు కోసం కమోడస్‌ అతన్ని అభినందించడానికి మైదానంలోకి వచ్చాడు.

అయితే హీరో ఒక హెల్మెట్‌ ధరించి ఉన్నాడు. పేరు కూడా చెప్పడానికి యిష్టపడలేదు. చక్రవర్తి చెప్పగా చెప్పగా హెల్మెట్‌ తీసి, మొహం చూపిస్తూ తన పేరు చెప్పాడు. చనిపోయాడనుకున్న హీరో యిలా ప్రత్యక్షమయ్యేసరికి కమోడస్‌ తెల్లబోయాడు. అక్కడికక్కడే చంపేసేవాడు కానీ ప్రజలు అతన్ని ధీరత్వాన్ని ఆరాధిస్తూండడంతో ఏమీ చేయలేక పోయాడు. దాంతో యింకో యుద్ధం ఏర్పాటు చేశాడు. దానిలో ఓటమి ఎరగని ఫ్రెంచ్‌ గ్లాడియేటర్‌ను హీరోకు ప్రత్యర్థిగా దింపాడు. దానికి తోడు పోరాడే సమయంలో అనేక పులుల్ని హీరోపై వదిలాడు. చివరకు హీరో పులుల్ని చంపి, తన ప్రత్యర్థిని కూడా మట్టి కరిపించాడు. 'అతన్ని చంపేయ్‌' అని చక్రవర్తి ఆజ్ఞాపించినా చంపలేదు. దాంతో రోమన్‌ జనావళి 'ఆహా, యీ వీరుడు రుణామయుడు కూడా' అని జయజయధ్వానాలు పలికారు. ఇదంతా కమోడస్‌కు దుస్సహంగా ఉంది. హీరో దగ్గరకు వెళ్లి 'నీ భార్యను యిలా అత్యాచారం చేయించాను, చచ్చేటప్పుడు నీ కొడుకు యిలా ఆక్రందనలు చేశాడు' అంటూ రెచ్చగొట్టాడు. అతను తిరగబడితే వెంటనే సైనికుల ద్వారా చంపించివేద్దామని! కానీ హీరో ఓర్మి వహించాడు.

హీరో బతికి ఉన్నాడని తెలియడంతో కమోడస్‌ సోదరి లూసిలా అతన్ని రహస్యంగా కలిసింది. సెనేటర్‌ గ్రాఛూస్‌ సహాయంతో అతన్ని రోమ్‌ నుంచి తప్పిస్తానని, యిప్పటికీ అతనంటే విధేయత గల సైనికులను యిప్పిస్తానని, అతను రోమ్‌పై దండెత్తి కమోడస్‌ను గద్దె దింపి, అధికారాన్ని సెనేట్‌కు అప్పగించాలని ప్రతిపాదించింది. హీరో ఒప్పుకున్నాడు. అతని ప్రస్తుత యజమాని ప్రాక్సిమో పారిపోయేందుకు ఏర్పాట్లు చేశాడు. అయితే కుట్ర విషయం పసిగట్టిన కమోడస్‌ లూసియాను బెదిరించి, బెల్లించి రహస్యం తెలుసుకున్నాడు. కుట్రదారులను చంపి, హీరోని బందీగా పట్టుకున్నాడు. అతన్ని మెచ్చిన ప్రజల ముందే తను అతని కంటె ఘనుడని చూపుకోవాలనే ప్రణాళికతో మైదానంలో అతనితో ద్వంద్వయుద్ధానికి తలపడ్డాడు.

అయితే యిక్కడ కుతంత్రం ఏమిటంటే పోటీకి ముందు వెళ్లి హీరో వీపు మీద బాకుతో పొడిచేశాడు. ఆ గాయం కనబడకుండా కవచం తొడిగించేశాడు. ఏం చేసినా హీరో కమోడస్‌ను ఓడించి చేతిలో కత్తిని ఎగరకొట్టాడు. అప్పుడు కమోడస్‌ తన అంగరక్షకుడితో హీరోని చంపేయమన్నాడు. కానీ అది నియమాలకు విరుద్ధం కాబట్టి అతను ఒప్పుకోలేదు. అప్పుడు కమోడస్‌ చాటుగా దాచి వుంచుకున్న బాకు తీసి హీరోని పొడవబోయాడు. హీరో ఒడుపుగా దాన్ని తన చేతిలోకి తీసుకుని దానితోనే కమోడస్‌ పీక కోసేశాడు కానీ గాయాల కారణంగా తనూ మృత్యువాత పడ్డాడు. చనిపోయే ముందు గ్లాడియేటర్లందరినీ స్వేచ్ఛాజీవులుగా చేయమని, రాజకీయ సంస్కరణలు చేపట్టమని, గ్రాఛూస్‌ను సెనేటర్‌గా మళ్లీ నియమించమని కోరాడు. అందరూ అతనికి నివాళులు అర్పించారు.

ఇది ప్రజల్ని పులకింప చేసే ఒక జానపద కథ లాటిది. దానికి చరిత్ర తళుకులను అద్దడంతో గాంభీర్యం వచ్చింది. అయితే దానికోసం చరిత్రను ఎంతవరకు వాడుకున్నారు, ఎలా మార్చుకున్నారు అనేది చెప్పబోతున్నాను. వక్రీకరించారు అన్నా తప్పు లేదు, కానీ వక్రీకరించినా తప్పుగా అనుకోలేదు జనం. ఎందుకంటే దీనిలో విలన్‌గా చూపబడిన కమోడస్‌ ఘనుడేమీ కాదు, అందువలన అతని వ్యక్తిత్వానికి దెబ్బ తగిలింది అని ఎవరూ అనుకోలేదు.

స్క్రిప్టు తయారీలో పాలు పంచుకున్న చరిత్రకారుల్లో ఒకాయన చరిత్ర బొత్తిగా మార్చేస్తూన్నారంటూ మధ్యలో వదిలేశాడు. ఇంకో ఆయన సాయపడతాను కానీ తెరపై నా పేరు వేయకండి, నా పరువు పోతుంది అన్నాడు. ఏ ఘట్టం జరిగినా ఆయన దీనికి ఆధారమేమిటి అని అడిగి చంపుతూండేవాడని డైరక్టరు వాపోయాడు. నిజానికి చెప్పాలంటే మన కంటె, ప్రపంచంలో చాలా రాజ్యాల కంటె భేషుగ్గా రోమన్లు తమ చరిత్రను రికార్డు చేశారు. అయితే కథలో వచ్చే గ్యాప్స్‌ పూరించడానికి కొన్ని సన్నివేశాలు కల్పించవలసి వస్తుంది. అది ఎకడమీషియన్స్‌ అర్థం చేసుకోరు.

ఇక లభ్యమౌతున్న చరిత్ర ప్రకారం చూస్తే కమోడస్‌ తన తండ్రి ఆరిలియస్‌ (121-180)ని చంపలేదు. అతను మశూచికమో మరోటో అంటువ్యాధి కారణంగా చనిపోయాడు. 40 ఏళ్ల వయసులో గద్దెనెక్కి 19 ఏళ్లు పాలించిన ఆరిలియస్‌కు చక్కటి పాలకుడిగా, విజేతగా మంచి పేరుంది. పేదలకోసం పాఠశాలలు తెరిచాడు. ఆసుపత్రులు పెట్టించాడు. పౌరుల పట్ల దయకలవాడు. ఫిలాసఫర్‌ (స్టాయిసిజమ్‌) కూడా. ''మెడిటేషన్స్‌'' పేర తన అంతరంగ తరంగాలను గ్రీకు భాషలో గ్రంథస్తం చేశాడు. అయితే ఆ నాటికి తన రాజ్యంలో వ్యాప్తి చెందుతున్న క్రైస్తవాన్ని అడ్డుకోవడానికి క్రైస్తవులను తీవ్రంగా హింసించాడు. అతని పాలనలో అభివృద్ధితో పాటు ఖర్చు పెరిగింది. అవినీతి కూడా పెరిగిందని, తను నియంత్రించ లేకపోతున్నానని వగచినట్లు సినిమాలో చూపించారు.

సినిమాలో చూపించినట్లు అధికారాన్ని సెనేట్‌కు అప్పగించే సదుద్దేశం, దానికి గాను తన జనరల్‌ను రీజంటుగా ఏర్పాటు చేసే ప్రణాళిక ఏ మాత్రం లేవు. చనిపోయేందుకు ముందు మూడేళ్ల పాటు కొడుకుతో కలిసి పాలించాడు. కొడుకు ఆశపోతు, క్రూరాత్ముడని తెలిసినా అతనికి రాజ్యపాలన నేర్పుదామని తాపత్రయం. జర్మనీ తెగలపై ఆరిలియస్‌ విజయం సాధించడంతో సినిమా మొదలైంది. కానీ అతను వాళ్లను జయించలేదు. యుద్ధం సాగుతూండగానే మరణించాడు. అతని తర్వాత అధికారంలోకి వచ్చిన కమోడస్‌ ఆ తెగలతో సంధి చేసుకున్నాడు. ఇక ఆరిలియస్‌ ప్రజలను సంస్కరించే ఉద్దేశంతో గ్లాడియేటర్‌ క్రీడను రోమంతా నిషేధించాడన్నదీ కరక్టు కాదు. అది ఒక నగరానికి మాత్రమే పరిమితం. అదీ వాళ్లు తనపై తిరుగుబాటు చేసినవాడికి మద్దతు యిచ్చారన్న కోపంతోనే!

ఇక హీరో పాత్ర ఎలాగూ కల్పితపాత్రే. అతని పేరు చరిత్ర పుస్తకాల్లో కనబడదు. కమోడస్‌ కలోసియంలో యుద్ధాలు చేయడం, అంతిమంగా హత్య చేయబడడం వాస్తవమే కానీ బహిరంగంగా కలోసియంలో చంపిన మొనగాడు ఎవడూ లేడు. అతనిపై చేసిన రకరకాల హత్యాయత్నాలు విఫలమయ్యాక, చివరకు అతని ఒళ్లు పట్టే మల్లయోధుణ్ని లోబరుచుకుని అతనిచేత స్నానశాలలో పీక నులిమి చంపించివేశారు. అతని పేరు నార్సిసస్‌. క్రీ.పూ. 5 వ శతాబ్దంలో రోమన్లు యుద్ధంలో ఆరితేరిన ఒక రైతును నియంతగా ఎన్నుకున్నారు. అతను రోమన్లపై విదేశీయులు చేసిన దాడిని విజయవంతంగా తిప్పికొట్టాక, నేను వచ్చిన పని అయిపోయింది అంటూ పదవి వదిలేసి వెళ్లిపోయాడు. చక్రవర్తి మార్కస్‌కు సన్నిహితుడైన జనరల్‌ మాక్రినస్‌ అని వుండేవాడు. స్పార్టకస్‌ అనే బానిస గ్లాడియేటర్‌గా పనిచేసి, వారి చేత తిరుగుబాటు చేయించాడు. లూసిలా రెండో భర్త అంటే ఆరిలియస్‌ యిష్టం. అతన్ని తన తర్వాత వారసుడిగా చేద్దామనే యోచన చేశాడు కానీ వీలు పడలేదు. వీళ్లందరిని కలబోసి హీరో పాత్ర తయారు చేశారు.

సినిమా చూస్తే విలన్‌ కమోడస్‌ చాలా తక్కువకాలమే రాజ్యం చేసినట్లు అనిపిస్తుంది. కానీ కాదు. క్రీ.శ. 161లో పుట్టిన అతను 17 ఏళ్లకై యువరాజుగా తండ్రితో కలిపి మూడేళ్లు పాలించి, 19 వ ఏట చక్రవర్తియై 12 ఏళ్లు పాలించి తన 31 వ ఏట 192లో చనిపోయాడు. సినిమాలో అతనికి వివాహమైనట్లు చూపించలేదు. అతనికి బ్రూటియా అనే భార్య ఉంది. అక్రమ సంబంధం పెట్టుకుందని వదిలేసి మార్సియా అనే ఆమెను ఉంచుకున్నాడు. పిల్లలు లేరు. సినిమాలో అక్కను లూసిలాను మోహించి, పెళ్లి చేసుకుని పిల్లల్ని కందామని బలవంత పెడుతూన్నట్లు చూపించారు.

లూసిలాను ఒక కొడుకున్న వితంతువుగా చూపించారు. కానీ ఆమెకు పూర్వవివాహం వలన పుట్టిన కొడుకు అప్పటికే చనిపోయాడు. కమోడస్‌ అధికారంలోకి వచ్చేనాటికి ఆమెకు పునర్వివాహం జరిగి 11 ఏళ్లయింది. ఈ వివాహం వలన యిద్దరు పిల్లలున్నారు. ప్రియులతో చేతులు కలిపిి ఆమె క్రీ.శ.182లో కమోడస్‌ను చంపడానికి ప్రయత్నిస్తే, కమోడస్‌ ఆమెకు ప్రవాసశిక్ష వేశాడు. అక్కణ్నుంచి మరో కుట్ర చేయడంతో చంపించివేశాడు. అందువలన కమోడస్‌ మరణించే నాటికే లూసిలా పోయి పదేళ్లయింది. సినిమాలో ఆమె బతికి ఉన్నట్లు, హీరోకి సాయం చేసినట్లు చూపారు. నిజానికి యీమె కాక కమోడస్‌కు యింకా అక్కచెల్లెళ్లున్నారు. ప్రాధాన్యత లేకపోవడంతో వారిని చూపలేదు.

కమోడస్‌ భీరుడేమీ కాదు. తండ్రితో కలిసి యుద్ధాల్లో పాల్గొన్నాడు. అధికారంలోకి వచ్చినా అనేక సార్లు గ్లాడియేటర్‌గా ప్రజల సమక్షంలో యుద్ధాలు చేసి, మైదానంలో జంతువులను బాణాలతో వేటాడి మెప్పించేవాడు. అయితే అతనికి అహంభావం ఎక్కువ. తనను తాను దైవాంశ సంభూతుడిగా భావించేవాడు, హెర్క్యులిస్‌గా చిత్రీకరించుకునేవాడు. ప్రజారంజకంగా పాలించలేదు. అతనితో ఆ వంశపతనం ప్రారంభమైంది. కమోడస్‌ మరణం తర్వాత రాజ్యాధికారం సెనేట్‌ చేతికేమీ వెళ్లలేదు. వాళ్లు యితన్ని ప్రజల శత్రువుగా ప్రకటించారు. పెర్టినాక్స్‌ అనే సామాన్యుడు చక్రవర్తి అయ్యాడు. కానీ మూణ్నెళ్లు తిరక్కుండా అతన్ని అంగరక్షకుడే చంపేశాడు. ఆ తర్వాత డిడియస్‌ అనే అతన్ని రెణ్నెళ్లు కాగానే చంపేశారు. ఇలా ఆ ఏడాది (క్రీ.శ. 193)ని ''ఇయర్‌ ఆఫ్‌ ఫైవ్‌ ఎంపరర్స్‌''గా పిలుస్తారు. అంతటి రాజకీయ సంక్షోభం ఏర్పడింది.

ప్రతీ వ్యక్తికి చరిత్ర తెలుసుకోవడం అవసరం. గతం తెలిస్తేనే వర్తమానానికి అన్వయించుకోగలం. భవిష్యత్తును రూపొందించుకోగలం. అయితే చరిత్రను తారీకులతో, దస్తావేజులతో చెపితే బోరు కొడుతుంది. దానికి కొంత సొంత పైత్యం రంగరించి, అప్రధానమైన వ్యక్తులు కేంద్రంగా, చారిత్రక నేపథ్యంతో యిలాటి నవలలు, సినిమాలు తీస్తే చరిత్ర పట్ల ఆసక్తి కలుగుతుంది. ఈ సినిమా ఛాయలు ''బాహుబలి''లో కనబడతాయి. విలన్‌కు రాజ్యకాంక్ష, స్త్రీకాంక్ష రెండూ వున్నాయి. తాను కోరిన రాజ్యం, స్త్రీని దక్కించుకున్న హీరోపై అసూయ వుంది.

తను సొంత కొడుకైనా తన కంటె సమర్థుడైన కజిన్‌కు తల్లి రాజ్యం యిచ్చిందని భల్లాల దేవుడికి కసి. ఇక్కడ తన తండ్రి తనను పక్కన పెట్టి, హీరోకి వారసత్వం యిచ్చాడని కమోడస్‌కు కసి. స్త్రీ విషయంలో ''గ్లాడియేటర్‌''లో విలన్‌ సొంత అక్క మీదే మోజు పడతాడు. ఆమె గతంలోనే కాక, యిప్పుడూ హీరోని ఆరాధిస్తుంది. అది యితనిలో ఒక కాంప్లెక్స్‌ కలిగిస్తుంది. ''బాహుబలి''లో పరాయి స్త్రీ! ఆ మార్పుతో బాటు పగ తీర్చుకునే పని హీరో తర్వాతి తరానికి అప్పచెప్పారు. ''గ్లాడియేటర్‌'' విజయం ఆ తరహా సినిమాలు హాలీవుడ్‌లో రావడానికి ప్రేరణగా పనికి వచ్చింది. - ఎమ్బీయస్‌ ప్రసాద్‌ (ఫిబ్రవరి 2020)

ఫిబ్రవరి 2020 ఎమ్బీయస్‌: ఇన్‌కమ్‌టాక్స్‌ విధానంలో మార్పు

నేను బజెట్‌ గురించి వ్యాసాలు రాయను. రాయకపోవడమే కాదు, సీరియస్‌గా వినడం, చదవడం కూడా మానేశాను. ఒకప్పుడు పరీక్ష కెళ్లేంత స్థాయిలో అధ్యయనం చేసేసేవాణ్ని. తర్వాత తర్వాత బజెట్‌ తన శాంక్టిటీ పోగొట్టుకుందనిపించింది. ఎందుకంటే బజెట్‌లో పన్నులేవీ లేవంటారు, రైలు చార్జీలు పెంచలేదంటారు. తీరా చూస్తే నెల తిరక్కుండా ఒక ప్రకటన ద్వారా పెంచేస్తారు. కావలసినవాళ్లకి సుంకాలు తగ్గించేస్తారు. డిఫెన్సుకి కావాలంటూ భారీ ఒప్పందాలు చేసేసుకుంటారు. ఇంకెందుకు బజెట్‌? బజెట్‌కు ముందు ఫైనాన్షియల్‌ రిపోర్టు చదివితే తెలుస్తుంది. వీళ్ల అంచనాలకు, వాస్తవాలకు ఎంత పొంతన ఉందో! ఈ ఏడాది బజెట్‌లో రెండిటి గురించి నా భావాలు మీతో పంచుకోవాలని ఉంది. ఒకటి ఇన్‌కమ్‌టాక్స్‌, రెండోది ఎల్‌ఐసి ప్రయివేటీకరణ (వేరే వ్యాసంలో). భయపడకండి గణాంకాలు యివ్వను. ఫిలాసఫీ చర్చిస్తానంతే.

ఆదాయపు పన్ను లెక్కించే విధానంలో యీసారి మార్పు ప్రవేశపెట్టారు. పాత, కొత్త అంటూ. పాత విధానంలో ఏ మార్పూ చేయలేదు. మధ్యతరగతి జీవికి ఏ ఊరటా, ఏ కన్సెషనూ యివ్వలేదు. కొత్త విధానం అంటూ పెట్టినదానిలో మార్పు ఏమిటంటే పన్ను శ్లాబులు తగ్గించారు. ఇక్కడ మెలిక ఏమిటంటే, దాదాపు అన్ని మినహాయింపులు తీసేశారు. ఇప్పటివరకు వున్న విధానంలో భవిష్యత్తు కోసం కుటుంబసంక్షేమం కోసం యిల్లు కట్టుకున్నా, ఎల్‌ఐసి పాలసీ తీసుకున్నా, బ్యాంకులో డిపాజిట్టు వేసుకున్నా, మెడికల్‌ యిన్సూరెన్సు తీసుకున్నా, కుటుంబాన్ని విహారయాత్రలకు తీసుకెళ్లినా, మంచి యింట్లో ఉంచినా పన్నులో రాయితీ వచ్చేది. ఇప్పుడు వాటికి మంగళం పాడేశారు. అసలు యీ మినహాయింపులు యివ్వడానికి వెనక గల ఫిలాసఫీ ఏమిటో మనం గుర్తు చేసుకోవాలి.

కాపిటల్‌ వ్యవస్థలో యజమాని కార్మికుణ్ని పిండేసేవాడు. రోజుకి 12 గంటలు పని చేయించేవాడు. జీతం పెరిగేది కాదు. ఏ సౌకర్యాలూ ఉండేవి కావు. కొంతకాలానికి కార్మికులు యీ దోపిడీని గుర్తించి తిరగబడసాగారు. 12 గంటలు కాదు, 10 గంటలే చేస్తాం అన్నారు. తర్వాత 8కి తీసుకుని వచ్చారు. యజమానిని లెక్కలడగసాగారు. కొన్ని చోట్ల కర్షకులతో కలిసి విప్లవం లేవదీసి, పెట్టుబడిదారులపై దాడి చేయసాగారు. ఇలా అయితే అసలుకే మోసం వచ్చేట్లుందని భయపడి, యజమానులు కార్మికులకు, ఉద్యోగులకు ప్రయోజనం చేసే పథకాలు చేపట్టారు. కార్ల్‌ మార్క్‌స్‌ కాలం నాటి యజమానులు కారు, ప్రస్తుత యజమానులు. ఉద్యోగులకు క్వార్టర్లతో సహా ఎన్నో సౌకర్యాలు, అలవెన్సులు సమకూర్చారు. అంతేకాదు, వాళ్ల కుటుంబాల కోసం సంక్షేమ పథకాలు అమలు చేశారు. దీనివలన యింటి దగ్గర శాంతి లభించి, ఉద్యోగులు మేలైన ఫలితాలు కనబరచడంతో కంపెనీకి లాభం కలిగింది. కొన్ని సంస్థలు ఉద్యోగులకు కంపెనీలో షేర్లు కూడా యిచ్చాయి. దీనివలన విప్లవం వచ్చే ప్రమాదం తప్పిపోయి, పారిశ్రామికంగా ప్రగతి సాధించడానికి వీలుపడింది.

ఏ రంగాలోనైనా ప్రగతి సాధిస్తే అది దేశానికే మేలు. అందువలన పారిశ్రామికవేత్తలు ఉద్యోగులకు కానీ, సమాజానికి కానీ సౌకర్యాలు కల్పిస్తే వాళ్లకు రాయితీలు యిస్తామంటూ ప్రభుత్వం తాయిలాలు చూపించింది. తన పౌరులు బాగుపడాలని విద్య, వైద్య సౌకర్యాలు సామూహికంగా ఏర్పరుస్తూనే వ్యక్తిగతంగా వారి కోసం కొన్ని చేసింది. ఒక వ్యక్తి సిగరెట్టు పీల్చి/పొగాకు తిని/మద్యం తాగి ఛస్తే నాకేం, యింత వయసు వచ్చినవాడికి ప్రత్యేకంగా చెప్పాలా అనుకోకుండా వాటి గురించి హెచ్చరికలు చేస్తుంది. అది చాలదని వాటిపై పన్నులు పెంచుతూ పోతుంది. ఇది స్టిక్‌ అయితే మంచి పనులకు క్యారట్‌ కూడా యిస్తుంది. 'నువ్వు వచ్చిన డబ్బంతా యిప్పుడే తగలేయకు, కొంత ఋణం తీసుకునైనా ఓ యిల్లు కట్టుకో. నీ కుటుంబానికి ఓ కప్పు సమకూర్చు, నువ్వు చచ్చిపోతే కుటుంబానికి యిన్సూరెన్సు వచ్చే ఏర్పాట్లు చేసుకో. డబ్బు ఆదా చేసి, నేషనల్‌ సేవింగ్స్‌ సర్టిఫికెట్ల ద్వారా దీర్ఘకాలికపు పెట్టుబడులు పెట్టు, బాండ్స్‌లో పెట్టు, అనారోగ్యం వస్తుందేమో హెల్త్‌ యిన్సూరెన్సు చేసుకో, భార్యాబిడ్డలను మూడేళ్ల కోసారైనా విహారయాత్రలకు తిప్పు, సమాజం కోసం దానధర్మాలు చేయి. ఇవన్నీ చేశావనుకో నీకు ఆదాయపు పన్నులో రాయితీలు యిస్తాం' అని ప్రభుత్వం చెపుతుంది. వీటి కారణంగా చాలా దేశాల్లో ఏదో ఒక స్థాయిలో సంక్షేమ రాజ్యం (వెల్‌ఫేర్‌ స్టేట్‌) ఏర్పడింది.

ఇది ఎన్నో దశాబ్దాలుగా అద్భుతంగా పనిచేస్తున్న ఫార్ములా. గతంలో రిటైరయ్యాక వచ్చిన డబ్బుతో యిల్ల్లు కట్టుకునేవారు. ఇప్పుడు మంచి ఉద్యోగం వస్తే నలభై ఏళ్ల వయసులోపునే యిల్లు అమరుతోంది. తద్వారా అందరికీ యిళ్లు కట్టిచ్చే భారం ప్రభుత్వానికి తప్పిపోతోంది. ఇలాటి విధానాన్ని తాజా బజెట్‌ ద్వారా మోదీ ప్రభుత్వం మార్చేసింది. ఏం బావుకుంటుందో అర్థం కావటం లేదు. కారు కొంటే టాక్స్‌ రిబేట్‌ రాదు, యిల్లు కొంటే వస్తుంది అని యిన్నాళ్లూ ప్రభుత్వం చెప్పింది కాబట్టి 5 లక్షల కారు ఆలోచన వాయిదా వేసి, 50 లక్షల యిల్లు వెంటనే కొన్నారు. ఇప్పుడు యిల్లు కొన్నా రాయితీ రాదంటున్నారు కాబట్టి యిల్లు కొనే ఆలోచన వాయిదా వేసి కారు కొంటారు. ఎల్‌ఐసి కట్టినా దండగ, హెల్త్‌ ఇన్సూరెన్సు కట్టినా దండగ, డబ్బు పొదుపు చేసినా దండగ, బ్యాంకు డిపాజిట్ల రేట్లు తగ్గిస్తూ పోతున్నాం అర్థం కావటం లేదా అని ప్రభుత్వం ఎలుగెత్తి చెప్తోంది. ఇది ప్రజల మంచి కోసమేనా?

ఎందుకిలా చేస్తున్నారు? అని అడిగితే రేపటికోసం దాచుకోకుండా ప్రజలు చేతిలో డబ్బంతా యివాళే ఖర్చు పెట్టాలని మా ఉద్దేశం. లేకపోతే మార్కెట్లో వస్తువులు అమ్ముడుపోవటం లేదు. వస్తువులు అమ్ముడు పోకపోతే పరిశ్రమలు మూతపడే ప్రమాదం ఉంది అని చెప్తున్నారు. ప్రజల చేతిలో డబ్బు రావాలి అంటే నిరుద్యోగ సమస్య పోవాలి. ప్రస్తుతం నిరుద్యోగిత దశాబ్దాల రికార్డు అధిగమించి వుంది. గత ఐదేళ్లుగా బిజెపి అమలు చేసిన దిక్కుమాలిన ఆర్థిక విధానాల, ప్రయోగాల ఫలితం యిది. వీళ్లు అధికారంలోకి రాగానే అంతర్జాతీయంగా పెట్రోలు ధరలు పడిపోయి, ఎంతో డబ్బు మిగిలింది. ఆ ప్రయోజనాన్ని ప్రజలకు అందించలేదు. కరువుకాటకాలు పెద్దగా లేవు. మరి ఎందుకింత క్రైసిస్‌ వచ్చిందో ఆలోచించుకుని పరిష్కారాలు వెతకాలి. వాళ్లు తెచ్చుకున్న ఆర్థిక నిపుణులందరూ కొంతకాలానికి బయటకు వెళ్లి తిట్టిపోస్తున్నారు, మేం చెప్పిన మాట వినటం లేదు అని. ఇన్నాళ్లూ యిష్టారాజ్యంగా నడిపి ఇప్పుడు 'కొంప మునిగింది, అందువలన యీ రాయితీలు ఎత్తేస్తున్నాం. మీరు చేతిలో డబ్బంతా వెంటనే తగలేయండి' అని ప్రభుత్వం సందేశం యిస్తోంది.

పొదుపు చేసే అలవాటు నేర్పడం కష్టం కానీ, చేతిలో ఆర్పేసే విద్య యింకోళ్లు నేర్పాలా? అందునా క్రెడిట్‌ కార్డులు వచ్చాక వచ్చే నెల జీతం కూడా ఖర్చు పెట్టేస్తున్నారు. అమెరికా టైపులో అందరూ ఖర్చు పెట్టేవాళ్లయితే ఆర్థిక మాంద్యం వచ్చినపుడు దేశం అల్లకల్లోలమై పోతుంది. కుటుంబ సంక్షేమ చర్యలను, పొదుపును నిరుత్సాహ పరిస్తే ఆ కుటుంబాలు వీధిపాలై అసాంఘిక శక్తులు ప్రబలుతాయి. వాటిని అదుపు చేయడానికి పోలీసు వ్యవస్థపై ప్రభుత్వం వేల కోట్లు గుమ్మరించాలి. చిన్న తరహా పరిశ్రమలు ప్రోత్సహిస్తూ సామాన్య ప్రజల చేతిలో డబ్బు ఆడేట్లు చూడాలి. ఉద్యోగాలు కల్పిస్తాయి కాబట్టి కార్పోరేట్లకు యిస్తాం అంటూ వేలాది కోట్లు వారి ఎదాన పోశారు. ఫలితం ఏమైనా వచ్చిందా? ఇదేమి ప్లానింగో నాకు అస్సలు అర్థం కావటం లేదు.

కొత్త పద్ధతి నాలాటి వాడికి ఉపయోగకరం. ఎందుకంటే నేను జీవనసంధ్యాకాలంలో ఉన్నాను. బీమా పాలసీ నేనడిగినా యివ్వరు, ఇప్పుడు హోమ్‌ లోన్‌ తీసుకుని యిళ్లు కట్టే సాహసం చేయను. ఎన్‌ఎస్‌సిలో పెడదామన్నా అది మెచ్యూర్‌ అయ్యేదాకా ఉంటానో ఊడతానో, అదేదో బ్యాంకులో వేసుకుని వడ్డీ తిందాం అనుకుంటున్నాను. పదేళ్ల కింద యీ ఆప్షన్‌ వచ్చి వుంటే అప్పుడు పాత పద్ధతే ఎంచుకునేవాణ్ని. 60 ఏళ్ల లోపు వాళ్లెవరికీ కొత్త పద్ధతి పనికి రాదని నా అంచనా. ఎందుకంటే పోనుపోను సగటు ఆయుర్దాయం పెరుగుతోంది. 80-85 ఏళ్ల వరకు బతికే ఛాన్సు/ప్రమాదం ఉంది. మరి అప్పటిదాకా ఏం తిని బతకాలి? కనీసం మందుల కోసమైనా నెలనెలా నికరాదాయం వచ్చే సాధనమేమిటి? అనే భయంతోనైనా భవిష్యత్‌ ప్రణాళికలు వేసుకోవాలి. ఉన్నది హారతి కర్పూరంలా హరాయించేస్తే వృద్ధాప్యంలో కడగండ్లు తప్పవు.

ప్రస్తుతానికైతే పాత, కొత్త పద్ధతుల్లో ఏది కావాలంటే అది ఎంచుకోవచ్చు అని అన్నారు. నేను చెప్పిన లాజిక్‌ ప్రకారం 60 లోపు వాళ్లందరూ పాత పద్ధతి ఎంచుకుంటారనే ఊహతో వాళ్లకి ఒక్క రూపాయి కూడా కన్సెషన్‌ యివ్వలేదు. ఎందుకంటే అందర్నీ కొత్త పద్ధతి వైపు తరమాలని ప్రభుత్వప్రయత్నం. ఇది సమాజానికి అనర్థదాయకమని నా నమ్మకం. కాదని భావించేవాళ్లు వారి వాదనలు వినిపించవచ్చు. - ఎమ్బీయస్‌ ప్రసాద్‌ (ఫిబ్రవరి 2020)

ఫిబ్రవరి 2020 ఎమ్బీయస్‌: రాజకీయ వారసుడిగా నవీన్‌ పట్నాయక్‌

ప్రజాస్వామ్య రాజకీయాల్లో కుటుంబ వారసత్వం రాచరికపు అవలక్షణపు అవశేషాల్లో ఒకటి అని చాలామంది అభిప్రాయ పడతారు. ‘‘సినిమా రంగంలో లాగానే మా తండ్రి పేరు మాకు ప్రవేశానికి ఉపయోగపడుతుంది కానీ నిలదొక్కుకోవడానికి ప్రజామోదం ఉండాలి కదా’’ అని వారసులు వాదిస్తారు. వారసులలో చాలా కొద్దిమంది మాత్రమే నిలదొక్కుకున్నారని గ్రహించినపుడు ఆ వాదనలో బలముందని అర్థమౌతుంది. ఎటొచ్చీ వాళ్లకు ఎక్కువకాలం ప్రయోగం చేసే అవకాశం ఉంటుంది. కుటుంబనేపథ్యం లేనివారికి ఆ వెసులుబాటు ఉండదు. అల్టిమేట్‌గా ప్రేక్షక/ఓటరు ఆమోదమే ముఖ్యం.

తెలుగు రాష్ట్రాలో వారసత్వం నడుస్తోంది. కెసియార్‌ది స్వయంప్రతిభ కానీ కెటియార్‌, కవిత, హరీశ్‌లది వారసత్వమే. చంద్రబాబుది కాంగ్రెసులో సాధారణ మంత్రి స్థాయే, కానీ పిల్ల నిచ్చిన మామ పార్టీలోకి మారి, వారసత్వంతో ఎదిగారు. లేకపోతే కాంగ్రెసు సముద్రంలో యీదుతూనే ఉండేవారు. జగన్‌ వారసత్వపు హక్కుగా ముఖ్యమంత్రి పదవి ఆశించి, భంగపడి, పదేళ్లపాటు ఢక్కామొక్కీలు తిని స్వయంకృషితో ముఖ్యమంత్రి అయిన మాట వాస్తవమే కానీ మాటిమాటికీ తండ్రి నామజపం చేస్తూ, ఫలానావారి కొడుకుని సుమా అని ప్రజలకు గుర్తు చేయడానికి ప్రయత్నిస్తూ ఉంటారు.

మొన్న ఎన్నికల ముందు జగన్‌ ప్రభంజనాన్ని ఎదుర్కోవడానికి బాబు ఫరూఖ్‌ అబ్దుల్లాను లాక్కుని వచ్చి వారసత్వ రాజకీయాలను విమర్శింప చేశారు. తమాషా ఏమిటంటే జగన్‌కు వారసత్వంగా పదవి దక్కలేదు. దక్కినవారు - బాబు, ఫరూఖ్‌! ఫరూఖ్‌ మాట్లాడుతూ ‘‘తండ్రి చావు తర్వాత జగన్‌ తను ముఖ్యమంత్రి అయిపోదామనుకోవడం ఎంత వింత! కాంగ్రెసు హైకమాండ్‌కు రూ. 1500 కోట్ల లంచం యిస్తానని నాతో కబురు పెట్టడానికి చూశాడు. ఇతనికి అంత డబ్బెలా వచ్చిందా అనుకుని ఆశ్చర్యపడ్డాను.’’ అన్నాడు. ఉమ్మడి ఆంధ్రప్రదేశ్‌ ముఖ్యమంత్రి పదవికి అంత తక్కువ రేటు కట్టినందుకు హై కమాండ్‌కు కోపం వచ్చి జగన్‌ను శిక్షించారేమో తెలియదు కానీ, కాంగ్రెసులో తన తండ్రి ఆప్తులు అనేకమంది ఉండగా జగన్‌ పోయిపోయి వేరే పార్టీ వాళ్లను రాయబారిగా ఎందుకు పంపుదామనుకున్నాడో అర్థం కాలేదు.

ఫరూఖ్‌ యీ సంచలన వార్త ఓటర్ల మీద ఏ ప్రభావమూ కలిగించలేదు కానీ, నా బోటి వాళ్లకు యీ ఫరూఖ్‌ ఎలా ముఖ్యమంత్రి అయ్యాడో మాత్రం గుర్తు తెచ్చింది. ఈయనేమీ స్వయంప్రతిభతో ముఖ్యమంత్రి కాలేదు. ఈయన తండ్రి షేక్‌ అబ్దుల్లా కశ్మీర్‌ ముఖ్యమంత్రి. వీళ్ల బావగారు (అక్క ఖలీదా భర్త) జిఎం షా పార్టీలో ముఖ్యుడు, దశాబ్దాలుగా పార్టీ కోసం పనిచేసినవాడు. ఫరూఖ్‌ పార్టీలో పనిచేసి ఎరగడు. చరణ్‌ సింగ్‌ కొడుకు అజిత్‌ సింగ్‌ కూడా పార్టీలో కష్టపడి ఎరగడు. అమెరికాలో కంప్యూటర్‌ ఇంజనియరుగా పనిచేసేవాడు. తండ్రి జబ్బు పడ్డప్పుడు మాత్రం వచ్చి, పార్టీ పగ్గాలు అందుకున్నాడు. అప్పటిదాకా పార్టీ జండా మోసినవాళ్లు కార్యకర్తలగానే మిగిలిపోయారు. ఈ ఫరూఖ్‌దీ అలాటి కేసే. డాక్టరీ చదివి ఇంగ్లండులో ప్రాక్టీసు చేశాడు. భార్య ఇంగ్లీషు వనిత. 42 ఏళ్ల దాకా ఇంగ్లండ్‌లోనే ఉన్నాడు.

1980లో షేక్‌ తీవ్రంగా జబ్బు పడ్డాడు. ఇంగ్లండు నుంచి కొడుకుని రప్పించి శ్రీనగర్‌ నుంచి పోటీ లేకుండా ఎంపీగా గెలిపించాడు. 1981 ఆగస్టులో పార్టీకి అధ్యక్షుణ్ని చేశాడు. 1982 నాటికి జబ్బు ముదిరింది. పెద్ద కూతురు ఖలీదా, కొడుకు అబ్దుల్లా వారసత్వం కోసం పోటీపడి పార్టీని చీలుస్తారని భయపడి తన ఛాయిస్‌ ఎవరో చాటడానికి తన మరణానికి జస్ట్‌ పదిహేను రోజుల ముందు ఫరూఖ్‌ను తన కాబినెట్‌లో హెల్త్‌ మినిస్టర్‌గా తీసుకున్నాడు. ఇలా జరుగుతుందని గ్రహించి, అలకతో షా అంతకు పదిహేను రోజు ముందే మంత్రి పదవికి రాజీనామా చేశాడు. 1984లో షేక్‌ భయపడినంతా అయింది. ఖలీదా, ఫరూఖ్‌ మధ్య పార్టీ చీలింది. ఇందిరా గాంధీ సహాయంతో జిఎం షా ఫరూఖ్‌ను కూలదోసి తను ముఖ్యమంత్రి అయిపోయాడు.

షేక్‌ చనిపోయినప్పుడు సీనియారిటీ ప్రకారం తన కాబినెట్‌లో ఫైనాన్స్‌ మంత్రిగా ఉన్న డి.డి. ఠాకూర్‌ ఆపద్ధర్మ ముఖ్యమంత్రి కావాలి. కానీ షేక్‌ చనిపోయిన గంటన్నర లోగా ఫరూఖ్‌ గద్దె నెక్కేశాడు, ఆలస్యం చేస్తే బావగారు తన్నుకుపోతాడని భయం. మద్దతు కూడగట్టుకునేదాకా తండ్రి మరణవార్తను ప్రకటించలేదు. తర్వాత తండ్రి అంతిమయాత్రలో గన్‌ క్యారేజీపై శవం పక్కనే 11 గంటల పాటు కూర్చుని ప్రజల దృష్టిలో తనే వారసుడిగా ముద్ర పడేలా చూసుకున్నాడు. తండ్రి కాబినెట్‌ను కొనసాగిస్తే బావ అనుచరులు బలపడతారనే భయంతో ముఖ్యమంత్రి అయిన నిమిషాల్లోనే మొత్తం కాబినెట్‌ను రద్దు చేసి పడేశాడు. ఇలా పార్టీ కార్యకర్తలకు, యితర నాయకులకు అసంతృప్తి కలిగించడంతోనే 1984లో జిఎం షా ఫరూఖ్‌ను పదవీభ్రష్టుణ్ని చేయగలిగాడు! తర్వాత ఫరూఖ్‌ మళ్లీ ముఖ్యమంత్రి కాగలిగాడు. తన కొడుకు ఉమర్‌ అందిరాగానే పార్టీ పగ్గాలు అతనికి అప్పగించాడు, ముఖ్యమంత్రిని చేశాడు తప్ప మరొకణ్ని చేయలేదు. ఇలాటి వ్యక్తులు వారసత్వ రాజకీయాల గురించి మాట్లాడితే నవ్వు రాదా?

రాజకీయ వారసత్వం అనగానే మనకు గుర్తుకు వచ్చే మరో పేరు ` మన పొరుగు రాష్ట్రమైన ఒడిశా ముఖ్యమంత్రి నవీన్‌ పట్నాయక్‌. ఆయన పార్టీ పేరు బిజూ (నవీన్‌ తండ్రి పేరు) జనతా దళ్‌. అయితే అతను రాజకీయాల్లోకి ఎప్పుడు, ఎలా వచ్చాడు అన్నది తెలిస్తే అతనిది వారసత్వ రాజకీయం అవునో కాదో అర్థమౌతుంది. ఒడిశా రాజకీయాల్లో భీష్ముడనదగిన బిజూ పట్నాయక్‌ 1997 ఏప్రిల్‌లో చనిపోయేనాటికి ముఖ్యమంత్రి పదవిలో లేడు. 1990 నుంచి 1995 వరకు అధికారంలో ఉండి 1995 ఎన్నికలో కాంగ్రెస్‌ చేతిలో ఓడిపోయాడు. 1996 పార్లమెంటు ఎన్నికలలో జనతా దళ్‌ పార్టీ తరఫున గంజాం జిల్లాలోని ఆస్కా నియోజకవర్గం నుంచి ఎంపీ అయ్యాడు. ఆయనతో పాటు మరో ముగ్గురు మాత్రమే ఒడిశా నుంచి గెలవటం చేత కేంద్రంలోని యునైటెడ్‌ ఫ్రంట్‌ ప్రభుత్వంలో సముచిత గౌరవం దక్కలేదు. ‘మీరు వృద్ధులు, మీ అనుచరుడు శ్రీకాంత్‌ జేనాకు మంత్రి పదవి యిస్తాం’ అన్నారు. ఈయన గతిలేక సరేనన్నాడు.

దిల్లీలోనే ఉంటూ అక్కడే చనిపోయాడు. శవాన్ని ఒడిశాకు తీసుకుని వచ్చారు. అంత్యక్రియలకు రికార్డు స్థాయిలో ఐదు లక్షలమంది హాజరయ్యారు. బిజూ పోయాక ఏం చేయాలో అనుచరులకు పాలుపోలేదు. ఆయన మరణంతో జరిగే ఆస్కా ఉపయెన్నికలో ఎలాగైనా గెలవాలి. లేకపోతే ఇక ఒడిశాలో పార్టీ బట్టకట్టడం అసాధ్యమనుకున్నారు. గెలుపుకోసం సరైన అభ్యర్థి కోసం వెతకసాగారు. ఆ ప్రాంతానికే చెందిన, కళ్లికోట రాజవంశానికి చెందిన సుజ్ఞాన కుమారి దేవ్‌ను నిలబడమన్నారు. ‘‘గత ఏడాదే బరంపురంలో పివి నరసింహారావుపై పోటీ చేసి ఓడిపోయాను. మళ్లీ నిలబడను.’’ అందామె. రామకృష్ణ పట్నాయక్‌ అనే సీనియర్‌ నేతను సంప్రదిస్తే ‘బిజూ రంగంలో లేకపోతే మనకేం ఓట్లు పడతాయ్‌?’ అంటూ ఆయన నిరాకరించాడు. నామినేషన్ల గడువు దగ్గర పడుతోంది. నిలబడకపోతే పరువు నష్టం. యుద్ధానికి ముందే ఓటమి అంగీకరించినట్లవుతుంది. పార్టీ నాయకుందరూ దిల్లీలో శ్రీకాంత్‌ జేనా యింట్లో సమావేశమయ్యారు.

జేనా చాలా తెలివైనవాడు. బిజూ బతికి వున్నపుడే పార్టీని అతని చేతిలోంచి గుంజుకుందామని చూసినవాడు. కానీ మంచి వక్త కాకపోవడం వలన క్రౌడ్‌ పుల్లర్‌ కాదనీ, అతను నెంబర్‌ వన్‌గా పనికి రాడని ఒడిశా జనతా దళ్‌ పార్టీ నాయకుల అభిప్రాయం. ఆ విషయం అతనికీ తెలుసు. పైగా బిజూ అంత్యక్రియలకు వచ్చిన జనం భావావేశంలో ‘‘నువ్వు బిజూ బాబుకి వెన్నుపోటు పొడిచి ఆయనకు రావలసిన మంత్రి పదవి లాక్కున్నావ్‌’’ అంటూ బూతులు తిట్టారు, చెప్పులు విసిరారు. ఇవన్నీ ఆలోచించుకుని జేనా తనే దగ్గరుండి బిజూ కుటుంబసభ్యులెవరినైనా అభ్యర్థిగా నిలిపితే తనపై నింద తొలగిపోతుందనుకున్నాడు. పైగా ఆయన అంత్యక్రియలకు వచ్చిన జనాన్ని చూస్తే బిజూ అంటే ప్రజలకు మోజుందని తొస్తోంది. గెలుపు తథ్యం. పార్టీ నిలబడుతుంది, దానికి తను నాయకుడిగా వుండవచ్చు. ఈ లెక్కతో బిజూ కుటుంబసభ్యులను ముగ్గులోకి దింపుదామనుకున్నాడు.

బిజూ పెద్ద కొడుకు ప్రేమ్‌ నాకు యిష్టం లేదని చెప్పేశాడు. అతను వ్యాపారస్తుడు. తను రాజకీయాల్లోకి వస్తే తనూ, తన ఫ్రెండ్స్‌ కూడా భూతద్దం పాలిట పడతారని జంకాడు. బిజూ కూతురు గీతా మెహతా రచయిత్రి. తండ్రికి చాలా ఆప్తురాలు. ఆమె సోనీ మెహతా అనే పబ్లిషరుని పెళ్లి చేసుకుని, ఎన్నడో అమెరికాలో స్థిరపడింది. నాకు ఇండియా వచ్చే ఉద్దేశం లేదు, నన్ను వదిలేయండి అంది. ఇక మిగిలినది రెండో కొడుకు నవీన్‌. 1946లో పుట్టాడు. అతను ఒడిశాలో ఎప్పుడూ నివసించలేదు. అతనికి ఆ భాష అర్థం కాదు, మాట్లాడడం రాదు. రాష్ట్ర ఆచారవ్యవహారాల, సంస్కృతీసంప్రదాయాల గురించి ఏమీ తెలియదు. దెహ్రాదూన్‌ స్కూల్లో చదువుకున్నాడు. దిల్లీలో బిఏ చేశాడు. ఫారిన్‌ యాసతో ఇంగ్లీషు మాట్లాడతాడు. దిల్లీలోనే కాపురం ఉంటాడు. పెళ్లి చేసుకోలేదు. హ్యేపీగా పార్టీలకు హాజరవుతూ కులాసాగా కాలక్షేపం చేస్తూంటాడు.

కొంతకాలం పాటు దిల్లీ ఒబరాయ్‌ హోటల్‌లో ఓ షాపు తీసుకుని బొతిక్‌ నడిపాడు. దాని క్లయింట్లలో ప్రఖ్యాత గాయకబృందం బీటిల్స్‌ కూడా ఉన్నారు. పుస్తకాలు చదవడం, సినిమాలు చూడడం అతని హాబీ. మర్చంట్‌ ఐవరీ తీసిన ‘‘ద డిసీవర్స్‌’’ (1988) ఇంగ్లీషు సినిమాలో ఓ వేషం కూడా సరదాగా వేశాడు. మూడు కాఫీ టేబుల్‌ పుస్తకాలు వెలువరించాడు. వీటిలో రెండు పుస్తకాలను జాన్‌ ఎఫ్‌ కెనడీ భార్య జాక్విలిన్‌ (ఒనాసిస్‌) ఎడిట్‌ చేసింది. ఆమె యితని స్నేహితురాలు. 1983లో ఇండియా వచ్చినపుడు యితన్ని వెంట పెట్టుకుని ఊళ్లు తిరిగింది. తండ్రి రాజకీయాల్లో నవీన్‌ ఎన్నడూ తలదూర్చలేదు. ఆయన రాజకీయ మిత్రులతో, అనుచరులతో ఏ సంబంధబాంధవ్యాలూ లేవు.

మిగతా యిద్దరూ వద్దన్నారు కాబట్టి యిక యితనిపై ఒత్తిడి పెంచారు. నవీన్‌ చాలా రోజులు ఆలోచించి, ఆలోచించి సరేనన్నాడు. అతని అక్క, అన్న అతనిపై ఏ రకమైన ఒత్తిడి తేలేదు. నవీన్‌ ఆస్కాకు వెళ్లి సుజ్ఞాన కుమారి దేవ్‌ని, రామకృష్ణ పట్నాయక్‌ను వెంటపెట్టుకుని నామినేషన్‌ వేశాడు. భాష రాదు కాబట్టి నియోజకవర్గంలో తిరిగేటప్పుడు జనాలకు చేతులూపేవాడంతే. ఉపన్యాసాలిచ్చే ప్రశ్నే లేదు. అయినా మంచి మెజారిటీతో నెగ్గాడు. అలా నవీన్‌ రాజకీయప్రస్థానం 50వ ఏట అనుకోకుండా ప్రారంభమైంది. ఒకసారి అడుగు పెట్టాక, ఎంత చాకచక్యంతో వ్యవహరించాడో, తమ చేతిలో కీలుబొమ్మగా ఉంచుకుందామనుకున్న తండ్రి అనుచరులను ఎలా కంగు తినిపించాడో మరోసారి చెప్తాను. - ఎమ్బీయస్‌ ప్రసాద్‌ (ఫిబ్రవరి 2020)

ఫిబ్రవరి 2020 ఎమ్బీయస్‌: ‘‘యమగోల’’ బాలకృష్ణ కోసం రాసిన సినిమా

ఎస్‌.వెంకటరత్నం మంచి డిమాండున్న కెమెరామన్‌. నిర్మాతగా మారి శోభన్‌బాబు, జయప్రదతో వి. మధుసూదనరావుతో ‘‘ఈ తరం మనిషి’’ (1977) అని సినిమా తీస్తే ఫ్లాపయింది. పరువు నిలుపుకోవాంటే వెంటనే వేరే సినిమా తీయాలి అనుకుని రచయిత డివి నరసరాజు గార్ని కలిసి కథ చెప్పమని కోరారు. ఆయన ‘నేను గతంలో రాసిన ‘‘దేవాంతకుడు’’ సినిమాను యీ కాలానికి మార్చి రాస్తే బాగానే ఉంటుంది’ అన్నారు. బెంగాలీలో ‘‘యమాలయే జీవంత మానుష్‌’’ అనే సినిమా వచ్చింది. ఓ మనిషి యమలోకానికి వెళ్లి యముడి పాపపుణ్యాల చిఠ్ఠాను ప్రశ్నిస్తే ఏమవుతుంది అనే అంశంపై సోషియో ఫాంటసీ సెటైర్‌కు ప్రేమకథను కలిపి తీశారు. దాని ఆధారంగా దర్శకనిర్మాత సి.పుల్లయ్య గారు తమిళంలో ‘‘నాన్‌ కండ స్వర్గం’’ పేర తంగవేలు, జానకితో, తెలుగులో ‘‘దేవాంతకుడు’’ (1960) పేర ఎన్టీయార్‌, కృష్ణకుమారి (జానకి చెల్లెలు)తో సినిమాలు తీశారు. రెండూ విజయవంతంగా ఆడాయి. తెలుగు సినిమాకు రచయిత నరసరాజు గారు.

వాటికి సీక్వెల్‌ తీద్దామని ‘‘యమగోల’’ అనే టైటిల్‌ రిజిస్టర్‌ చేయించి పుల్లయ్యగారు మరో రచయితను కూర్చోబెట్టి కొంత రాయించారు. అది సగంలో ఉండగానే మరణించారు. ఆయన కుమారుడు, దర్శకుడు ఐన సిఎస్‌ రావు దాని మీద మరికొంత వర్క్‌ చేసి స్క్రిప్టు తయారుచేశారు కానీ అది ఏ నిర్మాతకూ నచ్చలేదు. ఇదంతా చెప్పి ‘‘నేను ఆ స్క్రిప్టు చూశాను. దానికి భిన్నంగా తీద్దాం.’’ అని నరసరాజు వెంకటరత్నాన్ని ఒప్పించారు. ‘‘దేవాంతకుడు’’ సినిమాలో ఓ సామాన్యుడు డబ్బున్న అమ్మాయిని ప్రేమిస్తే షరా మామూలుగా ఆమె తండ్రి అభ్యంతర పెడతాడు. ఇతను రకరకాల వేషాలు వేస్తాడు. చివరకు ఆమె తండ్రి నియమించిన రౌడీల చేత చావుదెబ్బలు తింటాడు. అతని ఆత్మ యమలోకానికి వెళ్లి, అక్కణ్నుంచి స్వర్గానికి వెళ్లి నానా హడావుడీ చేస్తుంది. చివరకు అదంతా కల అని తేల్తుంది. ఇతను చచ్చిపోయాడని భ్రమపడి హీరోయిన్‌ ఆత్మహత్య చేసుకోబోతుంది. ఇతనికి మెలకువ రాగానే ఆమెను రక్షించి, పెద్దల అనుమతితో పెళ్లాడతాడు.

నరసరాజు గారు ముందుభాగం కథ కాస్త తగ్గించి, యమలోకం సీన్లయ్యాక, యముడు, చిత్రగుప్తుడు భూలోకానికి వచ్చి అవస్థలు పడినట్లు, వాళ్లని హీరో మావగారు తన నేరకార్యకలాపాలకు ఉపయోగించుకుందామని చూసినట్లు పొడిగించి కొత్త సినిమా తయారు చేద్దామని అన్నారు. ‘‘బాగుంది. కానీ ‘‘యమగోల’’ టైటిల్‌ చాలా బాగుంది. అది ఎవరి దగ్గర ఉంది?’’ అని వెంకటరత్నం అడిగారు. ‘‘టైటిల్‌ నచ్చి, డి రామానాయుడుగారు స్క్రిప్టు కొన్నారు కానీ స్క్రిప్టు నచ్చక పక్కన పడేశారు. వెళ్లి ఆయన అమ్ముతారేమో కనుక్కో.’’ అన్నారు. ‘‘దానితోబాటు ‘‘దేవాంతకుడు’’ సినిమా రైట్స్‌ ఎవరి దగ్గరున్నాయో కనుక్కుని కొనేసేయ్‌. కథ కొంత కలుస్తోంది కాబట్టి కాపీరైట్‌ గొడవలొస్తాయేమో’’ అన్నారు. టైటిల్‌ 5 వేలకు కొనేయగలిగారు కానీ దేవాంతకుడి రైట్స్‌ తాలూకాల వారీగా పలువురు కొనుక్కోవడం వలన ఎవరికి హక్కుందో తెలియకుండా పోయింది.

నరసరాజుగారు డైరక్టరు తాతినేని రామారావుతో కూర్చుని 15 రోజుల్లో కథ ఓ స్థాయి వరకు తీసుకుని వచ్చారు. అప్పుడు ఆయనకు ఓ ఆలోచన వచ్చింది. ‘ఈ నిర్మాత కితం సినిమా ఫెయిలయింది కాబట్టి, దీనికి పెట్టుబడి పెట్టడానికి డిస్ట్రిబ్యూటర్లు ముందుకు రాకపోవచ్చు. భాగస్వాములను కలుపుకుంటే వాళ్లకు కథ నచ్చుతుందో లేదో. అందుకని ఎన్టీయార్‌ను ప్రొడ్యూస్‌ చేయమందాం. ‘‘కర్ణ’’ సినిమాలో బాలకృష్ణ అభిమన్యుడిగా అద్భుతంగా నటించాడు. దీనిలో అతను హీరోగా వేయవచ్చు, ఎన్టీయార్‌ యముడిగా వేస్తే, బాలకృష్ణ తండ్రిని ఎదిరిస్తూ డైలాగు చెప్పినపుడు ప్రేక్షకులకు ఉత్సాహంగా ఉంటుంది. దేవాంతకుడులో ఎస్వీయార్‌ యముడిగా వేశారు, ఎన్టీయార్‌ ముప్పుతిప్పులు పెట్టారు. ఈసారి ఆ పాత్రలు తండ్రీకొడుకులు వేస్తే అదో కిక్కు’ అని.

అది నిర్మాతకు చెపితే ఆయన ఎన్టీయార్‌ను కలిసి సబ్జక్టు చెప్పారు. ఎన్టీయార్‌ కాస్సేపు ఆలోచించి ‘‘బాలయ్యను యితరుల సినిమాలకు యివ్వదలచుకోలేదు. చదువు దెబ్బ తింటుంది. కానీ కథ వింటాను. నెలాఖరులో కూచుందాం.’’ అన్నారు. కథ వినగానే ఆయనకు అద్భుతంగా నచ్చింది. ‘‘హీరో వేషం బాలకృష్ణ మోయలేడండి. నేనే వేయవలసినంత ఇంపార్టెన్స్‌ వుంది. యముడి పాత్ర సత్యనారాయణ చేత వేయిద్దాం.’’ అన్నారు. అలాగే జరిగింది. జయప్రద హీరోయిన్‌. రావు గోపారావు విలన్‌. చిత్రగుప్తుడు అల్లు రామలింగయ్య. డైలాగ్స్‌ పాప్యులరై, ఎల్పీలుగా వచ్చాయి. సినిమా సూపర్‌ హిట్టయింది. ఇవన్నీ నరసరాజుగారు తన తెర వెనుక కథలులో రాశారు.

ఈ సినిమా విజయంతో దీన్ని వేరేవాళ్లు తమిళంలో ‘‘యమనుక్కు యమన్‌’’ పేరుతో యోగానంద్‌ దర్శకత్వంలో తీశారు. శివాజీ గణేశన్‌కు ఎన్టీయార్‌ కంటె ఆత్రం ఎక్కువ కాబట్టి యముడి పాత్ర కూడా తనే వేసేశాడు. అది 1980లో రిలీజై బాగా ఆడింది. ఈ లోగా వెంకటరత్నమే హిందీలో ‘‘లోక్‌-పర్‌లోక్‌’’ (1979) పేరుతో తాతినేని రామారావు దర్శకత్వంలో హిందీలో తీశారు. జితేంద్ర హీరో, హీరోయిన్‌ జయప్రద, ప్రేమ్‌నాథ్‌ యముడు. దేవేన్‌ వర్మ చిత్రగుప్తుడు. అయితే అక్కడ అనుకోని చిక్కు వచ్చింది. ఉత్తర, తూర్పు భారతాల్లో కాయస్థులనే బలమైన కులం వాళ్లు చిత్రగుప్తుణ్ని దేవుడిగా ఆరాధిస్తారు. చిత్రగుప్తుణ్ని హేళన చేస్తూ తీశారని సినిమాపై కేసు పెట్టారు. దాంతో కొంత గలభా జరిగింది కానీ సర్దుకుంది. సినిమా విజయవంతమైంది. మన తెలుగులో యముడు, చిత్రగుప్తుడు ఫేవరేట్‌ కారెక్టర్లయిపోయి యమ.. టైటిల్‌తో అనేక సినిమాలు వచ్చాయి. యమగోల పేరుతో కూడా మరో సినిమా వచ్చింది.

‘‘యమాలయే జీవంత మనుష్‌’’, ‘‘నాన్‌ కండ స్వర్గం’’ ‘‘యమగోల’’ సినిమాలలో గల పోలికలను, తేడాలను వివరిస్తూ నేను చేసిన ‘‘ఇదీ అసలు కథ’’ కార్యక్రమం యూ ట్యూబ్‌లో లభిస్తోంది. వనితా టీవీలో ప్రసారమైన ఆ ధారావాహిక ఆ ఏడాది రజిత నంది గెలుచుకుంది. లింకు (మూడు భాగాలుగా వుంది) కింద యిస్తున్నాను. వీలైతే చూడండి. - ఎమ్బీయస్‌ ప్రసాద్‌ (ఫిబ్రవరి 2020)

https://www.youtube.com/watch?v=ImaZd4Cstlc&t=19s

https://www.youtube.com/watch?v=vDSH3-UEMqo&t=10s

|  |  |  |
| --- | --- | --- |
| https://www.youtube.com/watch?v=JIXyDm8zWxM&t=35s |  |  |

ఫిబ్రవరి 2020 ఎమ్బీయస్‌: అకాలీదళ్‌ - బిజెపి సఖ్యం నిలిచేనా?

పంజాబ్‌లో శిఖ్కుల ప్రయోజనాల కోసం 99 ఏళ్ల క్రితం వెలసిన రాజకీయ పార్టీ శిరోమణి అకాలీ దళ్‌. మతాన్ని, గురుద్వారాను ఆలంబన చేసుకుని రాజకీయాలు నడుపుతూ వచ్చింది. పంజాబ్‌లో శిఖ్కులు అత్యధిక సంఖ్యలో ఉన్నా ఆ పార్టీ చాలాకాలం రాష్ట్రంలో అధికారంలోకి రాలేకపోయింది. 1967లో మాస్టర్‌ సంత్‌ ఫతే సింగ్‌ అనే ఆయన పార్టీ అధినేత మాస్టర్‌ తారా సింగ్‌తో విభేదించి విడిగా ఓ పార్టీ పెట్టుకుని, జనసంఘ్ (బిజెపి పూర్వావతారం), సిపిఐతో సహకారంతో ప్రభుత్వం ఏర్పరచాడు కానీ అది 9 నెలల కంటె మనలేకపోయింది. 1969లో ఒరిజినల్‌ అకాలీ దళ్‌ పదవిలోకి వచ్చింది కానీ మాటిమాటికీ అధికారం పోగొట్టుకుంటూ వచ్చింది. ఎక్కువమంది శిఖ్కులు కాంగ్రెసునే నమ్మారు. మహారాష్ట్రలో మొన్నటివరకు శివసేనకు జూనియర్‌ భాగస్వామిగా ఎలా ఉందో, గత 20 ఏళ్లగా బిజెపి పంజాబ్‌లో అకాలీ దళ్‌కు జూనియర్‌గానే ఉంటూ వచ్చింది. ఇప్పటిదాకా పంజాబ్‌కు బిజెపి ముఖ్యమంత్రి లేడు. బిజెపి-అకాలీ సంకీర్ణ ప్రభుత్వానికి ముఖ్యమంత్రి అకాలీ దళ్‌ తరఫు వాళ్లే. ఇప్పుడు మహారాష్ట్రలో శివసేనకు, బిజెపికి చెడినట్లే, పంజాబ్‌లో కూడా అకాలీ దళ్‌-బిజెపి మధ్య ఎడం వస్తున్నట్లు కనబడుతోంది.

దీనికి కారణం అకాలీ దళ్‌లో యిటీవల తలెత్తిన చీలిక. చాలా దశాబ్దాలుగా దళ్‌ నాయకత్వం బాదల్‌ కుటుంబం చేతిలో యిరుక్కుపోయింది. ప్రకాశ్‌ సింగ్‌ బాదల్‌ తక్కిన అకాలీలందరినీ పక్కకు నెట్టేస్తూ అకాలీ దళ్‌కు మారుపేరుగా మారిపోయాడు. 1970లో తొలిసారి ముఖ్యమంత్రి అయ్యాడు. అప్పణ్నుంచి పార్టీని తన గుప్పిట్లో నుంచి పోనీయలేదు. కొన్ని గ్యాప్‌లతో సుమారు 19 ఏళ్లు ముఖ్యమంత్రిగా ఏలాడు. తర్వాత పార్టీని కొడుకు సుఖ్‌బీర్‌ చేతికి అప్పగించాడు. అతను ఎంపీ, అతని భార్య కూడా ఎంపీగా ఎన్నికై ప్రస్తుతం కేంద్రంలో మంత్రిగా చేస్తున్నారు. ప్రకాశ్‌ బాదల్‌కు 92 ఏళ్లు. ఈ మధ్య పెద్దగా బయటకు రాలేదు. 2007-2017 మధ్య బాదల్‌ పదేళ్ల పాలనలో అవినీతి ఆరోపణలు చాలా వచ్చాయి. ఉపముఖ్యమంత్రిగా పెట్టుకున్న కొడుకుతో సహా కుటుంబసభ్యులకే అధికారాన్ని కట్టబెట్టాడు. దాంతో 2017 అసెంబ్లీ ఎన్నికలలో అకాలీ-బిజెపి సంయుక్త ప్రభుత్వం కాంగ్రెసు చేతిలో ఓడిపోయింది.

పార్టీపై బాదల్‌ కుటుంబం పట్టున్నంత కాలం పార్టీకి మోక్షం లేదని అనుకున్న రంజిత్‌ సింగ్‌ బ్రహ్మపురా, రతన్‌ సింగ్‌ అజ్నాలా, సేవా సింగ్‌ సెఖ్‌వాన్‌ లు 2018 ఉత్తరార్థంలో తిరుగుబాటు చేశారు. దాంతో బాదల్‌ వాళ్లను పార్టీలోంచి తీసేశాడు. వాళ్లు శిరోమణి అకాలీ దళ్‌ (తక్సాలీ) పేర వేరే పార్టీ పెట్టుకున్నారు. వీళ్లకు వాయువ్య పంజాబ్‌లోని గురుదాస్‌పూర్‌, అమృతసర్‌, తరన్‌ తారన్‌ జిల్లాలలో పట్టుంది. అకాలీ దళ్‌ యిలా బలహీనపడడం బిజెపి గమనిస్తోంది. మహారాష్ట్రలో శివసేన ప్రాబల్యాన్ని తగ్గించగలిగినట్లే, యిక్కడా అదే పని చేయవచ్చా అని చూస్తోంది. ఎందుకంటే 2019 పార్లమెంటు ఎన్నికలలో అకాలీ దళ్‌ 10 స్థానాల్లో పోటీ చేయగా రెండే రెండు గెలిచింది. అవీ సుఖ్‌బీర్‌ బాదల్‌, అతని భార్య స్థానాలు. బిజెపి 3 స్థానాల్లో పోటీ చేసి 2టిలో గెలిచింది. 13 స్థానాల్లోనూ పోటీ చేసిన కాంగ్రెసుకు 8, ఆప్‌కు 1 వచ్చాయి. అకాలీకి పూర్వబలం లేదని నిర్ధారణ అయింది.

ఇదిలా వుండగా అకాలీ తరఫున రాజ్యసభ ఎంపీగా, ఆ పార్టీ రాజ్యసభ నాయకుడిగా వున్న సుఖ్‌దేవ్‌ సింగ్‌ ధిండ్సా పార్టీపై అలిగి 2019 అక్టోబరులో తన పదవికి రాజీనామా చేశాడు. అతను దశాబ్దాలుగా ఆ పార్టీకి సెక్రటరీ జనరల్‌గా ఉన్నాడు. కొన్నాళ్ల తర్వాత అతని కొడుకు పరమీందర్‌ సింగ్‌ పంజాబ్‌ ఎసెంబ్లీలో పార్టీ యూనిట్‌ చీఫ్‌ పదవి ఒదులుకున్నాడు. అదే సమయానికి హరియాణాలో ఎన్నికలు వచ్చాయి. పంజాబీలు ఎక్కువగా ఉన్న ప్రాంతాల్లో అకాలీ దళ్‌కు పలుకుబడి వుంది కాబట్టి బిజెపితో పొత్తు లేకుండానే 2014లో 1 సీట గెలుచుకుంది. ఈసారి పొత్తు పెట్టుకుందామని బిజెపికి ప్రతిపాదించింది. ధిండ్సా నిష్క్రమణ తర్వాత అకాలీ దళ్‌ బలహీనపడిందని అంచనా వేసిన బిజెపి ఆ ప్రతిపాదనను నిరాకరించింది. ‘‘హరియాణా 2019 పార్లమెంటు ఎన్నికల సమయంలో రాబోయే అసెంబ్లీ ఎన్నికలలో పొత్తు పెట్టుకుంటామని, వాగ్దానం చేసి మా సాయం తీసుకున్నారు. ఇప్పుడిలా అంటున్నారు. సరే మేం ఒంటరిగా పోటీ చేస్తాం’’ అంటూ అకాలీ దళ్‌ ప్రకటించి పోటీ చేసింది. ఉన్న ఒక్క సీటూ పోయింది. బాదల్‌ కుటుంబం పరువు తగ్గింది.

ఇప్పుడు ధిండ్సా అకాలీ దళ్‌ (తక్సాలీ)తో చేతులు కలుపుతున్నాడు. వాళ్లు తనతో చేతులు కలుపుతారని, వాళ్ల మద్దతుతో బాదల్‌ అకాలీ దళ్‌ను పక్కన పెట్టవచ్చని బిజెపి భావిస్తోంది. ధిండ్సాకు బిజెపి ప్రభుత్వం 2019 జనవరిలో పద్మభూషణ్‌ యిచ్చి వుంది. అందువలన అతను తన ఉపన్యాసాల్లో బాదల్‌ను తిడుతున్నాడు తప్ప బిజెపిని ఏమీ అనటం లేదు. జనవరి 17న జలంధర్‌లో జరిగిన సమావేశంలో బిజెపి పంజాబ్‌ యూనిట్‌ తన కొత్త అధ్యక్షుడిగా అశ్వనీ శర్మను ఎన్నుకుంది. ఆ సమావేశంలో చాలామంది నాయకులు ‘ఈ అకాలీ దళ్‌తో పొత్తు తుంచుకుంటే నష్టమేమిటి?’ అంటూ ఉపన్యసించారు. ‘ఈ మధ్యే శివసేనతో తెగింది. ఇదీ యిప్పుడే తెగిపోతే బిజెపి తన భాగస్వాములతో సరిగ్గా వ్యవహరించటం లేదన్న చెడ్డపేరు వస్తుంది.’ అని కొందరు వారించారు. ఇవన్నీ చూసేసరికి బాదల్‌కు ఒళ్లు మండింది.

దిల్లీలో పంజాబీలు అధిక సంఖ్యలో ఉన్న నాలుగు నియోజకవర్గాల్లో అకాలీ దళ్‌ వాళ్లు ఎప్పుడూ బిజెపితో పొత్తుతో, 3టిల్లో బిజెపి గుర్తుపై పోటీ చేస్తూ ఉంటారు. 2013లో 4టిలో 3 నెగ్గారు. 2015లో ఏదీ నెగ్గలేదు. 2017లో రాజౌరీలో ఉపయెన్నిక జరిగినపుడు మంజీదర్‌ సిర్సా అనే అకాలీ నాయకుడు బిజెపి టిక్కెట్టుపై పోటీ చేసి నెగ్గాడు. తాజా పరిణామాలతో అలిగిన బాదల్‌ దిల్లీలో అసెంబ్లీ ఎన్నికలో బిజెపికి సహకరించ కూడదనుకున్నాడు. పార్లమెంటులో సిఏఏ బిల్లును సమర్థించినా ఈ ఎన్నికకు వచ్చేసరికి నామినేషన్లకు ముందు రోజు మడతపేచీ పెట్టి బిజెపికి, తమకు పొత్తు లేదంటూ ‘‘మేం సిఏఏను సమర్థించం, ఎన్నార్సీ, ఎన్‌పిఆర్‌ మార్పుకు సహకరించం. బిజెపి మా విధానాన్ని మార్చుకోమని ఒత్తిడి చేస్తోంది. కానీ మేం ఒప్పుకోం. మేము పోటీ చెయ్యం, ఎవరికీ మద్దతివ్వం.’’ అంటూ సిర్సా చేత బహిరంగంగా ప్రకటింప చేశాడు.

అసలే ఆప్‌తో పోటీ క్లిష్టంగా ఉంది. ఈ అకాలీ దళ్‌తో తగవు పెట్టుకుంటే శిఖ్కు ఓట్లు పోతాయేమోనని బిజెపికి భయం వేసింది. అందువన నడ్డా పార్టీ అధ్యక్షుడు కాగానే సుఖ్‌బీర్‌ బాదల్‌ను పిలిచి మంచీచెడ్డా మాట్లాడుకున్నారు. బిజెపి అకాలీ దళ్‌ చీలిక వర్గంతో భవిష్యత్తులో పొత్తు పెట్టుకోనని హామీ యిచ్చిందో ఏమో కానీ సమావేశం అవగానే జనవరి 28న సుఖ్‌బీర్‌ ప్రెస్‌మీట్‌లో ‘‘మా రెండు పార్టీలది రాజకీయ బంధం కాదు, భావోద్వేగాలకు సంబంధించినది. పంజాబ్‌ కోసం, దేశం కోసం మేం యిద్దరం కలిసి పనిచేస్తాం. మా మధ్య యీమధ్య కమ్యూనికేషన్‌ గ్యాప్‌ వచ్చింది. ఇప్పుడు సర్దుకుంది.’’ అని ప్రకటించాడు. బిజెపి తమ పక్షానే ఉందన్న ధీమాతో పంజాబ్‌ తిరిగి వచ్చి ఫిబ్రవరి 2న ధిండ్సాను, కుమారుణ్ని పార్టీలోంచి తొలగిస్తూ ప్రకటన చేశాడు. వాళ్లు పార్టీకి వెన్నుపోటు పొడుస్తున్నారని ఆరోపించాడు. రాష్ట్రమంతా కాంగ్రెసుకు వ్యతిరేకంగా ర్యాలీలు నిర్వహిస్తూ పార్టీ క్యాడర్‌ను తమతో ఉంచుకోవాలని ప్రయత్నాలు ఆరంభించాడు. వారి ప్రత్యర్థులు పోటీ ర్యాలీను ఏర్పాటు చేయడంలో మునిగారు.

దిల్లీ ఎన్నికలు ఫిబ్రవరి 8న ముగిసాయి. 11న ఫలితాలు వస్తాయి. ఎగ్జిట్‌ పోల్స్‌ చూస్తూంటే బిజెపికి 20 లోపే వచ్చేట్టున్నాయి. వాటిల్లో అకాలీ నాలుగు స్థానాలు ఉంటే అకాలీ దళ్‌తో స్నేహం కొనసాగుతుంది. లేకపోతే అకాలీ పని అయిపోయిందని తోచి వాళ్ల ప్రత్యర్థి వర్గంతో చేతులు కలిపే ఆలోచన చేయవచ్చు. (ఫోటో- నడ్డా, సుఖ్ బీర్ బాదల్) - ఎమ్బీయస్‌ ప్రసాద్‌ (ఫిబ్రవరి 2020)

|  |  |  |  |  |
| --- | --- | --- | --- | --- |
| ఫిబ్రవరి 2020 టాబ్లాయిడ్‌కై          ఎమ్బీయస్‌: కేంద్రం జోక్యం చేసుకోవాలా?    అమరావతి ఆందోళన చేసిచేసి టిడిపి కాళ్లు పీకుతున్నాయి. కేంద్రం బూచి చూపి జగన్ని బెదిరించ బోయారు. ‘ఎక్కడ ఉన్నా, ఏమైనా నీ సుఖమే కోరుతున్నా, అందుకే పార్టీ వీడి వెళ్లా...’ అని పాట పాడుకునే సుజనా చౌదరి చేత ‘కేంద్రం ఊరుకోదు, ఖబడ్దార్‌’ అనిపించారు. ఆయన వెనకాలే నిలబడి జివిఎల్‌ నోట్లో నాలుక ఆడిస్తూ ‘అంతా ఉత్తిత్తిదే’ అనేశారు. దాంతో కన్నయ్య గారు ‘అయినను హస్తినకు పోయి చక్రం తిప్పవలె’ అన్నారు కానీ ఆశించిన రీతిలో ఏ ప్రకటనా రాలేదు. ఓపిక పట్టలేని గల్లా కేంద్రాన్ని గల్లా పట్టుకుని అడిగేశారు ` కలగజేసుకుంటారా లేదా అని. కేంద్రం తొణక్క, బెణక్క, సణక్క చెప్పేసింది  -కోం అని. దాంతో యిప్పుడు పార్టీపరంగా నెగ్గుకు వద్దామని చూస్తోంది టిడిపి. ఉద్యమనాయకత్వం వహించమని బిజెపిని అడుగుతోంది. ఎందుకీ అవస్థ అంటే పరిస్థితి అలా దాపురించింది పాపం.  **ఎంతెంత దూరం? -** ఉద్యమం మొదలై 50 రోజు దాటింది. ఫలితం  కనుచూపు మేరలో ఆనటం లేదు. రాజధాని కదిలించవద్దు అంటున్నారు రైతు. ‘అబ్బే, నేనెక్కడ కదిలించాను, లెజిస్లేటివ్‌ రాజధాని అక్కడేగా ఉంటుంది’ అంటున్నాడు జగన్‌. ‘అది ఒకటే కాదు, తక్కిన రాజధాను లు అక్కడే వుండాలి. ఒట్టి రాజధానే కాదు, ‘కాశీపట్నం చూడర బాబూ’లో బాబు చూపించిన రంగు మేడలన్నీ వెలవాలి’ అంటున్నారు వీళ్లు. ‘డబ్బెక్కడుంది? బాబు వల్లే కాలేదు. ఎక్కడ ఖర్చు తక్కువౌతుందాని చూసుకుని, అక్కడక్కడ సర్దుతున్నా’ అంటున్నాడు జగన్‌. ఎన్నాళ్లు వాదించినా దీనికి అంతేముంది? పరిష్కారమేముంది? అందుకే రైతులు.. అన్నదాతలు.. త్యాగమూర్తులు.. వాళ్ల పొట్ట కొడితే ఎలా? అనే సెంటిమెంటు మీదే కథ నడుపుతున్నారు. ఎన్నో ఆశతో కోట్ల కొద్దీ పెట్టుబడి పెట్టాం, యిప్పుడెలా? అనే యిన్వెస్టర్ల పేర ఉద్యమం చేయలేరు కదా!  ‘మొండివాడు రాజు కంటె బలవంతుడు’ అని సామెత. ఇక్కడ మొండివాడే రాజు అయినప్పుడు డబుల్‌ వ్హామీ. జగన్‌ చలించటం లేదు. తన పని తను చేసుకుని పోతున్నాడు. జీఓలతోనే ఆఫీసు తరలిస్తున్నాడు. వాట్‌ నెక్స్‌ట్‌? అనేది టిడిపి సమస్య. అస్త్రాలన్నీ దాదాపుగా అయిపోయినట్లున్నాయి. కోర్టు మీదే ఆశ. మహా అయితే ఏదో ఒక న్యాయమూర్తి రాజధానిని తరలించడానికి వీల్లేదు అనవచ్చు. ఏ చట్టం కింద, ఏ పూర్వ ఉదాహరణ ఉటంకించి వీల్లేదంటున్నావు అని ప్రభుత్వం అడగవచ్చు. సుప్రీం కోర్టుకి అప్పీలు కి వెళ్లవచ్చు. రాజ్యాంగంలో దీని గురించి రాయలేదు. శివరామకృష్ణన్‌ రిపోర్టు ఒకటి ప్రభుత్వానికి అంది వస్తుంది. అక్కడైతే   అప్పివ్వనన్న ప్రపంచ బ్యాంకు ప్రకటన కూడా ఉపకరిస్తుంది. పర్యావరణ సంస్థల రిపోర్టులు ఎలాగూ ఉన్నాయి.  **నష్టపోయిన రైతులెందరు?**- ఇవన్నీ తిరస్కరిస్తూ ఒకవేళ కోర్టు ‘మూడు రాజధానుల ఐడియా నాన్సెన్స్‌, నో’ తరలింపు’ అని గట్టిగా చెప్పినా, ‘ఇక్కడి రైతు వాళ్ల కూతుళ్లకు భారీ కట్నా లు యిచ్చేందుకు వీలుగా అద్భుత నగరాన్ని కట్టు’ అని చెప్పగలదా? ఆ అద్భుతనగరం వెలవనప్పుడు ఒట్టి రాజధాని పేర నాలుగు బిల్డింగులు మాత్రమే ఉంటే లాభమేమిటి? నయా రాయపూర్‌, కొత్త భువనేశ్వర్‌లో భూములున్నవారు ఏమైనా బావుకుంటున్నారా? ఈ తరహా ఆలోచనలు రైతులకు వస్తూండవచ్చు. నిజానికి 28 వేల మంది రైతుల్లో తమకు ఎలాట్‌ అయిన వాటిని అమ్ముకోనివారు 6 వేలే మిగిలారని బుగ్గన అసెంబ్లీలో లెక్కలు చెప్పారు. తక్కినవారికి బాగానే ఆదాయం వచ్చి వుండాలి. నేను విన్న కేసులో 450 చ.గ. కమ్మర్షియల్‌ స్థ లం 1.20 కోట్లకు అమ్ముడుపోయింది. ఇది కాక 1000 చ.గ. నివేశన స్థలం యిచ్చారు. దాన్ని ఏకాండీగానో, విడివిడిగానో అమ్మి వుంటే మరో 80 లక్షలు వచ్చి ఉండవచ్చు. అంటే రెండు కోట్లు అన్నమాట. ఇది యావరేజి ఫిగరు. కొందరికి ఎక్కువ వచ్చి వుండవచ్చు, మరి కొందరికి తక్కువ వచ్చి వుండవచ్చు.  ఎకరా-రెండు ఎకరాల లోపలున్న రైతు 86% మంది ఉన్నారని ఆంధ్రజ్యోతి రాసింది. అంత చిన్నస్థాయిలో చేసేది కిట్టుబాటు వ్యవసాయం కాదు. పెద్దగా ఏమీ మిగలదు. అలాటప్పుడు తమకు ఎలాట్‌ చేసిన భూమును అమ్ముకుని ఎకరాకు రూ. 2 కోట్లు సంపాదించినపుడు రైతు సంతోషంగానే ఉంటాడు. ఎన్నేళ్లు చెమటోడిస్తే అంత సమకూరుతుంది? తమకు ఎలాట్‌ అయినవి అమ్ముకోకుండా ఉన్న రైతుల్లో ఆందోళన వుండడం సహజం. ఎక్కువ వస్తుందని ఆశ పడకుండా, అప్పుడే అమ్మేసుకోవాల్సింది అనే బాధ తినేస్తుంది. కానీ యీ 6 వేలమంది రిజిస్టర్‌ చేయించుకోని వాళ్లన్నమాట. వీళ్లల్లో కొందరు బయానా తీసుకుని, ఎగ్రిమెంట్లు రాసుకుని ఉన్నారేమో మనకు తెలియదు. అలాటి కేసుల్లో మారిన పరిస్థితుల కారణంగా అవతలి వాళ్లు తక్కిన సొమ్ము యిచ్చి రిజిస్టర్‌ చేయించుకోవడం కంటె అడ్వాన్సు  వదులుకోవడం మంచిదనుకోవచ్చు. అలా అయితే వీళ్లకు ఆ డబ్బూ మిగుతుంది, భూమీ మిగుతుంది.  **రైతుల్లో చీలిక!? -** ఇది కాక వీళ్లందరికీ ప్రభుత్వం రైతు కూలీ పరిహారం కింద, భూమి పరిహారంగా యిచ్చే సొమ్ముంది. దాన్ని పెంచుతామంటున్నారు, మరిన్ని ఏళ్లు యిస్తామంటున్నారు. ఇంకేం మరి? ఇలాటి కారణాల వలనే ఉద్యమం నిదానంగా సాగుతోంది. అన్నంముద్ద కోసం జరిగే పోరాటం వేరు, ఐస్‌క్రీము కోసం జరిగే అడిగే తీరు వేరు. అసలైన ఆక్రోశమంతా ఎగబడి పెట్టుబడి పెట్టినవాళ్లది. వాళ్లే టిడిపిపై ఒత్తిడి పెడుతున్నారు ఏదో ఒకటి చేయండి, తరలింపు ఆపండి అంటూ. లేకపోతే మూడు రాజధానుల విషయం యింత చర్చనీయాంశం అయ్యేది కాదు. అమరావతి ఉద్యమానికి సాక్షి తప్ప మీడియా అంతా మద్దతిచ్చింది. వైసిపి తప్ప అన్ని పార్టీలు మద్దతిచ్చాయి. ఇంతకంటె యింకేం చేయాలి అని టిడిపి వారు ఎదురు ప్రశ్నించవచ్చు.  జై ఆంధ్ర ఉద్యమం 6 నెలలు సాగింది. ఇందిరా గాంధీ మొండికేసి కూర్చోవడంతో చివరకు చప్పబడింది. తెలంగాణ ఉద్యమం ఏళ్ల తరబడి సాగింది. సోనియా మొండికేసినంత కాలం ఏమీ జరగలేదు. చల్లబడింది అనుకున్నాక తన స్వప్రయోజనాల కోసం యిచ్చింది తప్ప ఉద్యమానికి భయపడి కాదు. మొదటిది 13 జిల్లాల్లో సాగితే రెండోది 10 జిల్లాల్లో సాగింది. ఇప్పుడీ ఉద్యమం 2 జిల్లాలకే పరిమితం. అందువలన రాష్ట్రం అట్టుడికి పోవడం లేదు. ఉద్యమకారులు విజయవాడను దిగ్బంధం చేసి ఉంటే అప్పుడు దాని ప్రభావం దేశమంతా ఫీలయేది. ఉద్యమం సంగతి దేశప్రజలు చర్చించేవారు. కానీ టిడిపికి అంత శక్తి ఉన్నట్లు తోచటం లేదు. కొన్ని గ్రామాల్లోనే నడపగలుగుతోంది. కవరేజి కోసం టీవీ కెమెరా వాళ్లు తప్ప తక్కినవాళ్లు వెళ్లనక్కరలేని ప్రాంతాల్లో ఉన్నాయవి. ప్రజాజీవితం యథావిధిగా సాగిపోతోంది.  ఆ ప్రాంతాల రైతుల్లో చీలిక తెచ్చేందుకు వైసిపి ప్రయత్నిస్తోంది. జగనే మా దగ్గరకు వచ్చి మాట్లాడాలి అని భీష్మించుకుని కూర్చున్న రైతులను వదిలేసి, తక్కినవారిని తన వద్దకు రప్పించుకున్నాడు జగన్‌. ఊళ్ల వారీగా పథకాలు  ప్రకటించి వాళ్లను ఆకట్టుకుంటున్నాడు. రైతులు - ముఖ్యంగా రాజకీయంగా చైతన్యవంతంగా ఉండే అక్కడి రైతులు- అమాయకులు కారు. వాళ్లూ పేపరు చదువుతున్నారు, టీవీలు చూస్తున్నారు.  వాళ్లకు తెలుసు - రాష్ట్రం దగ్గర డబ్బు లేదు, కేంద్రం యివ్వటం లేదు, తమకు గత ప్రభుత్వం రాసిచ్చిన ఒప్పందాల్లో ఫలానా తేదీలోగా డెవలప్‌ చేస్తామని లేదు, అందువలన చేస్తాంచేస్తామంటూ యీ ప్రభుత్వం ఏళ్లూపూళ్లూ గడిపేయవచ్చు. టిడిపి మళ్లీ ఎన్నటికి అధికారంలోకి వచ్చేనో, ఎప్పుడు కట్టేనో! కాబట్టి యిప్పటికిప్పుడు వచ్చే లాభాలు  చూసుకుందాం అని గ్రామవాసులు అనుకుంటే వైసిపి వలలో పడతారు. ఉద్యమం  పూర్తిగా నీరు కారుతుంది.  **రావమ్మ కేంద్ర లక్ష్మి, రావమ్మా..** - ఇదంతా చూసి టిడిపి భయపడుతోంది. కేంద్రాన్ని యిన్‌వాల్వ్‌ చేద్దామని చూస్తోంది. కేంద్రం తలచుకుంటే ఏమైనా చేయగదు, తరలింపు ఆపేయగలదు, జగన్‌కు మొట్టికాయలు వేసి కట్టడాలు కట్టించేయగలదు అని ఉద్యమకారులను ఊదరగొడుతోంది. కేంద్రం మిథ్య అన్నాడు ఆ పార్టీ వ్యవస్థాపకుడు ఎన్టీయార్‌. రాష్ట్రానికి సిబిఐని రానివ్వమన్నాడు ప్రస్తుత అధ్యక్షుడు. కేంద్రం ఐటీ, ఈడీ దాడుల ద్వారా ఆంధ్రులపై దాడి చేసిందనీ అన్నాడు. రాష్ట్రప్రభుత్వ హక్కులలో కేంద్రం జోక్యం చేసుకోకూడదని గురించి అనేకసార్లు నినదించిన టిడిపి యిప్పుడు కేంద్రాన్ని రారమ్మని పిలుస్తోంది. మూడు రాజధానులను అడ్డుకోండి, రాజధాని తరలింపు ఆపండి, శాంతిభద్రతలకు లోపం జరిగిందనే మిషతో జగన్‌ ప్రభుత్వాన్ని రద్దు చేయండి అని విన్నపాలు చేస్తోంది.  గతంలో సంస్థానాధీశులు ఇంగ్లీషు వారిని, ఫ్రెంచ్‌ వారిని యిలాగే పిలిచేవారు. ఓ రాజు చనిపోగానే, గద్దె కోసం కొడుకులు తమలో తాము కలహించుకుని బయటివారి మద్దతు కోసం చూసేవారు. అన్నగారు ఇంగ్లీషు వాళ్లని ఆశ్రయిస్తే, తమ్ముడు ఫ్రెంచ్‌ వాళ్ల దగ్గరకు వెళ్లేవాడు. వీళ్ల తరఫున వాళ్లు యుద్ధాలు చేసేవారు. నెగ్గినవాడు కొత్త రాజు నుంచి కొంత ప్రాంతం రాయించుకుని, కొన్ని హక్కులు సంపాదించుకునేవారు. తమిళనాడులో డిఎంకె ప్రాంతీయపార్టీగా అవతరించి, కాంగ్రెసును తరిమికొట్టింది. కొన్నాళ్లకు డిఎంకె చీలింది. ఎడిఎంకె, డిఎంకెలు అవతలివాళ్లను అణచడానికి కాంగ్రెసుతో పొత్తు పెట్టుకోసాగాయి. కొంతకాలానికి బిజెపి జాతీయస్థాయిలో బలపడ్డాక, అదీ యిదే ఆట ఆడింది. ఇప్పుడు ఆంధ్రలో టిడిపి-వైసిపి-బిజెపిల మధ్య యిదే ఆట సాగుతోంది. మొన్నటిదాకా బిజెపిని నానా తిట్లూ తిట్టిన టిడిపి యిప్పుడు వైసిపిపై పోట్లాడడానికి కలిసి రావాని కోరుకుంటోంది. పోరాటం అయిపోయాక మళ్లీ మీకు మీరే-మాకు మేమే అనవచ్చని ఆశ.  బిజెపి అధిష్టానాన్ని ఎప్రోచ్‌ కాలేరు కాబట్టి అక్కడున్న ‘మనోడు‘ను వాడారు. కానీ కేంద్రం ప్రత్యేక హోదా యిస్తుంది, యిస్తోంది, యిస్తూనే.. వుంది అంటూ చెప్పిన కబుర్ల వలన సుజనా చౌదరి పరపతి తిరపతికి వెళ్లింది. బిజెపి తన అధికార ప్రతినిథి జివిఎల్‌ చేత వెంటనే కౌంటర్‌ యిప్పించేసింది - కేంద్రం కలగజేసుకోదు అంటూ. దాంతో కొన్నాళ్లు తగ్గినా సుజనా యీ మధ్య ‘సరైన సమయంలో కేంద్రం సరైన నిర్ణయం తీసుకుంటుంది’ అంటూన్నారు. ఇది తెలంగాణ ఉద్యమసమయంలో కాంగ్రెసు ఎంపీ లు అరగదీసి, దీసి అవతల పడేసిన ఆకురాయి. దాంతో ప్రజలు నమ్మటం లేదని గ్రహించిన టిడిపి రకరకాలుగా కేంద్రాన్ని రెచ్చగొడదామని చూస్తోంది. ‘రాష్ట్రంలో యింత ఘోరం జరుగుతూంటే కేంద్రానికి ఏమీ పట్టదా? ఆంధ్రులు అడుక్కుతిన్నా పట్టించుకోదా? ప్రధాని శంకుస్థాపన చేసిన చోట రాజధాని కట్టకుండా మరో చోట కడితే ఎలా? మీరిచ్చిన రెండున్నర కోట్ల నిధులు వ్యర్థమౌతున్నా మీకేమీ ఖాతరు లేదా? ఈ ఘోరకలిని ఆపవలసిన బాధ్యత విస్మరించారా?’ అని నిలదీసింది.  **నిమ్మకు నీరెత్తిన కేంద్రం** -  అయినా కేంద్రం కిమ్మనలేదు. తాము శంకుస్థాపన చేసిన చోటల్లా నిర్మాణం జరిగి తీరుతుందని ఏ నాయకుడూ అనుకోడు. అయితే మంచిదే, కాకపోతే సరే అన్నట్లుగా ఉంటారు. ప్రభుత్వం మారినా, మంత్రి మారినా, పాత శంకుస్థాపన రాయి తీసిపారేసి కాస్త అవతల మరో శంకుస్థాపన చేసిన సందర్భాలు ఉన్నాయి. ఏదైనా ప్రాజెక్టు ఫైనల్‌గా తయారై ఆవిష్కరించేటప్పుడు ఉన్నవాడికి వచ్చిన ఖ్యాతి శంకుస్థాపన చేసినవాడికి రాదు. రాజకీయాల్లో యివన్నీ సహజం. అందువలన వాళ్లు నిర్లిప్తంగానే ఉంటారు తప్ప వూరికే సెంటిమెంటల్‌ అయిపోరు. పైగా వాళ్లిచ్చిన నిధులతో కట్టిన బిల్డింగు కూల్చేయటం లేదు. సెక్రటేరియట్‌కు కాకపోతే మరోదానికి వాడతారు. కాదు, సెక్రటేరియట్‌కే వాడాలి అని నిబంధన పెడితే, అయితే గత ప్రభుత్వం పంపిన 52 వేల కోట్ల ప్రతిపాదన సంగతి ఏమిటి? వాటికి నిధులు పంపండి అనవచ్చు రాష్ట్రప్రభుత్వం. ఎందుకొచ్చిన గొడవ అని మెదలకుండా కూర్చుంది కేంద్రం.  అమరావతి జెఎసి రైతుబృందాన్ని దిల్లీకి తీసుకెళితే పెద్ద తలకాయలేవీ తలతిప్పలేదు. కిషన్‌ రెడ్డి రాష్ట్ర బిజెపి పాటే పాడాడు. ఏ అధికారమూ లేక ఉపరాష్ట్రపతిగా మగ్గుతున్న వెంకయ్య నాయుడుగారు. ‘ఉండవయ్యా, నేనూ బోలెడు యిన్వెస్టు చేశానక్కడ, నా గోడు ఎవడితో చెప్పుకోను?’ అని వుంటారు. ఆంధ్ర నుంచి రాజ్యసభకు వెళ్లారు కాబట్టి తప్పక, నిర్మలా సీతారామన్‌ గారు ఆ మధ్య పవన్‌కు దర్శనమిచ్చినా ‘అమరావతి నిర్మాణాలకై యీసారి బజెట్‌లో లక్ష కోట్లు కేటాయిస్తాను, అవి ఖర్చు పెట్టచ్చుగా, హన్నా ఆగండి జగన్‌ను అడుగుతా’ అని ధైర్యం చెప్పినట్లూ లేదు.  **రాష్ట్ర బిజెపిపై గురి -** కేంద్ర బిజెపి వాళ్లతో పని కావటం లేదని గ్రహించిన టిడిపి యిక రాష్ట్ర బిజెపి వాళ్లపై పడింది. ‘‘మీకు ఒక స్పష్టమైన విధానం లేదు. మీ నాయకులు ప్రాంతాలవారీగా విడిపోయి మాట్లాడుతున్నారు.’’ అని నిందించింది. ఆ మాట వాస్తవమే కావడంతో తర్జనభర్జన పడి కొన్ని రోజుల తర్వాత బిజెపి ‘‘హైకోర్టు కర్నూలులో పెట్టాలని మా పార్టీ విధానం. అదే విధంగా అమరావతిని రియల్‌ ఎస్టేటు వెంచర్‌గా మార్చేశారని మా మానిఫెస్టోలో చెప్పినా, ఒకసారి రాజధానిగా అంగీకరించారు కాబట్టి, అక్కడే కొనసాగించాలని మా ఉద్దేశం.’’ అని ప్రకటించి ఊరుకుంది. అమరావతిలో చిన్న స్థాయిలో ఉద్యమాలతో సరిపెట్టుకుంటోంది. గుంటూరు వాస్తవ్యులు కన్నా లక్ష్మీనారాయణ ఒకరే కాస్త అడావుడి చేస్తున్నారు. అది టిడిపికి చాలటం లేదు.  ‘అలా అని ఊరుకుంటే ఎలా? మీ దిల్లీ నాయకులకు చెప్పి, యీ అన్యాయాన్ని ఆపండి. మీ నాయకుడు..,, మీరు స్తుతించే మోదీ.., మీ మోదీ... శంకుస్థాపన చోటు, గుక్కెడు నీళ్లు, గుప్పెడు మట్టి తెచ్చి యిచ్చిన చోటు నామరూపాలు లేకుండా పోతూంటే చీమ కుట్టినట్లు లేదా? ఇదేనా మీ రాజభక్తి? మీరు తెలుగువాళ్లు కారా? తెలుగు రాష్ట్రం నాశనమై పోతూ వుంటే మనసు చివుక్కుమనటం లేదా? హోదా ఎలాగూ యివ్వలేదు, కనీసం మా ప్రాంతానికి రాజధాని లేకుండా చేస్తారా? మిమ్మల్ని ఖాతరు చేయకుండా, మాటవరసకైనా ఓ మాట అడక్కుండా రాజధాని మార్చేస్తూంటే చూస్తూ ఊరుకుంటారా? రోషం లేదా? ఉక్రోషం కలగటం లేదా? మీ లెక్కేమిటి అన్నట్లు ప్రవర్తిస్తున్న జగన్‌కు గట్టిగా బుద్ధి చెప్పరా? మూడు రాజధాను లనగానే పెట్టుబడులు హూష్‌కాకీ అని ఎగిరిపోతున్నాయి. ఆంధ్ర ఎలా పోయినా మీకు ఫర్వాలేదా? ఎంతసేపూ ఉత్తర భారతమే తప్ప మీకు దక్షిణ భారతం పట్టదా? ఇలా అయితే యీ రాష్ట్రంలో మీరు ఎప్పటికైనా ఎదగగలరా?’ అని రకరకాలుగా ఊదరగొట్టేస్తున్నారు.  అయితే బిజెపి దక్షిణభారత ప్రతినిథి జివిఎల్‌ ఏపాటి శషభిషలు లేకుండా చెప్పేశారు - ‘‘మమ్మల్ని అడిగితే బాగుండేది. కానీ అప్పుడు మీరూ అఖిలపక్షం వేయలేదు. ఇప్పుడు వీళ్లూ వేయలేదు. శివరామకృష్ణన్‌ కమిటీ రిపోర్టు తుంగలోకి తొక్కి మీ నారాయణ కమిటీ రిపోర్టు అమలు చేసినప్పుడు యిదేమిటి అని అడగలేదు. ఇప్పుడు వీళ్లు మరో కమిటీ రిపోర్టు అంటూ మార్చేస్తున్నారు. రాజధాని రాష్ట్రపరిధిలో అంశం. రాజధాని గురించి పాత జీవో శిలాశాసనం కాదు. దాని కెంత విలువుందో కొత్తదానికీ అంతే ఉంటుంది. కాదంటూ మేం కలగచేసుకుంటే మీరే గగ్గోలు పెడతారు. ప్రభుత్వం తరఫున మేం అప్పుడు మూసుకున్న నోరు యిప్పుడూ తెరవం. రాష్ట్రప్రభుత్వం చేసినదానికి అప్పుడూ తల వూపాం, యిప్పుడూ వూపుతాం. ఇక పార్టీ తరఫునంటారా, మా స్టాండ్‌ మేం చెప్పేశాం.’’ అని. మీరు మా భుజంపై తుపాకీ పెట్టి కాలుద్దామంటే సరేననడానికి మేం సిద్ధంగా లేం అన్నట్లు తోచింది.  **‘మీరు పెద్దన్నలు, మేం తమ్ముళ్లం’ -** ఇది పద్ధతి కాదని టిడిపి యిప్పుడు సముద్రలంఘనానికి ముందు హనుమంతుల వారిని పొగిడినట్లు బిజెపిని పొగడడం మొదుపెట్టింది. ఎన్నికలకు ముందు ‘ఎవడు వాడు, ఎచటివాడు, యిటు వచ్చిన బిజెపి వాడు, వాడికి యిక్కడేం పని? మా ప్రాపకంతో నాలుగు ఓట్లు, సీట్లు తెచ్చుకుని యిప్పుడు మాకే శఠగోపం పెడతారా? అసలా పార్టీకి యిక్కడ ఉప్పూపత్రి ఉందా? ఆ జాతీయపార్టీకి ప్రాంతీయ అవసరాలు తెలుసా?’ అంటూ యీసడించిన బిజెపిని హఠాత్తుగా విశ్వరూప సందర్శనం వేళ కృష్ణుణ్ని అర్జునుడు చూసిన యాంగిల్‌లో చూడసాగారు.  ‘‘మీరే ఉద్యమనాయకత్వం వహించండి. మాకు ఏ రాజకీయప్రయోజనమూ అక్కరలేదు. మీ అమిత్‌ షాను యిక్కడకు రప్పించండి. ముందువరుసలో నిలబడమనండి, మేం వెనక్కాల నడుస్తాం. మీరు పెద్దన్న పాత్ర వహించండి. మమ్మల్ని తమ్ముళ్లగా భావించండి. మేం ఎన్టీయార్‌ను అన్నగా గౌరవిస్తూ, తక్కిన వారందరమూ తమ్ముళ్లగా భావించుకుంటాం. ఎన్టీయార్‌ అన్న అయితే ఇప్పుడు పెద్దన్న అమిత్‌ షా మాకు.’’ అని వేడికోళ్లు మొదలుపెట్టారు. దాదాపు నాలుగు దశాబ్దాల ప్రాంతీయ పార్టీ, ప్రభావిత రెండు జిల్లాలో ఎంతో బలమున్న పార్టీ, గత 50 రోజులగా శ్రమకు, ఖర్చుకు వెనకాడకుండా ఉద్యమం నడుపుతున్న పార్టీ, యిలా లీడర్‌షిప్‌ను ఒక జాతీయపార్టీకి, మొన్నటిదాకా దాన్నీ, దాని నాయకత్వాన్నీ బండబూతులు తిట్టిన పార్టీకి, యిలా ఉద్యమనాయకత్వం అప్పగించడమేమిటి? రాజకీయప్రయోజనాల కంటె ఆర్థిక ప్రయోజనాలే ఎక్కువై పోయాయని దాని అర్థం కాదా!  ఈ ఉచ్చులో పడడానికి బిజెపి సిద్ధంగా లేదు. అసలే బాబు యిస్టరీ అంతంత మాత్రం. యూజ్‌ అండ్‌ త్రో వస్తువులకు బ్రాండ్‌ అంబాసిడర్‌. ఈ అమరావతి ఉద్యమం సక్సెసయితే గియితే ఆ క్రెడిట్‌ను తన మీడియా ద్వారా తన ఖాతాలోకి వేయించేసుకుంటారని తెలుసు. ఈ భాగ్యానికి తక్కిన 11 జిల్లాల్లో పార్టీ క్యాడర్‌ను అసంతృప్త పరచడం దేనికి? వాళ్ల బదులు తాము శిలువెక్కడం దేనికి? పైగా రాజధాని ఎక్కడ వస్తుందో ముందస్తుగా బాబు తన పార్టీ వాళ్లకు  చెప్పుకున్నారు తప్ప బిజెపి వాళ్లకు కాదు కదా! అప్పుడు గుర్తుకు రాలేదు కానీ యిప్పుడు గుర్తుకొచ్చామా? అని వాళ్లనుకున్నారు. అందుకే జివిఎల్‌ కాస్త కటువుగానే ‘‘మేం పెద్దన్న పాత్ర పోషిస్తే, ప్రధాన ప్రతిపక్షం దద్దమ్మ పాత్ర పోషిస్తుందా?’’ అని అనేశారు. చేస్తేగీస్తే మీరే చేయండి, ఇది మీరు చేసిన మెస్‌. చితిలో కాలే గింజల్ని మా చేత్తో తీయించాలని చూడకండి అని స్పష్టం చేశారు.  ఇక టిడిపికి ఏమీ పాలుపోవటం లేదు. బిజెపి రానంటోంది కాబట్టి ‘కుడి ఎడమైతే పొరపాటే లేదోయి’ అనుకుని సిపిఐను పిల్చుకుని వచ్చింది. ఆ రామకృష్ణగారు ఏదేదో మాట్లాడి వెళ్లారు. కమ్యూనిస్టులు కలిసి వచ్చినా రాకపోయినా ఒకటే అని పవన్‌ కళ్యాణ్‌ గారి నడిగినా చెప్తారు. గుడ్డి కన్ను మూసినా, తెరిచినా ఒకటే. ‘కో వాడిస్‌’ (ఎటు వెళ్తున్నాం?) అనే స్థితిలో ఉంది టిడిపి. ప్రశాంత్‌ కిశోర్‌ను సలహాదారుగా పెట్టుకుంటే మంచిదేమో! దిల్లీ ఎన్నికలయిపోయి ఖాళీగా ఉన్నాడు. ఆంధ్రజ్యోతి రాధాకృష్ణ గారు చెప్పినది నిజమైతే చంద్రబాబు వంటి ఉత్తముణ్ని దుష్టదుర్యోధనుడిగా, కులాభిమానిగా చిత్రీకరించి, ఒంటి చేత్తో ఓడించి, ఆంధ్రులకు అన్యాయం చేశాననే పశ్చాత్తాపాగ్నిలో రగులుతూ, కుములుతూ ఉన్నాడు. బాబు అడిగితే ఉచితంగా వచ్చి సేవలందించవచ్చు! - **ఎమ్బీయస్‌ ప్రసాద్‌ (ఫిబ్రవరి 2020)**   |  |  | | --- | --- | |  |  | |  |  |

ఫిబ్రవరి 2020 ఎమ్బీయస్‌: గొల్లపూడి ‘‘కళ్లు’’

ఇటీవలే కాలం చేసిన బహుముఖ ప్రజ్ఞాశాలి గొల్లపూడి మంచి నటుడే కాక, గొప్ప రచయిత కూడా. ఆయన పాండిత్యం అపారం. దేశవిదేశాల రచనలను, నాటకాలను, సినిమాలను ఔపోసన పట్టి, వాటిని ఎలా ఎడాప్ట్‌ చేసుకోవాలో తెలిసినవారు. కథ, నవల, నాటిక, నాటకం, సినిమా ఏదైనా సరే ఆయన అద్భుతంగా రక్తి కట్టించగలరు. ‘‘రాగరాగిణి’’ వంటి ఆయన నాటకాలు అనేకం ప్రసిద్ధి కెక్కాయి. ఆయన విశిష్ఠ నాటికలలో ‘‘కళ్లు’’ ఒకటి. 1975 సాహిత్య అకాడమీ బహుమతి పొందింది. ఇతివృత్తం చిన్నదే. ఐదుగురు గుడ్డివాళ్లు. వారిలో ఒక యువతి సీత, ముగ్గురు యువకులు - రంగడు, రాజీ, కరీం, ఒక పెద్దవయసాయన పెద్దయ్య ఉన్నారు. వీళ్లందరూ దాదాపు పాడుబడిన ఒక గుడి దగ్గర మురికి కాలువకు పక్కగా కాపురం ఉంటున్నారు. ముష్టి ఎత్తుకుని బతుకుతున్నారు. పూజారి బసవయ్య వాళ్లంటే ఆదరం చూపిస్తున్నాడు. వాళ్లకు కావలసిన సరుకును సింహాచలం అనే వ్యాపారి చౌక ధరలకే అందిస్తున్నాడు.

వీళ్లు రకరకాల విద్యలు ప్రదర్శించి డబ్బు సంపాదిస్తున్నారు. ఆ రోజు వీళ్ల దగ్గర కాస్త డబ్బు పోగుపడింది. ఆ ఊళ్లోకి ఒక డాక్టరు వస్తున్నాడు. చూపు వచ్చే అవకాశం ఉన్నవాళ్లకి చూపు తెప్పించగలడు. వీళ్ల దగ్గరున్న డబ్బంతా కలిపితే ఒకరికి చూపు వచ్చే అవకాశం ఉంది. ఎవరాని ఆలోచించారు. కొందరికి పుట్టుకతోనే కళ్లు లేవు, ఇంకోళ్లకి కళ్లల్లో నిప్పురవ్వలు పడి కళ్లు కాలిపోయాయి. ముసలాయన నా జీవితం రాలిపోతోంది, అక్కర లేదన్నాడు. రంగడికి మాత్రం పదేళ్లదాకా కళ్లుండి, కాస్త చదువు నేర్చుకుంటూంటే పిడుగుపాటు వలన చూపు పోయింది. వస్తేగిస్తే అతనికే రావాలి. కానీ రంగడు తనకు చూపు అక్కరలేదన్నాడు. ఇప్పటి బతుకే సుఖంగా ఉందన్నాడు. కానీ అందరూ ఒత్తిడి చేశారు - మాలో కాస్త హుషారైనవాడివి నువ్వే. కళ్లుంటే మా అందర్నీ కాపాడగలవ్‌ అని బతిమాలాడారు. చివరకు అతను సరేనన్నాడు.

వైద్యం జరిగింది, అతనికి కళ్లు వచ్చాయి. కానీ కళ్లు వచ్చినందుకు రంగడు సంతోషంగా లేడు. ఇన్నాళ్లూ ఎలా గడిపామో అతనికి తెలిసివచ్చింది. చెత్తకుప్పల మధ్య, పాచి పోయిన రొట్టెలు తింటూ, ఘోరమైన పరిస్థితుల్లో బతుకున్నట్లు అర్థమైంది. తన మనుషులంతా మురికిగా ఉంటూన్నట్లు తెలియవచ్చింది. అక్కడ యిమడడం కష్టమనిపించింది. ఇక్కడ మెలోడ్రామా ఎక్కువైంది. వాళ్లకు కళ్లు లేవు కానీ వాసన, రుచి అన్నీ తెలుస్తాయి కదా. మురికి కాలువ నుంచి వచ్చే వాసన తెలియనట్లు, పాచిపోయిన రొట్టెకు, మంచి రొట్టెకు రుచిలో తేడా తెలియనట్లు చూపించారు. ఎక్కడ చెత్తకుప్ప వుందో, ఎక్కడ లేదో తడిమి చూస్తే తెలియదా? కళ్లు వచ్చిన యితనికే యీ తేడాలు తెలిసినట్లు, తక్కినవాళ్లకు తెలియక యింకా అవే స్వర్గం అనుకుంటున్నట్లు చూపించారు.

అంతేకాదు, రంగడు యింకోటి కూడా గ్రహించాడు. తాము యిన్నాళ్లు మంచివాళ్లనుకున్న గుడి పూజారి, వ్యాపారి తమను మోసం చేస్తున్నారని తెలిసింది. ఇతనికి కళ్లు వచ్చి తమను కనిపెడుతున్నాడని తెలియగానే వాళ్లు తక్కినవాళ్లకు చెప్పవద్దంటూ లంచం యిస్తే నిశ్చింతగా పుచ్చుకున్నాడు. అదేమీ తెలియని తక్కిన గుడ్డివాళ్లు రంగడు తమను ఉద్ధరిస్తాడని ఆశ పెట్టుకున్నారు. ‘మీవి మురికి బతుకు, మీతో కలిసి వుండలేను’ అని చెప్పి అతను వేరే చోట ఉండసాగాడు. కొంతకాలానికి వీళ్లను అడ్డం పెట్టుకుని వ్యాపారం చేయసాగాడు. వీళ్లతో పాటు యింకా నకిలీ గుడ్డివాళ్లను పోగేశాడు. వాళ్లకు వచ్చినదంతా తీసేసుకుంటూ, రోజూ క్రమం తప్పకుండా ఏదో కాస్త విదిలిస్తున్నాడు. ఆ ఏరియాలో తక్కిన వాళ్లు ముష్టి ఎత్తకుండా బందోబస్తు చేశాడు.

వీళ్లు తమ త్యాగం వృథా అయినందుకు పెద్దగా బాధపడలేదు. ఎవడో పరాయివాడు దోచుకునే బదులు మనవాడే బాగుపడుతున్నాడు కదా అనుకుని ఊరుకున్నారు. మన కంటె తెలివైనవాడు, మనకు కష్టం వస్తే ఆదుకుంటాడు అనుకున్నారు. కానీ పోనుపోను రంగడి ఆలోచనలు పెడదోవ పట్టాయి. సీత అందం చూసి అనుభవించాలనే కోరిక పుట్టింది. ఆమెకు ఆశ చూపించబోతే ఒప్పుకోలేదు. చివరకు గుడిలోకి తీసుకెళ్లి బలాత్కారం చేయబోతే ఆమె త్రిశూలం చేత చిక్కించుకుని గుడ్డిగా పొడిచేసింది.

తీరా చూస్తే అది రంగడి కళ్లల్లో గుచ్చుకుని అతను శాశ్వతంగా గుడ్డివాడై పోయాడు. సీతపై అత్యాచారం చేయబోయాడని అర్థమయ్యి తక్కినవాళ్లు రంగణ్ని తన్నబోతే అతను గుడ్డివాడై పోయాడనే విషయం తెలిసింది. రంగడు పశ్చాత్తాపంతో కుమిలిపోతూ ‘మీరిచ్చిన అర్హతను నిలబెట్టుకోలేక పోయాను. మీ శ్రేయస్సును కాపాడలేక పోయాను. మీరిచ్చిన కళ్లను మీరే తీసుకున్నారు. ఇక్కడ ఉండలేను, వెళ్లిపోతాను’ అన్నాడు. వీళ్లు కరిగిపోయి, ఉండమని బతిమాలారు. ‘క్షమించే గొప్పతనం మీకున్నా దాన్ని భరించే శక్తి నాకు లేదు’ అంటూ అతను వెళ్లిపోయాడు. దీంతో నాటిక ముగిసింది.

కథలా చూస్తే సింపుల్‌గా అనిపించే యీ నాటికలో గొల్లపూడి ప్రజాస్వామ్యం నడుస్తున్న తీరును కళ్లకు కట్టినట్లు చూపించారు. అసలు మనకు నాయకవ్యవస్థ ఎలా వచ్చింది? ఒక సమూహంలోని ప్రజలు తామెవరికి వారు చిత్తమొచ్చినట్లు ప్రవర్తిస్తే రక్షించుకోవడం కష్టమని భావించి, తమలో బలవంతుడని ఎన్నుకుని, అతన్ని నాయకుడిగా పెట్టుకున్నారు. ‘నువ్వు వేటకి వెళ్లనక్కర లేకుండా మేం వేటాడి తెచ్చినదానిలో వాటా యిస్తాం, నువ్వు అందరినీ కనిపెట్టి ఉంటూ శత్రువు నుంచి రక్షించుకునే మార్గం చూపించు. నీ మాట అందరం శిరసా వహిస్తాం.’ అన్నారు. అదే రాచరికంగా మారి, తర్వాత ప్రజాస్వామ్యంగా పరిణమించింది. మనమంతా ఓట్లేసి నాయకుణ్ని గెలిపిస్తున్నాం. మన సౌఖ్యాలను కొన్ని వదులుకుని, అతనికి వసతులు కల్పిస్తున్నాం. అతను సమర్థుడని, నిజాయితీపరుడనే విశ్వాసాన్ని ఓటు ద్వారా వ్యక్తపరుస్తున్నాం.

కానీ ఒకసారి మనకంటె ఉన్నతస్థితికి ఎదిగిన తర్వాత అతనికి తను నడిచి వచ్చిన బాట అసహ్యంగా, తన జనమంతా హీనులుగా ఆనడం మొదలుపెట్టింది. పోనీ పాపమని వాళ్ల బతుకులు బాగుచేస్తున్నాడా? లేదే, అప్పటిదాకా దోచుకుంటున్న వారితో కలిసి దోచుకుంటున్నాడు. వాళ్లని అలాగే ఎదగనీయకుండా ఉంచి, వాళ్లని చూపించి డబ్బు గడిస్తున్నాడు. ఇలాటి వాడికి మనం ఎలాటి శిక్ష వేయాలి? నాటికలో యాక్సిడెంటల్‌గా నైనా కళ్లు వెనక్కి తీసేసుకున్నట్లు, మన విశ్వాసాన్ని ఉపసంహరించుకుని అతన్ని మామూలు స్థితికి తీసుకుని వచ్చేయాలి. అంటే కొన్ని వ్యవస్థల్లో ఉన్నట్లు మనకు ‘రీకాల్‌’ హక్కు ఉండాలి. ‘నీపై విశ్వాసం పోయింది, నువ్వు ప్రజాప్రతినిథిగా పనికి రావు’ అని చెప్పే సౌకర్యం ఉండాలి. ఇదీ రచయిత యిచ్చే సందేశం.

పేదల్లోంచి పైకి వచ్చినవాడు యింత దుర్మార్గంగా ప్రవర్తిస్తాడని చూపడం బొత్తిగా నాటకీయంగా ఉందనుకోవచ్చు కొందరు. కానీ మానవస్వభావం వింతైనది. అందరూ యిలాగే ఉంటారని చెప్పలేం కానీ కొందరైనా యిలాటి వాళ్లు ఉండరని అనలేం. కార్ల్‌ మార్క్‌స్‌ యజమానుల స్వభావాన్ని కరక్టుగానే విశ్లేషించాడు కానీ కార్మికుల స్వభావం దగ్గరకు వచ్చేసరికి పొరబడ్డాడు. ఒకసారి కార్మికులు అధికారంలోకి వస్తే, యజమానులుగా మారితే సాటి కార్మికుల పట్ల ఉదారంగా, న్యాయంగా ఉంటారని ఊహించాడు, ఆశించాడు. మానవస్వభావం ఎలా ఉంటుందో అంచనా వేయలేకపోయాడు.

యజమానులుగా మారిన కార్మికులు, తరతరాలుగా యజమానులుగా ఉన్నవారి కంటె దారుణంగా కార్మికుల పట్ల క్రూరంగా ప్రవర్తిస్తూ శ్రమ దోపిడీ చేయగలమని నిరూపించుకున్నారు. ప్రపంచ కార్మికులంతా ఏకమవుతారని, శారీరక శ్రమకు, బౌద్ధిక (బుద్ధికి సంబంధించిన) శ్రమకు మధ్య తేడా చెరిగిపోతుందని మార్క్‌స్‌ అనేసుకున్నాడు కానీ అవేమీ జరగలేదు. కార్మికులంతా తమలో తాము కలహించుకుంటూనే వున్నారు. వారిలోనూ వర్గాలు ఏర్పడ్డాయి.

తాడిత, పీడిత ప్రజల సంగతి కూడా అంతే. వారిలోంచి ఎదిగినవాడు వారిని ఉద్ధరిస్తాడన్న గ్యారంటీ లేదు. అణగారిన కులాల నుంచి పైకి వచ్చిన నాయకులెందరో తమవాళ్ల బాగోగులు పట్టించుకోరని, వాళ్లతో కలిసి తిరగడం న్యూనతగా భావించి దూరం పెడతారని, వారిని దోపిడీ చేస్తూ వచ్చిన పై కులాల వారితోనే భుజాలు కలుపుతారని ఆరోపణలున్నాయి. తమ కులం నుంచి మరొకడు ఎదిగి తనకు పోటీ రాకుండా, వారిని యథాస్థితిలో ఉంచడానికే ప్రయత్నాలు చేస్తారు.

మన దేశంలో ఎస్సీ నాయకులు అనేకమంది ఉన్నారు. దశాబ్దాల పాటు ఎస్సీ రిజర్వేషన్లు అమలు కాకుండా ఉంటే వీళ్లేం చేశారు? తక్కినవాళ్లూ ఎదిగి వస్తే తమ ప్రాధాన్యత తగ్గిపోతుందని భయం. హరిజన కార్డుతో ఎంతో ఉన్నతస్థితికి ఎదిగిన జగ్‌జీవన్‌ రామ్‌ తన అనుయాయిగా, బిహార్‌ నుంచి ఎంతమంది హరిజన నాయకుల్ని తయారుచేశారో లెక్క తీయండి చూదాం. తన కొడుక్కి వారసత్వం యిద్దామని చూస్తే అతను త్వరగానే పోయాడు, రాజకీయ వారసత్వం కూతురికి దక్కింది తప్ప పరాయివాళ్లు ఎవరికీ కాదు.

ఈ ‘‘కళ్లు’’ నాటిక ఎంతోమందిని మెప్పించింది. సినిమాగా తీస్తే బాగుంటుందని కె. బాలచందర్‌ ఆలోచించి కొంత కసరత్తు చేసి, ఒక చిన్న నాటికను రెండుంపావు గంటల సినిమాగా మార్చడం సాహసమే అనుకుని వదిలేశారు. కానీ ప్రముఖ ఛాయాదర్శకుడు ఎం.వి. రఘు తన స్క్రీన్‌ప్లే, ఫోటోగ్రఫీ, ఎడిటింగ్‌, దర్శకత్వంతో తెలుగులో ‘‘కళ్లు’’ (1988) సినిమా తీశారు. ఆ సినిమాకు నాలుగు నంది అవార్డులు వచ్చాయి కానీ ఆడలేదు. శివాజీరాజా, రాజేశ్వరి, గుండు హనుమంతరావు వగైరాలు వేషాలు వేశారు. సిరివెన్నెల పాటలు రాసి, ఒక పాట పాడారు కూడా. సంగీతం ఎస్పీది. దానిలో ఒక పాత్ర వేసిన హాస్యనటుడు ‘‘కళ్లు’’ చిదంబరం ద్వారా ఆ సినిమా గుర్తుండి పోయింది. కథకుడిగా నందీ ఎవార్డు వచ్చినా గొల్లపూడికి సినిమా నచ్చలేదు. - ఎమ్బీయస్‌ ప్రసాద్‌ (ఫిబ్రవరి 2020)

ఫిబ్రవరి 2020 ఎమ్బీయస్‌: అమితాబ్‌ (బచ్చన్‌) పేరుకి అర్థమేమిటి?

అమితాబ్‌ బచ్చన్‌ తండ్రి హరివంశరాయ్‌ బచ్చన్‌ కవి, సంస్కరణవాది. ఆయన తన కొడుక్కి బౌద్ధ దేవుళ్లలో ఒకరి పేరు పెట్టాడు. అదేమిటి గౌతమ బుద్ధుడు ఒకడే కదా అనుకోకండి. ఆగ్నేయాసియా దేశాల్లో, చైనాలో, జపాన్‌లో, టిబెట్‌లో, అజంతా, ఎల్లోరా గుహల్లో చాలా చోట్ల బౌద్ధాలయాల్లో విగ్రహాలు కనబడతాయి. అవి ఎవరివో తెలియవు. కింద ఏదో పేరుంటుంది, మైత్రేయ, పద్మపాణి.. అని. బౌద్ధంలో గౌతమబుద్ధుడు ఒకడే దేవుడు లేదా జ్ఞానోదయం పొందిన సిద్ధపురుషుడు కాబట్టి యివన్నీ రకరకాల పోజుల్లో బుద్ధుడు అనుకునేవాణ్ని. కానీ వీళ్లకు కిరీటాలు ఉన్నాయే అని ఆశ్చర్యపడేవాణ్ని.

బౌద్ధులు కాకపోయినా అభ్యుదయ వాదులు, హేతువాదులు తమ పిల్లలకు బౌద్ధానికి సంబంధించిన పేర్లు పెడుతూంటారు. తథాగతుడు, అమితాభుడు, మంజుశ్రీ యిలా..! అవన్నీ బుద్ధుడి పేర్లే అనుకునేవాణ్ని. ఏదో ఉత్పత్యర్థం ఉంటుంది అనుకుని వూరుకునేవాణ్ని. కానీ వాళ్లంతా వేర్వేరు దేవుళ్లని 1969లో ఆచార్య మామిడిపూడి వెంకటరంగయ్యగారి సంపాదకత్వంలో ప్రచురించిన ఆంధ్ర విజ్ఞాన కోశం ఆరవ సంపుటంలో ఆదిరాజు వీరభద్రరావు గారు రాసిన ‘బౌద్ధ దేవతలు’ వ్యాసం చదివినప్పుడు నాకు తెలిసింది. మీకు ముందే తెలిస్తే సరేసరి, లేకపోతే దీన్ని చదవండి.

బౌద్ధంలో మైనర్‌ వర్గమైన హీనయాన శాఖ వాళ్లు బుద్ధుణ్ని దైవస్వరూపుడిగా కాక, జ్ఞానిగా చూస్తారని, మేజర్‌ వర్గమైన మహాయాన వాళ్లు హిందూమత ప్రభావం చేత అనాత్మవాది (ఆత్మ లేదనేవారు) ఐన బుద్ధుడికి పూర్వజన్మలు కల్పించి, అవతారాలు కల్పించారని, తాంత్రిక పద్ధతులను అవంబించారని, ఆ శాఖే విదేశాలలో ప్రాచుర్యం పొందిందని ముందే తెలుసు. కానీ హిందూమతం ఫక్కీలో చాలా మంది దేవుళ్లను కల్పించి, ఒక్కోళ్లకు ఒక్కో శాఖను అప్పగించారని, వాళ్లను బోధిసత్త్వులంటారనీ ఆ వ్యాసం చదివాకనే తెలిసింది. బోధిసత్త్వులో ప్రధానమైనవారు అవలోకితేశ్వరుడు, మంజుశ్రీ. అవలోకితుడు అంటే కిందకు చూసేవాడు అని అర్థం. స్వర్గం నుంచి భూమిని చూస్తాడన్నమాట. మంజుశ్రీకి మంజునాథుడు, మంజుఘోషుడు అనే పేర్లు కూడా ఉన్నాయి.

అవలోకితేశ్వరుడి బొమ్మ మనం చాలా చోట్ల చూస్తాం. ఇతను విష్ణువు లాటి వాడు. విశ్వాన్ని నడుపుతూంటాడు. ఇతని గర్భంలో సమస్త లోకాలు పర్వతాలు, యోగులు, దేవతలు ఉంటారు. పలు రూపాల్లో వచ్చి తన భక్తులకు సాయపడుతూంటాడు. తనను ధ్యానించేవారిని ఆపదల నుంచి, దొంగల నుంచి, దుఃఖం నుంచి, అనేక బాధల నుంచి కాపాడతాడు. ఇతని ఎడమ చేతిలో ఎఱ్ఱ కలువ వుంటుంది. కుడి చేయి అభయముద్ర దాల్చి వుంటుంది. ఇతనికి పద్మపాణి, లోకనాథుడు అనే పేర్లు కూడా ఉన్నాయి. కొన్ని సందర్భాల్లో యితనికి అనేక చేతులు, కళ్లు కూడా ఉంటాయి. ఇతని పక్కనే ‘‘తార’’ అనే స్త్రీ విగ్రహముంటుంది. 7వ శతాబ్దం తర్వాత యీమెను శక్తిస్వరూపిణిగా చూడసాగారు. ప్రాణులను సంసార సాగరం తరింపచేసేది (దాటించేది) కాబట్టి ‘తార’ అనే పేరు వచ్చింది. ఈమె పేర అష్టోత్తరం కూడా ఉంది.

రెండో స్థానంలో ఉన్న మంజుశ్రీని టిబెట్టు, నేపాల్‌, చైనా, జపాన్‌, జావాలలో కూడా పూజిస్తారు. ఇతను విజ్ఞానానికి అధిష్టాన దేవత. ఒక చేతిలో విజ్ఞాన ఖడ్గం, మరో దానిలో పుస్తకం ఉంటాయి. సింహవాహనుడు. ఇతని శిష్యుడు మైత్రేయుడు ఉపదేవత మాత్రమే. మొదటి యిద్దరికీ మానవాతీత శక్తులున్నాయి. కానీ మైత్రేయుడు గౌతముడిలాగ అనేక జన్మలెత్తి చివరకు బుద్ధత్వం ప్రాప్తింప చేసుకున్నవాడు. గౌతమబుద్ధుడికి బోధివృక్షం కింద జ్ఞానోదయం అయినట్లు యితనికి చంపక వృక్షం కింద అయింది. ఇతను ధర్మచక్ర ప్రవర్తన కార్యకలాపాలను పరిరక్షిస్తూ ఉంటాడు. తన తర్వాతి అవతారం మైత్రేయుడే అని గౌతమబుద్ధుడు (శాక్యముని అంటారు) చెప్పాడట. బంగారుఛాయ శరీరుడైన ఇతను పద్మంలో కూర్చోడు. నిల్చోడమో, కూర్చోడమో చేస్తాడు.

ఇంకో బోధిసత్వుడు సమంతభద్రుడు. టిబెట్టులో అత్యంత ప్రియమైన దేవత. ఆకుపచ్చ రంగులో ఏనుగుమీద సవారీ చేస్తూంటాడు. బౌద్ధధర్మాలను చక్కగా పాటించేవారిని రక్షించడం యితని పని. శాంతికి ప్రతిరూపం. మహాస్థాన ప్రాప్తుడు అనే బోధిసత్త్వుడికి యిలాటి క్షణాలే ఉన్నాయి. క్షితిగర్భుడు అనే అనే బోధిసత్త్వుడికి స్త్రీలక్షణాలున్నాయి. స్త్రీలకు ప్రసవ సమయంలో సాయపడతాడు. పాతాళ లోకాధిపతి. శిరోముండనం చేయించుకుని, దండం చేత పట్టుకుని బౌద్ధభిక్షువు రూపంలో కనబడతాడు. వీళ్లు కాక హిందువులు ఇంద్రుడికి బౌద్ధరూపం కల్పించి, వజ్రపాణి అనే అతన్ని బోధిసత్త్వులలో చేర్చారని అంటారు.

లోకానికి చెందని బుద్ధదేవుళ్లలో అయిదుగుర్ని ధ్యానబుద్ధులు అంటారు. వైరోచనుడు, అక్షోభ్యుడు, రత్నసంభవుడు, అమితాభుడు, అమోఘసిద్ధి అని వాళ్ల పేర్లు. ఈ ఐదుగురు ఆదిబుద్ధదేవుని ధ్యానసాధనకు ఫలంగా ఉత్పన్నమైనవారు. వీళ్లు తమకు ప్రతిబింబాలుగా బోధిసత్త్వులను, యితర దేవతలను సృష్టిస్తారు. వీళ్లల్లో వైరోచనుడు, అమితాభుడు ప్రధానులు. వైరోచనుడివన్నీ సూర్యలక్షణాలే. కొందరి గురించి వింటే హిందూ దేవతలకు బౌద్ధ కలరింగ్‌ యిచ్చినట్లు తోస్తాయి.

అమితాభుడు అంటే అమితమైన కాంతి కలవాడు. ఇతనికి యింకో పేరు కూడా ఉంది. అమితాయువు అని. అంటే మితం లేని ఆయుర్దాయం కలవాడు, చిరంజీవి అని. పశ్చిమ దిక్కుకు అధిపతి. మరణించినవాళ్లు అక్కడికే చేరతారు. ఇతని అధీనంలో వున్న స్వర్గాన్ని ‘సుఖవతి’ అంటారు. పూజాతత్పరులైన వారికి అమితాభుడు యీ స్వర్గంలో చోటిస్తాడు. మన అమితాబ్‌ బచ్చన్‌కు వాళ్ల నాన్న యీ దేవుడి పేరే పెట్టారు. ధ్యానబుద్ధుల్లో మూడోవాడైన అక్షోభ్యుడు తూర్పుదిక్కుకు అధిపతి.

మహాయానం ప్రకారం గౌతమబుద్ధుడి తర్వాత చాలామంది బుద్ధదేవులు అవతరిస్తారు. వీళ్లను తథాగతులంటారు. మనిషిగా పుట్టి దేవుడి స్థాయికి ఎదిగినవాడు పద్మసంభవుడు. 8వ శతాబ్దానికి చెందినవాడు. ఇతను భారతదేశంలో పుట్టి మహాయాన శాఖను బాగా ప్రచారం చేశాడు. టిబెట్టులో కొంతకాలం ఉండి తర్వాత రాజుతో పేచీ వచ్చి వెళ్లిపోయాడు. అక్కడ యితన్ని బాగా ఆరాధిస్తారు. ఇతను అవలోకితేశ్వరుని అవతారమనే నమ్మకం ప్రబలాక పద్మంలో పుట్టాడనే కథ తర్వాత ప్రచారంలోకి వచ్చింది, విగ్రహాలు వెలిశాయి. ఇతని చేతిలో ఒక దండం ఉంటుంది. ఇది పైన మూడుగా చీలి వుంటుంది. వాటిలో ఒక కపాలం, ఒక శిరస్సు, ఒక వజ్రాయుధం ఉంటాయి. గుఱ్ఱమెక్కి వుంటాడు. ఈ గుఱ్ఱం పేరు బలాహ.

ఇలా అనేకమంది దేవతలున్నారు. బెంగుళూరు నుంచి మడికెరికి వెళ్లే దారిలో కూర్గులోనే బయిల్‌కుప్పె అనే చోట నామ్‌డ్రోలింగ్‌ టిబెటన్‌ బుద్ధిస్ట్‌ మొనాస్ట్రీ ఉంది. చైనా ఆక్రమణ తర్వాత టిబెట్టు నుంచి పారిపోయి వచ్చిన బౌద్ధులకు అక్కడ విశాలమైన స్థలం యిస్తే అక్కడ ఆలయం కట్టుకున్నారు. వాడుకలో గోల్డెన్‌ టెంపుల్‌ అంటారు. ఒక పెద్ద హాల్లో బంగారు పూత పూసిన మూడు రకాల దేవుళ్లు కనబడతారు. (ఫోటో అదే) ఎడమవైపు పద్మసంభవుడు, మధ్యలో శాక్యముని (మనందరికీ తెలిసిన గౌతమబుద్ధుడు), కుడివైపు అమితాయువు అనే పేరుతో వీళ్లు కొలిచే అమితాభుడు. వీళ్లు పద్మసంభవుణ్ని గురు రిన్‌పోచే అంటారు. వీళ్లు అతను స్థాపించిన నైయింగ్‌మాపా అనే శాఖకు అనుయాయు.

టిబెట్టులో కూడా అనేక బౌద్ధశాఖలున్నాయి. వాళ్ల కథనం ప్రకారం గౌతమబుద్ధుడు మరణించిన 12 ఏళ్ల తర్వాత పద్మసంభవుడు ప్రస్తుతం ఆఫ్గనిస్తాన్‌-పాకిస్తాన్‌ సరిహద్దుల్లో ఉన్న ఒడ్డియానాలో సింధు సరస్సులో పద్మంలో పుట్టాడు. అతన్ని వాళ్లు రెండో బుద్ధుడుగా పరిగణిస్తారు. ఇక మధ్యలో ఉన్న శాక్యముని కథ మనందరికీ తెలిసినదే. శుద్ధోధనుడికి, మాయాదేవికి పుట్టి, యశోధరని పెళ్లాడి, రాహులుడనే కొడుకుని కని, ఒక్కసారిగా ప్రపంచమంటే విరక్తి కలిగి, సన్యాసి అయిపోయి, తపస్సు చేసి బోధివృక్షం కింద జ్ఞానోదయం కలిగి, తన బోధనలతో ప్రపంచాన్ని ప్రభావితం చేసినవాడు. మహాయానం ప్రకారం మొత్తం 1002 బుద్ధులలో యితను 4వ వాడు.

ఇక కుడివైపు ఉన్న అమితాయుస్‌ (అమితాభుడు)ని ప్రార్థిస్తే ఆయుర్దాయం పెరుగుతుందని వాళ్ల నమ్మకం. పాపాలు చేస్తే ఆయుష్షు తరిగిపోతుందని, పాపాలు మాని, అమితాయుస్‌ను కొలిస్తే పెరుగుతుందని వాళ్ల నమ్మకం. కొన్ని చోట్ల అతని చేతిలో మన ధన్వంతరి టైపులో ఒక పాత్ర కూడా ఉంటుంది. ధన్వంతరి ఆరోగ్యానికి, ఆయుర్దాయానికి ప్రతీక కదా. ఈ సారి కూర్గు వైపు వెళితే యీ బౌద్ధాలయం చూడండి. అలాగే గూగుల్‌లో పైన చెప్పిన ఒక్కొక్క దేవుడి పేరు కొట్టి ఇమేజిలు చూడండి. మీరు గతంలో చూసిన చిత్రాలు, విగ్రహాలు గుర్తుకు వస్తాయి.

చివరగా యింకో మాట - నేను యిస్తున్న పుస్తకాలు పేర్లు అవీ చూసి, అవి ఆన్‌లైన్‌లో ఎక్కడ దొరుకుతాయని అడుగుతున్నారు. నేను నా దగ్గరున్న పుస్తకాల్లోంచే సమాచారం యిస్తున్నాను. ఆన్‌లైన్‌ లింకు ఉన్నాయో లేదో కూడా నాకు తెలియదు. ఆన్‌లైన్‌లో దొరికే సమాచారమంతా నమ్మలేం- ఆథెంటిక్‌ వెబ్‌సైట్‌ అయితే తప్ప! ఏదైనా సరే, నేను పుస్తకరూపంలో- అచ్చులో కావచ్చు, ఈ బుక్‌ కావచ్చు, పిడిఎఫ్‌ కావచ్చు- కొని చదవమని చెపుతాను. ఇక భాష గురించి.. ఆ పుస్తకాల్లో భాష మీరు రాసినట్లు ఉంటుందా అని అడుగుతారు. ఎందుకుంటుంది? 50 ఏళ్ల క్రితం, 100 ఏళ్ల క్రితం పుస్తకాల్లో గ్రాంథికం ఎక్కువగా వుంటుంది. ముఖ్యంగా యిలాటి ఆధ్యాత్మిక పుస్తకాల్లో! ఇప్పుడు కూడా వ్యాసాల్లో భాష గంభీరంగానే ఉంటుంది. నేను ‘‘కబుర్లు‘‘ అని పేరు పెట్టి మాట్లాడే ధోరణిలో రాస్తున్నాను కాబట్టి చాలా కాజువల్‌గా, ఇంగ్లీషు పదాలను కూడా ఉపయోగిస్తూ రాస్తాను.

ఉపనిషత్తుల గురించి వున్న పుస్తకాల్లో ఎవరిది మంచిది అనే ప్రశ్న చాలామంది అడుగుతున్నారు. పుస్తకాల షాపుకి స్వయంగా వెళ్లి నాలుగూ చూసి, దేనిలో వ్యాఖ్యానం విపులంగా వుందో, భాష సరళంగా ఉందో, చదివించేట్లు ఉందో చూసి కొనుక్కోవడం మంచిది. శ్లోకాల అర్థం తెలుసుకుని ఊరుకుంటే సరిపోదు. వాటిని విశదీకరించి, లోతైన భావాలను తర్కించిన పుస్తకాలే చదవాలి. ఇంకో మాట కూడా యిక్కడ రాయాలి. ఏదైనా విషయం గురించి నేను రాసినంతే, నేను రాసిన వరుసలోనే ఆ పుస్తకాల్లో ఉంటుందని అనుకోకండి. చాలా పేజీలుంటుంది. నేను వాటి సారాంశం మాత్రమే రాస్తాను. పెద్దగా ఆసక్తి లేనివారిని కూడా చదివించే తపనతో ఆర్డర్‌ కూడా ముందూవెనకా చేస్తాను. నేను చూపించేది ఝలక్‌ మాత్రమే. పూర్తిగా ఆస్వాదించే కోరిక, తీరిక వున్నవాళ్లు వాటిని చదవండి. ఇంకో విషయం గమనించారా – జాతీయస్థాయి సూపర్ స్టార్ అమితాబ్ బచ్చన్, మన మెగాస్టార్ చిరంజీవి పేర్లకు అర్థం ఒకటే. - ఎమ్బీయస్‌ ప్రసాద్‌ (ఫిబ్రవరి 2020)

ఫిబ్రవరి 2020 ఎమ్బీయస్‌: ఠారెత్తించిన ‘టెర్రరిస్టు’

దిల్లీ ఎన్నిక ఫలితాలు వచ్చాయి. ఆప్‌కు 62 సీట్లు, 54% ఓట్లు, బిజెపికి 38% ఓట్లు 8 సీట్లు రాగా కాంగ్రెసుకు 0 సీట్లు, 4% ఓట్లు వచ్చాయి. బిజెపి అధికార ప్రతినిథులు 2015తో పోలిస్తే మాకు 5 సీట్లు 6% ఓట్లు ఎక్కువ వచ్చాయి అని చెప్పుకుంటున్నారు. ఎప్పుడో ఐదేళ్ల క్రితం అంకెలెందుకు, ఇన్నాళ్లలో మోదీ అమోఘంగా పాలించేశాడని చెప్పుకుంటున్నారు కదా, తాజాగా జరిగిన పార్లమెంటు ఎన్నికలలో సంపాదించిన 57% ఓట్లు 65 సీట్లు (అసెంబ్లీ సిగ్మెంట్లు) తో పోల్చి చూస్తే 19% ఓట్లు, 57 సీట్లు తగ్గాయి కదా అంటున్నారు వారి ప్రత్యర్థులు. అనేకమంది ఆప్‌కు 50కి అటూయిటూ వస్తాయన్నారు కానీ ఎబిపి-సి ఓటరు వాళ్లు 51-65 అంటూ వైడ్‌ మార్జిన్‌ యిచ్చారు. ఇండియా టుడే-ఏక్సిస్‌ వాళ్లు మాత్రం 59-68 మధ్య వస్తాయని చెప్పారు. చివరకు అదే నిజమైంది. పోలరైజేషన్‌ పాలిటిక్స్‌ ఫెయిలయ్యాయి. అభివృద్ధి గురించి ఫోకస్‌ చేసినవారికే విజయం దక్కింది. చాణక్యనీతి పేర జరిగే ఫిరాయింపు చర్యలకు అవకాశం లేకుండా దిల్లీ ఓటరు ఢంకా బజాయించి తీర్పు యిచ్చాడు.

8న ఎగ్జిట్‌ పోల్‌ ఫలితాలు రాగానే బిజెపి వాళ్లు వాటిని కొట్టిపడేశారు. ఈ పోల్స్‌ అన్నీ సాయంత్రం 4 గంటలకే ముగించేస్తారు, 5 గంటలకల్లా టీవీ స్టూడియోల్లో కూర్చోవాలని. కానీ మా ఓటింగంతా తర్వాతే అయింది అన్నారు. దిల్లీలో మధ్యాహ్నం 3 గంటల దాకా 30% ఓటింగే జరిగింది. అది చూసి బిజెపి నాయకత్వం కంగారు పడింది. ఎందుకంటే బీదాబిక్కీ ఆప్‌కు వేస్తున్నారు కానీ, బిజెపికి ఓట్లేసే ఎగువ మధ్యతరగతి ప్రజలు, ధనిక ప్రజలు యిల్లు కదలలేదని తేలింది. వాళ్లకు బిజెపి అంటే అభిమానం ఉంది కానీ తమ చేతులతో అరవింద్‌ను ఓడించడానికి సిద్ధంగా లేరు. అందువన ఓటింగుకి మొహం చాటేశారు. ఇలా అయితే కొంప మునుగుతుందని గ్రహించి బిజెపి క్యాడర్‌ రంగంలోకి దిగి, పోలింగు బూత్‌కు జనాల్ని లాక్కుని వచ్చారు. మొత్తం మీద 55% ఓటింగు జరిగింది. అందువలన మధ్యాహ్నం పడిన ఓట్లన్నీ మావే. అది లెక్కలోకి తీసుకోకుండా గణిస్తే సర్వే తప్పినట్లే అన్నారు. ఆప్‌ ఓట్లు 2015లో 54%, 2017 మునిసిపల్‌ ఎన్నికలో 28%, 2019 పార్లమెంటు ఎన్నికలో 22%.. యిలా తగ్గుతూ వస్తున్నాయని గుర్తు చేశారు.

ఏది ఏమైనా బిజెపి మరోసారి అసెంబ్లీ ఎన్నికలలో ఓడిపోయింది. కారణాలేమిటంటే పాతవే చెప్తున్నారు - స్థానిక సమస్యలను ప్రస్తావించకుండా జాతీయ సమస్యలతో అసెంబ్లీ ఎన్నికలు గెలవాలని చూడడం, సమాజాన్ని వర్గీకరించాలని చూడడం, గల్లీ నుంచి దిల్లీ దాకా మోదీనే అభ్యర్థిగా చూపడం తప్ప స్థానిక నాయకత్వాన్ని తయారు చేయకపోవడం, ప్రాంతీయ పార్టీ నాయకుకులకు ప్రత్యామ్నాయంగా బలమైన అభ్యర్థిని చూపలేకపోవడం! మహారాష్ట్ర, ఝార్‌ఖండ్‌లలో అభ్యర్థిని చూపారు కానీ ఓటర్లకు వాళ్ల మొహం నచ్చలేదు. అటు ఆప్‌ చూస్తే సంక్షేమ పథకాలను పకడ్బందీగా, అవినీతి ఆరోపణలు లేకుండా అమలు చేసింది. కేవలం సంక్షేమం వలననే నెగ్గాడని తేల్చేయడం ప్రమాదం. అంతకంటె తాయిలాలు యిచ్చినవారు కూడా ఓడిపోయారు.

ఇలాటి యిబ్బందులు ఉన్నాయని తెలిసినపుడు బిజెపి యుద్ధాన్ని మరీ హైపిచ్‌లోకి తీసుకెళ్లకుండా ఉండాల్సింది. కానీ 200 పైచిలుకు ఎంపీలు, 11 మంది ముఖ్యమంత్రులు, సాక్షాత్తు ప్రధాని, హోం మినిస్టర్‌, యితర మంత్రులు అందరూ కలిసి 70 ఎమ్మేల్యేలున్న అర్ధరాష్ట్రమైన దిల్లీ కోసం పోరాడడం పిచిక మీద బ్రహ్మాస్త్రం వేసినట్లయింది. పోనీ ఆ అస్త్రం పనిచేసిందా అదీ లేదు, తుస్సుమంది. ఇప్పుడేమో గత 21 ఏళ్లగా దిల్లీలో బిజెపి ప్రతిపక్షంలో వుండడం చేత క్యాడర్‌లో నైతిక స్థయిర్యం లోపించింది. అలసత్వం చోటు చేసుకుంది అని సాకులు చెప్తున్నారు. దిల్లీ ఎన్నిక ప్రతిష్ఠాత్మకమైనదని, అరవింద్‌ను నమిలి ఉమ్మేద్దామని బిజెపి అధినాయకత్వం చూస్తోందని, పార్టీలో ప్రతి ఒక్కరికి తెలుసు. అలాటప్పుడు బద్ధకంగా ఎలా వుంటారు? పైగా కొత్తగా అధ్యక్షుడైన నడ్డా ప్రథమ కబళే మక్షికాపాతః (మొదటి ముద్దలో యీగ పడింది) అన్నట్లు కాకూడదని క్యాడర్‌ను శతవిధాల ఉత్సాహపరిచి వుంటాడు కదా.

2017లో మునిసిపల్‌ ఎన్నికలలో బిజెపి చేతిలో ఓడిపోయిన దగ్గర్నుంచి అరవింద్‌ నోరు సంబాళించుకుని, తన పని తాను చేసుకుంటున్నాడు. వివాదాల్లోకి లాగబోయినా దిగలేదు. అతను వాగ్దానాలు చేసిన మేరకు చేయలేకపోయాడు కానీ ఎంతోకొంత గట్టిగానే చేశాడని ఓటర్లు తృప్తి పడ్డారు. కానీ బిజెపి మాత్రం అతన్ని నానా తిట్లూ తిట్టింది. టెర్రరిస్టంది, మరోటంది. ఏం లాభం? ప్రజలు నమ్మలేదు. తమ భావాలతో ఏకీభవించని ప్రతివారిని దేశద్రోహులనడం బిజెపికి అలవాటై పోయింది. కానీ ప్రజలు అలా అనుకోవటం లేదని స్పష్టమైంది. అరవింద్‌ చెప్పినదేదీ చేయలేదు, అతన్ని వదిలేయండి, మా దగ్గర అతని కంటె పాలనాసామర్థ్యం ఉన్న ఫలానావాడున్నాడు అని బిజెపి ఎవర్నీ చూపించలేదు. అరవింద్‌ వెర్సస్‌ మోదీ అంటూ ప్రచారం సాగించారు. కానీ ఓటర్లకు తెలుసు మోదీ ప్రధాని పదవి వదిలివచ్చి దిల్లీ పాలించడని! మీరుండే చోట మీరుండండి, మాక్కావలసిన వాణ్ని మేం ఎంచుకుంటాం అని చెప్పారు వాళ్లు.

అయినా ఎప్పుడు చూసినా ‘మోదీయే దేశభక్తుడు, పాకిస్తాన్‌కు బుద్ధి చెప్పగల సమర్థుడు. పాకిస్తాన్‌ మనని నాశనం చేద్దామని చూస్తోంది. దాని ఏజంట్లు మీ యింట్లోనే ఉన్నారు. మీ పక్కనే మసలుతున్నారు. వాళ్లని గుర్తుపట్టండి, ఏరివేయండి, అణగదొక్కండి, తరిమివేయండి.’ అనే నినాదమే. పిడుక్కీ, బియ్యానికీ ఒకటే మంత్రం అన్నట్లు పంచాయితీ ఎన్నికలైనా, పార్లమెంటు ఎన్నికలైనా అదే పాట పాడితే విసుగెత్తదా? ‘మీ జనాభాలో దాదాపు ఆరోవంతు వున్న మైనారిటీల వలన మీకు ముప్పుంది అని హిందువుల్లో అభద్రతాభావం రేకెత్తించి లాభపడదామని మీరు చూసినా ప్రజలు మీకు ఓట్లు రాల్చలేదెందుకు?’ అని అడిగితే చర్చలో పాల్గొన్న ఒక బిజెపి ప్రతినిథి సమాధానమిచ్చాడు. ‘నేను ఓటర్లను అడిగాను - సిఏఏ అమలు కాకపోతే ఎలా అనే భయం మీకు లేదా? అని. మోదీజీ వుండగా మాకేం భయం?’ అన్నారు వాళ్లు.’ అని. ఇదేదో కాచ్‌-22 సిచ్యువేషన్‌లా వుంది. బిజెపి కొత్త స్ట్రాటజీ వర్కవుట్‌ చేసుకోవాలి.

జెఎన్‌యు, జామియా, షహీన్‌బాగ్‌.. యిలా ఎన్ని బూచులను చూపించినా పని కాలేదు, తన నాయకుల చేత ఎంతటి రెచ్చగొట్టే ప్రసంగాలు చేయించినా ఫలితం లేకపోయింది. ముస్లిములు తమనేదో చేసేస్తారనే భయం మెజారిటీ హిందువుల్లో లేదు. సిఏఏ, ఎన్నార్సీ, ఎన్‌పిఆర్‌- ఏవీ ఓట్లు రాల్చటం లేదు. వచ్చిన ఓట్లు ఉజ్జ్వల, టాయిలెట్స్‌ వంటి ఉపయోగపడే పథకాల వలననే అంటున్నారు. దిల్లీ మొత్తంలో యుపి, బిహార్‌ ప్రాంతాల నుంచి వచ్చిన ఓటర్లున్న తూర్పుదిల్లీలో, ఈశాన్య దిల్లీలో కాసిన్ని సీట్లు వచ్చాయి. తక్కిన అన్ని ప్రాంతాల్లో, అన్ని వర్గాల్లో బిజెపి ఓడిపోయింది. ఎగువ మధ్యతరగతి, సంపన్న వర్గాలున్న ప్రాంతాలలో కూడా బిజెపి నెగ్గలేక పోయింది. అయితే 2015తో పోలిస్తే ఓట్లు పెరిగాయి. కారణం ఏమిటంటే కాంగ్రెసు ఓట్లలో సగం, ఇతరుల ఓట్లు, స్వతంత్రుల ఓట్లు బిజెపికి మళ్లాయంటున్నారు. వయసు మళ్లినవారు సాధారణంగా కాంగ్రెసుకు ఓటేస్తూ ఉంటారు. ఈసారి వాళ్లు బిజెపికి వేశారట.

బిజెపికి పెద్ద దెబ్బ తగిలింది యువత ఓట్లలోట. గతంతో పోలిస్తే ఆ వర్గం వాళ్లకు మోదీపై మోజు తగ్గిందని సర్వేలు చెపుతున్నాయి. దానికి కారణం విద్యార్థులుగా, నిరుద్యోగులుగా, చిరుద్యోగులుగా వున్నపుడు వాళ్లు మోదీ పఠించిన అవినీతిరహిత అభివృద్ధి మంత్రానికి ముగ్ధులయ్యారు. 6 ఏళ్ల తర్వాత చూస్తే మోదీ వాటి మాట మాట్లాడటం లేదు. ఎంతసేపూ పాకిస్తాన్‌, ఉగ్రవాదం, దేశభక్తి గురించే మాట్లాడుతున్నారు. ఇటు చూస్తే తమకు ఉద్యోగాలు రావటం లేదు, ఉన్న ఉద్యోగాలు ఊడిపోతున్నాయి. భవిష్యత్తు ఆశాజనకంగా లేదు. దిల్లీ ఎన్నిక ఫలితాల గురించి గణాంకాలు వచ్చాక మరింత స్పష్టమైన రూపం వస్తుంది. అప్పుడు బిజెపి రాజకీయాల స్థితిగతుల గురించి మాట్లాడుకోవచ్చు. ఈ లోపున మనం జనరల్‌గా మాట్లాడుకోవచ్చు. మోదీ దాదాపు ఆరేళ్ల పాలన తర్వాత ఆయన ముక్కు కిందే ఉండే దిల్లీలో ఆ పార్టీకి 11% సీట్లు మాత్రమే రావడం, అర్భకుడైన ప్రత్యర్థికి 89% సీట్లు రావడం బిజెపికి ఒక తీవ్రమైన హెచ్చరిక జారీ చేసినట్లే.

‘మేలుకో మోదీ మేలుకో, గాంధీల చేతిలో ఉన్నంతకాలం కాంగ్రెసు నీ దరి చేరలేదు. నిన్ను ఢీకొనగలిగే ప్రతిపక్ష నాయకుడు లేడు కానీ నీకు నువ్వే శత్రువుగా మారుతున్నావు. నీ ప్రాధాన్యతా క్రమం మార్చుకో. ప్రజలు యిచ్చిన భారీ జనాదేశంతో ఏదైనా మంచి చెయ్యి. ఆర్థిక పరిస్థితి బాగుపరచడానికి గట్టి ప్రయత్నం చేయి. విదేశాల్లో ఎంత పేరు తెచ్చుకుంటే ఏం లాభం? దేశంలో ప్రజాస్వామ్యం హరించడమే కాక, పార్టీలో ప్రజాస్వామ్యం కూడా హరిస్తున్నావు. అధికారాలన్నీ గుప్పిట్లో పెట్టుకుని, చుట్టూ జీహుజూరుగాళ్లని పెట్టుకుని, విపరీత ప్రయోగాలు చేస్తున్నావు. విధానాలు మార్చుకో, ఎజెండా మార్చు. విభజన రాజకీయాలు పనికి రావిక్కడ. ఇంటి పొరుగున ఉన్న ముస్లిములతో ప్రజలకు భయం లేదు, భయపెట్టాలని చూడకు, చూస్తే నిన్నే భయపెడతారు వాళ్లు. టెర్రరిస్టు అని మీరు అన్నవాడే యివాళ మిమ్మల్ని టెర్రరైజ్‌ చేశాడు గుర్తించు.’ అని దిల్లీ ఓటరు చెప్పాడు. వినేవాళ్లున్నారా?- **ఎమ్బీయస్‌ ప్రసాద్‌ (ఫిబ్రవరి 2020)**

**ఫిబ్రవరి 2020 ఎమ్బీయస్‌: వెంటాడి, వేధించే వార్త**

కాలేజీ రోజుల్లో మనల్ని ఊరించే ఉద్యోగాలు కొన్ని ఉంటాయి. పైలట్‌, ఆర్మీ మేజర్‌, మెరీన్‌ ఇంజనియర్‌.. యిలాటివి. వీటిల్లో యిన్వెస్టిగేటివ్‌ జర్నలిస్టు పోస్టు కూడా ఉంటుంది. సమాజంలో జరుగుతున్న అవినీతి, అక్రమాలను బయటపెట్టి, అందరి దృష్టిని యిటు మరల్చాలనే కోరిక ఉంటుంది. కానీ జర్నలిస్టు జీవితం అంత సుఖమయమేమీ కాదు. రాజకీయ నాయకుల అవినీతిని బయటపెట్టిన జర్నలిస్టును నడిరోడ్డుపై చంపడం మన తెలుగు సినిమాల్లో చాలాసార్లు చూపించారు. అలాటి కథ కాదు నేను మాట్లాడేది. ఒక వ్యక్తి సమస్యను హైలైట్‌ చేసి, తనకు మేలు చేద్దామని ప్రయత్నించి అవస్థ పడిన జర్నలిస్టు అనుభవం. కె రామచంద్రమూర్తి, కట్టా శేఖర్‌రెడ్డి గార్ల సంపాదకత్వంలో ‘‘వార్త వెనుక కథ’’ పేరుతో ఒక పుస్తకం 2007లో వచ్చింది. దానిలో ఆర్‌ఎం ఉమామహేశ్వరరావు రాసిన స్వీయానుభవం ‘వెంటాడే వార్త’ గురించి చెపుతున్నాను.

దానికి ముందు యింకో విషయం చెప్తాను. సంతలో వస్తువు కొనుకున్నట్లు రాజస్థాన్‌లో ఢోల్‌పూర్‌ అనే చోట్ల పెళ్లికూతుళ్లను అమ్మానాన్నాయే అమ్మేవారు. ఎవడు డబ్బిస్తే వాడు వాళ్లను కొనుక్కుపోవచ్చు. ఈ దురాచారం గురించి ఎన్ని కథనాలు రాసినా ప్రభుత్వం, ప్రజలు చలించలేదు. అబ్బే, అలాటిది ఏమీ లేదు పొమ్మన్నారు. అప్పుడు అశ్విన్‌ శరీన్‌ అనే ‘‘ఇండియన్‌ ఎక్స్‌ప్రెస్‌’’ జర్నలిస్టు ఒక సాహసం చేశాడు. రూ.20 వేలు పెట్టి కమల అనే ఒక అమ్మాయిని కొనేసి, నగరానికి తీసుకుని వచ్చి ప్రెస్‌ మీట్‌ పెట్టి అందరికీ చెప్పాడు. ఇక ప్రభుత్వం దాన్ని కాదనలేక పోయింది. అంతా ఆ జర్నలిస్టు కొత్తతరహా ఐడియాకు జేజేలు పలికారు. అయితే విజయ్‌ టెండుల్కర్ అనే మరాఠీ రచయిత, నాటకకర్తకు ఆ సంఘటన ఆ జర్నలిస్టు జీవితాన్ని ఎలా మార్చి ఉంటుంది అనే ఊహ పోయి, దాన్ని 1981లో ‘‘కమల’’ అనే నాటకంగా మలిచారు.

జర్నలిస్టు అలా కొన్న అమ్మాయిని యింటికి తీసుకెళ్లాడు. అతను అప్పటికే వివాహితుడు. ఈ కమల వెళ్లి ఆమెను ‘‘నిన్ను ఎంతకు కొన్నాడు?’’ అని అడుగుతుంది. భర్త తన పబ్లిసిటీకి కమలను ఎలా ఉపయోగించుకుంటున్నాడో గమనిస్తుంది భార్య. కమల జీవితంతో తన జీవితాన్ని పోల్చుకుని చూసుకుని తనూ ఒక రకమైన బాధితురాలినే అనుకుంటుంది. భర్తపై తిరగబడుతుంది. ఇలా సాగుతుంది కథ. నాటకం మరాఠీ, హిందీల్లో ప్రజాదరణ పొందింది. దాన్ని 1984లో హిందీలో ‘‘కమలా’’ పేరుతో సినిమాగా తీశారు. షబానా అజ్మీ, దీప్తి నావల్‌, మార్క్‌ జుబర్‌ వేశారు. ఒక సంఘటనతో ఇన్వెస్టిగేటివ్‌ జర్నలిస్టు జీవితం ఎలా మారిపోయిందో ఆ నాటకం, సినిమా చూపించాయి.

మనం యిప్పుడు ప్రస్తావించే ఉమామహేశ్వరరావు (సౌలభ్యం కోసం ఉమా అందాం) ఇన్వెస్టిగేటివ్‌ జర్నలిస్టు కారు. పబ్లిసిటీ కోరుకోలేదు. మానవతా దృక్పథంతో చేసిన ఒక పని ఎలా మెడకు చుట్టుకుందో దానిలో రాశారు. హైదరాబాదులో ఆంధ్రజ్యోతి ఆదివారం అనుబంధంకు సంపాదకుడిగా పనిచేసే రోజుల్లో 1996 సెప్టెంబరులో ఆంధ్రజ్యోతి తిరుపతి యిన్‌చార్జి నుంచి ఒక రిక్వెస్టు వచ్చింది. ‘‘గీత అనే ఒకామె చిత్తూరు నుంచి తన గోడు చెప్పుకుంటూ ముఖ్యమంత్రి పేర ఉత్తరాలు రాసి, ఆయనకు ఎలా పంపాలో తెలియక మన ఆఫీసుకి పంపుతోంది. నేను మీకు పంపుతాను. మీరు సిఎం ఆఫీసుకి పంపండి పాపం.’’ అని. గీత ఉత్తరం చదివితే తెలిసిందేమిటంటే ఆమె అత్తింట్లో చాలా బాధలు పడుతోంది. తన్నులు, తిట్లు వగైరా. భర్త బెంగుళూరులో సినిమా తీస్తున్నాడు, ఆమె చెల్లెలితో సంబంధం పెట్టుకున్నాడు. పట్టించుకోడు. బాధలు భరించలేక కిరోసిన్‌ పోసుకుని తగలబెట్టుకుంది. గడ్డం కింద నుంచి శరీరమంతా కాలిన గాయాలు, గుండె, శ్వాసకోశాలు, గర్భకోశం అన్నీ బిగుసుకుపోయాయి. ఒంట్లో అన్ని భాగాల్లో రకరకాల నొప్పులు. కొడుకున్నాడు. వైద్యసహాయం చేయించండి చాలు అని ఆమె సిఎంను కోరుతోంది.

సిఎం ఆఫీసుకి పంపి చేతులు దులుపుకుంటే ఆమె దుస్థితి సిఎం దృష్టికి రాదని ఉమాకు తెలుసు. అందువలన తెగించి తను ఎడిట్‌ చేస్తున్న ఆంధ్రజ్యోతి ఆదివారం అనుబంధం 1996 నవంబరు 17 సంచికలో ఆమె కథను కవర్‌స్టోరీగా వేసేశాడు. అది వెంటనే సిఎం దృష్టికి వచ్చింది. ఆమెకు ఉచిత వైద్య సహాయం, జీవనానికి ఆర్థిక సహాయం, బిడ్డ చదువుకు భరోసా యిస్తూ సిఎం ఆఫీసు ఆ సాయంత్రమే ఒక ప్రకటన విడుదల చేసింది. అమ్మయ్య మన వలన ఒక మనిషి జీవితం బాగుపడిందని ఆనందించాడు ఉమా. కానీ ఆ తర్వాత అసలు కథ- అచ్చులో రాని కథ - ప్రారంభమౌతోందని తెలియదు పాపం. కుటుంబ విషయాలు రచ్చకెక్కాయని తెలియగానే అత్తమామలు, భర్త ఏం చేస్తారో అని భయపడిన గీత యిల్లు వదిలేసి బయటకు వచ్చేసింది. చేతిలో పైసా లేదు. చిత్తూరు బస్సు డిపోకి వెళ్లి ఆంధ్రజ్యోతి పేపరు చూపించి ముఖ్యమంత్రి గార్ని కలవాలి అంది. అది చదివి డిపో మేనేజర్‌ ఫ్రీ పాస్‌ రాసిచ్చి హైదరాబాదు బస్సెక్కించారు.

హైదరాబాదులో ఎటు వెళ్లాలో తెలియలేదు. అందరికీ ఆంధ్రజ్యోతి పేపరు చూపించడంతో ఒకరు ఆంధ్రజ్యోతి ఆఫీసు దగ్గర దింపేసి వెళ్లిపోయారు. ఆవిడ వచ్చి తన ఎదుట నిలబడడంతో ఉమాకు ఏం చేయాలో పాలుపోలేదు. నేను యింటికి వెళ్లను, చంపేస్తారు అంటోంది. అక్కడ పోలీసు రక్షణ కల్పించాంటే ముఖ్యమంత్రిని కలిసి చెప్పాలి. ఎడిటరుగారితో చెపితే ఆయన ‘ఎపాయింట్‌మెంట్‌ కోసం రేపు ప్రయత్నిద్దాం’ అన్నారు. అప్పటిదాకా యీవిణ్ని ఎక్కడ వుంచాలి. ఉమా బ్రహ్మచారి. మోతీ నగర్‌లో ఓ ఫ్లాట్‌లో ఒంటరిగా ఉంటున్నాడు. అందుకని తన వద్దకు రాగానే ఆఫీసుకి దగ్గర్లో ఉన్న ఫ్రెండ్స్‌ యింటికి తీసుకెళ్లి దింపి, అక్కడ ఉంచుకోమన్నారు. ఒళ్లంతా కాలి వున్న ఆమెను చూడగానే అందరూ ఎవరీమె? అని అడగడంతో ఫ్రెండ్స్‌ యిబ్బంది పడ్డారు. దాంతో తన ఫిమేల్‌ కొలీగ్‌కి అప్పగించి ఆమెతో బాటు వర్కింగ్‌ విమెన్‌ హాస్టల్‌కు పంపాడు. అక్కడా అందరూ యిలాటి ప్రశ్నలే వేసి, యిలాటి ఆమె పక్కన పడుక్కుంటే నిద్ర పట్టదని చెప్పారు.

ఇక ఉమా మహిళా సంఘాల వారందరికీ ఫోన్‌ చేసి అడిగితే, ఎవరూ తమకు హాస్టల్‌ సౌకర్యం లేదని చెప్పారు తప్ప, ‘దానికేముంది, మా యింట్లో పెట్టుకుంటాం’ అని అనలేదు. చివరకు యిరుగుపొరుగు ఏమనుకుంటే అదే అనుకుంటారని ధైర్యం చేసి ఆ రాత్రి తన ఫ్లాట్‌కి బాగా పొద్దుపోయాక తీసుకెళ్లి తెల్లవారకుండా లేపేసి, సిఎం యింటి దగ్గర దింపేసి ‘ఏం కావాలో అది చెప్పుకోండి, అక్కణ్నుంచి చిత్తూరు వెళ్లిపోండి’ అని చెప్పేసి, బస్సు టిక్కెట్టుకి డబ్బులిచ్చి యింటికి వచ్చేశాడు. హమ్మయ్య అని కాస్సేపు రెస్టు తీసుకుని ప్రశాంతంగా ఆఫీసుకి వెళితే యీమె అక్కడ ప్రత్యక్షం. సిఎంగారు దయతో మాట్లాడారు. తన పేషీలోని కార్యదర్శికి ఆమె వివరాలు అప్పగించారు. సెక్రటేరియట్‌కు వెళ్లి కలవమన్నారు. ఈవిడ అటు వెళ్లకుండా యిక్కడకు వచ్చి కూర్చుంది. ఉమా తన ఫిమేల్‌ కొలీగ్‌ నిచ్చి సెక్రటేరియట్‌కు తోడు పంపాడు. సెక్రటేరియట్‌ నుంచి సిఎం కార్యదర్శి చిత్తూరు కలక్టరుతో మాట్లాడి, కుటుంబసభ్యులను హెచ్చరించమని చెప్పి, కర్నూలు ఆసుపత్రిలో వైద్యసహాయం కోసం సిఫారసు చేస్తూ ఉత్తరం యిచ్చారు.

కథ యిక్కడికి ముగిసినట్లే కదా! ఆమె కోరినవన్నీ దక్కాయి కదా. కానీ ఆమె చిత్తూరు పోను, మా వాళ్లు ఏం చేస్తారో అని కూర్చుంది. ఉమా ఆమెను బతిమాలి, బామాలి చిత్తూరు బస్సు ఎక్కించాడు. రెండు రోజు తర్వాత కర్నూలు నుంచి గీత ఫోను. ‘నేను చిత్తూరు పోలేదు. ఆపరేషన్‌ చేయించుకోవాలని కర్నూలు ఆసుపత్రిలో చేరాను. ఇక్కడ ఎవరూ పట్టించుకోవటం లేదు. వీళ్ల గురించి సిఎంకు చెప్పండి.’ అని ఫిర్యాదు. ఉమా కర్నూలులోని తన స్నేహితులకు చెప్పి వెళ్లి కాస్త చూసి రమ్మన్నాడు. వాళ్లు ఆపరేషన్‌ అయిన 2, 3 రోజులు ఆమెను చూసుకున్నారు. ఇంటి నుంచి భోజనం పట్టుకెళ్లారు. అయితే ఆమె ఆ తిండికి వంకలు పెట్టడంతో, వాళ్లని ప్రతీదానికీ దబాయించడంతో విసుగెత్తి, మా వల్ల కాదని చెప్పేశారు. ఆమె చిత్తూరు వెళ్లింది. పోలీసు వాళ్ల హెచ్చరిక వలన యింట్లో ఏ బాధా లేదు.

మూడు నెలలు గడిచాయి. ‘నాకు రెండో ఆపరేషన్‌ జరగాలి. కర్నూలులో బాగా లేదు. హైదరాబాదులో నిమ్స్‌లో చేయించుకుంటాను. ముఖ్యమంత్రి కార్యదర్శితో మాట్లాడండి’ అని ఉత్తరం. ఉమా ఆ ఏర్పాటు కూడా చేశాడు. ఎవరినైనా తోడు తెచ్చుకుని నిమ్స్‌లో చేరతానని ఫోన్‌ చేసింది. సరేలే అనుకుంటే ఓ రోజు నిమ్స్‌ నుంచి ఓ నర్స్‌ ఫోన్‌ చేసి ఉమాను చెడామడా తిట్టింది- ‘ఆడ మనిషిని ఆస్పత్రిలో చేర్పించి మీ పాటికి మీరు పోతారా, ఇప్పుడే ఆపరేషన్‌ అయింది. మీకు ఫోన్‌ చేయమని నెంబర్‌ రాసిచ్చింది.. వెంటనే రండి’ అని. తప్పదురా అనుకుని వెళ్లాడు. అక్కడ ఆమె తోడు తెచ్చుకున్న మనిషెవరూ లేరు. నర్సుకి ఉన్న విషయం అంతా చెపితే ‘నెంబరిస్తే మీరు బంధువనుకున్నా, సారీ’ అంది. ఎటెండెంటుగా ఎవరైనా ఆడమనిషి ఉండాలి. మందులకీ వాటికీ డబ్బు కావాలి అంది. మందు కొనిచ్చి 200 రూ.లు చేతిలో పెట్టి ఆ ఏర్పాట్లు మీరే చూడండి అన్నాడితను. ఓ రెండు రోజులు సాయంగా ఉండమని ఒక మిత్రురాలిని కోరాడు.

మూడో రోజుకి పేషంటు కోలుకుంది. గవర్నమెంటు నుంచి కాగితాలు రాలేదు, ఇక్కడ అర్జంటుగా 1200 రూ.లు కట్టమంటున్నారు అంది. ఉమాయే అక్కడా యిక్కడా అప్పు చేసి ఆ డబ్బు కట్టాడు. ఆ తర్వాత రెండేళ్ల పాటు ఆమె ఫోన్‌ ద్వారానో, ఉత్తరాల ద్వారానో ఫిర్యాదు చేస్తూనే ఉండేది. ప్రభుత్వం హామీ యిచ్చిన సాయం అందలేదనో, సరిపోలేదనో, ఉపాధి కావానో, సాయం కావానో.. ఏదో ఒకటి. ఎక్కడా దీనత్వం, పాతవాటికి కృతజ్ఞత కనబడదు. దబాయించి చేయించుకునేది. దబాయిస్తే మాత్రం యితనెందుకు లొంగాలి అనే ప్రశ్న మనకు కలుగుతుంది. ఈ ఉమా నాకు వ్యక్తిగతంగా తెలుసు. 1997-98లలో ఆంధ్రజ్యోతి ఆదివారంలో నా చేత చాలా కవర్‌స్టోరీలు రాయించాడు. మనిషి స్వతహాగా సౌమ్యుడు. మంచివాడు. చేయి తిరిగిన కథకుడు. పైన చెప్పిన ఉదంతాన్ని ఆ పుస్తకంలో మంచి రసవత్తరంగా వర్ణించాడు. తన ప్రవర్తనను తాను విశ్లేషించుకుంటూ చివర్లో చక్కని వాక్యాలు రాశాడు.

‘నాకేమిటి బంధం? ఎందుకు చెయ్యాలి? అని ఉక్రోషం కలిగేది. ముఖ్యమంత్రికి రాసుకున్న విన్నపాన్ని చదివి చలించి పత్రికలో ప్రచురించినందుకు నాకేం బాధ్యత? నాకేం బంధం? అవును, చదివిన ఆ కాయితాలు, కథనానికి ముందుమాటగా రాసిన నాలుగు వాక్యాలు, అచ్చేసిన ఆ అక్షరాలు నన్ను బందీని చేశాయి. అక్షరమంటే అచ్చేసి లోకం మీదకి వదలడమే కాదు, ఒక్కోసారి అది వెంటబడుతుంది, వెంటాడుతుంది. సామాజిక బాధ్యతకు బందీని చేస్తుంది, బద్ధుణ్ని చేస్తుంది.’ - **ఎమ్బీయస్‌ ప్రసాద్‌ (ఫిబ్రవరి 2020)**

**ఫిబ్రవరి 2020 ఎమ్బీయస్‌: సిఏఏతో గాంధీగారి కోరిక నెరవేరిందా?**

బజెట్‌ సమావేశం ప్రారంభిస్తూ రాష్ట్రపతి కోవింద్‌ ‘సిఏఏ బిల్లు ద్వారా గాంధీగారి కోరిక తీరింది’ అన్నారు. అది నిజమని ఎవరైనా అనగలరా? విభజనానంతర కల్లోలాల తర్వాత శరణార్థులుగా వచ్చినవారికి ఆశ్రయం యిస్తే గాంధీగారు సంతోషించేవారు కానీ 70 ఏళ్ల తర్వాత అక్రమంగా చొరబడినవారికి ఆశ్రయమే కాదు, పౌరసత్వమే యిస్తానంటే హర్షించేవారా? పైగా వాళ్లను మతాలవారీగా విడగొట్టి ముస్లింలకు యివ్వనంటే గాంధీగారు ఎగిరి గంతేసేవారా? వెంటనే నిరాహారదీక్షకు కూర్చుని తన ప్రతిఘటన తెలిపేవారు కారా? తను చేసిన పనిని సమర్థించుకోవడానికి బిజెపి గాంధీగారి పేరు వాడేసుకుంటోందని స్పష్టంగా తెలుస్తోంది. సిఏఏలో ఉన్న అసంబద్ధత ఏమిటో దీనిలో చర్చిద్దాం.

సిఏఏ అన్నది బ్రహ్మపదార్థం అయిపోయింది కాబట్టి కాస్త విపులంగా, అనేక వ్యాసాల్లో చెప్పవలసి వస్తోంది. ‘ప్రజలు అనవసరంగా భయపడుతున్నారు, ప్రతిపక్షాలు ఆ భయాలను సొమ్ము చేసుకుంటున్నాయి, సిఏఏ నిరపాయకరమైనదని మా పార్టీ కార్యకర్తలు పౌరులకు నచ్చచెప్పడంలో విఫలమవుతున్నారు’ అని బిజెపి వారే వాపోతున్నారు. కేరళకు చెందిన బిజెపి నాయకుడు ఒకరు టీవీ చర్చల్లో సిఏఏ గురించి చెపుతూ ‘అక్షరాస్యత అత్యధికంగా వున్న మా రాష్ట్రంలో కూడా సిఏఏ గురించి అయోమయం నెలకొని వుంది. అదేదో సంక్షేమ పథకం కాబోలు అనుకున్న కొందరు నన్ను కలిసి ‘మా కుటుంబానికి రెండైనా సిఏఏలు యిప్పించేట్లు చూడు బాబూ’ అని అడుగుతున్నారు అని చెప్పాడు.

2019 నాటి సిఏఏ ఏం చెపుతోంది? అఫ్గనిస్తాన్‌, బంగ్లాదేశ్‌, పాకిస్తాన్‌ల నుండి 2014 డిసెంబరు 31 లోపున భారత్‌లోకి ప్రవేశించిన హిందువులు, శిఖ్కులు, బౌద్ధులు, జైనులు, పార్సీలు, క్రైస్తవులు యీ దేశంలో ఐదేళ్ల పాటు నివసిస్తే వాళ్లు నేచురలైజేషన్‌ ద్వారా పౌరసత్వానికి అప్లయి చేసుకోవచ్చు. ఒక సెంట్రల్‌ ఏజన్సీ వారిని భౌతికంగా పరీక్షిస్తుంది. (ఫిజికల్‌ వెరిఫికేషన్‌ అని రాశారు) ఆరోగ్య కారణాల వలన సున్తీ చేయించుకున్నా ముస్లిములని సందేహిస్తారు కాబోలు. హోం ఎఫయిర్స్‌ మంత్రిత్వశాఖ డాక్యుమెంట్లను పరీక్షిస్తుంది. ఏ దేశంలో పుట్టారో, ఏ మతానికి చెందుతారో తెలిపే డాక్యుమెంట్లు యివ్వాలి అని రాశారు. తాము చెప్పేదానికి రుజువుగా ఏ రకమైన డాక్యుమెంట్లను యివ్వాలో స్పష్టంగా చెప్పలేదు.

మొదటగా వచ్చే సందేహం. 2014 డిసెంబరు 31 తేదీకి ఉన్న శాంక్టిటీ ఏమిటి? అప్పటివరకే ఆ దేశాలు మైనారిటీలను హింసించి ఆ తర్వాత మానేశాయా? లేక మానేస్తామని రాసి యిచ్చాయా? సరిగ్గా ఆ తారీకుకి రెండు, మూడు నెలల ముందు ఏదైనా పెద్ద మతకలహం ఆ మూడు దేశాల్లో జరిగిందా? ఒకవేళ ఎప్పుడో జరిగితే యిన్నాళ్లూ వాళ్లు అక్కడ ఎలా వుండగలిగారు? ఇక ఐదేళ్ల నివాసం అని ఎందుకు పెట్టారు? గతంలో అయితే నేచురలైజేషన్‌ కోసం 11 ఏళ్ల నివాసం తర్వాత అప్లయి చేస్తే ఒక ఏడాది తర్వాత యిస్తారు అనే నిబంధన ఉండేది. ఇప్పుడు దాన్ని 5కి తగ్గించవలసిన అవసరం ఏమొచ్చింది? 2014 డిసెంబరు 31 నుంచి ఐదేళ్లంటే 2020 జనవరి 1 నుంచి వాళ్లు పౌరసత్వం గురించి అప్లయి చేసుకోవచ్చు. దాన్ని పరీక్షించి, ఆమోదించే ప్రక్రియ ఏడాదో, ఏడాదిన్నరో పట్టిందనుకున్నా 2024 జనరల్‌ ఎన్నికల సమయానికల్లా వాళ్లు ఓటర్లుగా తయారవుతారు. తమకు పౌరసత్వం యిప్పించిన పార్టీకి విధేయత ప్రకటిస్తారు. ఇది కారణం కాదనుకుంటే యీ తేదీ లాజిక్‌ ఏమిటో ప్రభుత్వం వివరించాలి.

ఇక డాక్యుమెంట్ల గురించి- హింసకు గురై ప్రాణాలు అరచేతిలో పెట్టుకుని దొంగతనంగా దేశం వదిలి పారిపోయి వచ్చేవాళ్లు దస్తావేజులు, కాగితాలు జాగ్రత్తగా తెచ్చుకుని ఉంటారా? అసలు వాళ్లు వచ్చేసి ఎన్నాళ్లయిందో? అప్పట్లో ఆధార్‌, ఓటరు గుర్తింపు కార్డు వంటి వ్యవస్థలు అక్కడ ఉన్నాయో లేదో! డ్రైవింగ్‌ లైసెన్సు, పాన్‌, పాస్‌పోర్టు, టెలిఫోన్‌ బిల్లు వంటివి వుండాలంటే సమాజంలో ఒక స్థాయిలో ఉండాలి. వీళ్లకా స్థాయి వుందో లేదో! పోనీ ఏదో ఒకటి ఉన్నా అది పనికి వస్తుందో రాదో! హోటల్లో చెకిన్‌ అవ్వాలన్నా యిప్పుడు గుర్తింపు కార్డు ఉందా? అని అడుగుతున్నారు. ఓటరు కార్డు వుందంటే చాలదంటున్నారు. ఇప్పుడు మన ప్రభుత్వం ‘నాకు యీ కార్డు కాదు, మరోటి కావాలంటే వాళ్లు మళ్లీ వెనక్కి వెళ్లి పట్టుకుని వస్తారా?’ ఆ గుర్తింపు కార్డులో మతం ఉండాలని ఏముంది? పేరు బట్టి గెస్‌ చేస్తారా? అలా అయితే ఇక్బాల్‌ అనే పేరు హిందువుల్లో, శిఖ్కుల్లో, ముస్లిముల్లో ఉంటుంది. పక్కన ఖానో, సింగో ఉంటే తెలుస్తుంది. ..లేకపోతే?

ఇన్ని అడుగుతారు కానీ ఎందుకు పారిపోయి వచ్చావ్‌? నీకే కష్టం వచ్చింది? నిన్నెవరు హింసించారు? ఎందుకు హింసించారు? అని అడగరట. దానికి రుజువు చూపనక్కరలేదు. ముస్లిము కాకపోతే చాలు, వాళ్లు హింసకు గురైనట్లే అని వీళ్ల లెక్క. రా రండి, మా దేశానికి వచ్చి మాతో బాటు సకలసౌఖ్యాలు అనుభవించండి అని పిలిచే సిఏఏ బిల్లులో అన్ని మతాల వారిని చేర్చినపుడు ముస్లిములను కూడా చేరిస్తే ఏం పోయింది? అని బెంగాల్‌ బిజెపి ఉపాధ్యక్షుడు, సుభాష్‌ చంద్ర బోస్‌ కుటుంబీకుడు చంద్ర కుమార్‌ బోస్‌ అడిగారు. ‘‘ఆ దేశాల్లో ముస్లిములెవరూ వివక్షతకు గురి కావటం లేదని మీరంటున్నారు. అలాటప్పుడు వాళ్లు ఎలాగూ రారు. ఇంకేమిటి బాధ?’’ అని సబబైన ప్రశ్న అడిగారు. ‘‘ముస్లిములను కూడా చేర్చేస్తే బంగ్లాదేశ్‌లో సగం జనాభా మన దేశానికి వచ్చేస్తారు. మనం వాళ్లను భరించగలమా?’’ అని కిషన్‌ రెడ్డి అడుగుతున్నారు.

ఈ మూడు దేశాల మైనారిటీందరూ వచ్చిపడితే మాత్రం మనం భరించగలమా? ఆ దేశాల్లో మైనారిటీల సంఖ్య ఎంత ఉంటుందో తెలుసా? పాకిస్తాన్‌ జనాభా (2019 అంచనా) 2075 లక్షలు. దానిలో 3.72%, అంటే 77 లక్షలు. బంగ్లాదేశ్‌ జనాభా (2020 అంచనా) 1640 లక్షలు. దానిలో 10% అంటే 164 లక్షలు. అఫ్గనిస్తాన్‌ జనాభా (2017) 355 లక్షలు. దానిలో 1.4% అంటే 5 లక్షలు. మొత్తం 246 లక్షలు. అనగా 2.46 కోట్ల మంది. అబ్బే, వీళ్లందరూ కాదు, ఐదేళ్ల కితం దాకా వచ్చినవాళ్లు మాత్రమే అనవచ్చు మీరు. ఈ రూలు యింతటితో ఆగుతుందని నమ్మకం ఏమిటి? ఎస్సీ, ఎస్టీ రిజర్వేషన్‌ కాలపరిమితి పెంచుతూ పోలేదా? ఇది కనక ఓట్లు రాల్చిందంటే బిజెపి వాళ్లే కాదు, తర్వాత వచ్చినవాళ్లూ పొడిగిస్తూ పోతారు. వీళ్ల రాజకీయలబ్ధి కోసం మన పౌరులందరం యింత భారం భరించాలా?

బిజెపి వాళ్లు చెపుతున్న అసత్యమేమిటంటే నెహ్రూ హయాంలో చేసిన 1950 నాటి చట్టం లాటిదే నేటి సిఏఏ చట్టం అని. తూర్పు పాకిస్తాన్‌ (ఇప్పటి బంగ్లాదేశ్‌) నుంచి అసాం లోకి చొరబడిన అక్రమ చొరబాటుదారులను బహిష్కరిస్తూ 1950లో చట్టం చేయడం జరిగింది. అయితే దానిలో మతప్రాతిపదికన విడగొట్టడం జరగలేదు. ఏదైనా హింసాత్మక ఘటన జరిగి భయంతో పారిపోయి వచ్చిన శరణార్థులను అనుమతించాలి, చొరబాటుదారులను పంపేయాలి అనే రాశారు. అంతకుముందు 1950 జనవరి 7న చేసిన ఆర్డినెన్సు స్థానంలో యీ చట్టం తెచ్చారు. ఈ చట్టం ఎవరికి వర్తించదో స్పష్టంగా రాశారు. ‘‘సివిల్‌ డిస్టర్బెన్స్‌ కారణంగా తమ ప్రాంతాలనుంచి వెళ్లగొట్టబడిన వాళ్లకు మాత్రమే’’ అని చెప్పారు. ఈ సిఏఏ చట్టంలో అలాటి క్లాజ్‌ ఏమీ లేదు. వాళ్లున్న ప్రాంతంలో అల్లరి జరిగిందా లేదా, దాని వలన వీళ్లు నివాసం కోల్పోయారా లేదా అని అడగనే అడగరు. ఆ దేశాల్లో మైనారిటీ అయితే చాలు, వాటేసుకుని పౌరసత్వం యిచ్చేస్తాం అంటున్నారు.

సిఏఏను చట్టంగా యిప్పుడు తెచ్చినా బిజెపి ప్రభుత్వం తను అధికారంలోకి రాగానే ముస్లిముల పట్ల వివక్షత ఎప్పుడో మొదలుపెట్టేసింది. ఎవరి దృష్టికీ రాకుండా జీవోల ద్వారా వారిని వేరుగా చూస్తోంది. 2019 నవంబరులో బంగ్లాదేశ్‌ క్రికెటర్‌ సయీఫ్‌ హసన్‌ కలకత్తాలో ఓ టెస్ట్‌ సీరీస్‌ అడి, వెనక్కి వెళ్లిపోదామనుకున్నాడు. చూసుకుంటే వీసా గడువు ముగిసి రెండు రోజులైంది. ఎగ్జిట్‌ క్లియరెన్సు కావాంటే పెనాల్టీ కట్టాలి అన్నారు. ఎంత అని అడిగితే ‘నువ్వు హిందూ వగైరా వైతే రూ.100తో పోయేది, ముస్లిమువి కాబట్టి రూ.21,600 కట్టాలి. భారత ప్రభుత్వం 2019 జనవరిలో తెచ్చిన మార్పు యిది.’ అని అధికారులు చెప్పారు. ముస్లిము కాకపోతే చాలు, గడువు దాటి యీ దేశంలో వుండిపోయినా వంద రూపాయల జరిమానాతో సరిపెట్టేస్తున్నారు. ముస్లిముల కైతే నడ్డి విరుస్తున్నారు.

లాంగ్‌ టెర్మ్‌ వీసాలో భారత్‌లో నివాసముంటున్న పాకిస్తాన్‌ ముస్లిమేతరులు స్థిరాస్తులు కొనడానికి, బ్యాంకు ఖాతాలు తెరవడానికి, పాన్‌, ఆధార్‌లు పొందడానికి 2016 ఏప్రిల్‌లోనే నిర్ణయం తీసుకోవడం జరిగింది. పౌరులుగా రిజిస్టర్‌ చేసుకునేందుకు ఫీజును రూ. 15 వేల నుంచి రూ. 100 కి తగ్గించారు. దీన్ని 2018 మార్చిలో అఫ్గనిస్తాన్‌, బంగ్లాదేశ్‌ వర్గాలకు కూడా విస్తరించారు. 2018 నవంబరులో ఈ వర్గాలకు ఎన్‌ఆర్‌ఓ ఖాతా తెరవడానికి కూడా అనుమతించారు. మొదట ఆర్నెల్లకు తెరిచి, తర్వాత ప్రతీ ఆర్నెల్లకు రెన్యూ చేస్తూ పోవచ్చు.

అసలు యిప్పటిదాకా చట్టాల ద్వారా మనకు పౌరసత్వం ఎలా లభిస్తోంది? 1987 జులై 1 వరకు తలిదండ్రులు ఏ జాతీయులైనా సరే యిక్కడ పుడితే చాలు. 2) 1987 జులై 1 నుంచి 2004 డిసెంబరు 2 మధ్య పుట్టినవాళ్లలో తలిదండ్రుల్లో ఎవరో ఒకరు మనం పుట్టేసమయానికి భారతపౌరులై ఉండాలి. (తక్కినవారు అక్రమ చొరబాటుదారు ఐనా ఫర్వాలేదు) 3) 2004 డిసెంబరు 3 తర్వాత పుట్టినవారిలో తలిదండ్రుల్లో ఎవరో ఒకరు మనం పుట్టే సమయానికి భారతపౌరులై వుండి, తక్కినవారు అక్రమ చొరబాటుదారులు కాకూడదు. ఇలా పౌరసత్వాన్ని కుదించుకుంటూ అక్రమ చొరబాటుదారుల పిల్లలకు స్థానం కల్పించకుండా జాగ్రత్త పడుతూ వచ్చారు. ఇప్పుడు హఠాత్తుగా మతం పేరిట, అక్రమ చొరబాటుదారులకు, వారి సంతానానికి కూడా పౌరసత్వం కట్టబెడుతున్నారు. ఇది ఘోరం!

విదేశంలో పుట్టినవారికి వారసత్వం ద్వారా భారత పౌరసత్వం ఎలా వస్తుందంటే - 1950 జనవరి 26 తర్వాత పుట్టినవారికి తండ్రి భారతపౌరుడైతే అతనికి యిస్తారు. 2) 1992 డిసెంబరు 10 - 2004 డిసెంబరు 3 మధ్య పుట్టినవాళ్లలో తలిదండ్రుల్లో ఎవరో ఒకరు మనం పుట్టేసమయానికి భారతపౌరులై ఉండాలి. (తక్కినవారు అక్రమ చొరబాటుదారు ఐనా ఫర్వాలేదు) 3) 2004 డిసెంబరు 3 తర్వాత పుట్టినవారి విషయంలో అతనికి వేరే ఏ దేశపు పాస్‌పోర్టు లేదనీ తలితండ్రులు ధృవీకరించాలి. అంతేకాదు, పుట్టిన ఏడాదిలో ఆ దేశపు ఇండియన్‌ ఎంబసీలో జననం రిజిస్టర్‌ కాబడి వుండాలి.

ఇక రిజిస్ట్రేషన్‌ ద్వారా పౌరసత్వం పొందడానికి ఉండే షరతు - భారతసంతతి (ఇండియన్‌ ఆరిజన్‌)కి చెంది ఇండియాలో ఏడేళ్లు ఉండాలి. 2) భారతసంతతికి చెంది అవిభక్త భారతదేశానికి వెలుపల ఉన్న దేశాల్లో నివాసముంటూ పౌరసత్వం కోసం దరఖాస్తు చేసుకోవచ్చు. 3) వేరే దేశానికి చెందినా భారత పౌరులను పెళ్లాడి, యీ దేశంలో 7 ఏళ్ల పాటు నివాసం ఉంటే అప్లయి చేసుకోవచ్చు. 4) భారతపౌరుల మైనరు పిల్లలు కూడా అప్లయి చేసుకోవచ్చు. నేచురలైజేషన్‌ ద్వారా పౌరసత్వం ఎలా లభిస్తుందంటే 12 ఏళ్ల పాటు వాళ్లు యీ దేశంలో నివాసముండాలి. అంటే 11 ఏళ్ల నివాసం తర్వాత అప్లయి చేసుకుంటే అన్నీ పరీక్షించి యివ్వడానికి ఏడాది పడుతుంది. అప్పటికి 12 ఏళ్లు అవుతుంది.

గత ప్రభుత్వాలు కూడా కొన్ని సందర్భాల్లో విదేశీయులకు పౌరసత్వం యిచ్చివున్నాయి. 1964-2008 మధ్య శ్రీలంక నుంచి వచ్చిన 4,61,000 మంది తమిళులకు పౌరసత్వం యిచ్చారు. ఇప్పుడీ బిల్లులో శ్రీలంకను ఎందుకు చేర్చలేదని తమిళనాడు పార్టీలు అడుగుతున్నాయి. వారు మతపరమైన వివక్షతను ఎదుర్కోవటం లేదు, అది జాతిపరమైన వివక్షత మాత్రమే అని బిజెపి వాదిస్తోంది. సింహళ జాతీయవాదం, బౌద్ధం రెండూ పెనవేసుకుని వున్నాయని ఎవర్నడిగినా చెప్తారు. ఏది ఏమైనా ఆ తమిళనాడులో బిజెపికి బలం లేదు, యిప్పట్లో రాదు. అందువలన వాళ్లకు యివ్వాల్సిన అవసరం బిజెపికి తోచటం లేదు. అలాగ మయన్మార్‌లో హిందువులను ఎందువలన ఎందుకు పట్టించుకోలేదని అడిగితే దానికీ సమాధానం లేదు. ఇప్పటికీ అక్కడ హిందువులు, శిఖ్కులు ఉన్నారు. అక్కడి బౌద్ధులు ఇవాళ ముస్లిములను బాధించినట్లే రేపు వీళ్లను బాధించరన్న గ్యారంటీ ఏది?

ఇలా ఎన్నో ప్రశ్నలు. వీటికి సమాధానం చెప్పటం లేదు. పౌరులు కారని తేలినవారిని ఏం చేస్తారన్న అతి ప్రధానమైన ప్రశ్నకు సమాధానం చెప్పే నాధుడు లేడు. దాని గురించి మరోసారి. (సశేషం) - **ఎమ్బీయస్‌ ప్రసాద్‌ (ఫిబ్రవరి 2020)**

ఫిబ్రవరి 2020 ఎమ్బీయస్‌: దగాపడ్డ ప్రకాశం పంతులు గారు

ఉండవల్లి ‘‘వైయస్సార్‌తో..’’ అనే పుస్తకం రాశారు. పసల సూర్యచందర్రావు అనే కాంగ్రెసు నాయకుడు తనతో చెప్పిన ఆంధ్రకేసరి ప్రకాశం గారి ఉదంతాన్ని వైయస్‌కు చెపితే ఆయన చాలా చలించిపోయాడని దానిలో రాశారు. అది తెలుసుకుంటే ధర్మసంకటం అనే పరిస్థితి ఏమిటో వేరే వివరించనక్కరలేదు. దానిలో ప్రకాశం గారు చేసిన పనిని అర్థం చేసుకోవాలంటే ఆయన వ్యక్తిత్వాన్ని ముందుగా తెలుసుకోవాలి. అందుకు ఉపోద్ఘాతంగా రెండు విషయాలు రాస్తాను.

మీలో చాలామందికి తెలిసి వుంటుంది. ప్రకాశంగారు నిరుపేదగా జన్మించారు. స్వయంకృషితో లాయరై, బారిస్టరై విపరీతంగా ఆర్జించారు. అయితే ఆస్తంతా స్వాతంత్రోద్యమానికి ఖర్చు పెట్టేశారు. ఎవరైనా తన దగ్గరకు వచ్చి సాయం అడిగితే జేబులో ఎంతుంటే అంతా యిచ్చేసేవారు. ఆయన అలా యిచ్చేస్తున్నాడని ఆందోళన పడి అభిమానులు, ప్రజలు ఆయనకు విరాళాలు యిచ్చేవారు. ఆయన దాన్ని దాచుకునేవాడు కాదు. మళ్లీ అదంతా అర్థులకు యిచ్చేసేవాడు. జేబులో డబ్బుందా లేదా అన్న చింతే వుండేది కాదాయనకు.

ప్రతాప్‌ ఆర్ట్‌ పిక్చర్స్‌ బ్యానర్‌పై అనేకమంది దర్శకులకు, నటీనటులకు తొలి అవకాశం యిచ్చిన నిర్మాత కె.రాఘవకు మా ‘‘హాసం క్లబ్‌’’లో సన్మానం చేసినప్పుడు ఆయన ఒక ఉదంతం చెప్పాడు. రాఘవ అనాథ. పొట్టకూటి కోసం మద్రాసు చేరి ప్రకాశం గారి దగ్గర కారు తుడిచే కుర్రాడిగా చేరారు. అప్పుడాయన మద్రాసు రాష్ట్రానికి ముఖ్యమంత్రి. ఓ రోజు పొద్దున్నే కారులో చెంగల్పట్టుకి బయలుదేరారు. దారిలో ఆకలేసి టిఫెన్లు తిందామన్నారు. రాఘవ వెళ్లి దగ్గర్లో ఉన్న హోటల్లో టిఫెన్లు కట్టించుకుని వస్తే అందరూ తిన్నారు. బిల్లు ఎంతయింది అంటే రెండో, మూడో రూపాయలైంది. ప్రకాశం తన సెక్రటరీ కేసి తిరిగి, ఇచ్చేయ్‌ అన్నారు. ‘మీరు వంద రూపాయలిచ్చి, అది ఖర్చయ్యాక మళ్లీ అడగమంటారు. వందా నిన్ననే ఖర్చయిపోయాయి. జేబులో ఏమీ లేదు’ అన్నాడతను. ప్రకాశం గారి జేబు ఎప్పటిలాగానే ఖాళీ. ఇక మిగిలింది డ్రైవరు, క్లీనర్‌ రాఘవ.

ప్రకాశం రాఘవతో ‘‘వెళ్లి ఆ హోటల్‌ వాడితో ఇలా ప్రకాశం తాలూకు అని చెప్పు. చెంగల్పట్టులో ఎవరినైనా అప్పడిగి, తిరిగి వచ్చేటప్పుడు బాకీ తీర్చేస్తామని చెప్పు’’ అన్నారు. రాఘవ చెప్పగానే హోటల్‌ వాడు అయ్యయ్యో ప్రకాశం గారా, టిఫిన్‌ తెప్పించుకున్నది అంటూ మరిన్ని టిఫిన్లు ప్యాక్‌ చేయించి, కారు దగ్గరకు వచ్చి ఆయనకు దణ్ణం పెట్టి, డబ్బూగిబ్బూ ఏమీ వద్దు, మీలాటి వారు నా హోటల్‌ టిఫిన్‌ తినటమే నా అదృష్టం అని చెప్పుకున్నాడు. అదీ ప్రజల్లో ఆయనకున్న పలుకుబడి. డబ్బు పట్ల ఆయన నిర్లక్ష్యం. ప్రకాశం గారు మనుష్యులను నమ్మి బోల్తా పడిన సందర్భాలు కూడా చాలా ఉన్నాయి. తన ఆత్మకథలో ఆయన రాసుకున్న ఒక ఘట్టాన్ని చెపుతున్నాను.

ప్రకాశం ‘‘స్వరాజ్య’’ అనే పత్రికను పెట్టడానికి ఓ కంపెనీ నెలకొల్పి దానికి ఎండీగా తనుంటూ, ఇన్వెస్టరుగా తన భార్య పేరు పెట్టారు. ప్రెస్‌ పెట్టడానికి ఒక యింటిని నెలకు రూ. 300 అద్దెపై మూడేళ్ల లీజుకు తీసుకున్నారు. ఈయన జైలుకి వెళ్లి వస్తూండడంతో పత్రిక నష్టాల్లో పడింది. 1932లో ఆయన అరెస్టు అయ్యేనాటికి లినోటైపు కంపెనీకి, యింటి యజమానికి రూ. 20 వేల దాకా బాకీలు పడ్డారు. అయితే లక్షలు విలువ చేసే మెషినరీ అక్కడ వుంది. పత్రిక ఆగిపోతుందని భయపడిన కంపెనీ మేనేజరు కృపానిధి యిల్లు గలాయన సూర్యనారాయణ వద్దకు వెళ్లి ‘‘అద్దె బకాయికు ఒత్తిడి చేయకండి, పైన కాస్త ఋణం యివ్వండి, పంతులుగారు బయటకు వచ్చేవరకు పత్రిక నడపాలి.’’ అన్నాడు. అప్పు యిచ్చినట్లే యిచ్చి మొత్తం మెషినరీతో సహా అచ్చాఫీసును కొట్టేద్దామని సూర్యనారాయణకు దుర్బుద్ధి పుట్టింది.

ప్రకాశం భార్య హనుమాయమ్మ రూ. 1.13 లక్షల డబ్బు కంపెనీకి అప్పు యిచ్చి కంపెనీ ఆస్తులపై ఫ్లోటింగ్‌ హక్కు పొంది ఉన్నారు. ఆ సరికి ఆ అప్పు రూ.2 లక్షలైంది. ఆమె కున్న యావత్తు హక్కు తనకు దఖలు పరిచి, ఆ తర్వాత కంపెనీవారు యావదాస్తీ తన పేర తనఖా రాస్తే తప్ప ఒక్క కాణీ కూడా అప్పు యివ్వనని సూర్యనారాయణ చెప్పాడు. ఆవిడ అలా రాయాలంటే వెల్లూరు జైల్లో ఉన్న ప్రకాశం గారు ఆ మేరకు ఆవిడ పేర ఉత్తరం రాసి యివ్వాలి. ఇలాటి అన్యాయపు ప్రతిపాదనకు ప్రకాశం గారిని కన్విన్స్‌ చేయడం చాలా కష్టం. అందుకని ఆయనను గందరగోళ పరిచి రాయించుకోవడమే మార్గం. దానికోసం ఆ సూర్యనారాయణ పెద్ద ప్లాను వేశాడు. కృపానిధిని వెంటబెట్టుకుని ఒక శనివారం నాడు సాయంత్రం వెల్లూరు జైలుకి వెళ్లి జైలు సూపర్నెంటుని కలిశాడు. చాలా జరూరు పనిమీద వచ్చామని, రేపు ఉదయం ఆరు గంటలకు ప్రకాశం గార్ని కలవాలని, ఐదు నిమిషాలు చాలని రిక్వెస్టు చేశారు. ముందస్తు దరఖాస్తు పెట్టుకోకపోయినా అర్జంటు అన్నారు కదాని ఆయన సరేనన్నాడు.

ప్రకాశం గారికి ఏ సమాచారమూ లేదు. ఎవరు వస్తున్నారో తెలియదు. ఉదయం ఆరు గంటకల్లా కలవాల్సి వచ్చింది. అందునా కృపానిధిని బయట నిల్చోబెట్టి, సూర్యనారాయణ ఒక్కడే కటకటాల వద్దకు వచ్చాడు. సూపర్నెంటు కాస్త అవతలగా నుంచుని, నిమిషనిమిషానికి లెక్కపెడుతూ టైమై పోతోంది అంటూ కేకలు పెడుతున్నాడు. ఇవతల సూర్యనారాయణ కొంపలు మునిగిపోతున్నాయని కంగారుపెట్టి, వెంటనే భార్యపేర ఉత్తరం రాసి యిమ్మనమని చెపుతూ కాగితం కలం చేతిలో పెట్టాడు. విషయాలు తెలుసుకుందామంటే కృపానిధి దగ్గర్లో లేడు. ఇలాటి గందరగోళ పరిస్థితుల్లో ప్రకాశం గారు ఆ ఉత్తరం రాసి అతని చేతిలో పెట్టేశారు. వాళ్లావిడ యీయన చెప్పినట్లుగానే చేసింది. దాంతో ప్రెస్‌ ఆస్తంతా సూర్యనారాయణ చేతిలోకి వెళ్లిపోయింది. ఈయన జైల్లోంచి బయటకు వచ్చాక న్యాయపోరాటం చేసినా పూర్తి లాభం దక్కలేదు. లక్షలు చేసే ప్రెస్సు మెషినరీ, భూమి వందలూ, వేలల్లో ఎగిరిపోయాయి.

తన ప్రవర్తనను సమీక్షించుకుంటూ ప్రకాశం గారు ఆత్మకథలో రాసుకున్నారు- ‘నా సొంత ఆస్తులే కాదు, నన్ను నమ్మి నా యందు ఉన్న అఖండిత విశ్వాసంతో, యీ దేశీయులే గాక పై దేశాల వారు కూడా, ఏ విధమైన ఆపేక్షలూ లేకుండా విరివిగా చేసిన ధనసహాయం చేర్చి నెలకొల్పిన ఆ ‘స్వరాజ్య’ సంస్థను మూసివేయడం నాకు ఎంతమాత్రమూ యిష్టం లేదు. ఆనాటి నా సంతకమే మూసివేతకు కారణమైంది. నా జీవితంలో ఎప్పుడూ ప్లీడరుగా, అడ్వకేటుగా, రాజకీయవేత్తగా పనిచేసి, అటువంటి చికాకు పరిస్థితులలో నేను చిక్కుకోలేదు. ఆ సమయంలో నా సహజ వివేకం కూడా నన్ను విడిచిపెట్టి పారిపోయిందనుకుంటాను. అందుకే సూర్యనారాయణ నన్ను మోసపుచ్చగలిగాడు.’ అని.

ఇప్పుడు ఉండవల్లి చెప్పిన ఉదంతం రాస్తాను. ఓ సిమెంటు డీలరు వద్దకు కోటేశ్వర్రావు అనే వ్యక్తి వచ్చి 200 బస్తాల సిమెంటు ఎలాట్‌మెంట్‌ ఆర్డరు చూపించి, ‘నువ్వు నాకు సిమెంటు యివ్వనక్కరలేదు, బస్తాకి రూపాయి చొప్పున యిచ్చేసి, యీ బస్తాలను బ్లాక్‌లో బస్తాకు రెండు రూపాయలు ఎక్కువేసి అమ్ముకో’ అన్నాడు. ఆ ఆర్డరు మీద ముఖ్యమంత్రి ప్రకాశం సంతకం ఉంది. ఆ డీలరు దాన్ని ప్రతిపక్ష నాయకులకు అందజేశాడు. కనుక్కుంటే ఆ వ్యక్తికి స్థలం లేదని, యిల్లు కట్టుకునే స్తోమత లేదని తేలింది. ముఖ్యమంత్రే అలాటి కొందరు ఏజంట్ల ద్వారా సిమెంటు బ్లాక్‌ మార్కెట్‌ను ఎన్‌క్యాష్‌ చేసుకుంటున్నారని, క్షమాపణ చెప్పి రాజీనామా చేయాలని ప్రతిపక్షం వారు డిమాండ్‌ చేశారు. అసెంబ్లీలో యీ ఉత్తరం చూపించి నిలదీద్దామనుకున్నారు. స్పీకరు తన ఛాంబర్‌లో ప్రకాశం గారికి, ప్రతిపక్ష నాయకులకు సమావేశం ఏర్పాటు చేశారు. ప్రకాశం గారికి అప్పుడు 80 ఏళ్లు. అందర్నీ ఏరా అనే అవాటు.

వీళ్లు చెప్పేదేమిటో ప్రకాశం గారికి మొదట అర్థం కాలేదు. ‘సిమెంటేమిటిరా?’ అన్నారు. ఉత్తరం చూపిస్తే ‘అవును, యీ సంతకం నాదే. ఓర్నీ పైన సిమెంటు అని రాశాడా వీడు!’ అని ఆశ్చర్యపడ్డారు. అదేమిటి, చూడకుండానే సంతకం పెట్టారా? అని అందరూ ఒక్కసారిగా అడిగారు. ‘అవునురా, సంగతి చెప్తానుండండి. ఈ కోటేశ్వర్రావు వాళ్ల నాన్న చలపతి అని బాగా డబ్బున్నవాడు. స్వాతంత్య్రపోరాటంలో జైలుకి వెళ్లినవారి కుటుంబాలను ఆదుకునేవాడు. వేలాది కుటుంబాలను పోషించే భారం నెత్తిన వేసుకుని ఆస్తంతా కరగదీసేశాడు. పోయాడు. ఇప్పుడు ఆయన భార్యకి పెద్ద రోగమొచ్చింది. వెల్లూరు ఆస్పత్రికి తీసుకెళ్లి వైద్యం చేయించాలి. చేతిలో పైసా లేదు. అప్పుడు కోటేశ్వర్రావు నా దగ్గరకు వచ్చి సాయం చేయమన్నాడు. జేబులన్నీ వెతికితే ఎనిమిది రూపాయలున్నాయి. అది యిస్తే నిష్ఠూరంగా చూశాడు. ఏం చెయ్యమంటావురా, నా దగ్గర యింతే ఉంది అన్నాను.

‘ముఖ్యమంత్రివి, రెండొందలివ్వలేవా అని వాడంటూంటే నాకు ఎందుకు బతికున్నానా అనిపించింది. లెక్కలేనంత సొమ్ముని మాలాటి వాళ్ల కోసం, మనం యీనాడు అనుభవిస్తున్న స్వాతంత్య్రం కోసం చేతికి ఎముక లేకుండా దానం చేసిన చలపతి భార్యను యీ రోజు మృత్యుముఖం నుంచి రక్షించుకోవడానికి రెండొందలైనా యివ్వలేని నేనెందుకు? ఈ పదవెందుకు? అనిపించింది. నువ్వు తలచుకుంటే రెండొందలు యివ్వలేవా? అని వాడు నిలదీశాడు. తలచుకుంటున్నానురా, ఎలాగివ్వమంటావో చెప్పు, ఏం చెయ్యమన్నా చేస్తాను అన్నాను. మర్నాడు యీ కాగితం తెచ్చి సంతకం పెట్టు, నాకు డబ్బు సర్దుబాటవుతుంది అన్నాడు. మీరనేది నిజమే, సంతకం పెట్టేముందు చదవాల్సింది, కానీ చదివినా సంతకం పెట్టేసి వుండేవాణ్ని. అది నా బలహీనత. వాడిని ఎలాగైనా ఆదుకోవాలనే నా తాపత్రయం. నా సొంత డబ్బయినా, ప్రభుత్వం డబ్బయినా అంతే.

‘ఇంత బలహీనమనస్కుడు ముఖ్యమంత్రిగా ఉంటే రాష్ట్రసంపద కాపాడలేడు అని మీరు అనుకుంటే తప్పేమీ లేదు. నా సొంత ఆస్తే తగలేసుకున్నవాణ్ని, యింత బాధ్యత ఏం మోస్తాను. అన్నట్టు చలపతి భార్య ఆసుపత్రికి తీసుకెళ్లకుండానే పోయిందట. ఆ డబ్బు వెనక్కి యిచ్చేస్తానని కబురు చేశాడు. పెద్ద కుటుంబం నుంచి వచ్చినవాడ్రా. తల్లికోసం యీ వెధవపని చేశాడు. ఇచ్చేస్తాడులే. ఇక నా రాజీనామా సంగతంటారా, దానిలో అనారోగ్య కారణమో మరోటో రాసి లేఖ తయారు చేయించండి. ఈ కథంతా అందరికీ తెలియటం నాకంత యిష్టం లేదు.’ అని ముగించారు ప్రకాశం.

కళ్ల వెంబడి నీళ్లు కారుతూండగా ప్రతిపక్ష నాయకుడు లేచి నిలబడి ‘‘పంతులుగారూ, క్షమించండి’’ అన్నాడు. స్పీకరుగారు తలదించుకుని కన్నీరు కారుస్తున్నాడు. గదిలో అందరికీ ఏడుపు ఆగటం లేదు. ఎందుకంటే వారిలో చాలామంది స్వాతంత్య్ర పోరాటంలో పాల్గొన్నవారున్నారు. తాము జైలులో వుండగా తమ కుటుంబాలు ఎటువంటి అవస్థలు పడ్డాయో తెలుసు వారికి. విషయం అంతటితో ముగిసిపోయింది. ఎవరూ రాజీనామా గురించి యిక ప్రస్తావించలేదు. ఇలాటి పరిస్థితిని ధర్మసంకటం అని నేనెందుకు అంటానంటే ప్రకాశం గార్ని యీ విషయంలో తప్పు పట్టాలా లేదా, ఆయన చేత రాజీనామా చేయించాలా వద్దా అని చటుక్కున చెప్పడం కష్టం. చట్టప్రకారం నేరం చేశారు. కానీ దాని వెనకాల వున్న కారణాలను పరిగణనలోకి తీసుకుని శిక్ష వేయకూడదు అనగలమా? - **(ఫోటో- ప్రకాశం, నీలం సంజీవరెడ్డి, తెన్నేటి విశ్వనాథం) - ఎమ్బీయస్‌ ప్రసాద్‌ (ఫిబ్రవరి 2020)**

**ఫిబ్రవరి 2020 ఎమ్బీయస్‌: బెంగాల్‌ బిజెపి అధ్యక్షుడు దిలీప్‌ ఘోష్‌**

ప్రతి పరాజయం మనకు పాఠాలు నేర్పుతూ ఉంటుంది. తర్వాతి పోరాటానికి సమాయత్తం చేస్తుంది. దిల్లీలో ఓటమి తర్వాత బిజెపి బెంగాల్‌ సమరానికి సమాయత్తమౌతోంది. ఇంకో రెండు నెలల్లో మునిసిపల్‌ ఎన్నికలు రాబోతున్నాయి. వాటిలో మమతకు గట్టి పోటీ యివ్వగలిగితే 2021 ఏప్రిల్‌లో అసెంబ్లీ ఎన్నికలలో ధీమాగా ఎదుర్కోవచ్చు. దానిలో గెలవడమే ప్రతిష్ఠాత్మకమైన విషయం. బెంగాల్‌ దిల్లీ వంటి 7 ఎంపీల రాష్ట్రం కాదు, అంతకు 6 రెట్లు పెద్దది. దిల్లీ ఓటమికి ప్రధాన కారణాల్లో అరవింద్‌ కేజ్రీవాల్‌కు సరైన ప్రత్యర్థిని చూపలేకపోవడం ఒకటి. అసెంబ్లీ ఎన్నికలు కూడా మోదీ, అమిత్‌ పేర్లతోనే గెలిచేస్తామన్న ధైర్యం సన్నగిల్లుతోంది. గతంలో యుపిలో ముఖ్యమంత్రి ఎవరో చెప్పకపోయినా గెలిచారు. మోదీ యిక్కడికి సిఎంగా రారు కదా అని ఓటర్లనడిగినా, ‘అన్నీ మోదీ చూసుకుంటారు’ అని ఓటర్లు సమాధాన మిచ్చారు. కానీ యిటీవల ఎన్నికలలో ‘కేంద్రంలో మోదీ ఉండనీ, రాష్ట్రంలో మాకు నచ్చినవాడు ఉండనీ’ అంటున్నారు. అందువలన అసెంబ్లీ ఎన్నికలలో దీటైన ప్రతిపక్ష నాయకుణ్ని చూపడం అత్యవసరం అవుతోంది.

బిజెపి బెంగాల్‌ను గెలిచి తీరాలనే పట్టుదలతో ఉంది. ప్రస్తుతం కమ్యూనిస్టులు అధికారంలో లేకపోయినా వామపక్ష భావజాలం అలుముకున్న బెంగాల్‌ను రైట్‌ వైపుకి తిప్పడం ఘనవిజయమే అవుతుంది. త్రిపురలో అది సాధించారు. కేరళలో శ్రమిస్తున్నారు కానీ యిప్పటిదాకా ఫలితం దక్కలేదు. బెంగాల్‌కు వచ్చేసరికి యిద్దరు శత్రువులున్నారు. తాము బలం పుంజుకోకుండా మమతా బెనర్జీని బలహీనపరిచి వదిలేస్తే, చేవ చచ్చి జీవచ్ఛవంగా ఉన్న కమ్యూనిస్టులకు జీవం పోసినట్లవుతుంది. కమ్యూనిస్టులను తలెత్తుకోకుండా దెబ్బ కొట్టాలంటే మమతతో చేతులు కలపడం ఒక మార్గం. గతంలో వాజపేయి అది చేశారు. కానీ మోదీకి, మమతకు వ్యక్తిగతంగా అస్సలు పడటం లేదు. మన చంద్రబాబు లాగానే మమత మోదీ పేరెత్తితేనే శివాలెత్తిపోయారు. ఆంధ్రలో చంద్రబాబుకు ఎన్నికల సమయంలో దిగ్బంధం చేసి తెఱచిరాజు చెప్పినట్లే మమతను కూడా చేయడానికి మోదీ సిద్ధంగా ఉన్నారు.

పార్లమెంటు ఎన్నికలలో బిజెపి అనూహ్యంగా 42లో 18 సీట్లు, 40% ఓట్లు సంపాదించింది. ఆ ధైర్యంతో మమతను పదవీభ్రష్టురాలిని చేయడమే తక్షణలక్ష్యంగా పెట్టుకుని అమిత్‌ దూకుడుగా ఉన్నాడు. అది గ్రహించి మమత దూకుడున్నరగా ప్రవర్తిస్తోంది. బెంగాల్‌ గవర్నరు, ముఖ్యమంత్రి యిద్దరూ హద్దు మీరి ప్రవర్తిస్తున్నారు. పార్లమెంటు ఎన్నికలలో గెలిచిన అసెంబ్లీ సిగ్మెంట్లయినా బిజెపి 2021లో తప్పక సంపాదిస్తుందని ఎవరూ గ్యారంటీగా చెప్పలేరు. అంతకంటె ఎక్కువ సంపాదించాలని బిజెపి పట్టుదల. కలకత్తాలో మమతను ఢీకొనడానికి దానికి దొరికిన కాండిడేట్‌ దిలీప్‌ ఘోష్‌! ప్రస్తుతం రాష్ట్ర బిజెపి అధ్యక్షుడు. అయితేగియితే భావి ముఖ్యమంత్రి. ఈ దిలీప్‌ ఘోష్‌ గురించి మన తెలుగు మీడియాలో పెద్దగా రాలేదు, ఏదైనా వివాదాస్పద వ్యాఖ్యలు చేసినప్పుడు తప్ప! అతని గురించి తెలుసుకుంటే మమతకు సాటి రాగలిగేవాడో కాదో ఒక అంచనాకు రావచ్చు.

దిలీప్‌ 55 ఏళ్లవాడు. స్కూలు చదువయ్యాక పాలిటెక్నిక్‌ చదివానని ఎన్నికల అఫిడవిట్‌లో రాశాడు కానీ ఆ కాలేజీ వాళ్లు అబ్బే లేదన్నారు. చిన్నప్పుడే ఆరెస్సెస్‌లో చేరాడు. అండమాన్‌, నికోబార్‌ దీవుల్లో సంఘ్ తరఫున పనిచేశాడు. 2014లో అతన్ని బిజెపిలోకి తీసుకుని వచ్చారు. 2015లో రాష్ట్ర అధ్యక్షుణ్ని చేశారు. 2016 అసెంబ్లీ ఎన్నికలలో ఖడ్గపూర్‌ సదర్‌ నియోజకవర్గం నుంచి కాంగ్రెసు దిగ్గజం గ్యాన్‌ సింగ్‌ సోహన్‌పాల్‌ని ఓడించాడు. 2019లో మేదినీపూర్‌ పార్లమెంటు నియోజకవర్గం నుంచి 89 వేల మెజారిటీతో తృణమూల్‌ అభ్యర్థిపై గెలిచాడు. పార్లమెంటు ఎన్నికలలో లభించిన ఘనవిజయం తన ఆధ్వర్యంలోనే జరిగిందని అతను చెప్పుకుంటాడు. ఆ విజయంలో మోదీ భాగమెంతో, దిలీప్‌ భాగమెంతో ఎవరికి వారు ఊహించుకోవాల్సిందే.

విభజనకు ముందు బెంగాల్‌లో హిందూ, ముస్లిం మతకలహాలు తీవ్రంగా జరిగినా, స్వాతంత్య్రానంతర రాజకీయాల్లో అధికారంలో ఉన్న పార్టీలేవీ మతాన్ని, రాజకీయాన్ని కలపలేదు. మమత ముఖ్యమంత్రి అయ్యాక ముస్లింలను కమ్యూనిస్టు నుంచి దూరం చేయడానికై వారిని బుజ్జగించడం మొదలుపెట్టింది. బిజెపి ఆ విషయాన్ని హైలైట్‌ చేస్తూ, హిందూ ఓటర్లను సంఘటితం చేసింది. హిందూత్వ నినాదంతో బిజెపి తృణమూల్‌ను, కమ్యూనిస్టులను యిద్దర్నీ ఓడించ వచ్చనుకుంటోంది. అందువలన దిలీప్‌ వంటి సంఫీుయుణ్ని అధ్యక్షుడిగా ఎంచుకుంది. బెంగాల్‌లో మామూలుగానే హింసా రాజకీయాలు ఎక్కువ. గత రెండు దశాబ్దాలుగా అది మరీ పెరిగింది. తృణమూల్‌ హింసను ఉపయోగించే అధికారంలోకి వచ్చింది. అధికారంలోకి వచ్చాక దాన్ని నిలబెట్టుకోవడానికి కూడా తమ గూండాలను, పోలీసులను ఉపయోగిస్తోంది.

తృణమూల్‌ నాయకులు నిస్సిగ్గుగా తమ కండబలాన్ని ప్రదర్శిస్తూ ఉంటారు. వీర్‌భూమ్‌ నియోజకవర్గంలో అయితే అనువ్రత మండల్‌ అనే తృణమూల్‌ నాయకుడు నాకు అడ్డు వస్తే చంపేస్తా అంటూ కండల్ని ప్రదర్శించాడు. రెండు రోజుల క్రితమే కీర్తిశేషుడైన తపస్‌ పాల్‌ అనే మరో ముఖ్య నాయకుడు ‘పార్టీకి ఓట్లేయని వాళ్ల యిళ్లకు కుర్రాళ్లను పంపి, వాళ్ల ఆడవాళ్లపై అత్యాచారం చేయిస్తా’ అని బెదిరించాడు. ఎన్నో ఊళ్లల్లో కమ్యూనిస్టు పార్టీ నాయకుల యిళ్లపై, పార్టీ ఆఫీసులపై దాడి చేసి ధ్వంసం చేయడంతో వారంతా నిస్సహాయులై తృణమూల్‌కు దాసోహమంటూ పార్టీలో చేరిపోయారు. ఓటర్లను భయభ్రాంతులను చేయడంలో దిట్ట అయిన తృణమూల్‌కు వ్యతిరేకంగా బిజెపి కార్యకర్తను తయారు చేయాంటే వాళ్లను రెచ్చగొట్టాలి. అందువలన దిలీప్‌ హింసను ప్రేరేపిస్తూ తీవ్రపదజాలం ఉపయోగిస్తూ వ్యాఖ్యలు చేస్తూ ఉంటాడు. గతంలో వామపక్ష నాయకులు అనిల్‌ బాసు, వినయ్‌ కొంగార్‌ మమతను ఉద్దేశించి అసభ్యకరమైన భాష ఉపయోగించారు. ఇప్పుడు దిలీప్‌ స్థాయి పెంచాడంతే.

దిలీప్‌ వ్యాఖ్యలు కొన్ని వింటే అతను ఎలాటి వ్యక్తో కొంత తెలుస్తుంది. 2016 మేలో జాదవ్‌పూర్‌ యూనివర్శిటీ విద్యార్థినులను ఉద్దేశించి ‘‘వాళ్లు మగపిల్లలు ఎప్పుడు దొరుకుతారా అని చూస్తూ ఉంటారు.’’ అన్నాడు. 2019 జూన్‌లో నోబెల్‌ బహుమతి గ్రహీత, ‘భారతరత్న’ బిరుదాంకితుడు అమర్త్య సేన్‌ ఓ యూనివర్శిటీలో మాట్లాడుతూ ‘‘బెంగాల్‌లో ‘మా దుర్గా’ అనడమే రివాజు తప్ప ‘జై శ్రీరామ్‌’ కాదు. ఇప్పుడది జనాల్ని చావబాదడానికి ఉపయోగించడం దురదృష్టకరం. బెంగాల్‌లో శ్రీరామనవమి ఉత్సవాలు ఎప్పుడూ జరిగేవి కావు. ఇప్పుడే మొదలుపెట్టారు.’’ అన్నాడు. దానికి దిలీప్‌ మండిపడుతూ ‘‘విదేశాల్లో ఉండిపోవడం వలన ఆయనకు బెంగాల్‌ సంస్కృతి తెలియదు. ఆయన అక్కడే వుండిపోవడం దేశానికి మంచిది.’’ అన్నాడు. అమర్త్య సేన్‌ యుకెలో ఉంటున్నా, పుట్టుక, చదువు, ఉద్యోగం, 39 ఏళ్లవరకు జీవితం అంతా యిక్కడే!

2019 ఆగస్టులో దిలీప్‌ ‘నేను చంపడం మొదలుపెడితే తృణమూల్‌ కార్యకర్తల కుటుంబాలు తుడిచిపెట్టుకు పోతాయి’’ అన్నాడు. తృణమూల్‌ కార్యకర్తలపై, పోలీసులపై హింసాత్మకంగానైనా సరే ప్రతీకారం తీర్చుకోండి అని పార్టీ కార్యకర్తలకు ఉద్బోధించాడు. 2019 సెప్టెంబరులో జాదవ్‌పూర్‌ యూనివర్శిటీలోని వామపక్ష విద్యార్థి సంఘసభ్యులను జాతివిద్రోహులు, టెర్రరిస్టులు అన్నాడు. మా పార్టీ ‘బాలాకోట్‌ తరహా సర్జికల్‌ స్ట్రయిక్‌ చేసి కమ్యూనిస్టులను తరిమివేస్తుంది’ అని హెచ్చరించాడు. 2019 నవంబరులో వర్ధమాన్‌లో గోకులాష్టమి సందర్భంగా మాట్లాడుతూ ‘విదేశీ ఆవులు ఆంటీలు, భారతీయ ఆవుల పాలల్లో బంగారం ఉంటుంది. అందుకే అవి పచ్చరంగులో ఉంటాయి.’ అన్నాడు. 2019 డిసెంబరులో ‘మీడియాకు న్యూస్‌ కావాలి కాబట్టి మా పార్టీ ప్రజల్ని ఆందోళన చేయమంటుంది’ అన్నాడు.

ఓసారి నడియాలో పార్టీ ర్యాలీ నిర్వహిస్తూ ఉంటే ఒక ఆంబులెన్సుకి దారి యివ్వాల్సి వచ్చింది. దానిలో పేషంటు ఉన్నా దిలీప్‌ ‘ఆంబులెన్సుకు దారి యివ్వం, వేరే దారిలో వెళ్లమను’ అన్నాడు. ఇది ఘోరం, అమానుషం కదా అంటే ‘ఇవన్నీ తృణమూల్‌ వాళ్ల ట్రిక్కు, వాళ్లు కావాలని ర్యాలీని భగ్నం చేయడానికి దీన్ని యిటు పంపించారు’ అన్నాడు. 2020 జనవరిలో ‘బెంగాల్‌ జాతివిద్రోహులకు నిలయం అయిపోయింది.’ అన్నాడు. సిఏఏను వ్యతిరేకిస్తూ ఆందోళన చేసేవారిని వెన్నెముక లేని దెయ్యాలుగా, అమ్మానాన్నా ఆచూకీ తెలియని పరాన్నభుక్తులుగా వర్ణించాడు. యుపిలో చూడండి మా ప్రభుత్వం వాళ్లను కుక్కల్లా కాల్చి పారేసింది. ఇక్కడా అలా చేయాలి అని పిలుపు నిచ్చాడు. ఇది చాలా వివాదాస్పదమైంది. బెంగాల్‌ నుంచి బిజెపి కేంద్రమంత్రిగా ఉన్న గాయకుడు బాబుల్‌ సుప్రియో ‘‘దిలీప్‌ బాధ్యతారహితంగా మాట్లాడుతున్నారు. యుపిలో అలా ఏమీ జరగలేదు’’ అని ట్వీట్‌ చేశాడు. బిజెపి రాజ్యసభ ఎంపీ స్వపన్‌ దాస్‌గుప్తా ఆ వ్యాఖ్యను రీట్వీట్‌ చేశాడు. రాష్ట్ర ఉపాధ్యక్షుడు చంద్రకుమార్‌ బోస్‌ ‘ఈ దేశంలో భయోత్పాత రాజకీయాకు తావు లేదు’ అని ప్రకటించాడు. కానీ దిలీప్‌ తగ్గలేదు. ‘‘మాకు బెంగాల్‌లో అధికారమిస్తే అలాగే చేస్తాం’’ అని పునరుద్ఘాటించాడు.

పత్రికల వాళ్లు దిలీప్‌ను అతని వ్యాఖ్య గురించి అడిగారు. ‘‘అవును, అమిత్‌ షా నన్ను కాస్త జాగ్రత్తగా మాట్లాడమని సలహా యిచ్చిన మాట నిజం. నేను చెప్పాను- వాళ్లు 92 మంది మన కార్యకర్తలు 92 మందిని చంపేస్తే, నేను బేలూరు మఠానికి వెళ్లి ధ్యానం చేస్తూ కూర్చోలేను అని. సిఏఏ ఆందోళనకారులను కుక్కలను కాల్చినట్లు కాల్చేయాలి అని నేనడంతో తప్పేముంది? గత ప్రభుత్వాలు నక్సలైట్లను, గూర్ఖా ఉద్యమకారులను చంపలేదా? ఎవరో కొందరు మేధావులు, భద్రలోక్‌ (పెద్దమనుషులు) మాత్రం నా నోరు చెడ్డదని విమర్శిస్తున్నారు. వీధుల్లో ఉండే కార్యకర్తలకు మాత్రం మహా హుషారుగా ఉంది. ‘‘దాదా, భలే అన్నావ్‌.’’ అంటున్నారు. నా వ్యాఖ్యల కారణంగా నన్ను ముఖ్యమంత్రిగా చూపటం లేదని, బయట నుంచి ఎవర్నో తీసుకునివచ్చి పెడతారని కొందరంటున్నారు. ఎవరైనా సరే, ఆకాశం నుంచి ఊడిపడరు. పార్టీలోంచే ఎంపిక చేస్తారు. ఈ బెంగాల్‌ ప్రజలకు అవినీతి గురించి పట్టటం లేదు. నారదా, శారదా స్కాములున్నా 2016లో తృణమూల్‌ను గెలిపించారు. ఎందుకు? రెండు రూపాయలకు బియ్యం యిస్తోంది, ఇంటికో సైకిలు యిస్తోంది, విద్యార్థులకు స్టయిపెండ్‌ యిస్తోంది.. యిలాటి కారణాల చేత. పరిస్థితి మారాలి. మారాలంటే నా బోటివాడు యిలాగే ఉండాలి.’’ అని జవాబిచ్చాడు.

ఇలాటి వ్యాఖ్యల కారణంగా బిజెపి అధిష్టానం దిలీప్‌ని అధ్యక్షుడిగా తీసేస్తారు కాబోలు అనుకున్నారు. కాస్త జాగ్రత్తగా వుండు అని హెచ్చరించిందట కానీ తప్పు చేశావని మందలించలేదట. జనవరి రెండోవారంలో జరిగిన పార్టీ సమావేశంలో దిలీప్‌నే మళ్లీ అధ్యక్షుడిగా చేశారు. అదీ ఏకగ్రీవంగా! అటువంటి తరహా ఎగ్రెసివ్‌ రాజకీయాలే ఓట్లు తెస్తాయని బిజెపి ఆశ కాబోలు. దానితో దిలీప్‌కు మరింత ధైర్యం వచ్చింది. జనవరి 28న ‘షహీన్‌బాగ్‌లో అంత చలిలో ప్రదర్శలను నిర్వహిస్తున్నా ఎవరూ చావటం లేదేం? అమృతం ఏమైనా తాగారా?’ అని ఆశ్చర్యపడ్డాడు. సిఏఏను వ్యతిరేకిస్తున్న బ్యానర్‌ పట్టుకున్న ఒక మహిళను బిజెపి కార్యకర్తు వెక్కిరిస్తూ అల్లరి పెట్టారు. ఇదేమి సంస్కారం అని అడిగితే ‘వెక్కిరింతతో సరిపెట్టినందుకు ఆ అమ్మాయి సంతోషించాలి, దేవుడికి దణ్ణం పెట్టుకోవాలి.’ అన్నాడు.

బిజెపి తరఫున ముఖ్యమంత్రి అభ్యర్థిగా దిలీప్‌ కాకపోతే వేరెవరు అనే ప్రశ్న ఉంది. ‘బాబుల్‌ సుప్రియోకు ఛాన్సుంది’ అంటున్నారు. కుక్కల్లా కాల్చడం విషయంలో దిలీప్‌ను అతను సమర్థించలేదు కానీ మరో విషయంలో అతని వ్యాఖ్య విని జనాలు కనుబొమ్మలెగరేశారు. ఒకమ్మాయి జాదవ్‌పూర్‌ యూనివర్శిటీలో డిగ్రీ తీసుకుంటూ సిఏఏ పట్ల నిరసనగా చట్టం ప్రతిని చింపివేసింది. బాబుల్‌ ఆమెను విమర్శించాడు. ఆమె భావప్రకటన హక్కును ఎందుకు విమర్శిస్తున్నావు? అని ఓ భారతీయ ముస్లిము అతన్ని ప్రశ్నిస్తే ‘ముందు నిన్ను నీ దేశానికి పంపేసి, ఆ తర్వాత జవాబిస్తాను’ అంటూ దురుసుగా సమాధానమిచ్చాడు బాబుల్‌. అతని అసలు పేరు సుప్రియా బరాల్‌. హిందీ, బెంగాలీ సినిమాల్లో పాటలు పాడుతూ పేరు తెచ్చుకున్నాడు. 2014లోనే రాజకీయాల్లోకి వచ్చి బిజెపిలో చేరాడు. అందువలన క్షేత్రస్థాయిలో కార్యకర్తలను ఉత్సాహపరిచి నడిపించడంలో అనుభవం లేదు.

అలాటి అనుభవం 65 ఏళ్ల ముకుల్‌ రాయ్‌కు ఉంది. యూత్‌ కాంగ్రెస్‌, కాంగ్రెస్‌, తృణమూల్‌ కాంగ్రెస్‌లో కాకలు తీరిన యోధుడు. మమతకు కుడిభుజంగా ఉండి, ఆమెతో విభేదించి 2017 సెప్టెంబరులో బిజెపిలో చేరాడు. అప్పణ్నుంచి తృణమూల్‌ నుంచి నాయకులను బిజెపికి ఫిరాయింపచేసే పనిలోనే ఉన్నాడు. అతన్ని మమతకు పోటీగా ఎందుకు చూపటం లేదో తెలియదు. రెండు కారణాలు కావచ్చు. ఒకటి పార్లమెంటు ఎన్నికలు కాంగానే 143 తృణమూల్‌ ఎమ్మేల్యేలను తమవైపు లాక్కుని వస్తున్నానని గొప్పగా ప్రకటించుకున్నాడు. అది జరగలేదు. అందువన బిజెపి అధిష్టానానికి అతనిపై నమ్మకం తగ్గిందేమో. రెండో కారణం అతని తలపై శారదా చిట్‌ స్కామ్‌, నారదా స్టింగ్‌ కేసు వేళ్లాడుతున్నాయి. 2019 సెప్టెంబరులో సిబిఐ వాళ్లు నారదా విషయంలో విచారణకు పిలిస్తే యితను ఏదో సాకు చెప్పి తప్పించుకున్నాడు. అవినీతి ముద్ర వున్న యిలాటివాణ్ని ముఖ్యమంత్రి అభ్యర్థిగా చూపలేమని బిజెపి భావిస్తూ ఉండవచ్చు. అతనికి పార్టీలో పదవి ఏమీ లేదు.

ఏది ఏమైనా మమతను ఓడించడం అంత సులభమేమీ కాదు. ఆమె హయాంలో అభివృద్ధి, దానితో బాటు అవినీతి రెండూ జరిగాయి. రెండిటి ఫలితాలు పార్లమెంటు ఎన్నికలలో కనబడ్డాయి. అప్పణ్నుంచి ఆమె దిద్దుబాటు చర్యల్లో పడింది. ఈనాడు రాష్ట్రాల జిడిపి గ్రోత్ రేట్ ప్రకారం చూస్తే 12.58 శాతంతో బెంగాల్‌ నెంబర్‌ వన్‌ స్థానంలో ఉంది. ఈ మాట దిల్లీ ఎన్నిక చర్చ సందర్భంగా ప్రణయ్‌ రాయ్‌ (ఎన్‌డిటివి) చెపితే సాగరికా ఘోష్‌ అనే సీనియర్‌ జర్నలిస్టు ‘‘అవునా, బెంగాల్‌ను జిడిపి కోణంలో ఎప్పుడూ చూడమే!’’ అంటూ ఆశ్చర్యపడింది. ప్రణయ్‌ వెంటనే చందన్‌ మిత్రా కేసి తిరిగి ‘‘ఇలాటి బెంగాలీ ఫ్రెండ్స్‌ ఉండగా మీరు బెంగాల్‌ ఇమేజిని ఏ విధంగా ప్రొజెక్టు చేయగలుగుతారు?’’ అంటూ జోక్‌ చేశాడు. చందన్‌ జర్నలిస్టుగా, ‘‘పయొనీర్‌’’ ఎడిటర్‌గా ప్రముఖుడు. 2003లో బిజెపిలో చేరి రెండుసార్లు రాజ్యసభ ఎంపీ అయ్యాడు. 2018 జూన్‌లో ఆ పార్టీ వదిలేసి తృణమూల్‌లో చేరాడు.

అందరూ తృణమూల్‌ను వదిలి బిజెపిలో చేరుతున్న యీ రోజుల్లో మీరు రివర్స్‌లో నడిచారేమిటి అని అడిగితే ‘‘బెంగాల్‌కు బెస్ట్‌ ఆప్షన్‌ మమతాయే. సమీప భవిష్యత్తులో ఆమెను ఛాలెంజ్‌ చేయగలిగిన వారెవరూ లేరు.’’ అన్నాడు. అతనికి బెంగాల్‌లో ఏ మాత్రం పలుకుబడి లేదు. కానీ సగటు బెంగాలీ అభిప్రాయాన్ని అతని ఆలోచనలు ప్రతిబింబించవచ్చు. జ్యోతి బసు తర్వాత సిపిఎంలో అటువంటి కరిజ్మా వున్న నాయకుడు లేక పార్టీ అధికారం పోగొట్టుకుంది. ఇప్పుడు బెంగాల్‌లో మమతకు అలాటి కరిజ్మా ఉంది. ఆమెలో ఎన్నో లోపాలున్నా, దృఢమైన ఓటు బ్యాంకు, అనుచరగణం ఉంది. ఇది కాదనలేని సత్యం. అందుకే కమ్యూనిస్టులు కాడి పారేసి కూర్చున్నారు, దిల్లీలో అరవింద్‌ను చూసి కాంగ్రెసు వాళ్లు కాడి పారేసినట్లే! బిజెపి ఆమెను చిత్తు చేయాంటే ఆ పార్టీ తరఫున ఆమెకు దీటైన యిమేజి కలవారు ఉండాలి. ఉన్నారా అనేదే ప్రశ్న. - **ఎమ్బీయస్‌ ప్రసాద్‌ (ఫిబ్రవరి 2020)**

ఫిబ్రవరి 2020 ఎమ్బీయస్‌: ప్రజలకు సంక్షేమమే, రాష్ట్రానికి క్షేమమేనా?

నేనే బుగ్గన స్థానంలో ఉండి ఉంటే సన్యాసం తీసుకునేవాణ్ని. అసలే ఖాళీ ఖజానా వెక్కిరిస్తోంది. పాత ముఖ్యమంత్రి చేసిన అప్పులపై వడ్డీలు కట్టడానికే గుడ్లు తేలేయాల్సి వస్తోంది. రాష్ట్ర జిడిపి ఎంత అని ఎవరైనా అడిగితే మొహం చాటేయాల్సి వస్తోంది. ఇటు ముఖ్యమంత్రిని చూస్తే రోజుకో స్కీము ప్రకటించేస్తున్నాడు. ఎన్నికల ప్రచారంలో చెప్పినవీ, చెప్పనవీ అన్నీ టపటపా ప్రకటించేస్తున్నాడు. రేపనే రోజు ఉంటుందో లేదో తెలియనంత ఆతృతగా, ఆబగా అమలు చేసేస్తూ దానకర్ణుడికే కంగారు పుట్టిస్తూ చరిత్రలోకి ఎక్కాలన్న తాపత్రయం కనబరుస్తున్నాడు. ఇవేళ రాత్రి ముఖ్యమంత్రి గారి కలలో ఏ ఐడియా దూరకుండా చూడు వెంకటరమణా అని ఆర్థికమంత్రి పడుక్కోబోయే ముందు ప్రార్థించే పరిస్థితి వచ్చింది.

**అన్నీ ఒకేసారి చేయాలా?** - నాయకులు వాగ్దానాలు చేస్తారు. వాటిల్లో సగం నెరవేర్చినా జనాలు మహదానంద పడతారు. అవి కూడా అధికారంలోకి వచ్చిన ఏ మూడో ఏడో మొదలుపెట్టి, నాలుగో ఏడులో కాస్త గట్టిగా చేసినా తృప్తి పడతారు. మొన్న దిల్లీలో అరవింద్‌ పదవీకాలం పూర్తయ్యేందుకు ఆర్నెల్ల ముందే కొన్ని పథకాలు పెట్టినా, జనాలు ఫిర్యాదు చేయకుండా 90% సీట్లు కట్టబెట్టారు. మరి అలాటిది జగన్‌ అన్నీ మొదటి ఏడాదిలోనే ఎందుకు చేయాలి? మాట తప్పని- మడమ తిప్పని... సిండ్రోమా? ఏడాదికి కొన్ని చొప్పున చేస్తూ పోతే ఆ బిరుదు ఎవరైనా ఎత్తుకుపోతారా? ‘అధికారంలోకి రాగానే నా మొదటి సంతకం ఫలానా ఫైలు మీదే’ అని చాలామంది నాయకులు ప్రకటిస్తారు. కొందరు చేస్తారు కూడా. అయితే తర్వాత కొన్నాళ్లకు దాని విధివిధానాలు బయటకు వస్తాయి - ఫలానాది వుంటే యిది వర్తించదు, ఇంతే యిస్తాం, యింతమందికే యిస్తాం అంటూ భారం తగ్గించుకుంటూ వస్తారు. జనాలు తిరగబడరు. సరేలే అనుకుంటారు.

ఏ పథకమైనా పేపరు మీద బాగానే ఉంటుంది. ఆర్థికవేత్తలు, ప్రణాళికా శూరులు ఏవేవో లెక్కలు వేసి చేసేయచ్చు అంటారు. అమలు చేసేటప్పుడే కష్టం తెలుస్తుంది. వ్యవస్థలో అడుగడుగునా లోపాలుంటాయి. దొంగ లబ్ధిదారులు దూరేస్తారు. తడిసి మోపెడవుతుంది. అప్పుడు దానిలో మార్పు చేయాల్సి వస్తుంది. కొన్ని రైడర్స్‌ పెట్టాల్సి వుంటుంది. అందుకే పైలట్‌ ప్రాజెక్టుగా కొన్ని జిల్లాలలో ప్రవేశపెట్టి, లోపాలు సవరించుకుని, తక్కిన జిల్లాలకు విస్తరించాలి. ఫలితాలు బాగా వస్తున్నాయంటే తక్కిన వర్గాలకు విస్తరించాలి. అలాగే ఓ నాలుగు పథకాలు ముందుగా పెట్టి అవి విజయవంతమైతే, నిలదొక్కుకుంటే, వచ్చే ఏడాది రాష్ట్రఆదాయం పెరిగితే మరో నాలుగు పథకాలు పెట్టవచ్చు. అదేమీ కాకుండా ‘ఇక్కడ ప్రజాధనం దోచిపెట్టబడును’ అని బోర్డు పెట్టుకుని అన్నీ ఒకేసారి, పప్పుబెల్లాల్లాగా పంచేస్తూ ఉంటే ఎలా? ఈ పథకాలను యిదే రీతిలో ఐదేళ్ల పాటు నిర్వహించగలరా? ఏడాదేడాదికి లబ్ధిదారులు పెరిగితే తట్టుకోగలరా?

**ఖర్చు చూస్తే బోల్డు -**  మధ్యతరగతి జీవులం మనకు తెలుసు. ఈ నెలలో బట్టలు కొంటే, వచ్చే నెలలో కుట్టించుకుంటాం. రెండూ ఒకే నెలలో భరించడం కష్టం. మధ్యలో ఏ అనారోగ్యమో వచ్చి ఆసుపత్రికి వెళ్లాల్సి వస్తే కుట్టించుకోవడం వాయిదా పడుతుంది. మనకు బోల్డు పండుగలు సంకురాత్రికి కాకపోతే శివరాత్రికి కొత్త బట్టలు వేసుకుంటాం. మనం మధ్యతరగతి అయితే ఆంధ్రప్రభుత్వంది దిగువ మధ్యతరగతి. రాబోయే ఖర్చు చూస్తే మనకే దిగులు వేస్తుంది. ఖర్మం చాలక మధ్యలో హుదూద్‌ లాటి విపత్తు వస్తే వీళ్ల లెక్కలన్నీ ఏమవుతాయో అని భయమేస్తుంది. ప్రకృతి విపత్తు మాట సరే, సొంతంగా తెచ్చిపెట్టుకున్న విపత్తు ఒకటి వుంది. రాజధాని మార్పు! ఎంత సంసారపక్షందైనా కొత్త రాజధాని కట్టాలిగా. దానికి కనీసం 5 వేల కోట్లయినా కావలసి వస్తాయి కదా! అది భవనాలకు, రోడ్లకు అనుకుంటే ఆ పైన ఉద్యోగుల హిరణ్యాక్షవరాలు తీర్చాలి.

అమరావతిలో ఏదైనా ఉంచినా, ఉంచకపోయినా రైతులిచ్చిన భూములను డెవలప్‌ చేసి యివ్వక తప్పదు కదా! లేకపోతే కోర్టు ఊరుకోదు. డానికే లక్ష కోట్లవుతుంది. అదీ పాత ప్రభుత్వం రెండేళ్ల క్రితం వేసిన లెక్క. ఆలస్యమైన కొద్దీ ఖర్చు పెరుగుతుంది. పైగా కోర్టు నష్టపరిహారం కూడా యిమ్మనవచ్చు. ఇంతేనా? పోలవరం ఒకటి 2021 కల్లా పూర్తి చేసేస్తామంటున్నారు. దానికి డబ్బు కావాలి. ఇప్పటిదాకా పాత ప్రభుత్వం హయాంలో జరిగిన పనులకు బిల్లులు చెల్లించకుండా తొక్కిపట్టారు. మాకు నమ్మకం లేదు, వెరిఫై చేయాలంటూ కాలక్షేపం చేశారు. ఎంతకాలం చేయగలుగుతారు? ఎప్పటికో అప్పటికి చెల్లించాలి కదా. లేకపోతే కోర్టు జరిమానా విధించవచ్చు. అన్నట్టు యింకో విషయం మర్చిపోయాను. దేశంలో ఎక్కడా లేని విధంగా యీ రాష్ట్ర ప్రభుత్వానికి రెండు డజన్లకు మించి సలహాదారులున్నారు. వారి జీతభత్యాలకే బోల్డు అవుతుంది.

మరోటండోయ్‌, స్మశానాలతో సహా ప్రభుత్వ ఆస్తులన్నిటిపై వైసిపి పార్టీ రంగులేయడానికే వేలాది కోట్లు ఖర్చవుతున్నాయి. వాటికీ డబ్బు కావాలి. కోర్టు వాళ్లు అభ్యంతర పెడితే ఎన్నికల వేళ వాటిని గోకేయడానికో, ముసుగేయడానికో యింకా ఖర్చు పెట్టాలి. ముఖ్యమంత్రిగారు దావోస్‌, లావోస్‌ అంటూ విదేశాలు తిరగటం లేదు, రైతులను సింగపూరుకు తిప్పటం లేదు కాబట్టి కానీ ఆ ఖర్చూ చేరేది. కేంద్రం చూస్తే ఎంగిలి చేయి కూడా విదల్చడం లేదు. ఎన్‌డిఏలో చేరతాం అని ఊరించినా, చేరితే చేరండి కానీ డబ్బు మాత్రం అడక్కండి అంటారు వాళ్లు. టిడిపికి మంత్రిపదవులు యిచ్చాం కానీ, రాష్ట్రానికి నిధులిచ్చామా? ఇప్పుడు మీకిస్తే వాళ్లు నొచ్చుకోరా? అంటారు.

**తొమ్మిది అంకె దాటిపోయింది స్వామీ! -** ఇలాటి పరిస్థితుల్లో కూడా జగన్‌ పొద్దున్న లేస్తే నవరత్నాలంటారు. ఎన్నికల మానిఫెస్టోలో చెప్పిన రత్నాలేమిటి? వైయస్సార్‌ రైతు భరోసా, ఫీజు రీఎంబర్స్‌మెంటు, ఆరోగ్యశ్రీ, జలయజ్ఞం, దశలవారీ మద్యనిషేధం, జగనన్న అమ్మ ఒడి, మహిళలకు వైయస్‌ ఆసరా, ఎస్సీ, ఎస్టీ, బిసి, మైనారిటీ మహిళలకు వైయస్సార్‌ చేయూత, పేదలకు ఇళ్లు, వైయస్సార్‌ పెన్షన్‌ కానుక. వీటికి చేర్చిన కొత్త పథకాలు - ప్రభుత్వ స్కూళ్ల స్థితిగతులను మెరుగుపరిచే నాడు-నేడు, జాలర్ల కోసం వైయస్సార్‌ మత్స్యకార నేస్తం, ఆరోగ్యశ్రీకి కొనసాగింపుగా వైయస్సార్‌ ఆరోగ్య ఆసరా, వైయస్సార్‌ నేతన్న నేస్తం, వైయస్సార్‌ వాహనమిత్ర, వైయస్సార్‌ కంటి వెలుగు, వైయస్సార్‌ లా నేస్తం. ఇవి కాక యింకా ఏవో ఉన్నాయేమో, గుర్తు రావటం లేదు. నాకే కాదు, మంత్రులకు కూడా గుర్తు రావేమో, అన్ని పెట్టేశారు.

వీటి ద్వారా కోటిన్నర కుటుంబాలకు 23,767 కోట్ల రూ.లు పంపిణీ అవుతుందని ప్రభుత్వం చెప్పుకుంటోంది. కోటిన్నర కుటుంబాలంటే, కుటుంబానికి నలుగురు సభ్యులున్నారనుకుంటే ఆరు కోట్ల మంది లబ్ధిదారులున్నారన్నమాట. రాష్ట్ర జనాభా చూడబోతే 5.40 కోట్లు! అంటే కొంతమందికి రెండేసి పథకాలు దక్కుతున్నాయన్నమాట. ఇవి కాక ఎప్పణ్నుంచో వస్తున్న పథకాలు కొన్ని వుంటాయి కదా! ‘మన బియ్యం’ పేర రూపాయికి కిలో బియ్యం చొప్పున కుటుంబానికి 20 కిలోల బియ్యం, ‘ముఖ్యమంత్రి యువనేస్తం’ పేర నెలకు రూ.2 వేల చొప్పున 4.30 లక్షల మందికి నిరుద్యోగ భృతి వంటివి! అవి మానేయడం కష్టం. పేర్లు మార్చగలుగుతారు కానీ మొత్తం ఎత్తేయలేరు కదా! 13 జిల్లాల, 25 ఎంపీల, రాజధాని సైతం కట్టుకోలేని, పరిశ్రమలు లేని చిన్న రాష్ట్రానికి ఇంత భారం అవసరమా? ఎవరడిగారని?

**తాయిలాలతో పైకి వచ్చిన ప్రాంతీయపార్టీలు -** స్వాతంత్య్రం వచ్చినపుడు కేంద్రంలో, రాష్ట్రంలో అధికారంలో ఉన్న కాంగ్రెసు పార్టీ దీర్ఘకాలిక ఇన్‌ఫ్రాస్ట్రక్చర్‌ ప్రాజెక్టులు అనేకం చేపట్టింది. ఆనకట్టలు, డ్యామ్‌లు, కాలువలు, భారీ పరిశ్రమలు, కొత్త నౌకాశ్రయాలు, కొత్త విమానాశ్రయాలు, గనులు, రోడ్లు, ఆసుపత్రులు, బడులు, కాలేజీలు, మంచినీటి ఏర్పాట్లు, డ్రైనేజి సౌకర్యం, విద్యుత్‌ ప్రాజెక్టు, మిలటరీకి ఆయుధాలు, హరిత విప్లవం పేర కొత్త వరివంగడాలు, శ్వేత విప్లవం పేర పాల ఉత్పత్తి పెంచడం, కొత్త రైల్వే లైనులు, కొత్త టెలిఫోను వైర్లు, .. యిలా సవాలక్ష పనులు మొదలుపెట్టారు. ప్రతి రాష్ట్రమూ మాకు ముందంటే మాకు ముందన్నారు. రాష్ట్రంలో ప్రతి జిల్లా మాకే కావాలంటే మాకన్నారు. అందుకని అనేక చోట్ల శంకుస్థాపనలు చేసేసి, పనులు మొదలుపెట్టారు. అయితే ఉన్న నిధులు తక్కువ. ప్రజలకే ఆదాయం తక్కువ, వారి నుంచి పన్నుల ద్వారా ఇంకేం వస్తుంది? పైగా మద్యనిషేధం, కుటుంబనియంత్రణ, టీకాలు వంటి సామూహిక సంక్షేమపథకాలకు కూడా వెచ్చించాలి. వీటివలన వచ్చే డబ్బును తలా కాస్తా పంచడం మొదలుపెట్టారు.

దీనివలన నిర్మాణవ్యయం పెరుగుతూ పోయింది. రెండోది వీటి ఫలితాలు రావడంలో ఆలస్యం కావడంతో జనాల్లో అసహనం కలగసాగింది. మా గ్రామానికి విద్యుత్‌ యిచ్చారంటే, మా వూళ్లో బడి పెట్టారంటే నాకు వ్యక్తిగతంగా ఏం లాభం? నా జేబులోకి ఏమైనా వస్తోందా? అని ఆలోచించే జనాలు పెరిగారు. దీన్ని పసిగట్టింది, తమిళనాట వెలసిన ప్రాంతీయ పార్టీ డిఎంకె. 1967 ఎన్నికలలో తాము అధికారంలోకి వస్తే రూపాయికి మూడు పడులు (పడి అంటే రమారమి సోల) బియ్యం యిస్తాం అనే నినాదం అందుకుంది. ఉన్న కాస్త డబ్బు యిలాటివాటికి యిచ్చేస్తే చేపట్టిన ప్రాజెక్టుల గతేమిటి? అలా యివ్వకూడదు అని కాంగ్రెసు వాదించింది. జనాలకు కాంగ్రెసు వాదన నచ్చలేదు. డిఎంకె హామీయే నచ్చింది. వాళ్లని గెలిపించారు. గెలిచాక డిఎంకె రూపాయికి పడి బియ్యమే యిచ్చింది. జనాలు సరేలే అనుకున్నారు. అది చూసి కాంగ్రెసు మేమూ యిస్తాం అనలేక పోయింది. ఎందుకంటే యిక్కడ యిస్తే పక్క రాష్ట్రంలో ఉన్న కాంగ్రెసు యూనిట్‌పై ఒత్తిడి పడుతుంది.

**భారం మీకు, పేరు మాకు -** ఇదే జాతీయ పార్టీ కున్న కష్టం. దేశమంతటికీ ఒకే విధానం అమలు చేయాలి. ప్రాంతీయ పార్టీకి ఆ బాధ్యత లేదు. ఆ రాష్ట్రంలో ఉన్న పరిస్థితుల బట్టి, ఓటు బ్యాంకు బట్టి, తమకు అనువైన తాయిలాలను చూపి ఓటర్లను ఊరించవచ్చు. ఇక ప్రాంతీయపార్టీలన్నీ తాయిలాల పార్టీలుగా మారి, జాతీయ పార్టీలకు పోటీ యివ్వసాగాయి. జాతీయ పార్టీలు ఓడిపోయి, కేంద్రంలో కూడా ప్రాంతీయ పార్టీ కూటమి అధికారంలోకి వచ్చింది. దీర్ఘకాలిక ప్రాజెక్టులకు సెలవిచ్చేసి, ఋణమాఫీలనీ, పంటకు మద్దతు ధరలనీ యిలా తాత్కాలికాల మీద పడ్డారు. చివరకు ఎలా తేలిందంటే రాష్ట్రంలోని ప్రాంతీయ పార్టీలు ‘సంక్షేమ పథకాలతో మేం జనాల్ని ఆకట్టుకుని ఓట్లేయించుకుంటాం, దీర్ఘకాలిక ప్రాజెక్టులు కూడా అవసరమే కానీ ఆ భారం మీదే’ అని కేంద్రాన్ని పాలిస్తున్న జాతీయ పార్టీలకు చెప్పసాగాయి.

ఇలా అయితే తమకు ఎన్నటికీ పేరు రాదని భయపడిన జాతీయ పార్టీలు తాము కూడా కొన్ని సంక్షేమ పథకాలు ప్రవేశపెట్టి, రాష్ట్రాలను అమలు చేయమన్నాయి. అయితే యీ ప్రాంతీయ పార్టీలు ఆ పేర్లకు బదులు తమ పేర్లు పెట్టేసి, అవి తాము పెట్టిన పథకాలే అనే యింప్రెషన్‌ కలిగిస్తున్నాయి. జాతీయ పార్టీ రాష్ట్ర యూనిట్లు ‘ఇది అన్యాయం, అది మా డబ్బు, మీదని ఎలా చెప్పుకుంటారు?’ అని గగ్గోలు పెట్టసాగాయి. ‘మీకేమైనా డబ్బు చెట్లకు కాస్తున్నాయా? మేం పంపించిన డబ్బేగా మాకు తిరిగి యిస్తున్నది?’ అని ప్రాంతీయ పార్టీ ప్రభుత్వాలు అనసాగాయి. మరి ఆ డబ్బులో జాతీయ అవసరాలైన పథకాలకు ఖర్చు పెడుతున్నాంగా, విడిగా మీకు యిన్‌ఫ్రాస్ట్రక్చర్‌కు డబ్బు కావాలంటున్నారుగా, విపత్తులొస్తే మా దగ్గరే డిమాండ్‌ చేస్తున్నారుగా, అవన్నీ పోగా మేం కొంత సంక్షేమానికి యిస్తే వాటికి మీ పేర్లు పెట్టడమే కాక, యింకా పైన మీ పథకాలు పెట్టి, ‘బజెట్‌ లోటు ఏర్పడింది, భర్తీ చేయండం’టే మేమెందుకు యిస్తాం?’ అంటున్నాయి కేంద్రంలో ఉన్న జాతీయ పార్టీలు.

**తాయిలాలకు ఓట్లు రాల్తాయా? -** చివరకు తేలిందేమిటంటే ఓట్లు రాలాలంటే సంక్షేమ పథకాలను గుప్పించడమే, రేపటి సంగతి, ఎల్లుండి సంగతి దేవుడు చూసుకుంటాడు అనే ధోరణిలో ప్రాంతీయ పార్టీలు పడ్డాయి. కానీ తమాషా ఏమిటంటే తాయిలాలు యిచ్చిన పార్టీలన్నీ ఎన్నికలలో గెలవటం లేదు. రెండు ప్రాంతీయ పార్టీలున్న చోట, పోటీపడి ఒకర్ని మించి మరొకరు హామీలు గుప్పించినా, తక్కువ పథకాలు యిస్తానన్న వారిని గెలిపించిన సందర్భాలున్నాయి. తెలంగాణ అసెంబ్లీకి కెసియార్‌ మళ్లీ గెలిస్తే పథకాలు గెలిపించాయన్నారు, ఇప్పుడు దిల్లీలో అరవింద్‌ గెలిచినా అదే మాట అన్నారు. కానీ ఆంధ్రలో బాబు విషయంలో అది జరగలేదు. రేపు జగన్‌ విషయంలో జరుగుతుందో లేదో స్థానిక ఎన్నిక ఫలితాలు సూచిస్తాయి.

తెలుగునాట సంక్షేమ పథకాలనగానే ఎన్టీయారే గుర్తుకు వస్తారు. ‘దీర్ఘకాలిక పథకాలు ఫలితాలను యిచ్చేదాకా యీ సామాన్యుడు బతికి ఉండాలిగా అంటూ 2 రూ.లకు కిలో బియ్యం, ఉచిత వస్త్రాలు వగైరా మొదలుపెట్టారు. అవి విజయవంతం కావడంతో తెలుగునాట వీటి జోరు పెరుగుతూ పోయింది. మార్కెట్లో రూ.3.50 ధర ఉన్నపుడు బియ్యం రూ.2కు యిచ్చారు. ఇప్పుడు రూ.60 ఉన్నపుడు రూపాయికి యిస్తాననడమేమిటి? ధైర్యం చేసి ఏ పాతిక రూపాయలో చేయవచ్చు కదా అంటే యిది పులి స్వారీ లాటిది. ఎక్కడమే తప్ప దిగగలిగే ప్రశ్న లేదు. పథకం తీసేస్తే జనాలకు కోపాలు వస్తాయని భయం. ఇప్పుడు బోగస్‌ తెల్లకార్డు, రేషన్‌ కార్డు ఏరేస్తూంటే ప్రతిపక్షం వాళ్లే కాదు, స్వపక్షం వాళ్లూ గోల, ఓట్లు పోతాయని! నిజానికి అవి పేదలకు ఉద్దేశించిన పథకాలు. డబ్బున్నవాళ్లూ తీసేసుకుంటే అందాల్సిన వాళ్లకు అందవు కదా!

**కలుపు ఏరడానికి ధైర్యం ఉండాలి -** ఆంధ్రజ్యోతి ఓ కథనంలో ‘తెల్ల కార్డున్న వాళ్లు స్థలాలు కొనకూడదంటే ఎలా? ఆ మాట కొస్తే రాష్ట్రంలో 95% మందికి ఆ కార్డులున్నాయి.’ అని రాసింది. ఆ అంకె నిజమే అయితే అంతకంటె సిగ్గుచేటైనది మరోటి ఉండదు. రాష్ట్రంలో 5% మంది మాత్రమే ధనికులుంటే యిన్ని నగల షాపు, బట్టల షాపులు ఎలా ఉంటాయి? బోగస్‌ పేదలను ఏరివేస్తే మిగిలే డబ్బుతో సంక్షేమ పథకాలు కొన్నిటికి నిధులు సమకూరుతాయి. ఓట్ల భయం లేకుండా అది చేసినవాడే మొనగాడు. రాజీపడితే సగటు నాయకుడే! కొన్ని దండగమారి పథకాలుంటాయి. వాటిని ఎత్తివేయడానికీ ధైర్యం ఉండాలి. అన్న క్యాంటీన్‌ పేదల కొరకు ఉద్దేశించినది. కానీ చాలా మంది గృహస్తులు అవి వచ్చాక యిళ్లల్లో వంటలు మానేసి, అక్కడకు వెళ్లి తినేసి, అలా మిగిలిన డబ్బు సినిమాకు, షికార్లకు ఖర్చు పెట్టారని విన్నాను. అవి ఎత్తేస్తే ఆందోళన రాకపోవడానికి అదో కారణమేమో!

ముఖ్యంగా మనం తెలుసుకోవసినది - సంక్షేమ పథకాలకు, దీర్ఘకాలిక పథకాలకు తూకం ఉండాలి. ఏది ఎక్కువైనా ప్రజలను సంతుష్టి పరచడం కష్టమే. పెళ్లిళ్లకు, పేరంటాలకు, పండగలకు, తీర్థయాత్రలకు ప్రభుత్వం యివ్వనక్కరలేదు. ఇవ్వకపోయినా జరిగేవి జరుగుతాయి, యివ్వడం వలన వాళ్ల అట్టహాసం పెరుగుతుందంతే! కూడూ, గూడూ, గుడ్డ, విద్య, వైద్యం వీటిపై దృష్టి పెడితే చాలు. ఇవి కూడా వ్యక్తిగతంగా యివ్వవలసిన పని లేదు. వాటి ధరలు ప్రజలకు అందుబాటులో పెడితే చాలు. ఉచితంగా ఆశించకుండా సబ్సిడీలో కొనుక్కోవడం అలవాటు చేయాలి వారికి. విద్య, వైద్యం చాలా ఖరీదైన వ్యవహారాలు అయ్యాయి. ఆరోగ్యశ్రీతో కార్పోరేట్‌ ఆసుపత్రులను పరిపుష్టం చేసేబదులు ప్రభుత్వాసుపత్రులను బలోపేతం చేయాలి. మందులు చౌకధరలో దొరికే ఏర్పాటు చేయాలి. కార్పోరేట్‌ కాలేజీలు ఫీజుల పేరుతో చేసే దోపిడీ ఆపి, ప్రభుత్వ పాఠశాలల్లో, కళాశాలల్లో మేలైన విద్య అందేట్లు చూసి, సామాన్యులను అక్కడకు ఆకర్షించాలి. అరవింద్‌ కేజ్రీవాల్‌ స్కోర్‌ చేసినది అక్కడే - అందుబాటులో విద్య, వైద్యం! తాగునీరు, విద్యుత్‌ ధరలు తగ్గించడం బోనస్‌ అయింది.

**వివక్షత చూపకపోవడం మెప్పించింది -** పథకాల్లో మరో కోణమేమిటంటే కాస్ట్‌ ఆఫ్‌ డెలివరీ మెకానిజం, డబ్బు పంపిణీ చేయడానికి ఏర్పాటు చేసిన వ్యవస్థ నిర్వహణ ఖర్చు! అదృష్టవశాత్తూ పాత పాలకుల ముందుచూపు వలన కంప్యూటరైజేషన్‌, ఆధార్‌ వంటి వ్యవస్థలు ఏర్పడి డబ్బు వారికి నేరుగా చేరే సౌకర్యం ఏర్పడింది. ఆన్‌లైన్‌లోనే డాక్యుమెంట్లు సబ్మిట్‌ చేయడం, వాటిని వెరిఫై చేయగలగడం జరుగుతోంది. డబ్బు నేరుగా పేదలకు చేరినప్పుడు వాటిని ఖర్చు పెట్టడం ద్వారా, వస్తూత్పత్తి పెరిగి ఆర్థిక వ్యవస్థ బాగుపడుతుంది. డిజిటలైజేషన్‌లో మరో సౌకర్యం ఏమిటంటే లబ్ధిదారుడు ఏ పార్టీ వాడు, మనవాడా? పరాయివాడా? వంటివి తెలుసుకునే వీలుండదు. వాణ్ని ఎలిమనేట్‌ చేయలేరు.

బాబుకి అప్రతిష్ఠ తెచ్చిపెట్టినవి జన్మభూమి కమిటీలు. జగన్‌ హయాంలో ఆ భయం లేకుండా అన్ని పార్టీల వారికీ అందడంతో ఆ దిశగా ఫిర్యాదు వినబడటం లేదు. ఉన్న ఫిర్యాదులన్నీ కార్డులు రద్దు చేస్తున్నారనే! అదీ మా పార్టీ వాళ్లవి అనటం లేదు. అంటే మీ పార్టీ వాళ్లు యిన్నాళ్లూ అన్యాయంగా లబ్ధి పొందారన్నమాట అంటారు. ఆధార్‌తో అనుసంధానించినప్పుడు వాడి ప్యాన్‌ నెంబరెంతో, వాడికి ఏ వాహనముందో, ఎంత ఆస్తి ఉందో, తెల్ల కార్డుకి, యీ సంక్షేమ పథకానికి అర్హుడో కాదో చటుక్కున తెలిసిపోతుంది. తెలిసినా అనర్హులను తొలగించలేదంటే పొలిటికల్‌ విల్‌, ధైర్యం, నిజాయితీ లేవని అర్థం.

**మందుబాబుపై చంద్రబాబు సహానుభూతి -** సంక్షేమ పథకాలు క్యారట్లయితే, ప్రజలకు స్టిక్‌ కూడా చూపించాలి. బియ్యం మీద, చదువు మీద ఆదా చేసిన డబ్బును సారా మీద తగలేస్తానంటే ఆ వీలు లేకుండా చేయాలి. తరచి చూడండి, జరిగే నేరాల్లో 80-90% కేసుల్లో మద్యం పాత్ర ప్రత్యక్షంగానో, పరోక్షంగానే ఉంటోంది. ఆడపిల్ల మీద అత్యాచారాల విషయంలోనే కాదు, అక్రమ సంబంధాల విషయంలో కూడా ప్రియుడు, మొగుణ్ని తాగుదాం రా అని తుప్పల్లోకి తీసుకెళ్లి తాగించి, నెత్తిమీద బాటిల్‌తో మోదుతున్నాడు. గతంలో ఏదైనా విశేషం ఉంటేనే - ప్రమోషన్‌ వచ్చిందనో, స్కూటర్‌ కొన్నామనో, పిల్లాడు పుట్టాడనో- మిత్రులు మందు పార్టీ అడిగేవారు. ఇప్పుడదేమీ లేదు, రొటీన్‌గా వారంలో సగటున ఐదు రోజులు తాగేస్తున్నారు. ఇంట్లో ఆడవాళ్లు కూడా దుకాణం పెట్టేస్తున్నారు. మొగుడూ పెళ్లాలు యిద్దరూ తాగి కొట్టుకుంటూంటే పిల్లల గతి ఏమవుతుందో ఊహించుకోండి.

మద్యప్రవాహం ఎంత తగ్గిస్తే సమాజానికి అంత మంచిది. ఆంధ్ర ప్రభుత్వం మద్యం రేట్లను విపరీతంగా పెంచేసి, మందుబాబులను యిబ్బంది పెట్టేస్తోందని చంద్రబాబు ఊహూ విలవిల్లాడి పోతున్నారు. ప్రజల క్షేమం కోరే నాయకుడు అలా పబ్లిగ్గా మాట్లాడవచ్చా? ఆయనకు సంబంధించిన డిస్టిలరీ కంపెనీలను నియంత్రించి, జగన్‌ తన కంపెనీలను ప్రోత్సహిస్తున్నాడని అంటున్నారు. బాబు ఆవేదనకు అదే కారణమా? ప్రజారోగ్యానికి ఏది మంచిదో ప్రభుత్వం డబ్బు ఖర్చుపెట్టి మరీ చెప్పాల్సి వస్తోంది. హెల్మెట్‌ పెట్టుకో, కారు సీటు బ్టొ పెట్టుకో, పొగాకు నమలకు, సిగరెట్టు పీల్చకు, మద్యం తాగకు... అంటూ. ప్రతి బజెట్‌లో సిగరెట్ల రేటు పెంచేసి, వాడకం తగ్గించుకుంటూ వచ్చారు. ఇప్పుడు జగన్‌ మద్యం షాపుల వేళలు తగ్గించి, ధరలు ఆకాశానికి పెంచేయడం వలన డబ్బు చాలక జనాలు తక్కువ తాగినా కుటుంబానికి లాభమే తప్ప నష్టం లేదు. దానివలన ప్రభుత్వాదాయం తగ్గినా జగన్‌ ఖాతరు చేయడం లేదు. మంచిదే.

**ప్రభుత్వ భూములకు గిరాకీ వుందా? -** ఇది బాగానే ఉంది కానీ అసలు సమస్య జగన్‌ తన పథకాలకు డబ్బు ఎలా తెస్తాడన్న ప్రశ్నకు సమాధానం దొరకలేదు. ఆదాయం ఎక్కణ్నుంచి? గత ఐదేళ్లగా బాబు ఏం ఊదరగొట్టినా రాష్ట్రానికి పరిశ్రమలు యిప్పటిదాకా పెద్దగా రాలేదు, వద్దామనుకున్నవి జగన్‌ స్థానికులకు 75% ఉద్యోగాల రూలు విని జంకుతున్నాయి. ఉన్నవైనా పాత ఒప్పందాలు సమీక్షిస్తామంటే విస్తరించడానికి జంకుతున్నాయి. పోనీ, ఎప్పటికో అప్పటికి పరిశ్రమలు నెమ్మదిగా వస్తాయని అనుకున్నా వాటిపై ఆదాయం కళ్లచూసేసరికి కనీసం యింకో నాలుగైదేళ్లు పడుతుంది. రాష్ట్రానికి హైదరాబాదు వంటి కల్పవృక్ష సదృశ మహానగరం ఏమీ లేదు. చాలా కంపెనీల హెడాఫీసులు - సాక్షితో సహా- హైదరాబాదు నుంచి కదలలేదు, అందువలన పన్ను అక్కడికే పోతుంది.

దేశమే డబ్బు లేక అల్లాడుతోంది. కేంద్రం రాష్ట్రాలకు జిఎస్‌టి బాకీలు చెల్లించటం లేదు. ఇక యీ రాష్ట్రానికి ప్రత్యేకంగా ఏమిస్తుంది? అప్పు చేద్దామన్నా బాబు ఉన్న పరపతి అంతా కరారావుడు చేసేశారు, క్రెడిట్‌ లిమిటు దాటేశారు. ఇన్‌సైడర్‌ ట్రేడింగ్‌ కేసుల వంటి వాటితో రాజకీయ లబ్ధి పొందవచ్చు తప్ప ఖజానాకు ఆదాయం రాదు. వైయస్‌ గతంలో హైదరాబాదులో ప్రభుత్వ భూములమ్మి ఖజానాకు డబ్బు చేర్చారు. జగన్‌ అలాటి ప్రయత్నం చేసినా ప్రయోజనం లేదు. అప్పట్లో హైదరాబాదుకి ఉన్న బ్రాండ్‌ యిమేజి వేరు. ఆ మార్కెట్‌ వేరు. ఆంధ్రలో ఏ ఊరికి ఆ రేటు పలుకుతుంది? అభివృద్ధి చేస్తాం అని చెప్పుకోవడమే తప్ప యిదిగో చేశాం, చూడండి అని చూపించడానికి ఏమీ లేదు. బాబు గ్రాఫిక్స్‌ అమరావతి ప్రయోగం తర్వాత ఏదైనా చేస్తామని ఏ ప్రభుత్వం అన్నా, నమ్మడానికి ప్రజలు సిద్ధంగా లేరు.

పైగా ఆంధ్రలో నిర్మాణాత్మకంగా చెప్పుకోదగ్గ పని యిప్పటిదాకా జరగలేదు. జగన్‌ ఎంతసేపూ సంక్షేమ పథకాలూ, రాజధాని మార్పు, అధికార వికేంద్రీకరణ లాటివి మాట్లాడుతున్నారు తప్ప ఫలానా సెజ్‌ ఏర్పాటు చేశాం, ఫలానా ప్రణాళిక రూపొందించాం అని చూపటం లేదు. అన్ని ప్రాంతాల అభివృద్ధి లాటివి చెప్పినా ఫలితాలు ఫలదీకరించలేదు. అందువలన ప్రస్తుతానికి ఆంధ్రలో భూముల విలువ పెద్దగా వుంటుందని, వాటిని అమ్మి ప్రభుత్వం డబ్బు చేసుకోగలుగుతుందని అనుకోవడానికి లేదు. డబ్బు లేకుండా యీ పథకాలు ఎంతకాలం సాగుతాయో ఎవరూ ఊహించుకోలేరు. ఆపి వేస్తే మాత్రం ప్రజలు ఆగ్రహించడం ఖాయం. ‘ముందే చూసుకోవద్దా?’ అని మండిపడతారు. పరిస్థితి చూస్తూ ఉంటే చివరకు జనాలే మాకు కొత్త స్కీములొద్దు మొర్రో, నెలవారీ జీతాలిస్తూ, ఇన్‌ఫ్రాస్ట్రక్చర్‌పై కాస్త ఖర్చు పెట్టండి మహాప్రభో అని బతిమాలే రోజు వస్తుందనిపిస్తోంది**. - ఎమ్బీయస్‌ ప్రసాద్‌ (ఫిబ్రవరి 2020)**

**ఫిబ్రవరి 2020 ఎమ్బీయస్‌: రాజతరంగిణి- కలశుడి కథ**

మన దేశంలో చరిత్ర పుస్తకాలు చాలా చాలా తక్కువ. ఉన్నవాటిలో కూడా నమ్మశక్యం కానివే ఎక్కువ. రాజాశ్రయం కోరి వారిని, వారి పూర్వీకులని ఇంద్రుడని, చంద్రుడని పొగడడమే పనిగా కావ్యాలు రాశారు. వీరందరి కంటె భిన్నమైనవాడు కశ్మీరుకి చెందిన కల్హణుడు. 12వ శతాబ్దికి చెందినవాడు. కశ్మీర రాజ్యాన్ని పాలించిన తరతరాల రాజుల చరిత్రతో ‘‘రాజతరంగిణి’’ అని క్రీ.శ. 1148 ప్రాంతంలో సంస్కృతంలో రాశాడు. ఆయన తండ్రి హర్షుడు (పాలనాకాలం క్రీ.శ. 1089-1101) అనే రాజు దగ్గర మంత్రిగా చేశాడని కొందరు, కాదు ఆయనే చేశాడని కొందరు అంటారు. ఆయన తన గాథలను క్రీ.పూ. 2448 నుండి ప్రారంభించాడు. వేలాది సంవత్సరాల చరిత్రను జనశ్రుతంగా విని వుంటాడు. వెరిఫై చేసుకునే సాధనసంపత్తి ఉండి వుండదు. అందువన కొన్ని అధ్యాయాలు యిప్పుడు తెలిసిన చరిత్రతో ట్యాలీ కావటం లేదు. కానీ చెప్పుకోదగ్గ విషయమేమిటంటే రాజు మంచిచెడ్డలు రెండూ రాశాడు. ఆ పుస్తకంలో పైన చెప్పిన హర్షుడి తండ్రి కలశుడు (పామనాకాలం క్రీ.శ. 1063-89) కథను కింద యిస్తున్నాను. ఇతను కల్హణుడి కాలానికి దగ్గరగా వున్న రాజు కాబట్టి కథలో పొరపాట్లు తక్కువ వుండవచ్చు.

తండ్రిని, సోదరులను చంపి రాజ్యంలోకి రావడం ముస్లిము రాజులతోనే ప్రారంభమైందని చాలామంది అనుకోవడం గమనించాను. అది పొరపాటు. రాజరికం, అధికారం కోసం రక్తబంధువులను ఖైదు చేయడం, చంపడం ప్రపంచమంతా, ఎల్లకాలాలలోనూ ఉంది. అంతెందుకు రామాయణంలో ఏం జరిగింది? భరతుడంటే రాముడికి అంత యిష్టం కదా! అతను లేకుండా యువరాజ పట్టాభిషేకం ఎందుకు తలపెట్టారు? సింహాసనంపై భరతుడికి హక్కు ఉంది కాబట్టి అతను ఊళ్లో లేకుండా చూసి ఈ కార్యక్రమం ముగించేద్దామని దశరథుడు తొందరపడ్డాడు.

భారతమైతే చెప్పనే అక్కరలేదు. దుర్యోధనుడు తండ్రిని దబాయిస్తూ, నోరు మూయిస్తూ వచ్చాడు. దాయాదులైన పాండవులు అడ్డు వస్తున్నారని లక్క యింట్లో కాల్పించేశాడు. భాగవతంలో చూస్తే కంసుడు తలిదండ్రులను ఖైదులో పెట్టాడు. ఇప్పుడీ కలశుడు ఒక ఏంటీ హీరో లాటి వాడు. ఒకలా చూస్తే గుళ్లు, గోపురాలు కట్టించాడు. ఇంకోలా చూస్తే తండ్రి పై దండెత్తాడు. కొడుకుని ఖైదు చేశాడు. అందువలన రసవత్తరమైన అతని జీవితాన్ని చక్కటి జానపదకథగా చెప్పుకోవచ్చు.

కలశుడి తండ్రి అనంతుడు మహారాజు. తల్లి సుయ్యమతి. అనంతుడు చెడు అలవాట్లతో డబ్బంతా తగలేయడంతో భార్య తన ఆస్తితో ఆర్థికంగా ఆదుకుంది. ఇక అప్పణ్నుంచి అతను భార్యావిధేయుడై పోయాడు. ఆవిడకు కొడుకు కలశుడంటే పిచ్చి ప్రేమ. వాడికి సర్వ దుర్లక్షణాలు వున్నాయని తెలిసినా భర్తతో పోరి ఆయన ఆరోగ్యంగా ఉండగానే కొడుక్కి రాజుగా పట్టాభిషేకం చేయించేసింది. రాజయ్యాక కలశుడు దుస్సాంగత్యంతో మరీ చెలరేగి పోయాడు. ముందే కాముకుడు. సోదరితో కూడా సంబంధం పెట్టుకున్నవాడు.

ఇప్పుడిక చెలరేగిపోయి ఓ అర్ధరాత్రి వేళ ఊళ్లో ఒకరింట్లో చొరబడి వారి కోడల్ని అనుభవించబోయాడు. దాంతో కాపలాదారులు దొంగ అనుకుని చావగొట్టారు. వెలుతురులో చూస్తే రాజుగారు. ఈ విషయం బయటకు తెలిసిపోయి అల్లరై పోయింది. అనంతుడికి కొడుకు మీద కోపం వచ్చి భార్యను తిట్టిపోశాడు. ‘‘ఇహ యిక్కడుంటే పరువు దక్కదు. రాజధాని వదలి విజయేశ్వరం అనే చోటకి వెళ్లిపోయి ఉందాం.’’ అన్నాడు. భార్య ఏమీ చేయలేక సరేనంది.

అప్పుడు మంత్రి ఒకాయన ‘‘మీ కొడుకు లాటి భ్రష్టుడికి ఐశ్వర్యమంతా అప్పగించి వెళితే యింకా అనర్థం కదా! మీ దగ్గర డబ్బు లేకపోతే మీ మొహం ఎవడు చూస్తాడు? పట్టుకెళ్లగలిగినదంతా పట్టుకుపోండి.’’ అని సలహా యిచ్చాడు. తండ్రి ఐశ్వర్యమంతా పట్టుకుపోయాడని తెలియగానే కొడుకుకి కోపం వచ్చింది. అప్పు చేసి, సైన్యాన్ని సమకూర్చుకుని తండ్రిపై దండెత్తి వచ్చాడు. అనంతుడేమీ జంకలేదు. యుద్ధానికి సిద్ధమయ్యాడు. రాణి కంగారుపడింది. కొడుక్కి రహస్యంగా కబురంపింది- ‘పరాక్రమవంతుడైన మీ నాన్నమీద దండెత్తితే ఆయన కత్తికి బలి కావడం ఖాయం. వెనక్కి వెళ్లిపో. మీ నాన్న కోపాన్ని నేను తగ్గిస్తానులే’ అని.

కలశుడికి అదీ నిజమే అనిపించింది. వెనక్కి వెళ్లిపోయాడు కానీ తండ్రి మీద కోపాన్ని ఆయన అనుచరులపై చూపించి, వాళ్ల ఆస్తులు హరించి, జైల్లో పెట్టించాడు. ఇదంతా చూసి మధ్యలో కొందరు కలగచేసుకుని, తండ్రీ కొడుకుల మధ్య రాజీ కుదిర్చి అనంతుణ్ని రాజధానికి రప్పించారు. భార్య బలవంతంమీద ఒప్పుకోవలసి వచ్చింది. కలశుడి ప్లాను వేరు. తండ్రిని సజీవదహనం చేయించి ఆస్తి కొట్టేయాలని ఓ రాత్రి అతని భవనానికి నిప్పు పెట్టించాడు. ఇలా జరుగుతుందని అనుమానించి అనంతుడు ఆ రాత్రే రాజధాని విడిచి, విజయేశ్వరం చేరాడు. అయితే కలశుడి సేనలు అక్కడకు కూడా వచ్చి వాళ్లకున్నదంతా దగ్ధం చేసేశారు.

అయితే రాణికి నదిలో వజ్రవైఢూర్యాలు పొదిగిన లింగం ఒకటి దొరికింది. దాన్ని అమ్మగా వచ్చిన డబ్బుతో వాళ్లు మళ్లీ నిలదొక్కుకున్నారు. చితిమంటల్లో కూడా కొంత బంగారం దొరకడంతో నగరాన్ని మళ్లీ నిర్మిద్దామనుకున్నారు కానీ అనంతుడు అనుమతి యివ్వలేదు. కశ్మీరం వదిలి వెళ్లిపోమని కబురుపై కబురు పంపసాగాడు. రాణి కూడా అలా చేద్దామనడంతో రాజుకి వెర్రి కోపం వచ్చింది. ‘నీ పుత్రప్రేమకు లొంగి నేను నా ఆత్మగౌరవాన్ని పోగొట్టుకున్నాను. వీడి లక్షణాలు చూస్తూంటే అసలు వీడు నాకు పుట్టాడా అని అనుమానం వస్తోంది. పుట్టిన బిడ్డ పోతే ఎవరి బిడ్డనో తీసుకొచ్చి నీ బిడ్డగా పెంచావని జనాలు అనుకుంటూంటారు. చూడబోతే అదే నిజం అనిపిస్తోంది.’ అని భార్యను తిట్టాడు.

దాంతో ఆవిడ రెచ్చిపోయి ‘‘నా అండ లేకపోతే నీ రాజ్యం నిలిచేదా? అప్పులపాలై అడుక్కు తింటూ వుండేవాడివి’’ అని ఝాడించేసింది. ఇదంతా పదిముందూ జరగడంతో అనంతుడి అహం దెబ్బ తింది. తొడలో చాకుతో పొడుచుకుని రక్తస్రావం జరుగుతూండగా చచ్చిపోయాడు. భర్త మరణంతో రాణికి పశ్చాత్తాపం కలిగింది. కొడుకు పట్ల తన గుడ్డిప్రేమ ఎంతకు దారి తీసిందో గ్రహించింది. భర్తతో పాటు చితి ఎక్కింది. ఎక్కేముందు తన ఐశ్వర్యమంతా మనుమడు హర్షుడికి అప్పగించే ఏర్పాట్లు చేసింది.

ఈ హర్షుడు కలశుడికి భువనమతి అనే భార్యద్వారా పుట్టినవాడు. తెలివైనవాడు. అనేక భాషల్లో ప్రవీణుడు. యోగ్యుడని ప్రజల్లో మంచి పేరు ఉంది. పైగా యిప్పుడు నాయనమ్మ నుంచి ఆస్తి కలిసింది. ఇన్నాళ్లూ కలశుడికి తండ్రి ప్రత్యర్థి, యిప్పుడు కొడుకు! అతనికి డబ్బుంది, ప్రజల్లో పలుకుబడి వుంది. గత్యంతరం లేక అతనితో రాజీ పడ్డాడు. అతన్ని, అతని ఆస్తులను కాపాడడానికి నెలకింత అని కొడుకు దగ్గర్నుంచి వసూలు చేస్తూ గడిపాడు. ఇద్దరూ రాజధానిలోనే ఉండడంతో మధ్యలో కొందరు మంత్రులు యిద్దరి మధ్యా విద్వేషాలు రాజేశారు. తండ్రిపై తిరుగుబాటు చేయమని హర్షుణ్ని ప్రేరేపించారు.

తండ్రి చచ్చిపోయాక అతని పట్ల చేసిన పాపాల నివృత్తి కోసం కలశుడు కొన్ని గుళ్లు కట్టించాడు. కానీ త్వరలోనే స్వబుద్ధి పడగ విప్పింది. కొడుకు మీద అనుమానం ప్రబలింది. మంత్రులు ‘వీడు బతికి వుంటే ఎప్పటికైనా మీకు ప్రమాదమే, చంపించేయండి, లేదా గుడ్లు పీకించేయండి’ అని సలహా యిచ్చారు. కానీ కలశుడికి ధైర్యం చాలక హర్షుడి ఆస్తంతా హరించి, అతన్ని జైల్లో పెట్టించాడు. అతని వెంట ప్రయాగుడు అనే నౌకర్ని మాత్రం అనుమతించాడు. ఇది విని హర్షుడి తల్లి గొంతు కోసుకుని మరణించింది.

ఇక తనకు అడ్డూ, ఆపూ లేదని కలశుడు విచ్చలవిడిగా ప్రవర్తించాడు. నిస్సంతానంగా మరణించిన వాళ్ల ఆస్తులు స్వాధీనం చేసుకునేవాడు. కనబడిన ఆడవాళ్లనల్లా చెరిచాడు. ఒక గుడిలోని సూర్యదేవుడి తామ్రవిగ్రహాన్ని పెకలించి, కరిగించి వేశాడు. హర్షుడి భార్య సుగలాదేవితో సంబంధం పెట్టుకున్నాడు. ఆ సుగలాదేవి తన భర్తను కారాగారంలోనే చంపించి వేయమని కోరడంతో ఇద్దరు వంటవాళ్లను పంపించి, విషాహారం పెట్టించాడు. అయితే సరైన సమయంలో ప్రయాగుడికి అనుమానం వచ్చి హర్షుణ్ని రక్షించాడు.

విచ్చలవిడి శృంగారంతో కలశుడికి గనోరియా అనే సుఖవ్యాధి సంక్రమించింది. పండితులను అడిగితే శివాలయంలో కుంభప్రతిష్ట చేయమన్నారు. చేసినా వ్యాధి తగ్గకపోగా ముక్కు నుంచి నిరంతరం రక్తం కారుతూ నిస్సత్తువను కలిగించింది. చావు దగ్గరపడిందని గ్రహించి, హర్షుడికి పట్టం కడదామని అనుకున్నాడు. కానీ అప్పటిదాకా దుర్మార్గపు ఆలోచలనిస్తూ అతన్ని తమ గుప్పిట్లో పెట్టుకున్న మంత్రులు దానికి ఒప్పుకోలేదు. దాంతో మరో భార్యకు పుట్టిన ఉత్కర్షుడనే వాడికి పట్టం కడతానని ఒప్పుకున్నాడు.

అతను వేరే నగరం నుంచి వచ్చేలోపున మరణశయ్య మీద ఉండే తన ధనాన్ని అందరికీ పంచాడు. హర్షుడికి కొంత డబ్బిచ్చి దేశం వదిలి వెళ్లిపోమని చెప్దామనుకున్నాడు. కానీ మంత్రులు అది పడనివ్వలేదు. హర్షుణ్ని వేరే చోటకి పంపించి వేసి, అక్కడ బంధించి వేశారు. ఇదంతా తెలిసినా కలశుడు నిస్సహాయుడిగా మిగిలిపోయాడు. గతంలో సూర్యవిగ్రహాన్ని పెకలించి, కరిగించినందుకే యిన్ని అనర్థాలు కలిగాయని భావించి, చావుఘడియల్లో తనను మార్తాండాలయానికి తీసుకెళ్లమని అడిగాడు. అక్కడ చనిపోయాడు. అది క్రీ.శ.1089. ఉత్కర్షుడు రాజయ్యాడు. బందిఖానాలో ఉన్న హర్షుడు రాజెలా అయ్యాడన్నది వేరే కథ.

ఏ రాజుదైనా సరే నిజాయితీగా కథ రాస్తే యిలాగే ఉంటుంది. కుట్రలు, కూహకాలు, మోసాలు, దౌష్ట్యాలు, వావివరసలు మరచి వర్తించడం, రక్తపాశాన్ని మరచి పోటీదారులను కారాగారం పాలు చేయడం, సంహరించడం.. యిదే అసలైన చరిత్ర. అందుకే శ్రీశ్రీ అన్నాడు- నరజాతి చరిత్ర సమస్తం పరపీడన పరాయణత్వం అని. దీనికి ఏ ప్రాంతమూ, ఏ మతమూ మినహాయింపు కాదు. రాజతరంగిణి ఇంగ్లీషు వెర్షన్‌ మార్కెట్లో దొరుకుతుంది. వీలైతే చదవండి. - **ఎమ్బీయస్‌ ప్రసాద్‌ (ఫిబ్రవరి 2020)**

**ఫిబ్రవరి 2020 ఎమ్బీయస్‌: కేరళ గవర్నరు ఆరిఫ్‌ ఖాన్‌**

2019 అక్టోబరు నుంచి ఖాళీగా ఉన్న కేరళ బిజెపి రాష్ట్ర అధ్యక్షుడి పదవికి నిన్ననే నియామకం జరిగింది. ఇక యిప్పటికైనా కేరళ గవర్నరు ఆరిఫ్‌ మొహమ్మద్‌ ఖాన్‌కు తీరిక దొరుకుతుందని అనుకుంటున్నారు. ఎందుకంటే 2019 సెప్టెంబరులో పదవి చేపట్టిన దగ్గర్నుంచి కేరళ ప్రభుత్వాన్ని చీకాకు పెడుతూ రాష్ట్ర బిజెపి అధ్యక్షుడి భారం కూడా ఆరిఫే మోస్తున్నాడని విమర్శలున్నాయి. కేంద్రమంత్రి వి మురళీధరన్‌ శిష్యుడు కె సురేంద్రన్‌కు రాష్ట్ర శాఖ పగ్గాలు అప్పగించారు. ఆ ఫంక్షన్‌కు మధ్యప్రదేశ్‌ మాజీ ముఖ్యమంత్రి శివరాజ్‌ చౌహాన్‌, మాజీ రాష్ట్రశాఖ అధ్యక్షుడు రాజగోపాల్‌ వగైరాలు హాజరు కాగా, ఆ పదవి ఆశించి భంగపడిన ముగ్గురు రాష్ట్ర సెక్రటరీలు - శోభా సురేంద్రన్‌, ఎంటి రమేశ్‌, ఎఎన్‌ రాధాకృష్ణన్‌ సమయానికి రాకుండా తమ అసంతృప్తిని ప్రకటించారు. వీళ్లు పార్టీలోని పికె కృష్ణదాస్‌ వర్గానికి చెందినవారు. అతను మాత్రం ఫంక్షన్‌కు వచ్చాడు.

49 ఏళ్ల సురీంద్రన్‌ ఎబివిపి ద్వారా ప్రజాజీవితంలోకి వచ్చాడు. బిజెపి యువమోర్చాకు అధ్యక్షుడిగా, రాష్ట్రశాఖకు పదేళ్లపాటు జనరల్‌ సెక్రటరీగా ఉన్నాడు. శబరిమలో మహిళల ప్రవేశాన్ని వ్యతిరేకిస్తూ సాగిన ఉద్యమసారథ్యం కారణంగా అతనికి మంచి గుర్తింపు వచ్చింది. అంతకు ముందు అధ్యక్షుడిగా చేసిన పిఎస్‌ శ్రీధరన్‌ పిళ్లయ్‌ను మిజోరాం గవర్నరుగా వేయడంతో యితనికి యీ ఛాన్సు వచ్చింది. రాబోయే స్థానిక ఎన్నికలలో 2021 మేలో జరగబోయే అసెంబ్లీ ఎన్నికలలో బిజెపిని గెలిపించే బాధ్యత అతని భుజస్కంధాలపై ఉంది.

ఇక ఆరిఫ్‌ గురించి చెప్పుకోవాంటే - అతనికి యిన్నాళ్లూ ఉన్న గుర్తింపు ఉదారవాది ఐన ముస్లిము లీడరుగా. ముస్లిం ఛాందసవాదాన్ని ఎదిరించడానికి ఏ పార్టీకి చెందిన ముస్లిం నాయకుడూ సాహసం చేయడు. అలా చేస్తే ఓట్లు పడవని భయం. కానీ ఆరిఫ్‌ చిన్నప్పటి నుంచి ముస్లిం ఆలోచనాసరళిలో మార్పు రావాలని, ఆధునికత వైపు మొగ్గాలని, ముల్లాలను, మౌల్వీలను ఎక్కడ ఉంచాలో అక్కడ ఉంచాలని, ప్రస్తుతం ఇస్లాంలో అనుసరిస్తున్న అనేక దురాచారాలు ఖురాన్‌లో లేవనీ వాదిస్తూ, పుస్తకాలు రాస్తూ వచ్చాడు. ఆల్‌ ఇండియా ముస్లిం పర్శనల్‌ లా బోర్డును రద్దు చేయాలని వాదించాడు. ఒట్టి చెప్పడమే కాదు, దాని కోసం తన రాజకీయ జీవితాన్ని కూడా పణంగా పెట్టాడు. అందువలన అన్ని మతాలకు చెందిన మేధావుల, తటస్థుల గౌరవాన్ని పొందుతూ వచ్చాడు. అయితే యిటీవల అతను పూర్తిగా మోదీ మార్గంలోకి వచ్చేశాడు. మోదీ-అమిత్‌ ఏం చేసినా భేషంటున్నాడు. అననివారిని పడతిడుతున్నాడు. ఈ మార్పును అర్థం చేసుకోవడం కష్టంగా ఉంది.

68 ఏళ్ల ఆరిఫ్‌ ఉత్తర ప్రదేశ్‌లోని బులంద్‌శహర్‌లో పుట్టాడు. ఆలీఘర్‌ ముస్లిము యూనివర్శిటీలో విద్యార్థి నాయకుడిగా పేరు తెచ్చుకున్నాడు. కాలేజీ బయటకు వస్తూనే చరణ్‌ సింగ్‌ నాయకత్వంలోని భారతీయ క్రాంతి దళ్‌ అభ్యర్థిగా బులంద్‌ శహర్‌లోని సియానా అసెంబ్లీ నియోజకవర్గం నుంచి పోటీ చేసి ఓడిపోయాడు. తర్వాత ఆ పార్టీ జనతాపార్టీలో విలీనమయ్యాక, ఆ పార్టీ అభ్యర్థిగా 1977లో నెగ్గి, తన 26వ ఏట ఎమ్మెల్యే అయ్యాడు. జనతాపార్టీ విచ్ఛిన్నం కావడంతో అతను చరణ్‌ సింగ్‌ను వదిలిపెట్టి, ఇందిర నేతృత్వంలోని కాంగ్రెసులో చేరి 1980లో కాన్పూర్‌ నుంచి ఎంపీగా నెగ్గాడు. ఇందిర మరణం తర్వాత రాజీవ్‌ నేతృత్వంలో 1984లో బహరైచ్‌ నుండి నెగ్గాడు. రాజీవ్‌ అతనికి సహాయ మంత్రి పదవి యిచ్చాడు.

1986లో షా బానో కేసుపై సుప్రీం కోర్టు తీర్పు వచ్చింది. ఆ తీర్పును అమలు చేస్తే ముస్లిము ఓటర్లకు కోపం వస్తుందనుకుని ప్రధానిగా ఉన్న రాజీవ్‌ ముస్లిం పర్శనల్‌ లా బిల్లు పార్లమెంటులో ప్రవేశపెట్టాడు. ఆ అంశంపై రాజీవ్‌తో విభేదించి ఆరిఫ్‌ కాబినెట్‌ నుంచి, కాంగ్రెసు నుంచి బయటకు వచ్చేసి జనతా దళ్‌లో చేరాడు. విపి సింగ్‌ నేతృత్వంలో ఆ పార్టీ ద్వారా 1989లో లోకసభకు మళ్లీ ఎన్నికయ్యాడు. కాబినెట్‌లో సివిల్‌ ఏవియేషన్‌, ఎనర్జీ మంత్రిగా పని చేశాడు. మళ్లీ కొద్ది కాలానికి ఆ పార్టీ కూడా వదిలేసి బహుజన సమాజ్‌ పార్టీలో చేరి ఆ పార్టీ టిక్కెట్టు ద్వారా 1998లో ఎంపీ అయ్యాడు. 2004లో ఆ పార్టీ కూడా వదిలేసి బిజెపిలో చేరాడు. కైసర్‌గంజ్‌ నియోజకవర్గం నుంచి ఆ పార్టీ అభ్యర్థిగా పోటీ చేసి ఓడిపోయాడు. ఇంకో మూడేళ్లు పోయాక, అవినీతిపరులకు టిక్కెట్లు యిస్తున్నారని ఆరోపిస్తూ ఆ పార్టీలోంచి కూడా బయటకు వచ్చేశాడు.

ఇలా ఏ పార్టీలోనూ యిమడలేక, రాజకీయంగా ముందుకు సాగలేక కాలక్షేపం చేస్తున్న ఆరిఫ్‌ యిటీవల మోదీ అధికారంలోకి వచ్చిన దగ్గర్నుంచి అతన్ని మెచ్చుకోవడమే పనిగా పెట్టుకున్నాడు. ఆరిఫ్‌కు ఫేవరేట్‌ అంశమైన ముమ్మార్‌ తలాక్‌ విషయంలో మోదీ చేసిన చట్టం అతన్ని ఆనందపరచింది. ఆ చట్టంలో ఆ రకం విడాకులు చెల్లవని చెప్పడంతో బాటు భర్తకు జైలు శిక్ష కూడా విధించే అవకాశం కల్పించడం ఆరిఫ్‌కు తప్పుగా తోచలేదు. ఆ బిల్లు పాస్‌ చేసినప్పుడు అభినందించడమే కాదు, ఆర్టికల్‌ 370 రద్దు చేసినప్పుడు కూడా ఆరిఫ్‌ జయజయధ్వానాలు పలికాడు. ప్రస్తుత సమాజంలో ముస్లింల వేధింపు సాగుతోందనే వాదన తప్పని వాదిస్తున్నాడు. గత ఐదేళ్లలో చెప్పుకోదగ్గ దాడులు ఏవీ జరగలేదని సర్టిఫికెట్టు యిచ్చాడు.

‘గోమాంసం తింటున్నారన్న అనుమానం మీదనే ఇళ్లల్లో చొరబడి కొడుతున్నారు, పాల వ్యాపారులను కూడా గుంపుహత్యలు చేస్తున్నారుగా’ అని అడిగితే ‘ఒకళ్ల తిండి గురించి మరొకరు మాట్లాడనక్కరలేదు. అదంతా భౌగోళిక పరిస్థితులపై ఆధారపడి వుంటుంది. కశ్మీరు ముస్లిములు గోమాంసం తినరు, బెంగాలీ బ్రాహ్మణులు చేపలు తింటారు’ అంటూ ఉపదేశాలు చెప్పాడు తప్ప గుంపుహత్యలు జరిగాయని ఒప్పుకోవటం లేదు. ఉమ్మడి పౌరస్మృతిని త్వరలోనే ప్రవేశపెట్టాలన్న ఆలోచనలో ఉన్న బిజెపికి ఆరిఫ్‌ పోస్టర్‌ బాయ్‌గా పనికి వస్తాడనిపించింది. ఎందుకంటే ఉదారవాదియైన ముస్లిముగా అతనికి ఖ్యాతి వుంది. అతనే ఈ ఉమ్మడి పౌరస్మృతిని మెచ్చుకున్నాడు చూడండి అని చెప్పుకోవచ్చు.

ముస్లిములకు టిక్కెట్టివ్వం, ఎమ్మేల్యేలు, ఎంపీలు కానివ్వం. వాళ్లకు రాజకీయాధికారం లేకుండా మేం చేసిన, చేస్తున్న మార్పు, మాకు అనుకూలంగా సమాజంలో తెస్తున్న మార్పు ఆమోదించే విధంగా ముస్లిములు మారవసిన అవసరం ఉంది. ఇదిగో యీయన్ని చూసి నేర్చుకోండి. అని బిజెపి నాయకత్వం వారు చెప్పదలచుకున్నారు. అందువలన ఆరిఫ్‌ను లైమ్‌లైట్‌లోకి తీసుకుని వచ్చారు. బిజెపిని అవినీతి పార్టీ అని ఆరోపించి బయటకు వెళ్లిపోయినా, గౌరవమిచ్చి 2019 సెప్టెంబరులో కేరళకు గవర్నరుగా వేశారు. బిజెపి యిప్పటిదాకా నజ్మా హెపతుల్లా అనే ముస్లిం మహిళను మణిపూర్‌ గవర్నరుగా వేసింది. ఇతను రెండో ముస్లిం గవర్నరు.

ఇలా వుండగానే సిఏఏ, ఎన్నార్సీ, ఎన్పీయార్‌ వివాదం మొదలైంది. కేరళను పాలిస్తున్న లెఫ్ట్‌ ఫ్రంట్‌ ప్రభుత్వం సిఏఏ చట్టాన్ని, ఎన్పీయార్‌ తయారీని ప్రతిఘటిస్తోంది. ఇక ఆరిఫ్‌కు చేతినిండా, నోటినిండా పని దొరికింది. ముఖ్యమంత్రితో అనుక్షణం ఆ విషయంపై పోట్లాడుతున్నాడు. సిఏఏ చట్టాన్ని ఆకాశానికి ఎత్తివేస్తూ ‘‘గాంధీ, నెహ్రూ, కాంగ్రెసు దేశప్రజలకు చేసిన వాగ్దానాలకు అనుగుణంగా ఉందీ బిల్లు’’ అని అన్నాడు. వాళ్లెవరూ మతపరమైన వివక్షత చూపించాని కోరలేదన్న సంగతి అతి సౌకర్యంగా మర్చిపోతున్నాడు. ‘‘పాకిస్తాన్‌లో అహ్మదీయాలు, షియాలు మైనారిటీలే కదా, వాళ్ల పేర్లు ఎందుకు చేర్చలేదు?’’ అని అడిగితే ‘‘అవును మైనారిటీలే, కానీ వాళ్లెవరూ ఇండియాకు రారు. అందుకని చేర్చలేదు.’’ అని అన్నాడు. అలాటప్పుడు క్రైస్తవుల పేరు ఎందుకు చేర్చినట్లు? వాళ్లు వెళ్లడానికి ప్రపంచంలో ఎన్నో దేశాలున్నాయిగా, అందరికీ ఇండియాయే దొరికిందా అని జర్నలిస్టు అడగలేదనుకోండి.

ఆరిఫ్‌ యిలా సిఏఏ, ఎన్నార్సీ, ఎన్పీయార్‌ను ఆకాశానికి ఎత్తేస్తూండగానే మరో పక్క కేరళ ప్రభుత్వం వాటిని తిరస్కరిస్తోంది. జనవరి 20న కేంద్ర హోం శాఖకు లేఖ రాస్తూ ‘ప్రస్తుత ఫార్మాట్‌లో ఎన్‌పిఆర్‌ నిర్వహిస్తే రాష్ట్రంలో ఆందోళనలు పెరిగి, శాంతిభద్రతలకు విఘాతం కలిగే ప్రమాదం ఉందని పోలీసులు చెప్తున్నారు. అందువన మేము దాన్ని నిర్వహించలేము.’ అంది. అది గవర్నరుకి రుచించలేదు. గవర్నరు ప్రవర్తన పట్ల కేరళ ప్రజల్లో వ్యతిరేకత పెల్లుబుకుతోంది. ఆయన 2019 డిసెంబరు 29న కన్నూరు యూనివర్శిటీలో ఇండియన్‌ హిస్టరీ కాంగ్రెసులో యీ విషయమై చరిత్రకారుడు ఇర్ఫాన్‌ హబీబ్‌తో ఘర్షించినపుడు సభలో ఉన్నవారు గవర్నరుకు వ్యతిరేకంగా కేకలు వేశారు. మర్నాడే కేరళ అసెంబ్లీ సిఏఏ చట్టాన్ని వెనక్కి తీసుకోమని కేంద్రాన్ని కోరుతూ దాదాపు ఏకగ్రీవంగా ఓ తీర్మానం చేసింది. దాన్ని కేంద్రప్రభుత్వం పట్టించుకున్నా, పట్టించుకోకపోయినా గవర్నరు మాత్రం పట్టించుకున్నాడు. ‘పౌరసత్వం అనేది కేంద్రానికి సంబంధించిన అంశం. దాని గురించి రాష్ట్రం చర్చిండమంటే టైము వేస్టు చేసినట్టే. ప్రజాధనాన్ని వృథా చేసినట్లే’ అని ప్రకటించాడు. అసలు గవర్నరు వ్యవస్థే దండగమారిది, దానిపై ప్రజాధనం ఖర్చు పెట్టడం వృథా అనే వ్యాఖ్య గురించి ఆరిఫ్‌ ఏమంటారో మరి!

కొద్ది నెలల్లో జరపవసిన స్థానిక ఎన్నికలకై వార్డులను డీలిమిట్‌ చేస్తూ ప్రభుత్వం ఒక ఆర్డినెన్సు తయారు చేసి ఆయన సంతకానికై పంపితే ‘‘సిఏఏ లాటి అంశాలపై చర్చించడానికి టైముంది కానీ, దీనికి లేదా? ఆర్డినెన్సుపై సంతకం పెట్టను, కావాలంటే అసెంబ్లీలో బిల్లు ప్రవేశపెట్టమనండి’’ అంటూ తిరస్కరించాడు. దీని తర్వాత సిఏఏ చట్టాన్ని రద్దు చేయాలంటూ రాష్ట్రప్రభుత్వం సుప్రీం కోర్టులో కేసు పడేస్తే అగ్గిరాముడై పోయాడు. కేసు పడేసే ముందు నా అనుమతి తీసుకోనక్కరలేదా? తీర్మానానికి ముందు కూడా నాతో చెప్పనే లేదు అంటూ నిప్పులు తొక్కాడు. ‘చట్టం ప్రకారం మీ అనుమతి తీసుకోనక్కరలేద’ని చీఫ్‌ సెక్రటరీ వచ్చి వివరణ యిచ్చినా సంతృప్తి పడలేదు.

ఇవన్నీ తమపై వ్యతిరేక ప్రభావం కనబరుస్తాయని రాష్ట్ర బిజెపికి భయం వేసింది. బిజెపికి ఉన్న ఏకైక ఎమ్మెల్యే, సీనియర్‌ నాయకుడు ఓ. రాజగోపాల్‌ ‘‘ముఖ్యమంత్రి, గవర్నరు యిలా పబ్లిగ్గా తలపడడం బాగా లేదు. ఇద్దరూ కాస్త సంయమనం పాటించాలి.’’ అని ప్రకటన చేశాడు. జనవరి 29న అసెంబ్లీ బజెట్‌ సమావేశాలను ప్రారంభిస్తూ గవర్నరు ప్రసంగం చేశారు. ఆనవాయితీ ప్రకారం ప్రసంగపాఠాన్ని రాష్ట్రప్రభుత్వం తయారు చేస్తుంది, గవర్నరు చదువుతారు. దానిలో సిఏఏను వ్యతిరేకించే భాగాన్ని ఆరిఫ్‌ చదువుతారా లేదా అని అందరూ ఆసక్తిగా గమనించారు. చివరకు ఆయన దాన్ని చదివాడు కానీ చదవబోయే ముందు ‘నేను దీనితో ఏకీభవించను’ అని చెప్పి మరీ చదివాడు. పోనుపోను యీ గొడవ ముదిరి ఎంతవరకు పోతుందో చూడాలి.- **ఎమ్బీయస్‌ ప్రసాద్‌ (ఫిబ్రవరి 2020)**

**ఫిబ్రవరి 2020 ఎమ్బీయస్‌: రామపట్టాభిషేకంలో రాజకీయ కోణం**

దశరథుడు తలపెట్టిన రాముని యువరాజ పట్టాభిషేకంలో రాచరికపు ఎత్తుగడలున్నాయని నేను రేఖామాత్రంగా ప్రస్తావించడాన్ని కొందరు తప్పుపట్టారు. వాల్మీకి రామాయణం చదవమని సలహా యిచ్చారు. నేను చదివే రాశాను. ఇదే కాదు, ఏది రాసినా ఒకటికి రెండు సార్లు చూసుకునే రాస్తాను. పొరపాట్లు దొర్లితే చెప్పమని అర్థిస్తాను. కానీ కొందరు పాఠకులు నేను రాసినదాన్ని వదిలేసి, నేననుకున్నది రాయలేదేం, నేననుకున్నట్లు రాయలేదేం అని తెగ అడుగుతూంటారు. లక్షసార్లు చెప్పాను - అందరికీ తెలిసినది నేనెందుకు రాయడం? ఆరెస్సెస్‌ ప్రచారం చేయడానికి నేనెందుకు? వాళ్లు టీములు పెట్టుకుని, అదే ఉద్యోగంగా, ఉద్యమంగా సోషల్‌ మీడియాను హోరెత్తిస్తున్నారు. వాట్సప్‌లతో సెల్‌ నింపేస్తున్నారు. పాఠకులు నేను రాసిన దాన్ని ఖండిస్తూ ‘దిలీప్‌ ఘోష్‌ ఇలా అనలేదు, ఆరిఫ్‌ ఖాన్‌ అలా అనలేదు’ అని రాస్తే అదో అందం. అది చేయరు. నీ బుద్ధే సరిలేదు అంటూ కామెంట్స్‌ పెడతారు.

ఇక పురాణాల గురించి నా ఉద్దేశం చెప్తాను. వాటిని తప్పక చదవాలి. ఎందుకంటే మానవస్వభావాలను, వాటి ఫలితాలను అవి చెప్తాయి. చాలా వాటికి చారిత్రక ఘటనలు మూలంగా ఉంటాయి. అయితే కాలక్రమంలో అతిశయోక్తులు, అద్భుతాలు, ప్రక్షిప్తాలు చోటు చేసుకుంటాయి. అందువలన విచక్షణతో చదవాలి. పైగా ఎప్పుడూ విజేత కథలే గాథలవుతాయి. 2014లో చంద్రబాబుపై పుస్తకాలు వస్తాయి. 2019లో జగన్‌పై పుస్తకాలు వస్తాయి. నెగ్గినవారిని గొప్పగా వర్ణించి, వారి తప్పులను వైట్‌ వాష్‌ చేసి, ఓడినవారిని తక్కువగా చూపి, వారి లోపాలను హైలైట్‌ చేయడం జరుగుతుంది. పురాణాలలో అయితే వాటికి పూర్వజన్మ వృత్తాంతాలు, శాపాలు, వరాలు వాడుకుంటారు. భారతాన్ని కౌరవుల పరంగా రాస్తే మరోలా తోస్తుంది. ఇన్ని కన్సెషన్లతో మనం పురాణగాథలను తరచి చూడగలగాలి. వాటిని చరిత్ర పుస్తకాలుగా చూడడానికి వీలులేదు. అవి జాతికి నీతిబోధకాలు. మంచి లక్షణాలుంటే ఎలా పైకి వస్తారో, ఎంతటివాడినైనా సరే చెడు లక్షణాలు ఎలా కిందకు లాగుతాయో, రసవత్తరంగా చెప్తాయి.

ఇక రామాయణానికి వస్తే - సీతాపరిత్యాగం, శంబూకవధ వృత్తాంతాలున్న ఉత్తరకాండను పక్కన పెట్టేయాలి. అది వాల్మీకి కృతం కాదనే అనాలి. పట్టాభిషేకంతో వాల్మీకం పూర్తవుతుంది. దాని ప్రకారం రాముడి పాత్ర ఆదర్శప్రాయమైనది. పురుషోత్తముడనే బిరుదుకు తగినవాడు రాముడు. నరుడిగానే ఉంటూ ధర్మాన్ని పాటించి చూపాడు. అయితే అతని చుట్టూ వున్నవాళ్లంతా గొప్పవాళ్లు కానక్కరలేదు. ఎవరి వికారాలు వారికి ఉన్నాయి. అది మనం గుర్తెరగాలి. యువరాజ పట్టాభిషేకం ఘట్టానికి వస్తే, పెరియార్‌ రామస్వామి నాయకర్‌ ఎత్తిపొడిచాడు - వశిష్టుడు పెట్టిన ఆ ముహూర్తం ఎంత దరిద్రంగా ఉందంటే సింహాసనం దక్కలేదు సరి కదా, రాముడు అడవులపాలై పోయాడు, అతని తల్లులు విధవలై పోయారు అని. నిజానికి ముహూర్తం దశరథుడు పెట్టాడు. వశిష్టుడు ఆమోదించాడు. అయినా భగ్నమైంది, ఎందువలన అంటే పొలిటికల్‌ ఇంట్రిగ్యూ కారణంగా అనుకోవాలి.

ఇక్కణ్నుంచి వాల్మీకి రామాయణంలో ఉన్నది రాస్తాను. దానిపై నా వ్యాఖ్యానం బ్రాకెట్లలో రాస్తాను. ` రాముడు రాజ్యపాలనం చేస్తూ వుంటే చూసి సంతోషించి చనిపోవాలి అని దశరథుడు అనుకున్నాడు. మంత్రులతో నాకు వార్ధక్యం వచ్చింది, ఉత్పాతాలు కనబడుతున్నాయి. అందువలన రాముణ్ణి యువరాజును చేయాలి అని చెప్పాడు. మంత్రులు సరేనంటూ ఒక సభ ఏర్పాటు చేయమన్నారు. దానికి నానానగర ముఖ్యులనూ, రాజముఖ్యులనూ ప్రత్యేకంగా ఆహ్వానించారు. దూరదేశస్థులు అయినందువల్లనూ, వ్యవధి లేకపోయినందువల్లనూ, కేకయ మహారాజుకు, జనక మహారాజుకూ ఆహ్వానాలు పంపించలేదు. (కేకయులంటే కైక పుట్టింటివారు. జనకుడు రాముడి మామగారు. వారిని పిలవడానికి వ్యవధి లేకపోవడమేమిటి? అల్లుడికి అంతటి ముచ్చట జరుగుతూంటే జనకుణ్ని పిలవకపోవడమేమిటి? దశరథుడికి వార్ధక్యం ఎప్పుడో వచ్చింది. ఇవేళ ఏదో ప్రమాదం జరిగింది లేదా యుద్ధంలో గాయపడ్డాడు అనుకోవడానికి లేదు. కేకయులకు తెలియకుండా తంతు జరిపిద్దామని దశరథుడు చూశాడు అనేది స్పష్టం)

(జన్మక్రమాన్ని బట్టి రాముడి తర్వాత భరతుడే. సుమిత్ర పిల్లలైన లక్ష్మణుడు రాముడి వెంట, శత్రుఘ్నుడు భరతుడి వెంట తిరుగుతూ వచ్చారు కాబట్టి వాళ్లతో యిబ్బంది లేదు. కైక భరతుణ్ని తన పుట్టింటికి తరచుగా పంపుతూండడంతో అతను అక్కడే పెరిగాడు. రాముడు రాజధానిలోనే ఉండి ప్రజలకు యిష్టుడయ్యాడు. ఈ విషయాలు మంథర కైక చేసిన పొరపాట్లు ఎత్తి చూపేటప్పుడు ప్రస్తావించిందని వాల్మీకి రాశాడు. ఈ వట్టాభిషేకం తలపెట్టినపుడు భరతుడు, శత్రుఘ్నుడు కేకయ రాజ్యంలోనే ఉన్నారు. దశరథుడికి ఉన్నదే నలుగురు కొడుకు. లేకలేక పుట్టారు. వారిలో యిద్దరు ఊళ్లో లేనపుడు అర్జంటుగా యింత మహోత్సవం పెట్టుకోవసిన అవసరం ఏమొచ్చింది?)

దశరథుడు ఆ సభలో తన మనసులో మాట చెప్పగానే వశిష్ట వామదేవులతో సహా అందరూ ఆమోదించారు. ‘‘ఇది చైత్రమాసం. పరమపావనమైనది. రాముడి యువరాజ్య పట్టాభిషేకానికి ఏర్పాట్లు అన్నీ యిప్పుడే చేయించాలి. రామాభిషేకానికి ఏ యే కర్మలు చేయాలో యిప్పుడే చెప్పండి.’’ అన్నాడు. రాముణ్ని పిలిపించి, తన నిర్ణయాన్ని చెప్పాడు. రాముడు సరేనన్నాడు. కొలువు చాలించాక దశరథుడు మళ్లీ రాముణ్ని తన అంతఃపురానికి పిలిపించి ‘‘నా అంతఃకరణము నీ రాజ్యాభిషేకానికి తొందర పెడుతోంది. ఈనాడు పునర్వసు నక్షత్రం. రేపు పుష్యమి. రాజ్యాభిషేకానికి బాగుందని జ్యోతిష్కులు చెప్పారు. నీ అభిషేకం రేపే అయిపోవాలి. నువ్వు యిప్పటి నుంచే నియమబద్ధుడిగా ఉండాలి.’’ అని చెప్పాడు. (ఇంతటితో ఆగలేదు. ఇంకా చెప్పాడు. ఇది చాలా ముఖ్యమైనది. భరతుడు తిరగబడతాడన్న భయాన్ని దశరథుడు వ్యక్తం చేశాడు చూడండి)

‘‘రామా, ఇప్పుడు భరతుడు దూరదేశంలో ఉన్నాడు. వాడు యిక్కడికి వచ్చేలోపునే నీ రాజ్యాభిషేకం అయిపోవాలి. నీ తమ్ముడు పెద్దల దారిని పోయేవాడే కావచ్చు, జ్యేష్ఠుడవని నిన్ను అనుసరించేవాడే కావచ్చు. ధార్మికుడు, దయాహృదయుడు, జితేంద్రియుడు కావచ్చు. కానీ మానవుల చిత్తం అనిత్యం. ఎప్పుడూ ఒకలా వుండదు. ధర్మపరాయణలు సైతం యితరులు కల్పించే మిత్రభేదాదులకు లొంగిపోవడం కద్దు. అందువల్ల రేపే నీ రాజ్యాభిషేకం జరగాలి.’’ అన్నాడు. (మేనమామ యింటి నుంచి తిరిగివచ్చాక భరతుడు ప్రవర్తించిన తీరు చూస్తే దశరథుడు అతన్ని ఎంత తప్పుగా అంచనా వేశాడో అర్థమవుతుంది. తనకు వచ్చిన రాజ్యాన్ని వదులుకున్న ధార్మికుడు భరతుడు. దురూహ, కల్మషం దశరథుడి మనసులోనే ఉంది. భరతుడికే కాదు, కైకకు కూడా చివరి నిమిషం దాకా తెలియకుండా ఉండడానికి అతను చేసిన తక్కిన ఏర్పాట్ల గురించి వాల్మీకి విపులంగా రాయకపోయినా మనం గ్రహించవచ్చు)

రాముడు ఆ తర్వాత తల్లి కౌస్యల అంతఃపురానికి వెళ్లాడు. అక్కడ సీతతో బాటు సుమిత్రాదేవీ, లక్ష్మణుడు కూడా ఉన్నారు. అందరూ సంతోషించారు. (ఇక మిగిలినది కైక. రాముణ్ని ఎంతో అభిమానించింది. మంథర రామపట్టాభిషేకం మాట చెప్పినపుడు సంతోషించి ఆమెకు బహుమానంగా నగ యివ్వబోయింది. అలాటి కైక వద్దకు రాముడు వెళ్లి చెప్పడం ధర్మం. కానీ ఎందుకు చెప్పలేదు? భరతుడి విషయంలో తండ్రి చేసిన హెచ్చరిక కారణంగా అనుకోవచ్చు. ధర్మాధర్మాల గురించి తండ్రితో చర్చ చేసే కారెక్టరు కాదు రాముడిది. ఆయన ఏది చెపితే అది చేయడమే! సమయం లేదేమో అనుకోవడానికి లేదు. ఎందుకంటే అవేళ సాయంత్రం రాముడు తన స్నేహితులతో కాస్సేపు ముచ్చట్లాడాడని వాల్మీకి రాశాడు) రాముడు, సీత రాత్రి ఉపవాస దీక్ష పట్టి తెల్లవారడానికి యింకా ఒక ఝాము ప్రొద్దు ఉందనగా నిద్ర లేచారు. అలంకారం మొదలైంది. తెల్లవారగానే రామాభిషేకం జరుగుతుంది కదాని పౌరులందరూ ఎదురు చూస్తున్నారు.

అయితే ఆ ముందు రోజు సాయంత్రం కైకేయి పుట్టింటి నుంచి వచ్చిన దాసి మంథర అనుకోకుండా రాజప్రాసాదం కేసి వెళ్లింది. అంతా అడావుడిగా వుంది. కౌసల్య దాసులందరికీ కానుకలు యిస్తోంది. ‘ఎప్పుడూ ఎవరికీ ఏమీ యివ్వని కౌసల్య యివాళ అందరికీ బహుమానాలు యిస్తోందేమిటి?’ అని ఒక దాసిని అడిగితే అది సంతోషం పట్టలేక, వృత్తాంతం దాచలేక తెల్లవారితే రామాభిషేకం అని మంథరకు చెప్పివేసింది. (‘దాచలేక’ అని రాసినది వాల్మీకే. అంటే అది దాపరికపు వ్యవహారమన్నమాట. ఊరందరికీ తెలిసినా అంతఃపురంలో ఉన్న కైకకు తెలియకూడదన్నమాట. అందుకే ఆమె సవతులు కానీ, మహారాజు కానీ, యువరాజు కాబోతున్న రాముడు కానీ ఎవరూ చెప్పలేదు. ఆఖరి నిమిషంలో పట్టాభిషేక మహోత్సవానికి వెళ్లబోతూ రాజు వచ్చి చెప్పబోయాడు, ఆ నిమిషంలో తెలిసినా ఏమీ చేయలేదు కదాన్న ధైర్యమో ఏమో! కానీ ఆ లోపునే వ్యవహారం లీక్‌ అయిపోయి, కైక వైల్డ్‌గా రియాక్టయింది)

మంథర వచ్చి చెప్పగానే కైక రామాభిషేకం జరగబోతున్నందుకు, అంతవరకూ ఆ విషయం తనకు తెలియనందుకూ ఆశ్చర్యపడ్డది. ఎంతో సంతోషపడ్డది. మంచి ఆభరణం తీసి మంథరకు యిచ్చింది. అప్పుడు మంథర తిట్టిపోసింది - ‘ఇదేమైనా సంతోషకరమైన వార్తా? రాముడు రాజయితే భరతుణ్ని దేశాంతరమో, అవసరమైతే లోకాంతరమో పంపేస్తాడు. కౌసల్య రాజమాత అయి, అధికారం చెలాయిస్తుంది. నువ్వు ఆమె కింద ఊడిగం చేయాల్సి వస్తుంది.’ అని బెదిరించింది. ఇక్కడితో వాల్మీకి రామాయణాన్ని కోట్‌ చేయడం అయిపోయింది.

తర్వాత కైక అలగడం, దశరథుడికి వరాలు గుర్తు చేయడం, పట్టాభిషేకం ఆగిపోవడం, రాముడు అడవిదారి పట్టడంతో దుఃఖం పట్టలేక దశరథుడు చనిపోవడం అందరికీ తెలిసినవే. ఇక్కడ భరతుడు రాజు కావాలని అడగడంతో ఆగకుండా రాముణ్ని పధ్నాలుగేళ్లు వనవాసం చేయమని ఎందుకు అడగాలి అనే ప్రశ్న వస్తుంది. ప్రజాదరణ పొందిన రాముడు రాజధానిలోనే ఉంటే తిరుగుబాటుకు కేంద్రం కావచ్చు. అదీ కాకుండా ఎవరైనా 14 ఏళ్ల పాటు ఏ ఆస్తినైనా అనుభవించకపోతే దానిపై వాళ్లు హక్కు కోల్పోతారు అని నియమం ఉండేదట. రామాయణ కాలంలో అది 14 ఏళ్లయితే, భారతకాలానికి అది 12 ఏళ్లయిందట. అందువలన 12 ఏళ్ల వనవాసం అనే షరతు పెట్టారు. ఇది నేను ఎక్కడో చదివిన వ్యాఖ్యానం. తప్పయితే కావచ్చు.

వాల్మీకి రామాయణంలో రాసినది మాత్రం ‘దేవీ, రాముడు పధ్నాలుగేండ్లు అయోధ్యానగరంలో లేకుండా పోయేట్లయితే, భరతుడే రాజుగా స్థిరపడిపోతాడు.’ అని మంథర చేత అనిపించారు. అది ఏ పదో లేక పదిహేనో కాకుండా 14 మాత్రమే కావడమెందుకు అంటే ఆనాటి యీ నియమం కారణం కావచ్చు. ఇదంతా చదివితే కలిగే సందేహం - తక్కిన యిద్దరి మీద లేని సందేహం దశరథుడికి భరతుడి మీదే ఎందుకు కలిగింది? అప్పటిదాకా జరిగిన కథలో అతని కారెక్టరుపై ఎలాటి మచ్చ లేదు కదా! ప్రియభార్య ఐన కైకకు తెలియకుండా యీ వ్యవహారం గోప్యంగా నడపడం దేనికి? అని.

దీనికి సమాధానం వాల్మీకంలో దొరకదు. నేను రామాయణం గురించి చదివిన వ్యాఖ్యానాల్లో ఒకదానిలో (ఎవరిదో గుర్తుకు రావటం లేదు) ఒక అంశం చెప్పారు. కేకయ రాజ్యం అయోధ్య కంటె చాలా పెద్దదట. ఆ రాకుమారినిచ్చి పెళ్లి చేయమని దశరథుడు అడిగితే ‘నీకిప్పటికే యిద్దరు భార్యలున్నారు. వాళ్లకు పిల్లలు పుట్టినా, మా అమ్మాయికి పుట్టినవాణ్నే రాజుని చేస్తానని మాట యియ్యి’ అన్నారట. దశరథుడు సరేనంటేనే పెళ్లి జరిగింది. అందువలన భరతుడు వయసులో చిన్నవాడైనా సరే, సింహాసనం దక్కవలసినవాడు. దశరథుడు రాముడిపై ప్రేమతో ఆ షరతును ఉల్లంఘించ దలచాడు. కేకయులను అందుకే పిలవలేదు. జనకుడు ధర్మపరుడు కాబట్టి అభ్యంతరం చెపుతాడని కాబోలు పిలవలేదు. అడ్డదారి తొక్కడంతో అనర్థం జరిగింది. కైక ఎప్పుడైతే ఆ షరతును ఉటంకించిందో, దశరథుడికి చేతులు కట్టేసినట్లయింది.

అయితే వాల్మీకంలో యీ షరతుల గురించి రాయలేదు. దేవాసుర యుద్ధంలో యుద్ధం చేస్తూ దశరథుడు మూర్ఛపోతే రథం తోలుతున్న కైక రథాన్ని రహస్య ప్రదేశానికి తోలుకుని పోయి రక్షించింది. ఇలా రెండు సార్లు జరిగింది కాబట్టి దశరథుడు రెండు కోరికలు యిస్తానన్నాడు. కైక యీ సమయంలో వాటిని ఉపయోగించుకుంది అని రాశారు. ఆమె యీ సమయంలోనే అడుగుతుందని, అది కూడా యివే అడుగుతుందని దశరథుడు ముందే ఊహించలేడు కదా! అందుకే ఏదో చేయబోయాడు. మరేదో అయింది. ఏది ఏమైనా సింహాసనం విషయంలో భరతుడికి ఏదో క్లెయిమ్‌ వుంది, అతను పేచీ పెట్టవచ్చు అనే భయం దశరథుడిలో ఉంది, ఆ భయం చేతనే అతను అసహజంగా ప్రవర్తించాడు అని పూర్తిగా అర్థమవుతోంది. దీని పర్యవసానం ఏమిటో కవి చెప్పేశాడు కూడా.

పొయెటిక్‌ జస్టిస్‌ అని ఉంటుంది. ప్రపంచంలో పని ప్రతి కర్మకు ఫలితం వెంటనే కనబడకపోయినా, కావ్యంలో మాత్రం కవి కనబరుస్తాడు. దురూహతో పట్టాభిషేకాన్ని అర్జంటుగా జరిపించబోయిన దశరథుడి మనోరథం నెరవేరలేదు సరి కదా, అది అతని మరణానికే దారి తీసింది. ఇలా ప్రతి పాత్ర ద్వారా కవి మనం నడవాల్సిన మార్గం గురించి చెపుతూనే వుంటాడు. దశరథుడి చావుకి కారణం శ్రవణకుమారుడి శాపం వగైరాలు బ్యాక్‌ స్టోరీలుగా తర్వాత వచ్చి వుండవచ్చు. ఇక్కడ నీతి ఏమిటంటే యిచ్చిన మాట తప్పితే ప్రమాదమే అని కవి హెచ్చరించాడు. ఇది చూసే కాబోలు రాముడు ఆడిన మాట తప్పలేదు. అందుకే రాముడికి ఆలయాలున్నాయి, దశరథుడికి లేవు. **- ఎమ్బీయస్‌ ప్రసాద్‌ (ఫిబ్రవరి 2020)**

**ఫిబ్రవరి 2020 ఎమ్బీయస్‌: రిజర్వేషన్‌ హక్కెలా అవుతుంది?**

రిజర్వేషన్‌ అనేది ఒక ప్రత్యేక వర్గానికి యిస్తారు. బస్సుల్లో ఆడవాళ్లకు, దివ్యాంగులకు, వయోవృద్ధులకు.. యిలా. కొన్ని ఉద్యోగాల్లో మిలటరీ సర్వీసు చేసినవారికి లేక మరేదైనా వర్గానికి. ఇవి దేశమంతటా ఒకేలా ఉండదు. ఒక్కో రాష్ట్రంలో మహిళలకు వేరే సీట్లు వుండవు. ఒక్కో రాష్ట్రం వీటిపై తమకు తోచినట్లు ఆయా వర్గాలకు సౌకర్యం యిస్తుంది. పక్క రాష్ట్రంలో యిచ్చారు, యిక్కడెందుకు యివ్వరు? అని ప్రభుత్వాన్ని నిలదీయలేరు. ఎస్సీ రిజర్వేషన్‌ వద్దకు వచ్చేసరికి యీ లాజిక్‌ మిస్సవుతారెందుకో! వాళ్లకు రిజర్వేషన్‌ ప్రాథమిక హక్కు అనుకుని, వాళ్లడిగినంత యివ్వకపోతే దానికి భంగం కలిగిందనుకుని వాదిస్తారు.

ఈ నెల 7న సుప్రీం కోర్టు రిజర్వేషన్‌ ప్రాథమిక హక్కు కాదు, రాష్ట్ర, కేంద్ర ప్రభుత్వాలు ఎలా కావాలంటే అలా చేయవచ్చు అని చెప్పడంతో గగ్గోలు పెడుతున్నారు. 2012లో ఉత్తరాఖండ్‌లో ఉన్న కాంగ్రెసు ప్రభుత్వం ఎస్సీ, ఎస్టీ రిజర్వేషన్లు కల్పించకుండా ప్రభుత్వోద్యాగాలను భర్తీ చేయడంతో కొందరు కోర్టుకి వెళ్లారు. హైకోర్టు ప్రభుత్వాన్ని తప్పుపట్టింది. ప్రభుత్వం అప్పీలు కెళితే సుప్రీం కోర్టు చెప్పినదిది. తీర్పు రాగానే అన్ని పార్టీలూ - కాంగ్రెసుతో సహా- బిజెపి రిజర్వేషన్లకు వ్యతిరేకం అంటూ ప్రకటనలు దంచేస్తున్నారు తప్ప కోర్టు చెప్పిన వివరణ ఏమిటి అనేది పట్టించుకోవటం లేదు.

కులం ప్రకారం రిజర్వేషన్లు యివ్వడం స్వాతంత్య్రానికి ముందు నుంచీ ప్రారంభమైంది. స్వాతంత్య్రం తర్వాత పదేళ్లపాటు అన్నారు. తర్వాత పొడిగిస్తూ పోయారు. మొదట్లో ఎస్సీ, ఎస్టీలన్నారు, తర్వాత ఒబిసిలు తోడయ్యారు. చివరకు ఎలా తయారైందంటే ప్రతిభ కొలబద్దగా కేటాయించే సీట్లు, ఉద్యోగాలు తగ్గిపోయాయి. ఒకసారి రిజర్వేషన్‌ ప్రారంభించాక వాటిని ఎత్తేయడం కానీ, కనీసం కుదించడం కానీ జరగటం లేదు. రిజర్వేషన్లు యిచ్చినందు వలన వారి స్థితిగతుల్లో మార్పు వచ్చిందా లేదా అని సమీక్ష కూడా చేయటం లేదు. గతంలో కంటె వాళ్ల పరిస్థితి మెరుగుపడకపోతే రిజర్వేషన్‌ కల్పించడం మార్గం కాదన్నమాట, వేరే మార్గం చూడాలేమో అని కూడా ఆలోచించటం లేదు.

ఎస్సీ/ఎస్టీ/ఒబిసి కులాలలో కొన్ని కులాలు మాత్రమే రిజర్వేషన్‌ ఫలితాలు అందుకుంటున్నా యంటున్నారు, పోనీ కొద్దికాలం పాటు వాళ్లను మినహాయించి, తక్కిన కులాలకు యిద్దాం అని కూడా అనుకోవటం లేదు. గుడ్డిగా పొడిగిస్తూ పోతున్నారంతే. కోర్టు దీన్నే తప్పుపడుతోంది. కొనసాగింపును సమర్థించుకోవడానికి అవసరమైన డేటా యిచ్చి, మీ చర్యను జస్టిఫై చేసుకోండి అంటోంది. ఏ కేంద్ర, రాష్ట్ర ప్రభుత్వమూ అది చేయటం లేదు. పైగా ఉద్యోగ నియామకాల్లోనే కాదు, ప్రమోషన్లకు కూడా రిజర్వేషన్లను వర్తింప చేసేస్తున్నాయి. అంతేకాదు, ఉన్నత విద్యాలయాలలో కూడా విపరీతంగా రిజర్వేషన్లు పెట్టేస్తున్నాయి.

కులవివక్షత కారణంగా పోటీపరీక్షల్లో యితర వర్ణాలతో ఒక ఎస్సీ లేదా బిసి కాండిడేటు పోటీ పడలేకపోతున్నాడు కాబట్టి ఉద్యోగం తెచ్చుకోలేడు అనుకుంటే అతనికి ప్రభుత్వ ఖర్చుతో ప్రత్యేకమైన తర్ఫీదు యిప్పించి వారితో సమానమైన స్థాయికి తేవడం సబబు. అంతేకానీ ప్రతిభ తక్కువగా ఉన్నవాడిని, కేవలం కులం కారణంగా యితరులతో సమానంగా కూర్చోబెట్టడంలో అర్థం లేదు. ఎందుకంటే స్వయంప్రతిభతో ఉద్యోగం తెచ్చుకున్నవాడు ఆఫీసులో పొందే గౌరవం వీళ్లకు ఎప్పుడూ దక్కదు. దానివలన మరింత వివక్షత చూపే ప్రమాదం ఉంది. ఇదే అనర్థమనుకుంటే ప్రమోషన్లలో కూడా కులప్రాతిపదికపై రిజర్వేషన్‌ యివ్వడం మరీ దారుణం. దీనివలన యితర వర్ణాలకు వీళ్లపై ద్వేషం పెరుగుతుంది.

ప్రమోషన్‌ అనేది ప్రతిభ, పనితీరు, టీము స్పిరిట్‌, ఏటిట్యూడ్‌ యిత్యాది అనేక అంశాలపై ఆధారపడి వుంటుంది. పైకి వెళుతున్నకొద్దీ పోటీ చిక్కనవుతుంది. అలాటి పరిస్థితుల్లో రిజర్వ్‌డ్‌ కులమనే నిచ్చెన వేసుకుని ఎవడైనా పైకి ఎగబాకి మన నెత్తిన కూర్చుంటే హర్షించగలమా? భరించగలమా? ‘అబ్బే, అన్ని చోట్లా ప్రతిభ చూడనవసరం లేదు. ఎస్సీలకు రిజర్వేషన్లు యివ్వడం సామాజిక న్యాయం, అవసరం’ అని వాదించే నాయకులు జబ్బు పడినపుడు ‘సార్‌ మీకు ఆపరేషన్‌ అవసరం. చేసే డాక్టరు గారు మీరు చెప్పిన కేటగిరీయే. కాలేజీలో సీటు, ఆసుపత్రిలో ఉద్యోగం, ఆ పై ప్రమోషన్‌ అన్నీ స్వయంప్రతిభతో కాకుండా కులం సర్టిఫికెట్టు ద్వారా తెచ్చుకున్నవాడే. అతని అసిస్టెంట్లు కూడా ఆ బాపతే’ అని చెప్తే ఏమంటారు? ‘అందుకే నేను ఇండియాలో చేయించుకోను. ప్రజాధనంతో ఫారిన్‌ వెళ్లి చేయించుకుంటాను’ అంటారేమో!

ప్రభుత్వ స్కూళ్లల్లో రిజర్వేషన్‌ ద్వారా వచ్చిన టీచర్లు ఉంటారని తమ పిల్లలను ప్రయివేటు స్కూళ్లల్లో చేర్చేది వీరే! అలాగే ప్రభుత్వ ఆసుపత్రుల జోలికి పోకుండా, కార్పోరేట్‌ ఆసుపత్రులకు వెళ్లేదీ వీరే! రిజర్వేషన్‌ ద్వారా ప్రభుత్వోద్యోగాలు భర్తీ చేసి, ప్రభుత్వోద్యోగుల సామర్థ్యం పెరగాలి అని ఉపన్యాసాలు యిచ్చేదీ వీరే! ఏ కులం వారైనా సరే, సామర్థ్యం ఉన్నవాడికే ఉద్యోగం, పదోన్నతి అని చాటిచెప్పిన రోజున అలాటి ఉపన్యాసాలు యిచ్చే అర్హత వస్తుంది. వెనుకబడిన, అణగారిన కులాల వారికి అనేక సౌకర్యాలు కల్పించవచ్చు, వారిపై అదనంగా ఖర్చు పెట్టవచ్చు కానీ ప్రతిభ విషయంలో రాజీ పడితే సహజంగానే వ్యవస్థ సామర్థ్యం దెబ్బ తింటుంది. మన దేశంలో మెరిట్‌పై యిచ్చే ప్రభుత్వ స్కాలర్‌షిప్పులు 0.7% మాత్రమే అని చదివాను. తక్కినవన్నీ కులప్రాతిపదిక పైనేట. నమ్మబుద్ధి కాలేదు. కానీ కేంద్ర నిధులతో నడిచే ఉన్నత విద్యాలయాల సీట్లలో మాత్రం ప్రతిభ కారణంగా యిచ్చేవి 50.5% మాత్రమే అని తెలుసు. ఒబిసిలకు 27% ఎస్సీలకు 15%, ఎస్టీలకు 7.5%, రిజర్వేషన్‌ పోగా మిగిలేది అంతే!

ఎస్సీ, ఎస్టీ ప్రమోషన్ల గురించి చెప్పుకోవాలంటే - 1993లోనే సుప్రీం కోర్టు ప్రమోషన్లలో రిజర్వేషన్లు రాజ్యాంగవిరుద్ధం అని రూలింగు యిచ్చింది. సరే ఐదేళ్ల పాటు కొనసాగించి అప్పుడు ఆపేయండి అంది. ఆ ఐదేళ్లు పూర్తయ్యేలోగా 1995లో రాజ్యాంగానికి 77వ సవరణ చేసి, ప్రమోషన్లను కొనసాగించేశారు. ఇంకొన్నాళ్లకు 85వ సవరణ ద్వారా రిజర్వేషన్ల ద్వారా ప్రమోషన్‌ పొందిన ఎస్సీ/ఎస్టీలకు కాన్సీక్వెన్షియల్‌ సీనియారిటీ కూడా యిచ్చేశారు. ఇది తన దృష్టికి వచ్చినపుడు సుప్రీం కోర్టు 2006లో సరే యిస్తే యిచ్చారు కానీ అలా ఎందుకు చేయాల్సి వచ్చిందో (కంపెల్లింగ్‌ రీజన్స్‌) మీరు చెప్పితీరాలి అని స్పష్టంగా చెప్పింది. ఆ కారణాల్లో ‘వెనకబాటుతనం’, ‘ఉండవలసినంతమంది ఉండకపోవడం’, ‘ఓవరాల్‌ ఎడ్మినిస్ట్రేటివ్‌ ఎఫిషియన్సీ’ కూడా ఉండాలి అని చెప్పింది.

ఉండవలసినంత మంది ఉండకపోవడం అనే క్లాజ్‌ కూడా వింతగా ఉంది. ఏ రంగాలలోనైనా జనాభా నిష్పత్తి ప్రకారం యింతమంది ఉండి తీరాలి అని చెప్పగలమా? ఎస్సీలు 20% ఉన్నారు కాబట్టి, వ్యవసాయదారుల్లో, వ్యాపారస్తుల్లో, ప్రొఫెషనల్స్‌లో, ముఖ్యమంత్రుల్లో, సైనికుల్లో, సినిమా హీరోల్లో, హీరోయిన్లలో, విలన్లలో అంత శాతం మంది ఉండితీరాలి అని నియమం పెట్టగలమా? అలాటప్పుడు ప్రభుత్వోద్యోగుల్లో మాత్రం ఎందుకు యీ రూలు పెట్టాలి? ప్రయివేటు సెక్టార్‌పై యీ రూలు విధిస్తే వాళ్లు ఒప్పుకోరు కాబట్టి, ఆ భారమంతా ప్రభుత్వమే మోయాలా? అలాటప్పుడు అది ప్రయివేటు రంగంతో ఎలా పోటీ పడగలదు?

బిసి నాయకులు కూడా యిలాటి వాదనలే చేస్తారు - కేంద్ర సెక్రటేరియట్‌లో 100 మంది సెక్రటరీలుంటే వారిలో 25% శాతమే బిసిలున్నారు, మా జనాభా సంఖ్య ప్రకారం 35% ఉండాలి అని వాదిస్తారు. స్త్రీవాదులు వచ్చి 10% మంది స్త్రీలే వున్నారు, లెక్క ప్రకారం 49% మంది ఉండాలి అంటారు. మరొకళ్లు వాళ్లని ఉత్తరాది, దక్షిణాది గీత గీసి విడగొడతారు. ఇంకోళ్లు తూర్పు, పడమరలగా! ఉత్తరాది వాళ్లలో కూడా పంజాబీలు ఎక్కువ ఉన్నారని, దక్షిణాది వాళ్లలో తమిళులు ఎక్కువున్నారని యిలా ఆ 100 మందిని రకరకాల తూనికరాళ్లతో తూచి, ఎవరికి వారు వారికి అన్యాయం జరిగిందని వాపోతూ పోవచ్చు. అంటే ఎవరి సామాజిక స్థితినైనా కొలవాలంటే ప్రభుత్వోద్యోగులలో వారు ఎంత శాతం ఉన్నారనేది ఒక్కటే కొలబద్దా? వ్యవసాయం, వ్యాపారం, వృత్తి, కళారంగం.. ఏ రంగంలోనైనా డబ్బు గడించడమే ముఖ్యం. ఆస్తి బట్టే వారి సామాజిక స్థితి తెలుసుకోవచ్చు. అది వదిలేసి ప్రభుత్వోద్యోగాల మీద పడితే యిలాగే ఉంటుంది.

ప్రమోషన్లలో రిజర్వేషన్‌ పెట్టకపోతే ఎస్సీ, ఎస్టీలపై వైషమ్య భావం ఉన్న అధికారి ప్రతిభ లేదంటూ వారిని యింటర్వ్యూలో ఫెయిల్‌ చేయవచ్చు అని కొందరు వాదించవచ్చు. కులభావన వలన నష్టపోయేవారు ఎస్సీ, ఎస్టీలే కాదు అందరూ ఉంటారు. నేను గమనించినంత వరకు కాస్ట్‌ ఫీలింగ్‌ పూర్తిగా వ్యక్తిగతం. జనరలైజ్‌ చేయలేం. మనలో ఎవర్నయినా కదిలించి చూడండి ‘మా వాళ్లలో యూనిటీ లేదండి, అదే ఫలానా వాళ్లయితే, అన్నీ వాళ్లవాళ్లకే యిచ్చుకుంటారు’ అంటారు. ఆ ఫలానా వాళ్ల నడిగితే వాళ్లు యింకోళ్ల పేరు చెప్తారు. మనం అరవ్వాళ్లకు ఫీలింగు ఎక్కువంటాం, వాళ్లు మలయాళీ వాళ్లకు ఎక్కువంటారు, వాళ్లు నార్త్‌ వాళ్లకు అంటారు.. యిది అనంతం. నిజమేమిటంటే వీళ్లందరిలో కొందరికి మాత్రమే ఆ ఫీలింగు ఉంటుంది. చాలామంది టేలంట్‌ ఉందా తమకు నప్పుతారా లేదా అనేదే చూసుకుంటారు.

నేను 1972లో వెయిట్స్‌ అండ్‌ మెజర్స్‌ ఆఫీసులో ఉద్యోగానికి యింటర్వ్యూకి హాజరయ్యాను. రాత పరీక్ష లేదు, కేవలం ఇంటర్వ్యూ. అదీ ఒకే ప్రశ్న. పేరూ వగైరా అడిగాక కులం ఏమిటి? అని. నేను తెల్లబోయాను. ఇదేమీ రిజర్వ్‌డ్‌ సీటు కాదు, యిక కులంతో పనేముంది? అనుకుని ఏమీ చెప్పకుండా బ్లాంక్‌గా చూశాను. మళ్లీ అడిగారు. తప్పలేదు. చెప్పాను. ఉద్యోగం రాలేదు. తర్వాత ఎవరో చెప్పారు. ఉద్యోగాలిచ్చే ఉన్నతాధికారి ఎస్సీట. జనరల్‌ కాటగిరీలో కూడా వాళ్లకే యిద్దామనుకున్నాట్ట. ఇలా కులం ఒక్కోప్పుడు ఎడ్వాంటేజిగా, మరోసారి డిజడ్వాంటేజిగా మారుతుంది. దానికి మనమేమీ చేయలేం. ఎస్సీ, ఎస్టీ వర్గాలకు చెందిన ఎందరో ప్రతిభామూర్తులు ప్రభుత్వ, ప్రయివేటు ఉద్యోగులుగా రాణిస్తున్నారు. ఎన్ని అవకాశాలిచ్చినా దుర్వినియోగం చేసుకునేవారూ ఉన్నారు. అందువలన ప్రమోషన్లలో రిజర్వేషన్‌ అన్ని సమస్యలకు పరిష్కారం కానేరదు.

2007లో ఉత్తరప్రదేశ్‌ ప్రభుత్వం ప్రమోషన్లలో రిజర్వేషన్‌ ప్రవేశపెడితే, దానికి మద్దతుగా ఏ డేటా యివ్వకపోవడంతో పైన చెప్పిన సుప్రీం కోర్టు తీర్పు ఉటంకిస్తూ ఇలహాబాద్‌ హైకోర్టు కొట్టేసింది. ప్రభుత్వం సుప్రీం కోర్టు కెళితే 2012లో అదీ కొట్టేసింది - డేటా ఏది బాబూ? అంటూ! డేటా యిచ్చినా రిజర్వేషన్‌ యివ్వండి అని కోర్టు ప్రభుత్వాలను ఆదేశించలేదు. ఇస్తే సరేలే అని ఊరుకుంటుంది. ఈ విషయం కూడా కోర్టు స్పష్టం చేసింది. ఈ ప్రభుత్వాలేవీ డేటా యివ్వటం లేదు. నిజానికి ఒక్కో రాష్ట్రంలో ఎస్సీ, ఎస్టీలకు ఒక్కో రకమైన కోటా వుంది. జనాభా లెక్క బట్టి యిస్తున్నారు. అదే నియోజకవర్గాల కేటాయింపులో కూడా వర్తింపచేస్తున్నారు. జనాభా లెక్కలు ఒక్కటే సూచికగా తీసుకోకూడదు. వారి ఆర్థిక, సామాజిక స్థితిగతులు కూడా పరిగణనలోకి తీసుకోవాలి. అవి కూడా రాష్ట్రరాష్ట్రానికీ మారతాయి.

ఎస్సీల పట్ల వివక్షత చూపడం బిహార్‌లో ఉన్నంతగా బెంగాల్‌లో లేదు, యుపిలో ఉన్నంతగా కేరళలో లేదు. ఝార్ఖండ్‌ లేదా ఈశాన్య రాష్ట్రాలలో ఉన్న వాళ్లలో ఎస్టీలు అత్యధికంగా ఉన్నపుడు వారిపై వివక్షత చూపగలిగేవారెవరు? ఇక విద్యార్జన బాగా పెరిగిన రాష్ట్రాలో ఆ వర్గాల్లోనూ పెరుగుతుంది. ఆదాయమార్గాలూ పెరుగుతాయి. సహజంగా వారి సామాజిక స్థితి, తక్కిన కులస్తులు వారిని చూసే దృష్టి మెరుగుపడతాయి. ఇవన్నీ ఎప్పటికప్పుడు లెక్కలోకి తీసుకుంటూ, రిజర్వేషన్‌ పెంచడమో, తుంచడమో, తగ్గించడమో చేయాలి. ఇది రాష్ట్రం పరిధిలో తీసుకోవసిన నిర్ణయం. దేశమంతా ఒకే విధానం అమలు చేయడం తప్పు. బిసిలున్నారు. ఒక రాష్ట్రంలో దాన్ని అగ్రకులం అంటారు, పక్క రాష్ట్రంలో వెనకబడిన కులం అంటారు. అదేమంటే మా దగ్గర అలాగే చూస్తాం అంటారు. అలాగే దళితుల స్థితిగతులు కూడా రాష్ట్రం ప్రకారం చూసి నిర్ణయాలు తీసుకోవాలి.

ఇక ఆర్థికపరమైన పారామీటరు కూడా చేర్చవలసిన అవసరం ఎంతైనా ఉంది. బిసిల్లో క్రీమీ లేయరు గురించి మాట్లాడతారు తప్ప ఎస్సీ/ఎస్టీ విషయంలో మాట్లాడటం లేదు. కుటుంబంలో ఒకసారి రిజర్వేషన్‌ సౌకర్యం పొందాక మళ్లీ వీళ్లకే యివ్వకుండా, యింకో కుటుంబానికి యివ్వడం ద్వారా సామాజిక పురోగతి త్వరితమౌతుంది. తండ్రి ఐఏఎస్‌ అయినా, కోటీశ్వరుడైనా, ముఖ్యమంత్రి ఐనా కొడుక్కి పాపం అని రిజర్వేషన్‌ యిచ్చేస్తున్నారు. వాళ్లకు కూడా క్రీమీ లేయరు వర్తింపచేయాలంటూ సుప్రీం కోర్టు 2018లో చెప్పింది. దానిమీద రివ్యూ పిటిషన్‌ వేశారు. అదింకా కోర్టులో పెండింగులో ఉంది. ప్రభుత్వం తను చేసే నిర్ణయాలను సమర్థించుకోవడానికి సమాచారం సేకరించాలి, సమర్పించాలి. దానికి గాను సమగ్ర సర్వే లాటిది నిర్వహించాలి. కులం ప్రకారం జనాభా సేకరణ చేయాలి. ఎస్సీ, ఎస్టీలది మాత్రమే కాదు, బిసిలది కూడా తీసుకోవాలి.

ఎందుకంటే ఏ బిసి నాయకుణ్ని అడిగినా, మా కులం వాళ్లు జనాభాలో యింత శాతం మంది ఉన్నారు, అంత శాతం మంది ఉన్నారు అని క్లెయిమ్‌ చేస్తారు. అవన్నీ కలిపితే ఏ 200%కో చేరుతుంది. వాళ్లతో బాటు ఒసిల లెక్క కూడా తీసుకోవాలి. ఎందుకంటే యివాళ్టి ఒసిని రేపు ఓట్ల కోసం బిసిల్లో చేర్చవచ్చు. పౌరసత్వం తేలుస్తామంటూ అనవసరమైన వివరాలు అడుగుతున్న మోదీ సర్కారు అది మానేసి యిది తీసుకోవడం మన దేశభవిష్యత్తుకి ఎంతో ఉపకరిస్తుంది. ఎందుకంటే యీ రిజర్వేషన్‌ సమస్య సమాజంలో చిచ్చు రేపుతోంది. ఎవరికీ నొప్పి కలగకుండా ఇబిసి రిజర్వేషన్లు అమలు చేసిన మోదీ ప్రభుత్వం గట్టిగా తలచుకుంటే యిదీ చేయగలదు.

సుప్రీం కోర్టు మార్గదర్శకత్వం యిచ్చింది కాబట్టి ప్రభుత్వాలు యికనైనా ఆ డేటా సేకరణ పని చేపట్టాలి. అది జరగటం లేదు కానీ కోర్టు తీర్పుని ఎలా కాలరాయాలా అన్నదానిపైనే చర్చ జరుగుతోంది. ఎన్‌డిఏ భాగస్వామ్యపక్షాలైన పాశ్వాన్‌ పార్టీ ఎల్‌జెపి, రామదాస్‌ అఠావాలే పార్టీ ఆర్‌పిఐ రివ్యూకి వెళ్లాలంటున్నాయి. ఈ రిజర్వేషన్లను 9వ షెడ్యూల్లో చేర్చాలంటున్నాయి. ప్రతిపక్షా గోల సామాన్యంగా లేదు. ఒక కాంగ్రెసు నాయకుడైతే ‘‘ఇదంతా బిజెపిని నడిపించే బ్రాహ్మణ నాయకత్వం కుట్ర. రిజర్వేషన్లు ఎత్తివేయాలంటే ముందు కులవ్యవస్థను కూలదోసి అప్పుడు మాట్లాడమనండి.’’ అన్నాడు. ఇది చాలా ఫన్నీగా ఉంది. ఎస్సీ మాట రాగానే బ్రాహ్మణులు, మనువాదులు వాళ్లను తొక్కేస్తున్నారని స్టేటుమెంట్లు యిచ్చేస్తారు. బ్రాహ్మలు నేటి సమాజగమనాన్ని శాసించే స్థితిలో ఉన్నారా! అనే ఆలోచన కూడా వీళ్లకు తట్టదు పాపం.

ఇక బిజెపికి వస్తే దానిలో బ్రాహ్మణ నాయకత్వం ఉందా? బ్రాహ్మణ-బనియా నాయకులు, రైటిస్టు మేధావులు బహుళసంఖ్యలో ఉండే రోజుల్లో జనసంఘ్ దీపం (దాని ఎన్నికల గుర్తు) మిణుకుమిణుకు మంటూ ఉండేది. భూస్వామ్య, ధనిక శూద్రులు చేరాకనే అది బలపడింది. బిజెపిగా మారాక క్రమంగా బిసిలలో కొన్ని వర్గాలను కూడా ఆకర్షించింది. ఇటీవల అనేక రాష్ట్రాలలో ఎస్టీలు వారికి ఓటేస్తున్నారు. చాలా ఎస్సీ నియోజకవర్గాలలో కూడా బిజెపి గెలుస్తోంది. ప్రస్తుతం దాన్ని అగ్రకులాల మద్దతున్న సర్వకుల ప్రతినిథిగానే చూడాలి. కేంద్ర కాబినెట్‌లో ముఖ్య పదవులలో ఉన్న బ్రాహ్మలెందరు? నిర్మలా సీతారామన్‌, గడ్కరీ, ప్రకాశ్‌ జావడేకర్‌ కనబడుతున్నారు. ఆ మాత్రానికే బ్రాహ్మల పార్టీ అయిపోతుందా? ఆలోచించకుండా ముద్రలు కొట్టడం మనకు అలవాటై పోయింది, ఏం చేస్తాం? - **ఎమ్బీయస్‌ ప్రసాద్‌ (ఫిబ్రవరి 2020)**

**మార్చి 2020 ఎమ్బీయస్‌: మత విశ్వాసాలు- అద్భుతాలు - 1/2**

కొందరు ఏవేవో వ్యాఖ్యలు చేస్తున్నా నేను పురాణ సంబంధమైన విషయాలపై విరివిగా రాయబోతున్నాను. కారణం ఏమిటంటే మనలో చాలామందికి మన పురాణాల గురించి పూర్తిగా తెలియదు. మా తరంలో బాలల బొమ్మల రామాయణం.. లాటివి చదివేవాళ్లం, తర్వాతి తరం వాళ్లు అమర్‌ చిత్ర కథ కామిక్స్‌ చదివారు. చాలామంది పుస్తకాల జోలికి వెళ్లకుండా సినిమాలు, సీరియల్స్‌తో సరిపెట్టారు. వందలాది పేజీలున్న మూలగ్రంథాలు గ్రాంథిక భాషలో చదివేవారు అరుదు. అయితే కాస్త వయసు వచ్చాక క్యూరియాసిటీ పెరుగుతోంది. టీవీ ఛానెళ్లలో, యూట్యూట్‌లో ప్రవచనాలు వింటున్నారు. వీటికి ఆదరణ రావడంతో చెప్పేవాళ్లు ఎక్కువై పోయారు.

గతంలో గుళ్లల్లో పురాణాలు చెప్పే శాస్తుర్లతో ఫర్వాలేదు. పురాణాల్లో ఉన్నది యథాతథంగా చెప్పేవారు. శ్రావ్యంగా పద్యాలు పాడేవారు. శ్రోతలు కూడా- అలా ఎలా ఎందుకు చేశాడు? ఇలా ఎందుకు చేయలేకపోయాడు? వంటి ప్రశ్నలు అడిగేవారు కాదు. అయితే నేటి సమాజం మారింది. చిన్నపిల్లలు సైతం నిర్భయంగా తమ సందేహాలను వెలిబుచ్చుతున్నారు. రథచక్రం భూమిలో క్రుంగింది, బయటకు తీస్తున్నా, కాస్త ఆగు, అప్పుడే బాణం వేయకు అని అడిగిన కర్ణుడిపై అర్జునుడు బాణం వేయడం తప్పు కదా అనే లాజిక్కు లాగుతున్నారు. ఇలాటి రిడిల్స్‌ను ఎదుర్కోవడానికి ప్రవచనకారులు ‘ఇందులో ఒక దేవరహస్యం ఉంది’ అంటూ ఏవేవో కల్పించి చెప్పేస్తున్నారు. మూలంలో అది లేదు కదా అంటే, ఎక్కడో జానపదగాథలో ఉందంటారు.

వీరికి ప్రతిగా పురాణాలను వ్యతిరేకించేవాళ్లు బయలుదేరారు. రాక్షసులకు నీలం రంగు పులిమి, వాళ్లంతా ఉత్తమోత్తములని, దళితులని, అగ్రకులాల అన్యాయాలకు బలై పోయారని కథలు సృష్టించసాగారు. హిడింబాసురుడు గిరిజనులకు రిజర్వేషన్లు కల్పించాలనే ఉద్యమం ప్రారంభిస్తే కురురాజులైన దుర్యోధనుడు, ధర్మరాజు తమలో తాము కుమ్మక్కై, లాక్షాగృహదహనమనే నాటకం ఆడి భీముడి చేత హిడింబుణ్ని చంపేసి, అతని సోదరిని చెఱచి, ఉద్యమాన్ని నామరూపాలు లేకుండా చేశారని ఓ నాటకం కూడా రాసేసే పరిస్థితి వచ్చింది. వీళ్లూ ఏ ఆధారాలూ చూపరు. అసు అప్పట్లో దళితకులం ఉందా? అని అడిగినా విరుచుకు పడిపోతారు.

మనం మూడ్‌ను బట్టి కాస్సేపు అటూ, కాస్సేపు యిటూ మొగ్గు చూపుతూ ఉంటాం. చిన్నప్పణ్నుంచి వింటూ వచ్చిన దాని కంటె డిఫరెంట్‌గా, వెరైటీగా ఎవరేం చెప్పినా కాస్త ఎక్సయింట్‌గా ఉంటుంది. అది గ్రహించి యిటీవల ఇండియన్ రచయితలు ఇంగ్లీషులో పురాణాల పేరు చెప్పి తెగ రాసేస్తున్నారు. తమకు తోచిన విధంగా మలిచేస్తున్నారు. అవి చదివి నమ్మేస్తున్నాం కూడా. ఎందుకంటే మన విశ్వాసాలు మరీ అంత దృఢమైనవి కావు. మనకు యీ కథలన్నీ చెప్పిన అమ్మ, అమ్మమ్మ పెద్దగా చదువుకోనివారని తెలుసు. వాళ్లకు వాళ్ల అమ్మమ్మ, నాయనమ్మలు చెప్పిందే మనకు చెప్పేశారని, ఎవరూ పండితులు కారని తెలుసు. మధ్యలో ఎవరూ సందేహాలు లేవనెత్తిన బాపతు కాదు. పుస్తకాల్లో అసలు ఉన్నదేమిటి, వీళ్లు చేరుస్తున్నదీ, వక్రీకరిస్తున్నదీ ఏమిటి అనేది క్లియర్‌గా తెలుసుకోవాలని కొంతమంది పాఠకులకైనా అనిపిస్తుంది. ఆ కొంతమంది కోసమే నేను రాస్తున్నాను. నేను అక్కడ ఉన్నదేమిటో చెప్తాను. అది కూడా సంస్కృత ఒరిజినల్స్‌లో ఉన్నది చెప్తాను. ప్రాంతీయ భాషల్లో అనువాదాలు చేసినపుడు కొందరు మార్చారు, వేర్వేరు కవులు రాసినపుడు కొన్ని చేర్చారు, కొన్ని వదిలేశారు, స్థానికంగా వినబడే జానపద గాథల్ని జోడించారు. అందువలన సంస్కృత మూలమే బెస్ట్‌ సోర్స్‌. తెలుసుకున్నాక దాన్ని సహజాతమైన మీ బుద్ధి, వివేకంతో అన్వయించుకోండి, నాతో ఏకీభవించాలని లేదు.

గతంలో పండితులకు తమకు ఫలానా కర్మకాండలో లేదా జ్ఞానకాండలో ఎందుకు విశ్వాసం ఉందో స్పష్టమైన అవగాహన ఉండేది. దానితో బాటు అవసరమైతే ఆ విశ్వాసాన్ని మార్చుకునే ధైర్యమూ ఉండేది. ఇతర విశ్వాసులతో తర్కబద్ధంగా చర్చలు జరిపేవారు. ఎవరిది సత్యమని తేలితే, వారి మార్గంలోకి వెళ్లేవారు. ఆదిశంకరులు, రామానుజాచార్యులు, గౌతమ బుద్ధుడు - అందరూ యిలాటి పద్ధతుల్లోనే అనేకమంది విద్వాంసులను తమ మార్గంలోకి మార్చుకోగలిగారు. మనం అప్పటి పండితుల వంటివారం కాము. మనకు ఫలానా దానిలో ఎందుకు విశ్వాసం ఉందో మనకు తెలియదు. ఏదో ఫలానా మతంలో పుట్టాం, ఫలానాది మా యింటి ఆచారం - అనే అనుకుంటాం తప్ప మనకు సంబంధించిన మతగ్రంథాలపై లోతైన జ్ఞానం లేదు. అందుకే అది మూఢవిశ్వాసంగా పరిణమిస్తోంది. విషయం తెలిసి, విశ్వసించిన రోజున అది పరిపూర్ణ విశ్వాసంగా మారుతుంది.

నేను పురాణాల గురించి ఏదైనా రాయగానే హిందువులం కాబట్టి ఊరుకుంటున్నాం, అదే యితర మతస్తులైతే నీ తాట తీసేవారు అని కొందరు వ్యాఖ్యలు రాస్తూంటారు. అదేమీ లేదు, నేను బైబిల్‌ తెలుగులో రాయడానికి పూనుకున్నపుడు కొన్ని సంఘటనల అన్వయం కుదరలేదు, అదేమిటాని నెట్‌లోకి వెళ్లి చూస్తే ‘డిస్క్రపాన్సీస్‌ యిన్‌ బైబిల్‌’ అని వందలాది ఎంట్రీలు కనబడ్డాయి! గ్రహించవలసిన దేమిటంటే ప్రతి మతంలోనూ ప్రశ్నించే వారుంటారు. మతం వ్యక్తిగతంగా ఉన్నంతకాలం మంచిదే. వ్యవస్థాగతం కాగానే అవక్షణాలు వచ్చి చేరతాయి. కొంతకాలానికి కొందరు అడ్డు తిరిగి సంస్కరిస్తారు, అయితే ఛాందసులు కొందరు సంస్కరణలను అడ్డుకుంటారు. సిద్ధాంతభేదాలు వస్తాయి. అధికారం కూడా తోడైతే వర్గాలుగా విడిపోతారు.

క్రైస్తవంలో కేథలిక్‌-ప్రొటెస్టెంట్‌, ఇస్లాంలో షియా-సున్నీ, యిలాగే ప్రతీమతంలోనూ రకరకాల చీలికలుంటాయి. కలహాలుంటాయి. అది సహజం. నా వరకు వస్తే బైబిల్‌ ఓల్డ్‌ టెస్ట్‌మెంట్‌ పూర్తిగా రాశాను. నాకు ఎబ్బెట్టుగా కనబడిన చోట వ్యాఖ్యానాలు చేశాను. అది యూదులకు, క్రైస్తవులకు, కొంతవరకు ముస్లిములకు పవిత్ర గ్రంథం. అది రాసినప్పుడు ఎవరూ నన్ను అడ్డుకోలేదు. తిట్టలేదు. పైగా ఖురాన్‌ గురించి కూడా రాయమని అడిగారు. మాలతీ చందూర్‌ గారి అద్భుత అనువాదం ఉండగా నేను వేరే రాయడమెందు కనుకున్నాను. పైగా నా బైబిల్‌ సీరియల్‌ పాఠకులు నానాటికీ తగ్గిపోసాగారు. దానితో న్యూ టెస్ట్‌మెంట్‌ రాయడం వాయిదా వేసేశాను.

పురాణగ్రంథాలను చర్చించడం ఎక్కడైనా పరిపాటే. నాకు బాగా తెలిసున్నవి హిందూ పురాణాలు గురించి కాబట్టి వాటి గురించి బాగా రాయగలుగుతాను. వీటితో బాటు అప్పుడప్పుడు యితర మతాల గురించి కాస్తయినా రాయాలని ప్లాను. అంతా పాఠకాదరణపై ఆధారపడి వుంటుంది. ఇక మతవిశ్వాసాల విషయానికి వస్తే మనకు వింతగా తోచే వాటి గురించి వ్యాఖ్యానించవచ్చు. కానీ ఎందుకలా విశ్వసిస్తున్నావ్‌ అని ప్రశ్నించడం కష్టం. ప్రశ్నించినా సమాధానం రాదు. హేతువాద సంఘాల వారుంటారు. చేపమందు గురించి, వరుణయాగాల గురించి అనేక ప్రశ్నలు లేవనెత్తుతారు.

మంచిదే, అదే నోటితో క్రైస్తవుల స్వస్థత సమావేశాల గురించి కూడా అడగాలిగా, అడగరు. క్రీస్తుని నమ్మినంత మాత్రాన మూగవాడికి నోరొచ్చింది, కుంటివాడికి నడక వచ్చింది అంటూంటే అలా ఎలా, మా ఎదురుగా చేసి చూపించు అని అడగాలి కదా! టీవీల్లో యంత్రాలు, తాయెత్తులు అమ్మేవాళ్లు కూడా యిలానే చెప్తారు. ఎవరూ అడగరు. వరుణయాగాలు చేస్తే వర్షాలు కురిసే మాటయితే రాజస్థాన్‌లో వేదపండితులు యీ పాటికి అక్కడ ఎడారి లేకుండా చేయగలిగేవారు కదా! అమరావతిలో మూడు సార్లు శంకుస్థాపన చేసిన ఖర్చులో సగంతో బాబు అనంతపురంలో ఓ యాగం చేయించేవారు కదా! అక్కడ కష్టపడి మైక్రో ఇరిగేషన్‌ ద్వారా పొలాలు తడపడం దేనికి?

ఇలా ప్రశ్నలు వేస్తూంటే అద్భుతాలు జరగవంటావా? అని ఎదురు ప్రశ్నిస్తారు. ఈ అద్భుతాల విషయంలో నా అభిప్రాయం చెప్తాను. ఇది పూర్తిగా వ్యక్తిగత అభిప్రాయం. ఈ అద్భుతాల గురించి క్రైస్తవులకు నమ్మకం మెండు. ఎవరైనా ఒక భక్తుణ్ని లేదా భక్తురాల్ని సెయింట్‌ (స్వర్గలోకవాసి - దేవత లేదా దేవుడు) గా గుర్తించడానికి అద్భుతాలు జరిగాయని నిరూపించడం అత్యవసరం. ఇక్కడ తమాషా ఏమిటంటే ఫలానా వారు దేవత అని నిర్ణయించేది నరుడే! భవిష్యత్తులో దేవుడిగా గుర్తింపబడతాడో లేదో తెలియని నరుడు. అసలు ఎవరైనా నరుడు దేవుడు కాగలడా? నరుడికి స్థలకాల పరిమితుంటాయి. దేవుడంటే నిర్వచనం ఏమిటి? సర్వకాల సర్వావస్థల యందు ఉండేవాడే, సర్వవ్యాపి, సర్వశక్తిమంతుడు, ఆద్యంతములు లేనివాడు.

ఉదాహరణకి విష్ణువు దేవుడు. త్రేతాయుగంలోనే ఉండి ద్వాపరయుగంలో లేని రాముడుకానీ ద్వాపరయుగంలోనే ఉండి త్రేతాయుగంలో లేని కృష్ణుడుకానీ దేవుళ్లు కారు. నరులే. పరిమితులున్న నరజన్మ ఎత్తినా ఏం సాధించవచ్చో చూపారు. మనలో కంటె వారిలో దైవాంశ అధికంగా ఉందనుకుని మనం వాళ్లని దేవుళ్లగా కొలవవచ్చు. అలాగే గౌతమ బుద్ధుడు, జీసస్‌ క్రైస్తు, సాయిబాబా, సత్యసాయిబాబా.. మరోరూ మరోరూ. పేర్లకు ముందు భగవాన్‌ అని పెట్టుకున్నా, వాళ్లకు పుట్టుక, మరణం ఉన్నాయంటే దేవుళ్లని అనలేం. ఇక అద్భుతాలంటారా క్రైస్తు నుంచి కల్కి భగవాన్‌ వరకు ఒకే రకమైనవి వింటాం. కళ్లు వచ్చాయి, కాళ్లు వచ్చాయి.. వెరైటీ.

మా గుజరాతీ మేనేజర్‌ ఒకాయన సత్యసాయి భక్తుడు. బాత్‌రూమ్‌లో పడి కాలు వాచిపోయింది. డాక్టరు వద్దకు వెళ్లి చూపించుకోండి అంటే సత్యసాయి విబూది రాసుకున్నాను చాలు అన్నాడు. విబూదితోనే పని అయిపోయే మాటైతే పుట్టపర్తిలో అత్యంత అధునాతనమైన ఆసుపత్రిలో డాక్టర్లు ఎందుకున్నారు? హోమియో మాత్ర పొట్లాలు కట్టి యిచ్చే కుర్రాళ్లను పెట్టి విబూది పొట్లాలు కట్టించి యిచ్చేవారుగా అన్నాను. నిజమేస్మీ అంటూ ఆయన డాక్టరును చూడబోయాడు.

వాటికన్‌ ఎవరినైనా సెయింట్‌గా ప్రకటించే ప్రక్రియను కాననైజేషన్‌ అంటారు. దానికి ముందు తెలుసుకోవలసినది వాటికన్‌ వ్యవస్థ ఏ సామ్రాజ్యపు వ్యవస్థకూ తీసిపోదు. దాని చుట్టూ నడిచిన రాజకీయాలు, వేల సంవత్సరాలుగా రాజులతో, చక్రవర్తులతో నడిచిన లావాదేమలు ఎన్నో, ఎన్నో ఉన్నాయి. అందువలన కొంతమందిని కాననైజ్‌ చేసిన విధానం చూసి నివ్వెరపోవద్దు. ఇప్పటిదాకా వాటికన్‌ 3 వేల మందికి దైవత్వం ప్రసాదించింది. చాలా శతాబ్దాలపాటు ప్రజాభిప్రాయాన్ని తీసుకుని సెయింట్స్‌గా ప్రకటించేవారు. 10వ శతాబ్దం నుంచి కాననైజేషన్‌కు ఒక ప్రక్రియను ఏర్పరచారు. గత వెయ్యేళ్లలో అది మార్పులకు గురైంది.

1983 నుంచి యీ కాననైజేషన్‌ అనేక మార్పులతో ఊపందుకుంది. పోప్‌ జాన్‌ పాల్‌ సెకండ్‌ 300 మందిని కాననైజ్‌ చేసేశారు. మదర్‌ థెరిసా 1997లో చనిపోయారు. ఎవరైనా వ్యక్తి చనిపోయిన ఐదేళ్ల దాకా కాననైజేషన్‌ ప్రక్రియ ప్రారంభమవకూడదనే రూలు ఉంది. అయితే థెరిసా శిష్యు ఆ రూలు ఎత్తేయమని గొడవ చేసి సాధించుకున్నారు. దాంతో1999 నుంచే ఆ ప్రక్రియ ప్రారంభించేశారు. అంటే రాజకీయ ఒత్తిళ్లకు లొంగి రాజ్యాంగం మార్చేస్తూన్నట్లే, యీ దైవప్రక్రియ కూడా పలుకుబడికి లోనయి మార్పులకు గురవుతుంది. చివరకు 2003లో థెరిసాను దేవతగా ప్రకటించేశారు.

ఈ దైవత్వ ప్రక్రియ అంచెలంచెలుగా ఉంటుంది. చనిపోయాక స్థానిక బిషప్‌ వాళ్ల జీవితం గురించి విచారణ జరిపి వాటికన్‌కు రికమెండేషన్‌ పంపుతాడు. వాటికన్‌లోని కార్డినల్స్‌, కొందరు థియాజియన్లు కలిసి ఆ జీవితాన్ని మూల్యాంకనం చేస్తారు. ఆ పానెల్‌ అంగీకరిస్తే అప్పుడు ఆ వ్యక్తిని ‘వెనరబుల్‌’ (కాథలిక్‌ విలువలు పాటించిన ఆదర్శవ్యక్తి)గా గుర్తిస్తారు. ఆ తర్వాత బీటిఫికేషన్‌ జరిగి దీవిత/దీవితుడుగా గుర్తిస్తారు. దీనికి గాను ఆ మనిషి మరణానంతరం ఒక అద్భుతానికి కారకుడైనట్లు రుజువు కావాలి. మతం కోసం ప్రాణాలు అర్పించిన వాళ్ల విషయంలో యీ అద్భుతాలు కంపల్సరీ కాదు.

బీటిఫికేషన్‌ తర్వాత మరొక అద్భుతం కూడా జరిగినట్లు రుజువైతే అప్పుడు సెయింట్‌గా గుర్తిస్తారు. రుజువు చేసేది వాటికన్‌ నియమించిన వైద్యుల, నిపుణుల బృందం! మదర్‌ థెరిసా విషయంలో అమెరికాలోని ఒక ఫ్రెంచి యువతికి కారు యాక్సిడెంటులో పక్కటెముకలు విరిగిపోయాయని, కానీ మదర్‌ లాకెట్‌ మెళ్లో వేసుకోవడం వలన అతి త్వరగా నయం అయిపోయాయని, అదొక అద్భుతమని అన్నారు. రెండో అద్భుతమేమిటంటే ఒక పాలస్తీనా బాలిక కలలోకి వచ్చి నీ కాన్సర్‌ నయమైపోయిందని చెప్పడం! **(సశేషం) - ఎమ్బీయస్‌ ప్రసాద్‌ (మార్చి 2020)**

**మార్చి 2020 ఎమ్బీయస్‌: మత విశ్వాసాలు- అద్భుతాలు - 2/2**

మదర్‌ థెరిసా ఇండియాలో పని చేసినా, ఇండియాలో పుట్టలేదు. ఇండియాలో పుట్టి సెయింట్స్‌ అయినవారి విషయం చూడబోతే - ఆల్ఫోన్సా (1910-1946)ను 2008లో సెయింట్‌గా గుర్తించారు. ఈవిడ ద్వారా జరిగిన అద్భుతమేమిటంటే ఒక మూడేళ్ల కుర్రవాడు వంకర పాదంతో పుట్టాడు. తలిదండ్రులు యీమె ఆత్మకు ప్రార్థించిన తర్వాత అతనికి వంకర నయమై, చక్కగా నడవగలుగుతున్నాడు. ఆల్ఫోన్సా బతికున్న రోజుల్లో 20 ఏళ్ల పాటు శారీరక, మానసిక రుగ్మతలతో నిరంతరం బాధపడ్డారు. రోగాలు తగ్గడానికి మూలికలతో కూడిన పచ్చళ్లు తినేవారు. 36 ఏళ్లకే పోయారు.

రెండో వ్యక్తి యూఫ్రేషియా ఎళువతింగళ్‌ (1877-1952)ను 2014 నవంబరులో సెయింట్‌గా గుర్తించారు. ఆవిడ విషయంలో జరిగిన అద్భుతాలేమిటంటే ఒక వడ్రంగికి ట్యూమర్‌ ఉందని స్కాన్‌ రిపోర్టులో వచ్చింది. ఆసుపత్రిలో చేర్చారు. అతను యీవిడ ఆత్మకు ప్రార్థించాడు. సర్జరీకి ముందు చూడబోతే అది మాయమైంది. రెండో మహత్యమేమిటంటే ఏడేళ్ల బాలిక ఒకామెకు మెడలో ట్యూమర్‌ వచ్చింది. ఆ పాప నాయనమ్మ యీమె ఆత్మకు ప్రార్థించడంతో ఆ ట్యూమర్‌ తగ్గిపోసాగింది. కొన్నాళ్లకు మాయమై పోయింది కూడా. మరణానంతరం వ్యాధులు నయం చేసేస్తున్న యూఫ్రేషియా జీవితకాలంలో అనారోగ్యంతో ఎంత బాధపడిందంటే ఒక దశలో కాన్వెంట్‌లోంచి బయటకు పంపేద్దామనుకున్నారు.

మూడో వ్యక్తి మరియం థ్రేషియా (1876-1926)ను 2000 సం.లో బీటిఫై చేసి, 2019 అక్టోబరులో సెయింటుగా గుర్తించారు. అద్భుతమేమిటంటే ఒక కుర్రవాడు వంకరపాదాలతో పుట్టాడు. 14 ఏళ్ల వయసు వచ్చేదాకా నడవడానికే కష్టపడేవాడు. 33 రోజులు యీవిడ ఆత్మకు ప్రార్థించాక కుడిపాదం నిద్రలోనే మామూలుగా అయిపోయింది. ఇంకో 39 రోజుల ప్రార్థన తర్వాత రెండో పాదం కూడా! ఆవిడకు బతికివుండగా 1926లో కాలిమీద బరువైన వస్తువేదో పడి గాయమైంది. చక్కెర వ్యాధి వలన అది పెరిగి పెద్దదై, కుళ్లిపోతే ఆసుపత్రిలో చేర్చారు. తగ్గకపోతే చర్చికి పంపేశారు. ఆవిడ అక్కడే 50వ ఏట పోయింది.

ఇలా వీళ్లందరూ తమకు తాము నయం చేసుకోలేరు కానీ చనిపోయాక అందరికీ నయం చేసేస్తూన్నారని చర్చి మనల్ని నమ్మమంటుంది. సత్యసాయిబాబా బతికి వుండగానే ఆపరేషన్లు చేయించుకున్నారు. అయినా ఆయనికి మొక్కుకుంటే ఆపరేషన్‌ అవసరం లేకుండా వ్యాధులు నయమై పోతాయని భక్తులు నమ్మేవారు. పైన రాసిన అద్భుతాలు, మహత్యాలు చూశారు కదా, ఏదీ కళ్లముందు హఠాత్తుగా జరగలేదు. రోగం వచ్చింది, మందు వాడకుండానే ప్రార్థనతో తగ్గిపోయింది. ఇవే క్లెయిమ్స్‌! ఎవరైనా చెపితే కాబోసు అనుకుని ఊరుకుంటాం. కానీ వాటికన్‌ అలా ఊరుకోదు, వాళ్లు స్వర్గలోకవాసులై పోయారు అనే సర్టిఫికెట్టు యిస్తుంది. ఇక అప్పణ్నుంచి వాళ్ల పేరుకు ముందు సెయింట్‌ అనే బిరుదు వచ్చి చేరుతుంది.

అద్భుతాలు, మహత్యాలు అంటే గుర్తుకు వచ్చేది- పివిఆర్‌కె ప్రసాద్‌గారి టిటిడి ఈఓ అనుభవాలు. స్వాతి వారవత్రికలో ‘‘సర్వసంభవామ్‌’’ శీర్షికతో సీరియల్‌గా వస్తున్నపుడు పాఠకులు ఉర్రూత లూగిపోయారు. దేవుడి మహిమ వ్యక్తమైందని ప్రగాఢంగా నమ్మారు. ఆయన రాసిన తీరు అలాటిది. దానిలో ఒక సంఘటన గురించి రాస్తాను. తిరుమలలో స్వామివారి గుళ్లోని ధ్వజస్తంభం మాను పై నుంచి కిందదాకా పుచ్చిపోయింది. పైన అంటిపెట్టుకుని వుండే బంగారపు ప్లేట్ల తాపడం ఆధారంగా నిలిచివుంది తప్పిస్తే కింద ఏమీ లేదు. 1982లో తక్కిన రిపేరు పన్లు చేపడుతూ యీ బంగారం ప్లేట్లు కూడా మళ్లీ పాలిష్‌ చేయిద్దా మనుకునేసరికి యిది అనుకోకుండా బయటపడింది.

నేల మీద నుంచి 50 అడుగుల ఎత్తున్న యీ మానుని లోపలకి ఎంత లోతుగా అమర్చారో తెలియదు. అంత పెద్ద మానుని ఎక్కణ్నుంచి తెస్తాం, ఉన్నదున్నట్లు ఉంచేసి, పైన ప్లేట్లు మళ్లీ పెట్టేద్దాం అన్నారు కొందరు. కానీ ప్రసాద్‌ గారు ఒప్పుకోలేదు. ఎప్పుడైనా ఫెళ్లున కూలిపోతే ఎంత అనర్థం, మారుద్దాం అని పని మొదలుపెట్టారు. 190 సం.ల నుంచి వున్న రికార్డు చూస్తే పాత మాను ఎక్కణ్నుంచి తెచ్చారో తెలియలేదు. కొత్తది తేవాలి. ఆగమశాస్త్రప్రకారం, ఆ మానుకి తొర్రలు ఉండకూడదు, కొమ్మలు ఉండకూడదు, పగుళ్లు ఉండకూడదు, ఏ మాత్రం వంకర ఉండకూడదు. కనీసం 75 అడుగులుండాలి. టేకు వృక్షమై ఉండాలి. ఇలాటిది మన రాష్ట్రంలో దొరకదు, కర్ణాటక లేదా కేరళలో ఉండవచ్చు అని చెప్పారు.

అది ఎక్కడుందో వెతికి పట్టుకుని, దాన్ని యీ కొండమీదకు తెచ్చి గుడి మధ్యలో పెద్ద గొయ్యి తవ్వి ధ్వజస్తంభాన్ని ప్రతిష్ఠింపచేయడం ఎలా? అని ప్రసాద్‌ తర్జనభర్జన పడుతూంటే ఆ రాత్రి బెంగుళూరు నుంచి ఎచ్‌ఎస్‌ అయ్యంగార్‌ అనే భక్తుడు ఫోన్‌ చేశాడు. ‘ధ్వజస్తంభం మారుద్దా మనుకుంటున్నారని రేడియోలో విన్నాను. అలాటి మాను కావాలంటే రమారమి 300 ఏళ్ల వయసున్న టేకు కావాలి. అది కర్ణాటకలోని దండేలి అడవుల్లోనే దొరుకుతుంది. ఇక్కడ అటవీశాఖ చీఫ్‌ కన్సర్వేటర్‌ నాకు బాగా తెలుసు. మీరు లాంఛనప్రాయంగా ఆయనకు ఉత్తరం రాస్తే, మేమిద్దరం అడవులు గాలించి అలాటి చెట్టుని ఎంపిక చేయిస్తాం’ అని ఆఫర్‌ చేశారు.

ఒక వారం తిరిగేసరికి వాళ్లు వంద చెట్లు పరీక్షించి, దట్టమైన దండేలిలో ఎత్తయిన కొండవాలులో 16 చెట్లు ఎంపిక చేశారు. వాటిల్లో టిటిడి వారు 6 చెట్లు షార్ట్‌లిస్ట్‌ చేశారు. అన్నీ తెప్పించి చూస్తే, వాటిలో చేవ ఉన్నది ఒక్కటైనా ఉంటుందని ఆశ. నరికేవరకూ చేవ తెలియదు. మామూలుగా అయితే ముక్కలుగా నరికి ట్రాన్స్‌పోర్టు చేస్తారు, కానీ ఉన్న సైజులోనే తీసుకెళ్లాలి, ఎలా అనుకుంటూండగా ఆ అడవిలో సోమానీ పేపర్‌ మిల్లు కోసం కలప నరికే వాళ్లకి తెలిసింది.

మిల్లు యాజమాన్యం, సిబ్బంది వచ్చి ‘మేం ఊరికే చేస్తాం, స్వామివారికి మా సేవ అనుకోండి’ అన్నారు. వారం రోజుల్లో చెట్లు నరికి, ఘాట్‌ రోడ్ల ద్వారా రవాణా చేసి రోడ్డు మీదకి తీసుకుని వచ్చి యిచ్చారు. ఇక అక్కణ్నుంచి తిరుమల దాకా 16 చక్రాల ట్రక్‌ ద్వారా చేర్చాలి. ‘తిరుపతి దాకా పరవాలేదు కానీ తిరుమల కొండ ఎక్కించడానికి ఎన్ని రోజులు పడుతుందో తెలియదండి, ఎక్కడన్నా మలుపు తిరగలేక రోజుల తరబడి ఆగిపోవచ్చు. అందువలన రోజుల లెక్కన చార్జి యివ్వండి’ అని ట్రక్‌ యజమాని చెప్పాడు.

రెండు రోజుల్లో ఆరు మానుల్ని బెంగుళూరు తీసుకుని వచ్చారు. అక్కడ కర్ణాటక ముఖ్యమంత్రి గుండూరావు వాటికి పూజ చేసి కర్ణాటక ప్రభుత్వం నుంచి స్వామివారికి విరాళం అని ప్రకటించారు. మర్నాడు సాయంత్రం నాలుగు గంటలకి ట్రక్‌ తిరుపతి చేరింది. తిరుమలకు వెళ్లాలి.

ఇక అక్కణ్నుంచి అసలు టెన్షన్‌. 19 కి.మీ.ల దూరం. ఎనిమిది క్లిష్టమైన మలుపులు. మలుపు తిరుగుతూంటే పిట్టగోడలు దెబ్బ తినవచ్చు, ట్రెయిలర్‌ తగిలి బండరాళ్లు దొర్లి పడవచ్చు. ఏం జరిగినా మాది బాధ్యత అన్నారు ప్రసాద్‌. ఆ సాయంత్రమే ట్రక్‌ బయలుదేరింది. భయపడినట్లుగానే మలుపుల్లో కొన్ని చోట్ల మానులు కొండకు కొట్టుకుని బండలు కిందకు దొర్లాయి. కొన్ని చోట్ల గోడలు విరిగిపడ్డాయి. కొన్ని చోట్ల కాస్సేపు చక్రాలు గాల్లో తేలాయి. వెనక్కాల కార్లలో వస్తున్న ప్రసాద్‌, టిటిడి ఇంజనియర్లు, ట్రక్‌ ఓనరు గుండెలు చిక్కపట్టుకుని కూర్చున్నారు. మొత్తానికి గంట సేపట్లో ట్రక్‌ విజయవంతంగా తిరుమల చేరింది. ట్రక్‌ యజమాని ‘ఈ సేవ చేయడం నా అదృష్టం. నాకేమీ డబ్బు వద్దు’ అన్నాడు.

ఆలయం ఎదుట 100 అడుగుకి వెడల్పు చేసిన సన్నిధి వీధిలో దుంగల్ని దింపి వందేళ్ల వరకూ పాడవకుండా కెమికల్‌ ట్రీట్‌మెంట్‌ చేయించారు. ఇప్పుడు యీ 75 అడుగుల మానుని పాత ధ్వజస్తంభం స్థానంలో పెట్టాలంటే భారీ క్రేన్‌ తేవాలి, గోతిలోకి దింపాలంటే అక్కడి మంటపం పగలకొట్టాలి. మహద్వారాన్ని, దాని పైన ఉన్న గోపురాన్ని కూడా పెకలించాలి. అది శ్రేయస్కరం కాదు. ఎలా చేయాలా అని అర్ధరాత్రి దాకా చర్చలు జరిపినా ఎవరూ ఉపాయం చెప్పలేకపోయారు. మర్నాడు ఉదయం చర్చల్లో ఒక అధికారికి మార్గం తట్టింది. మహద్వారం నుంచి బలిపీఠం వరకు లోతుగా గొయ్యి తవ్వేసి ఈ మాను మొదలుని మహద్వారం దగ్గరే గోతిలోకి దింపేసి, శిరోభాగాన్ని సాధ్యమైనంత ఎత్తుగా వుంచుతూ యేతాం టైపులో లోపలకి తోసుకుంటూ వచ్చేద్దాం. మంటపం కిందకి వచ్చేసరికి కళాసీల సాయంతో పైకి లేపుదాం అని. అమ్మయ్య అనుకుని అలాగే చేశారు.

అలా జూన్‌ 10 నాటికి కొత్త ధ్వజస్తంభం ప్రతిష్ఠాపింప బడింది. నేను యిదంతా చాలా చప్పగా చెప్పాను కానీ ప్రసాద్‌ గారు అడుగడుగునా కథ డెడ్‌ ఎండ్‌కి చేరినట్లు, అంతలోనే అనుకోని క్వార్టర్‌నుంచి సహాయం అందినట్లు, దేవుడే అదంతా వెనక నుంచి జరిపిస్తున్నట్లు మంచి రసవత్తరంగా చెప్పుకొచ్చారు. ఈ కథనానికి బాపుగారు గరుత్మంతుడే ధ్వజస్తంభం ముక్కున కరచుకుని ఎగిరి వస్తున్నట్లు చక్కటి బొమ్మ వేశారు. మొత్తం మీద చదివితే ఒక అద్భుతం జరిగినట్లు తోస్తుంది.

కానీ అన్ని చోట్లా మనుషులే పూనుకుని చేశారు. సరిగ్గా ఆ సమయానికే ఎలా తారసిల్లారు, ఎందుకు చేశారు అంటే దేవుడి మహిమ అనవచ్చు, లేదా కాకతాళీయం అనవచ్చు. మీరు అనుకునేదాని బట్టి ఉంటుంది. ఇన్ని నిదర్శనాలు చూపిన బాలాజీ తన సొమ్ము స్వాహా చేస్తున్నవారి పని వెంటనే పట్టి యింకో నిదర్శనం చూపవచ్చుగా అని మనం అనుకోవచ్చు. టిటిడిలో ఉండగా అన్ని ‘అద్భుతాల’ను చూసిన ప్రసాద్‌ గారు బాబ్రీ మసీదు విధ్వంసం విషయంలో ఏమీ చేయలేకపోయారు. ఆయన ఎంతో అభిమానించే పివి నరసింహారావుగారికి మాట రాకుండా కాపాడలేకపోయారు. అందువలన కొన్ని సార్లే ‘దైవమహిమ’లు పని చేస్తాయి, కొన్ని సార్లు చెయ్యవు.

ఈ ధ్వజస్తంభం పని కాగానే ఒక అధికారి ప్రసాద్‌గారిని ‘మీ వల్లే సాధ్యమైంది సార్‌’ అని మెచ్చుకుంటూ ఉంటే పక్కనే వున్న ఒక వృద్ధ పండితుడు ఒక శ్లోకం చదివారట. ‘‘నాహం కర్తా, హరిః కర్తా, తత్పూజా కర్మ చాఖిలం- తదాపి మత్కృతా పూజా తత్ప్రసాదేన నా అన్యథా’’ (నేను కాదు కర్తని. చేసేది చేయించేది అంతా ఆ శ్రీహరే. నా ద్వారా ఏ సత్కార్యం జరిగినా అది భగవంతుడి ప్రసాదమే తప్ప వేరేమీ కాదు) ఈ వ్యాసాలను పుస్తకరూపంలో తెచ్చినపుడు ప్రసాద్‌ గారు దానికి ‘నాహం కర్తా, హరిః కర్తా’ అనే పేరు పెట్టారు.

నేను చెప్పేదేమిటంటే అద్భుతం అని మనం అనుకునేది మానవప్రయత్నంగానే కనబడుతుంది. దైవం సాయపడ్డాడని అనుకున్నా మనిషి రూపంలోనే వస్తాడు. దిశ కేసులో చూడండి. దుర్మార్గులు ఆ అమ్మాయి స్కూటర్‌ పాడు చేసినపుడు, అనుకోకుండా ఓ ఆటోవాడు అటువైపు వచ్చి ఆమెను ఎక్కించుకున్నాడనుకోండి. ఆ ఘోరం జరిగేది కాదు. ‘దేవుడిలా వచ్చాడు’ అనుకుంటాం. నిర్భయ కేసులో బస్సులో దుర్మార్గులు కూడబలుక్కుంటున్నపుడు హఠాత్తుగా ఓ పోలీసువాడు చెయ్యెత్తి ఆపి, ‘నన్ను ఆ ముందు జంక్షన్‌ దాకా దింపండి’ అని ఉంటే, నిర్భయ చటుక్కున బస్సులోంచి దిగే వ్యవధి దొరికేది. అతనూ ఆ సమయానికి దేవుడే. విడిగా అతను లంచగొండి కావచ్చు, కానీ ఆ క్షణానికి దేవుడే.

అందువలన మహిమలు అనేవి నిర్వచించలేం. మెడికల్‌ రిపోర్టులో కణితి ఉందని వచ్చింది, వారం పోయాక చూస్తే ఆ రిపోర్టు తప్పని తేలింది అనేలాటివి ఏ ప్రార్థనలు జరపని సందర్భాల్లో కూడా చూస్తాం. కలలో కనబడి చెప్పింది లాటివి నిరూపించలేం. నిజంగా దేవతగా గుర్తింపదగిన మహిమ చూపించారు అనాలంటే ఆ సన్యాసిని నామం జపించగానే బోరుబావిలో పడిపోయిన కుర్రాడు ఏ యంత్రసాయమూ లేకుండా తనంతట తానే నేలక్కొట్టిన బంతిలా పైకి ఎగిరి వచ్చేయాలి. అలాటి అద్భుతాలు మనం బతికుండగా చూడలేం. అంతెందుకు గాలిలోంచి వస్తువు సృష్టిస్తారని పేరుబడిన సత్యసాయిబాబాను చేతిలో పట్టే వస్తువు కాకుండా ఓ గుమ్మడికాయను సృష్టించి చూపించండి అని అనేకమంది ఛాలెంజ్‌ చేశారు. ఆయన ఎన్నడూ అలా చేసి చూపించలేదు.

అందువలన యీ అద్భుతాల వెంట, మహిమల వెంట పరిగెట్టడం మానేసి, మంచి మనసుతో మానవప్రయత్నం చేస్తే దైవం సాయపడుతుంది, అదీ మనిషి రూపంలోనే! అందువలన మనుషులందరితో మంచిగా ఉందాం - అనుకోవడం మనకూ, సమాజానికీ మేలు**. (సమాప్తం) - ఎమ్బీయస్‌ ప్రసాద్‌ (మార్చి 2020)**

మార్చి 2020 ఎమ్బీయస్‌ : కరోనా కలవరం

కరోనా గురించి నానా హడావుడి జరుగుతోంది. విపరీతంగా భయపెడుతున్నారు, దానితో బాటు అభయహస్తాలూ చూపుతున్నారు. ఆ వూరికి పాకింది, యీ వూరికి పాకింది, రోడ్లన్నీ ఖాళీ అయిపోయాయి. బజార్లన్నీ వెలవెలబోతున్నాయి. మనుషులంతా ముక్కుమూసుకుని యింట్లో కూర్చున్నారు. బయటకి వెళ్లారో అంతే సంగతులు అని రోజంతా వార్తలు గుప్పిస్తున్నారు. ఇటు వాట్సాప్‌ లు చూస్తే ఆర్సెనిక్‌ ఆల్బమ్‌ వేసుకోండి, చారు కాచుకు తాగండి, రోజుకి అరగంట సేపు ఎండలో నించోండి, వ్యాధి రమ్మన్నా రాదు అని అభయాూ యిచ్చేస్తూన్నారు. ఏది నమ్మాలో ఏది నమ్మకూడదో తెలియకుండా పోయింది. యునిసెఫ్‌ నుంచి వచ్చిన సందేశం అంటూ కొన్నాళ్లు వీరవిహారం చేశాక, యునిసెఫ్‌కు దానికి సంబంధం లేదని యింకో వార్త వచ్చింది.

**రోగం సంగతి తేలకుండానే చిట్కాలా**? - ఏదైనా వ్యాధి స్వభావాన్ని కనిపెట్టాకనే దానికి మందు కనిపెడతారు. కొంతకాలానికి వ్యాధి సోకకుండా వాక్సిన్‌ కనిపెడతారు. ఈ రోగం వచ్చిందో లేదో అప్పుడే మందు, రాకుండా చేసేందుకు చిట్కాలు ఎలా చెప్పేస్తున్నారో నాకు అర్థం కావటం లేదు. హోమియో మందు వ్యక్తిని బట్టి (కస్టమైజ్‌డ్‌) వేయాలి, అందరికీ ఒకటే మందు అంటే కుదరదు అంటారు. కానీ యిలాటి అంటువ్యాధుల్లో ఒకే మందు అందరికీ పని చేస్తుంది అంటారు. అలా అనుకున్నా, గతంలో లేని వ్యాధి కదా యిది, రోగుపై పరీక్షించి నిగ్గు తేల్చాలి కదా, యిండియాలో దీని రోగులు తగినంత మంది లేకుండానే పరీక్షలు ఎప్పుడు చేశారు? మరి దీనికి ఆర్సెనిక్‌ ఆల్బమ్‌ పని చేస్తుంది అని ‘ఆయుష్‌’ వంటి ప్రభుత్వసంస్థ ఎలా చెప్పిందో తెలియదు. ఇదే కాదు, వచ్చే శతాబ్దంలో రాబోయే కొత్త రోగానికి మందు ఆయుర్వేదంలో ఎప్పుడో కనిపెట్టేశారు మన ఋషులు అని చెప్తే నమ్మడానికి మనం రెడీగా ఉంటాం.

అలాగే వేడి వాతావరణంలో యీ వైరస్‌ మనజాలదు అంటున్నారు. అంటే అది ఒకరి నుంచి మరొకరికి ప్రయాణించే సమయంలో వేడి కారణంగా చచ్చిపోతుందన్నమాట. ఒకసారి ఒంట్లోకి వెళ్లాక యిక వేడేముంది? వైరస్‌ లోపలకి వెళ్లాక రోజూ కాసేపు ఎండలో నిల్చుంటే మాత్రం ఏమవుతుంది? ఎండలో ఉన్నంత సేపూ వైరస్‌ దగ్గరకు రాకపోయినా, తర్వాత లోకల్‌ ట్రైన్‌లో పక్కవాడి నుంచి అంటుకోవచ్చు కదా! ఇలా అడిగితే అబ్బే, బయట వేడి కాదు, శరీరంలో వేడి వుండాలి. అల్లపు రసం తాగండి, వెల్లుల్లి నమలండి అంటున్నారు. వీటి వలన వేడి ఎలా పుడుతుంది? పుట్టినా ఎంతసేపు ఉంటుంది? వెల్లుల్లి నమిలి, బస్సెక్కితే మాత్రం అందరూ దూరంగా జరుగుతారు. రోగం సంక్రమించినవాడు కూడా వారిలో ఉంటాడు కాబట్టి, మనకు సోకకుండా ఉంటుంది. అంతే తప్ప ఒకసారి వైరస్‌ లోపలికి వెళ్లాక యివేమీ పని చేయవు.

**వైరస్ ఎలా చొరబడుతుంది?** - రోగగ్రస్తుడు తుమ్మినపుడు, దగ్గినపుడు బయటకు వచ్చిన వైరస్‌ గాలిలో నిలవదు, ఏదో ఒక సర్ఫేస్‌ మీద వచ్చి వాలి, నిలిచి వుంటుంది అంటున్నారు. చెక్క మీద యిన్ని గంటలు, బట్ట మీద యిన్ని గంటలు అంటున్నారు. అందువలన వేటినీ ముట్టుకోకండి, ముట్టుకున్న వాళ్ల అరచేతికి షేక్‌హాండ్‌ యివ్వకండి అంటున్నారు. ఎండకు వైరస్‌ చచ్చిపోతుందంటున్నారు కాబట్టి ఫర్నిచర్‌ను, బట్టలను మాటిమాటికీ ఎండల్లో పడేయాలేమో! షేక్‌హాండ్‌ వలన వ్యాపిస్తుంది అంటే రోగగ్రస్తుడి చెమట ద్వారా వైరస్‌ మన అరచేతి రంధ్రాల్లో దూరుతుందనా? అసలీ వైరస్‌ మన శరీరంలో ఎలా చొరబడుతుందో నాకు యిప్పటిదాకా అర్థం కాలేదు. ఏదో ఒక రంధ్రం ద్వారా వెళ్లాలి కదా! నోటి ద్వారానా? ముక్కు ద్వారానా? స్వేదగ్రంథుల ద్వారానా? ఇది ఊపిరితిత్తులకు సంబంధించిన వ్యాధి కాబట్టి ముక్కు ద్వారా వెళుతుందనే అనుకోవాలి. అలాటప్పుడు మాంసం ఉడికించి తినండి అంటూ తిండి గురించి జాగ్రత్తలు చెపుతున్నారెందుకు!

వైరస్‌ సోకిన వస్తువును ముట్టుకుని కళ్లు తుడుచుకున్నా, రోగం సోకేస్తోందని మరో వార్త. అంటే శరీరంలోని ఏ రంధ్రంలోంచైనా లోపలకి వెళ్లిపోతుందని అనుకోవాలా? నా ఉద్దేశం - రోగం గురించి వీళ్లకు ఏమీ పెద్దగా యింకా తెలియదని, ఎందుకైనా మంచిదని అన్ని రకాల జాగ్రత్తలూ చెప్పేస్తున్నారు. వేడి నీళ్లు తాగండి, వేడిగా ఉన్న అన్నం తినండి యివన్నీ గొంతు నొప్పి నివారించడానికి అయి వుంటాయి. ఎన్ని నీళ్లు తాగినా ఊపిరితిత్తులు బాగుపడవు కదా! వీళ్లు తెలిసీతెలియకుండా ఏదేదో చెప్పేస్తున్నారు, మనల్ని హడలగొట్టేస్తున్నారు.

**సేకరించిన వివరాలు -** కరోనా గురించి నేను సేకరించిన వివరా లేమిటంటే - ముందే చెపుతున్నా, ఇవి అసమగ్రం. ఇంకా దీని గురించి శాస్త్రజ్ఞులకు, వైద్యులకే పూర్తి అవగాహన రాలేదు. ఈ సమాచారాన్ని ఎప్పటికప్పుడు అప్‌డేట్‌ చేసుకోవాలి - కరోనా అన్నది వైరస్‌ పేరు. 2019 లో వచ్చిన యీ కరోనా వైరస్‌కు ‘సివియర్‌ (ఎస్‌) ఎక్యూట్‌ (ఎ) రెస్పిరేటర్‌ (ఆర్‌) సిండ్రోమ్‌ (ఎస్‌) కరోనావైరస్‌ 2 - మొత్తం మీద సార్స్‌-సిఓవి-2 అన్నారు. మనవాళ్లు సింపుల్‌గా కరోనా అంటున్నారంతే! కోవిడ్‌-19 అనేది ఆ వైరస్‌ వలన సోకే వ్యాధి పేరు. చైనాలో ఊహాన్‌లో 2019 డిసెంబరులో వ్యాధి కొత్తగా బయటపడింది. ఇప్పుడు ప్రపంచంలోని అనేక దేశాలకు వ్యాపించింది.

అదృష్టవశాత్తూ ఈ వ్యాధికి చికెన్‌గున్యా లాటి పేరు పెట్టలేదు. లేకపోతే అప్పట్లో కోళ్లను చంపేసినట్లు, యిప్పుడు ఆ పేరున్న జంతువులను చంపేసేవారు. ఇది చైనావాళ్లు గబ్బిలాలను తినడం వలన వచ్చిందని మొదట్లో అన్నారు. ఇక గబ్బిలాలకు మూడిందిరా అనుకున్నాను. కోళ్లయితే సులభంగా దొరుకుతాయి కానీ గబ్బిలాలు కనబడనే కనబడవు, ఎలా వెతుకుతారా? అనుకున్నాను. పాము, కప్పలు, కుక్కలు, కోతులు.. సమస్తం తినేసే చైనా వాళ్లకు ఆ జంతువుల శాపమే తగిలింది అని కార్టూన్లు వచ్చేశాయి. అలా అయితే మనకు కోళ్ల, మేకల, చేపల శాపాలు ఎన్ని తగిలి వుంటాయో అని మనకు తోచలేదు. ఇంతలో ఏమైందో కానీ గబ్బిలాలు తినడం వలన.. అని ఈ మధ్య అనడం మానేశారు.

కానీ యిది జంతువు వలన వచ్చిందనే అనుమానం ఉంది. ఎందుకంటే గతంలో వచ్చిన ‘మిడిల్‌ ఈస్ట్‌ రెస్పిరేటరీ సిండ్రోమ్‌ కరోనావైరస్‌’ (మెర్స్‌-సిఓవి) ఒంటెల ద్వారా వచ్చిందట. అలాగే 2002లో చైనాలో ప్రారంభమై 33 దేశాలకు వ్యాపించి 8 నెలల పాటు అవస్థ పెట్టిన ‘సివియర్‌ ఏక్యూట్‌ రెస్పిరేటరీ సిండ్రోమ్‌’ (సార్స్‌) వ్యాధి పిల్లుల కారణంగా వచ్చిందట. ఇప్పుటీ కోవిడ్‌ కూడా సార్స్‌ లాటిదే అనుకుంటున్నారు. నిజానికి సార్స్‌లో మరణాల శాతం 10% ఉంది. దీనిలో యింకా అంత లేదు. సార్స్‌తో వ్యవహరించిన అనుభవం యిప్పుడు దీనికి పనికి రావచ్చు. రోగం రాకుండా ఏం చేయాలి అనేదాని గురించి చాలానే చెప్తున్నారు. పునశ్చరణగా చెప్పుకోవాంటే - దగ్గుతో బాధపడేవారికి దూరంగా ఉండండి, జంతువుల మార్కెట్లకు కానీ, కబేళాలకు కానీ వెళ్లినపుడు జాగ్రత్తగా ఉండండి, పెంపుడు జంతువుల విషయంలో కూడా జాగ్రత్తగా ఉండండి.

**రోగలక్షణాలు** - దీని లక్షణాలు ఫ్లూ లాగానే ఉంటాయి. ఇది ముక్కు కంటె ఊపిరితిత్తులను ఎక్కువ దెబ్బ కొడుతుంది. మన ఊపిరితిత్తులలో మ్యూకస్‌ను తయారు చేసే గోబ్లెట్‌ సెల్స్‌, వెంట్రుకలుండి ఊపిరితిత్తులలో వ్యర్థాలు, ఫ్లూయిడ్‌ చేరకుండా రక్షించే సిలియా సెల్స్‌ ఉంటాయి. ఈ వైరస్‌ ఆ రెండు సెల్స్ నీ ఎటాక్‌ చేసి వాటిని చంపేస్తుంది. ఇక అప్పణ్నుంచి ఊపిరితిత్తులలో నానా చెత్త చేరుతుంది. ద్రవాలు చేరి ఊపిరి పీల్చుకోవడం కష్టమౌతుంది. ఈ దశ ఒక వారం పాటు ఉంటుంది. ఇక ఆ పై జ్వరం, పొడి దగ్గు, అలసట, ఊపిరి పీల్చుకోవడంలో యిబ్బంది, కండరాల నొప్పి అనే ముఖ్యమైన లక్షణాలు బయటపడతాయి. బాగా ఎక్కువైతే న్యుమోనియా వస్తుంది. ఊపిరాడక చావు ముంచుకొస్తుంది.

ఇప్పటికే వ్యాధి ఉన్నవాళ్లకు ప్రమాదం ఎక్కువ. ప్రస్తుతానికి దీనికి ప్రత్యేకమైన చికిత్స కానీ, ప్రత్యేకమైన మందు కానీ లేవు. మామూలు కరోనా వైరస్‌ వస్తే ఎలా ట్రీట్‌ చేస్తున్నారో అలాగే చేస్తున్నారు. సహాయకంగా ఆక్సిజన్‌ యివ్వడం, ఫ్లూయిడ్‌ మేనేజ్‌ చేయడం చేస్తున్నారు. సడన్‌గా దగ్గు, గొంతునొప్పి, ఊపిరందకపోవడం వంటివి వస్తే ఆసుపత్రికి వెళ్లి ఈ వైరస్‌ వుందేమో టెస్టు చేయించుకోవాలి. ఈ వ్యాధి ప్రబలంగా ఉన్న ప్రాంతాలకు ప్రయాణించి వుంటే, మీకు దగ్గర్లో ఉన్నవారిలో యీ వ్యాధి వుండి వుంటే ఆ విషయం స్పష్టంగా డాక్టర్లకు తెలియచేయాలి. వ్యాధి సోకాక 2-14 రోజుల్లో లక్షణాలు బయటపడతాయి. ఈ సమయంలోనే యితరుకు వ్యాప్తి చేయగలుగుతారు. లక్షణాలు లేకపోయినా, మైల్డ్‌గా ఉన్నా యింకొకరికి సంక్రమించ చేయగలుగుతారో లేదో యిప్పటిదాకా తెలియదు.

**రిస్క్ ఫ్యాక్టర్ -** ఇది ఎంత ప్రమాదకరం అనే దాని గురించి గణాంకాలు (యిప్పటిదాకా లభ్యమైనవి) చూడబోతే - 81% మందికి మైల్డ్‌ సింప్టమ్స్‌ కనబడతాయి. కామన్‌ కోల్డ్‌ అనిపిస్తుంది. 14% మందికి సివియర్‌గా కనబడతాయి. ఆసుపత్రిలో చేర్చాలి. 5% మంది క్రిటికల్లీ ఇల్‌ అవుతారు. వీళ్లను ఐసియులో ఉంచాలి. మరణాల శాతం వూహాన్‌లో 2-4% ఉంది. చైనాలోని తక్కిన ప్రాంతాల్లో 1% ఉంది. వూహాన్‌లో ఎక్కువ ఎందుకు ఉందో యిప్పటిదాకా కారణం తెలియలేదు. యూరోప్‌ వ్యాధిగ్రస్తుల్లో మరణశాతం ఎక్కువగా ఉందని రిపోర్టులు వస్తున్నాయి. వాటికి ప్రత్యేక కారణాలున్నాయేమో చూడాలి.

వయసు రీత్యా చూస్తే 50 వయసు కంటె తక్కువ ఉన్న వ్యాధిగ్రస్తుల్లో 0.5% మంది మాత్రమే చనిపోయారు. 50ల్లో ఉన్నవారిలో 1.3%, 60ల్లో ఉన్నవారిలో 3.6%, 70ల్లో ఉన్నవారిలో 8%, 80ల్లో ఉన్నవారిలో 15% మంది పోయారు. పూర్వం ఏ రోగమూ లేనివాళ్లలో 99.1% మంది యిప్పుడీ వ్యాధి సోకినా మరణించరు. ఉన్నవాళ్ల సంగతి చూడబోతే బిపి ఉన్నవాళ్లలో 6%, పొగతాగడం వంటి అలవాట్ల వలన ఊపిరితిత్తులు పాడు చేసుకున్నవాళ్లలో 6%, డయాబెటిస్‌ ఉన్నవాళ్లలో 7%, హృద్రోగం ఉన్నవారిలో 11% మరణం సంభవించే ప్రమాదం ఉంది. అదీ పైన చెప్పిన ఏజ్‌ గ్రూపులోకి వస్తే!

**మనం గట్టిపిండాలం -** గణాంకాలు మరీ అంత ప్రమాదంగా కనబడకపోయినా, చైనావాడు కనబడితే చాలు, మనం గడగడ లాడిపోతున్నాం. ఇబ్బందేమిటంటే మనం చైనావాళ్లను సరిగ్గా గుర్తించలేం. ఆగ్నేయాసియా దేశాల వాళ్లందరినీ చైనావాళ్లనే అనుకుంటాం. అంతదాకా ఎందుకు ఈశాన్య రాష్ట్రాల వాళ్లకూ, చైనా వాళ్లకూ తేడా తెలియదు మనకు. ఇక ఐటీ వాళ్లను చూసినా దడ పుడుతోంది. వీళ్లు ఏ దేశం వెళ్లి ఏం అంటించుకుని వచ్చారో అని! మనకే కాదు, వాళ్ల కంపెనీ వాళ్లకూ దడే, అందుకని వర్క్‌ ఫ్రమ్‌ హోం చేసుకోమంటున్నారు. ఐటీ వాళ్లకు అది కుదురుతుంది. తక్కినవాళ్లందరూ ఏం చేయాలిట? బయటకు వెళ్లక తప్పదు కదా!

వెళ్లాలంటే మాస్కు కట్టుకోండి, చేతులు శానిటైజర్స్‌తో కడుక్కోండి అంటున్నారు. దెబ్బకు మాస్కులు బ్లాక్‌మార్కెట్‌లో అమ్మసాగారు. శానిటైజర్సయితే మాయమై పోయాయి. ఇన్నాళ్లూ యిలాటి పరిశుభ్రపరిచే వస్తువులకు మన దగ్గర డిమాండ్‌ లేదు. అందుకని తయారీ పెద్దగా లేదు. ఇప్పుడు హఠాత్తుగా కావాలంటే ఎక్కడ దొరుకుతాయి? నిజానికి చెప్పాలంటే - యిది నా వ్యక్తిగత పరిశీలన సుమా - మన భారతీయులపై యిలాటి వైరస్‌ లు పెద్దగా ప్రభావం చూపవు. ఎందుకంటే మనం ఎప్పుడూ అపరిశుభ్రమైన వాతావరణంలోనే బతుకుతాం. అందువలన శరీరానికి యిమ్యూనిటీ ఏర్పడుతుంది.

బయటి దేశాల్లో వాతావరణ కాలుష్యం తక్కువ కాబట్టి, యిలాటి వైరస్‌ సోకితే ఊపిరితిత్తులు ఢామ్మంటాయి. ఇక్కడ మనం బతికేది దుమ్మూ, ధూళి, పొగల్లో. ఊరంతా ఎక్కడ చూసినా చెత్తే. ఎప్పుడైనా తీసుకెళ్లితే ఓ చోట పడేసి కాల్చేస్తారు. ఐదు మైళ్ల వ్యాసార్థం దాకా కంపు, పొగ, ఆ కాలనీల్లో జనాలు యివన్నీ పీల్చుకుని కూడా బతికే వుంటారు. చాలా ఔషధాలపై విదేశాల్లో చేసిన పరీక్షలు మన యిండియన్స్‌కి నప్పవు. అక్కడ నిషిద్ధమైన మందులు యిక్కడ హేపీగా వాడేసినా ఏమీ కావటం లేదు. విదేశీయులకు జలుబు చేస్తే పెద్ద హంగామా చేసేస్తారు. మనం 102 జ్వరం ఉన్నా సెలవు కలిసి వస్తుందని ఆఫీసుకి వెళ్లిపోతాం. కొలీగ్స్‌కు సోకుతుందన్న చింతే లేదు.

**భయోవెపన్ లు -** గతంలో ఎయిడ్స్‌ విషయంలో యింకేముంది, మహమ్మారి వచ్చేసింది, ప్రపంచానికి ముప్పు తెచ్చేసింది అన్నారు. ప్రచారం మీద బిలియన్లు ఖర్చు పెట్టారు. ఇప్పుడు అబ్బే, పెద్దంత యిదేం కాదు అంటున్నారు. ఎయిడ్స్‌ సోకగానే జనాలు చచ్చిపోలేదు. అప్పటి కంటె యిప్పుడు మరింత గ్లోబల్‌ విలేజి కావడం చేత రోగం చాలా త్వరగా దేశదేశాలకు వ్యాప్తి చెందుతోంది. అపోహలూ మరింత వేగంగా వ్యాప్తి చెందుతున్నాయి. ప్రతీ వందేళ్లకూ యిలాటి మహమ్మారి వచ్చి జనాభాను తుడిచిపెట్టేస్తోందని రాసేస్తున్నారు.

బయో వెపన్‌ తయారు చేసి వదిలితే జనాలు మూకుమ్మడిగా చస్తారని విన్నాం. దాని తయారీలోనే యిది అనుకోకుండా తయారైందనే పుకారూ ఉంది. బయోవెపన్‌ మాట ఎలా ఉన్నా భయోవెపన్‌ మాత్రం పూర్తిగా ఉపయోగిస్తున్నారు. విమానాలు రద్దు చేసేశారు. ప్రయాణాలు కాన్సిల్‌ అయిపోయాయి. ఆఫీసులు మూసేశారు. వ్యాపారాలు దిగాలు పడ్డాయి. దెబ్బకు ఆర్థికవ్యవస్థ కుప్పకూలింది. పలు దేశాల స్టాక్‌ మార్కెట్లు కుదేలయ్యాయి. అసలే మాంద్యం. ఆపై యీ దెబ్బ.

ఒకటి మనం గుర్తించాలి - ఇది ప్రకృతికి, మానవుడికి నిరంతరం జరిగే పోరాటం. పాత వ్యాధికి మానవుడు మందు కనిపెట్టగానే ప్రకృతి మరో రోగం రూపంలో యింకో సవాలు విసురుతుంది. గతంలో కంటె యిప్పుడు మానవమేధ మరింత పదునయ్యింది. అందువన దీనికి పరిష్కారం కనుక్కోవడం అంత ఆలస్యం కాకపోవచ్చు. మరి ప్రకృతి ఓడిపోతుందా? లేదు! ప్రకృతికి విరుద్ధంగా ప్రవర్తించి. మనల్ని మనమే నాశనం చేసుకుంటాం. వాతావరణాన్ని ధ్వంసం చేసి మనమే మన విలయాన్ని కొని తెచ్చుకుంటాం. తరాలుగా మనం అలవర్చుకున్న మంచి అలవాట్లను వదులుకుని రోగాల పాలవుతాం.

**ఇవన్నీ చెప్పాలా** ? **-** ఇప్పుడీ వైరస్‌ విషయంలో చూడండి, చేతులు కడుక్కోండి, మాంసం ఉడికించి తినండి, వేడిగా తినండి.. యివన్నీ ఎవరైనా ప్రత్యేకంగా చెప్పాలా? సిగ్గు కదా. ఇప్పటికీ రోడ్డు సైడు మురికి కాలవ పక్కన దుమ్మూ ధూళీలో ఉండే ఛాట్‌ భండార్‌లో విద్యాధికులు కూడా తింటూనే ఉంటారు. రోడ్డు పక్కన బండిలో ద్రాక్ష పళ్లు కొని, కడుక్కోకుండానే నోట్లో వేసుకుంటారు. మసాలాలు విపరీతంగా తింటూంటారు. అరిగించుకునే శక్తి వుందా లేదా అని చూసుకోకుండా రోజూ రెండు పూటలా భారీగా మాంసాహారం లాగిస్తారు. ఎంగిలి పాటించరు. అవతలివాడికి ఏ రోగం ఉందో అనే శంకైనా పెట్టుకోకుండా అందరూ ఒకే ప్లేట్లో తినడం, ఒకే గ్లాసులో తాగడం చేస్తారు. ఇంత కాలుష్యనగరంలో ఉన్నాం కదా, రోజుకి పావుగంటైనా ప్రాణాయామం చేసి ఊపిరితిత్తుల శక్తి పెంచుకుందాం అనుకోరు. వేళాపాళా లేకుండా తిని, తాగి, 30 ఏళ్ల వయసు నుంచి ఉదరవ్యాధులతో బాధపడతారు. వ్యాయామం జోలికి పోరు.

ఇలా యిష్టం వచ్చినట్లు బతికేస్తూ, యిలాటిది ఏదైనా వస్తే మాత్రం గడగడలాడిపోతారు. నిజానికి యీ వైరస్‌ చేత కంటె క్షయ, డయేరియా, మలేరియా వంటి వ్యాధులతో ఏటా ఎంతోమంది పోతున్నారు. పోకుండా ఉన్నవాళ్లు కూడా నీరసంగా, ఈసురోమంటూ బతుకుతున్నారు. మందులతో జీవితాన్ని లాక్కుని వస్తున్నారు. ఈ కరోనాని ఓ మూడునెలల్లో శాస్త్రజ్ఞులు స్వాధీనం చేసుకుంటారు. పరిస్థితి త్వరలోనే కుదుటపడుతుంది. కానీ అంతకంటె ముందు మనం బాగుపడాలి. మనల్ని మనం బాగుచేసుకోవాలి. తినడం, తాగడం విషయంలో మంచి అలవాట్లు పాటించాలి. శుభ్రమైన చోటే, పరిశుభ్రమైనదే తినాలి. మనం కచ్చితంగా ఉంటే హోటల్‌ వాళ్లూ దారికి వస్తారు. కిచెన్‌ శుభ్రంగా ఉంచుతారు. లేకపోతే మనం దీనితో కాకపోతే మరోదానితో పోతాం. -  **ఎమ్బీయస్‌ ప్రసాద్‌ (మార్చి 2020)**

**మార్చి 2020 ఎమ్బీయస్‌ : ఎల్‌ఐసి భవిష్యత్తుకి బీమా వుందా?**

ఈ ఏడాది బజెట్‌లో నాకు నచ్చని అంశాల్లో బాగా నడుస్తున్న ఎల్‌ఐసి షేర్లను ప్రైవేటీకరణ చేయడమొకటని యిదివరకే రాశాను. ఇప్పుడు కారణాలు రాస్తాను. ట్రస్టుగా నడపబడే ఎల్‌ఐసి విషయంలో వేలు పెట్టే అధికారం ప్రభుత్వానికి ఉందా లేదా అన్న విషయంపై న్యాయనిపుణులు ఎలాగూ కోర్టుకి వెళతారు. అసలు అమ్మే అవసరం ఎందుకు వచ్చింది, మోదీ చేస్తున్నది సవ్యమైన పనేనా? ఇలాగైతే దేశంలో బీమా పరిస్థితి ఏమిటి? సామాన్యుల భవిష్యత్తు సంగతేమిటి అనేవి మనం చర్చిద్దాం.

ఎల్‌ఐసిని ప్రైవేటు పరం చేయడమంటే చక్రాన్ని వెనక్కి తిప్పినట్లే లెక్క. అసలు ఎల్‌ఐసి ఆవిర్భవించినదే ప్రైవేటు బీమా సంస్థల వైఫల్యం వలన! అప్పట్లో ధనిక వ్యాపార కుటుంబాలు తమ సంస్థలకు పెట్టుబడుల కోసం బ్యాంకులను, బీమా కంపెనీలను నిర్వహిస్తూ ప్రజల నుంచి అతి తక్కువ రేట్లకు పొదుపు చేసిన సొమ్మును తీసుకునేవారు. దాన్ని తమ వ్యాపారాల్లో పెట్టుబడిగా పెట్టి మంచి లాభాలు ఆర్జించేవారు. 1953లో బీమా వ్యాపారంలో రూ.12 కోట్లు పెట్టుబడి పెట్టిన వీరు మూడేళ్లలో రూ.318 కోట్లు సంపాదించారు.

సామాన్యుడికి ఓ పట్టాన బ్యాంకు ఋణం లభించేది కాదు. బ్యాంకుల జాతీయకరణ చేసిన తర్వాతనే వారికి బ్యాంకుల ఋణాలు అందుబాటులోకి వచ్చాయి. డిపాజిట్ల వడ్డీ రేట్లు పెరిగాయి. బ్యాంకింగ్‌ సేవలు విస్తరించాయి. బ్యాంకుల జాతీయకరణ కంటె 13 ఏళ్లకు ముందే బీమా వ్యాపారం జాతీయం చేయవలసిన అవసరం ఎందుకు పడిందంటే కొన్ని కంపెనీలు ప్రజలను మోసం చేశాయి, కొందరు మోసగాళ్లు కంపెనీలను మోసం చేసి ముంచేశారు. భార్య పేర బీమా చేయించడం, బొంబాయిలో ఎత్తయిన బిల్డింగుల పైకి తీసుకెళ్లి ఊరు చూపిస్తా అంటూ కిందకు తోసేయడం, ప్రమాదవశాత్తూ చనిపోయిందని బీమా క్లెయిమ్‌ చేయడం, యిలా కంపెనీలను దోచారు. ఇక కంపెనీలు కూడా బీమా కంపెనీల నిధులను తమ కంపెనీలకు దారి మళ్లించసాగాయి. ఇలా 25 కంపెనీలు చేశాయి.

దాల్మియా గ్రూపు వారి భారత్‌ ఇన్సూరెన్స్‌ కంపెనీ పాలసీదారులను రూ. 2 కోట్ల మేరకు దగా చేసింది. బొంబాయిలో రూ. 30 లక్షల గవర్నమెంటు సెక్యూరిటీలు గల్లంతయ్యాయి. ప్రజలకు చావు గురించి ఆలోచించడమే భయం. నీ మరణానంతరం నీ కుటుంబం కోసం బీమా చెయ్యి అంటే జనాలు వినడానికే యిష్టపడేవారు కారు. అందువన బీమా వ్యాపారం పెద్దగా జరిగేది కాదు. దాంతో కిట్టుబాటు కానంతగా కంపెనీలు ఆఫర్లు యిచ్చేవి. అలా 25 కంపెనీలు మూతపడ్డాయి. ఇవన్నీ దేశ బీమా రంగాన్ని కృంగదీశాయి.

పాలసీదారుల సొమ్ముకు రక్షణ కల్పించాలన్నా, ఉద్యోగులకు, ఏజంట్లకు భద్రత ఉండాలన్నా జాతీయకరణ ఒకటే మార్గం అనుకుని నెహ్రూ ప్రభుత్వం 1956 జనవరిలో ఆర్డినెన్సు జారీ చేసింది. సెప్టెంబరు 1న 245 జనరల్‌ ఇన్సూరెన్స్‌ కంపెనీలను కలుపుకుని ఎల్‌ఐసి ఆవిర్భవించింది. మా నాన్న ఎంపైర్‌ ఆఫ్‌ ఇండియా అనే బీమా కంపెనీకి ఏజంటుగా ఉండేవారు. ఎల్‌ఐసిలో విలీనమయ్యాక ఎల్‌ఐసి ఏజంటయ్యారు. నేను కూడా బ్యాంకు ఉద్యోగంలో చేరేముందు మూడేళ్ల పాటు ఎల్‌ఐసి ఏజంటుగా ఉన్నాను. మూడో ఏడాది టార్గెట్‌ రీచ్‌ కాలేక ఏజన్సీ వదిలేశాను.

ఎల్‌ఐసిని ఒక ట్రస్టుగా రూపొందించారు. అప్పుడు ప్రభుత్వం మూలధనానికై యిచ్చింది కేవలం రూ. 5 కోట్లు. దాని మీద ఎల్‌ఐసి ఏటేటా డివిడెండ్‌ యిస్తూనే వచ్చింది. ఇప్పటిదాకా ప్రభుత్వానికి ఆ రూపేణా వచ్చింది రూ. 26 వేల కోట్లు! అది చాలనట్లుగా ఎల్‌ఐసి నిధులను చిత్తం వచ్చినట్లు వాడుకుంది. ఎక్కడ ఏ అవసరం పడినా ఎల్‌ఐసిని ‘నువ్వు వాడికి డబ్బియ్యి, వీడికియ్యి, లాభసాటి కాకపోయినా ఇక్కడ పెట్టుబడి పెట్టు, అక్కడ పెట్టు’ అంటూ ఆదేశాలిచ్చింది. ఎల్‌ఐసి అవన్నీ చేస్తూ పోయింది. ఎవరి డబ్బుతో? పాలసీదారుల డబ్బుతో! అలా చేసినా నిలదొక్కుకుంటూ, విస్తరిస్తూ, సమర్థవంతంగా నిర్వహించుకుంటూ వస్తోంది. గతంలో అయితే మోనోపలీ ఉండేది. కానీ రెండు దశాబ్దాలుగా ప్రయివేటు ఇన్సూరెన్సు కంపెనీలతో పోటీపడుతూ వస్తోంది. 23 ప్రయివేటు బీమా కంపెనీలున్నా, యిప్పటికీ మార్కెట్లో 73% వాటా ఎల్‌ఐసిదే.

ఆలాటి ఎల్‌ఐసిని యిప్పుడు కోసుకుని తినేద్దామని ప్రభుత్వం చూస్తోంది. ఏ అధికారంతో? అప్పుడెప్పుడో రూ. 5 కోట్లు యిచ్చినందుకట! మరి అలా అయితే యీ నాడు రూ. 31 లక్షల కోట్ల విలువ చేసే ఆస్తులున్న, ఎల్‌ఐసిని నిర్మించిన తరతరాల పాలసీదారులకు ఎంత హక్కు ఉండాలి? ప్రస్తుత పాలసీదారులే 40 కోట్ల మంది ఉన్నారు. 12 లక్షల మంది ఏజంట్లున్నారు. ప్రభుత్వం తన నిర్ణయంతో వీళ్లందరినీ గందరగోళంలో పడేసింది.

ఈ బంగారుబాతుపై కన్నుపడడం యిపుడే కాదు, ప్రభుత్వవాటాను 50% అమ్మేసి డబ్బు చేసుకోండి అని మల్హోత్రా కమిటీ 1994లో సిఫార్సు చేసింది. కానీ అప్పటి ప్రభుత్వాలకు ధైర్యం చాలేదు. ప్రజలు తిరగబడతారనుకుని జంకారు. ఇప్పుడు మోదీ సర్కారుకి అలాటి జంకులు లేవు. 70 ఏళ్లగా పూర్వపాలకులు ఏం చేశారు? ఏం ఒరగబెట్టారు? అని అడుగుతూనే వాళ్లు కూడబెట్టిన, నిలబెట్టిన సంస్థలను అమ్ముకుని తినేస్తున్నారు. పూర్వీకులు వారసత్వంగా యిచ్చిన ఆస్తులను వ్యసనపరులు కరిగించేసినట్లుగా ఉంది వ్యవహారం. ఇలా అమ్మగా వచ్చిన డబ్బుతో బిఎస్‌ఎన్‌ఎల్‌ వంటి సంస్థను నిలబెడతారా అంటే అదీ లేదు.

అసలు బిఎస్‌ఎన్‌ఎల్‌ని తన ఆస్తులు అమ్ముకోనిచ్చినా నష్టాల్లోంచి బయటపడుతుంది. కానీ ప్రభుత్వసంస్థలను కూల్చడం, అమ్మివేయడం చాలాకాలమే ప్రారంభమై యుపిఏ హయాంలో ఊపందుకుని ఎన్‌డిఏ హయాంలో శిఖరాలకు చేరుతోంది. మోదీ గద్దె దిగేనాటికి ప్రభుత్వరంగ సంస్థ ఏదీ మిగిలేట్లు లేదు. ప్రయివేటు రంగంలో కూడా తమ ఫేవరేట్స్‌కు మేలు చేయడానికి యితరులను ముంచుతున్నారు. ఒక్క జియో జీవించడానికి ఎన్ని ప్రయివేటు టెలికాం సంస్థలు మునిగాయో చూడండి. వాటికి అప్పులిచ్చి నష్టపోయిన బ్యాంకుల్లో మీ డబ్బు, నా డబ్బు వుందని మర్చిపోకూడదు.

అనేక ప్రభుత్వసంస్థల కంటె ఎల్‌ఐసి చాలా మెరుగ్గా పనిచేస్తోంది. క్లెయిమ్‌ పరిష్కారంలో 98.3% అనేది ప్రపంచంలోనే మొదటి స్థానమట. ప్రైవేటు బీమా సంస్థల్లో క్లెయిమ్‌ తిరస్కరణ రేటు ఎల్‌ఐసి కంటె 5 రెట్లు ఎక్కువగా ఉంది. నిర్వహణ ఖర్చు కూడా ఎల్‌ఐసితో పోలిస్తే ప్రైవేటు బీమా కంపెనీల ఖర్చు 5 రెట్లు ఎక్కువ. ఎల్‌ఐసి ఎన్‌పిఏలు, ఆస్తులతో పోలిస్తే 0.8% మాత్రమే ఉన్నాయి.

ఎల్‌ఐసి పాలసీదారుకు మాత్రమే కాదు, జాతికి ఎంతో చేసింది. గత ఏడాది మార్చి 31 నాటికి అది ప్రజా సంక్షేమానికి యిచ్చిన నిధులు దాదాపు 30 లక్షల కోట్ల రూ. లు. కేంద్ర, రాష్ట్ర సెక్యూరిటీల్లో, హౌసింగ్‌లో, ఇరిగేషన్‌లో పెట్టినదే రూ.21.50 లక్షల కోట్లు. 2018-19లో కేంద్ర, రాష్ట్ర ప్రభుత్వాల పథకాలకు 65 పైసల వడ్డీపై యిచ్చినది రూ.2.23 లక్షల కోట్లు. రైల్వేకు యిచ్చింది రూ. 1.50 లక్ష కోట్లు. నేషనల్‌ హైవేస్‌కు యిచ్చినది రూ. 1.25 లక్ష కోట్లు!

నిజానికి యివన్నీ ఎల్‌ఐసి చేయాల్సిన పనులు కావు. మంచి రిటర్న్‌స్‌ వచ్చే చోట్ల పెట్టుబడి పెట్టి, తద్వారా వచ్చిన వడ్డీ ద్వారా వచ్చిన లాభాలను బుద్ధిగా పాలసీహోల్డర్లకు పంచేయాలి, మంచి బోనస్‌లు యివ్వాలి. కానీ మధ్యలో ప్రభుత్వం అడ్డుపడి, తక్కువ వడ్డీకి ఋణాలిప్పించి, పాలసీదారులకు లాభం రాకుండా చేస్తోంది. పోనీలే దేశానికి యీ విధంగా సాయపడుతున్నాం అని ఓదార్చుకుంటున్నాం. ఇప్పుడు అసలుకే ఎసరు పెడుతున్నారు.

బ్యాంకుల్లో అయితే వడ్డీ రేటు వాళ్ల యిష్టం. వాళ్లకు లాభాలు బాగా వచ్చినా మనకేమీ పంచరు. ఎల్‌ఐసిలో అలా కాదు, 5% డివిడెండ్‌ ప్రభుత్వానికి యిచ్చేసి, తక్కినదంతా పాలసీ హోల్డర్లకు పంచేస్తారు. పాలసీల్లో ‘విత్‌ ప్రాఫిట్స్‌’ (ప్రీమియం ఎక్కువ), ‘వితౌట్‌ ప్రాఫిట్స్‌’ (ప్రీమియం తక్కువ) అని రెండు రకాలుంటాయి. బోనస్‌ ఎటూ వుంటుంది. ఇలా యిచ్చినా ఏటా రూ. 3-4 లక్షల కోట్లను యిన్వెస్ట్‌ చేసే కెపాసిటీ ఎల్‌ఐసికి వుందంటే దాని నిర్వహణ బాగున్నట్లే కదా!

ఎల్‌ఐసి పాలసీలకు ప్రభుత్వ గ్యారంటీ ఉంటుంది నిజమే, కానీ ఆ గ్యారంటీని ఇన్వోక్‌ చేసే సందర్భం యీ 64 ఏళ్లలో ఒక్కసారి కూడా రాలేదు. పైగా ఒక్కోసారి స్టాక్‌ మార్కెట్‌ను నిలబెట్టడానికో, ఏదైనా ప్రభుత్వ సంస్థ పబ్లిక్‌ ఇస్యూకి వెళ్లినపుడు ధర పడిపోకుండా చూడడానికో ఎల్‌ఐసిని వాడుకున్నారు. ఇప్పుడు దీన్ని అమ్మాలంటే మొదట దాన్ని ప్రభుత్వసంస్థగా మార్చాలిట. దానికి పార్లమెంటులో బిల్లు ప్రవేశపెట్టాలి. మేజర్‌ వాటా అంటే 51% ఉంటేనే యాజమాన్యం ప్రభుత్వం దగ్గర ఉంటుంది. కానీ గత సంవత్సరం కేంద్ర ఆర్థిక శాఖా మంత్రి ఒక ప్రతిపాదన తెచ్చారు - ప్రభుత్వానికి 51% కంటె తక్కువ షేర్లు ఉన్నా యాజమాన్యం ప్రభుత్వానికే ఉండాలని! ఇప్పుడు 5% వాటాతోనే ఎల్‌ఐసిని అమ్మడానికి సిద్ధపడుతోంది. ఎందుకు?

సంపన్నులపై విధించే ఆస్తిపన్ను 1957 నుంచి అమల్లో ఉంది. మోదీ ప్రభుత్వం 2016లో దాన్ని రద్దు చేసింది. శతాధిక కోటీశ్వరుల వద్ద ఉన్న ఆస్తిపై 1% పన్ను వేసినా ఏటా రూ. 5.60 లక్షల కోట్లు వస్తుందట. కానీ అలా చేయలేదు. బ్యాంకులలో నియంత్రణ కొరవడి, ఆడిటింగ్‌ సరిగ్గా జరగక గత 20 ఏళ్లగా ఎన్‌పిఏలు, బ్యాంకు మోసాలు పెరుగుతూ పోయాయి. మోదీ ప్రభుత్వం వచ్చాక కూడా పరిస్థితి మెరుగు పడలేదు. బ్యాంకులు నష్టాల్లో మునిగాయంటూ ఆర్‌బిఐను కొల్లగొట్టి వాటికి డబ్బులిచ్చారు.

దేశంలో నిరుద్యోగిత పెరిగింది కాబట్టి చిన్నా చితకా జనాలకు స్వయం ఉపాధి కల్పించే పథకాలను ప్రవేశపెట్టి, సామాన్య జనాల్లో ధనాన్ని ప్రవహింప చేస్తే వస్తూత్పత్తి, అమ్మకాలు పెరిగి ఉత్పాదక రంగం నిలబడేది. దానికి బదులు ఉద్యోగాలు కల్పిస్తాయంటూ కార్పోరేట్లకు నిధులు సమకూర్చారు. వాటికి పన్ను రాయితీలు యిచ్చారు. ఆ నష్టాలను పూడ్చుకోవడానికి యీ ఏడాది ప్రభుత్వ సంస్థల వాటాలను అమ్మేసి రూ. 2.10 లక్షల కోట్లను సేకరించాలని లక్ష్యం పెట్టుకున్నారు.

ఎల్‌ఐసి వాటా అమ్మకం ద్వారా రూ. 0.80-1.00 లక్ష కోట్లు వస్తాయని ఆశిస్తున్నారు. కానీ ఎల్‌ఐసి వంటి ధనిక సంస్థలో వాటాలు కొనాలంటే ప్రయివేటు సెక్టార్‌ శక్తి చాదు. అందువలన షేరు ధర అన్యాయంగా తగ్గించేసి, ఏ అదానీకో, అంబానీకో కట్టబెట్టేస్తారనే భయాలు కలుగుతున్నాయి. 3%, 4% వాటాతోనే వాళ్లు ఎల్‌ఐసి విధానాలు మార్చిపారేయవచ్చనే శంక, జాతీయకరణకు ముందు ప్రయివేటు ఆపరేటర్లు చేసినట్లే చేస్తారేమోనన్న ఆందోళన కలగడం సహజం. అందుకే పాసీదారులు, ఏజంట్లు, సిబ్బంది యీ అమ్మకాన్ని వ్యతిరేకిస్తున్నారు.

చాలామంది నిరుద్యోగులు, గృహిణులు, యువత, ఉద్యోగాల జోలికి వెళ్లకుండా ఏజంట్లగా పనిచేస్తూ తమకంటూ కొంత ఆదాయం సంపాదించుకుంటున్నారు. ఎల్‌ఐసిపై పొదుపర్ల నమ్మకం సన్నగిల్లితే తమ గతేమిటని వారికి బెంగ. మోదీ ప్రభుత్వం ధర్మమాని యిప్పటికే బ్యాంకులపై విశ్వాసం సడలింది. ఇప్పుడు బీమా సంస్థలపై నీడలు పడడంతో పొదుపు మొత్తాలు దాచుకునే మార్గాలు మూసుకుపోతున్నాయి. భవిష్యత్తు ఎలా వుంటుందోనన్న ఆందోళన కలుగుతోంది. మోదీకి చేతనైతే తన హయాంలో ఎల్‌ఐసి వంటి సంస్థను సృష్టించి భావితరాలు గుర్తు పెట్టుకునేట్లు ప్రవర్తించాలి. అనునిత్యం తను తిట్టే నెహ్రూ హయాంలో వెలసిన ఎల్‌ఐసి వంటి సంస్థను అమ్ముకు తినడంలో ఏం ఘనత ఉంది? - **ఎమ్బీయస్‌ ప్రసాద్‌ (మార్చి 2020)**

**మార్చి 2020                         ఎమ్బీయస్‌ : గ్రద్ద దేనికి సంకేతం?**   
  
పివిఆర్‌కె ప్రసాద్‌ గారి ‘నాహం కర్తా...’ కథనానికి బాపుగారు గరుత్మంతుడు పెద్ద దుంగను పట్టుకొస్తున్నట్లు బొమ్మ వేశారని రాశాను కదా. ఆ సందర్భంగా ఆ బొమ్మను మళ్లీ ఒకసారి చూస్తూ ఉంటే నాకు అనిపించింది- మనకు హిందూ పురాణాలు తెలుసు కాబట్టి విష్ణువు వాహనమైన గరుడుడు, విష్ణువు అవతారమైన వెంకటేశ్వరుడికి సేవ చేస్తున్నాడు అని గ్రహించాం, ఆ గాథ తెలియనివాడు దాన్ని చూసి ఏమనుకుంటాడా అని! గ్రద్ద అమెరికా చిహ్నంపై ఉంది కాబట్టి, అమెరికా వాళ్లు తిరుపతి గుడికి దుంగలు పంపించారా? అనే సందేహం వస్తుందేమో! అసలు వాళ్లెందుకు గ్రద్దను ఎంచుకున్నారు? అది దేనికి సంకేతం? అని ఆసక్తి కలిగి పుస్తకాలు తిరగేస్తే చాలా విషయాలు తెలిశాయి.

గరుడుణ్ని త్యాగరాజస్వామి ‘ఖగరాజు’ అన్నట్లే యితర దేశాల్లో కూడా గ్రద్దను పక్షులకు రాజుగా పరిగణిస్తారు. సూర్యుడి కళ్లలోకి కళ్లు పెట్టి చూడగల సామర్థ్యం ఉన్నదని నమ్ముతారు. సిరియాలోని పామైరా ప్రాంతంలో గ్రద్దను సూర్యదేవుడికి సంబంధించిన పక్షిగా అనుకునేవారు. ఫీనిక్స్‌ లాగ అది చితి నుంచి పునరుజ్జీవనం పొందగలదని వారి నమ్మకం. గోథిక్‌ కట్టడాల్లో కిటికీ అద్దాలపై గ్రద్ద రెక్కలు యింకా రాని తన పిల్లలను ఆకాశానికి తీసుకెళ్లి సూర్యుడి వంక తేరిపార చూడడం నేర్పించినట్లు చిత్రీకరిస్తారు. పాములను అధోజగత్తుకు, చీకటి ప్రపంచానికి ప్రతీకలుగా చూస్తారు కాబట్టి పామును సంహరించే గ్రద్దకు గౌరవం హెచ్చు. ధర్మవిజయానికి గుర్తుగా పామును నోటిన కరుచుకున్న గ్రద్దను అజ్‌టెక్‌ నాగరికత కాలం నుంచి మెక్సికో జాతీయ చిహ్నంగా వాడుతున్నారు.

మనుష్యులు చేరలేని స్వర్గానికి కూడాగ్రద్ద సులభంగా వెళ్లి రాగలదని విశ్వసిస్తారు. తను వెళ్లడమే కాదు, పుణ్యాత్ములను తీసుకెళ్లగదని కూడా అనుకుంటారు. బాబిలోనియా ప్రాచీన పుస్తకాల్లో ఈటానా రాజుని ఒక గ్రద్దే స్వర్గానికి తీసుకెళ్లిందని ఉందిట. ఆ కాంలో ఎవరైనా రాజు చనిపోతే అంత్యక్రియ సమయంలో ఒక గ్రద్దను విడిచిపెట్టేవారట. అది ఆ వ్యక్తి ఆత్మను స్వర్గానికి తీసుకెళుతుందని నమ్మకం. ఈజిప్టులో పురాతనకాలంలో కూడా గ్రద్దను రాజచిహ్నంగా వాడారు. ఇప్పటికీ ఎయిర్‌ ఫోర్స్‌ వాళ్లు ఆ చిహ్నాన్ని వాడతారు. పాశ్చాత్య దేశాల్లో వెలసిల్లిన అన్ని నాగరికతల్లో జూపిటర్‌ (లేదా జ్యూస్‌) దేవాధిదేవుడిగా ఆరాధించబడ్డాడు. గ్రద్దను అతనికి సంబంధించిన వాహనంగా నమ్ముతారు కాబట్టి దానికి గౌరవం ఉంది.

పైగా బలానికి, ఉన్నత స్థానాలకు వెళ్లే సామర్థ్యానికి గుర్తుగా దాన్ని మన్నించారు. దాని రెక్కలు విస్తరించి ఉండడం సామ్రాజ్యవిస్తరణకు సంకేతం. అందువలన యూరోప్‌లో వర్ధిల్లిన అన్ని సామ్రాజ్యాలూ గ్రద్దను చిహ్నంగా వాడారు. రోమ్‌ సామ్రాజ్య స్థాపకుడైన రోములస్‌యే గ్రద్దకు చాలా ప్రాముఖ్యత యిచ్చాడు. ఎవెంటైన్‌ కొండపై అతనికి మొదట గ్రద్ద కనబడింది. తర్వాత తన కవల సోదరుడితో జరిగిన యుద్ధంలో విజయం లభించడంతో దాన్ని అతను శుభశకునంగా నమ్మాడు. అందువలన తన సైన్యం యుద్ధంలో పాల్గొనేటప్పుడు వాళ్లను జండా పట్టుకునే బదులు గ్రద్దను ముందు పెట్టుకుని వెళ్లమనేవాడు. రోమన్‌ సామ్రాజ్యమే గ్రద్దకు గౌరవం యివ్వడంతో చుట్టూ ఉన్న రాజ్యాలన్నీ అనుకరించాయి.

క్రైస్తవం రోమ్‌ సామ్రాజ్యంలోనే వర్ధిల్లింది కాబట్టి వాళ్లూ గ్రద్దకు గౌరవం యిచ్చారు. అది మూడుసార్లు నీటిలో మునుగుతుందని, అది బాప్టిజంతో సమానమని అనుకుని దాన్ని గౌరవిస్తారు. క్రైస్తు పునరుత్థానం తర్వాత స్వర్గానికి వెళ్లడానికి, యిది పైకి ఎక్కడికో వెళ్లపోవడానికి పోలిక చూస్తారు. క్రైస్తవ గ్రంథాలో జాన్‌ ద బాప్టిస్ట్‌ లేదా జాన్‌ ద ఎంవాజలిస్ట్‌కు చాలా ప్రాముఖ్యత ఉంది. లోకాన్ని ఉద్ధరించే మెస్సయ్య క్రీస్తుగా అవతరించబోతాడని అతనే ముందుగా వెల్లడిస్తాడు. స్వర్గం నుంచి ఎగిరివచ్చి మనను చేరే గ్రద్దను జాన్‌ ద బాప్టిస్టుకు ప్రతీకగా క్రైస్తవులు విశ్వసిస్తారు.

మధ్యయుగంలో సకల జంతువుల గురించి, పక్షుల గురించి విపులంగా రాసిన గ్రంథం బిస్టియరీ.  ప్రాణుల గురించి రాశాక, వాటిని పౌరాణిక చిహ్నాలతో ముడిపెట్టారు. వాటి నుంచి మనం నేర్చుకోవసిన నీతి ఏమిటో కూడా రాశారు.  ఆ పుస్తకంలో గ్రద్దకు, తొలి మానవుడు ఆదాముకు పోలిక చూపారు. గ్రద్ద ఆకాశంలో విహరిస్తూనే, ఆహారం కోసం కక్కుర్తి పడి భూమి మీదకు వస్తుంది. అది ఒకరకంగా పతనమే. అలాగే తొలుత స్వర్గవాసియైన ఆదాము నిషిద్ధఫలం కోసం కక్కుర్తి పడి భూమికి పతనమయ్యాడు.

అనేక యూరోపియన్‌ దేశాలలో గ్రద్దను జాతీయచిహ్నం (కోట్‌ ఆఫ్‌ ఆర్మ్‌స్‌) గా వాడుతూ వచ్చారు. జాతీయ పతాకాన్ని ప్రజలందరూ వాడతారు. దేశం బయట దేశానికి గుర్తుగా వాడతారు. కానీ కోట్‌ ఆఫ్‌ ఆర్మ్‌స్‌ను ప్రభుత్వం తన దస్తావేజులపై, రాజపత్రాలపై వాడుతుంది. ప్రభుత్వ భవనాలలో గోడను దానితో అలంకరిస్తుంది. ఇప్పటికాలంలో అయితే పాస్‌పోర్టు పుస్తకాల అట్టపై ముద్రిస్తోంది. ఈ దేశాల వాళ్లు సింహానికి కూడా గ్రద్దతో బాటు సముచిత స్థానాన్ని యిచ్చారు. కానీ బలానికి, హీరోయిజానికి గుర్తుగా గ్రద్దను సంభావించి తమ జాతీయచిహ్నంగా ప్రధానంగా వాడుకున్నారు. వాడుకునేటప్పుడు  బయట కనబడేట్లా కాకుండా అందంగా, కళాత్మకంగా దాని రూపాన్ని మార్చారు.

జర్మనీ రాజులు, పోలండ్‌ రాజులు, బవేరియా, ఆస్ట్రియాలోని డ్యూక్‌ లు అందరూ దాన్ని వాడారు. గ్రద్దకు రెండు రెక్కలుండి, ఒక తల మాత్రమే వుంటే సిమిట్రీ కుదరటం లేదని కాబోలు రెండు తలల గ్రద్దను ఊహించి, చిత్రీకరించారు. రోమన్‌ సామ్రాజ్యంలో భాగంగా ఉంటూనే జర్మనీ రాజు జర్మనీని పాలించే రోజుల్లో ప్రభుత్వంపై చక్రవర్తికి, రాజుకి యిద్దరికీ అధికారం ఉందని సూచించడానికి యీ రెండు తలల చిహ్నాన్ని వాడారని అంటారు. ఏది ఏమైనా యీ రెండుతలల గ్రద్దను హోలీ రోమన్‌ ఎంపైర్‌ క్రీ.శ.1433 నుంచి క్రీ.శ. 1806 వరకు వాడుకుంది. రోమన్‌ సామ్రాజ్యం తర్వాత జార్‌ చక్రవర్తుల పాలనలోని రష్యా 1917 వరకు, ఆస్ట్రియా 1919 వరకు వాడుకున్నాయి. సెర్బియన్‌ రాజులు కూడా వాడుకున్నారు. అల్బేనియాలో యిప్పటికీ జాతీయచిహ్నంగానే ఉంది.

నెపోలియన్ కూడా తను జూపిటర్ వంటి వాడినని, సీజర్ రోమన్ సామ్రాజ్యాన్ని  విస్తరించినట్లు తనూ ఫ్రాన్స్ రాజ్యాన్ని విస్తరిస్తనానని చూపుకోవడానికి గ్రద్దను చిహ్నంగా ఎంచుకున్నాడు. ఇక అమెరికా విషయానికి వస్తే రెండుతలల గ్రద్దను మధ్యలో పెట్టుకుని రాజచిహ్నాన్ని తయారుచేసుకుంది. 1782లో తొలిసారి దాన్ని ఉపయోగించారు. అమెరికన్‌ పాస్‌పోర్టులపై కూడా యీ చిహ్నాన్ని చూడవచ్చు.  చైనాలో గ్రద్దను శారీరక దారుఢ్యానికి, శక్తికి సంకేతంగా చూస్తారు. చైనీస్‌ భాషలో ఇంగ్‌ అంటే గ్రద్ద. వీరుడు అనడానికి వాడే పదం వినడానికి యిలాగే వుంటుంది (హోమోనిమ్‌). బండరాతిపై గ్రద్ద ఉన్నట్టు చెక్కితే ద్వంద్వయుద్ధానికి సిద్ధపడుతున్న యోధుడని అర్థం. పైన్‌ (దేవదారు) వృక్షంపై గ్రద్ద ఉన్నట్టు చెక్కితే అమితబలానికి, దీర్ఘాయుర్దాయానికి గుర్తు.

ఇక మన హిందూ పురాణాల విషయానికి వస్తే - గ్రద్ద గరుత్మంతుడికి ప్రతీక. గరుత్మంతుడు మహాబలశాలి. అమృతం తెచ్చి తల్లికి దాస్యవిముక్తి కలిగించినవాడు. పాములకు అతనంటే హడలు. విష్ణువుకు వాహనంగా ఉంటూ అతన్ని సేవించుకుంటూ ఉంటాడు. అందుకే విష్ణ్వాలయాలలో అతనికి విగ్రహం ఉంటుంది. రెండు అరచేతులూ చాచి వుంటుంది కాబట్టి కొందరు సరదాగా లంచగొండులను ‘గరుడవాహనం’ అని జోక్‌ చేస్తూంటారు. గరుడుడి పేరు మీద పురాణం వుంది. (నటుడు శివాజీ వెరయిటీ కాదు) దానిలో అనేక విషయాలతో బాటు చనిపోయాక జీవి స్వర్గనరకాలకు ఎలా వెళతాడు, మోక్షం ఎలా పొందుతాడు అనే విషయాలున్నాయి. చనిపోయినప్పుడు దినాల్లో దాన్ని చదువుతారు. జనాభాలో 87 శాతం ముస్లిములున్న ఇండోనేసియా ప్రభుత్వపు ఎయిర్ లైన్స్ పేరు – గరుడ ఇండోనేసియా. **(ఫోటో – మెక్సికో, ఈజిప్టు, రోమ్, నెపోలియన్ కాలం నాటి ఫ్రాన్స్, జారిస్టు రష్యా, అమెరికా జాతీయ చిహ్నాలు) - ఎమ్బీయస్‌ ప్రసాద్‌ (మార్చి 2020)**

**మార్చి 2020 ఎమ్బీయస్‌ : అరవింద్‌పై మేధావుల అసంతృప్తి - 1/2**

గోలియత్‌తో డేవిడ్‌ ఢీ కొట్టినట్లు దిల్లీలో బిజెపిని ఎదిరించి అరవింద్‌ నెగ్గినా, మేధావులు, వామపక్షవాదులు, అభ్యుదయవాదులు, సెక్యురిస్టులు, బిజెపి వ్యతిరేకులు అతని పట్ల అంత తృప్తిగా లేరు. నిజానికి యీ రోజుల్లో బిజెపిని అంత చావుదెబ్బ కొట్టిన ప్రాంతీయ పార్టీ నాయకుడు మరొకరు లేరు. సాధారణంగా మనం ఎవరినైనా అభిమానిస్తే, మనం చేయలేని అసాధ్యకార్యాలన్నీ వాళ్లు చేసేయాలని కోరుకుంటాం. అలా జరగకపోతే అలుగుతాం, కోపగించుకుంటాం.

మోదీని జాతీయస్థాయిలో కొట్టగలిగిన నాయకుడే లేడు ప్రస్తుతం. రాష్ట్రస్థాయిలో బిజెపిని నిలవరించడం కూడా చాలా కష్టంగా ఉంటోంది, ముఖ్యంగా ఉత్తరాదిన. అరవింద్‌, మమత వంటి నాయకులంటే బిజెపి అధినాయకత్వానికి నిలువెల్లా మంట. అలాటి పరిస్థితుల్లో కూడా నెగ్గినందుకు ఆప్‌ను మెచ్చుకోవాలి. కానీ మనసు రావటం లేదు. ఎందుకు? మతతత్వ బిజెపికి ప్రత్యర్థి కాబట్టి అరవింద్‌ సెక్యులరిజానికి ప్రతినిథిగా నిలబడి, మైనారిటీలకు అండగా ఉన్నానని చాటాలని వారి కోరిక. రైటిస్టు బిజెపికి ప్రత్యామ్నాయంగా లెఫ్టిస్టు కార్యక్రమాలు చేపట్టాలని, ధనిక బిజెపి అభ్యర్థులకు వ్యతిరేకంగా పేద అభ్యర్థులను నిలబెట్టి గెలవాలని వీళ్ల ఆకాంక్ష.

అరవింద్‌ అవేమీ పట్టించుకోకుండా తనదైన మార్గంలో వెళ్లి నెగ్గడం వీళ్లకు అంతగా రుచించటం లేదు. అరవింద్‌ విద్యాధికుడు. సమర్థుడైన అధికారి. మంచి ప్రణాళికతో, సరైన వ్యక్తులను కూడదీసుకుని తన యిమేజిని ఎన్నో రెట్లు పెంచుకున్నాడు. తనను తాను ఎక్కువగా వూహించుకుని, జాతీయ పార్టీగా మారబోయి మొట్టికాయలు తిన్నాక సర్దుకున్నాడు. ఐదేళ్ల పాలనలో చాలా నేర్చుకున్నాడు. పైకి ఆదర్శాలెన్ని వల్లించినా ఆచరణవాదిగా ఉండదలచుకున్నాడు. ఈ మేధావుల చప్పట్ల భ్రమలో పడదలచుకోలేదు.

వీళ్ల చప్పట్ల కోసం మోదీకి ఎదురెళ్లి దెబ్బలు తినడం వేస్టని గ్రహించాడు. అందుకే మహారాష్ట్రలో శివసేన ముఖ్యమంత్రి ప్రమాణస్వీకారానికి గాని, ఝార్‌ఖండ్‌లో జెఎంఎం ముఖ్యమంత్రి ప్రమాణస్వీకారానికి గాని హాజరు కాలేదు. సిఏఏను పార్లమెంటులో వ్యతిరేకించినా దిల్లీ ఎన్నికలకు ఒక నెల ముందు కాంగ్రెసు ఏర్పాటు చేసిన సిఏఏ వ్యతిరేక సమావేశంలో పాల్గొనలేదు. తన రాష్ట్రంలోనే ఉన్న జామియాలో కానీ, జెఎన్‌యులో కానీ పోలీసులు దౌర్జన్యం చేస్తున్నా వెళ్లి బాధితులను పలకరించలేదు.

పార్లమెంటు ఎన్నికలలో 7టిలో 6 స్థానాల్లో ఆప్‌ మూడో స్థానంలో నిలిచింది. మిగిలినదానిలో రెండో స్థానం! అంతకుముందు 2017 కార్పోరేషన్‌ ఎన్నికలలోనూ ఓడిపోయింది. ఆప్‌ ప్రభుత్వం అంటే దిల్లీ జనాలకు మొహం మొత్తిందా అనే శంకతో సర్వే చేయించుకుని చూస్తే అరవింద్‌కు 88% అవ్రూ వల్‌ రేట్‌ కనబడింది. 61 సీట్లలో ఆప్‌కు మొగ్గు కనబడింది. ఇక అప్పణ్నుంచి అసెంబ్లీ ఎన్నికలకై సన్నాహాలు, ఓటర్లను చేరే కార్యక్రమాలు మొదలుపెట్టింది ఆప్‌. 15 మంది సిటింగ్‌ ఎమ్మేల్యేలను మార్చేసింది.

35 లక్షల యిళ్లకు వెళ్లి తమ ప్రభుత్వపు ప్రోగ్రెస్‌ రిపోర్టు చూపించింది. దానిలో యిప్పటిదాకా నెరవేర్చిన 10 హామీలను, 10 కొత్త హామీలను చేర్చారు. తమ అధీనంలో ఉన్న రాష్ట్రప్రభుత్వం, బిజెపి అధీనంలో ఉన్న (మొత్తం 272 సీట్లలో 181 వాళ్లవే) దిల్లీ కార్పోరేషన్‌ పాలనలను పోల్చి చూడండని ఓటర్లను అడిగింది. ఎమ్మెల్యేలు 700 మీటింగుల్లో పాల్గొన్నారు. టీచర్లు, డాక్టర్లు, సోషల్‌ వర్కర్స్‌ వంటి ఒపీనియన్‌ మేకర్స్‌ 15వేల మందికి కేజ్రీవాల్‌ నుంచి స్వయంగా ఉత్తరాలు వెళ్లాయి.

67,815 మంది బూత్‌ లెవెల్‌ వాలంటీర్లను, 70 వార్‌ రూములను, ఒక సెంట్రల్‌ రూమ్‌ను రెడీ చేసుకున్నారు. డిసెంబరులో బిజెపి తన ఎన్నికల సందడి ప్రారంభించేనాటికే ఆప్‌ రెండు రౌండ్లు పూర్తి చేసింది. ఆలస్యంగా రంగంలోకి దిగడం బిజెపిని దెబ్బ తీసింది. గోదాలోకి దిగబోతూ బిజెపి ముంబయిలో ఉన్న సర్వే సంస్థ చేత సర్వే చేయించింది. వాళ్లు అన్ని నియోజకవర్గాలూ సర్వే చేసి 8 వస్తాయని చెప్పారు. దాంతో అమిత్‌ షా బిత్తరపోయాడు. అమిత్‌ తను వేసుకున్న లెక్కను కార్యకర్తల సమావేశంలో చెప్పాడట.

‘ఆప్‌కు 40-42% ఓట్లు వస్తాయి. మనకు 2014 లోకసభ ఎన్నికలలో 46.7% ఓట్లు, 2015 అసెంబ్లీలో 32.2%, 2017 స్థానిక ఎన్నికలలో 36.2%, 2019 లోకసభలో 56.9% వచ్చాయి. పార్లమెంటు ఎన్నికలలో వచ్చినన్ని అసెంబ్లీ ఎన్నికలలో రావు కానీ మనకు నికరంగా 32% వస్తాయి. ఇప్పుడు మనం షహీన్‌బాగ్‌, దేశభక్తి అంశం లేవనెత్తి ఆప్‌ను దోషిగా నిబెడితే 7-8% ఓట్లు పెరుగుతాయి. ఇక ఎన్నికల రోజున మీరందరూ జాగ్రత్తగా బూత్‌ మేనేజ్‌మెంటు చేస్తే మరో 5% పెరుగుతాయి. అంటే మనకు 45%, (అంతిమంగా 38.5% వచ్చాయి). ఆప్‌కు 42% (అంతిమంగా 53.61% వచ్చాయి) మనం కనీసం 43 సీట్లతో తప్పకుండా గెలుస్తాం.’ అని.

లేటుగా దిగినా, అమిత్‌ తన సైన్యాన్నంతా మోహరించి ఉక్కిరిబిక్కిరి చేసేశాడు. బిజెపి 6,577 పబ్లిక్‌ మీటింగులు నిర్వహించింది. ఆఖరి 13 రోజుల్లో 52 రోడ్‌షోలు నిర్వహించి, యింటింటికి బిజెపి వాలంటీర్లు తిరిగారు. బిజెపి కొత్త అధ్యక్షుడు నడ్డా 40 సమావేశాల్లో ప్రసంగించాడు. నితిన్‌ గడ్కరీ, రాజనాథ్‌ సింగ్‌, రవిశంకర్‌ ప్రసాద్‌ యిత్యాది మంత్రులు 250 మంది ఎంపీలతో సహా ప్రచారంలో పాల్గొన్నారు. ప్రస్తుత, మాజీ బిజెపి ముఖ్యమంత్రులు వచ్చి ప్రచారం చేశారు. కానీ ఓటింగు రోజున బిజెపి ఓటర్లు ఆప్‌ను ఓడించడం యిష్టం లేక బయటకు రాలేదనే వార్త వచ్చింది. అందుకే కాబోలు 2015లో 67% పోలింగ్‌ అయితే యీసారి 63% అయింది.

ఫలితాలు వచ్చాక అరవింద్‌ సంక్షేమ పథకాలను వెక్కిరిస్తున్న బిజెపి తన మానిఫెస్టోలో చాలానే హామీలు గుప్పించింది - రూ. 2ల కు కిలో గోధుమపిండి, స్కూలు విద్యార్థినులకు సైకిలు, పేద కాలేజీ విద్యార్థినులకు ఈ- స్కూటీ, పేద కన్యలకు రూ.50 వేల పెళ్లికానుక.. యిలా! అక్రమంగా వెలసిన 1700 కాలనీలను ఆథరైజ్‌ చేసి 40 లక్షల మందికి మేలు చేస్తామని హామీ యిచ్చింది. అరవింద్‌ యిచ్చిన సబ్సిడీలకు ఐదు రెట్లు యిస్తానని మనోజ్‌ తివారి చెపితే అందరూ నవ్వారు. వెంటనే బిజెపి అది అతని వ్యక్తిగత అభిప్రాయం అని సవరించింది.

ఆప్‌ ప్రభుత్వతీరుపై విమర్శించడానికి అస్త్రాలు పెద్దగా దొరకకపోవడంతో అరవింద్‌ను దేశద్రోహిగా నిరూపించడానికి కాంపెయిన్‌ మొత్తం షహీన్‌బాగ్‌ చుట్టూ తిప్పడానికి చూశారు. సాక్షాత్తూ మోదీయే అది దేశాన్ని చీల్చే ఒక ప్రయోగం అన్నారు. యోగి ఆదిత్యనాథ్‌ ‘అరవింద్‌ షహీన్‌ బాగ్‌ ఆందోళనకారులకు బిర్యానీ పంపిస్తున్నాడు’ అన్నాడు. ఆ ఆందోళనకారులను ఉద్దేశించి ‘బోలీసే నహీ తో గోలీసే తో సమ్‌ఝేంగే హీ’ అని యోగి అంటే ‘దేశ్‌కీ గద్దారోంకో గోలీ మారో సాలోంకో’ అని కేంద్రమంత్రి అనురాగ్‌ ఠాకూర్‌ నినదించాడు. సభకు వచ్చిన వారి చేత అనిపించాడు. దిల్లీలో జరిగేది ఇండియా-పాకిస్తాన్‌ మ్యాచ్‌ అని, ఆప్‌ తన పేరును ముస్లిం లీగ్‌గా మార్చుకోవాలని బిజెపి ఎంపీ కపిల్‌ మిశ్రా అన్నాడు.

‘మీరు ఆప్‌ను గెలిపిస్తే యీ షహీన్‌బాగ్‌ జనాలు మీ యిళ్లకు వచ్చి మీ అక్కచెల్లెళ్లను రేప్‌ చేస్తారు జాగ్రత్త’ అని హెచ్చరించాడు మరో బిజెపి ఎంపీ పర్వేశ్‌ వర్మ! దానితో బాటు అరవింద్‌ను గెలిపిస్తే దిల్లీకి మళ్లీ మొఘల్‌ పాలన తెస్తాడని హెచ్చరించాడు. అతను కేజ్రీవాల్‌ను టెర్రరిస్టు అంటే, ప్రకాశ్‌ జావడేకర్‌ దాన్ని సమర్థించాడు. ‘తను అరాచకవాదినని అరవిందే చెప్పుకున్నాడుగా, దాని అర్థం యిదేగా’ అంటూ. వీరెవ్వరినీ బిజెపి అధినాయకత్వం ఖండించలేదు. ఎన్నికల కమిషన్‌ పర్వేశ్‌ వర్మపై మూడు రోజుల నిషేధం విధించింది. ఎన్నికల ప్రచారం ముగిశాక యోగికి నోటీసు యిచ్చింది. బైదివే, యోగి ప్రచారం చేసిన 13 స్థానాల్లో యుపి, బిహార్‌ వలసదారులు అధిక సంఖ్యలో ఉన్నా 10 వాటిల్లో బిజెపి ఓడిపోయింది. అదీ భారీ మార్జిన్లతో!

ఈ భారీ కసరత్తు తర్వాత బిజెపికి 22-25 సీట్లు వస్తాయని ఆ సర్వే సంస్థ చెప్పింది. దాంతో ఎన్నికల అనంతరం కాస్త హస్తలాఘవం చూపించాల్సి వస్తుందని భావించి అమిత్‌ ఫలితాల రోజున బిజెపి ఎమ్మేల్యేల సమావేశం ఏర్పరచారు. కానీ ఫలితాలు వెలువడగానే ఆ శ్రమ అక్కరలేదని తెలిసిపోయింది. సీట్ల విషయంలో సర్వే సంస్థ మొదట్లో చెప్పినదే కరెక్టయింది. వాటిలో 2 పాత సీట్లు, 6 కొత్త సీట్లు. వాటిలో 2టిలో 4 వేల లోపు మెజారిటీ వచ్చింది. అయితే గమనించాల్సింది ఏమిటంటే 89% సీట్లు తెచ్చుకున్న ఆప్‌కు వాటిలో 69% సీట్లలో గతంలో కంటె మార్జిన్‌ తగ్గింది.

బిజెపికి దేనికీ లోటు లేదు. డబ్బుంది, అధికారముంది, బలగముంది, చేతిలో పోలీసు ఫోర్సుంది, ఇల్లిల్లూ తిరగగల వాలంటీర్లున్న పార్టీ వ్యవస్థ ఉంది. దీన్ని ఆప్‌ ఎలా ఎదుర్కోగలిగింది అన్నదే ఆసక్తిదాయకం. గాలి తమకు అనుకూలంగా ఉందని తెలిశాక కూడా ఆప్‌ విశ్రమించలేదు. నవంబరు నెలాఖరుకే ప్రశాంత్‌ కిశోర్‌ సంస్థ ‘ఇండియన్‌ పొలిటికల్‌ యాక్షన్‌ కమిటీ (ఐ-పేక్‌)’ను నియమించుకుంది. అసలు అరవింద్‌యే పెద్ద స్ట్రాటజిస్ట్‌, అతనికి పికె వంటి మరో స్ట్రాటజిస్ట్‌ తోడయ్యాడు. ఇద్దరూ కలిసి ప్రచారం ఎలా నిర్వహించాలి అన్నదానిపై ఒక స్పష్టత తెచ్చుకున్నారు. బిజెపి ఎంత కవ్వించినా సరే, మోదీని డైరక్టుగా విమర్శించక పోవడంతో బాటు, బిజెపి నాయకులందరూ షహీన్‌బాగ్‌పై నీ అభిప్రాయం చెప్పు అంటూ ఛాలెంజ్‌లు గుప్పించినా హిందూత్వ వలలో పడకూడదని నిశ్చయించుకున్నారు.

గతంలో బిజెపి వాళ్లు రాహుల్‌ గాంధీని అలాగే ముగ్గులోకి దింపారు. ఇక రాహుల్‌ గుళ్లట్టుకుని తిరిగాడు, శివభక్తుణ్ని అని చెప్పుకున్నాడు, ఓ కాంగ్రెసు నాయకుడు అతన్ని జందెం వేసుకునే బ్రాహ్మడు అని కితాబు కూడా యిచ్చేశాడు. ఎన్ని మొగ్గలేసినా రాహుల్‌ని హిందూత్వ నాయకుడిగా హిందువులు ఎవరూ అనుకోలేదు. హిందూత్వ ఓట్లన్నీ బిజెపికే పడ్డాయి. అందువలన అరవింద్‌ ‘నేను హిందువుని, అచ్చమైన ఆంజనేయభక్తుణ్ని, యితర మతస్తులపై దాడికి వెళ్లని మంచి హిందువుని’ అని చూపుకుని వూరుకున్నాడు.

మీరు ఆంజనేయ భక్తుడంటున్నారు కదా, హనుమాన్‌ చాలీసా అప్పచెప్పగలరా? అని టీవీ యాంకర్‌ అడిగినప్పుడు టపటపా అప్పచెప్పేసి మార్కులు కొట్టేశాడు. నామినేషన్‌ వేయడానికి ముందు హనుమంతుడి గుడికి వెళ్లివచ్చాడు. ఫలితాలు వచ్చిన రోజున ‘ఇవాళ మంగళవారం, హనుమంతుడి రోజు. ఆయన భక్తులు విజయం సాధించిన రోజు’ అని ప్రకటించాడు. అరవింద్‌ వెళ్లడం వలన ఆ గుడి అపవిత్రం అయిపోయింది అని బిజెపి అధ్యక్షుడు మనోజ్‌ తివారి అంటే ‘అదుగో, బిజెపి అస్పృశ్యత పాటిస్తోంది చూడండి’ అని అరవింద్‌ యాగీ చేశాడు.

ఇన్నాళ్లూ యీ హనుమద్భక్తి చాటుకోలేదేం? అని అడిగితే ‘ఎవరూ అడగలేదు, అందుకని చెప్పలేదు’ అని జవాబిచ్చాడు. ఆ మాట కొస్తే మోదీ గుజరాత్‌ ఎన్నికలకు పరిమితమైనంత కాలం తను చాయ్‌వాలా అని కానీ, బిసి అని కానీ ఎన్నడూ చాటుకోలేదు, ముసలితల్లిని తెరపైకి తీసుకురాలేదు. ఇదంతా పికె రచించిన స్ట్రాటజీలో భాగం! ఇప్పుడు పికె అరవింద్‌కు పాఠాలు నేర్పుతున్నాడు. ఈసారి దిల్లీ ఎన్నికలలో బిజెపి కార్యకర్తలు ‘జై శ్రీరామ్‌’ అని నినాదాలు యివ్వగా ఆప్‌ కార్యకర్తలు ‘బజరంగ్‌బలీకీ జై’ అని ప్రతినినాదాలు చేశారు. రేపు బెంగాల్‌ ఎన్నికలలో పికె మమత చేత కాళీమాత వేషం కట్టిస్తాడేమో!

బిజెపికి యివేమీ చాలలేదు. ‘నువ్వు అసలైన హిందువువి అయితే ముస్లిములను నిందించాలి. సిఏఏని సమర్థించాలి. షహీన్‌బాగ్‌ ఆందోళనకారులను గోలీమారో అనాలి, టుక్‌డేటుక్‌డే గ్యాంగ్‌ అనాలి’ అని పట్టుబట్టింది. అరవింద్‌ ఆ సవాళ్లకు స్పందించలేదు. తనకు పట్టనట్లు ఊరుకున్నాడు. ఆ గొడవలోకి దిగితే అంతిమంగా బిజెపిదే గెలుపని తెలుసు అతనికి. అందుకని ఆ జోలికి పోలేదు.

అలా పోకపోవడం సెక్యురిస్టులకు నచ్చలేదు. అరవింద్‌ 370 రద్దుని స్వాగతించాడు. అయోధ్య తీర్పుని స్వాగతించాడు. పార్లమెంటులో సిఏఏను వ్యతిరేకించాడు తప్ప దానికి వ్యతిరేకంగా ఆందోళనలు చేపట్టలేదు. యూనివర్శిటీ గొడవల గురించి తన అభిప్రాయం చెప్పలేదు. ఇవన్నీ ఆప్‌ ఓటర్లకు పట్టని వ్యవహారాలని అతని అంచనా. 2017 మునిసిపల్‌ ఎన్నికలలో ఓటమి తర్వాత అతను బిజెపిపై ఒంటికాలిపై లేవడం మానేశాడు. కానీ అతను కాంగ్రెసు తరహాలో షహీన్‌బాగ్‌ ఆందోళనకారులను వెనకేసుకుని రావాలని సెక్యురిస్టులు కోరుకున్నారు.

కాంగ్రెస్‌ ఓటమికి చాలా కారణాలు వుండవచ్చు కానీ 66 సీట్లలో పోటీ చేస్తే 63 సీట్లలో డిపాజిట్టు పోవడం చూస్తే సిఏఏ పట్ల వ్యతిరేకత దానికి రాజకీయంగా ఏమీ లాభించలేదని అర్థమైంది. షహీన్‌బాగ్‌ను సమర్థిస్తూ ప్రకటను చేసిన శిశోడియా ఎంతో బాగా పని చేసినా గెలవడానికి చాలా కష్టపడాల్సి వచ్చింది. చివరకు 2 వేల మార్జిన్‌తో గట్టెక్కాడు. షహీన్‌బాగ్‌ గురించి బిజెపివారు, జర్నలిస్టులు ఎన్ని రకాలుగా ప్రశ్నించినా అరవింద్‌ తొణకలేదు. అటువైపు తొంగి చూడలేదు. నీ దిల్లీ కాదా, నీకు బాధ్యత లేదా? రోడ్డు మీద ట్రాఫిక్‌ ఆగిపోతూ వుంటే పట్టదా? అని ఉక్కిరిబిక్కిరి చేయబోయారు.

‘అది నేను సృష్టించిన సమస్య కాదు. వారడిగేదానికి నా వద్ద సమాధానం లేదు. పరిష్కారం నా చేతిలో ఉండి వుంటే వెంటనే వెళ్లేవాణ్ని. అది కేంద్ర హోం శాఖ చేతల వలన వచ్చిన వివాదం. అత్యంత శక్తిమంతుడిగా పేరు పొందిన హోం మంత్రి ఊళ్లోనే ఉన్నారు. నెలల తరబడి ఆందోళన జరుగుతున్నా ఆయన ఎందుకు వెళ్లలేదు? ఎందుకు అణచలేదు? శాంతిభద్రతల విషయంలో నా జోక్యం లేదన్నారు. నేనేం చేయగలను? నా ఫోకస్‌ యావత్తు దిల్లీ పౌరులపై ఉంది. అన్ని మతాల వారికీ న్యాయం చేయడమే ముఖ్యమంత్రిగా నా బాధ్యత.’ అని గిరి గీసుకుని కూర్చున్నాడు. ఎంత కవ్వించినా అది దాటి బయటకు రాలేదు. **(సశేషం) - ఎమ్బీయస్‌ ప్రసాద్‌ (మార్చి 2020)**

**మార్చి 2020 ఎమ్బీయస్‌ : అరవింద్‌పై మేధావుల అసంతృప్తి - 2/2**

బిజెపిది పోలరైజేషన్‌ పాలిటిక్స్‌. ముస్లిములకు రాజకీయాధికారం లేకుండా చేస్తూ, వాళ్లకు టిక్కెట్లు యివ్వకుండా, వారిని బూచిగా చూపించి, హిందువుల ఓట్లన్నీ కులాలకు అతీతంగా సంఘటితం చేయడమే దాని రణనీతి. జనాభాలో 30% ముస్లిములున్న బెంగాల్‌లో అది పని చేయవచ్చేమో కానీ 12% మాత్రమే ఉన్న దిల్లీలో వర్క్‌ కాలేదు. ముస్లిముల వలన ప్రమాదం వస్తుందని ఏ హిందువూ అనుకోలేదు. ఈ విషయం అరవింద్‌కు తెలుసు. అసెంబ్లీ ఎన్నికలలో కాంగ్రెసుకు ప్రాముఖ్యత లేదు కాబట్టి ముస్లిములకు ఆప్‌ ఒకటే ఛాయిస్‌ అని అతనికి తెలుసు.

గతంలో అయితే ముస్లిములకు కాంగ్రెసు ప్రత్యామ్నాయంగా కనబడేది. కానీ యీసారి దాని పరిస్థితి బాగా లేదని అరవింద్‌ గ్రహించాడు. షీలా దీక్షిత్‌ 2019 జులైలో చనిపోతే కొన్ని నెలల దాకా ఆమె స్థానంలో రాష్ట్ర అధ్యక్షుణ్ని నియమించలేదు. చివరకు 15 ఏళ్లగా ఊరూపేరూ లేకుండా ఉన్న వృద్ధనాయకుడు సుభాష్‌ చోప్డాను పట్టుకుని వచ్చి చేశారు. ఆయన తన కూతురికి టిక్కెట్టు యిప్పించుకున్నాడు. మరో కాంగ్రెస్‌ నాయకుడు మహాబల్‌ మిశ్రా కొడుకు వినయ్‌ ఎన్నికలకు ముందు ఆప్‌లోకి గెంతాడు. ఆప్‌ అతనికి టిక్కెట్టిచ్చింది.

రాహుల్‌, ప్రియాంకాలు ఎన్నికలను అస్సలు పట్టించుకోలేదు. నామ్‌కే వాస్తే చెరో రెండు మీటింగులు పెట్టారు. ‘వీళ్లు సరిగ్గా పోటీ చేసి వుంటే మాకు మరిన్ని సీట్లు వచ్చేవి’ అని బిజెపి వాపోయింది. కాంగ్రెసు కారణంగా రెండు సీట్లలో ఆప్‌కు మార్జిన్‌ బాగా తగ్గిపోయింది తప్ప పెద్ద డామేజి కాలేదు. అందుకని అరవింద్‌ ముస్లిములకు ప్రత్యేకంగా అపీల్‌ చేయలేదు. ఆ ప్రాంతాల్లో తిరగనూ లేదు. సమర్థతతో నిర్వహించబడిన తన సంక్షేమ పథకాల కారణంగా పేదవర్గాలందరూ తనకు ఓటేస్తారని, వారిలో ముస్లిములు కూడా ఉంటారని, వేరే మతపరమైన విభజన అక్కరలేదని అనుకున్నాడు.

చివరకు అందరికీ ఆప్తుడై ‘బజరంగీ భాయిజాన్‌’గా పేరు తెచ్చుకున్నాడు. షహీన్‌బాగ్‌ ఉన్న ఓఖ్లా నియోజకవర్గంలో ఆప్‌ అభ్యర్థికి అన్ని వర్గాల ఓట్లు పడడంతో ఏకంగా 72 వేల ఓట్ల మార్జిన్‌తో గెలిచాడు. వీళ్లతో పాటు దళితుల ఓట్లు కూడా పడ్డాయి. గతంలో దిల్లీలోని దళిత ఓట్లు బియస్పీకి పడేవి. కానీ అరవింద్‌ దళిత్‌ కాకపోయినా దళిత పక్షపాతిగా పేరు తెచ్చుకుని వాళ్ల ఓట్లు సంపాదిస్తున్నాడు. 12 రిజర్వ్‌ సీట్లలో మంచి మార్జిన్లతో ఆప్‌యే గెలిచింది. బియస్పీ తుడిచి పెట్టుకుపోయింది కానీ ఒక నియోజకవర్గంలో 10 వేల ఓట్లు పట్టుకుపోవడంతో ఆప్‌కి దెబ్బ పడి బిజెపి అభ్యర్థి 3600 ఓట్లతో గెలిచాడు.

ఇక పూర్వాంచల్‌ ఓటర్లపై కూడా అరవింద్‌కు నమ్మకం ఉంది. దిల్లీలోని 1.46 కోట్ల మందిలో 33.5% మంది బిహార్‌, యుపి నుంచి వచ్చినవాళ్లే కావడం, 30 నియోజకవర్గాల ఫలితాలను వాళ్లు ప్రభావితం చేయగలగడంతో వాళ్లపై చాలా పార్టీల దృష్టి పడింది. వీరిలో చాలామంది పేదలే. గతంలో వీళ్లు కాంగ్రెసుకు ఓటేసేవారు. 2015లో ఆప్‌ వాళ్ల మీద దృష్టి పెట్టి 11 మందికి టిక్కెట్లు యిచ్చింది. వాళ్లు గెలిచారు. వాళ్లుండే అక్రమ కాలనీల్లో ఆప్‌ రూ.8 వేల కోట్లు ఖర్చు పెట్టి అభివృద్ధి పనులు చేసింది. వాళ్లకు ముఖ్యమైన పండగైన ఛాత్‌ను పబ్లిక్‌ హాలీడేగా ప్రకటించింది. మైథిలీ భాషను దిల్లీ ప్రభుత్వ పాఠశాలల్లో ఆప్షనల్‌ సబ్జక్టుగా చేర్చింది.

ఈసారి బిజెపి-జెడియు-ఎల్‌జెపి కూటమి 10 మంది పూర్వాంచలీ అభ్యర్థులను నిలబెట్టింది. కాంగ్రెసు-ఆర్‌జెడి కూటమి 8 మందికి యివ్వగా ఆప్‌ 13 మందికి యిచ్చింది. బిజెపి వూర్వాంచలీలపైనే ఫోకస్‌ పెట్టి భోజపురి నటుడు, గాయకుడు మనోజ్‌ తివారికి 2017లో బిజెపి అధ్యక్ష పదవి యిచ్చింది. అతని ఆధ్వర్యంలోనే కార్పోరేషన్‌ ఎన్నికలలో, పార్లమెంటు ఎన్నికలలో విజయం సిద్ధించినా, అసెంబ్లీ ఎన్నికలకు చాలడని శంక వచ్చింది. కానీ మారిస్తే పూర్వాంచలీలకు కోపం వస్తుందని దడిసింది. అది పొరపాటైందని యిప్పుడు నాలిక కరుచుకుంటున్నారు.

మోదీ చేతిలో ఉన్న మరో ఆయుధం జాతీయవాదం. అది అరవింద్‌కు కొత్త కాదు. మోదీ గుజరాత్‌కే పరిమితమైన రోజుల్లో అరవింద్‌ దేశరాజధానిలో ఉద్యమకారుడిగా దేశం దృష్టిని ఆకర్షించాడు. అన్నా హజారే, బాబా రామ్‌దేవ్‌, శ్రీశ్రీ రవిశంకర్‌ వంటి వారిని ఒక వేదికపై తెచ్చి, యుపిఏ అవినీతిని బయటపెట్టి, కాంగ్రెసును భ్రష్టు పట్టించడంలో ప్రధాన పాత్ర అతనిదే. అప్పట్లో అతన్ని ఆరెస్సెస్‌ ఏజంటు అనేవారు. అయితే అతని వెనక్కాల బిజెపి వంటి వ్యవస్థ లేదు. అందువలన ఆ కాంగ్రెస్‌ వ్యతిరేకత మోదీకి కలిసివచ్చింది. దిల్లీలో ‘ఇండియా ఎగెనెస్ట్‌ కరప్షన్‌’ ఉద్యమంలో అరవింద్‌ భారత్‌మాతాకీ జై, శివాజీకీ జై నినాదాలూ యిప్పించాడు, భజనలూ, వందేమాతరాలూ పాడించాడు, దానితో బాటు ఇంక్విలాబ్‌ జిందాబాద్‌ నినాదాలూ అనిపించాడు.

అరవింద్‌కు ఏ యిజమూ లేదు. దిల్లీ చెప్పుకోదగ్గ పారిశ్రామిక నగరం కాదు కాబట్టి అతను కార్మిక పక్షపాతా? పెట్టుబడిదారు పక్షపాతా అనే విషయం ఎవరూ చెప్పలేరు. అధికారంలోకి వచ్చాక అతని ఇజం ఒక్కటే పెట్టుకున్నాడు - సిటిజనిజం! పౌరులకు ప్రభుత్వం నుంచి రావలసిన కొన్ని హక్కులున్నాయి. అవి యివ్వాల్సిన బాధ్యత ప్రభుత్వానిది. అవి సమర్థవంతంగా యిస్తే చాలు. మతం, జాతీయత, లెఫ్ట్‌-రైట్‌ యివన్నీ సెకండరీయే అనుకున్నాడు.

నిజానికి మన తెలుగు రాష్ట్రాలలో ప్రాంతీయపార్టీలది యిలాటి ఫిలాసఫీయే. సెక్యులరిజం అంటారు, పూజలు, పునస్కారాలు ప్రభుత్వ ఖర్చుతో చేస్తారు, లెఫ్టూ కాదు, రైటూ కాదు. మైనారిటీ వ్యతిరేకీ కాదు, అలా అని వారిని ఉద్ధరించినదీ లేదు. హైదరాబాదులో పాతబస్తీ వంటి చోట్లలో తప్ప పోలరైజేషన్‌ మంత్రం యింకెక్కడా పారదు. ఎందుకంటే ముస్లిములు ఏదో చేసేస్తారన్న భయం తెలుగు రాష్ట్రాలలో లేదు. అందుకే సిద్ధాంత వైరుధ్యం ఉన్న బిజెపితో, కమ్యూనిస్టులతో, మజ్లిస్‌తో అందరితో నెయ్యం సలపగల చాకచక్యం వీరిది.

ఈ ప్రాంతీయ పార్టీలు రాష్ట్రాలకు పరిమితమైతేనే ప్రజలు హర్షిస్తున్నారు. జాతీయస్థాయి రాజకీయాలకు వెళితే వద్దంటున్నారు. అరవింద్‌ విషయంలోనూ అదే పాఠం చెప్పారు. అది గ్రహించి, అతను తన చేతిలో ఉన్నదంతా చేశాడు. మన్ననలు పొందాడు. ఇప్పుడు ప్రశాంత కిశోర్‌ బిహార్‌లో మరో అరవింద్‌ అవుదామని చూస్తున్నాట్ట. నీతీశ్‌ను వీడి బయటకు రాగానే, లాలూ వాళ్లు పిలుస్తున్నా వెళ్లటం లేదు. సొంతంగా పార్టీ పెట్టి తనను ప్రస్తుత రాజకీయనాయకులకు ప్రత్యామ్నాయంగా చూపుకుందా మనుకుంటున్నాట్ట.

అయితే అది అంత సులభమేమీ కాదు. దిల్లీ నగరరాజ్యం మాత్రమే. మామూలు రాష్ట్రంతో పోలిస్తే దూరాభారాలు పెద్దగా వుండవు కాబట్టి రహదారులపై, రవాణాపై పెద్దగా ఖర్చు పెట్టనక్కరలేదు. పోలీసు భారం కేంద్రానిదే. అక్షరాస్యత, తలసరి ఆదాయం వంటి విషయాల్లో దిల్లీ పౌరుడితో బిహారు పౌరుణ్ని పోల్చలేం. ఏ రాష్ట్రానికైనా సంక్షేమ పథకాలకు కేటాయించగలిగిన వాటా కొంతే ఉంటుంది. ఏ పథకాన్ని ఎంచుకుంటారు అనేది పాలకుడి విజ్ఞతకు సంబంధించిన అంశం.

10 రాష్ట్రాల్లో రైతు ఋణమాఫీ పథకం అమలు చేశారు. దానివలన రైతు కుటుంబం మాత్రమే లబ్ధి పొందుతుంది. జిడిపిలో వ్యవసాయ రంగం వాటా 17% మాత్రమే. పైగా గ్రామాలలో వున్నవారందరూ రైతులు కారు. పైగా అది భారాన్ని తగ్గించనట్లువుతుంది తప్ప, యిప్పటికిప్పుడు మేలు జరుగుతున్నట్లు తోచదు. అదే ఉచిత విద్య, వైద్య, కొంతమేరకు ఉచిత నీటి సరఫరా, ఉచిత విద్యుత్‌, ఇంట్లో మహిళకు ఉచిత బస్సు ప్రయాణం అనగానే నెలసరి ఖర్చుల్లో ఆదా కళ్లకెదురుగా కనబడుతుంది. ఎప్పుడో పండగకి ..అన్న కానుకంటూ వచ్చేవాటి బదులు నెలనెలా కొంత మిగులుతుందంటే ఆనందమే కదా.

అరవింద్‌కు ఉన్న ఎడ్వాంటేజి ఏమిటంటే అతను ఐఐటి చదివిన మేధావి. ఇండియన్‌ రెవెన్యూ సర్వీసెస్‌లో పని చేసిన అనుభవం ఉంది. పరివర్తన్‌ అనే స్వచ్ఛంద సంస్థ పెట్టి, సమాచారహక్కు ఉద్యమం నడిపి చాలా సమాచారం సేకరించి, ప్రభుత్వ కార్యకలాపాలన్నీ అప్పుడే అధ్యయనం చేశాడు. ఆదాయం ఎక్కడ లీకేజీ అవుతోంది, ఖర్చు ఎందుకు పెరుగుతోంది అనేవాటిపై పూర్తి అవగాహన ఉంది. అందుకే జలమండలి, విద్యుత్‌ మండలిలో జరుగుతూ వస్తున్న దోపిడీలు ఆపి ప్రజలకు చౌకగా వాటిని అందించ గలిగాడు.

విద్యపై సగటు పౌరుడు దిల్లీలో నెలకు రూ. 8 వేలు ప్రయివేటు స్కూళ్లకు దోచి పెడుతున్నాడని గమనించి, అధికారంలోకి వచ్చాక ప్రభుత్వం కేటాయించిన స్థలాలలో స్కూళ్లు కట్టిన ప్రయివేటు స్కూళ్లను ఆడిట్‌ చేయించాడు. మీకు యింత మిగులుతోంది కదా, ఫీజు అలా యిష్టం వచ్చినట్లు పెంచేస్తే ఎలా అంటూ దోపిడీ ఆపించాడు. వాటికి ప్రత్యామ్నాయంగా ఎదిగేందుకు ప్రభుత్వ పాఠశాలలో టాయిలెట్లు ఏర్పరచి, క్లాసుకి విద్యార్థుల సంఖ్య 25కి తగ్గించి (గతంలో 90 ఉండేది), బోధనా స్థాయి పెంచడం చేత సామాన్యునికి విద్యపై ఖఱ్చు మిగిల్చాడు.

ప్రతీ ఏటా బజెట్‌లో విద్యకు కేటాయించిన శాతం పెంచుకుంటూ పోయాడు. 2019-20లో జాతీయ సగటు 16% కాగా దిల్లీలో 28%. కొత్తగా 20 వేల క్లాసు రూములు చేర్చాడు. దిల్లీ ఉపముఖ్యమంత్రి శిశోడియా స్వయంగా పర్యవేక్షిస్తూ స్కూళ్లల్లో సదుపాయాలు పెంచాడు, ఆటస్థలాలు, ఆడిటోరియంను బాగు పరిచాడు, ప్రజలకు అందుబాటులో వుంటూ సమస్యలు వెంటనే పరిష్కరించేవాడు. బాగా పని చేసేవారిని ప్రోత్సహిస్తూ, చేయనివారిని నిలదీస్తూ స్కూళ్ల ప్రమాణాలు పెంచాడు.

విద్య, వైద్యం, విద్యుత్‌, నీరు, రవాణా - యీ ఐదిటిపై అరవింద్‌ దృష్టి పెట్టాడు. వీటికి బజెట్‌లో 56% కేటాయించాడు. 400 ప్రైమరీ హెల్త్‌ సెంటర్లు నెలకొల్పాడు. 200 యూనిట్ల వరకు విద్యుత్‌ ఉచితం కావడం చేత 31 లక్షల కుటుంబాలు, 200-400 యూనిట్ల వరకు సగం రేటు అనడంతో 12 లక్షల కుటుంబాలు లాభపడ్డాయి. 20 వేల లీటర్ల వరకు ఉచితం అనడంతో 14 లక్షల మందికి నీటి బిల్లు రావటం లేదు. రూ. 290 కోట్లు పెట్టి మహిళలకు ఉచిత ప్రయాణం కల్పించాడు. 60 ఏళ్లు పైబడిన వారికి మూడు రోజుల తీర్థయాత్ర అంటూ ఏటా 77 వేలమందికి లాభం కలిగించాడు. 70 రకాల ప్రభుత్వ సర్వీసులను గుమ్మంలోనే అందించే ఏర్పాట్లు చేశాడు. కులం సర్టిఫికెట్టు, మారేజి సర్టిఫికెట్టు లాటి వాటి కోసం ఆఫీసుల చుట్టూ తిరగనక్కరలేకుండా యింటికే వస్తే ఎంత హాయి!

వీటన్నిటికి డబ్బు ఎక్కణ్నుంచి వచ్చింది అంటే- అరవింద్‌ ఫైనాన్షియల్‌ మేనేజ్‌మెంట్‌ పనికి వచ్చింది. 2013-14లో రూ.3942 కోట్ల లోటు బజెట్‌ను 2017-18 వచ్చేసరికి రూ.113 కోట్ల మిగులు బజెట్‌గా మార్చాడు. రూ.325 కోట్ల ఎస్టిమేట్‌ ఉన్న ఫ్లయిఓవర్‌ ఒకదాన్ని రూ.250 కోట్లలో పూర్తి చేశాడు. గతంలో రూ. 300 కోట్ల ఫ్లయిఓవర్‌ ప్లాను చేసి, దానికి ఓ పట్టాన ఫండ్స్‌ రిలీజ్‌ చేయక ఆలస్యం చేయడంతో, మధ్యలో అవినీతితో చివరకు ఏ రూ.1500 కోట్లకో చేరేది. ఇతని ప్లానింగ్‌ బాగుంది. పైగా అవినీతి జరగకుండా చూశాడు.

ఇంకో అదృష్టమేమిటంటే షీలా దీక్షిత్‌ తన పరిపాలనలో ఇన్‌ఫ్రాస్ట్రక్చర్‌ బాగా డెవలప్‌ చేసింది. అందువలన యితనికి దానిపై ఖర్చు మిగిలింది. ఇటీవలే వాటిపై బజెట్‌ కేటాయింపులు తగ్గిపోయాయని గ్రహించి (ట్రాన్స్‌పోర్టుపై 2013-14లో 17% ఖర్చు పెడితే 2018-19 నాటికి 10% మాత్రమే పెట్టారు) దిద్దుబాటు చర్యలు మొదలుపెట్టాడు. దిల్లీలో సీవేజ్‌, రోడ్ల పరిస్థితి బాగా లేదని 2019 ఆగస్టు 15 ఉపన్యాసంలో తనే ఒప్పుకున్నాడు. అలాగే యమునానదీ ప్రక్షాళన కూడా నెరవేర్చని హామీల్లో మిగిలింది. ఈసారి చేస్తానంటున్నాడు.

అరవింద్‌ గతంలో తనను తాను అరాచకవాది అని చెప్పుకునేవాడు. దూకుడుగా వెళ్లేవాడు. పార్టీలో నియంతగా ప్రవర్తించాడు. క్రమేపీ తన స్టయిల్‌ మార్చాడు. గతంలో పోస్టర్లలో సీరియస్‌గా కనబడేవాడు. ఇప్పుడు నవ్వుతూ కనబడ్డాడు. ఫక్తు ఫ్యామిలీమ్యాన్‌ అవతారం ఎత్తాడు. వయోవృద్ధులను తీర్థయాత్రకు పంపే కొడుకుగా, స్త్రీలకు బస్సుల్లో రక్షణ కల్పించే పెద్దన్నగా, స్కూలు పిల్లలకు బుద్ధులు చెప్పే అంకుల్‌గా కనబడ్డాడు. ఇంట్లో కిచెన్‌ గార్డెన్‌ చూసుకుంటూ, భార్యతో కలిసి పూజ చేస్తూ వున్న ఫోటోలు పబ్లిసిటీలో వాడారు. అతని భార్య సునీత ఇండియన్‌ రెవెన్యూ సర్వీసెస్‌లో ఉన్నతాధికారిణి. అందువలన గత ఎన్నికలలో బయటకు వచ్చేది కాదు. ఇటీవల విఆర్‌ఆస్‌ తీసుకుంది కాబట్టి బయటకు వచ్చి యిళ్లకు వెళ్లి భర్తకు ఓట్లేయమని అర్థించింది. ఇవన్నీ ఇతను మనవాడే అనిపించాయి ఓటర్లకు. బిజెపి లీడర్లు అతన్ని పొద్దస్తమానం తిడుతూ వుండడంతో అతనిపై జాలి కూడా కలిగింది వాళ్లకు.

గతంలోనే చెప్పినట్లు బిజెపి తరఫున అరవింద్‌కు ప్రత్యామ్నాయం చూపకపోవడం పెద్ద పొరపాటైంది. బిజెపికి ద్వితీయశ్రేణి నాయకత్వం కొరవడింది. సుష్మా స్వరాజ్‌, అరుణ్‌ జైట్లే వంటి వారు లేని లోటు తెలిసింది. ఫిరాయింపుదారులను ఎడాపెడా చేర్చుకోవడం వలన ఎప్పణ్నుంచో ఉంటున్నవారికి కడుపుమంట కలిగింది. మనసు పెట్టి పనిచేయలేదు. ఏం చేసినా ఏం లాభం? మోదీ-అమిత్‌ ఏం తలచుకుంటే అదే జరుగుతుంది అని నిరాశ పడ్డారు. దాన్ని అరవింద్‌ క్యాష్‌ చేసుకున్నాడు.

‘బిజెపి గెలిస్తే అమిత్‌ షా ఒడియాకు చెందిన ఏ సంబిత్‌ పాత్రానో, హిమాచల్‌ ప్రదేశ్‌కు చెందిన ఏ అనురాగ్‌ ఠాకూర్‌నో ముఖ్యమంత్రిగా ఎంపిక చేస్తే ఎలా వుంటుందో ఊహించి చూడండి’ అని అతను మీటింగుల్లో అనేవాడు. ఎందుకంటే బిజెపి మనోజ్‌ తివారి అనే భోజపురి గాయకుణ్ని దిల్లీ అధ్యక్షుడిగా (బహుశా ముఖ్యమంత్రిగా) ఎంపిక చేయడం దిల్లీలో ఎప్పణ్నుంచో సెటిలై ఉన్న పంజాబీలకు, హరియాణవీలకు, సింధీలకు కన్నెర్ర అయింది. దాన్ని యితను ఎన్‌క్యాష్‌ చేసుకున్నాడు. అంతా అయ్యాక యిప్పుడు బిజెపి వాళ్లే మనోజ్‌ తివారి బాడ్‌ ఛాయిస్‌ అంటున్నారు. అతన్ని ఎంపిక చేసిన అమిత్‌ను గట్టిగా అనడానికి ఎవరికీ ధైర్యం లేదు.

ప్రత్యామ్నాయ రాజకీయాలు తీసుకుని వస్తామంటూ ముందుకు వచ్చిన అరవింద్‌ నేడు మెయిన్‌స్ట్రీమ్‌ పొలిటీషియన్‌గా మారిపోయాడు. అవినీతినిరోధానికి ప్రతీకగా వెలుగులోకి వచ్చిన అరవింద్‌ యిప్పుడు దాని గురించి మాట్లాడటం లేదు. అతనిపై, అతని ప్రభుత్వంపై అవినీతి ఆరోపణలు లేనిమాట వాస్తవం. కానీ అవినీతిని అతను రాజకీయాంశంగా చూడడం మానేశాడు. ఆప్‌ అభ్యర్థుల్లో చాలా మంది కోటీశ్వరులు, ఫిరాయింపుదారులు ఉన్నారు, కొంతమందిపై క్రిమినల్‌ కేసులున్నాయి కూడా. నిధుల కోసం ఆప్‌ ఫండ్‌ రైజింగ్‌ డిన్నర్లు ఏర్పాటు చేసింది. ఎటొచ్చీ సామాన్యులకు కావసిన విద్య, వైద్యం అందించిన సమర్థపాలకుడిగా అరవింద్‌ పేరు తెచ్చుకుంటున్నాడు. అతను జాతీయ నాయకుడిగా ఎదగడానికి చాలా సమయం పడుతుంది.  **(సమాప్తం)- ఎమ్బీయస్‌ ప్రసాద్‌ (మార్చి 2020)**

**మార్చి 13, 2020 ఎమ్బీయస్‌ : తప్పు దిద్దుకున్న టిడిపి**

ప్రతిపక్షంలో ఉన్న పార్టీ ఎప్పుడూ మళ్లీ ఎన్నికలు రావాలని ఉవ్విళ్లూరుతూంటుంది. ఎన్నికలు జరిగిన మర్నాటి నుంచీ అధికార పార్టీని ఉద్దేశించి ‘మీకు ఓటేసినందుకు ఓటర్లు పశ్చాత్తాప పడుతున్నారు. అవకాశం వస్తే సవరించు కుందామనుకుంటున్నారు.’ అని పాట పాడుతూ ఉంటారు. ఏదైనా ఘటన జరగ్గానే ‘ప్రజలకు మీపై నమ్మకం పోయింది. మొత్తం కాబినెట్‌ రిజైన్‌ చేసి, మళ్లీ ఎన్నికలు నిర్వహించాలి’ అంటారు. ఆ డిమాండ్‌ను అధికారపక్షం ఎలాగూ పట్టించుకోదు కాబట్టి గవర్నరు దగ్గరకు, ఆ పై రాష్ట్రపతి వద్దకు వెళ్లి ‘రాష్ట్రంలో శాంతిభద్రతలు కరువైపోయాయి. సామాన్యుడు జీవించే పరిస్థితి లేదు. తక్షణం రాష్ట్రప్రభుత్వాన్ని రద్దు చేసి మళ్లీ ఎన్నికలు నిర్వహించాలి.’ అని మహజర్లు యిస్తారు. ప్రభుత్వం ఏదైనా గట్టి నిర్ణయం తీసుకోగానే ‘ఇది ఏకపక్ష నిర్ణయం. ప్రభుత్వాన్ని రద్దు చేసి, ఈ ఆంశంపై ప్రజాభిప్రాయం కోరుతూ మళ్లీ ఎన్నికలకు వెళ్లాలి.’ అంటారు.

ఎటుతిరిగి ఏం చెప్పినా విషయం ఒకటే- మళ్లీ ఎన్నికలు రావాలి. గతంలో మేం చేసిన మంచి పనులు ప్రజలకు చెప్పుకోవడంలో విఫలమయ్యాం. అందువన జనాలు అపార్థం చేసుకున్నారు. మా ప్రత్యామ్నాయం మాకంటె అధ్వాన్నంగా ఉందని గ్రహించారు కాబట్టి, యీసారి మమ్మల్నే గెలిపిస్తారు! - అని. అయితే పాలకపక్షం వీళ్ల మాటల్ని అస్సలు పట్టించుకోదు. ‘విశ్వాసం కోల్పోయాం అంటున్నారు, అసలు మాపై మీకు విశ్వాసం ఎప్పుడుంది కనుక? మాకేమైనా మీరు ఓటేశారా? మాకు వేసినవాళ్లు వచ్చి దిగిపోమంటే అప్పుడు ఆలోచిస్తాం’ అని కొట్టిపడేస్తారు. అసెంబ్లీ ఎన్నికలు ఓ పట్టాన రావు కాబట్టి ప్రతిపక్షం ఉపయెన్నికల కోసం, స్థానిక ఎన్నికల కోసం ఆశగా ఎదురుచూస్తూ ఉంటుంది. వాటిలో ఏ కొన్ని సీట్లు వచ్చినా ‘అధికార దుర్వినియోగం జరిగినా ప్రజలకు మీపై కలిగిన విరక్తి ఫలితాల్లో ప్రతిఫలిస్తోంది. దిగిపోండి.’ అనవచ్చని ఆశ!

ఇది ఎప్పుడూ ఉండే భాగోతం. అయితే టిడిపి యీ మధ్య వింతగా ప్రవర్తించింది. అధికారపక్షం స్థానిక ఎన్నికలు ప్రకటిస్తే ‘అప్పుడే వద్దు మొర్రో’ అనసాగింది. దానికి రకరకాల కారణాలు వెతికింది. బిసి రిజర్వేషన్ల సంగతి ఎత్తింది. అది కోర్టు తీర్పని, దానిలో అధికారపక్షం చేయగలిగేది ఏమీ లేదని తెలుసు. అయినా దాన్నే తప్పు పట్టింది. నిజానికి తమిళనాడులో బిసిలకు ఉద్యోగాల్లో, చదువుల్లో అత్యధికంగా రిజర్వేషన్లున్నా రాజకీయ రిజర్వేషన్లు లేవు. కర్ణాటకలో 50% సీలింగు దాటలేదు. 2014 ఎన్నికలలో ఆంధ్రలో సీలింగు దాటదామంటే, కోర్టు డేటా యివ్వండి అని అడిగింది. సమయం చాలటం లేదు, యీసారికి మినహాయింపు యివ్వండి అని కిరణ్‌ కుమార్‌ రెడ్డి బతిమాలి కోర్టును ఒప్పించారు. వాటి ఫలితాలు వచ్చేసరికి ఆయన దిగిపోయాడు.

ఆ తర్వాత ఐదేళ్లపాటు టిడిపియే రాజ్యం చేసింది. 2020లో వచ్చే స్థానిక ఎన్నికలలో డేటా యివ్వాల్సి వుంటుంది, డేటా సేకరించండి అని ఆ ఐదేళ్లల్లో అధికారులను ఒక్కసారీ ఆదేశించలేదు. ఇప్పుడు మీరు సరైన లాయర్ని పెట్టుకోకుండా కేసు పోగొట్టేశారు అని వైసిపిని నిందిస్తోంది. ఎస్సీ, ఎస్టీ కోటాలపై రాసిన వ్యాసంలో కోర్టులు డేటా గురించి పట్టుబడుతున్న విషయం గురించి రాశాను. ఆ డేటా లేకుండా కోర్టులు కన్విన్స్‌ కావటం లేదు, ఎడ్వకేటు ఎంత ఘనుడైనా సరే! సుప్రీం కోర్టుకి అపీలుకి వెళ్లాల్సింది అంటారు వీళ్లు. వెళ్లినా అదే గతి. పైగా ఆ కారణం చేత ఎన్నికలు నిర్వహించకపోతే కేంద్రం ఊరుకోదు. నిధులు ఆపేస్తుంది. ఇవన్నీ తెలిసి కూడా టిడిపి ఎన్నికలు వాయిదా వేయమని, యిప్పట్లో నిర్వహించకూడదని అనడం ఆశ్చర్యం కలిగించింది.

ఈ సమస్యను జగన్‌ అతి సులభంగా పరిష్కరించేశాడు. ‘కోర్టు యివ్వకపోతే ఏం? మనమే యిద్దాం. మన అభ్యర్థుల్లో ఆ మేరకు బిసిలకు టిక్కెట్లు యిద్దాం.’ అన్నాడు. నిజమే కదా, బిసిలకు ఎక్కువమందికి పదవులు రావాలి. పార్టీలు యీ రకంగా యిచ్చేయవచ్చు. టిడిపి మారుమాట్లాడ లేకపోయింది. అలా కుదరదంటే బిసిలకు కోపం వస్తుంది కాబట్టి. ఇక అమరావతిని వాడుకోబోయారు. ‘అమరావతి రైతుల సమస్య పరిష్కరించందే ఎన్నికలేమిటి? చావుబతుకుల మధ్య కొట్టుకులాడుతున్న వాళ్లు ఎన్నికలలో పాల్గొనగలరా? అసలు అక్కడ ఎన్నికలు నిర్వహించే వాతావరణం ఉందా?’ అన్నారు. అయితే అక్కడ జరపవద్దు లెండి అని తేల్చేశాడు జగన్‌.

కరోనా వైరస్‌తో ప్రపంచమే వణుకుతోంది. ఇప్పుడీ ఎన్నికలు అవసరమా? అని యింకో ప్రశ్న లేవనెత్తింది టిడిపి. కరోనా ఉంది నిజమే, నిత్యవ్యవహారాలు ఏమైనా ఆగాయా? కొట్లాటకు కామా పడిందా? టిడిపి అభ్యర్థులు అమ్మో కరోనా, మేం బయటకు రాం అన్నారా? ‘మేం నామినేషన్లు వేద్దామంటే వైసిపి వాళ్లు లాక్కుని చింపేస్తున్నారు, మమ్మల్ని చావగొడుతున్నారు, బెదిరిస్తున్నారు’ అంటూ వాపోతున్నారు తప్ప ‘అమ్మయ్య, వెధవ పీడ వదిలింది. హాయిగా మూతికి గుడ్డ కట్టుకుని యింట్లో వాలుకుర్చీలో కూర్చుని టీవీలో కరోనా న్యూస్‌ చూస్తూ ఉండవచ్చు’ అనుకుంటున్నారా?

హోం వర్కు చేయని కుర్రాడు బడి ఎగ్గొట్టడానికి ఎన్ని కారణాలు చెపుతాడో బాబు అన్ని కారణాలూ ట్రై చేస్తారని భయం వేసింది. ఇలాటి చేష్టలు జనాల్లో ఎటువంటి సందేశాలు పంపుతాయో రాజకీయాల్లో పండిపోయిన చంద్రబాబు ఎందుకు ఊహించలేదో తెలియలేదు. ‘ఒక్క ఛాన్స్‌ యివ్వమని బతిమాలితే పోనీ కదాని యిచ్చారు. కానీ నీ తుగ్లక్‌ పరిపాలనతో విసిగిపోయారు. బుద్ధి చెప్పే తరుణం గురించి చూస్తున్నారు.’ అని గద్దె నెక్కిన మరుక్షణం నుంచి అంటూ వచ్చారు కదా, యిప్పుడా తరుణం వస్తే యీయన పారిపోదామని చూస్తున్నాడంటే ఆత్మవిశ్వాసం లేదన్నమాట అని జనాలు అనుకోరూ?

దానికి తగ్గట్టు ఆంధ్రజ్యోతి రాధాకృష్ణ తెలుగుదేశం ఎన్నికల్లో పోటీ చేయకపోవడం మంచిది అని సలహా యిస్తూ పేద్ద వ్యాసం ఒకటి రాసి వదిలారు. గతంలో ఈనాడు అంటే టిడిపి పలుకుగా ఉండేది. అది బిజెపి పాలయ్యాక, టిడిపికి మద్దతిస్తున్నా, అసలైన టిడిపి పలుకంటే యిప్పుడు ఆంధ్రజ్యోతే! దానిలో రాసినదే టిడిపి నాయకులు కోట్‌ చేస్తారు. వీళ్లు చెప్పినదే చేసినదే వాళ్లు రాస్తారు. అదే సమాచారం, అవే వాదనలు, అవే డిమాండ్లు. ఈ పరిస్థితుల్లో రాధాకృష్ణ రాశారంటే, అది చంద్రబాబు మనసులో భావనే అని టిడిపి క్యాడర్‌, అభిమానులు అనుకుని తీరతారు.

ఎన్నికలు బహిష్కరించాలన్న ఆలోచన బలంగా కలిగి, దాన్ని అమలు చేస్తే క్యాడర్‌ రియాక్షన్‌ ఎలా వుంటుంది అని తెలుసుకోవడానికి బాబే రాధాకృష్ణ చేత రాయించేరేమో అనిపించింది. ‘పోరాడితే వచ్చేదేముంది?’ అనే డిఫీటిస్టు ఆలోచనాధోరణితో కాప్షన్‌ పెట్టారు. ‘పోరాడితే ఏముంది, సంకెళ్లు తప్ప’ అని కమ్యూనిస్టుల నినాదం. ఇప్పుడు అత్యంత దీనస్థితిలో ఉన్నాం, యింతకంటె పోయేదేముంది, అందుకే తెగిద్దాం అని నాయకులు చెప్తూ వుంటారు. నిజానికి టిడిపి పరిస్థితి అలాగే వుంది. దాని చరిత్రలో ఎన్నడూ ఎదురుకానంత పరాభవం కలిగింది. నెగ్గిన 23 మందిలో కూడా ముగ్గురు జారుకున్నారు. ఉన్న నాయకులు కూడా స్తబ్ధంగా ఉంటున్నారు. జగన్‌ గ్రహణం వదిలేకనే గడప దిగుదా మనుకుంటున్నారు.

ఇలాటి పరిస్థితుల్లో ‘చెడ్డకాపురానికి ముప్పేమిటి..?’ అన్నట్లు పోరాడితే అంతోయింతో పైకి వెళ్లడమే తప్ప యింతకంటె కిందకు దిగలేరు కదా! చక్కటి నటుడు మిక్కిలినేనిని కించపరిచారని మనసు చివుక్కుమన్నా ప్రాస కోసం ఆయన పేరు వాడుకున్నారని సరిపెట్టుకునే ఛలోక్తి యిక్కడ గుర్తుకు వస్తోంది. రావు గోపాలరావు ఒకసారి ‘అక్కినేనికి ఎక్కడానికి మెట్లు లేవు, మిక్కిలినేనికి దిగడానికి లేవు’ అని చమత్కరించారు. ఇప్పుడు టిడిపికి దిగడానికి మెట్లు లేవు. ఎక్కితే ఒకటో రెండో మెట్లు ఎక్కవచ్చు. శాతాల వారీగా చూసుకుంటే అసెంబ్లీలో ప్రస్తుతం ఉన్న సీట్ల కంటె స్థానిక ఎన్నికలలో ఎక్కువ శాతం సీట్లు రావచ్చు. పైగా గ్రామగ్రామాల్లో ఉన్న క్యాడర్‌ను ఉత్తేజితం చేసినట్లవుతుంది. ఎమ్మెల్యే, ఎంపీ ఎన్నికలలో పై స్థాయిలో పోటీ జరుగుతుంది. అదే పంచాయితీ లనగానే ప్రతి కార్యకర్త యాక్టివేట్‌ అవుతాడు. ఆవేశకావేషాలు చూపిస్తారు.

స్థానిక ఎన్నికలలో పోటీ చేయడానికి దడిసి, నాయకుడు కాడి పారేశారని క్యాడర్‌ అనుకుంటే పార్టీకి పుట్టగతుంటాయా? అనే ఆలోచన రాధాకృష్ణగారికి కూడా వచ్చి వుంటుంది. అందువలన బహిష్కరణకు కేసు తయారుచేశారు. ఎన్నికల సమయంలో మద్యం, ధనం సరఫరాపై ప్రభుత్వం చేసిన చట్టాన్ని దానికి వాడుకున్నారు. ఎలాగోలా నెగ్గినా వైసిపి ప్రభుత్వం యీ చట్టం కింద కేసు పెట్టి వేధిస్తుందని, పోలీసు వత్తాసు పలుకుతారని అందువలన కేసుల్లో యిరుక్కోవడం కంటె అసలా జోలికి వెళ్లకపోవడమే మంచిదని వాదించారు. రాజకీయాలంటేనే పోరాటాలు, కేసులు, పోలీసు స్టేషన్లు, కోర్టు, బెయిళ్లు, జైళ్లు..! అవి వంటికి పడవనుకుంటే కిరాణా కొట్టు పెట్టుకుంటే మంచిది. ఐనా అన్యాయంగా కేసు పెడితే, కోర్టుకు వెళ్లలేరా?

మొన్న అసెంబ్లీ, పార్లమెంటు ఎన్నికలలో టిడిపి అభ్యర్థుందరూ విపరీతంగా డబ్బు ఖర్చు పెట్టేసి, జేబులు ఖాళీ చేసేసుకుని కూర్చున్నారనీ, అప్పులపాయ్యారని, యిప్పుడీ ఎన్నికకు ఖర్చు పెట్టడానికి డబ్బు లేదని, గోదాలోకి దిగి దివాళా తీయడం దేనికని రాధాకృష్ణ జాలి పడుతున్నారు. అసలు ఎన్నికల్లో అంతలేసి ఖర్చు ఎందుకు పెట్టారు? గెలిస్తే మళ్లీ సంపాదిద్దామనా అనే ప్రశ్న రాదా? ఇది టిడిపిని పూర్‌ లైట్‌లో చూపించినట్లు కాదా? అయినా యీసారి ఓటర్లకు మద్యం, ధనం యివ్వకుండా దాటేయవచ్చు, ఓటర్లు అడిగితే ‘ఏం చేయమంటారు? చట్టం అలా ఏడిసింది, నెగ్గాక, వీళ్లు చూపు మరల్చాక, చాటుగా పంపిస్తాలే’ అని చెప్పుకోవచ్చు. ఆ చట్టం గురించి అంత భయం దేనికి? ఇప్పుడున్న చట్టాలు మాత్రం సారా సరఫరా చేసుకోవచ్చని చెపుతున్నాయా?

‘అబ్బే, ఎన్నికల తర్వాత కూడా రాష్ట్ర ప్రభుత్వం కేసులు పెట్టి, పదవి ఊడగొట్టే సౌలభ్యం ఉంది దీనిలో’ అంటున్నారు రాధాకృష్ణ. ప్రభుత్వం తలచుకుంటే బహిరంగ మూత్రవిసర్జన కేసైనా పెట్టవచ్చు. అది నిలవాలి కదా! పదవి ఊడగొట్టడం అంత సులభమా? ఎమ్మెల్సీ పదవి ఊడగొట్టడానికి జగన్‌ పడుతున్న పాట్లు, చేసుకుంటున్న రాజీలు చూస్తున్నాం కదా. అయినా తప్పు చేయనప్పుడు భయం దేనికి? చేసినా ప్రత్యర్థి చేసిన అక్రమాలను సెల్‌ఫోన్‌లో షూట్‌ చేసుకుని పెట్టుకుంటే బేరాలాడుకోవచ్చు కదా. ఎన్నికలు బహిష్కరించడం పలాయనవాదం కాదనీ, గతంలో కాంగ్రెసు కూడా చేసిందని రాధాకృష్ణ నచ్చచెప్పారు. ఇన్నాళ్లకు కాంగ్రెసు యిలా పనికి వచ్చిందన్నమాట. కాంగ్రెసు నిలువెల్లా పుచ్చిపోయిందని, కుక్కమూతి పిందె అని దాన్ని పారద్రోలేదాకా రాష్ట్రానికి ముక్తి లేదని గర్జించిన ఎన్టీయార్‌ నెలకొల్పిన పార్టీ యిప్పుడు కాంగ్రెసును ఆదర్శంగా తీసుకోవాలని రాధా‘కృష్ణ’ బాబుకి గీతోపదేశం చేశారు.

పార్టీలో ఎవరికీ తనంత బుర్ర లేదని బాబుకి గట్టి నమ్మకం. ఎవరేం చెప్పినా ‘నా కన్నీ తెలుసు’ అంటారు. తను అనుకున్నదే చేస్తారు. ‘పార్టీలో ఎవరేం చెప్పినా, నా మాటే ఫైనల్‌’ అని శివగామి స్టయిల్లో పదేపదే ప్రకటిస్తూ ఉంటారు. ఎన్నికలకు డుమ్మా కొట్టడానికి నిశ్చయించుకుని ఆ మాటను రాధాకృష్ణ ముఖత: చెప్పించి ఉంటారని భయపడ్డాను. అది బయటకు వచ్చాక, కార్యకర్తల్లో చర్చలు జరిగి వుంటాయి. అభిమానులు కూడా ఎదురు తిరిగి వుంటారు- ‘మీరిలా మమ్మల్ని గాలికి వదిలేస్తే యిక వైసిపి వాళ్లు మమ్మల్ని నవిలేస్తారు. మేం వాళ్ల చెప్పు కింద తేలులా పడి వుండాల్సి వస్తుంది. పోటీ చేసి మనకూ కాస్త బలం ఉందని చూపించుకోకపోతే వచ్చే ఎన్నికలకు మీకు మేం కూడా మిగలం.’ అని హెచ్చరించి వుంటారు. ఇప్పుడు చూడండి, పలనాడులో ఎంత దౌర్జన్యం జరిగిందో! టిడిపి అస్త్రసన్యాసం చేసి వుంటే యిలాటివి పది రెట్లు జరిగేవి.

ఏం జరిగిందో తెలియదు కానీ ఫైనల్‌గా టిడిపి ఎన్నికలలో పోటీ చేయడానికి నిశ్చయించుకుంది. ఆ విధంగా తన తప్పును దిద్దుకుంది. నేను దీన్ని హర్షిస్తాను. ఇప్పటికే వైసిపికి పట్టపగ్గాలు లేకుండా పోయాయి. గతంలో బాబు చేసిన తప్పులన్నీ జగన్‌ యిప్పుడు చేస్తున్నారు. ప్రతిపక్షాన్ని లెక్క చేయకపోవడం, 39% ఓట్లు తెచ్చుకున్న నాయకుడిని మనిషిగా చూడకపోవడం, సమాజంలో మేధావివర్గాలను సైతం సంప్రదించక పోవడం, గత ప్రభుత్వానికి ఆప్తులుగా తోచినవారిపై కక్ష సాధించడం, ఆర్థికపరమైన నష్టాలు కలిగించడం, ఆనాటి బిల్లులు చెల్లించక వారిని యిబ్బంది పెట్టడం, తోచినది అర్జంటుగా చేసేయడం, కోర్టు మొట్టికాయలు వేస్తున్నా బుద్ధి తెచ్చుకోకపోవడం, విమర్శిస్తున్న టీవీ ఛానెళ్లను నిలిపివేయడం - యిలా ఎన్నో అప్రజాస్వామికమైన చర్యలు చేస్తున్నారు.

వీటిని ప్రతిఘటించవలసిన అవసరం ఉంది. లేకపోతే ప్రజాస్వామ్యమే ప్రశ్నార్థకం అవుతుంది. గతంలో వైసిపి అసెంబ్లీని బహిష్కరించినపుడు ప్రజావాణిని వినిపించే వేదికను వర్జిస్తున్నారని, తమను ఎన్నుకున్న ఓటర్ల పట్ల బాధ్యతనుంచి పారిపోతున్నారని టిడిపి విమర్శించడంలో న్యాయం ఉంది. టిడిపి యిప్పుడా న్యాయాన్ని విస్మరించబోయి, సరిదిద్దుకుంది. జగన్‌ పోకడలు నచ్చనివారు తమ అభిప్రాయాన్ని వెలిబుచ్చేందుకు ఒక అవకాశాన్ని సమకూరుస్తోంది. బిజెపి, జనసేన, కాంగ్రెసు, కమ్యూనిస్టు పార్టీలెన్ని ఉన్నా వాటికి పెద్దగా వచ్చే ఓట్లు, సీట్లు వుండవు. వైసిపిని ఎదుర్కోగలిగినది టిడిపి మాత్రమే. ఆర్థిక, మానవ వనరుల్లో ఢీ అంటే ఢీ అనగలిగేది టిడిపి మాత్రమే. వైసిపి వయసుకు దాదాపు ఐదు రెట్లు వయసు టిడిపిది.

ప్రజాస్వామ్య సంక్షేమం కోరి టిడిపి నిర్ణయానికి జేజేలు పలుకుతున్నాం కానీ ‘పీత కష్టాలు పీతవి’ అన్నట్లు టిడిపి కష్టాలు టిడిపివి. ఎన్నికలకు సిద్ధం కావడంతో గుప్పిలి విప్పినట్లయింది. వేళ్లసందుల నుంచి నాయకులు జారిపోతున్నారు. అమరావతి నెత్తి కెత్తుకున్నప్పటి నుంచి యీ ప్రమాదాన్ని బాబు శంకిస్తూనే ఉన్నారు. టిడిపి తరహా ఫిరాయింపులను ప్రోత్సహించనని, పదవికి రాజీనామా చేసే రావాలని జగన్‌ అనడంతో బాబు ఊరడిల్లారు. అయినా తక్కిన ప్రాంతాల ప్రజలు ఏమనుకున్నా డోంట్‌కేర్‌, అమరావతిలోనే అన్నీ పెట్టాలన్న డిమాండ్‌ వదలను అనడంతో అక్కడి నాయకులు స్థానిక ప్రజల కోపానికి దడిసి, పార్టీ చెప్పిన విధంగా ఓటేయరన్న భయం పీడించింది. అందుకనే అసెంబ్లీలో కానీ, మండలిలో కానీ ఓటింగు జరగకుండా చూశారు.

స్థానిక ఎన్నికల ధర్మమాని ఆ ఘడియ వచ్చేసింది. అనేక జిల్లాలలో నాయకులు టిడిపికి గుడ్‌బై చెప్పేస్తున్నారు. ఉండిపోయిన వాళ్లు పోటీ చేయం పొమ్మంటున్నారు. టిక్కెట్లు ఎవరికి యివ్వాలో తెలియక, యువతరానికి యిస్తాం అంటూ కొత్త పల్లవి అందుకున్నారు. యువతరంపై యీ ప్రేమ అసెంబ్లీ, పార్లమెంటు ఎన్నికల వేళ ఏమైందో తెలియలేదు. గతిలేక యిస్తున్నారని అనుకున్నా సరే వేలాది మంది టిడిపి తరఫున గోదాలోకి దిగుతున్నారు. వారిని చూపించి ‘నామినేషన్లు వేయనీయకుండా మేం హింసకు పాల్పడుతున్నాం అంటున్నారు. మరి వీరంతా ఎలా వేశారు?’ అని బొత్స అడుగుతున్నారు. 10 నెలల క్రితం రాష్ట్రవ్యాప్తంగా సరాసరిన 39% ఓట్లు తెచ్చుకున్న టిడిపికి కొన్ని పంచాయితీల్లో తప్పకుండా మెజారిటీ ఉంటుంది. జాగ్రత్తగా వర్కవుట్‌ చేసుకుంటే అక్కడ గెలిచే అవకాశాలున్నాయి.

ఎన్నికలనగానే ఎంత లేదన్నా ఖర్చులుంటాయి. పంచాయితీ ఎన్నికలంటే పార్టీ అధిష్టానం గ్రామగ్రామాలకూ డబ్బు పంపిణీ చేయవలసి వస్తుంది. వైసిపి విన్నింగ్‌ స్ట్రీక్‌లో ఉంది కాబట్టి అభ్యర్థులు సొంత డబ్బు ఖర్చు పెట్టవచ్చు కానీ ఆశాదీపం మిణుకుమిణుకు మంటున్న టిడిపి అభ్యర్థులు పార్టీయే యివ్వాలని ఎదురుచూస్తారు. కానీ పంపడం ఎలా అనేది సమస్య. ప్రభుత్వంలో ఉంటే అఫీషియల్‌ ఛానెల్స్‌ను వాడేయవచ్చు. ఇప్పుడు కుదరదు. గతంలో యిలాటి వ్యవహారాలు చూసుకునేవాళ్లు యిప్పుడు బిజెపిలో వెళ్లి కూర్చున్నారు. బాబుకి సొంత డబ్బు పంపే అలవాటు లేదు. ఇప్పుడు చేసుకుందా మనుకున్నా అవతల ఐటీ వాళ్లు గుడ్లగూబ కళ్లేసుకుని చూస్తున్నారు. ఈయన ఛానెళ్లన్నీ యీ పాటికే వాళ్లకు తెలిసిపోయి వుంటాయి. కొత్తవి కనిపెట్టడానికి టైము పడుతుంది.

బాబు సిపిఐతో పొత్తు ఎందుకు పెట్టుకున్నారా అని ఆలోచిస్తే యిదో కారణమేమో అని తోస్తుంది. లేకపోతే వేరేదేముంది? వాళ్లతో పొత్తు ఎంత దండగమారిదో ఆత్మీయుడు పవన్‌ నడిగినా చెప్తాడు. సిపిఐ రామకృష్ణ దాదాపు టిడిపి వాడిలాగానే ప్రవర్తిస్తున్నా అది అమరావతి అనుబంధం అనుకోవచ్చు. తక్కిన సిపిఐ క్యాడరంతటికీ టిడిపిపై ప్రేమ పొర్లిపోతోందని అనుకోవడానికి లేదు. మరి ఎందుకీ పొత్తు? ‘బాబుకు ఎవరో ఒక విపింగ్‌ బాయ్‌ కావాలి. ఈసారి ఓడిపోగానే సిపిఐతో పొత్తు వల్లనే ఓడిపోయాం. లేకపోతేనా.. అనడానికి పెట్టుకున్నారు.’ అని ఓ కాంగ్రెసాయన చమత్కరించాడు. కమ్యూనిస్టు ఓట్లు మనకు ట్రాన్స్‌ఫర్‌ కావని జనసేనాధిపతి అనుభవంతో సెలవిచ్చాడు. ఐనా బాబు సిపిఐను ఎంచుకున్నారంటే నిధుల బదిలీకి ఛానెల్‌గా ఉంటారని కాబోలు!

ఎన్నికలలో వైసిపి అధిక స్థానాలను గెలుస్తుందని అందరికీ తెలుసు. కానీ టిడిపి నాయకుల నైరాశ్యం ఆశ్చర్యపరుస్తోంది. టిడిపి పని అయిపోయిందని ప్రజలు అనుకోవడం లేదు కానీ, వాళ్లు అనుకుని, అటు దూకేస్తున్నారు. బాబు యిన్నింగ్స్‌ పూర్తయిపోయాయని, సంక్షేమ పథకాల జగన్‌ ప్రాభవం తగ్గడానికి పదేళ్లు పడుతుందని, 2029 నాటికి 80 ఏళ్ల వయసులో బాబు ఓటర్లను ఆకర్షించ లేరని వాళ్లు అనుకుంటూండవచ్చు. అందువలన బాబు అర్జంటుగా తన స్థానంలో మరో యువనేతను చూపించాలి. ఎంత కాదన్నా యువతే ఫలితాలను నిర్దేశిస్తోంది.

1983లో ఎన్టీయార్‌ను గెలిపించినది, 2014లో మోదీని గెలిపించినది, 2019లో జగన్‌ను గెలిపించినది యువతే! 2014లో బాబును గెలిపించడానికి కారణం - కొత్త రాష్ట్రానికి పాలనాదక్షుడు కావాలనే లెక్క! అప్పుడు కూడా జగన్‌కు ఐదున్నర లక్షల ఓట్లు మాత్రమే తక్కువ వచ్చాయి. జగన్‌ కంటె వయసులో చిన్నవాడు, అప్పుడప్పుడు పాదయాత్రలు చేసి జనంలో యిమేజి పెంచుకోవలసినవాడు, టిడిపి భావి భాగ్యవిధాత ఐన లోకేశ్‌ యింట్లోనే కూర్చుని ఫిజికల్‌ ఎక్సర్‌సైజ్‌ కంటె మెంటల్‌ ఎక్సర్‌సైజ్‌ మీదే ధ్యాస పెట్టి ట్విట్టర్‌లోనే యాక్టివ్‌గా ఉంటున్నారు. టివి చర్చకు వచ్చైనా తన మేధస్సుతో ప్రేక్షకులను యింప్రెస్‌ చేసే ప్రయత్నం చేయడం లేదు.

అది టిడిపి పాలిట దురదృష్టం. బాబు లోకేశ్‌ను పక్కకు పెట్టి, మరో యువనాయకుణ్ని తయారు చేయవలసిన అవసరం ఎంతైనా కనబడుతోంది. ద్రుపదుడికి బుద్ధి చెప్పడానికి ద్రోణుడు అర్జునుడికి తర్ఫీదు యిచ్చి రంగంలోకి దింపాడు. జగన్‌కు ప్రత్యామ్నాయంగా చూపడానికి బాబు మరొకణ్ని తయారు చేయాలి. ఆ యువకుడికి బాబు తాలూకు బ్యాగేజి వుండదు. ఫ్రెష్‌గా కనబడతాడు. ఇవాళ కాకపోతే రేపైనా జగన్‌ను ఢీ కొంటాడు. టిడిపి అంగబం, అర్థబం అతనికి పనికి వస్తాయి. ఇది భవిష్యత్తులో జరగవలసిన కార్యక్రమం. ఎన్నికల వలన టిడిపికి ఒనగూడే తక్షణలాభమేమిటంటే తన సిద్ధాంతాలపై పునర్విమర్శ.

జగన్‌ సీటులో కూర్చోడానికి ముందు నుంచే ప్రతీదానికీ టిడిపి విమర్శలు గుప్సిస్తూ వచ్చింది. వాటిల్లో కొన్ని యిస్యూస్‌, కొన్ని నాన్‌-యిస్యూస్‌. వేటికి ప్రజలు ఎలా స్పందించారో యీ ఎన్నికలు సూచిస్తాయి. ఇంగ్లీషు మీడియంను వ్యతిరేకించి ఏమైనా బావుకున్నారో లేదో తేలిపోతుంది. ఇక దేన్ని ఎంతవరకు లాగాలి అనేది కూడా అర్థమౌతుంది. అమరావతినే పట్టుకుని వేళ్లాడడానికి కారణం ఆర్థిక వ్యవహారాలనే రాంగ్‌ సిగ్నల్‌ వెళుతోందేమో టిడిపికి తెలిసి వస్తుంది. ఈ యిన్‌పుట్స్‌తో తన స్ట్రాటజీని మార్చుకుంటూ వెళితే బాబు మాటల్లో ‘..అలా ముందుకు వెళతారు.’ సమీక్ష చేసుకోకపోతే చతికిల పడతారు. కార్యకర్తలు కూడా నాయకుల బాట పట్టి గోడ దూకేస్తూంటే గుడ్లప్పగించి చూస్తూ కూర్చోవాలి. **- ఎమ్బీయస్‌ ప్రసాద్‌ (మార్చి 2020)**

**మార్చి 14, 2020   ఎమ్బీయస్‌ : ‘డాన్‌ కామిలో డైలమా’**  
ఇది ఒక కథ. దీన్ని ఇటాలియన్‌ భాషలో రాసినది గియోవానీ గురేషీ (Gఱశీఙaఅఅఱ Gబaతీవంషష్ట్రఱ) అనే రచయిత. 1908లో పుట్టి 1968లో మరణించిన అతను జర్నలిస్టు, పత్రికా సంపాదకుడు, సినిమా రచయిత. ఉత్తర ఇటలీలో ఉన్న పో నదీతీరంలోని ఒక గ్రామంలో డాన్‌ కామిలో అనే చర్చి పూజారి, అదే వూళ్లో పెపోన్‌ అనే కమ్యూనిస్టు పార్టీకి చెందిన మేయరు మధ్య 1950లో యీ కథలు జరిగినట్లు రాశాడు. వీరిద్దరి మధ్య టామ్‌ అండ్‌ జెర్రీ తరహా పోరాటం జరుగుతూ ఉంటుంది. జీవితసత్యాలను ఆవిష్కరిస్తూనే, పూజారులను, కమ్యూనిస్టులను కాస్తకాస్త వెక్కిరిస్తూ, మంచి వ్యంగ్యంతో, చమత్కార సంభాషణలతో సామాజిక విమర్శ కూడా సాధించాడు. కథలు చాలా ప్రాచుర్యం పొందాయి. ఇంగ్లీషులోకి కూడా అనువదితమయ్యాయి.  
ముళ్లపూడి వెంకటరమణగారికి యీ కథలు చాలా యిష్టం. తన ‘‘బుద్ధిమంతుడు’’ కథకు స్ఫూర్తిని యీ కథల్లో ఒకదాని నుంచి తీసుకున్నానని చెప్పారు. ఆయన సిఫార్సుతోనే ‘‘డాన్‌ కామిలోస్‌ డైలమా’ అనే పుస్తకం కొని చదివాను. పెంగ్విన్‌ ప్రచురణ.  
 25 కథలుంటాయి. వాటిలో ‘‘ద ఎక్స్‌కమ్యూనికేటెడ్‌ మడొన్నా’’ అనే కథను పరిచయం చేస్తున్నాను. ఒకానొక సందర్భంలో పూజారి ఎదుర్కున్న సంకటస్థితిని చెపుతుందీ వ్యంగ్యేతర కథ. దానిలోని ఐరనీ నన్ను ఆకట్టుకుంది -   
పట్నం నుంచి ఓ రోజు ఒక చిత్రకారుడు సైకిలు మీద ఆ పల్లెటూరికి వచ్చి చర్చికి ఎదురుగా ఉన్న కూడలిలో దిగి, తన సరంజామా అంతా బయటకు తీశాడు. రోడ్డు పక్కన ఉన్న ఒక పాత పొదరిల్లును చూసి బొమ్మ గీయడం మొదలెట్టాడు. కాస్సేపటికే ఊరంతా అక్కడ పోగడింది. ‘‘నది ఒడ్డుకి వెళితే అక్కడ ఎన్నో సుందరదృశ్యాలున్నాయి. అవి వదిలేసి యీ పాడుబడ్డ దాన్ని పట్టుకున్నాడేవిటి?’’ అన్నారొకరు. అది వినబడి చిత్రకారుడు తల తిప్పకుండానే ‘‘అలాటివి అందరూ గీస్తారు. దీనిలో నాకు అందం కనబడింది. దాన్ని కాన్వాస్‌పైకి దింపుదామని నా ప్రయత్నం.’’ అన్నాడు.  
సాయంత్రానికి బొమ్మ చాలాభాగం పూర్తయింది. అప్పటికే ఊళ్లో అందరికీ అది నచ్చేసింది. అటుగా వచ్చిన మేయరు పెపోన్‌ ‘‘50 ఏళ్లగా ఈ ఆర్కేడ్‌ను చూస్తూనే ఉన్నా, ఎప్పుడూ యింత అందంగా కనబడలేదు.’’ అని ఒప్పుకున్నాడు. ‘‘ఇప్పుడు వెలుతురు తగ్గిపోయింది. బొమ్మ గీయలేను. రేపు వచ్చి పూర్తి చేస్తాను. అప్పుడు ఎలా వుందో చెప్దురుగాని’’ అన్నాడు ఆర్టిస్టు వినయంగా. ‘‘ఇప్పుడీ తడి కాన్వాస్‌ వెంటపెట్టుకుని మళ్లీ సిటీకేం వెళతావు, సామానంతా మా చర్చిలో పెట్టుకో. నువ్వూ కావాలంటే పడుక్కోవచ్చు.’’ అన్నాడు పూజారి. ఆర్టిస్టు సరేనన్నాడు సంతోషంగా.  
‘‘ఈ చర్చివాళ్లున్నారే, చేపలు పట్టినట్లు ఎవణ్ని ఎలా పడదామా అని చూస్తూంటారెప్పుడూ’’ అని విసుక్కున్నాడు మేయరు. అంతేగాని, తనింట్లో ఉండమని మాత్రం అనలేదు. ఆ రాత్రి మాటల్లో ఆర్టిస్టుకి రోజు గడవడమే కష్టంగా ఉందని, ఏ పూటకా పూట పని వెతుక్కోవసి వస్తోందని పూజారికి తెలిసింది. అప్పుడో ప్రతిపాదన చేశాడు - ‘నువ్వు ఓ నెల్లాళ్లపాటు చర్చిలో ఉండి, యిక్కడే భోజనం చేస్తూ, రోజులో కొన్ని గంటలు చర్చి గోడపై బొమ్మలు వేస్తూ ఉండు. రొక్కం మాత్రం ఏమీ యివ్వను. రోజులో మిగతా సమయంలో నువ్వు వేరే చోట పని చేసుకుని సంపాదించుకుంటున్నా ఏమీ అనను.’’ అన్నాడు. ఆర్టిస్టు ఒప్పుకున్నాడు.  
తీరా చూస్తే చర్చిలో పని రెండు రోజుల్లో ముగిసిపోయింది. ఇంకా పెద్ద పనేమైనా ఉంటే చెప్పు అన్నాడు ఆర్టిస్టు. పూజారి జంకుతూనే ఓ పెద్ద పని అప్పగించాడు. పైన చూరు నుంచి నీళ్లు కారి, దాని కింద ఉన్న పెద్ద మడొన్నా (క్రీస్తు తల్లి మేరీమాత) కుడ్యచిత్రం చెరిగిపోయింది. ‘పైన రిపేరు చేయిస్తాను. ఆ బొమ్మ మళ్లీ పెయింటు చేయగలవా?’ అని అడిగాడు.  
‘చేస్తాను, కానీ కన్యమేరీ మొహంలో ప్రతిఫలించే అమాయకత్వం, సౌకుమార్యం, ముగ్ధత్వం ఉన్న అమ్మాయి దొరకాలి. తనను మోడల్‌గా పెట్టుకుని కాగితంపై స్కెచ్‌ గీసుకుని, దాని ఆధారంగా రంగుల్లో యీ బొమ్మ గీస్తాను. అయితే ఒక షరతు. బొమ్మ పూర్తయ్యేదాకా ఎవరూ చూడకూడదు. మొన్నట్లాగ వెనక్కాలే నిబడి వ్యాఖ్యానాలు చేస్తూ ఉంటే కుంచె ముందుకు సాగదు. ఇది భక్తిశ్రద్ధలతో చేయాల్సిన పని.’’ అన్నాడు ఆర్టిస్టు. పూజారి ఒప్పుకున్నాడు.  
ఇక మర్నాటి నుంచి ఆర్టిస్టు సైకిలు వేసుకుని తను అనుకున్న మోడల్‌ కోసం వూరంతా తిరిగాడు. పక్క ఊళ్లకు కూడా వెళ్లి, పొలాల్లో పనిచేసే పడతులను, గృహిణులను, స్కూలుకి వెళ్లే బాలికలను పరీక్షగా చూసేవాడు. రెండువారాలు గడిచినా తను అనుకున్న అమ్మాయి కనబడలేదు. ఇటు చూస్తే గడువు దాటిపోతోంది. చివరకు ఓ రోజున ‘‘ఇవాళ కనబడకపోతే పని కట్టిపెట్టి సిటీకి వెళ్లిపోతా’’ అనుకుని సైకిలెక్కాడు. మధ్యాహ్నానికి ఆకలేసి భోజనానికి ఓ పల్లెటూళ్లో ఒక పూటకూళ్లింటికి వెళ్లాడు. ఖాళీగా వుంది. వెళ్లి టేబులు మీద కూర్చున్నాడు. ‘ఎవరండీ, భోజనం కావాలి’ అని కేక పెట్టి బయటకు చూస్తూ కూర్చున్నాడు.  
కాస్సేపటిలో కంచం పట్టుకున్న ఒక అందమైన చెయ్యి కనబడింది. తలెత్తి చూస్తే అద్భుతసౌందర్యవతి కనబడింది. తను వెతుకుతున్న అమ్మాయి యీమెయే అనుకుంటూ చూస్తూ ఉండిపోయాడు. ఆమె వయసు పాతిక ఉంటుంది కానీ పద్ధెనిమిదేళ్ల అమ్మాయికి ఉండే హుషారు ఉంది. ఆమెను చూస్తూనే భోజనం చేశాడు. భోజనమయ్యాక అక్కడే కూర్చుని ఓ స్తంభానికి ఆనుకుని ఏదో అల్లుకుంటున్న ఆ అమ్మాయిని చూస్తూ తన ప్యాడ్‌లో బొమ్మ వేయసాగాడు. కాస్సేపు చూసి ఆ అమ్మాయి ఏమిటి చేస్తున్నావని అడిగింది. నీ బొమ్మ గీస్తున్నా అన్నాడు. ఆమె ఏమీ అనలేదు, భుజాలెగరేసి ఊరుకుంది.  
ఓ గంట గడిచాక కుట్టుకుంటున్నది పక్కన పెట్టి, లేచి వచ్చి తన బొమ్మ చూసింది. ‘‘నేనిలా ఉంటానా?’’ అంది నవ్వుతూ. ‘‘బొమ్మ పూర్తవలేదు. రేపు వచ్చి యింకా గీయాలి. ఇవాళ్టి భోజనానికి ఎంతయింది?’’ అన్నాడు ఆర్టిస్టు. ‘‘రేపు వస్తారుగా, అప్పుడు యిద్దురుగాని లెండి.’’ అందామె. ఇంకో మూడు రోజులు వెళ్లి బొమ్మకు పూర్తి మెరుగులు దిద్దుతూ దిద్దుతూ అతి సుందరంగా తయారుచేశాడు.  
ఆ తర్వాత చర్చిలో మంచె వేసుకుని ఎక్కి గోడపై ఆ బొమ్మ పెయింటు చేయసాగాడు. ఎవర్నీ చూడనివ్వలేదు. చివరకు ఓ రోజు మంచె యిప్పివేసి, పైన గుడ్డ కప్పి కిందకు దిగాడు. పూజారిని పిలుచుకుని వచ్చి, ఒక గడకర్రతో ఆ గుడ్డ తొలగించి చూపించాడు. చూసీచూడగానే పూజారి నోరు తెరిచేశాడు. అంత పరమాద్భుతంగా ఉందా బొమ్మ. అంతలోనే అతనికి ఏదో తట్టి, నుదుటిపై చెమట పట్టింది. ‘‘సెలెస్టినా’’ అని ఒక్క అరుపు అరిచాడు. ‘‘సెలెస్టినా ఎవరు?’’ అడిగాడు ఆర్టిస్టు.  
‘‘లా రోకాలో ఉన్న పెజంట్‌ సత్రం యజమాని కూతురు’’.  
‘‘అవును, నిజమే పెజంట్‌ సత్రం నడిపే అమ్మాయే!’’ ఒప్పుకున్నాడు ఆర్టిస్టు.  
పూజారి గబగబా ఒక నిచ్చెన పట్టుకుని వచ్చి చరచరా గోడపైకి ఎక్కి ఒక గుడ్డ దానిమీద కప్పేశాడు. తన గదిలోకి ఆర్టిస్టును తీసుకెళ్లి ‘‘ సెలెస్టినా అంటే ఎవరనుకున్నావ్‌? పెద్ద కమ్యూనిస్టు. పరమ నాస్తికురాలు. తన పోలికతో మడొన్నా బొమ్మ వేయడమంటే స్టాలిన్‌ పోలికతో క్రీస్తు బొమ్మ వేసినట్లే! నువ్వెంత అపచారం చేశావో నీకు అర్థం కావటం లేదు. నువ్వు అమాయకుడని తెలుసు కాబట్టి ఊరుకుంటున్నాను కానీ లేకపోతే యీపాటికి మెడబట్టి గెంటుదును.’’ అని తిట్టిపోశాడు.  
‘‘మడొన్నాకు అత్యంత అందమైన ముఖాన్ని సమకూర్చానని నా ఉద్దేశం. ఆ మొహం దేవుడిచ్చినది, కమ్యూనిస్టు పార్టీ యిచ్చినది కాదు.’’ అన్నాడు ఆర్టిస్టు స్థిరచిత్తంతో.  
‘‘ఆ బొమ్మలో నీ సహృదయం కనబడటం లేదు. ఆ దుర్మార్గురాలి పాపపు బుద్ధే కనబడుతోంది. ఆ బొమ్మ కింద ‘బహిష్కృతురాలైన మడొన్నా’ అని రాయాలి తప్ప పవిత్రమాత అని రాయలేం.’’ అని వాపోయాడు పూజారి. ‘‘నేనొప్పుకోను. ఒక వ్యక్తిలోని పవిత్ర గుణాలన్నీ కలబోసి దాన్ని తయారుచేశాను...’’ అని ఆర్టిస్టు అంటూండగానే పూజారి అడ్డు తగిలాడు. ‘‘అలాటి హీనచరితురాలి మొహంలో ఆధ్యాత్మిక లక్షణాలు ఎలా వుంటాయయ్యా బాబూ, ఆమె నోరు తెరిస్తే చాలు, బూర్జువా, గీర్జువా, దేవుడు, దెయ్యం అంటూ తిట్లు లంకించుకుంటుంది. అవి విని లారీ డ్రైవర్లు కూడా చెవులు మూసుకుంటారు.’’ అన్నాడు.  
ఆర్టిస్టు యింకేమీ మాట్లాడలేదు. తల వంచుకుని తన గదిలోకి వెళ్లిపోయాడు. రాత్రి భోజనానికి రాలేదు. పది గంటల సమయంలో పూజారి అతని గదిలోకి వెళ్లాడు. ‘‘నువ్వెంత అపరాధం చేశావో అర్థమైందా? నువ్వు కుర్రవాడివి. తను వగలాడి. నిన్ను బుట్టలో పెట్టేసి, తన బొమ్మ వేయించేసుకుంది. ఆ స్కెచ్‌ను యిద్దరం కలిసి చూద్దాం. ఆమెలోని అశ్లీలత, అసభ్యత నీకు కళ్లకు కట్టినట్లు కనబడుతుంది,  చూడు.’’ అన్నాడు. ఆ స్కెచ్‌లన్నీ చింపేశానంటే అయితే వెళ్లి పెయింటింగు చూద్దాం రా.’’ అన్నాడు.  
ఇద్దరూ చర్చికి వెళ్లి పై లైట్లు వేసుకుని పరీక్షగా చూశారు. తీరా చూస్తే ఆ బొమ్మ కళ్లల్లో, ఫీచర్లలో ప్రసన్నత, ప్రశాంతత పూజారికి కూడా స్పష్టంగా గోచరించాయి. అతనికి చికాకు వేసింది. ‘‘ఈ బొమ్మలో పవిత్రత ఉందేమో కానీ, సెలెస్టినాలో లేదు. అసలు దాని మొహంలోంచి పవిత్రభావాన్ని ఎలా లాక్కుని వచ్చావో నాకు అర్థం కావటం లేదు. అదెంత రాకాసో యీ వూళ్ల వాళ్లందరికీ తెలుసు. ఇది చూడగానే సెలెస్టినా మడొన్నా వేషం కట్టింది అంటారు తప్ప అసలైన మడొన్నా యిలాగే వుండి వుంటుంది అని ఎవరూ అనరు.’’ అని వాపోయాడు.  
ఆర్టిస్టుకి అతని బాధ బోధపడింది. చెరిపేసి మళ్లీ వేస్తానన్నాడు. కానీ అంతటి అద్భుత కళాఖండాన్ని తుడిపేయడానికి పూజారి కూడా సంశయించాడు. మర్నాడు ఒక అయిదారుగురు ఆప్తులను పిలిపించాడు. వాళ్లు పక్క ఊళ్లల్లోని చర్చిల్లో పూజారులు. చూస్తూనే ‘వాప్‌ా’ అన్నారు. ఉత్తరక్షణంలో ‘సెలెస్టినా కదా’ అన్నారు. విషయమంతా తెలుసుకుని ‘ఇది మాస్టర్‌పీస్‌. చెరిపివేయడం అన్యాయం. అలా అని వెలివేసిన కమ్యూనిస్టు ఫీచర్లతో మడొన్నాను ఊహించడమూ దుర్భరంగా ఉంది.’ అన్నారు. కంగారు పడకండి, ఏదో ఒకటి ఆలోచించి చేద్దాం అంటూ సెలవు తీసుకున్నారు.  
ఈ విషయాన్ని బయట ఎక్కడా పొక్కనీయవద్దని పూజారి ప్రత్యేకంగా కోరాడు కాబట్టి మర్నాడు మధ్యాహ్నానికల్లా అన్ని వూళ్లకూ కార్చిచ్చులా వ్యాపించింది. జనాలు తండోపతండాలుగా చర్చికి రాసాగారు. కానీ పూజారి ఎవర్నీ రానివ్వటం లేదు. రోజంతా తరిమివేస్తూనే వున్నాడు. చీకటిపడే వేళ తలుపు మూసేస్తూ ఉంటే, ఓ మూల తెరల చాటున సెలెస్టినా మొహం కనబడింది. ‘‘నువ్వా, చర్చిలోనా!?’’ అంటూ నివ్వెరపోయాడు పూజారి. ‘‘ఆ పెయింటరు గాడిదను చూద్దామని వచ్చాను.’’ అంది సెలెస్టినా.  
అతను రాగానే ‘‘మా హోటల్లో నాలుగు పూటలు అప్పనంగా మెక్కిందే కాక, నా బొమ్మ గీస్తావా? నా మొహాన్ని దురుపయోగం చేసే హక్కు నీకెవరు యిచ్చారని అడుగుతున్నాను.’’ అని అరిచింది. ఆ మొహం చూడగానే ఆర్టిస్టుకి పూజారి మాటల్లో సత్యం గోచరించింది. ఇంతటి గయ్యాళిలో తనకు అంతటి ప్రశాంతత ఎలా కనబడిందో అర్థం కాలేదు. పూజారి ఎంత వారించినా ఆమె యింకా అరుస్తూనే ఉంది - ‘‘ఇది ఒక రకమైన దోపిడీ. నా మొహాన్ని పట్టుకెళ్లి మడొన్నా మొహానికి అతికించడం అక్రమం, అన్యాయం.’ అని. ‘అది నీ మొహం కాదు, కావాలంటే వచ్చి చూడు.’ అంటూ పూజారి ఆమెను తీసుకెళ్లి బొమ్మ చూపించాడు.  
అది చూస్తూండగానే ఆమె మొహంలో రంగులు మారిపోయాయి. ఆగ్రహం, ఆవేశం మటుమాయమై పోయి, అత్యంత ప్రసన్నంగా, ఆహ్లాదకరంగా మారిపోయిందామె మొహం. బొమ్మలో మొహానికి ఉన్న సమస్త సల్లక్షణాలూ ఆమె ముఖంలో ప్రతిబింబించాయి. ఆర్టిస్టు పూజారి చేతిని గట్టిగా పట్టుకుని ‘‘అదిగో, ఆ మొహమే నేను చూసినది’’ అని గొణిగాడు. సెలెస్టినా ‘‘ఎంత అద్భుతంగా ఉంది’’ అని మెచ్చుకుని మృదుస్వరంతో ‘‘దాన్ని చెరిపేయకండి, కనీసం కొంతకాలమైనా ఉండనివ్వండి.’’ అని కోరింది. ఆ బొమ్మ ముందు మోకరిల్లి ఛాతీపై శిలువ గుర్తు వేసుకుంది.  
మర్నాడు ఆర్టిస్టు సైకిలేసుకుని సెలెస్టినాను కలవడానికి వెళ్లాడు. ‘‘బాకీ తీర్చడానికి వచ్చాను.’’ అన్నాడు. అమె అతన్ని చూస్తూ, గొంతులో మార్దవం తొణికిస లాడుతూండగా ‘‘నువ్వు గొప్ప ఆర్టిస్టువి. ఆ బొమ్మను నాశనం చేయకుండా చూడాలి.’’ అంది. ‘‘నిజమే, నేను ఎంతో మనసు పెట్టి ఆ బొమ్మ గీశాను. కానీ ఏం చేస్తాం? వెలివేసిన వాళ్ల పోలికతో మడొన్నా ఉండడానికి వీల్లేదంటున్నారు వాళ్లు.’’ అని  బాధపడ్డాడు.  
‘‘నేనికపై వెలివేసిన దాన్ని కాదు. మతం స్వీకరించి చర్చికి వస్తాను. పొద్దున్నే నిశ్చయించుకున్నాను.’’ అంది. ఆర్టిస్టు ఆశ్చర్యపడ్డాడు. ఆపై వాళ్లిద్దరూ అవీయివీ మాట్లాడుకున్నారు. నీ బట్టలు యింత చక్కగా అమరడానికి కారణం మీ ఆవిడా? అని ఆమె అడిగింది. ‘పెళ్లి చేసుకునే భాగ్యం ఎక్కడ? ఒంటరివాణ్ని, పిల్లను చూసిపెట్టేవాళ్లు లేరు, ఉన్నా సిటీలో నా కొచ్చే సంపాదనతో యిద్దరం బతకగమా?’ అన్నాడతను.  
‘సిటీలో కాబట్టి ఖర్చు సరిపోదు కానీ, యిలాటి పల్లెటూళ్లో ఉంటే సరిపోతుంది. ఓ యిల్లు, కాస్త పొలం ఉన్న పల్లెటూరి అమ్మాయి నెవరినైనా చేసుకుంటే యిద్దరూ కలిసి సైడుగా యిలాటి హోటల్‌ వ్యాపారం పెట్టుకోవచ్చు.’ అని సలహా యిచ్చింది. పెళ్లీడు వచ్చాక ఒంటరిగా ఉండడం మహా కష్టమని యిద్దరూ అభిప్రాయ పడ్డారు. అలా మాట్లాడుకుంటూ ఉంటే గంటలు గంటలు గడిచిపోయాయి. అతను లేవబోతూ ‘అవునూ, నీకెంత బాకీయో చెప్పనే లేదు’ అన్నాడు. ‘రేపిద్దువు గానిలే’ అందామె.  
మడొన్నా బొమ్మను యింకో నెల పాటు తెర చాటున దాచి వుంచారు. ఆర్టిస్టు, సెలెస్టినా చర్చిలో ఘనంగా పెళ్లి చేసుకున్న రోజున పూజారి ధైర్యం చేసి తెర తీసేశాడు. ఎవరైనా ఏమైనా అంటారేమోనన్న శంక మనసులో ఉంది. కానీ అందరూ ముక్తకంఠంతో ఒక్కటే అన్నారు ` ‘మడొన్నా అంత అందంగా ఉండాలని సెలెస్టినా ప్రార్థించాలి. కానీ మడొన్నా కున్న దైవిక సౌందర్యం మామూలు మనుష్యులకు రావడం అసంభవం కదా!’  
ఇదీ కథ. నాకు దీనిలో నచ్చిన అంశం ఏమిటంటే మన ప్రీ కన్సీవ్‌డ్‌ నోషన్స్‌ మన దృష్టిని ప్రభావితం చేస్తాయి. కృష్ణుడి బొమ్మను ఎన్టీయార్‌ పోలికతో వేస్తే ఒప్పుకుంటాం. రాజనాల పోలికతో వేస్తే ఒప్పం. కెఆర్‌ విజయ పోలికతో అమ్మవారి విగ్రహం ఓకే. జయమాలిని పోలికైతే నో. ఎందుకలా? వాళ్లు వేసిన పాత్రల బట్టి! ఆ సినిమాలు చూడని ఏ బెంగాలీ వాళ్లకో రాజనాల జయమాలిని పోలికలతో యిబ్బందేమీ రాదు. ఇప్పుడు మన గుళ్లల్లో ఉన్న విగ్రహాలు, చిత్రాలు దర్పణసుందరి, నాగకన్య, పద్మపాణి, కామాక్షీ దేవి.. యిలాటి వాటికి మోడల్స్‌గా పనిచేసిన వారెవరో మనకు తెలియదు కాబట్టి వాటిని మనం గౌరవిస్తున్నాం. వ్యక్తిగతంగా వారెటువంటి వారో తెలిస్తే మనం ప్రభావితమయ్యే వారమేమో!  
అయినా వ్యక్తిగత లక్షణాలు కూడా ఎప్పుడూ ఒకేలా ఉండవు. ప్రతి వ్యక్తిలోను మంచీ, చెడూ రెండూ ఉంటాయి. మనం చూసే చూపులో ఉంటుంది. ‘యద్భావం తద్భవతి’ అన్నట్లు ఒక్కోళ్లూ ఒక్కోలా బ్రాండ్‌ చేస్తారు. పై కథలో సెలెస్టినాలో సౌమ్యతా వుంది, గయ్యాళితనమూ ఉంది. సందర్భం బట్టి ఏదో ఒకటి బయటకు వస్తుంది. ఏదో ఒక కోణాన్ని బట్టి మనిషిపై ముద్ర కొట్టకూడదు. మనుషులు మారనూ వచ్చు. కథలో యింకో నీతి కూడా ఉంది. మనిషిలో దైవత్వం ఉంది. దాన్ని వెలికితీసుకుని వస్తే, అది మూలపదార్థమైన మనిషిని కూడా అధిగమిస్తుంది. కథలో చివరి వాక్యంలో వ్యంగ్యమూ ఉంది, తాత్త్వికతా ఉంది.- **ఎమ్బీయస్‌ ప్రసాద్‌ (మార్చి 2020)**

**మార్చి 14, 2020   ఎమ్బీయస్‌: ఎస్‌ బ్యాంక్‌ను ఎందుకు విలీనం చేయలేదు?**  
ముందే చెపుతున్నా- పై ప్రశ్నకు నా దగ్గర సమాధానం లేదు. నా మదిలో మెదిలిన ప్రశ్నను మీముందు ఉంచుతున్నానంతే! దీనితో బాటు నాకు యింకో సందేహం కూడా ఉంది. బ్యాంకింగ్‌ రంగంలో సంక్షోభం గురించి కనీసం మూడేళ్లగా బీభత్సమైన కథనాలు వచ్చేసి, నిఘా సంస్థలుప్రతీదీ పట్టిపట్టి చూస్తున్నాయని అందరూ అనుకుంటున్న యీ సమయంలో ఎస్‌ బ్యాంకు వ్యవహారాలను యింతదాకా ఎందుకు రానిచ్చారు? అని. ఈ రెండు సందేహాలకూ లింకుందేమో ప్రస్తుతానికైతే తెలియదు.  
మార్చి 5న ఎస్‌ బ్యాంకు పతనం గురించి చెపుతూనే నిర్మలా సీతారామన్‌ యిదంతా యుపిఏ ప్రభుత్వ నిర్వాకమే అనడం చాలా హాస్యాస్పదంగా తోచింది. ఏడంతస్తుల మేడపై ఎనిమిదో అంతస్తు వేసి చూపించుకుంటూ, 70 ఏళ్లగా ఎవరూ ఏమీ చేయలేదు, అంతా మా ఘనతే అంటున్నారు. పునాదుల నుంచి ఏడంతస్తుల దాకా కట్టిన వారెవరూ లేకుండానే ఎనిమిదో అంతస్తు వెలుస్తుందా!? ఇక యిలాటి వైఫల్యాల  దగ్గరకు వచ్చేసరికి పాతవాళ్లదే పాపమంతా అనేస్తున్నారు. ఎందుకంటే ఖాయిలా పడిన ఖాతాలన్నీ ఆ సమయంలో ప్రారంభించినవే అని వాదన. మీకో ఉదాహరణ చెప్తాను. నేనో బ్యాంక్‌ మేనేజర్ని. ఒకతన్ని కస్టమరుగా పరిచయం చేసి, అతని వ్యాపారం విస్తరించడానికి సరైన సమయంలో ఋణాలిస్తూ, అతని అభివృద్ధికి తోడ్పడ్డాను. అతనూ ఎప్పటికప్పుడు ఋణాలు తీర్చేస్తూ మంచి కస్టమరుగా ఉన్నాడు.

నాకు బదిలీ అయిపోయింది. నా తర్వాతి మేనేజరు అతనితో ‘నీకేమైనా చాదస్తమా? ఇలా అయితే ఎప్పటికి పైకి వస్తావ్‌? మెషినరీ కొనకుండానే దొంగబిల్లులు తెచ్చేయి. నేను ఋణాలు యిచ్చేస్తాను. తిరిగి చెల్లించకపోయినా ఏమీ అనను, నీకొచ్చే లాభంలో వాటా ఇయ్యి.’ అన్నాడు. వాళ్లిద్దరూ కలిసి బ్యాంకును ముంచిన సంగతి బైటకు రాగానే నా తర్వాతి మేనేజరు ‘నాదేమీ లేదండీ, పాతాయన పరిచయం చేసిన కస్టమరేనూ’ అంటే ఒప్పుతుందా? ఎవరు పరిచయం చేసినా డిపాజిటర్ల డబ్బుతో డీల్‌ చేసేటప్పుడు ఋణగ్రహీతలపై నిరంతరం నిఘా వేసి ఉంచాలి. పాలు పొంగిపోతూ ఉంటే చూస్తూ కూర్చుని అదేమంటే ‘పొయ్యి మీద పాలు పెట్టినది వేరే వారు’ అంటే ఎలా? బాధ్యత నీకు అప్పగించాక పొంగకుండా చూడాల్సింది నువ్వే!  
ఎస్‌ బ్యాంకు విషయంలో జరిగిందేమిటి? 2014 మార్చి నాటికి అది యిచ్చిన ఋణాులు రూ.56 వేలకోట్లు, 2019 నాటికి రూ. 241 వేల కోట్లు. అంటే 4.4 రెట్లు ఎక్కువ పెరిగాయి. 2014 మార్చి నాటికి దాని డిపాజిట్లు ఎంత? రూ. 74 వేల కోట్లు. 2019 మార్చి నాటికి  రూ. 210 వేల కోట్లు. అంటే 2.8 రెట్లు పెరిగాయి. అంటే 2014 మార్చి నాటికి ఉన్న తూకం 2019 నాటికి తప్పిందన్నమాట. ఒక్కసారిగా 2019లో డబ్బు పంచిపెట్టారని, అందువలననే యింత పెరిగిపోయిందని అనుకోవడానికి లేదు. ఏటేటా పెరుగుతూ పోయింది. మామూలుగా బ్యాంకులలో ఏటేటా ఋణవృద్ధి రేటు 7`8% ఉంటోంది. ఇప్పుడు ఎస్‌ బ్యాంకును ఆదుకుంటున్న మహామహా స్టేటు బ్యాంక్‌ విషయంలోనే 9% ఉంది.  
కానీ ఎస్‌ బ్యాంక్‌ విషయంలో సరాసరిన 35% ఉంది. 2015 మార్చికి రూ. 76 వేల కోట్లు. (38% పెరిగింది), 2016 మార్చికి రూ.98 వేల కోట్లు (30%), 2017 మార్చికి రూ.132 వేల కోట్లు. (35%), 2018 మార్చికి రూ. 204 వేల కోట్లు (54%), 2019 మార్చికి రూ.241 వేల కోట్లు (19%). దీనిలో గమనించవలసిన మరో విషయం ఏమిటంటే 2017 నవంబరులో నోట్ల రద్దు తర్వాత, జిఎస్‌టి తర్వాత పరిశ్రమలన్నీ కుప్పకూలి, బ్యాంకులు ఎవరికైనా సరే అప్పులివ్వడానికి అడిలి చస్తూ ఉంటే ఎస్‌ బ్యాంక్‌ అదే సమయంలో డబ్బు పంచిపెట్టేసింది. 2017 మార్చి అంతానికి అది రూ. 132 వేల కోట్లు యిస్తే రెండేళ్ల తర్వాత అంటే 2019 మార్చి నాటికి అది రూ. 241 వేల కోట్లయింది. అంటే 82% పెరిగింది. ఎందుకిలా అసాధారణంగా పెరిగిపోతోంది, ఎవరికి యిస్తున్నారు, అనైనా రిజర్వ్‌ బ్యాంక్‌ చూసుకోవద్దా? అడగవద్దా?  
ఋణాలివ్వగానే సరి కాదు, అవి ఎలా నడుస్తున్నాయో చూసుకోవాలి. వాయిదాలు సరిగ్గా కట్టకపోతే అవి నిరర్ధక ఆస్తులు (ఎన్‌పిఏ) అవుతాయి. వాటి గురించి యిప్పుడు అందరికీ అవగాహన వచ్చేసింది కాబట్టి విశేషంగా రాయవలసిన అవసరం లేదు. ఏ బ్యాంకుకైనా మొత్తం ఋణాల్లో ఎన్‌పిఏ శాతం తక్కువుంటే అది బాగా నడుస్తున్నట్లు లెక్క, ఎక్కువుంటే పరిస్థితి బాగా లేదని అర్థం. అందువలన బ్యాంకు  ఖాతా ఖాయిలా పడినా ఎన్‌పిఏగా చూపించకుండా లోనుని రీస్ట్రక్చర్‌ చేయడం, గడువు పెంచడం వంటి ట్రిక్కులు వేస్తూ ఉంటాయి. ఇలాటి వాటిని అరికట్టడానికి ఆర్‌బిఐ 2015 ఎక్యూఆర్‌ (అసెట్‌ క్వాలిటీ రిపోర్ట్‌) పై పట్టుబట్టింది. ఎస్‌ బ్యాంక్‌ విషయంలో 2016 మార్చి నాటికి అది రూ.749 కోట్లను ఎన్‌పిఏగా చూపించింది కానీ నిజానికి ఆ ఫిగర్‌ రూ.4926 కోట్లు అని తేలింది. ఆ మేరకు మీరు లోన్లను రీక్లాసిఫై చేయండి అని ఆర్‌బిఐ ఎస్‌ బ్యాంకును ఆదేశించింది.  
తప్పనిసరి పరిస్థితుల్లో 2017 మేలో ఎస్‌ బ్యాంక్‌ యీ విషయాన్ని స్టాక్‌ మార్కెట్‌కు వెల్లడిస్తూ, ‘మీరేమీ బెంగ పడనక్కరలేదు, మేం దిద్దుబాటు చర్యలు తీసుకుంటున్నాం’ అని ప్రకటించింది. ఇంకో ఐదు నెలలు గడిచేసరికి అంటే 2017 అక్టోబరులో ‘ఆర్‌బిఐ యింకో రూ.6355 కోట్లు ఎన్‌పిఏను కనిపెట్టింది’ అని చెప్పుకోవలసి వచ్చింది. బ్యాంకు నిర్వాకం అప్పుడే బయటపడింది. అయినా బ్యాంకు లోన్లు యిస్తూ పోయింది. 2018 మార్చి నాటికి గత ఏడాది కంటె 54% ఎక్కువ ఋణాలిచ్చింది. 2019 డిసెంబరు నాటికి మొత్తం ఋణాల్లో 19% ఎన్‌పిఏలు ఉన్నాయి. పబ్లిక్‌ సెక్టార్‌ బ్యాంకులలో 12.7% ఉన్నాయని ఫైనాన్షియల్‌ స్టెబిలిటీ రిపోర్టు తెలిపింది.  
మొండిబాకీలు యిలా పోగుపడుతూ ఉంటే ఆర్‌బిఐ గుడ్లప్పగించి చూస్తోందా? ఎన్‌ఫోర్స్‌మెంట్‌ డైరక్టరేట్‌ ఏం చేస్తోంది? బ్యాంకు యాజమాన్యాన్ని నిలదీయకుండా బ్యాంకు ప్రమోటర్‌ రాణా కపూర్‌ తన షేర్లు అన్నీ అమ్ముకుని వెళ్లేదాకా ఎందుకు ఓపిక పట్టింది? నాకెవరో ఇన్వెస్టర్లున్నారు. వాళ్లు వచ్చి బ్యాంకును ఉద్ధరించేస్తారు అని అతను చెప్తూ ఉంటే ఓహో అలాగా అని నోట్లో వేలేసుకుని ఎందుకు కూర్చుంది?  రేటింగు సంస్థలు రేటింగు తగ్గించేస్తూ ఉంటే నీ బ్యాంకులో పెట్టుబడి పెట్టేవాడెవడు అని అడగాలా వద్దా? నువ్వేదో మాయమాటలు చెప్పి ఇన్వెస్టర్లను తెస్తే తేవనూ వచ్చు. అంతమాత్రాన లోన్‌ పోర్ట్‌ఫోలియో చక్కబడిపోతుందా? ఎన్‌పిఏలన్నీ మాయమై పోతాయా? చిత్తమొచ్చినట్లు అర్హత లేనివారందరికీ ఋణాలు యిస్తూ పోతే వాళ్లందరూ డబ్బు వెనక్కి కట్టేస్తారా? అని అడగకుండా ఆర్‌బిఐ కాలక్షేపం చేసింది.  
పైన అభయహస్తం ఉంది, వీళ్లు మననేమీ చేయలేరన్న ధీమాతో రాణా కపూర్‌ 2018 ఆగస్టులో ‘నన్ను కంపెనీ ఎండీగా, సిఇఓగా మరో మూడేళ్లు పొడిగించండి’ అని అడిగాడు. ఆర్‌బిఐ గవర్నరుగా ఉన్న ఊర్జిత్‌ పటేల్‌ కుదరదు పొమ్మన్నాడు. అంతకుమించి యాక్షన్‌ తీసుకోవడానికి ఊర్జిత్‌కు అనుమతి లభించలేదు. రాణాపై చర్య తీసుకోవాల్సిందేనని ఊర్జిత్‌ పట్టుబట్టారని, కానీ ప్రభుత్వ పెద్దలు అంగీకరించకపోవడంతో చికాకు వేసి రెణ్నెళ్ల తర్వాత రాజీనామా చేశాడని అంటున్నారు. తక్కిన కారణాలు కూడా ఉండవచ్చు. ఏది ఏమైనా ఊర్జిత్‌ రాజీనామా తర్వాత ఆర్‌బిఐ ఎస్‌ బ్యాంకుపై ఫైన్లతో సరిపెట్టింది తప్ప రాణాను శిక్షించలేదు. పైగా 2019 జనవరి చివరి వరకు అతని టెర్మ్‌ను పొడిగించింది. ఎందుకు అలా చేసిందని కారణాలు చెప్పలేదు.  
అతను ఇన్వెస్టర్ల గురించి చెప్పినవన్నీ గాలి కబుర్లని అందరికీ తెలిసిపోయాక తన షేర్లు, కుటుంబం షేర్లు అన్నీ అమ్ముకుని, డబ్బు చేసుకుని 2019 జనవరిలో వెళ్లిపోయాక 2019 మార్చి నాటికి ఉన్న ఎన్‌పిఏ కంటె రూ. 2299 కోట్లు తక్కువగా చూపించాడని ఆర్‌బిఐ కనుగొంది. అయినా రాణాని అడిగిన పాపాన పోలేదు. అతను వెళ్లినప్పటి నుంచి ఆర్‌బిఐ నియమించిన బోర్డు పాపాల పుట్టను తవ్వుతూ, తవ్వుతూ యిన్నాళ్లకు బ్యాంకు డొల్లతనాన్ని బయటపెట్టింది. ఇప్పుడు దాన్ని బయటపడేయడం ఎస్‌బిఐ, యితర యిన్వెస్టర్ల బాధ్యత అయింది. అనగా ఎస్‌ బ్యాంక్‌ పాపాన్ని మోసే భారం ఆ బ్యాంకు డిపాజిటర్లపై పడిందన్నమాట.  
అసలీ బ్యాంకుకు యీ గతి ఎందుకు పట్టింది? అన్ని విధాలా భ్రష్టమైన కంపెనీలకు ఋణాలు యివ్వడం చేత! అప్పటికే పీకలదాకా అప్పుల్లో మునిగిన కార్పోరేట్లకు ఉదారంగా అప్పులిచ్చింది. దివాన్‌ హౌసింగ్‌ ఫైనాన్స్‌, ఇన్‌ఫ్రాస్ట్రక్చర్‌, లీజింగ్‌ అండ్‌ ఫైనాన్షియల్‌ సర్వీసెస్‌, ఎస్సెల్‌, ఓడాఫోన్‌, అన్నిటికి మించి అనిల్‌ ధీరూభాయ్‌ అంబానీ గ్రూప్‌ (అడాగ్‌)కి భారీగా యిచ్చింది. నిజానికి నోట్ల రద్దు తర్వాత అనేక బ్యాంకులు కార్పోరేట్లను బాగా బిగించి, అదుపు తప్పిన ఖాతాలు సరిచెయ్యమని పట్టుబట్టాయి. అప్పుడు అవి ఎస్‌ బ్యాంకుకి వచ్చి, వీళ్ల దగ్గర డబ్బు తీసుకుని వాటికి కట్టాయి. తీసుకున్న డబ్బును వ్యాపారంలో పెట్టి లాభాలార్జిస్తే వీళ్లకు అప్పు తీర్చగలుగుతాయి. అది లేకుండా ఏం చేయగలుగుతాయి? చేతులెత్తేశాయి. వాళ్లతో పాటు బ్యాంకూ మునిగింది. అప్పిచ్చేటప్పుడు దీనితో ఏం చేస్తున్నావని బ్యాంకు అడగవద్దా? 15 ఏళ్లగా అస్తిత్వంలో ఉన్న బ్యాంకుకి ఆ విషయం తెలియదా? తెలియకపోతే దాదాపు పది పర్యవేక్షక వ్యవస్థలున్నాయి. అవైనా అడగవద్దా?  
ఎస్‌ బ్యాంకును ఎలాగైనా నిలబెడదామని ప్రభుత్వం పట్టుదలతో ఉందని అర్థమయ్యాక, దానికి ఇండిపెండెంటు డైరక్టర్లలో ఒకరిగా ఉన్న ఆడిట్‌ కమిటీ చైర్మన్‌ ఉత్తమ్‌ ప్రకాశ్‌ అగర్వాల్‌ నిర్వహణా సమస్యలు (గవర్నెన్స్‌ ఇస్యూ) ఉన్నాయంటూ రాజీనామా చేశారు. ఇప్పుడు ఎస్‌బిఐను బలిపెట్టి ఎస్‌ బ్యాంకును బతికించి ఉంచాలనే ప్రతిపాదనను ఆర్‌బిఐ డిప్యూటీ గవర్నరు ఎన్‌.ఎస్‌.విశ్వనాథన్‌ వ్యతిరేకించారని వినికిడి. బ్యాంకుల, ఎన్‌బిఎఫ్‌సిల పర్యవేక్షణలో ఆయన నిపుణుడు. తనెంత చెప్తున్నా ప్రభుత్వం వినకపోవడంతో బాధపడి రిటైర్‌మెంట్‌కు మూడు నెలల ముందే అనారోగ్య కారణాలు చెప్పి వాలంటరీగా పదవి వదిలేశారు. మీరొకటి గమనించారో లేదో, మోదీ తీసుకుని వచ్చిన ఆర్థిక సలహాదారులు, ఆర్‌బిఐ గవర్నర్లు అందరూ బయటకు వచ్చాక అతని విధానాల పట్ల తమ అసంతృప్తిని వ్యక్తం చేశారు. నిజానికి అందరి ఆలోచనాధోరణీ ఒకటే. కానీ అమలు చేయటం నీయలేదని వారి అభియోగం.  
ఎస్‌ బ్యాంకు ప్రయివేటు బ్యాంకుల్లో నాలుగో పెద్ద బ్యాంకు. ప్రయివేటు బ్యాంకులనే కాదు, కార్పోరేట్లు కూడా ఎలా ఎదుగుతున్నాయో గమనిస్తే కొన్ని విషయాలు అర్థమవుతాయి. ఈ లిస్టెడ్‌ కంపెనీలన్నీ ఒక బోర్డు చేత నడపబడతాయి. ప్రమోటర్లు కంపెనీ ఎండీగా, సిఇఓగా ఉంటూ బోర్డుకి జవాబుదారీగా ఉంటారు. బోర్డులో ఇండిపెండెంట్‌ డైరక్టర్లుంటారు. వీళ్లు సాధారణంగా రిటైరైన టాప్‌ గవర్నమెంట్‌ బ్యూరోక్రాట్స్‌, మిలటరీ అధికారులు, పబ్లిక్‌ సెక్టార్‌లో పెద్ద పొజిషన్లలో ఉన్నవారు అయి వుంటారు. వీళ్ల కారణంగా ప్రభుత్వ కారిడార్లలో ఫైళ్లు తొందరగా కదులుతాయి, లైసెన్సులు వస్తూ ఉంటాయి. అంతేకాదు, డిపాజిటర్లలో విశ్వాసాన్ని రగిలించేందుకు వీళ్లు పనికి వస్తారు. కానీ వీళ్లెవరూ ఆడిటింగ్‌ సరిగ్గా చేయటం లేదు. ప్రమోటర్లను ప్రశ్నించటం లేదు. ఒకవేళ అడిగితే బయటకు పొమ్మంటారని తెలుసు.  
ప్రమోటర్లు తమకు తాము డైనమిక్‌ అని పబ్లిసిటీ బాగా తెచ్చుకుంటారు. ఇక  రూల్సు వంచడంలో, అధిగమించడంలో తమ నైపుణ్యం చూపిస్తారు. అడ్డదారుల్లో పనులు చేసుకుని వస్తూ ఉంటే మీడియా దగ్గర్నుంచి అందరూ ‘స్మార్ట్‌’ అని మెచ్చుకుంటూ ఉంటారు. వాణిజ్యసంస్థలు, కన్సల్టెన్సీలు ఎవార్డులపైన ఎవార్డులు యిచ్చేస్తూ ఉంటారు. ఇక పెద్ద పెద్ద సంస్థలు కూడా వీటిల్లో డిపాజిట్లు పెడుతూంటాయి. టిటిడి పెద్ద డిపాజిట్టు పెట్టి తీసేసింది కానీ పూరీ జగన్నాథాలయంవి రూ. 550 కోట్లు బ్యాంకులో యిరుక్కుపోయాయి. ఇవన్నీ ప్రభుత్వ బ్యాంకుల్లో డిపాజిట్‌ చేయకుండా యిలాటి రిస్కున్న బ్యాంకుల్లో ఎందుకు పెడతాయి?  వడ్డీ కోసమేనా? లేక నిర్వహణాధికారుల కమిషన్ల కోసమా? ఇప్పుడు మారటోరియం విధించాక లబోదిబో మంటున్న పెన్షనర్లు, డిపాజిటర్లు వీళ్లు ఎక్కువ వడ్డీ యిస్తాననగానే యిక్కడ డిపాజిట్‌ చేస్తారు. ఆర్‌బిఐ వీళ్లను అడ్డుకోకుండా డిపాజిటర్లను మోసం చేయనిస్తుంది.  
తమ డబ్బు ఎలా వినియోగమవుతోందో డిపాజిటర్లకు తెలియదు. ప్రయివేటు బ్యాంకు అద్భుతం అని ప్రభుత్వమే బాకా ఊదుతుంది. వీళ్లని చూసి బుద్ధి తెచ్చుకోమని పబ్లిక్‌ సెక్టార్‌ బ్యాంకులకు నీతులు చెప్తూ ఉంటుంది. అంతా మునిగాక ఒడ్డున పడేయడానికి మళ్లీ పబ్లిక్‌ సెక్టారే గతి. బ్యాంకు మునగడంతో ఉద్యోగుల్లో, డిపాజిటర్లలో, షేర్‌ మార్కెట్లో అంతటా కలకలం. దేశ ఆర్థికపరిస్థితి  అల్లకల్లోలమైపోతోంది కాబట్టి రక్షిస్తున్నాం అంటూ పబ్లిక్‌ సెక్టార్‌ ఫండ్స్‌ వాడేస్తారు. ఇప్పుడు చూడండి ఎస్‌బిఐని 49% వాటా తీసుకోమంటున్నారు, ఎల్‌ఐసిని 10% వాటా తీసుకోమంటున్నారు. అంటే అసమర్థతకు మారుపేరైన పబ్లిక్‌ సెక్టారే దిక్కెందుకు అవుతోంది? ఇవాళ అవి ఉన్నాయి కాబట్టి వాడుకుంటున్నారు. రేపు మొత్తమంతా ప్రయివేటీకరణ చేశాక, ఎవరిని బలిపశువు చేస్తారట?  
మేనేజ్‌మెంట్‌ సరిగ్గా లేక, ఏదైనా బ్యాంకు దెబ్బ తిన్నపుడు మరో పెద్ద పటిష్టమైన బ్యాంకులో విలీనం చేయడం యిప్పటిదాకా జరుగుతూ వస్తోంది. అప్పుడు డిపాజిటర్లకు ధీమా చిక్కుతుంది. వెంటనే విత్‌డ్రా చేయడానికి ఎగబడరు. బ్యాంక్‌పై ‘రన్‌’ రాదు. మోదీ ప్రభుత్వం వచ్చాక అనేక బ్యాంకులను విలీనం చేసేస్తోంది. అన్ని విలీనం చేయగాలేనిది యీ ఎస్‌ బ్యాంక్‌ అస్తిత్వాన్ని మాత్రం ఎందుకు కాపాడుతోంది అన్నదే అర్థం కావటం లేదు. ఇతర ప్రయివేటు బ్యాంకులను కూడా ఒత్తిడి చేసి యిన్వెస్ట్‌ చేయిస్తోంది. ఫైనాన్షియల్‌ ఎసెస్‌మెంట్‌ చేసి అవి యిన్వెస్ట్‌ చేసి ఉంటే పోనీలే అనుకోవచ్చు.  
2019 డిసెంబరు 31 నాటికి ఎస్‌ బ్యాంకు పరిస్థితి ఎలా ఉందో అంకెలు బయటకు వచ్చాయి. డిపాజిట్లు రూ. 1.66 లక్షల కోట్లు. లోన్లు రూ. 2.14 లక్షల కోట్లు. 2014 మార్చితో పోలిస్తే డిపాజిట్లు 110 వేల కోట్లు పెరిగితే, అప్పులు 150 వేల కోట్లు పెరిగాయి.  వీటిల్లో ఎన్‌పిఏలు రూ.40,709 కోట్లు. కాపిటల్‌ ఏడిక్వసీ రేటు కేవం 4.1%! నష్టాలు చూడబోతే రూ.18,564 కోట్లు! సమస్య ఏమిటంటే ఎస్‌ బ్యాంకు ఋణాల్లో 70% కార్పోరేట్‌ రంగానికి యిచ్చినవే అంటున్నారు. ప్రస్తుత గడ్డు పరిస్థితుల్లో కార్పోరేట్ల గతి ఎలా ఉందో అందరికీ తెలుసు. పైగా ఇప్పటికే దివాలా తీసేసిన కంపెనీలకు భారీగా అప్పులిచ్చిన ఎస్‌ బ్యాంకులో ఎవరైనా బుద్ధి ఉన్నవాడు పెట్టుబడి పెడతాడా? మీరు పెట్టుబడి పెట్టండి, ఫలానా ఎక్స్‌పర్ట్‌ వచ్చి దాన్ని దారిలో పెట్టి లాభాలు తెప్పిస్తాడు అని ప్రభుత్వం ఎవరైనా మొనగాణ్ని చూపిస్తోందా? లేదే! అయినా రూ.2 ముఖలువ ఉన్న షేరును ఎస్‌బిఐ చేత రూ.10 కు కొనిపించడమేమిటి? మూడేళ్ల దాకా మీ పెట్టుబడి 26% తగ్గడానికి వీల్లేదని చెప్పడమేమిటి?  
ఎస్‌ బ్యాంకు స్థాయి పెంచడానికి దాని ఆథరైజ్‌డ్‌ కాపిటల్‌ను రూ. 800 కోట్ల నుంచి రూ. 5000 కోట్లకు పెంచారు. ఎస్‌బిఐ చేత రూ.2450 కోట్లు పెట్టిస్తున్నారు. ఎస్‌బిఐ చైర్మన్‌ రజనీశ్‌ కుమార్‌ అంచనా ప్రకారం ఎస్‌ బ్యాంకు ఆథరైజ్‌డ్‌ కాపిటల్‌ను రూ. 20 వేల కోట్లకు పెంచాల్సి వస్తుంది. దానిలో ఎస్‌బిఐ వాటా రూ.9800 కోట్లు ఉంటుంది. ఇది తక్కువ వడ్డీ రేట్లకు ఎస్‌బిఐలో డిపాజిట్‌ చేసిన వారి సొమ్ము. ఈ డబ్బుతో ఎస్‌ బ్యాంక్‌ డిపాజిటర్లకు ఎక్కువ వడ్డీ యిస్తారు. వారెవా! ఇలా ఎందుకు చేస్తున్నారని అడిగితే ఎస్‌బిఐ చైర్మన్‌ దేశ ఆర్థికపరిస్థితి కాపాడడం కోసం అంటున్నారు. అది బ్యాంకు పని కాదు, ఆర్‌బిఐ పని, ప్రభుత్వం పని. తమ పదవులు కాపాడుకోవడం కోసం ప్రభుత్వం చెప్పినట్లు ఆడుతున్నారు తప్ప బ్యాంకు శ్రేయస్సు కోసం ధిక్కరించే ధైర్యం కనబరచటం లేదు.  
62 ఏళ్ల రాణా కపూర్‌ బ్యాంక్‌ ఆఫ్‌ అమెరికాలో 16 ఏళ్లు, గ్రిండ్లేస్‌ ఇన్వెస్ట్‌మెంట్‌ బ్యాంకులో రెండేళ్లు పని చేశాడు. తర్వాత తోడల్లుడు అశోక్‌ కపూర్‌తో కలిసి ఒక ఎన్‌బిఎఫ్‌సి నెలకొల్పి, ఐదేళ్ల తర్వాత  దానిలో వాటాలమ్మి ఎస్‌ బ్యాంకుకు నిధులు సంపాదించారు. రాణాకు 26% వాటా అశోక్‌కు 11% వాటాతో బ్యాంకు వెలసింది. అశోక్‌ 2008 నాటి 26/11 ముంబయి దాడుల్లో మరణించాడు. టైమ్స్‌ ఆఫ్‌ ఇండియా ప్రకారం 2019 జనవరిలో రాణా నెట్‌ వర్త్‌ 377 మిలియన్‌ డాలర్లు ఉంది. ఇప్పుడు బ్యాంక్‌ కుప్పకూలాక సిబిఐ అతనిపై లంచం, మనీ లాండరింగ్‌ కేసులు మోపింది. మార్చి 8న అరెస్టయ్యాడు. ఇన్నాళ్లూ రాణా ఆహా, రాణా ఓహో అంటూ వచ్చిన మీడియా వేరే రకమైన కథనాలు రాస్తోందిప్పుడు.  
విజయ మాల్యా, నీరవ్‌ మోదీ, మరోరు, మరోరు... వీళ్లందరిదీ ఒకే రకమైన కథ. వాళ్లు మోసగాళ్లు సరే, మోసం జరగనిచ్చినవారి మాటేమిటి? నీరవ్‌ మోదీ సంఘటన తర్వాతైనా ఆడిటింగ్‌ పటిష్టం చేయాలి కదా. చేయలేదని స్పష్టమౌతోందిగా! మరి ఎవరిది తప్పు? పది రకాల పర్యవేక్షక సంస్థలది తప్పు. వాటిని నడిపించేవారిది తప్పు. వారిని అడించేవారిది తప్పు. ఆ తప్పులకు శిక్ష లేదా? జవాబుదారీతనం లేదా?  మోదీ ఏమన్నాడు? ‘న ఖావూంగా, న ఖానే దూంగా’ అన్నాడు కదా. మరి యిక్కడ తిననిస్తున్నాడుగా. తను తినటం లేదు కాబట్టి అతనికి యీ పాపం అంటదు అంటే మన్‌మోహన్‌ సింగ్‌ విషయంలోనూ అదే వాదన చేయాలి. ఆయన సొంతానికి పైసా తీసుకోలేదు. (తీసుకుని ఉంటే యీ పాటికి ఎప్పుడో పట్టుకుని వుండేవారు) కానీ వ్యవస్థలను కుళ్లబెట్టేశాడు. అందుకే కాంగ్రెసు పార్టీని అందరూ ఛీకొడుతున్నారు.  
దాని నుంచి మోదీ ఏం నేర్చుకున్నాడు? ‘నాకు కుటుంబం లేదు, డబ్బు అవసరం లేదు’ అని చెప్పవచ్చు. కానీ పర్యవేక్షక సంస్థలను ఎందుకు విఫలం చేస్తున్నాడు? మోదీ భక్తులకు యిది తోచదు. ఏదైనా మంచి జరిగితే మోదీ ఖాతాలో వేస్తారు. ఇలాటి చెడు జరిగితే వ్యవస్థల లోపమండీ, ఆయన ఎన్నని చూసుకోగలడు అంటారు. ఇక్కడ నాకు ఓ కథ గుర్తుకు వస్తుంది. గతంలో చెప్పినా మళ్లీ చెప్పుకోవచ్చు. ఓ కుగ్రామంలో ఓ ముసలామె యింట్లో దొంగలు పడి దోచుకుని పోతే ప్రజల ఆస్తికి రక్షణ లేకుండా పోయిందంటూ ఆమె రాజుగారికి శాపనార్థాలు పెడుతోంది. మారువేషంలో అటు వచ్చిన రాజు ఆమెతో ‘ఎక్కడో రాజధానిలో వున్న రాజు యీ మూల జరిగేదాన్ని ఎలా చూసుకోగలడు? తిట్టే ముందు కాస్తయినా ఆలోచించాలి’ కదాని మందలించాడు. ‘చూసుకోగలిగినంతే ఏలుకోమను. తగుదునమ్మానని యింత రాజ్యం ఏలడానికి తయారవడం దేనికి?’ అని ఝాడించేసిందామె.  
ఇది ఏ పాలకుడికైనా వర్తిస్తుంది. వ్యవస్థలను కాపాడి వాటి చేత పని చేయించే బాధ్యత తీసుకోవాలి. పోలీసు వాళ్లకు ఫ్రీ హ్యేండ్‌ యిస్తే అల్లర్లను పూటలో అణిచివేయగలుగుతారు. ఇవ్వకుండా ‘నువ్వు అటువైపు చూడకు, ఎవరైనా ఫిర్యాదు చేసినా పట్టించుకోకు’ అంటే ఎస్‌బాస్‌ అంటారు. నేరస్తుడు డిన్నర్‌ పార్టీలో ఉన్నట్టు పత్రికలలో ఫోటోలు వచ్చాయి కదా, పట్టుకుని అరెస్టు చేయలేదేం అని కోర్టు అడిగితే ‘మాకు కనబడలేదు యువరానర్‌’ అంటారు. ఇక్కడ పోలీసు వ్యవస్థది లోపం కాదు, దాన్ని వాడేవాళ్లది తప్పు. భారతీయ బ్యాంకింగ్‌ వ్యవస్థ వంద ఏళ్లగా పనిచేస్తోంది. ఈ మధ్య జరిగినన్ని ఆర్థికనేరాలు ఎన్నడూ జరగలేదు. యుపిఏ హయాంలో శిఖరానికి చేరాయని అనుకున్నా, పరిస్థితి చక్కదిద్దడానికి గత ఆరేళ్లలో ఎన్‌డిఏ ఏం చేసింది అనే ప్రశ్న ఆటోమెటిక్‌గా వస్తుంది కదా! మన్‌మోహన్‌ ఐతే సోనియా చేతిలో కీలుబొమ్మ. కానీ మోదీ సర్వాధికారాలను గుప్పిట్లో పెట్టుకున్న ఆటోక్రాట్‌. అనిల్‌ అంబానీ వంటి ఆర్థిక నేరస్తుణ్ని విదేశాలకు వెంటబెట్టుకుని వెళ్లి అతనికి అనుభవం లేని రక్షణరంగంలో విదేశీ కాంట్రాక్టు యిప్పించడం ద్వారా నిఘా సంస్థలకు ఎలాటి సందేశం యిచ్చాను అని మోదీ సమీక్ష చేసుకోవాలి. - **ఎమ్బీయస్‌ ప్రసాద్‌ (మార్చి 2020)**

మార్చి 16, 2020   ఎమ్బీయస్‌: టైటానిక్‌ అంటే ఏమిటి?  
  
టైటానిక్‌ అంటే పెద్ద ఓడ, అప్పుడెప్పుడో  ఓ వందేళ్ల క్రితం ఓ ప్రమాదంలో మునిగిపోతుంది, దానిలో ఇద్దరు ప్రేమికులుంటారు, డెక్‌ మీద చేతులు చాచి నిలబడతారు, అదీ.. ` అనవచ్చు కొందరు. అది సరే, ఓడకు ఆ పేరెందుకు పెట్టారు అన్నది ప్రశ్న. ఆ ఓడ చాలా పెద్దగా కట్టారు కాబట్టి ‘పేద్ధది’ అనే అర్థం వచ్చే పేరు పెడదామనుకున్నారు. మన ఇండియాలో అయితే ‘విరాట్‌’ అనో ‘మేరువు’ అనో పెట్టి వుండేవారు. యూరోప్‌ కాబట్టి ‘టైటానిక్‌’ అని పెట్టారు.  
ఎందుకంటే వాళ్ల పురాణాల ప్రకారం టైటాన్‌ అనే జాతి గతంలో ఉండేది. వాళ్లు మహాకాయులు, అమిత బలవంతులు. అందువలన ఆ పేరు పెట్టారు. ఇప్పటికీ మనం ఇంగ్లీషులో జాతీయంగా వాడుతూంటాం. ఏ ప్రకాశం గారి గురించో రాయాలంటే ‘హీ వజ్‌ ద లాస్ట్‌ టైటాన్‌ ఆఫ్‌ ఆంధ్రా పొలిటీషియన్స్‌’ అని రాస్తాం.  ఆయన తర్వాత అంత స్టేచర్‌ ఉన్న తెలుగు నాయకుడు ఎవరూ లేరు అనే అర్థంలో. ఈ టైటాన్లలో ఒకడి పేరు మనందరికీ చిరపరిచితం. అతని గురించి చెప్పుకునే ముందు టైటాన్ల గురించి చెప్పుకుందాం.  
గ్రీకు పురాణ గాథల్లో సృష్ట్యాదిలో ఉన్న (ప్రిమార్డియల్‌) దేవతల- అంటే యురేనస్‌ (ఆకాశం), జియా (భూమి)` - పిల్లలు టైటాన్లు. వీళ్లు 12 మంది ఉన్నారు. ఆరుగురు మగ, ఆరుగురు ఆడ. వీరు కాక ఆ జంటకు ఏకాక్షులైన సైక్లోప్స్‌, శతబాహువులైన హెకాటన్‌చైర్స్‌ అనే యితర జాతుల పిల్లలు కూడా ఉన్నారు. వాళ్లను యురేనస్‌ భార్యకు తెలియకుండా వేరే చోట ఖైదీలుగా దాచేశాడు. దాంతో జియాకు భర్తపై కోపం వచ్చి ఆఖరి కొడుకైన క్రోనస్‌ను తండ్రిపై తిరగబడమని, దండించమని ఒక పెద్ద కొడవలి తయారుచేసి యిచ్చింది. తల్లి ప్రోద్బలంతో కోరస్‌ తండ్రిని పదవీభ్రష్టుణ్ని చేసి సింహాసనం ఎక్కాడు. తన సోదరీసోదరులను తన అనుచరులుగా పెట్టుకుని ఏలాడు.  
అతను తన అక్క రియాను పెళ్లాడి పిల్లలను కన్నాడు. ‘నీ సంతానమే నిన్ను గద్దె దింపుతుంది చూసుకో’ అని తండ్రి శాపం యివ్వడంతో, పిల్లలు పుట్టగానే మింగేయడం మొదలెట్టాడు. అలా ముగ్గురు కూతుళ్లను, ఇద్దరు కొడుకులను మింగేసిన తర్వాత అతని భార్య జ్యూస్‌ అనే కొడుకుకి జన్మ నిచ్చినపుడు అతన్ని తల్లితండ్రులు (వాళ్లే అత్తమామలు కూడా) సహాయంతో వేరే చోట దాచేసి, ఓ రాయిని గుడ్డలో చుట్టి యిచ్చింది. అదే తన కొడుకనుకుని క్రోనస్‌ మింగేశాడు. కొంతకాలానికి జ్యూస్‌ పెరిగి పెద్దవాడై తండ్రిని ఎదిరించాడు. అతనికి ఓ ఔషధం యిచ్చి కక్కించి, తన సోదరీసోదరులను బతికించుకున్నాడు.  
వీళ్లంతా కలిసి ఒలింపియా పర్వతం స్థావరంగా క్రోనస్‌పై, అతని టైటాన్‌ జాతి వారిపై యుద్ధం చేశారు. టైటాన్ల స్థావరం ఒథ్రైస్‌ పర్వతం. తొమ్మిదేళ్లయినా విజయం దక్కకపోవడంతో పదో సంవత్సరంలో జియా సలహాతో జ్యూస్‌ అప్పటిదాకా బందీలుగా ఉండిపోయిన తన బాబాయిలు ఏకాక్షులను, శతబాహువులను విడిపించాడు. వాళ్లు అతనికి ఒక పెద్ద వజ్రాయుధం (థండర్‌బోల్ట్‌) తయారుచేసి యిచ్చారు. దాని సహాయంతో అతను టైటాన్లను ఓడించి, అధోలోకాలకు తరిమివేసి శిక్షలు విధించాడు. అప్పణ్నుంచి ఒలింపియన్‌ దేవతల శకం ప్రారంభమైందన్నారు. యూరోపియన్‌ పురాణాలన్నిటిలో యీ జ్యూస్‌ దేవాధిదేవుడిగా పరిగణింపబడ్డాడు. ఇతన్ని జూపిటర్‌ అని కూడా అంటారు. జారత్వంతో సహా మన దేవేంద్రుడితో చాలా పోలికలు కనబడతాయి.  
శిక్షింపబడిన టైటాన్లలో అట్లాస్‌ ఒకడు. అట్లాస్‌ సైకిళ్ల ద్వారా అతని పేరు మనందరికీ తెలుసు. కొన్ని బొమ్మల్లో అతను భూగోళాన్ని (గ్లోబ్‌ను) మోస్తున్నట్లు ఉంటుంది కానీ నిజానికి పురాణాల ప్రకారం అతన్ని మోయమన్నది ఆకాశంలోని స్వర్గాన్ని. భూమికి తూర్పు, పడమర అంచులపై నిలబడి తన భుజస్కంధాలపై స్వర్గాన్నే మోయగల బలిష్టుడు కాబట్టి దృఢత్వానికి అతన్ని ప్రతీకగా పరిగణిస్తారు. అందుకే అట్లాస్‌ సైకిలు తయారీదారులు అతన్ని లోగోగా పెట్టుకున్నారు.  
ఇతనికి మహాబలశాలి, శూరుడు, మహావీరుడు ఐన హెర్క్యులస్‌తో జరిగిన ఒక సంఘటన ప్రసిద్ధమైనది. దాని పూర్వాపరాలు ఏమిటంటే `  గ్రీకు పురాణాల ప్రకారం అతని పేరు హెరాక్లిస్‌. రోమన్‌ పురాణాలు అతన్ని హెర్క్యులస్‌గా పేర్కొన్నాయి. మనకు హెర్క్యులస్‌ పేరే చిరపరిచితం కాబట్టి (ఆ పేరు మీదా సైకిలుంది) అదే వాడదాం. అతని తల్లి మానవమాత్రురాలు. దేవాధిదేవుడు జ్యూస్‌ ఆమెపై ఆశపడి, ఆమె భర్త వేషంలో వచ్చి ఆమెను అనుభవించడం చేత యితను సగం దేవుడిగా, సగం మనిషిగా పుట్టాడు. అమిత శక్తిమంతుడు అయ్యాడు.  
జ్యూస్‌ సోదరి, దరిమిలా భార్య అయిన హేరా తన భర్త అక్రమసంతానమైన హెర్క్యులస్‌పై పగబట్టింది. అనేక కష్టాలు పెట్టింది. ఒకసారి అతనికి మతి భ్రమింపచేసి తన పిల్లల్ని తన చేతే చంపించేసింది. హెర్క్యులస్‌కు తర్వాత వివేకం మేల్కొని తన పనికి చింతించాడు. ప్రాయశ్చిత్తం చేసుకోవాలంటే తన కంటె తక్కువ స్థాయి వాడు, తనకు బంధువే అయిన యూరీస్థియస్‌ అనే రాజును పన్నెండేళ్ల పాటు సేవించుకోవాలని దైవవాణి చెప్పింది. ఆ రాజు హెర్క్యులస్‌ని 12 సాహసకృత్యాలు చేయమని పురమాయించాడు. వాటినే లేబర్స్‌ ఆఫ్‌ హెర్క్యులస్‌ అంటారు. వాటిల్లో ఒకటి హేరా తోటలోని బంగారు ఆపిల్‌ చెట్టు నుంచి పళ్లు తీసుకురావడం!  
ఆ చెట్టును హేరా పెళ్లి వేళ జియా బహూకరించింది. అందువలన ఆమెకు అది చాలా ప్రియమైనది. హేరా దానికి  హెస్పెరైడ్స్‌ అనే సంధ్యాసుందరులను కాపలా పెట్టింది. వారికి సాయంగా ఒక డ్రేగన్‌ని కూడా ఉంచింది. అసలే హేరాకు తనంటే పడదు, యిక ఆమె తోటకు వెళ్లి ఆపిల్‌ పళ్లు తేవడం ఎలా అని హెర్క్యులస్‌ ఆలోచనలో పడ్డాడు. అతనికో ఐడియా వచ్చింది. ఈ సంధ్యాసుందరుల తండ్రి అట్లాస్‌. అతను వెళ్లి అడిగితే వాళ్లు యివ్వవచ్చు అనుకుని హెర్క్యులస్‌ ఆకాశాన్ని మోస్తున్న అట్లాస్‌ వద్దకు వెళ్లి సాయపడమని కోరాడు.  
ఆకాశాన్ని మోసిమోసి  అట్లాస్‌ విసుగెత్తి ఉన్నాడు. ఎవడైనా దొరికితే యీ భారాన్ని వాడి నెత్తిన మోపి పారిపోదామని చూస్తున్నాడు. కానీ అంతటి బలశాలి దొరకడం ఎలా? దొరికినా ఒప్పుకుంటాడని నమ్మకం ఏమిటి? అనుకోకుండా యిలాటి బలశాలి తనే చెంతకు వచ్చాడు. అట్లాస్‌ ‘‘దానికేముంది, మా అమ్మాయిలే కదా కాపలా కాస్తున్నది, నేనడిగితే కాదనరు. వెళ్లి తెచ్చేస్తాను. కానీ యీలోపుగా దీన్ని మోసేదెవరు?’’ అని అడిగాడు. హెర్క్యులస్‌ వెంటనే ‘నేను మోస్తా’ అంటూ సిద్ధపడ్డాడు. అట్లాస్‌ అన్నమాట ప్రకారం వెళ్లి పళ్లు తెచ్చాడు కానీ వాటిని హెర్క్యులస్‌ చేతికి యివ్వకుండా ‘నువ్వలాగే మోస్తూ ఉండు. నేనే వెళ్లి నీ తరఫున ఆ బంగారు పళ్లను మీ రాజుకి యిచ్చి వస్తా’ అన్నాడు.  
అతను మళ్లీ తిరిగి రాడని హెర్క్యులస్‌కు అర్థమైంది. కపటాన్ని కపటంతోనే జయించాలని ‘‘సరే, అలాగే కానీ, కానీ నువ్వు వచ్చేసరికి చాలా టైము పడుతుంది కాబట్టి భుజాల మీద యీ భారాన్ని సరిగ్గా సర్దుకోనీ. నువ్వు కాస్త పట్టుకో. భుజం మీద తుండు గుడ్డ ఒత్తుగా పెట్టుకుని అప్పుడు చెప్తాను. నువ్వు కుదురుగా పెడుదువుగాని. ఇప్పుడున్న స్థితిలో ఎప్పుడు ఒరిగిపోతుందోనని భయంగా ఉంది.’’ అన్నాడు. అట్లాస్‌ బంగారు పళ్లు నేల మీద పెట్టి, హెర్క్యులస్‌ నుండి భారాన్ని మళ్లీ తీసుకున్నాడు. వెంటనే హెర్క్యులస్‌ ఆ పళ్లని పట్టుకుని అతి వేగంగా పరిగెట్టేశాడు. భుజాల మీద భారంతో అట్లాస్‌ ఎప్పటికీ అలాగే ఉండిపోయాడు.  
ఈ కథకి యింకో వెర్షన్‌ కూడా ఉంది. హెర్క్యులస్‌ అట్లాస్‌కి ప్రత్యుపకారంగా రెండు స్తంభాలను అటూయిటూ పాతి, వాటిపై స్వర్గాన్ని నిలబెట్టాడని, అట్లాస్‌కు ఆ చాకిరీ నుంచి విముక్తి కలిగించాడని చెప్తారు. ఉత్తర ఆఫ్రికా సముద్రతీరంలో  జిబ్రాల్టర్ జలసంధికి అటూయిటూ రెండు పర్వతాలను ‘పిల్లర్స్  ఆఫ్‌ హెర్క్యులస్‌’గా పిలుస్తారని జనశ్రుతి. ఉత్తరం వైపు స్తంభం అబిలీ మాన్స్‌ అంటారు కానీ దక్షిణం వైపు స్తంభం ఎక్కడుంది  అనే విషయంలో స్పష్టత లేదు.  
కొన్ని పురాణాల ప్రకారం అట్లాస్‌ ఒక రాజు.  అతని వద్దకు జ్యూస్‌ మరో కొడుకైన పోలియాడస్‌ వచ్చి ఆశ్రయం కోరాడు. జ్యూస్‌ కొడుకు ఒకడు వచ్చి ఆపిల్‌ పళ్లు దొంగిలిస్తాడని ఎవరో జ్యోతిష్కుడు తనను ముందే హెచ్చరించడం చేత అతనే యితననుకుని అట్లాస్‌ నిరాకరించాడు. (నిజానికి అది హెర్క్యులస్‌ అని తర్వాత తెలుస్తుంది) దానితో పోలియాడస్‌కు కోపం వచ్చి నువ్వొక మహా పర్వతంగా మారిపోమని శాపం యిచ్చాడు. వాయువ్య ఆఫ్రికాలో మొరాకో యిత్యాది దేశాల్లో అట్లాస్‌ పర్వతశ్రేణి ఉంది.  
వాటికి అనుకుని యూరోప్‌, ఆఫ్రికాల నుంచి ఉత్తర, దక్షిణ అమెరికాల వరకు మధ్యనున్న మహాసముద్రాన్ని ‘అట్లాంటిక్‌ ఓషన్‌’ అంటారు. భూమిలో 20% ఉపరితలాన్ని అదే ఆక్రమించింది. పై భాగాన్ని నార్త్‌ అట్లాంటిక్‌ అని, కింద భాగాన్ని సౌత్‌ అట్లాంటిక్‌ అనీ అంటారు. శాపానికి ముందు అట్లాస్‌కు వేదాంతం, గణితం, ఖగోళశాస్త్రం.. అన్నీ వచ్చు. ఆకాశమండలంలో నక్షత్రాలు ఎక్కడ ఏవి వున్నాయో మ్యాప్‌ గీసినవాడు అతనే అంటారు. అది దృష్టిలో పెట్టుకుని 16 వ శతాబ్దంలో బెల్జియం దేశానికి చెందిన భూగోళశాస్త్రవేత్త జిరార్డస్‌ మెర్కేటర్‌ తను గీసిన మ్యాప్‌ల సంకలనానికి ‘అట్లాస్‌’ అని పేరు పెట్టాడు.  
ఆ విధంగా అట్లాస్‌ అనే టైటాన్‌ పేరు మనకు స్కూలు రోజుల్నించి తెలుసు. మళ్లీ టైటానిక్ సినిమా వద్దకు వస్తే ఆ ఓడ ఇంగ్లండు నుంచి బయలుదేరి అమెరికాకు చేరాల్సింది. అంటే ఉత్తర అట్లాంటిక్‌ మహాసముద్రం దాటే వెళ్లాలి. అది అట్లాస్‌ పేర వెలసిన జలరాశి కాబట్టి దాన్ని దాటడానికి అట్లాస్‌ జాతి పేరైన టైటాన్‌ మీదుగా ఆ ఓడకు టైటానిక్‌ అని పేరు పెట్టారు. కానీ చివరకు మాట దక్కలేదు. **- ఎమ్బీయస్‌ ప్రసాద్‌ (మార్చి 2020)**

మార్చి 18, 2020   ఎమ్బీయస్‌: సౌదీ యువరాజు ఆయిల్‌ జూదం    
  
సౌదీ అరేబియా పాలన యిప్పటివరకు సోదరుల మధ్యనే సాగుతూ వచ్చింది. రాచకుటుంబంలోని ముఖ్యులందరికీ  ఏదో ఒక  ప్రభుత్వ పదవి కట్టబెట్టడంతో వాటి ద్వారా ప్రభుత్వనిధులను తమకు కావలసినవారికి పంచుకునే వెసులుబాటు ఉండడంతో అందరూ ఖుషీగానే ఉంటూ వచ్చారు. పైగా అధికారాలన్నీ రాజు చేతిలో ఉండేవి కావు. ‘ఫస్ట్‌ ఎమాంగ్‌ ఈక్వల్స్‌’ (సమానుల్లో ప్రథముడు) అనే సిద్ధాంతానికి కట్టుబడి, అందర్నీ సంప్రదించి మెజారిటీ అభిప్రాయాన్ని అనుసరించి మెలగేవాడు. అందుకే యిన్నేళ్లూ సౌదీ అరేబియాలో కుట్రలు జరగలేదు.  
అయితే ప్రస్తుత రాజు సల్మాన్‌ బిన్‌ అబ్దుల్‌ అజీజ్‌ 2015లో గద్దె నెక్కిన దగ్గర్నుంచి పద్ధతి మారిపోయింది. అందుకే అసంతృప్తి ఎక్కువవుతోంది. ఇతను గద్దె నెక్కేనాటికి మహమ్మద్‌ బిన్‌ నయీఫ్‌ అనే అతని అన్న కొడుకు యువరాజుగా, హోం మంత్రి (ఇంటీరియర్‌ మినిస్టర్‌)గా వుండేవాడు. ఇతను అతన్ని తీసేసి తన కొడుకు మహమ్మద్‌ బిన్‌ సల్మాన్‌ను 2017 జూన్‌లో యువరాజుగా, డిఫెన్స్‌ మంత్రిగా, ఉపప్రధానిగా, ఎకనమిక్‌ కౌన్సిల్‌ చైర్మన్‌గా నియమించాడు. ధృతరాష్ట్రుడు దుర్యోధనుడికి సర్వాధికారాలు కట్టబెట్టినట్లు కొడుక్కి పూర్తి అధికారాలు యిచ్చేశాడు.  
నిజానికి ప్రస్తుత రాజు తర్వాత జీవించి వున్న అతని సొంత సోదరుడు అహ్మద్‌ బిన్‌ అబ్దుల్‌ అజీజ్‌ రాజు కావాలి. ఇప్పుడు యువరాజు సల్మాన్‌కి అతనిపై కన్ను ఉంది. అతన్ని ఎలాగైనా తప్పించేసి, తనే రాజై పోవాలని యితని ఆశ. తనకు అధికారం దక్కగానే 2017 నవంబరులో అవినీతిపై, మనీలాండరింగ్‌పై పోరాటం పేరుతో 40 మంది రాచబంధువులను ఖైదు చేశాడు. వారిలో మాజీ యువరాజు మహమ్మద్‌ నయీఫ్‌ ఒకడు.  
పాత రాజు అబ్దుల్లాకు దన్నుగా నిలిచిన వ్యాపారస్తులను, మంత్రులను, దాయాదులను మొత్తం 500 మందిపై విచారణ జరిపించి, వారి బ్యాంకు ఖాతాలు స్తంభింపచేసి, 800 బిలియన్‌ డాలర్ల ఆస్తులను ఎటాచ్‌ చేసి, యిబ్బంది పెట్టాడు. చివరకు 2019 జనవరిలో అవినీతినిరోధక కమిటీ వర్క్‌ పూర్తయిందని ప్రకటించింది. 381 మంది వ్యక్తుల నుండి 107 బిలియన్‌ డాలర్లు వసూలు చేసి ప్రభుత్వ ఖజానాకు చేర్చారు. ఇదంతా తనకు ఎదురు లేకుండా చేసుకోవడానికి చేసిన కుట్రే అని అందరి అనుమానం.  
ఇప్పుడు మార్చి 6న మళ్లీ రాజుగారిపై కుట్ర అంటూ కొందరిని ఒక హోటల్లో బంధించినట్లు వార్తలు వచ్చాయి. ప్రభుత్వం వాటిని ధృవీకరించలేదు, నిరాకరించలేదు. ఈ సారి బందీలైన వారిలో భవిష్యత్తులో రాజు కావలసిన అహ్మద్‌ బిన్‌ అబ్దుల్‌, అతని కుమారుడు నయీఫ్‌ బిన్‌ అహ్మద్‌, మాజీ యువరాజు మహమ్మద్‌ బిన్‌ నయీఫ్‌ ఉన్నారట. తన సోదరుణ్ని, సోదరుల కొడుకులను బందీలుగా చేయడానికి రాజు ఎందుకు ఒప్పుకున్నాడు అనేదే యింకా అర్థం కావటం లేదు.  
కరోనా భయంతో మక్కాలోని గ్రాండ్‌ మసీదు మూసివేయడాన్ని అహ్మద్‌ ఎద్దేవా చేశారని, ఆ విషయం యువరాజు వెళ్లి చెప్పడంతో  రాజుకి కోపం వచ్చి ఆదేశాలు యిచ్చాడని అంటున్నారు. అతను గతంలోనే యెమెన్‌పై తండ్రీకొడుకులు చేస్తున్న యుద్ధాన్ని వ్యతిరేకించాడని అంటారు. వ్యాఖ్యలు చేస్తే కుట్ర అయిపోతుందా?  
అసలు సంగతేమిటంటే అహ్మద్‌, నయీఫ్‌ యిద్దరూ గతంలో హోం మంత్రులుగా పని చేసినప్పుడు పటిష్టమైన యంత్రాంగాన్ని ఏర్పరచారు. తాము భవిష్యత్తులో రాజులైనప్పుడు తిరుగుబాట్లు జరిగితే ముందే కనిపెట్టేందుకు నిఘా వ్యవస్థలు ఏర్పాటు చేశారు. అవి యిప్పుడు యువరాజు సల్మాన్‌కు యిబ్బందిగా పరిణమించాయి. జర్నలిస్టు ఖష్షోగిని చంపిస్తే ఆ విషయం బయటకు వచ్చేసింది. దాన్ని యితరులపై నెట్టేసి ఏదో కాలక్షేపం చేశాడు కానీ రాచకుటుంబం అతనిపై గుర్రుగా వుండడంతో ఒక ఏడాది పాటు తగ్గి వున్నాడు. ప్రజలకు నచ్చిన సంస్కరణలను కొన్ని ప్రవేశపెట్టి వాళ్ల అభిమానంతో లాక్కు వద్దామని చూస్తున్నాడు.  
ఇప్పుడు ఆయిల్‌ విషయంలో దేశ ఆర్థిక వ్యవస్థతో ఒక ప్రయోగం చేద్దామనుకుంటున్నాడు. అది బెడిసికొడితే ప్రజల్లో అసంతృప్తి కలిగి, తిరుగుబాటు రావచ్చు, తనకు తన విరోధులుగా ఉన్న బమైన రాచబంధువులు దానికి మద్దతు యివ్వవచ్చు. అది జరగకుండా చూడాలంటే ముందు వాళ్లని నిర్వీర్యం చేయాలి. బాబాయికి 78 ఏళ్లు ఉన్నా తన కజిన్‌ మహమ్మద్‌ నయీఫ్‌కు 60 ఏళ్లే. అంటే తన కంటె 26 ఏళ్లు మాత్రమే పెద్ద. అతన్ని యువరాజు పదవి నుంచి దింపేసి, తను ఎక్కినపుడు అతను అభినందించడానికి వచ్చాడు కానీ విధేయత (బయా) ప్రకటించలేదు.  
ఈ ఆయిల్‌ ప్రయోగం యిప్పుడే ఎందుకు చేయాలి అంటే మూడేళ్ల ఒపెక్‌ ప్లస్‌ ఒప్పందం యీ నెలతో ముగిసిపోతోంది. ఏదో ఒక సాహసం చేసి రష్యాకు, అమెరికాకు బుద్ధి చెప్పి ప్రజల చేత ఓహో అనిపించుకోవాలని ఐడియా. మరో పక్క చూస్తే 84 ఏళ్ల తండ్రి అస్వస్థుడిగా ఉన్నాడు. ఆయనపై ఉన్న దాయాదులకు ఉన్న గౌరవం తనపై లేదని, ఆయన మరణానంతరం తనను లెక్క చేయరని తెలుసు. అందువలన వీళ్లను యిప్పుడే తండ్రి పేరు మీద ఖైదు చేసి, తన ఐడియా చీదేస్తే తనకు వ్యతిరేకంగా ప్రజలను సమీకరించే నాయకుడు లేకుండా చేయాలని అనుకున్నాడు.  
2030 నాటికి సౌదీ అరేబియాను గ్లోబల్‌ పవర్‌గా చేస్తానని, దానికి గాను దాని పెట్టుబడులను డైవర్సిఫై చేస్తానని యువరాజు సల్మాన్‌ చెప్పి వున్నాడు. కానీ ఆయిల్‌ ధరలు తగ్గిపోతూ రావడంతో దేశం ఆర్థికవ్యవస్థ దెబ్బ తింటోంది. కరోనా వైరస్‌ కారణంగా ఆర్థిక కార్యకలాపాలు తగ్గి చైనా సౌదీ నుంచి తన ఆయిల్‌ దిగుమతులను తగ్గించింది. ఇతర దేశాల్లో కూడా కరోనా వ్యాపిస్తూన్న కారణంగా ఆయిల్‌ ధరలు పడిపోయాయి. 2019 డిసెంబరు 31కి 66 డాలర్లున్న బారెల్‌ మార్చి రెండోవారానికి సగం రేటుకి లభిస్తోంది. ఈ టైములోనే ఒపెక్‌ ప్లస్‌ ఒప్పందంపై సమీక్ష చేయవలసిన అవసరం వచ్చింది.  
2014 తర్వాత ఆయిల్‌ ధరలు దారుణంగా పడిపోయినప్పుడు సౌదీ నాయకత్వంలోని ఒపెక్‌ (ఆర్గనైజేషన్‌ ఆఫ్‌ పెట్రోలియం ఎక్స్‌పోర్టింగ్‌ కంట్రీస్‌), దానిలో సభ్యత్వం లేని రష్యా కలిసి ఒక ఒప్పందానికి వచ్చాయి. ధర పెరగాంటే డిమాండ్‌ ఎక్కువ, సప్లయి తక్కువ ఉండాలి. సప్లయి తక్కువ వుండాంటే ఉత్పాదన తగ్గించాలి. అందుకని ఉత్పత్తి తగ్గించాలని యీ దేశాలన్నీ అంగీకరించాయి. ఆ ఒప్పందం యీ నెలాఖరుతో ముగుస్తుంది. ఇప్పుడు కరోనా, యితర కారణాల వలన ధర పడిపోయింది కాబట్టి మన ఉత్పాదన మరింత తగ్గిద్దాం అని సౌదీ ప్రతిపాదించింది.  
కానీ రష్యా దానికి ఒప్పుకోవటం లేదు. ఎందుకంటే ఉత్పాదన తగ్గించి రష్యా కొన్ని విధాలుగా నష్టపోయింది. దాని ఎనర్జీ కంపెనీలు నష్టాల పాలయ్యాయి. దానితో సౌదీకి కోపం వచ్చింది. రష్యాను ఎలాగైనా దెబ్బ కొట్టాని, ధరలు యింకా తగ్గించాలని ఉత్పత్తి పెంచేసింది. రోజుకి 97 లక్షల బారెల్స్‌ యిప్పుడు తయారు చేస్తున్నాం కదా, ఏప్రిల్‌ నుంచి 123 లక్షలు చేస్తాం అంటోంది. పైగా ధరలపై డిస్కౌంట్‌ కూడా ఆఫర్‌ చేస్తోంది. ఇలా రష్యాను దెబ్బ కొట్టి అది దాసోహం అన్నాక, అప్పుడు ఉత్పత్తిని బాగా తగ్గించేయాలని ప్లాను. ఒకవేళ రష్యా లొంగి రాకపోతే కనీసం రష్యన్‌ మార్కెట్టయినా తనకు కైవసం అవుతుంది.  
దీనితో బాటు అమెరికాను కూడా దెబ్బ కొట్టాలని చూస్తోంది సౌదీ. అమెరికాలో షేల్‌ ఆయిల్‌ను ఉత్పత్తి చేసే కంపెనీలున్నాయి. వీళ్లు బావుల నుంచి తైలాన్ని బయటకు తీస్తే వాళ్లు శిలాజాలనుంచి తయారు చేస్తారు. నెలకు 12 బిలియన్‌ బ్యారెళ్లను తయారు చేసి మార్కెట్‌ను ముంచెత్తుతున్నారు. కానీ ఆ తయారీ ఖర్చు ఎక్కువగా ఉంటుంది. ఇప్పుడు సౌదీ పడగొట్టేసిన ధరకు అమ్మితే వాళ్లు  దివాళా ఎత్తుతారు. అదే సౌదీకి కావలసినది. దెబ్బకి రష్యా, అమెరికా రెండూ కుదేలవుతాయి. అవి నాశనమయ్యాక తను ఎంత రేటుకి కావాలంటే అంత రేటుకి అమ్ముకుని సూపర్‌ పవర్‌గా ఎదగవచ్చు.  
అయితే యీ లోపున సౌదీ ఆర్థిక వ్యవస్థ ఆటుపోట్లకు గురవుతుంది. ఇప్పటికే దాని బజెట్‌ లోటు 50 బిలియన్‌ డాలర్లుంది.  దాని ఆదాయంలో 90% పెట్రోలియం సెక్టార్‌ నుంచే వస్తుంది. బజెట్‌ బాలన్స్‌ కావాలంటే బ్యారెల్‌ కనీసం 60 డాలర్లకు అమ్మాలి. రష్యా వేచి చూసే పాలసీ అవంబిస్తోంది. ఏదో ఒక విధంగా సౌదీ అమెరికన్‌ షేల్‌ కంపెనీను నాశనం చేస్తే మార్కెట్లో వాటి పోటీ తప్పిపోతుంది. పైగా రష్యా ఆదాయంలో 30% మాత్రమే ఆయిల్‌ నుంచి వస్తుంది. అందువలన ఆ సెక్టార్‌లో నష్టాల వలన దాని బజెట్‌ మరీ కుదుపుకు గురి కాదు.  
సౌదీ పరిస్థితి అది కాదు కాబట్టి, అమెరికాను, రష్యాను దెబ్బ తీసే క్రమంలో ఒపెక్‌ దేశాన్నీ బలహీనపడతాయని రష్యా ఆశ. తన ఆయిల్‌ కంపెనీలు బలహీనపడుతూంటే అమెరికా చూస్తూ ఊరుకోదు కదా. ఎంత మిత్రదేశమైనా సౌదీని దెబ్బ కొట్టాలని చూడవచ్చు. అది తెలిసి కూడా యువరాజు సల్మాన్‌ యీ జూదమాడుతున్నాడు. పర్యవసానం ఎలా ఉన్నా జూదక్రీడ సాగేటంతకాలం సౌదీ పౌరులకు సౌకర్యాలు తగ్గించవలసి రావచ్చు. దానివలన ప్రజల్లో అసంతృప్తి కలుగుతుందని, దాన్ని రాచకుటుంబంలోని తన పోటీదారులు సొమ్ము చేసుకుంటారనే భయంతోనే వారిని ముందుగా బంధించాడని అనుకోవాలి.  
చివరగా- యీ ఆటలో ఇండియాకు దక్కే అరటిపండు ఏమైనా ఉందా అంటే మనం మన అవసరాల్లో 83% ఆయిులును దిగుమతి చేసుకుంటున్నాం కాబట్టి ధరలు తగ్గితే కేంద్ర ప్రభుత్వ ఖజానాకు లాభమే. ఇక సామాన్యుడి మాట కొస్తే ఏమైనా లాభమా అంటే నమ్మకం లేదు. ప్రస్తుతానికైతే పెట్రోలు, డీజిలు ధరఎనిమిది నెలల క్రితం ఉన్న ధరకు వచ్చింది. అంతర్జాతీయంగా ధర సగానికి పడిపోయింది కదా, మనకెందుకు పడదు అంటే యీ ప్రభుత్వ విధానం అది!  
కేంద్రమూ పన్ను వేసి ఆర్జించుకుంటోంది, వివిధ పార్టీల ఆధీనంలో ఉన్న రాష్ట్ర ప్రభుత్వాలూ ఆర్జించుకుంటున్నాయి. ఏమైనా అంటే ప్రజలు ఎక్కువగా సొంత వాహనాలు వాడకుండా, కాలుష్యం పెరగకుండా చూడడానికి యిలా చేస్తున్నాం అంటారు. ఆర్టీసీ బస్సులు, ప్రయివేటు బస్సులు, లారీలు యివన్నీ ధరలు పెంచుతాయి. వస్తువుల రవాణా కాస్ట్‌లీ కావడంతో వస్తువుల ధరలుపెరుగుతాయి. కాస్కేడింగ్‌ ఎఫెక్ట్‌తో అన్ని ధరలూ పెరుగుతాయి. ఇవి పాలకులకు తెలియదా? అయినా బుకాయిస్తారు. -**ఎమ్బీయస్‌ ప్రసాద్‌ (మార్చి 2020**)

**మార్చి 19, 2020  టాబ్లాయిడ్‌కై ఎమ్బీయస్‌: స్థానిక ఎన్నికలు - అధికారపక్షం**  
 ఆంధ్రలో స్థానిక ఎన్నికల ధర్మమాని అన్ని వ్యవస్థల విలువల వలువలు జారిపడ్డాయి. స్థాయి పతనమై ప్రజలు ముక్కున వేలు వేసుకునే పరిస్థితి దాపురించింది. ఎన్నికలంటేనే ప్రజాస్వామ్యానికి గుర్తు. స్థానిక ఎన్నికలంటే ఆ సందర్భంగా గ్రామస్థాయిలో కూడా ప్రజాస్వామ్యం నెలకొందని చెప్పుకోవాలి. అలాటిది యీ ఎన్నికలు రచ్చో, రచ్చస్య, రచ్చభ్యహలా మారిపోయాయి. ఈ రొచ్చుభాగోతంలో ఎవరెవరు ఏ చీదర పాత్ర వహించారో చూద్దాం. ముందుగా - అధికారపక్షం

ఇలాటప్పుడే అధికార పార్టీ కార్యకర్తల విజృంభణ కనబడుతుంది. సాధారణంగా కొన్నేళ్లు ప్రతిపక్షంలో ఉండి అవమానాలు పడ్డాక, కష్టనష్టాలు భరించాక అధికారం దక్కగానే చూసుకో మా తడాఖా అన్నట్లు ప్రవర్తిస్తారు. 2004లో పదేళ్ల తర్వాత అధికారం వచ్చేసరికి కాంగ్రెసు పార్టీ నాయకులు, కార్యకర్తలు ముఖ్యంగా రాయలసీమలో, హింసాకాండకు దిగారు. దానిని అదుపు చేయడానికి ముఖ్యమంత్రి వైయస్సార్‌ తంటాలు పడవలసి వచ్చింది. హింస వదలండి, పగలు మర్చిపోండి అని అంటే ‘నువ్వు మొన్నటిదాకా మరోలా చెప్పి, యిప్పుడు నువ్వు గద్దె కెక్కావు కాబట్టి శాంతిమంత్రాలు వల్లిస్తున్నావా‘ అంటూ కార్యకర్తలు మండిపడ్డారు. పాదయాత్రలో నా కోపం నరం తెగిపోయింది అంటూ ఆయన జవాబు చెప్పుకున్నాడనుకోండి.  
**ఆనాటి సంయమనం ఆవిరై పోయిందేం?** - 2014-19 మధ్య టిడిపి వైసిపిని అన్ని విధాలా అణచివేసి, దాని నాయకులను కాజేసి, రౌడీ ముద్ర కొట్టి అవమానపరిచింది కాబట్టి 2019 మే ఎన్నికలు కాగానే ఆంధ్ర రాష్ట్రమంతా వైసిపి క్యాడర్‌ చెలరేగి పోతుందనుకున్నాను. కానీ అలా జరగలేదు. అంతా సంయమనం పాటించారు. అయినా టిడిపి అల్లరి చేయాలని చూసింది. వ్యక్తిగతమైన, కుటుంబపరమైన కొట్లాటలకు కూడా పార్టీ రంగు పులిమి, అనుకూల మీడియాలో వైసిపి దౌర్జన్యకాండ కారణంగా శాంతిభద్రతలు కరువయ్యాయని రాయించుకుంది కానీ ఎవరూ నమ్మలేదు. కొన్నాళ్లకు టిడిపికే ఇంట్రస్టు పోయింది. కేసులు పెట్టి, కోర్టుకు లాగే పని పెట్టుకోకుండా ఇసుక పాలసీ మీదకు వెళ్లిపోయింది.   
అయితే స్థానిక ఎన్నికలకు వచ్చేసరికి వైసిపి లోకల్‌ క్యాడర్‌కు ధైర్యం వచ్చింది. రాజకీయ హింస జరగడం ప్రారంభించింది. జగన్‌ చెప్పినది నిజమే, గతంలో కూడా ఎన్నికల వేళ హింస జరగకుండా పోలేదు. ఇంతకంటె ఎక్కువే జరిగిందంటాడాయన. ఇప్పుడే ఎక్కువ జరిగింది, పోలీసు వాళ్లు కేసు నమోదు చేసుకోవటం లేదంతే అని టిడిపి వాళ్లు అంటారు. మీడియా నిష్పక్షపాతంగా ఉండి వుంటే మధ్యవర్తులుగా వాళ్ల మాట నమ్మేవాళ్లం. కర్మ కొద్దీ ఆ పరిస్థితి లేదు. ఏది ఏమైనా యీ పాటి హింస కూడా జరగకుండా అధికార పార్టీ చూడాల్సి వుంది.   
మీ ప్రాంతంలో నెగ్గకపోతే పదవులు పోతాయని, కెసియార్‌ తరహాలో జగన్‌ కూడా మంత్రులకు, ఎమ్మెల్యేలకు హెచ్చరిక చేశారని, దానితో వీళ్లు ఎలాగైనా గెలవాలని హింసకు పాల్పడ్డారని టిడిపి అంటోంది. ఏ పార్టీ ఐనా తన నాయకులకు యీ మాదిరిగానే చెపుతూ వుంటుంది. మంత్రులు, ఎమ్మెల్యేలు సాధారణంగా తమ వర్గాలకు ప్రాధాన్యత యిచ్చి, తమ ప్రాంతంలోని యితర వర్గాలను పక్కన పెడుతూంటారు. వాళ్ల విభేదాల వలన ఎన్నికలో పార్టీ దెబ్బ తింటుంది.   
అందువలన మీరు ఏదో ఒకటి చేసి మీ ప్రాంతంలో అన్ని వర్గాల వారినీ కలుపుకుని పోయి 100% స్థానాలు మనకే వచ్చేట్లు చేయండి, ఏమైనా ఫిర్యాదులు వస్తే ఊరుకోను అని ప్రతి పార్టీ అధ్యక్షుడు చెప్తాడు. వినేవాళ్లు వింటారు, లేనివాళ్లు ధీమాగా తాము చేద్దామనుకున్నది చేస్తారు. ఎన్ని ఏకగ్రీవాలు తెప్పిస్తే అంత గొప్ప అనే ఫీలింగు ఏ ఎన్నికలోనైనా ఉంటుంది. అసెంబ్లీ, పార్లమెంటు నియోజకవర్గాల విస్తీర్ణం ఎక్కువ కాబట్టి అది సాధ్యపడదు. స్థానిక ఎన్నికలలో సాధ్యమౌతుంది.   
**ఏకగ్రీవాల కోసం ఎక్‌స్ట్రా లెందుకు?** - వైసిపికి అసెంబ్లీ స్థానాల్లో 86% వచ్చాయి కాబట్టి, స్థానిక ఎన్నికలలో 24% ఏకగ్రీవం కావడం పెద్ద విశేషమేమీ కాదు. ముఖ్యంగా టిడిపి పరిస్థితి ఏ మాత్రం ఆశావహంగా లేదు. వైసిపి ప్రభ తగ్గడానికి యింకా టైము పట్టేట్లు ఉంది. మొన్న ఎన్నికలలో డబ్బు బాగా ఖఱ్చు పెట్టి, ఫలితం దక్కక కుదేలై వున్నపుడు మళ్లీ ఎందుకు ఖర్చు పెట్టడం అనే జెసి దివాకరరెడ్డి వంటి మోతుబరి నాయకుడే బహిరంగంగా అంటున్నపుడు సామాన్య గ్రామస్థాయి నాయకుడు ఏమనుకుంటాడో ఊహించవచ్చు. ఊరికే పోటీ చేసి డబ్బు పోగొట్టుకోవడం, నెగ్గే కాండిడేటుతో వైరం కొని తెచ్చుకోవడం బదులు మెదలకుండా ఊరుకోవడం మంచిది కదా అనుకోవడంలో అసహజం ఏముంది?   
2013 స్థానిక ఎన్నికల సమయంలో ఈనాడు ఏం రాసిందో జగన్‌ తన ప్రెస్‌మీట్‌లో చెప్పారు- 269 ఏకగ్రీవాలు అయితే వాటిలో 105 సీట్లతో టిడిపి సత్తా చాటిందని, వైసిపి కి 70 మాత్రమే దక్కాయని, కాంగ్రెసు 6తో సరిపెట్టుకుందని రాశారట. ఏడాది తర్వాత వచ్చిన అసెంబ్లీలో ఎన్నికలో ఫలితాలు యించుమించు అదే నిష్పత్తిలో వచ్చాయి. కాంగ్రెసుకు సున్నా వచ్చాయనుకోండి. ఇప్పుడు అసెంబ్లీ ఎన్నికలకు ముందు వచ్చాయంతే. ఆ సీట్ల నిష్పత్తి స్థానిక ఎన్నికలలో ప్రతిఫలించడం పెద్ద విశేషమా?   
ఎన్నికల కమీషనర్‌ పేర వెలువడిన బోగస్‌ లేఖలో 2014లో 2% ఏకగ్రీవాలు మాత్రమే వచ్చాయని యిప్పుడు 12 రెట్లు రావడం అసహజమనే వాదన వినిపించారు. 2014లో అసెంబ్లీ ఎన్నికలకు కొద్దిగా ముందు స్థానిక జరిగాయి. టిడిపి, వైసిపి టగ్‌ ఆఫ్‌ వార్‌గా ఉన్నపుడు ఏకగ్రీవాలు తక్కువ వుండడంలో ఆశ్చర్యం లేదు. ఇప్పుడు అసెంబ్లీ ఎన్నికల తర్వాత, టిడిపి కాడి పారేసిన తర్వాత స్థానిక ఎన్నికలు జరుగుతున్నాయి. ఏకగ్రీవాలు పెరగడంలో వింతేముంది?  
**అసలెంత? అతిశయోక్తి ఎంత?** - కానీ ఏకగ్రీవం సాధించి అధినేత వద్ద మెప్పు కొట్టేద్దామనే ఉద్దేశంతో, చాలా చోట్ల అభ్యర్థుల నామినేషన్లు చింపివేశారని, ఆఫీసుకి రాకుండా కిడ్నాప్‌ చేశారని, నామినేషన్‌ వేశాక ఒత్తిడి చేసి, బెదిరించి, విత్‌డ్రా చేయించారని ఆంధ్రజ్యోతి రాస్తోంది. కానీ మొత్తం మీద చూస్తే ఎంపిటిసిలో కానీ, మునిసిపల్‌ వార్డు విషయంలో కానీ ఒక్కో స్థానానికి సగటున 5 నామినేషన్లు పడ్డాయి. ఇది రాష్ట్రం మొత్తం మీద పరిస్థితి కాబట్టి, జ్యోతి రాసిన ఉదంతాలు కొన్ని చోట్ల మాత్రమే జరిగి వుండవచ్చు అనుకోవాలి. ఆ వార్తల్లో అతిశయోక్తులకు మార్జిన్‌ వదిలేసి చూసినా కొన్నయినా జరిగి వుండవచ్చు.   
వాటిని కూడా జరగకుండా వైసిపి చూసుకోవలసింది. ఎందుకంటే వైసిపికి అందరూ వేసిన పెద్ద స్టాంపు - అశాంతి, అవినీతి. రెండో దానిలో వైసిపి తన ముద్ర చెరుపుకుంటోంది. మొదటిదాన్ని చెరుపుకోవడానికి విశేష కృషి చేయాలి. పొద్దున్న లేస్తే బాబు నోట్లో పులివెందల పంచాయితీ, రాయలసీమ రౌడీయిజం, బిహార్‌లా చేస్తున్నారు.. పదాలే వుంటాయి. తన పాలనలో ప్రభుత్వాధికారులను జుట్టు పట్టుకుని ఇసుకలో యీడ్చిన సంఘటనలు ఆయన చులాగ్గా మర్చిపోతారు. మీడియా రోజంతా అదే వల్లిస్తోంది.  
అందువలన వైసిపి యిలాటివి జరగకుండా చూడాల్సింది. ముఖ్యంగా మాచెర్ల విషయంలో చూడండి. కారుని వెంటాడి, ఓ దుంగతో అద్దాలు పగలకొట్టి, లోపులున్న అడ్వకేట్‌ను రక్తం వచ్చేట్లు గాయపరచిన సంగతి వీడియో రూపంలో బయటకు వచ్చేసింది. వైసిపి వాళ్లు కాదనలేరు కాబట్టి, ‘వాళ్లు ఏదో యాక్సిడెంటు చేసి పారిపోతున్నారు కాబట్టి...’ అంటూ ఏదో చెప్పారు. యాక్సిడెంటు చేసి పారిపోదామనుకున్న వారందరినీ అలాగే చేస్తారా? అంతకు ముందు వైసిపి ఎంపీపై టిడిపి వాళ్లు దాడి చేసినప్పుడు వాళ్లూ యిలాటి కథే చెప్పారు. ఆ సదరు యాక్సిడెంటు బాధితుణ్ని పిలిచి చెప్పించారా? మహా అయితే డబ్బివ్వమని డిమాండ్‌ చేస్తారు తప్ప, వాళ్లను చంపబోతే బాధితుడికి పరిహారం వస్తుందా?  
**పలనాటి పౌరుషం అంటే యిదా!?-** న్యాయంగా అయితే జరిగిన సంఘటనపై పార్టీ పరంగా ఖండించాలి, ఆ వ్యక్తిపై చర్య తీసుకోవాలి. దిల్లీలో షహీన్‌బాగ్‌లో తుపాకీతో కాల్చిన వ్యక్తి ఆప్‌ పార్టీవాడు అని బిజెపి వాళ్లు అన్నపుడు అరవింద్‌ ‘నిజంగా ఆప్‌ వాడే అయితే రెట్టింపు శిక్ష వేయండి’ అన్నాడు. అలా వుండాలి నాయకత్వం. పార్టీ పరంగా క్షమాపణ కోరితే పరువు పోతుందనుకుంటే కనీసం స్థానిక వైసిపి నాయకులైనా మా ప్రాంతానికి చెడ్డపేరు వస్తోందంటూ విచారం వ్యక్తం చేయాలి. అలాటిది లేకపోగా ‘మా పలనాడు పౌరుషాల గడ్డ’ అంటూ టీవీల్లో చెప్పారు. ఇదా పౌరుషం? దీన్ని వేరే చోట్ల గూండాయిజం అంటారు లెండి.   
ఇక కొందరు విజయవాడ నుంచి నాయకులు యిక్కడకు రావడమెందుకు? అంటున్నారు. ఏం రాకూడదా? అదేమైనా విజయవాడ వారికి నిషిద్ధ ప్రాంతమా? అయినా ఎవరు రావచ్చో, ఎవరు రాకూడదో చెప్పడానికి వీళ్లెవరు? అధికారం శాశ్వతం కాదు. ఈ పోలీసులను నమ్మడానికి లేదు. రేపు ప్రతిపక్షంలోకి వెళితే కేసులు పెట్టి వేధించగరు. స్థానబలిమి కానీ తన బలిమి కాదయా అని సామెత. అధికార బలిమి చూసుకుని విర్రవీగితే, ఏదైనా కారణం చేత పార్టీ బహిష్కరించిందంటే, యీ కేసులన్నీ రిజిస్టరై ఏళ్ల తరబడి కోర్టు చుట్టూ తిరగాల్సి వస్తుంది. వ్యక్తిగతంగా చేసిన చర్యలైనా పార్టీ పరంగా చేస్తే యావత్తు పార్టీకి చెడ్డపేరు వస్తుందనే స్పృహ వుండాలి. టిడిపి వారికి ఆ యింగితం లోపించింది కాబట్టే, 2019 ఎన్నికల్లో ఘోరంగా ఓడారు. చూసైనా నేర్చుకోకపోతే ఎలా? .- **ఎమ్బీయస్‌ ప్రసాద్‌ (మార్చి 2020)**

**మార్చి 19, 2020  టాబ్లాయిడ్‌కై ఎమ్బీయస్‌: స్థానిక ఎన్నికలు - ప్రతిపక్షం**  
 ఆంధ్రలో స్థానిక ఎన్నికల ధర్మమాని అన్ని వ్యవస్థల విలువల వలువలు జారిపడ్డాయి. స్థాయి పతనమై ప్రజలు ముక్కున వేలు వేసుకునే పరిస్థితి దాపురించింది. ఎన్నికలంటేనే ప్రజాస్వామ్యానికి గుర్తు. స్థానిక ఎన్నికలంటే ఆ సందర్భంగా గ్రామస్థాయిలో కూడా ప్రజాస్వామ్యం నెలకొందని చెప్పుకోవాలి. అలాటిది యీ ఎన్నికలు రచ్చో, రచ్చస్య, రచ్చభ్యహలా మారిపోయాయి. ఈ రొచ్చుభాగోతంలో ఎవరెవరు ఏ చీదర పాత్ర వహించారో చూద్దాం. ఇప్పుడు - ప్రతిపక్షం  
  
  
2019 ఏప్రిల్‌లో ఎన్నికలు జరిపి వుండాల్సింది. జరపలేదు. ఇప్పుడు జరగకపోతే కేంద్రం నుంచి నిధులు రావు మొర్రో అంటున్నా జరపకుండా చూడాలని తెగ ప్రయత్నిస్తోంది. అధికార పక్షంపై కోపం ఉంటే వుండవచ్చు కానీ రాష్ట్రానికి హాని జరగకుండా చూడాలి కదా. ఎన్నికలు జరిగితే వైసిపికి అత్యధిక సీట్లు వస్తాయన్న భయం దేనికి? ఏడాది తిరగకుండానే వైసిపి తన పాప్యులారిటీ పోగొట్టుకుంటుందని ఎలా అనుకుంటాం? సాధారణంగా స్థానిక ఎన్నికలలో అధికార పార్టీ గెలుస్తూంటుంది. 2014 మేలో జరిగిన గత స్థానిక ఎన్నికలలో కాంగ్రెసుకు ఒక్కటీ రాలేదు. ఎందుకంటే అప్పటికే విభజన తాలూకు కోపం కాంగ్రెసుపై చూపించడం ప్రారంభమైంది. 92 మునిసిపాలిటీల్లో మెజారిటీ టిడిపికే దక్కింది. అదే అసెంబ్లీ ఎన్నికలో రిపీటైంది. అప్పుడు టిడిపి అన్యాయం, అక్రమం అనలేదు కదా. తను నెగ్గినపుడు ప్రజాస్వామ్యం, యితరులు నెగ్గబోతున్నపుడు అక్రమం అంటే ఎలా?  
**పార్టీ ప్రక్షాళనకు తోసుకువచ్చిన అవకాశం**- ఏ రాజకీయ పార్టీయైనా సరే, పైకి ఏం చెప్పినా మనసులో వాస్తవాలు గ్రహిస్తూనే ఉంటుంది. ప్రస్తుతం మనకు మంచి రోజులు కావు. కొన్నాళ్లు పోతే కథ మారుతుంది. ప్రజలు మళ్లీ మన దగ్గరకే వస్తారు అనే ఆశాభావంతో ఉండాలి. మధ్యలో యిలాటి ఎన్నికలు వచ్చినపుడు మనం ప్రభుత్వంపై చేస్తున్న ఆరోపణలు ప్రజలు ఏ మేరకు నమ్ముతున్నారు అనేది తెలుసుకుంటూ దానికి తగ్గట్టుగా స్ట్రాటజీ మార్చుకోవాలి. ఇక ఫిరాయింపులంటారా? ఓటమి సమయంలో తోడుగా నిలబడినవారే అసలైన నమ్మకస్తులు. నాయకులు గోడ దూకి పోతూ వుంటే పోయింది పొల్లు అనుకోవాలి.   
వృద్ధ జంబూకాలన్నీ అధికార పార్టీ గూటికి చేరాయి కాబట్టి వారి స్థానంలో యువతీయువకులను తెచ్చే అవకాశం దక్కిందని ఆనందించాలి. వాళ్లు ఉన్నంతకాలం అనుభవం పేర పదవులు వదలరు, వీళ్లను నిరుత్సాహ పరుస్తూండాలి. గత పదేళ్లగా చాలామంది నాయకులు కాంగ్రెసు, వైసిపి, టిడిపిల మధ్య స్తంభాలాట ఆడుతూ విశ్వసనీయత పోగొట్టుకున్నారు. వారికి బదులు యీ రోజు యువతను తెచ్చి వాళ్లకు సిద్ధాంతాలను నూరిపోస్తే, అధికారం దక్కినా దక్కకపోయినా, రెండు దశాబ్దాల దాకా పార్టీ మనుగడకు ఢోకా ఉండదు. పార్టీ ఆఫీసులో బూజు దులిపేసుకుని, కడిగేసి, ముగ్గులు పెట్టుకుని కొత్త వాళ్ల చేత కొబ్బరికాయ కొట్టించాలి.  
మామూలుగా నాయకులందరూ పార్టీ క్యాడర్‌ను ఉద్దేశించి, సమాజంలో యువతను ఉద్దేశించి ‘వైఫల్యాలకు బెదరవద్దు, స్థయిర్యం చెదరనీయవద్దు, పోరాడండి. వైఫల్యాలు విజయానికి సోపానాలు. ఇవాళ కాకపోతే రేపటికైనా గెలుపు మీదే’ అని లెక్చర్లు దంచుతారు. చంద్రబాబు కూడా అలాటివి కోకొల్లలు యిచ్చారు. అలాటిది యీ రోజు ఆయన పరీక్ష రాయడానికే భయపడుతున్నారన్న మెసేజి వెళితే ఎలా? రేపు ఎవరైనా గౌరవిస్తారా? గత ఏడాది పెట్టకపోవడానికి కూడా ప్రజల్ని ఎదుర్కునే ధైర్యం లేకనే అని వెక్కిరిస్తున్నారు. ఇప్పుడు కూడా ఎన్నికల రణరంగం నుంచి పారిపోవడానికి ఎన్ని అడ్డదారులున్నాయో అన్నీ వెతికారు. బిసి రిజర్వేషన్లన్నారు, విద్యార్థుల పరీక్షలన్నారు, అమరావతి ఉద్యమం అన్నారు, కరోనా అన్నారు. చివరకు ఏం చేసినా ప్రభుత్వం ముందుకు వెళ్లిపోవడంతో హతాశులయ్యారు. ఎన్నికల కమిషనర్‌పై బాహాటంగా ఒత్తిడి తేవడం చూశాం.   
లోపాయికారీగా ఏమైనా జరిగిందేమో మనకు తెలియదు కాబట్టి వ్యాఖ్యానించలేం. కానీ ఎన్నికలు వాయిదా పడగానే ఆయనను ఆకాశానికి ఎత్తేస్తున్న వైనం, పాలాభిషేకాల సందడి చూస్తూ ఉంటే అనుమానం సహజం. మండలి చైర్మన్‌ కూడా ఎవర్నీ సంప్రదించకుండా తన విచక్షణాధికారం ఉపయోగించారు. ఆయన టిడిపి సభ్యుడు. అది ఓపెన్‌గా తెలుసు. ఈ ఎన్నికల కమీషనర్‌ కూడా ఎవర్నీ సంప్రదించకుండా తన విచక్షణాధికారం ఉపయోగించారు. దానిలో బాబు హస్తం స్పష్టం. దీనిలో అస్పష్టం. మోడస్‌ ఒపరాండీ మాత్రం సేమ్‌.   
**ఎవరి పని వాళ్లను చేయనీయండి -** సరే ఎన్నికలు 6 వారాలు వాయిదా పడ్డాయి. కానీ దానితో తృప్తి పడటం లేదు. వాయిదా కాదు, మొత్తం కాన్సిల్‌ చేసేయాలిట. కేంద్ర నిధుల విషయంలో ‘మార్చి 31 లోగా పోలింగు జరగలేదు కానీ ఎన్నికల ప్రక్రియ ప్రారంభమైంది’ అని చెప్పుకోవడానికి అవకాశం ఉంది. మొత్తం రద్దు చేసేస్తే అలా చెప్పుకునేందుకు వీలుండదు. నిధులు మురిగిపోయే ప్రమాదం ఉంది. రద్దు చేయడంతో సరిపోదట, కేంద్ర ఎన్నికల సంఘమే నిర్వహించాలట, రాష్ట్ర పోలీసులు పనికి రారట, కేంద్ర బలగాలు రావాలట.   
పదవి పోయినదగ్గర్నుంచి బాబుకి కేంద్రం చాలా ముచ్చట వేస్తోంది. తను ముఖ్యమంత్రిగా ఉండగా ‘రాష్ట్ర వ్యవహారాల్లో కేంద్రానికి ఏం పని?’ అని హుంకరించేవారు. ఇప్పుడు రాష్ట్ర ప్రభుత్వాన్ని పక్కన పడేసి కేంద్రమే పాలించాలంటున్నారు. జగన్‌ కూడా అంతే. తను ప్రతిపక్షంలో ఉండగా ప్రతీ కేసూ సిబిఐ విచారించాలనేవారు. ఇప్పుడు తన బాబాయి హత్య కేసు సిబిఐ తీసుకుంటానంటే, అబ్బే మేం చూసుకుంటాంగా అంటున్నారు. మాజీ ఎంపీ, ఒక ముఖ్యమంత్రికి తమ్ముడు, మరో ముఖ్యమంత్రికి బాబాయి అయిన ప్రముఖ వ్యక్తి దారుణహత్యకు గురై ఏడాది అయినా విచారణ దిక్కూదివాణం లేకుండా ఉందంటే రాష్ట్ర పోలీసు ఏదో ఊడబొడుస్తోందంటే ఎవరైనా నమ్ముతారా? అవునూ, కోడికత్తి దాడిలో టిడిపి అభిమాని హస్తం ఉందని నిరూపించారా!?  
కేంద్ర ఎన్నికల సంఘమే ఎన్నికలు నిర్వహించాలంటే అయ్యే పనా? ప్రతీ రాష్ట్రంలోనూ ప్రతిపక్షం యిలాటి ఆరోపణలే చేస్తూ వుంటుంది. అవి పట్టుకుని పంచాయితీ ఎన్నికల దగ్గర్నుంచి వాళ్లే జరపాలంటే వాళ్ల పని అయిందే! 2019లో కాలం కలిసిరాక, బాబు జాతీయ నాయకుడు కాలేకపోయారు కానీ ఆయనే కేంద్రంలో చక్రం తిప్పుతూ వుంటే ఏదైనా ప్రాంతీయ పార్టీ నుంచి యిలాంటి డిమాండ్‌ వస్తే ఎంత విసుక్కునేవారు?   
ఇవి జరిగే పనులు కాదని ముందే తెలిసినపుడు మాల్యాద్రి, వర్ల రామయ్య వంటి వారి చేత అడిగించాలి తప్ప తనే అడిగి భంగపడడం దేనికి? ఎన్నికల కమిషనర్‌ ఎన్నికలు వాయిదా వేశారు, ఆయనకా అధికారం ఉంది. కానీ ఎన్నికలు జరిగేదాకా నేనే పాలించేస్తా, నా యిష్టం వచ్చినట్లు అధికారులను బదిలీ చేసేస్తా అంటే ఎలా? చివరకు కోర్టు చేత చెప్పించుకోవాల్సి వచ్చింది కదా! కోర్టు యిలా చెపుతుందని బాబు వంటి సీనియరు గెస్‌ చేయగలరు కదా. ఈ లోపునే భలేభలే అనడం దేనికి?   
ఇవాళ జగన్‌ అధికారంలో ఉన్నాడు కాబట్టి ఎన్నికల కమిషనర్‌ను హద్దు మీరనిస్తే ఎలా? వైసిపి శాశ్వతమా? రేపు మనం అధికారంలోకి రావచ్చు. అప్పుడు మరో ఎన్నికల కమిషనర్‌ సదుద్దేశంతోనే, దురుద్దేశంతోనే యిలాగే వ్యవహరిస్తే దెబ్బ తింటాం కదా అన్న యింగితం ఉండాలి కదా! తను అధికారంలో ఉండగా స్పీకరు వ్యవస్థను చిత్తం వచ్చినట్లు వాడేశారు. ఇప్పుడు వైసిపి స్పీకరు మొదట్లో బాగానే ఉన్నా, క్రమేపీ కట్టు తప్పుతున్నారు. సభ బయట పద్ధతి లేకుండా కమ్మ కరోనా అంటూ మాట్లాడుతున్నారు. తప్పు అని ఎత్తి చూపుదామంటే కోడెలా యింతేగా అంటూ మూడు వేళ్లు వెనక్కి తిరిగి తననే చూపిస్తున్నాయి.   
పథకాలు ఆపిస్తే ప్రజలు హర్షిస్తారా?- పథకాలు ఆపేయాలి అనే థీమ్‌ మీద కూడా మరీ అంత హంగామా చేయడం అభిలషణీయం కాదు. లబ్ధిదారులు దాన్ని సరైన కోణంలో స్వీకరించరు. అమ్మ పెట్టా పెట్టదు, అడుక్కు తినా నివ్వదు అనుకుంటారు. ఇళ్ల స్థలాలకై పేదలు ఎదురు చూస్తూంటే యివ్వవద్దు అంటూ ఎన్నికల కమిషనర్‌కు పిటిషన్‌ పెడితే వారు భరించగలరా? కరోనా భయం ఫలానా టైముకి పోతుందన్న హామీ ఏమైనా ఉందా? ఎన్నికలు వాయిదా పడుతూ పోవచ్చు. అప్పటిదాకా మేం ఆగాలా అనుకోరా?   
అయినా ఎన్నికలు ఆరువారాల్లో జరిగినా, ఆరు నెలల్లో జరిగినా ఫలితాలు మారిపోతాయా? టిడిపిలోకి కొత్తగా ఎవరైనా వచ్చి చేరతారా? యువనేత జూలు విదిలిస్తారా? ఫలితాలు ఎప్పుడు వచ్చినా ‘మీరు బెదిరించి నెగ్గారు’ అని టిడిపి వారు వైసిపిని అనబోతారు. ఇప్పటికే ఆ స్టేటుమెంటు రెడీ చేసుకుని పెట్టుకుని ఉంటారు. తేదీ వేయడమే తరవాయి.  
ఎన్నికల కమిషనర్‌ కరోనా పేరు చెప్పి వాయిదా వేయగానే ‘అవునవును, కరోనా మహా భయంకరం. దానిపై జగన్‌కు అవగాహనా, అక్కరా లేకపోయినా కమిషనర్‌గారికి ఉంది కాబట్టే వాయిదా వేసి ప్రజల్ని కాపాడారు’ అంటున్నారు బాబు. ఆయన్ని అభినందించడమే కాదు, అనుకరించాలి కూడా. అమరావతి ఉద్యమకారులు వందల సంఖ్యలో గుమిగూడి కరోనా బారిన పడే ప్రమాదం ఉంది కాబట్టి, కరోనా దృష్ట్యా అమరావతి ఉద్యమాన్ని వాయిదా వేస్తున్నాం అని ప్రకటించాలి కదా! ఉద్యమకారులును ఏమీ చేయనని కరోనా అభయహస్తం ఏమీ యివ్వలేదు కదా! వాయిదా వేస్తే ఉద్యమం చల్లారిపోతుందన్న భయమా, ఏమిటి?   
**శకుని పేరు ఎవరూ పెట్టుకోరు**- బాబు రాజకీయ దురంధరుడని, వ్యవస్థలను మేనేజ్‌ చేయడంలో ఘనుడని, ఆయన ఎత్తుల్ని పసిగట్టలేక జగన్‌ బోల్తా పడుతున్నాడని విశ్లేషకులు అంటున్నారు. మండలిలో బాబు ఎత్తుగడను ఊహించలేక జగన్‌ దెబ్బ తిన్నారని, యిప్పుడు ఎన్నికల కమిషనర్‌ను కూడా మేనేజ్‌ చేసి, జెల్లకాయ కొడితే విలవిల లాడుతున్నారని అంటున్నారు. టిడిపి నాయకులు ముసిముసిగా నవ్వుకోవడం, వైసిపి వారు ఏమీ చేయలేక ఆక్రోశపడడం స్పష్టంగా కనబడుతోంది. రాజకీయాల్లో యిలాటివి సహజం. కానీ నేను గమనించిన దేమిటంటే ప్రజలు బుర్ర ఉన్న నాయకుల కంటె, హృదయంతో స్పందించి, ప్రజలతో డైరక్టు కాంటాక్ట్‌ పెట్టుకుని ‘మీ కోసం నిలిచినందుకే నాతో వాళ్లు ఆడుకుంటున్నారు’ అని చెప్పేవారినే పాపం అనుకుని జాలిపడి ఆదరిస్తున్నారు.  
రాజాజీ అపర మేధావి. కాంగ్రెసులో ఉన్నంతకాలం నెగ్గాడు కానీ సొంత పార్టీ పెట్టుకున్నాక ప్రజలు ఓటేయలేదు. కరుణానిధి మేధస్సు ముందు ఎమ్జీయార్‌ది ఎందుకూ పనికి రాదు. కానీ ఎమ్జీయార్‌ విడిగా పార్టీ పెట్టుకుని గెలిచాక అతన్ని కరుణానిధి ఓడించలేక పోయాడు. ఇందిరా గాంధీని ఆడించడానికి చూసిన సిండికేటులో అందరూ చాణక్యులే - మొరార్జీ, కామరాజ్‌, నిజలింగప్ప, అతుల్య ఘోష్‌, ఎస్‌ కె పాటిల్‌. కానీ ఇందిర విక్టిమ్‌ కార్డు ప్లే చేసేసరికి అందరూ కొట్టుకుపోయారు. ఎన్టీయారూ అంతే. కాంగ్రెసు హేమాహేమీలు సమయం చూసి నాదెండ్ల ద్వారా దెబ్బ తీశారు. అయితే ప్రజల్లోకి వెళ్లగానే ఎన్టీయార్‌కే జయం భించింది.  
శకుని ఎంత మేధావి ఐనా అతన్ని ఎవరూ గౌరవించరు. సగంసగం జ్ఞానంతో, మొండిగా ముందుకు వెళ్లి పద్మవ్యూహంలో చిక్కుకుపోయిన అభిమన్యుడికే ఆరాధన. తన తండ్రి మరణం తర్వాత ఎమ్మేల్యేలను మేనేజ్‌ చేసి, ఫిరాయింపుదార్ల సహాయంతో అధికారంలోకి వద్దామను కున్నంతకాలం జగన్‌కు ప్రజల్లో మంచి పేరు రాలేదు. విడిగా వచ్చేసి, పార్టీ పెట్టుకుని, ఎన్నికల్లో పోరాడి, ఓడినా ధృతి కోల్పోక, మరో ఐదేళ్ల పాటు పోరాడితే ఆ హీరోయిక్‌ ఫైట్‌కి మార్కులు పడ్డాయి. రాష్ట్రచరిత్రలో కనీవినీ ఎరగనంత మెజారిటీతో గెలిచాడు. నేను పదేపదే కోరుకునేది - లోకేశ్‌ యిది గుర్తించాలి. తండ్రి చాటునుంచి బయటకు వచ్చి, కుయుక్తులతో, కువ్యాఖ్యలతో సరిపెట్టుకోకుండా పోరాటవీరుడి అవతారం ఎత్తితేనే భవిష్యత్తు ఉంటుంది. .- **ఎమ్బీయస్‌ ప్రసాద్‌ (మార్చి 2020)**

**మార్చి 19, 2020  టాబ్లాయిడ్‌కై ఎమ్బీయస్‌: స్థానిక ఎన్నికలు - ప్రభుత్వం**  
 ఆంధ్రలో స్థానిక ఎన్నికల ధర్మమాని అన్ని వ్యవస్థల విలువల వలువలు జారిపడ్డాయి. స్థాయి పతనమై ప్రజలు ముక్కున వేలు వేసుకునే పరిస్థితి దాపురించింది. ఎన్నికలంటేనే ప్రజాస్వామ్యానికి గుర్తు. స్థానిక ఎన్నికలంటే ఆ సందర్భంగా గ్రామస్థాయిలో కూడా ప్రజాస్వామ్యం నెలకొందని చెప్పుకోవాలి. అలాటిది యీ ఎన్నికలు రచ్చో, రచ్చస్య, రచ్చభ్యహలా మారిపోయాయి. ఈ రొచ్చుభాగోతంలో ఎవరెవరు ఏ చీదర పాత్ర వహించారో చూద్దాం. ఇప్పుడు – ప్రభుత్వం

ప్రభుత్వం అన్నాక అధికార వ్యవస్థలను సరిగ్గా పనిచేయనీయాలి. పాతప్రభుత్వ విధానాలకు అనువుగా పనిచేసిన వారిని శిక్షించే పని పెట్టుకోకూడదు. కొంతమంది అధికారులు సిన్సియర్‌గా పని చేస్తారు. మరి కొంతమంది అతివిధేయతతో పని చేస్తారు. వంగమంటే పాకేసే రకాలు కొన్ని. బ్యూరాక్రసీలో యిలాటివి సహజం. వాళ్లని మనవైపు తిప్పుకుంటే (తిరగడానికి వాళ్లు రెడీగా వుంటారు, అధికారం ఎటుంటే అటు తిరగగల గద్దెతిరుగుడు పూవులు వాళ్లు) వారి సామర్థ్యం మనకు పనికి వస్తుందనుకోవాలి తప్ప, శత్రువులుగా పరిగణించకూడదు.   
**పనిముట్లతోనే విరోధమా?-** తిరగను అని మొండికేసే ఘటాలను అప్రాధాన్యమైన పదవులకు తరలించడం అందరూ చేసేదే కాబట్టి అర్థం చేసుకోవచ్చు. కానీ జాస్తి కృష్ణకిశోర్‌ విషయంలో చేసినట్లు ఏ పోస్టూ యివ్వకుండా జీతం యివ్వడం తప్పు. ఎందుకంటే ఆ జీతం యిస్తున్నది పన్నుల ద్వారా వసూలైన మొత్తం నుంచి! నష్టపోతున్నది ప్రజలు, తమరు కాదు. కొంతకాలానికి జీతం ఆపేయడం, ఆధారాలు చూపకుండా సస్పెండ్‌ చేయడం యింకా తప్పు. ఈ దేశంలో ఎక్కడికక్కడ చెక్స్‌ అండ్‌ బాలెన్సెస్‌ ఉన్నాయని మర్చిపోకూడదు. క్యాట్‌, కోర్టు అక్షింతలు వేసినపుడు యిది కక్ష సాధింపు చర్యే అని జనాలకు తెలిసిపోతుంది.  
ఇక పోలీసులను ఎలా హ్యేండిల్‌ చేస్తున్నారనేది అతి ముఖ్యమైన విషయం. అప్పుడెప్పుడో నాకు వైజాగ్‌ ఎయిర్‌పోర్టులో జరిగినది యిప్పుడు పునరావృతం చేస్తానని పంతం పడితే ఎలా? కట్‌ చేస్తే యిప్పుడు ఎవరెక్కడ ఉన్నారో తెలిసి కూడా అలా ప్రవర్తిస్తే ఎలా? పోలీసులు తప్పుడు సెక్షన్‌ ఉపయోగించారని డిజిపి కోర్టు ముందు ఒప్పుకోవలసి రావడం ఎంత తలవంపులు? మాచెర్ల సంఘటనలో కూడా హత్యాప్రయత్నం సెక్షన్‌పై కేసు పెట్టినపుడు స్టేషన్‌ బెయిల్‌ ఎలా యిచ్చారని అడుగుతున్నారు. వైసిపి క్యాడర్‌ను ఉత్సాహపరచడానికై నియమాలను ఉల్లంఘిస్తే సామాన్యప్రజలు తిరస్కరించరా?  
**కులప్రస్తావన అవివేకం -** ఎన్నికలు వాయిదా వేశానని కమిషనర్‌ చెప్పగానే పెట్టిన ప్రెస్‌మీట్‌లో జగన్‌ కరోనా పెద్ద అంశం కాదని చెప్పడానికి చాలా విషయాలే చెప్పారు, సంతోషం. మరి దీన్ని సాకుగా పెట్టుకుని కమిషనర్‌ వాయిదా వేశారు అని చెప్పి ఆపేస్తే మంచి ఎఫెక్టివ్‌గా ఉండేది. కానీ ‘చంద్రబాబు తన సామాజికవర్గం ఆయనను, తనకు అనుకూలమైన వ్యక్తిని నియమించుకున్నారు’ అనడం అసహ్యంగా ఉంది. ఇక్కడ కులప్రస్తావన దేనికి? మనమందరం ఏదో ఒక కులానికి, మతానికి చెందుతాం. అంతమాత్రం చేత లింకులు కట్టేయడమేనా? అలా అయితే వైయస్‌ వివేకానంద సొంత వదిన మీద పోటీకి నిలబడ్డారేం? ఆయన హత్యకేసులో అవినాశ్‌ రెడ్డి పాత్ర ఉందని సునీత అంటున్నారేం? చంద్రబాబు సొంత మామను గద్దె దింపేయడమేం?   
కులం కామన్‌ అయినంత మాత్రాన తీర్మానాలు చేసేయగలుగుతారా? మరి తన కోటరీలో ఆ కులస్తులు వుంటే దానికేం సమాధానం చెపుతారు? ఇక ఆయన నియమించారు అంటున్నారు. ముఖ్యమంత్రి అన్నాక, ఎవరో ఒక అధికారిని నియమిస్తారు. అంతమాత్రం చేత వారు ఎల్లకాలం విధేయులై ఉంటారని చెప్పగలమా? ఈ రోజు మీరు నియమించే అధికారులు రేపు మీరు సీటు దిగాక మీ మాట వింటారని గ్యారంటీ వుందా? నియామకంలో పక్షపాతం చూపించారు, సీనియారిటీ విస్మరించారు వంటి అభియోగాలు ఉంటే బాధిత సీనియర్లు కోర్టుకి ఎలాగూ వెళతారు. రమేశ్‌ కుమార్‌ విషయంలో అలాటి కేసులు పెండింగులో ఉంటే వాటిని ప్రస్తావించి వదిలేస్తే చాలు ఈయన గత పాలకుడికి ఫేవరేట్‌ అని అర్థమయ్యేది.   
**మీరేమైనా సర్వంసహా పాలకులా?-** ఇక నిర్ణయాలు ఆయనే తీసుకుంటే నేనెందుకు అనే ధోరణిలో ‘ఈ రాష్ట్రాన్ని పాలించేది జగన్‌మోహనరెడ్డా? లేక రమేశ్‌ కుమార్‌ అని చెప్పబడే ఆ వ్యక్తా?’ అనడం చాలా చైల్డిష్‌గా ఉంది. మీకు 151 సీట్లు గెలిపించినా మీ స్థానం ముఖ్యమంత్రి మాత్రమే. అదీ ఐదేళ్లు మాత్రమే. దానితో రాష్ట్రంలో అన్ని రకాల వ్యవస్థలపై మీకు అధికారం సిద్ధించదు. మీ పవర్‌ మీది, ఎన్నిక కమిషన్‌ పవర్‌ కమిషన్‌ది, కోర్టు పవర్‌ కోర్టుది. ఈ విషయం సుప్రీం కోర్టు చేత చెప్పించుకోవాలా? మీ అధికారగణం ఎవరూ చెప్పలేదా? చెప్పివుండకపోతే వాళ్లు అర్హత లేనివారని, మీ పక్షపాతబుద్ధి కారణంగా, కులతత్వ కారణంగా ఆ పదవుల్లో ఉన్నారనీ అనుకోవాలి.   
ఇక కులం మాట ఎత్తి జగన్‌ కమ్మ కులస్తుల మనోభావాలను దెబ్బ తీశారని తప్పకుండా చెప్పాలి. 2019 ఎన్నికలో 35% మంది కమ్మలు వైసిపికి ఓటేశారని అంటున్నారు. వారు నాలిక కరుచుకునే పరిస్థితి రాకూడదు. కులమతాలకు అతీతంగా కమిషనర్‌ వ్యవహరించాలి అని చెప్పిన పాఠాలు మీకూ వర్తిస్తాయి. విమర్శను రమేశ్‌కు పరిమితం చేయకుండా ఆయన కులాన్ని పిక్చర్‌లోకి తీసుకురావడంతో జగన్‌ చాలా నష్టపోతారు. బాబు ప్రాంత ముద్రలు కొడుతున్నారు. రాయలసీమ రౌడీయిజం అంటూ. మీరు కులముద్రలు కొడుతున్నారు. రాయలసీమ ఆయన చేజారింది. కమ్మలు మీకు ఎదురు తిరుగుతారు.   
కులం కార్డు ఉపయోగించి బాబు డర్టీ గేమ్స్‌ ఆడుతున్నారంటూ విలన్‌గా చూపిద్దామనుకుంటే అది ఏ బొత్స నోటి మీదుగానో అనిపించాలి తప్ప ముఖ్యమంత్రి స్థానంలో ఉండి కులం గురించి మాట్లాడకూడదు. వేరెవరూ కాకుండా బొత్స అని ఎందుకు అంటున్నానంటే మండలి చైర్మన్‌ను పట్టుకుని ‘సాయిబుకే పుట్టావా?’ అన్నారని వార్త వచ్చింది. దానిపై ఆయనా ఫిర్యాదు చేయలేదు. బొత్సలో సౌలభ్యం ఏమిటంటే ‘నేను అన్నది అది కాదు’ అని ఆయన అనేసినా దిక్కు లేదు, ఓ పట్టాన అర్థమై చావదు కనుక! .- **ఎమ్బీయస్‌ ప్రసాద్‌ (మార్చి 2020)**

**మార్చి 19, 2020  టాబ్లాయిడ్‌కై ఎమ్బీయస్‌: స్థానిక ఎన్నికలు – ఎన్నికల కమిషనర్**  
 ఆంధ్రలో స్థానిక ఎన్నికల ధర్మమాని అన్ని వ్యవస్థల విలువల వలువలు జారిపడ్డాయి. స్థాయి పతనమై ప్రజలు ముక్కున వేలు వేసుకునే పరిస్థితి దాపురించింది. ఎన్నికలంటేనే ప్రజాస్వామ్యానికి గుర్తు. స్థానిక ఎన్నికలంటే ఆ సందర్భంగా గ్రామస్థాయిలో కూడా ప్రజాస్వామ్యం నెలకొందని చెప్పుకోవాలి. అలాటిది యీ ఎన్నికలు రచ్చో, రచ్చస్య, రచ్చభ్యహలా మారిపోయాయి. ఈ రొచ్చుభాగోతంలో ఎవరెవరు ఏ చీదర పాత్ర వహించారో చూద్దాం. ఇప్పుడు - ఎన్నికల కమిషనర్‌   
  
ఈయన చేష్టలన్నీ వింతగా ఉన్నాయి. ప్రకటన వెలువడ్డాక ఎన్నికల సందర్భంగా హింస జరుగుతున్నపుడు చురుగ్గా వ్యవహరించాలి. పత్రికల్లో వచ్చే వార్తలకు సైతం స్పందిస్తూ, రిపోర్టులు తెప్పించుకుంటూ, పోలీసులని పిలిపించి మాట్లాడుతూ ‘కళ్లు తెరిచి చూస్తున్నా, అవసరమైతే మూడో కన్ను తెరుస్తా’ అన్నట్లు ఉండాలి. అదేమీ చేయలేదు. ఈ నిష్క్రియాపరత్వంపై శనివారం రాత్రి ఆంధ్రజ్యోతి టీవీలో ‘కొత్త పలుకు’ వినగానే ఆదివారం పొద్దున్నే ఎన్నికలను వాయిదా వేస్తూ ప్రకటించేశారు. దానితో బాటు కొందరు అధికారులను ఎడాపెడా బదిలీ చేసేశారు. అతివృష్టి, అనావృష్టి అంటే యిదే కాబోలు.   
**ఎవరితో చర్చించారు? -** న్యాయం చేసినా, న్యాయం జరిగినట్లు కనబడాలి అని చెప్తూంటారు. ఇంతటి తీవ్రమైన నిర్ణయం తీసుకునేటప్పుడు చేపట్టవలసిన ప్రక్రియ ఏమీ చేపట్టలేదు. వాయిదా వేయడానికి కరోనాను వాడుకున్నారు. తనకు సొంతంగా ఎంత వైద్యపరిజ్ఞానం ఉన్నా, దానికో శాఖ ఉంది. వాళ్లను పిలిచి ఏం చేయాలి, ఏం చేస్తున్నారు, ప్రమాద తీవ్రత ఎలా వుంది అనే డిస్కషన్‌ పెట్టాలి. అదేమీ లేదు. వైద్యశాఖలో ఉన్నతాధికారులతో మాట్లాడాను అని ప్రెస్‌ మీట్‌లో చెప్పారు. జగన్‌ తన మీట్‌లో చీఫ్‌ సెక్రటరీని, హెల్త్‌ సెక్రటరీని అటూయిటూ కూర్చోబెట్టుకుని ‘వీళ్లతో మాట్లాడలేదు, వీళ్లని మించిన ఉన్నతాధికారులు ఉన్నారా?’ అని అడిగారు.   
అప్పుడైనా కమిషనర్‌ నేను మాట్లాడినది ఫలానా వాళ్లతో అని చెప్పలేదు. గతంలో మార్గదర్శి విషయంలో రామోజీరావు యిలాగే ‘మేం డిపాజిట్లు సేకరించవచ్చని ఇన్‌కమ్‌టాక్స్‌ డిపార్టుమెంటులో ఒక ఉన్నతాధికారి చెప్పారు’ అని చెప్పారు తప్ప ఆయన పేరు చెప్పలేదు. ఈనాడు నిండా ‘పేరు చెప్పడానికి యిష్టపడని ఒక నాయకుడు’ వార్తలు చాలా ఉంటాయి. ఇదీ అలాటిదే అయింది. తర్వాత ఎంత రొక్కించినా రామోజీరావు ఆ అధికారి పేరు చెప్పలేదు. చివరకు ఆ సేకరణ తప్పని తేలింది. కోర్టు అందరికీ వెనక్కి యిప్పించడంతో ఈనాడు సంక్షోభంలో పడింది. ముకేశ్‌ అంబానీ దిగివచ్చి కాపాడవలసి వచ్చింది.   
**వెటకారాలొకటి.. -** ఇప్పుడీ కమిషనర్‌ చీఫ్‌ సెక్రటరీకి ఉత్తరం రాస్తూ ఆ ఉన్నతాధికారుల పేరు ప్రస్తావించలేదు. ‘నేను 14న కేంద్ర ఆరోగ్యశాఖను సంప్రదించాలని మిమ్మల్ని కోరాను. అంతకుముందే ఆరోగ్యశాఖ ప్రధాన కార్యదర్శితో ఫోన్‌లో మాట్లాడాను. అయినప్పటికీ మాకు ఎలాంటి సమాచారం పంపలేదు. బహుశా ఆరోగ్యశాఖ చాలా బిజీగా ఉన్నట్లుంది.’ అంటూ వ్యంగ్యంగా రాశారు. అంతకు ముందే అన్నారు తప్ప ఎప్పుడో చెప్పలేదు. రాష్ట్రంలో కరోనా ఉన్నపుడు ఆరోగ్యశాఖ బిజీగా వుండకపోతే తప్పుకానీ వుంటే తప్పు కాదు.   
ఆ కార్యదర్శి కమిషనర్‌ నాతో మాట్లాడలేదని యిప్పటికే చెప్పారు. అయినా శనివారం యీయన చీఫ్‌ సెక్రటరీతో మాట్లాడినప్పుడు అప్పుడే ఫిర్యాదు చేయాలి కదా, చేసి వుంటే లేఖలో రాసి వుండేవారు. మర్నాడు పొద్దున్న కల్లా వాయిదా ప్రకటన చేసేయడమేమిటి? పైగా ఎన్నికల కమిషన్‌ సెక్రటరీకి కూడా దీని గురించి చెప్పకపోవడమేమిటి? ఇది లాకాయిలూకాయి వ్యవహారం కాదు. రాష్ట్ర పాలనా వ్యవస్థను, ఆర్థికవ్యవస్థను అతలాకుతలం చేసే విషయం. కాస్త ఓపిక పట్టవద్దా?  
**నిధుల విడుదల హామీ తమరివ్వగలరా? -** ఈ వాయిదా వలన రాష్ట్రానికి రావసిన 5 వేల కోట్లు ఆగిపోతాయని ముఖ్యమంత్రి మొత్తుకుంటున్నారు. ‘ఆర్థికశాఖలో పనిచేసిన అనుభవం నాకుంది. ప్రస్తుతానికి యివ్వరు కానీ, ఎన్నికలయ్యాక విడుదల చేస్తారు, గతంలో అలా జరిగింది’ అని కమిషనర్‌ తన లేఖలో రాశారు. ఫిబ్రవరి 28న కమిషనర్‌ నిర్వహించిన అఖిలపక్ష సమావేశంలో యీ విషయం చర్చకు వచ్చిందని దానికి హాజరైన వైసిపి నాయకుడు చెప్పారు. ‘గతంలో అలా యిచ్చేవారు కానీ రెండేళ్లగా రూల్సు మారాయి. ఇప్పుడైతే యివ్వరు, అందుకే వాయిదా వేయడం కుదరదు’ అని కమిషనరే ప్రతిపక్షం వాళ్లకు చెప్పారని ఆయన అంటున్నాడు.  
మోదీ ప్రభుత్వం నిబంధనలు పాలించడంలో కచ్చితంగా ఉంటోంది. ఎన్‌డిఏ వచ్చాక ఇన్‌కమ్‌ టాక్స్‌లో కానీ, మరో దానిలో కానీ జరిమానాలు పెరిగాయి, వెసులుబాట్లు తగ్గాయి. రాష్ట్రం తప్పు చేస్తే క్షమించి వదిలేస్తుందన్న గ్యారంటీ లేదు. ముఖ్యంగా ఆంధ్రకు హోదా యివ్వలేదు, వెనకబడిన జిల్లాలకు యివ్వాల్సింది యివ్వలేదు, లోటు భర్తీ బకాయిలు అలాగే ఉన్నాయి, అన్ని రాష్ట్రాలతో బాటు జిఎస్‌టి బకాయిలు తొక్కిపెట్టింది. ఇలాటి పరిస్థితిలో 5 వేల కోట్లు ఎగ్గొట్టే వీలు వున్నచోట ఎగ్గొట్టదా? ఏమో కరోనాతో ఒక విశేష పరిస్థితి ఏర్పడింది కాబట్టి నిధులిస్తుందని ఆశిద్దాం.  
**తమరికీ కోర్టు చెప్పాలా? -** ఇక అధికారుల బదిలీ విషయం - కమిషనర్‌ గారు ఏకంగా ఆరువారాల పాటు వాయిదా వేశాడు. అప్పుడైనా కరోనా పరిస్థితి చూసి మళ్లీ వాయిదా వేస్తే వేయవచ్చు. సరే, యీ లోగా కోడ్‌ నిబంధన ఉపయోగించుకుని రాష్ట్రాన్ని తనే పాలించేద్దామని చూస్తే ఎలా? ముఖ్యమంత్రి పరిధి ఏదో, కమిషనర్‌ పరిధి ఏదో కోర్టు చేత చెప్పించుకోవాలా? జగన్‌ అయితే రాజకీయనాయకుడు, తమరేమో అధికారి. రూల్సు కాచివడపోసిన వ్యక్తి. స్వతంత్రంగా పనిచేసే వ్యవస్థను నడుపుతున్నారు. మంత్రిగారు చెప్పారు కాబట్టి చేయాల్సి వచ్చింది అనడానికి లేదు. అలాటప్పుడు యింత తప్పు చేస్తే ఎలా? మీ ఆధ్వర్యంలో నిష్పక్షపాతంగా ఎన్నికలు జరుగుతాయనే నమ్మకం పౌరులకు కలగాలి. మీ వ్యవహారం, సెటైర్లు చూస్తూంటే మీరే ప్రతిపక్షం పాత్ర పోషించేయాలన్న యావ కనబడుతోంది. అది కనబడకుండా చూసుకోవాలి కదా!  
చివరగా - కమిషనర్‌గారి పేర ఒక ఉత్తరం బయటకు వచ్చింది. ఆయన లెటర్‌హెడ్‌, ఆయన సంతకం. అది వెలువడి, నాలుగైదు గంటల పాటు టీవీల్లో వీరవిహారం చేశాక కూడా ‘అది నేను రాసింది కాదు’ అని ఖండించకపోతే ఎలా? ఎవరైనా సరే తన పేర దుష్ప్రచారం జరగనిస్తారా? ఎవరో వచ్చి అడిగేదాకా దాని గురించి చెప్పకపోవడమేం? చెప్పాక కూడా యింకా వార్తలు వచ్చేస్తూ ఉంటే కనీసం ఓ స్టేటుమెంటు విడుదల చేయాలి. అజ్ఞాతవాసంలో ఉండడమేమిటి? తీరిక లేదు కాబోలు అంటూ ఆరోగ్యశాఖ అధికారుల మీద సెటైర్లు వేశారు కదా, అది ఆయనకు అన్వయించదా? .- **ఎమ్బీయస్‌ ప్రసాద్‌ (మార్చి 2020)**  
**మార్చి 19, 2020  టాబ్లాయిడ్‌కై ఎమ్బీయస్‌: స్థానిక ఎన్నికలు - మీడియా**  
 ఆంధ్రలో స్థానిక ఎన్నికల ధర్మమాని అన్ని వ్యవస్థల విలువల వలువలు జారిపడ్డాయి. స్థాయి పతనమై ప్రజలు ముక్కున వేలు వేసుకునే పరిస్థితి దాపురించింది. ఎన్నికలంటేనే ప్రజాస్వామ్యానికి గుర్తు. స్థానిక ఎన్నికలంటే ఆ సందర్భంగా గ్రామస్థాయిలో కూడా ప్రజాస్వామ్యం నెలకొందని చెప్పుకోవాలి. అలాటిది యీ ఎన్నికలు రచ్చో, రచ్చస్య, రచ్చభ్యహలా మారిపోయాయి. ఈ రొచ్చుభాగోతంలో ఎవరెవరు ఏ చీదర పాత్ర వహించారో చూద్దాం. ఇప్పుడు - మీడియా  
  
ఆంధ్ర రాజకీయాల్లో మీడియా పాత్ర ఎప్పుడూ వివాదాస్పదంగానే ఉంది. దీనిలో మరీనూ...! హింసాత్మక ఘటన గురించి టిడిపి నాయకుల ఆరోపణలనే ప్రముఖంగా వేస్తున్నారు తప్ప నిజానిజాలివి అని వేయటం లేదు. గతంలో యిలాటివి జరగలేదా అని జగన్‌ అన్నపుడు గత స్థానిక ఎన్నికలలో జరిగిన ఘర్షణలను, కేసులను తమ ఆర్కయివ్స్‌ నుంచే వెలికిదీసి పోల్చి చూపాలి తప్ప ప్రస్తుత ప్రభుత్వంతో తలపడినట్లు ప్రవర్తిస్తే ఎలా?   
**ఎవరి పరిధి ఏదో వీరికైనా తెలియదా? -** ఆంధ్రజ్యోతిలో ఎన్నికల కమిషనర్‌ చేతకానితనాన్ని నిందిస్తూ మార్చి 15న ఓ వ్యాసం వెలువడింది. ముందురోజు టీవీలో దాన్ని చదివారు. ఆదివారం ఉదయమే కమిషనర్‌ కొరడా ఝళిపించాడు. అద్భుతం అంటూ మెచ్చుకున్నారు తప్ప, ఈ ఆరువారాలూ అధికారాన్ని తన చేతిలో తీసుకోవడం ఎబ్బెట్టుగా వుందని ఎత్తిచూపలేదు. ఆ పని సుప్రీం కోర్టు చేయాల్సి వచ్చింది. అంటే యీ మీడియా కూడా వలపక్షం చూపినట్లే కదా!  
ఇక సాక్షి దగ్గరకు వస్తే కమిషనర్‌ను కులం గాటికి కట్టేయడంతో పాటు, ఆయన కూతురికి జాస్తి కృష్ణకిశోర్‌ టీములో పదవి యిచ్చారని చెపుతూ బాబుకి యీయనకూ ఉన్న లింకును ఎస్టాబ్లిష్‌ చేయడానికి చూశారు. కూతురైతే కావచ్చు కానీ ఆవిడకు విడిగా అర్హతలు లేవని ఎక్కడా నిరూపించలేదు. ఆవిడ ప్రభుత్వ ఖర్చుతో ఫారిన్‌ ట్రిప్స్‌కు వెళ్లడం కూడా తప్పుగానే చూపిస్తున్నారు. పెట్టుబడుల కోసం అందరూ వెళ్లినట్లే ఆవిడా వెళ్లింది. అదీ తప్పేనా?   
**బోగస్‌ లేఖకు అంత హైప్‌యా?** - మార్చి 18న కమిషనర్‌ పేర హోం సెక్రటరీకి రాసిన లెటరు అంటూ వెలువడింది. వెలువడిన కొన్ని గంటల్లోనే కమిషనర్‌ ఆఫీసు నుంచి ఓ అధికారి ఆఫీసుకి, దానికి సంబంధం లేదని చెప్పేశారు. రాత్రి 10 గంటల ప్రాంతానికే, అంటే పేపర్లు ప్రింటుకి వెళ్లడానికి ముందే అది బోగస్‌ అని తెలిసిపోయింది. అయినా ఆంధ్రజ్యోతి మర్నాడు ఉదయం యథాతథంగా పూర్తి పాఠం వేసింది.  ఎకనమిక్‌ టైమ్స్‌ కూడా వేసింది. ఈనాడు లేఖ వేసి, దాన్ని కమిషనర్‌ ఖండించారంటూ జోడించింది. ఖండించినప్పుడు యిక దాన్ని వేయడం ఈనాడు పతనాన్ని సూచించింది.   
జ్యోతి ఖండన విషయం వెయ్యనే లేదు. పైగా కేంద్రం స్పందించిందంటూ బిజెపి వర్గాలు చెప్పాయంది. 20 నాటి పేపర్లో గవర్నరు దానిపై చర్యలు కూడా తీసుకున్నారని వేసింది. కమిషనర్‌ను సంప్రదించి నిజానిజాలు తేల్చుకునే ప్రయత్నమే లేదు. ఆయన ప్రాణభీతితో అజ్ఞాతంలోకి వెళ్లిపోయారనే బిల్డప్‌ యిస్తోంది మీడియా. ఆ లేఖ ఎవరు రాశారో, ఎవరు మీడియాకు విడుదల చేశారో యింకా తెలియలేదు. దానిలో ఉన్న అభ్యంతరకర విషయాల్లో మద్యం, ధనం సరఫరా నిరోధిస్తూ తీసుకుని వచ్చిన ఆర్డినెన్సుపై విమర్శ ఒకటి. నిజానికి కమిషన్‌ పట్టుబట్టవసిన రూలు అది. అలాటిది వాళ్లే దాన్ని డ్రాకోనియన్‌ లా అనడమేమిటి?   
**మరో జెడి ఇన్‌ మేకింగ్‌? -** ఈ వైరుధ్యాన్ని ఈ పత్రికలు ఎత్తి చూపలేదు, విమర్శించలేదు. పైగా ఆ ఆర్డినెన్సు చేయడం తప్పు అని వాదిస్తూ వచ్చిన ఆంధ్రజ్యోతి లైనుకి అనుగుణంగానే యీ లేఖాంశం ఉంది. ఇది మాత్రమే కాదు, మొత్తం లేఖంతా ప్రతిపక్షాల వాదనతోనే నిండి వుంది. ‘...ఫ్యాక్షన్‌ నేపథ్యం’ అని కూడా రాశారు. అది నిజమని నమ్మితే మాత్రం రమేశ్‌ కుమార్‌ గార్ని ప్రతిపక్షాలు తమ నాయకుడిగా ఎన్నుకోవచ్చు. గతంలో జెడి లక్ష్మీనారాయణ గార్ని ఎత్తేసినట్లు యీయన్నీ ఎక్కడికో తీసుకుపోవచ్చు.  
బాధ్యతగల మీడియా అయితే ఎన్నికల కమిషనర్‌ వంటి అత్యున్నత పదవిలో ఉన్న వ్యక్తి పేరు దుర్వినియోగం చేసినందుకు, ఆయన సంతకాన్ని ఫోర్జరీ చేసినందుకు సదరు వ్యక్తులపై చర్య తీసుకోవాలని ప్రభుత్వాన్ని డిమాండు చేయాలి. అలా చేయకపోగా, ‘తన ప్రాణాలకు, తన కుటుంబానికి రక్షణ లేదని ఆయన వాపోయినట్లుగా ఉన్న భాగాన్నే హైలైట్‌ చేశారు. ఇది అత్యంత దురదృష్టం.   ఇది యిక్కడితో ఆగుతుందో యింకా పతనమౌతుందో చూడాలి.- **ఎమ్బీయస్‌ ప్రసాద్‌ (మార్చి 2020)**

**మార్చి 21, 2020** ఎమ్బీయస్‌: జ్యేష్ఠ కథ - ‘మీకు తెలుసా?’

ఇవటూరి చినవీర బసవరాజు (1939-88) గారు జ్యేష్ఠ పేరుతో కథలు రాశారు. ఆయన కథల్లో వ్యంగ్యం ఉంటుంది, చదివించే, ఆలోచింపచేసే గుణం ఉంటుంది. మనుషులు చిత్రమైనవారు. ఎప్పుడు ఎలా ప్రవర్తిస్తారో చెప్పలేం. ఎందుకలా ప్రవర్తించారో అర్థం కాక బుర్ర పగకొట్టుకుంటాం. లంచాలతో కోట్లు కూడబెట్టి, ఏ ఐదువేలకో కక్కుర్తి పడి ఎసిబి వాళ్లకు పట్టుబడ్డవాడి వార్త చదివి తెల్లబోతాం.. ఏ ఐదు లక్షలో అయితే ఫర్వాలేదు కానీ బొత్తిగా ఐదువేలా? అనుకుంటాం. బాగా డబ్బుండి హోటల్లో వందలాది రూపాయలు టిప్పులిచ్చే వాళ్లు అరటిపళ్ల దగ్గరో, కరివేపాకు దగ్గరో బేరాలాడడం చూసి నవ్వుకుంటాం. ‘వాడొట్టి పిసినారి. అలాటిది నీకెలా అప్పిచ్చాడురా బాబూ?’ అని ఆశ్చర్యపడతాం. ఏం మాయ చేశాడో చెప్పమంటాం. అవతలివాడు ‘ఏమో, వెళ్లి అడిగానంతే’ అంటాడు. నమ్మబుద్ధి కాదు. ఈ కథలో అలాటి చిత్రాన్ని ఒకదాన్ని చెప్పి, అలా ఎందుకై ఉంటుందో కారణం మీకు తెలుసా? అని అడుగుతాడు రచయిత.  
చిరుద్యోగి ఐన ఆనంద్‌కు సుబ్బులు అనే నిరుద్యోగి ఫ్రెండున్నాడు. చిరకాలంగా నిరుద్యోగి. విసిగి వేసారి తన 30వ యింటర్వ్యూకి యీ వూరు వచ్చాడు. ఎవరికైనా సిఫార్సు చేసి, ఉద్యోగం యిప్పించరా అన్నాడు. నాకెవరూ తెలియదన్నాడితను. వీళ్లింటికి దగ్గర్లోనే పెద్ద తోట, దానిలో పెద్ద మేడ ఉంది. అది డాక్టర్‌ భగవాన్‌ గారిది. ఆయన యింటికి చుట్టపు చూపుగానే వస్తాడు. ఆయన భార్య శివరాణి పెద్ద సోషలైట్‌. మినిస్టర్ల దగ్గర్నుంచి ప్రజాకవుల వరకు అందరూ ఆవిడ దగ్గరకు వస్తూంటారు. అనేక రకాల లావాదేవీల్లో సూత్రధారిణి. ‘మీ కాలనీలోనే ఉంటుంది కాబట్టి, వెళ్లి పరిచయం చేసుకుని నా గురించి చెప్పరా. నేను వెళ్లి కాళ్ల మీద పడతాను.’ అన్నాడు సుబ్బులు. ‘నేనెప్పుడూ వెళ్లలేదు. వాళ్లింట్లో కుక్కల్ని చూస్తే భయం. అడిగినా లాభం ఉండదు’ అన్నాడు ఆనంద్‌.    
వీళ్లిలా ఆ యింటి ముందు నిల్చొని చర్చించుకుంటూ ఉండగా సుబ్బులు యింటర్వ్యూకి హాజరు కావల్సిన కంపెనీ జనరల్‌ మేనేజర్‌ కారు వచ్చి యింటిముందు ఆగింది. ఇక సుబ్బులు ఆగలేదు. ‘ఏదైనా గట్టి ప్రయత్నం చేస్తే ఆ ఉద్యోగం ఖాయంరా’ అని తొందర పడిపోయాడు. కారు వచ్చిందని గేటు తీయడానికి వచ్చినవాడు కారును లోపలికి పంపించి, వీళ్లను చూసి దగ్గరకు సిగరెట్టు ఉందా అని అడిగాడు.  అతను ఆవిడ డ్రైవరు. పేరు నూకరాజు. వంటవాడూ, గేట్‌ కీపరూ సెలవు పెట్టడంతో ఆ పనులు చేయాల్సిరావడంతో బయటకి వెళ్లి సిగరెట్టు కాల్చే అవకాశం లేకుండా పోయింది. వీళ్లను అడిగి తీసుకున్న సిగరెట్టు కాలుస్తూ మంచీచెడ్డా మాట్లాడాడు.  
ఆవిడ కాకపోయినా, ఆవిడ పనివాడైనా దొరికాడు కదాని వీళ్లు తమ గోడు చెప్పుకుని మీ అమ్మగారికి చెప్పు అన్నారు. అతను ఫెళఫెళ నవ్వి ‘పులుల్ని కాల్చేవాణ్ని ఉడతలు కాల్చమన్నట్లుంది. సిమ్మెంట్‌ కోటాలు, ఎమ్మెల్యే టిక్కెట్లు, స్థలాల సెటిల్‌మెంట్స్‌, మర్డర్‌ మేనేజ్‌మెంట్స్‌ లాటివైతే చెప్పండి. 5 వేలకు యిలాటి చిన్నాచితకా ఉద్యోగాలు వేయించే రాయుడుగారి దగ్గరకు వెళ్లండి.’ అన్నాడు నిర్మొహమాటంగా. అది విని సుబ్బులు రోడ్డు మీద చతికిలపడి ఏడవడం మొదలుపెట్టాడు. ఆనంద్‌ నూకరాజుతో ‘చూస్తున్నారుగా వీడి అవస్థ. ఆత్మహత్యే శరణ్యం. ఐదారేళ్లగా మీరు ఆవిడ దగ్గర పని చేస్తున్నారుగా, చెప్పి చూడండి. నీట ముంచినా, పాల ముంచినా మీదే భారం.’ అంటూ సుబ్బులు పేరు, కంపెనీ పేరుతో బాటు ఓ యాభై రూపాయల నోటు అతని జేబులో పెట్టేశాడు.  
నాలుగు వేకెన్సీల ఇంటర్వ్యూకి 450 మంది వచ్చారు. సుబ్బులుకి ఆశ పోయింది. ఏమైనా తెలుస్తుందేమోనని నూకరాజు దగ్గరకి వెళ్లబోయి కుక్కలను చూసి పారిపోయి వచ్చారు. పది రోజుల తర్వాత సుబ్బులుకి ఉద్యోగం వచ్చింది. ఏభై రూపాయలు యిచ్చాం కదాని నూకరాజు సిఫార్సు చేశాడే అనుకుందాం. ఆవిడ డ్రైవరు మాట ఎందుకు వింటుంది? అతనికి ఎందుకంత విలువ యిచ్చింది? అని వీళ్లకు అర్థం కాలేదు.  
కొన్నాళ్లకు సైకో ఎనాలిసిస్‌ తెలిసున్న పెంటారావుతో యీ విషయం చర్చించబోతే అతను పెద్ద థియరీ చెప్పాడు ` ఫ్రాయిడ్‌ అన్ని సంబంధాలకూ సెక్సే కారణమన్నాడు. భర్తతో ఆవిడకు పెద్ద బంధాలు లేవు. హైక్లాసు వాళ్లు పదిమందితో ఉన్నా వెరైటీ కోసం లోక్లాస్‌ వాడైన నూకరాజుతో పెట్టుకుని వుంటుంది. బాగా ఎంజాయ్‌ చేస్తూండవచ్చు కూడా. అందుకని అతని మాట కొట్టేయలేక పోయింది అంటూ. ఇది విని సుబ్బులు ‘అన్నం పెట్టిన శివరాణి గార్ని ఒక్కమాట అంటే చంపేస్తా’ అంటూ శివతాండవం చేసేశాడు. ‘ఇతనికి మదర్‌ ఫిక్సేషన్‌’ అంటూ పెంటారావు మరో థియరీ ప్రతిపాదించాడు. చివరకు ఆనంద్‌ అతన్ని ఎలాగోలా పంపించివేశాడు.  
రెండు నెలలు గడిచాయి. సుబ్బులుకి పెళ్లయింది. ఇంటికోసం వేటాడుతూండగా ఓ పాక గుమ్మంలో చిన్న పిల్లాణ్ని ఎత్తుకుని నూకరాజు కనబడ్డాడు. మేం ఫలానా అని వీళ్లు గుర్తు చేయగానే అతను ఆ ఏభై గురించి వచ్చారనుకుని కంగారుపడి ‘ఇదిగో యీ పిల్లాడి తోడు. ఆ యాభై అమ్మగారికే యిచ్చాను. మీ ఉద్యోగం రాకపోయినందుకు నన్నేమీ అనకండి సార్‌’ అని బతిమాలాడు. ‘అదేవిటి, ఆవిడకిచ్చావా?’ అని వీళ్లు తెల్లబోయారు.  
‘అవును, నాకెందుకండి, ఉద్యోగం కోసం ఆవిడకే యిచ్చారనుకుని మంచి మూడ్‌లో ఉన్నపుడు మీరిచ్చిన కాగితాలతో పాటు అదీ యిచ్చానండి. ఆవిడ విరగబడి విరగబడి నవ్వారు. తర్వాత ఆ జనరల్‌ మేనేజర్‌ గారితో ఇంగ్లీషులో ఏదో మాట్లాడారు కూడానండి. లక్షలతో బంతాట లాడే ఆ యమ్మకు ఏభై రూపాయలు ఏం ఆనతాయండి, అందుకే ఆ వుద్యోగం రాలేదు’ అన్నాడతను. వీళ్లు ఉద్యోగం వచ్చిందని చెప్పి, ఓ యిరవై రూపాయలు అతనికి బక్షీసుగా యిచ్చి పక్కకు వచ్చి మళ్లీ ఆలోచనలో పడ్డారు. ఏభై రూపాయలు గడ్డిపరకతో సమానం. అయినా ఎందుకిలా చేసింది అని. ఏమీ తేలలేదు.  
పది రోజుల తర్వాత పేపర్లో న్యూస్‌ వచ్చింది. శివరాణి న్యూయార్కులో ఓ డిపార్టుమెంటల్‌ స్టోర్సులో రెండు జతల మేజోళ్లు దొంగిలిస్తూ పట్టుబడిందని, కోర్టు జుల్మానా విధించిందని వుంది దానిలో. ‘అది క్లెప్టోమానియా, థ్రిల్‌ కోసం చేసే చిన్న దొంగతనం.’ అని పెంటారావు విశ్లేషించాడు. ‘బహుశా అనుకోకుండా ఆశించకుండా నూకరాజు మా ఏభై రూపాయలూ చేతిలో పెట్టేసరికి అలాంటి థ్రిల్‌ వచ్చిందేమో ఆవిడకి, ఆ మురిపెంతో వెంటనే సిఫార్సు చేసిందేమో. అంతకంటె ఏమనుకుంటాం? ఇంకేదైనా కారణం ఉందేమో నాకు తెలియదు. మీకు తెలుసా?’ అని కథకుడు కథ ముగించాడు.  
పెంటారావు సైకో ఎనాలిసిస్‌ను రచయిత అంతకుముందే వెక్కిరించాడు. క్లెప్టోమానియాకు దీన్ని ముడిపెట్టడం సూచించి వదిలేశాడు కానీ అలాటిది ఏమీ లేకపోయినా, పెద్దపెద్ద వాళ్లు చిన్న విషయాలకు థ్రిల్‌ కావడం చూస్తూ ఉంటాం. ఫైవ్‌ స్టార్‌ హోటళ్లలో తినితిని బోరు కొట్టి, రోడ్డు పక్కన పిడత కింద పప్పును రెలిష్‌ చేసేవాళ్లని చూశాను. ముళ్లపూడి రమణ గారు రాశారు ` ‘‘అత్తగారి కథలు’’కు పారితోషికంగా భానుమతి గారికి పది రూపాయలు పంపుదామని రమణగారు అంటే ఆంధ్రపత్రిక వాళ్లు అభ్యంతర పెట్టారట. ఆవిడ సినిమాల్లో వేలల్లో సంపాదిస్తుంది. స్టూడియో ఓనరు. మనం పంపింది చూసి తిట్టిపోస్తుంది అన్నారట. అలా కాదని ఒప్పించి, పంపిస్తే భానుమతి గారు రమణగారికి ఫోన్‌ చేసి ప్రత్యేకంగా థాంక్స్‌ చెప్పారట. సినిమాల్లో వేలు సంపాదించినా రాని కిక్‌ దీనిలో వచ్చింది. ఇది రచయిత్రిగా సంపాదన. దీనితో మా అత్తగారికి ఒక సైను పంచె, నాకో జాకెట్టు గుడ్డ, మా ఆయనకి రుమాళ్లు కొన్నాను అంటూ సంబరంగా చెప్పారట.  
ఆంధ్రప్రభ వీక్లీకి ఎడిటరుగా పనిచేసిన వల్లూరి రాఘవరావు ఓ సారి చెప్పాడు. పివి నరసింహారావు గారు ప్రధానిగా ఉండగా ఆయన్ని అడిగి ‘శీనయ్య కథ’ (పేరు సరిగ్గా గుర్తు రావటం లేదు) అనే పెద్ద కథ వీక్లీలో ప్రచురించి దాని పారితోషికంగా వెయ్యో, రెండు వేలో చెక్కు పట్టుకెళ్లి హైదరాబాదు వచ్చినపుడు యిస్తే పివి మురిసిపోయారట. పక్కనున్న వాళ్లతో ‘నా కథకు చెక్కు యిస్తున్నాడయ్యా యీ కుర్రాడు’ అంటూ పడిపడి నవ్వారట. ఆ చెక్‌ను ఎన్‌క్యాష్‌ చేసుకున్నారు కూడా.  
ఈ కథలో శివరాణికి కూడా అలాటి కిక్కే కలిగి వుంటుంది. నూకరాజు అమాయకంగా ఏభై రూపాయల లంచం యివ్వడం ఆమెను టికిల్‌ చేసి వుంటుంది. ఇలాటి ఉద్యోగం యిప్పించడం ఆమెకు చిటికెలో పని. పోనీలే అని చేసేసింది. మళ్లీ ఆ సుబ్బులు వచ్చి తనకు కనబడాలని కూడా ఆశించి వుండదు. అది సుబ్బులుకి జీవన్మరణ సమస్య కానీ ఆవిడకు ఓ పిల్లచేష్ట. కావాలంటే పీకించడం కూడా అంత ఫ్రివోలస్‌ రీజన్‌కు చేయగలదు. ఈ కథకు క్లెప్టోమానియా సంఘటన చేర్చి వుండకపోతే పాఠకులను కన్విన్స్‌ చేయడం కష్టమయ్యేదని, దాని స్థానంలో పెద్ద ఫుట్‌నోట్‌ రాయాల్సి వచ్చేదని రచయిత భావించి వుంటారని నేననుకుంటున్నాను. **-ఎమ్బీయస్‌ ప్రసాద్‌ (మార్చి 2020)**

మార్చి 26, 2020                         ఎమ్బీయస్‌: నిర్భయ చట్టం అమలు తీరు

నిర్భయ హంతకులను ఉరి తీసేటప్పటికి దేశం హమ్మయ్య అని నిట్టూర్చింది. ఎప్పుడో ఉరి తీయవలసిన వారు ఎన్ని వాయిదాలు వేయించుకున్నార్రా బాబూ, అసలు మనం బతికుండగా వీళ్ల ఉరిని చూస్తామా లేదా, ఒక అమాయకురాలిని నిర్దయగా చంపేశారే, తమ ప్రాణాల దగ్గరకి వచ్చేసరికి క్షమాభిక్ష పెట్టమని ఎంత ప్రాధేయపడ్డారో చూడు, ఒక్కో వెధవని నాలుగేసి సార్లు ఉరి తీయాల్సింది, చట్టంలో ఉన్న వెసులుబాట్లు అన్నీ వాడుకుంటున్నారు, ఎవరు వీరికి సలహాలిస్తున్నది, వాడిని పట్టుకుని తన్నాలి- ఇలా చాలాసార్లు అనుకున్నాం. ఈ నేరస్తులే కనుక పలుకుబడి ఉన్న ధనికులో, రాజకీయ నాయకుల సంతానమో అయితే యిలాటి వాయిదాలకు పెద్దగా స్పందించేవారం కాదు. ఇవన్నీ మామూలే అని సర్దుకుపోయేవాళ్లం. కూటికి లేని వెధవలు, వీళ్లు కూడా ఉరికంబం ఎక్కకుండా ఎప్పటికప్పుడు తప్పించుకుంటున్నారే అని విలవిలలాడిపోయాం.

న్యాయవిచారణలో చాలా పొరపాట్లు జరగడానికి అవకాశం ఉంది, తప్పుడు ఆరోపణలతో అమాయకులకు కూడా శిక్ష పడే ప్రమాదం ఉంది అనే ఎఱికతో మన రాజ్యాంగనిర్మాతలు న్యాయవ్యవస్థలో అడుగడుగునా అనేక స్పీడుబ్రేకర్లు ఏర్పరచారు. ఎక్కడా అన్యాయం జరగలేదని నిర్ద్వంద్వంగా నిరూపితమయ్యేదాకా శిక్ష పడకుండా చూశారు. ఒక వ్యక్తి తీర్పుతోనే సరిపెట్టకుండా, పై కోర్టులో అప్పీలు చేసుకునే అవకాశం కల్పించారు. ఈ జాగ్రత్తను ఉపయోగించుకుని న్యాయం పొందేవారు కొందరైతే, దురుపయోగం చేసి, అన్యాయం చేసేవారు కొందరుంటున్నారు. అందుకే సత్వరన్యాయం చేయాలని అంటూంటారు.

సత్వరన్యాయం అంటే పోలీసులు నేరం జరిగిన తర్వాత నిష్పాక్షికమైన, సమర్థవంతమైన దర్యాప్తు జరిపి, కోర్టులో నిలిచే సాక్ష్యాలు సేకరించి, సరైన సెక్షన్ల కింద కేసు మోపాలి. న్యాయమూర్తులు రోజువారీ విచారణ జరపాలి. ఉత్తుత్తి వాయిదాలు అడిగే న్యాయవాదులకు జరిమానాలు వేసి, తీర్పు త్వరగా యివ్వాలి. ఇక ప్రభుత్వం విచారణ జరిగే సమయంలో జడ్జిని బదిలీ చేయకూడదు. రాజకీయపార్టీలు తీర్పు తమకు వ్యతిరేకంగా వచ్చిందని జడ్జిని చంపించేయకూడదు. అతనిపై అబద్ధపు ఆరోపణలు చేసి పరువు తీయకూడదు. సామాజిక సంస్థలు నిందితులు ఫలానా వర్గానికి చెందినవారు కాబట్టి, చూసీచూడనట్లు వదిలేయాలని, అదే డబ్బున్నవాళ్లయినా, అగ్రవర్ణాల వారైనా మరోలా ఉండేదని.. యిలాటి అడ్డగోలు వాదనలు చేసి పైకోర్టుల్లో అడ్డుకోకూడదు. తీర్పు వచ్చాక క్షమాభిక్ష అడిగితే రాష్ట్రపతి వెంటనే అవునోకాదో చెప్పాలి తప్ప, ఏళ్ల తరబడి తాత్సారం చేసి, భావి నేరస్తులకు దిలాసా యివ్వకూడదు. కానీ అనేక కేసుల్లో యివన్నీ జరుగుతున్నాయని తెలుసు.

ఈ కేసులో ఉరి తీయడంలో జరుగుతున్న ఆలస్యం గురించి మాడభూషి శ్రీధర్‌ ఒక వ్యాసంలో ఒక వాదన వినిపించారు - ఉరి తీయలేదనంటే శిక్ష పడలేదని అర్థం కాదు. ఎప్పుడైతే జైల్లో పడ్డారో అప్పటి నుంచే శిక్ష అమలవుతోంది. ఫలానా తేదీన చస్తామని ముందే తెలియడంతో మనిషి క్షణక్షణం ఛస్తాడు. ఆ వేదన, ఆ సంఘర్షణే అసలైన మరణయాతన- అని. నిజమే కానీ యివన్నీ అందరి విషయంలో వర్తించవు. నిర్భయ హంతకులకు మర్నాడు ఉరి అనగానే భోజనం సయించడం మానేసింది తప్ప, అప్పటిదాకా ముద్ద దిగిందిగా. చివర్లో ఆ నాడు దిల్లీలోనే లేను అంటూ మరో కొత్తవాదన వినిపించబోయారుగా. రాజీవ్‌ గాంధీ హంతకులను యావజ్జీవంగా మార్చడం చేతనే కదా, రాజకీయ పార్టీలు వారిని విడుదల చేయాలని అడుగుతున్నాయి. ఆ హంతకులకు పిల్లల్ని కనాలని వుంటుంది, వాళ్లకు పెళ్లి చేయాలని వుంటుంది, వాటికి తాము హాజరు కావాలనీ ఉంటుంది. మరి రాజీవ్‌ మాత్రం యివన్నీ అక్కరలేదని, అతనికి జీవించే హక్కు లేదని తీర్మానించే హక్కు వారికెవరు యిచ్చారు?

నిర్భయ, దిశ.. యిలా చట్టాలు వస్తూనే ఉన్నాయి. ప్రజలు ఆగ్రహపడుతూనే ఉన్నారు. ఓ పక్క రేపిస్టులు మాత్రం తమ పని అడ్డూ, ఆపూ లేకుండా చేసుకుంటూ పోతున్నారు. లక్ష మంది జనాభాలో రేప్‌ చేశారన్న నిందితుల సంఖ్య 2012లో 4.3 మంది ఐతే, 2013కి 5.7, 2014కి 6.1, 2015కి 5.7, 2016కి 6.3, 2017కి 5.2, 2018కి 5.2గా వుంది. అంటే ఏడేళ్ల తర్వాత లక్షకు దాదాపు ఒక రేపిస్టు పెరిగాడన్నమాట.  అంటే మొత్తం జనాభాలో 13,400 మంది పెరిగారన్నమాట. రేప్‌ కేసులు 2012లో 1.01 లక్షలుంటే, 2013లో 1.15 లక్షలు, 2014లో 1.25 లక్షలు, 2015లో 1.37 లక్షలు, 2016లో 1.52 లక్షలు, 2017లో 1.46 లక్షలు, 2018లో 1.56 లక్షలు ఉన్నాయి.

కఠినమైన చట్టాలు వచ్చాక తగ్గకపోగా ఎందుకిలా పెరుగుతున్నాయి? ఏవిటి వాళ్ల ధీమా? ఏవిటి వాళ్ల ధైర్యం? అంటే ‘అబ్బే గతంలో బలాత్కారాలు జరిగినా రిపోర్టు చేసేవారు కారు, యిప్పుడు ముందుకు వచ్చి చేస్తున్నారు. అందువలన పెరిగాయి’ అని అంటున్నారు. పైగా 2013 నాటి నిర్భయ చట్టం తర్వాత రేప్‌ నిర్వచనాన్ని బాగా విస్తృతం చేశారు. సెక్స్‌పరమైన వ్యాఖ్యలు చేసినా, కోరిక తీర్చమని అడిగినా, తాకబోయినా, అమ్మాయికి యిష్టం లేకుండా పోర్న్‌ సినిమాలు, బొమ్మలు, పుస్తకాలు చూపినా రేప్‌ కిందే వస్తాయి. దాంతో ముందులో బాగానే ఉండి, తర్వాత చెడిన సందర్భాల్లో స్త్రీలు దీన్ని ఉపయోగించే అవకాశం కలుగుతోంది. 2013లో ఒక న్యూస్‌పేపరు వాళ్లు చేయించిన అధ్యయనంలో దిల్లీలో నమోదయిన 460 కేసుల్లో 40% కేసులు పరస్పరాంగీకారంతో సెక్స్‌లో పాల్గొన్న తర్వాత యిద్దరి మధ్య గొడవలు వచ్చి పెట్టిన కేసులే. మరో 25% కేసుల్లో పెళ్లి చేసుకుంటానంటే సెక్స్‌కి ఒప్పుకుని, తర్వాత చేసుకోనని మాట తప్పితే రేప్‌ చేశాడంటూ పెట్టిన కేసులే.

మీ టూ కేసుల్లో కొన్ని నిజమైన కేసులైతే మరి కొన్ని పాతికేళ్ల కితం బుగ్గ గిల్లాడు, యివాళ రచ్చకెక్కుతున్నాను వంటి కేసులు కూడా వచ్చాయి. ఈ కేసుల విషయంలో కూడా పెళ్లి చేసుకుంటాడన్న ఆశతో కొంతకాలం శృంగారం నెరపి, తర్వాత చేసుకోననగానే ‘నాకు యిష్టం లేకుండా రెండేళ్లు బలాత్కారం చేశాడు’ అని ఆరోపించేవాళ్లూ ఉన్నారు. ఓ సారి బలాత్కారం చేశాడంటే నమ్మవచ్చు. రెండేళ్ల పాటు అనేక స్థలాల్లో, వేర్వేరు సందర్భాల్లో అనుభవించినప్పుడు అది బలాత్కారం ఎలా అవుతుంది? నిందితుడు యిదే వాదిస్తాడు. తన యిష్టం మీదనే జరిగింది తప్ప నేను బలవంత పెట్టలేదు అని. కానీ 1983లోనే క్రిమినల్‌ లా లో సవరణ చేశారు. ఇలాటి సందర్భాల్లో పరస్పరాంగీకారం లేదని స్త్రీ చెపితే కోర్టు అదే నమ్మాలి అని. చట్టం ఏం చెప్పినా పోలీసు స్టేషన్‌లో రిపోర్టు తీసుకోవలసిన పోలీసాధికారికి, ‘ఇదేదో తిరకాసు వ్యవహారం’ అని తోస్తే కేసు నమోదు చేసుకోకపోవచ్చు.

డ్రంకన్‌ డ్రైవ్‌లో పట్టుబడి తమతో వాగ్వివాదానికి దిగి, తిట్లకు లంకించుకునే జూబిలీ హిల్స్‌ మహిళలతో వేగే పోలీసులకు సానుభూతి ఉంటుందనుకోవడం కష్టం. స్త్రీలు అనవసరంగా బయటతిరిగి, తిప్పలు పడి, తమకు కూడా తిప్పలు తెచ్చిపెడుతున్నారని వారు అనుకుంటూన్నట్లు అనేక సందర్భాల్లో తేల్తోంది. దిశ విషయంలో రిపోర్టు చేయడానికి వెళ్లినపుడు వారి వ్యాఖ్యలు చూశాం. పైగా చట్టాలు చేసేస్తున్నారు తప్ప వాటి గురించి క్షేత్రస్థాయి దాకా అవగాహన పెంచే ప్రయత్నాలు జరగటం లేదు. దాంతో వాళ్లు పాత పద్ధతుల్లోనే వెళుతున్నారు. నేరం జరిగిన చోటే ఎఫ్‌ఐఆర్‌ దాఖలు చేయడమనేది మామూలు పద్ధతి. రేప్‌ విషయంలో ఎక్కడైనా రిపోర్టు చేయవచ్చనే ‘జీరో ఎఫ్‌ఐఆర్‌’ ప్రొవిజన్‌ కల్పించారు. కానీ దిశ కేసును హ్యేండిల్‌ చేసిన పోలీసు స్టేషన్‌లోని వారికి యిది తెలిసి వుండదు. మా పరిధి కాదని తిరస్కరించారట.

పోలీసు ఉద్యోగినులు స్టేషన్లో ఎక్కువమంది ఉంటే మగవారి కంటె ఎక్కువ సానుభూతి చూపుతారని ఒక ఆశ. పైగా మహిళా నేరస్తుల సంఖ్య కూడా క్రమేపీ పెరుగుతోంది. మహిళా ఉద్యమకారులను మహిళా పోలీసులే హేండిల్‌ చేయకపోతే అది వేరే పేచీ. అందువలన పోలీసు ఫోర్సులో ఉద్యోగినుల శాతం 33%కి పెంచమని 2013-19 మధ్య కేంద్రం అన్ని రాష్ట్రాలకు ఆరుసార్లు లేఖలు రాసింది. పెద్ద స్టేషన్లలో 3గ్గురు మహిళా ఎస్‌ఐలు, 10 మంది మహిళా కానిస్టేబుళ్లు వుండాలని 2013లోనే కేంద్ర హోం సెక్రటరీ రాశారు. అయితే ఆ లక్ష్యం నెరవేరటం లేదు. 2013లో జాతీయస్థాయిలో మహిళా పోలీసుల శాతం సగటున 5.3 అయితే, 2017కు 7కు చేరింది.  కేంద్రం అజమాయిషీలో ఉన్న దిల్లీ పోలీసు ఫోర్సులో కూడా 8 మాత్రమే వుంది.

పోనీ పోలీసుగా పని చేయడానికి తగినంతమంది మహిళలు సిద్ధపడటం లేదేమోనని 2019లో కేంద్రం మహిళా పోలీసు వాలంటీర్ల (ఎంపివి) వ్యవస్థను ఏర్పరచమంది. వీళ్లు పోలీసులకు, మహిళా బాధితురాళ్లకు మధ్య వారధిగా పనిచేస్తారు. 2013లో ఏర్పరచిన నిర్భయ నిధి నుంచి, దీని కయ్యే ఖర్చు తీసుకోండి అంది. అయితే 12 రాష్ట్రాలు మాత్రమే ఎంపివిను ఏర్పాటు చేయడానికి ముందుకు వచ్చాయి. వీటిల్లో కూడా 7 రాష్ట్రాలు - ఝార్‌ఖండ్‌, కర్ణాటక, మధ్యప్రదేశ్‌, మిజోరాం, నాగాలాండ్‌, త్రిపుర, ఉత్తరాఖండ్‌ - ఆ ప్రాజెక్టుపై పైసా ఖర్చు పెట్టలేదు.

నిర్భయ ఫండ్‌ కిందే కేంద్రం 2015 ఏప్రిల్‌ 1న ఒన్‌ స్టాప్‌ సెంటర్‌ (ఒఎస్‌సి) అని ప్రారంభించింది. అక్కడ బలాత్కారానికి గురైన మహిళలకు కావలసిన అన్ని సేవలూ, అంటే వైద్యసహాయం, పోలీసు సహాయం, న్యాయపరమైన సలహాలు, కోర్టులో కేసు మేనేజ్‌మెంట్‌, సైకలాజికల్‌ కౌన్సిలింగ్‌, తాత్కాలిక ఆశ్రయం - ఒకే చోట లభ్యమౌతాయి. ఇప్పుడు దేశంలో 595 సెంటర్లున్నాయి. బిహార్‌, దిల్లీ, బెంగాల్‌, కర్ణాటక మాత్రం సెంటర్లు పెట్టలేదు.

నిర్భయ ఫండ్‌ కింద నగరాలకు ఉద్దేశించిన ‘సేఫ్‌ సిటీ’ స్కీము కూడా ఉంది. నగరవీధుల్లో లైట్లు, సిసిటివి కెమెరాలు ఏర్పాటు చేయడం, ఒక యింటిగ్రేటెడ్‌ కంట్రోలు రూము ద్వారా వాహనం నెంబరు కెమెరాలో నోట్‌ కాగానే, దాని చరిత్రంతా తెలుసుకోవడం, కేవలం మహిళలే నిర్వహించే ఔట్‌పోస్టులు, పోలీసు పెట్రోలింగు ఏర్పాటు చేయడం, మహిళలే నిర్వహించే మహిళా టాయిలెట్స్‌ అధికసంఖ్యలో నిర్మించడం - యిలాటి వెన్నో ఆ స్కీములో వున్నాయి. ఇలా ఎన్నో రకాల పనులు నిర్భయ ఫండ్‌ కింద చేయవచ్చు. దానికి మొత్తం కార్పస్‌ రూ.3600 కోట్లు ఉంది.

ఏదైనా ఏడాదిలో రాష్ట్రం తన కోటాను వినియోగపరచకపోతే ఆ నిధులు మురిగిపోతాయి. కానీ యీ ఫండ్‌ విషయంలో మాత్రం మినహాయింపు యిచ్చారు. ఎలాగోలా మీరు వాడితే చాలు అన్నారు. కేంద్రం యిప్పటికే 65% రూ.2050 కోట్లు ఆ ఫండ్‌కు కేటాయించింది. కానీ దురదృష్టం ఏమిటంటే ఈ నిధుల్లో కేవలం 20% మాత్రమే రాష్ట్రాలు వినియోగించుకున్నాయి. మహారాష్ట్ర, మణిపూర్‌, మేఘాలయ, సిక్కిమ్‌, త్రిపుర - యిప్పటిదాకా ఒక్క పైసా కూడా యీ నిధి నుంచి వాడుకోలేదు.

బలాత్కారం కేసుల్లో నేరం నిరూపించే ఆధారాలు సేకరించడం అతి ముఖ్యం. గతంలో డాక్టరు రెండు వేళ్లు లోనికి జొనిపి, రేప్‌ జరిగిందో లేదో తేల్చేవారు. దాన్ని టూ ఫింగర్‌ టెస్ట్‌ అంటారు. 2013లో సుప్రీం కోర్టు యీ పద్ధతిని నిరసించింది. దాంతో బ్యూరో ఆఫ్‌ పోలీస్‌ రిసెర్చి అండ్‌ డెవప్‌మెంట్‌ కిట్‌ను తయారు చేయించింది. దాన్ని సెక్సువల్‌ ఎసాల్ట్‌ ఎవిడెన్స్‌ కలక్షన్‌ కిట్‌ అంటారు. అలాటి 3వేలకు పైగా కిట్లను రాష్ట్రాలకు అందచేసి, 6 వేల మందికి అవి ఎలా వాడాలో తర్ఫీదు యిప్పించింది. అయినా అనేక రాష్ట్రాలలో పాత పద్ధతే ఉపయోగిస్తున్నారు. కొన్ని జిల్లాలలో అడిగితే ‘అలాటివి వున్నాయని విన్నాం కానీ ఎప్పుడూ చూడలేదు’ అన్నారు. ముఖ్యపట్టణాలలోనే అలా వుంటే, యిక గ్రామాల సంగతి చెప్పనే అక్కరలేదు. ఈ ఆధారం శాస్త్రీయంగా లేకపోతే ముద్దాయి తప్పించుకునే అవకాశం మెండుగా ఉంది.

పోలీసులను తర్ఫీదు చేయకపోవడం వలన యిలాటి యిబ్బందులు వస్తున్నాయి. ఎన్‌సిఆర్‌బి (నేషనల్‌ క్రైమ్‌ రిసెర్చ్‌ బ్యూరో) ప్రకారం 2012లో రిపోర్టయిన కేసుల్లో 96% వాటిపై విచారణ జరిపారు. 2018 వచ్చేసరికి అది 83%కి పడిపోయింది. నిజానికి ఒకసారి ఎఫ్‌ఐఆర్‌ నమోదయ్యాక పోలీసులే అత్యాచార బాధితుల యిళ్లకు వెళ్లి మిగిలిన విచారణ చేయాలి. కానీ అలా జరగటం లేదు. బాధితురాలు మాటిమాటికి పోలీసు స్టేషన్‌కు వెళ్లి గుర్తు చేయడం, వెళ్లినప్పుడల్లా పోలీసులు హేళనగా మాట్లాడడం వీటి కారణంగా కొంతకాలానికి విసుగెత్తి ఊరుకుంటున్నారు. ఈ లోగా నిందితుడి నుంచి కబుర్లు వస్తాయి - అయినదేదో అయింది. పోయిన నీ మానం ఎలాగూ రాదు. మేం యిచ్చే డబ్బు పుచ్చుకుని విత్‌డ్రా అయిపో అని. కాదూ కూడదని పట్టుబడితే ఉన్నావ్‌ వంటి కేసుల్లో బాధితురాలి కుటుంబసభ్యులను కూడా చంపేసిన సంగతి చూశాం.

ఇక కోర్టు దాకా వెళ్లిన కేసుల సంగతి చూడబోతే దిగులు వేస్తుంది. రెండు నెలల్లో విచారణ పూర్తి కావాలని చట్టం చెపుతోంది కానీ అలా జరగటం లేదు. 2019 జనవరి - జూన్‌ మధ్య నమోదైన 24 వేల కేసుల్లో కేవలం 4% కేసుల్లో మాత్రమే విచారణ పూర్తయిందట. సత్వర విచారణకై దేశమంతా ఫాస్ట్‌ట్రాక్‌ కోర్టు ఏర్పాటు చేశారు. 704 ఫాస్ట్‌ట్రాక్‌ కోర్టుల్లో 2019 సెప్టెంబరు 30 నాటికి పెండింగులో ఉన్న కేసులు 7 లక్షలు! ఇదేమిటని న్యాయమూర్తులను అడిగితే ‘ఏం చేయమంటారు, పోలీసులు సరైన ఆధారాలు పట్టుకురారు. అసమర్థతో, అవినీతో, నిందితుల పలుకుబడో తెలియదు. అలాటి సాక్ష్యాలతో తీర్పు యివ్వలేక వాయిదా వేయాల్సి వస్తోంది.’ అంటున్నారు.

ఇక ఉరిశిక్ష విషయానికి వస్తే- క్రింది కోర్టు విధించే మొత్తం ఉరిశిక్షల్లో సెక్స్‌ నేరాలకై విధించే ఉరిశిక్షలు 2016లో 18%, 2017లో 39%, 2018లో 41%, 2019లో 53% ఉంటున్నాయి. అయితే హైకోర్టుకి వచ్చేసరికి సెక్స్‌, దరిమిలా హత్య నేరాలకై ఉరి పడిన వారిలో మూడో వంతు మంది తప్పించుకుంటున్నారు. హైకోర్టు ఉరి ఖరారు చేసిన యిలాటి నిందితుల్లో కేవలం మూడో వంతు మందివి మాత్రమే సుప్రీం కోర్టు ఖరారు చేస్తోంది. తక్కినవారికి శిక్ష తగ్గిస్తోంది. ఎందుకిలా అంటే వరకట్న నిషేధం చట్టం, ఎస్సీఎస్టీ అత్యాచారనిషేధ చట్టం లాగానే యీ చట్టమూ దుర్వినియోగం అవుతోందన్న సంశయాలు వుంటున్నాయి. ఏది నిజమైన కేసో, ఏది అబద్ధమైన కేసో తెలియక, ఎందుకైనా మంచిదని సాగదీస్తున్నారు. క్షణికావేశంలో చేశారేమోనన్న మార్జిన్‌ కూడా యిస్తున్నారు.

వీటన్నిటి కారణంగా రేపిస్టులు చెలరేగి పోతున్నారు. మొత్తం మీద పరిస్థితి చూస్తే అనేక స్థాయిలలో చట్టాలు అమలు కావటం లేదని, ప్రభుత్వాలలో, అధికారుల్లో చిత్తశుద్ధి లోపిస్తోందని అర్థమౌతోంది. దిశ కేసులో హంతకులను ఎన్‌కౌంటర్‌ చేసినపుడు చప్పట్లు కొట్టడం కంటె అడుగడుగునా ప్రభుత్వం అలసత్వాన్ని నిలదీస్తూ ఉంటే, సమాజంలో బలాత్కారాలు తగ్గుతాయి.- **ఎమ్బీయస్‌ ప్రసాద్‌ (మార్చి 2020)**

మార్చి 30, 2020   ఎమ్బీయస్‌: విడివిడే తారకమంత్రమంటున్న కోవిదులు  
  
కోవిడ్‌ కోవిదులు చెప్తున్న హితవు ఏమిటి? విడివిడిగా ఉండండి. వ్యక్తుల మధ్య సామాజిక దూరం పాటించండి అని. దానివలన రోగాన్ని నియంత్రించే మా ప్రయత్నాలు సఫలమవుతాయి అంటున్నారు. దీన్నే కాస్త విస్తరిస్తే - పరిపాలన కానీ అభివృద్ధి కానీ వికేంద్రీకరిస్తేనే పరిస్థితిని అదుపులోకి తేవడం సులభం అనే సందేశం ఉంది. ఆవు కథలా అటుతిప్పి, యిటుతిప్పి వికేంద్రీకరణ గురించే మాట్లాడుతున్నారే అనవచ్చు మీరు. కానీ ఎంత చెప్పినా పాలకుల బుర్రలకు ఎక్కటం లేదు. గతంలో ఎంతమంది వద్దు మొర్రో అన్నా వినకుండా మరో హైదరాబాదును సృష్టిస్తా అంటూ బాబు అమరావతిని మెసప్‌ చేశారు. ఇప్పుడు జగన్‌ వికేంద్రీకరణ అంటూనే వైజాగ్‌ను ఐదేళ్లలోనో, పదేళ్లలోనో హైదరాబాదుకి పోటీగా తయారుచేస్తా అంటున్నారు. అసలు హైదరాబాదు కాన్సెప్టే వద్దు అంటే ఆయన కర్థం కావటం లేదు.  
ఇప్పుడీ కోవిడ్ 19 సమస్య వచ్చిన తర్వాతైనా వికేంద్రీకరణలో ఉండే మేలు అర్థమై ఉండాలి. ఎప్పుడైనా సరే, అన్నీ ఒక చోట పోగుపడితే సర్వానర్థాలు కలుగుతాయి. మహాత్మా గాంధీ గ్రామ స్వరాజ్‌ అని పరితపించారు. గ్రామాలను స్వయంసమృద్ధి గల యూనిట్లగా తయారు చేసినపుడు అందరికీ మేలు కలుగుతుందన్నారు. ఎవరైనా విన్నారా? క్రమేపీ గ్రామాలను పాడుపెట్టి, అందర్నీ నగరాల వైపు తరిమారు. 1947లో మనకు నాలుగు మహానగరాలు ఉంటే, యిప్పుడు దాదాపు పది ఉన్నాయి. ఓ పాటి నగరాలు మరో పాతిక ఉన్నాయి.  
నగరం అనగానే అనేక సమస్యలు. నీటి కొరత, గృహవసతి కొరత, రవాణా సమస్య, ట్రాఫిక్‌, వాతావరణ కాలుష్యం, డ్రైనేజి సమస్య, చెత్తకుప్పలు పేరుకుపోవడం, నిరుద్యోగం, డబ్బు చాలక దొంగతనాలు, మురికివాడలు, కొట్లాటలు, అనారోగ్యం, గ్రామాల్లో ఉన్న కుటుంబాలకు దూరంగా వుండటం చేత వేశ్యావాటికలు, లైంగికపరమైన నేరాలు.. యిలా సవాలక్ష సమస్యలు. వీటిని అదుపు చేయడానికి ఎంత యంత్రాంగమూ చాదు, ఎంత పోలీసు బలగమూ చాదు.  
ఒక గ్రామంలో కానీ, తగుపాటి పట్టణంలో కానీ ఒకరి గురించి మరొకరికి తెలుస్తూ వుంటుంది. స్థానికంగా ఉన్న పోలీసులకు తమ పరిధిలోని వ్యక్తుల గురించి కొద్దో గొప్పో సమాచారం ఉంటుంది. వారి ఆర్థిక స్తోమత ఎలాటిది, రేషన్‌కు అర్హులా కాదా, ఉచిత యిళ్లస్థలాలకు అర్హులా కాదా యిలాటివన్నీ సులభంగా తెలుసుకోవచ్చు. వారింటికి తరచుగా ఎవరు వస్తూ పోతూ వుంటారు, ఇటీవల ఎవరైనా కొత్తవారు వచ్చివెళ్లారా, హఠాత్తుగా వీళ్లు డబ్బు ఎక్కువగా ఖఱ్చు పెడుతున్నారా, వారి మాటల్లో, ప్రవర్తనలో మార్పు వస్తోందా - యిలాటివి కొద్దిపాటి ప్రయత్నంతో రెండు మూడు రోజుల్లో కూపీ లాగవచ్చు.  
నగరాలకు వచ్చేసరికి అది సాధ్యం కాదు. ఎవరైనా తమ వద్దకు వస్తే తప్ప అలాటి వ్యక్తి ఒకడు తమ పరిధిలో ఉన్నాడని పోలీసు స్టేషన్‌ సిబ్బందికి తెలియనే తెలియదు. పక్కింటివాళ్లు ఫిర్యాదు చేస్తే తప్ప ఎవరి గురించి వాకబు చేయరు. ఎక్కణ్నుంచైనా సమాచారం వచ్చి, అనుమానం కలిగి, వెళ్లి వాకబు చేయబోతే యిరుగుపొరుగు ఏ సమాచారమూ యివ్వలేక పోతారు. పక్కవాళ్లు ఎవరు, ఏ ఊర్నించి వచ్చారు, వాళ్ల భాష ఏమిటి, ఆర్థికస్థితి ఏమిటి, యీ మధ్య వచ్చిన మార్పు ఏమిటి - ఏమీ చెప్పలేకపోతారు. వాళ్లకు వ్యక్తిగతంగా స్నేహం ఉంటే తప్ప!  
స్నేహం ఉన్నా, వాళ్లు చెప్పినవే నమ్మాలి తప్ప, క్రాస్‌చెక్‌ చేసుకునే అవకాశం ఉండదు. టైము ఉండదు కాబట్టి యివతలివాళ్లు అవసరం ఫీలవరు. ఎప్పుడైనా వాళ్ల కుటుంబసభ్యులు వచ్చినా వీళ్లకు పరిచయం చేయడం జరగదు. నగరజీవనం యిలా వుంటుంది కాబట్టే టెర్రరిస్టులు అక్కడే దాగుంటారు. నిరుద్యోగులు ఎక్కువమంది ఉంటారు కాబట్టి, జీవనవ్యయం ఎక్కువ కాబట్టి, రిస్కు తీసుకుని నేరం చేయడానికి సిద్ధపడతారు. వాళ్లను అండర్‌వరల్డ్‌లోకి కానీ, టెర్రరిజంలోకి కానీ లాగడం సులభం.  
మహానగరాల్లో ఎంత జీతం యిచ్చినా చాలని పరిస్థితి. పట్టణాల్లో పరిశ్రమలు స్థాపిస్తే తక్కువ జీతాలకే ఉద్యోగులు దొరుకుతారు. దూరాలు తక్కువ, ఇళ్ల స్థలాల రేట్లు తక్కువ, సమీపంలోనే సొంత గ్రామం ఉంటే అక్కణ్నుంచి ధాన్యాలు, పప్పు, కూరగాయలు తెప్పించుకోవచ్చు. పిల్లలను స్కూలు బస్సులో పంపేబదులు సైకిలుపై దింపవచ్చు. ఇలా చెప్పుకుపోతే ఎన్నో సౌలభ్యాలున్నాయి.  
అయినా నగరీకరణ ఎందుకు జరుగుతోంది అంటే, పాలకులు ప్రభుత్వ సంపదంతా అక్కడే కుమ్మరిస్తున్నారు. అక్కడే కళ్లు చెదిరే భవనాలు నిర్మిస్తున్నారు. విలాసంగా బతికేందుకు ఏర్పాట్లు సమకూరుస్తున్నారు. ప్రయివేటు పెట్టుబడిదారులను సైతం అక్కడే పెట్టమంటున్నారు. రాష్ట్రానికి ఏ కొత్త ప్రాజెక్టు వచ్చినా అక్కడికే పట్టుకెళుతున్నారు. ప్రథమస్థాయి విద్య, వైద్య సౌకర్యాలు అక్కడే కల్పిస్తున్నారు.  
ఇవన్నీ చూసి పట్టణ, గ్రామ ప్రజలు అటువైపు ఆకర్షితులవుతున్నారు. అక్కడైతే తమ ప్రతిభకు తగిన అవకాశం లభిస్తుందని, తన భార్య/భర్తకు కూడా ఉద్యోగం దొరుకుతుందని, సౌఖ్యకరమైన జీవితాన్ని అనుభవించవచ్చని, పిల్లలకు ఉత్తమవిద్య, పెద్దలకు ఉత్తమవైద్యం అందించవచ్చని ఆశ పడుతున్నారు. ఉన్నచోటే ఉంటే ఎదుగుదల ఉండదని, నూతిలో కప్పలా ఉండవలసి వస్తుందని ఆలోచన చేస్తున్నారు. ఇవన్నీ పరిగణించ దగిన అంశాలే.  
కానీ దురదృష్టమేమిటంటే ఎన్నో ఆశలతో నగరానికి చేరిన వారిలో ఐదో వంతు మంది మాత్రమే తమ కలలను సఫలం చేసుకోగలుగుతున్నారు. వారికి నాలుగు రెట్ల మంది దుర్భరజీవితం గడపవలసి వస్తోంది. వారిని ఉద్ధరించడానికి, సంస్కరించడానికి, శిక్షించడానికి ప్రభుత్వ ఆదాయంలో చాలా భాగం ఖర్చవుతోంది. అందువలన నగరీకరణ మంచిది కాదని భావించవలసి వస్తోంది. ఏం మాకు ఉత్తమవిద్య, ఉత్తమ వైద్యం అందకూడదా? అని పట్టణప్రజలు అడగవచ్చు. వారికే కాదు, అందరికీ అందాలి. దాన్ని ఎక్కడ ఏర్పాటు చేస్తున్నావనేదే ప్రశ్న.  
రాజస్థాన్‌లో పిలానీ ఏమంత పెద్ద ఊరని బిట్స్‌ వెలిసింది? ఉత్తమ విద్య కోసం అక్కడకు వెళుతున్నారుగా! లేదు, జయపూర్‌లో ఉంటేనే వెళతాం అని అనలేదు కదా. తమిళనాడులోని వెల్లూరు ఏమంత పెద్ద ఊరు? కానీ ఉత్తమవైద్యం కావాంటే అక్కడకు వెళతారుగా! అనేక రుగ్మతలకు ఆయుర్వేద చికిత్సకోసం కేరళలోని నోరు తిరగని పల్లెటూళ్లకు వెళ్లి చేయించు కుంటున్నాంగా! అందువలన రాష్ట్ర రాజధానిలోనే అన్ని ఉత్తమ సంస్థలు పెట్టకుండా జిల్లాకి ఒకటి చొప్పున పెట్టుకుంటూ వస్తే, ఎవరికి ఏది ముఖ్యమనుకుంటే అక్కడికే వెళతారు. మంచి వైద్యుడు వెల్లూరు వెళ్లి సంపాదిస్తాడు. ప్రతిభ ఉన్న ఉపాధ్యాయుడు బిట్స్‌ కెళ్లి సంపాదిస్తాడు.  
తిరుపతి పెద్ద ఊరేమీ కాదు, కానీ వెంకటేశ్వరుడు వెలసిన కారణంగా పెద్ద సెంటరుగా ఎదిగింది. దేవుడు ఎక్కడ వెలవాలో  నిర్ణయించే శక్తి ప్రభుత్వం చేతిలో లేదు. సముద్రం ఎక్కడ ఉండాలో, పర్వతాులు ఎక్కడ ఉండాలో, అడవులు ఎక్కడ ఉండాలో, ప్రకృతి ఎక్కడ అందంగా ఉండాలో నిర్ణయించే శక్తీ లేదు. కానీ సంస్థలు ఎక్కడ పెట్టాలో నిర్ణయించే శక్తి ఉంది. ఐఐటిని తిరుపతిలో బదులు చిత్తూరు జిల్లాలోనే మరో చోట, వేరేరకంగా అభివృద్ధి జరిగే అవకాశం లేని చోట పెట్టి వుండవచ్చు.  
వైజాగ్‌ ఉంది. పక్కన సముద్రం, దాని కారణంగా మత్స్య పరిశ్రమ, నౌకాశ్రయం కారణంగా వాణిజ్యం ఎలాగూ ఉన్నాయి. దగ్గర్లో ఉన్న అరకు హిల్‌స్టేషన్‌, సింహాచలం పుణ్యక్షేత్రం కారణంగా టూరిజమూ ఉంటుంది. గొప్ప విద్యాయాలు ఎప్పణ్నుంచో ఉన్నాయి. ఇక అక్కడే సినిమా స్టూడియోలు ఎందుకు? ఐటీ పరిశ్రమ ఎందుకు? ఔషధ పరిశ్రమ ఎందుకు? ప్రకృతి ఉన్నచోటే సినిమాలు తీస్తారు కాబట్టి వైజాగ్‌లో ఉండాలని ఎవరైనా వాదిస్తే హైదరాబాదులో, మద్రాసులో ఏం ప్రకృతి వుందని అడుగుతాను. కొండల్లో, బండల్లో స్టూడియోలు కట్టారు. పోనీ ఔట్‌డోర్‌లో తీద్దామనుకుంటే రాజమండ్రి పరిసరాల్లోనే బోలెడు సినిమాలు తీశారు కదా, అక్కడే స్టూడియోలు కట్టమనవచ్చుగా!  
ఇక ఐటీ అంటారా, ఎక్కడైనా పెట్టవచ్చు. ఇంటర్నెట్‌ స్పీడు ఉంటే చాలు, అడవుల్లో, ఎడారుల్లో, కొండల్లో ఎక్కడైనా పెట్టవచ్చు. ప్రస్తుతం కరోనా సంక్షోభంలో చూడండి, ఐటీ వాళ్లందరూ వర్క్‌ ఫ్రమ్‌ హోమేగా! ప్రకృతి కరుణించని చోట ఐటీ పరిశ్రమ పెట్టి జనాలను ఆకర్షించవచ్చు. ఔషధ పరిశ్రమ కూడా రసాయనాలతో తయారు చేసే పరిశ్రమే కాబట్టి ముడిసరుకు కోసం అక్కడ పెట్టాం అనక్కరలేదు. పక్క జిల్లాలోనైనా పెట్టవచ్చు. వైజాగ్‌లో యింకా ఏం పెడతారో తెలియదు. ప్రస్తుతానికి సెక్రటేరియట్‌ అంటున్నారు. దాని వలన జరిగే అభివృద్ధి ఏమీ లేదు. కొందరు ఉద్యోగుల ఆవాసాలు వస్తాయి తప్ప. అది వైజాగ్‌కు కాస్త దూరంగా పెడితే నగరానికి ఆ తాకిడి ఉండదు. తక్కినవన్నీ వేరే జిల్లాలకు తరలించేయాలి.  
ఇవన్నీ అందరికీ తెలిసినా మళ్లీ వైజాగ్‌లోనే అన్నీ కేంద్రీకరిస్తున్నట్లు కనబడుతోంది. హైదరాబాదు లాటి నగరం అని జగన్‌ అనడంతో యిక వైజాగ్‌ చుట్టూ భూము ధరలు పెరుగుతాయి. గత కొన్నేళ్లగా ఆంధ్రలో నడుస్తున్న ఏకైక పరిశ్రమ లేదా వ్యాపారం ఏదైనా ఉందా అంటే రియల్‌ ఎస్టేటు మాత్రమే. భూముల ధరలు పెరిగితే రాష్ట్రం అభివృద్ధి పథంలో దూసుకుపోతున్నట్లు బిల్డప్. తగ్గితే కుప్పకూలినట్లు, పెట్టుబడులు ఏమీ రాక రాష్ట్రప్రజలంతా అడుక్కుతింటున్నట్లు చిత్రీకరిస్తారు. మీడియాకు తక్కిన పెరామీటర్స్‌ ఏవీ పట్టవు. విద్య, వైద్యం, విద్యుత్‌, ఇరిగేషన్‌, యిలాటి ఎన్నో మౌలికాంశాలపై గణాంకాలే యివ్వరు. ఎంతసేపూ ఎకరా ఎంత రేటుంది, యిదే గోల.  
గత ఐదేళ్లగా అమరావతి చుట్టూ కథలల్లారు. ఇక వైజాగ్ చుట్టూ అల్లుతారు. మెట్రో రైలు యీ సందులోంచి వస్తోందని వీళ్లు, ఆ సందులోంచి వస్తోందని వాళ్లు స్థలాలు అమ్మేస్తారు. అసలు మెట్రో అవసరమా? మెట్రో గురించి అడుగుతున్నావంటే మహానగరాన్ని నిర్మిద్దామనే ఆలోచనలో ఉన్నట్లే లెక్క. దాని టిక్కెట్టు కొనేటంత స్తోమత ప్రజలకు కల్పించే స్తోమత నా ప్రభుత్వానికి ఉందా? అని ఆలోచించాలి. ప్రత్యామ్నాయంగా తక్కువ ధరకు రవాణా సౌకర్యాలున్నపుడు మెట్రో ఎందుకు ఎక్కాలి? మెట్రో స్టేషన్లలో షాపింగ్‌ మాల్స్‌ కట్టి దోచుకోకపోతే మెట్రో నిర్వహణ ఆ కంపెనీకి భారమౌతుంది. ప్రజల్లో కొనుగోలు శక్తి పెంచకుండా, ఎందుకొచ్చిన అట్టహాసాలివి?

పంజాబ్‌ అన్ని విధాలా మెరుగైన రాష్ట్రమని అందరం ఒప్పుకుంటాం. అక్కడ ఏ నగరమూ 10 లక్షల జనాభాకు మించి లేదు. ఏ వూళ్లో ఉన్నా సకలసౌకర్యాలు వుంటాయి. మనకు ఏ యిండస్ట్రీతో సంబంధం ఉంటే అక్కడకు వెళతాం. అంతే కదా! హోల్‌సేల్‌ ప్రింటింగు చౌకగా చేయించాలంటే లేదా బాణసంచా టోకున కొనాలంటే శివకాశి వెళతాం. అది తమిళనాడులో చిన్న వూరు, చెన్నయ్‌లో అయితేనే కొంటాం అనము కదా! తెంగాణ కావాలని ఉద్యమం నడిచినంత కాలం అభివృద్ధి కావాలంటే రాష్ట్రాలు చిన్నగా వుండాలి అంటూ పంజాబ్‌, హరియాణాలను చూపించేవారు. తెలంగాణ ఏర్పడ్డాక వికేంద్రీకరణ జరిగిందా?  
ఇప్పటికీ అన్నీ హైదరాబాదు పరిసరాల్లోనే పెడుతున్నారు. హైదరాబాదుపై ఒత్తిడి మరింతగా పెరుగుతోంది. మేనేజ్‌ చేసేందుకు వీలుంటుంది అంటూ జిల్లాలను కూడా విడగొట్టేశారు. కానీ హైదరాబాదును అడ్డదిడ్డంగా పెరగనిస్తున్నారు. ఇప్పుడు విదేశాల నుంచి కరోనాను అంటించుకుని వచ్చినవారిని గుర్తించడానికి, మానిటర్‌ చేయడానికి నానా అవస్థలూ పడుతున్నారు. నగరం పెద్దదైన కొద్దీ మానిటారింగ్‌ కష్టం. ఊహాన్‌ కోటికి పైగా జనాభా గల నగరం కాబట్టే వ్యాధి త్వరగా సోకి అంతమంది చనిపోయారు. న్యూయార్కు యిప్పటిదాకా అదుపులోకి రాలేదు. అక్కడ యిల్లూ వాకిలి లేనివారు చాలా ఎక్కువమందిట. రోగం సోకినా, యిన్సూరెన్సు లేక డాక్టరు దగ్గరకు వెళ్లక, యితరులకు ప్రమాదకారులుగా మారినవారు ఎక్కువట.  
దిల్లీ నగరం చూడండి. అనేక రాష్ట్రాల నుంచి వచ్చిన వలసకూలీలందరూ అక్కడే ఉన్నారు. లాక్‌డౌన్‌ చేయగానే స్వరాష్ట్రాలకు బయలు దేరారు. గుంపులుగా, గుంపులుగా నడుస్తూ వెళ్లిపోతున్నారు. వ్యాధి ఏ స్థాయిలో ప్రబలిందో యిప్పుడిప్పుడే చెప్పలేం. మన ఇండియాలో అందరికీ పరీక్షలు నిర్వహించి చూస్తే తప్ప యిప్పుడు చెప్తున్న అంకెను నమ్మాలని లేదు. మహానగరాల్లో మురికివాడలు ఎక్కువనే కాదు, ఇళ్లు కూడా పక్కపక్కనే వుంటాయి. గాలి చొరబడేందుకు కూడా వీలుండదు. పట్టణాల్లో ఇండిపెండెంట్‌ యిళ్లు ఎక్కువ కాబట్టి పరిస్థితి చాలా మెరుగు. గ్రామాల్లో అయితే దూరం మేన్‌టేన్‌ చేయడం అతి సులభం.  
దిల్లీకి అంతమంది వలస వచ్చి ఉండకపోతే యింత అనర్థం జరిగేది కాదు.  వీళ్లందరికీ తమ స్వస్థలాలలోనో, దరిదాపుల్లోనే ఉపాధి దొరికి వుంటే యీ దుస్థితి వచ్చేది కాదు కదా! రాష్ట్రం విడిపోయినా తెలుగువారందరికీ  హైదరాబాదే గమ్యంగా ఉంది. అందుకే హైదరాబాదు నుంచి వెళ్లిపోవచ్చు అనగానే వేలాది మంది ఆంధ్ర సరిహద్దు చేరి రోజంతా అల్లరిపడ్డారు. వాళ్లు రానివ్వలేదు కాబట్టి ఆగింది కానీ, లేకపోతే ఆ వేలు లక్షలుగా మారేది. ఇదంతా కేంద్రీకరణ వలన జరిగిన నష్టం.

ఇవన్నీ తెలిసి కూడా మీడియా వారు ఒక మహానగరం నిర్మించి వదిలేస్తే, అన్నీ అక్కడే పెట్టేస్తే దాని మీద వచ్చే ఆదాయంతో రాష్ట్రమంతా బతికేయవచ్చు అనే ఫిలాసఫీని జనాలకు అమ్ముతూంటారు. నిర్మాణానికి అయ్యే వ్యయం గురించి మాట్లాడరు. ఇన్ని చెప్పేవాళ్లు తాము జిల్లాల వారీగా ఆఫీసు ఎందుకు పెట్టారో చెప్పరు. అవి కూడా ఊరవతల పెట్టారు కానీ ఊరికి మధ్యలో ఉండాలి అనే సిద్ధాంతం అప్లయి చేయలేదు. జిల్లాల వారీగా విడగొడితే మార్కెటింగ్‌, డిస్ట్రిబ్యూషన్‌, సిబ్బంది జీతాలు, యితరవ్యయాలు తగ్గుతాయి, మేనేజ్‌ చేయడం సులభం అని చెప్తారు. కానీ ప్రభుత్వం దగ్గరకు వచ్చేసరికి వేరేలా మాట్లాడతారు.  
తెలంగాణ అయితే హైదరాబాదుని మేన్‌టేన్‌ చేయక తప్పదని వాదించవచ్చు. ఆంధ్ర అయితే అది కొత్త పలక. ఎలాగైనా రాసుకోవచ్చు. అక్కడికక్కడ ఉపాధి అవకాశాలు కల్పించే చిన్నచిన్న పట్టణాలు అనేకం వెలిసేట్లు రూపొందించుకోవచ్చు. ఇంతకుముందు యీ వాదనను సమర్థించినా సమర్థించకపోయినా, కరోనా అనుభవం తర్వాత దీన్ని ఒప్పుకుని తీరాల్సిందే. లాక్‌డౌన్‌ కారణంగా రోజువారీ ఆదాయంపై బతికేవారి పని దుర్భరం అయిపోయింది. వారికి నిత్యావసర వస్తువులు యింటికి చేరుస్తాం అని తెలుగు ముఖ్యమంత్రు లిద్దరూ అంటున్నారు. ఆ వ్యవస్థను కెసియార్‌ యిప్పటికిప్పుడు ఏర్పాటు చేసుకోవాలి. ఎలా నడుస్తుందో తెలియదు.  
కానీ జగన్‌ ముందంజలో ఉన్నాడు. ఊరూరా వాలంటీర్ల వ్యవస్థ ఏర్పడింది. గ్రామ సచివాయాలు ఏర్పడ్డాయి. సామాన్యుడికి ప్రభుత్వాన్ని ఎప్రోచ్‌ కావడం అతి సులభం అయిపోయింది. దిల్లీ జమాతేకి వెళ్లినవారికి కరోనా సోకిందంటున్నారు. వాలంటీర్ల కారణంగా ఏ వూరినుంచి ఎవరు అక్కడకు వెళ్లారో ఆంధ్రలో సులభంగా కనుక్కోవచ్చు, మానిటార్‌ చేయవచ్చు. సరుకు అందించవచ్చు. సామాజిక దూరం పాటించేట్లు పర్యవేక్షించవచ్చు. లాక్‌డౌన్‌ ఎత్తివేశాక, బతుకు జరుగుబాటు కాక, దొంగతనాలు పెరిగితే, శాంతిభద్రతల సమస్య వచ్చినా తక్కిన రాష్ట్రాల కంటె ఆంధ్రలో అదుపు చేయడం సులభం.  
కరోనా విషయంలో ఒక మృతి జరిగిందంటే 800 మందికి ఆ వ్యాధి సోకి ఉంటుందని రకరకా లెక్కలు వేసి చెప్పారు. మన ఇండియాలో యిప్పటివరకు 32 మంది చనిపోయారు. అంటే దాని అర్థం 25,600 మందికి సోకి, వివిధ స్థాయిలలో వుందన్నమాట. కానీ యిప్పటిదాకా ప్రభుత్వానికి కంటపడిన వారు 1353 మంది మాత్రమే. అంటే కరోనా సోకిన దాదాపు 24 వేల మంది తెలిసో, తెలియకో ఎక్కడో దాగుని వున్నారు. అలాటివారిని గుర్తించడానికి తక్కిన రాష్ట్రాల కంటె వాలంటీరు వ్యవస్థ ఉన్న రాష్ట్రాలకు ఎక్కువ వెసులుబాటు ఉంది. చైనాలో గతంలో ఉన్న బేర్‌ఫుట్‌ డాక్టర్ల వ్యవస్థ లాటిది యిప్పుడుంటే చికిత్స కూడా సులభమయ్యేది.  
ఇంట్లో కూర్చోబెట్టి ఉత్తినే నిరుద్యోగ భృతి యివ్వడం కంటె వారిని చిరుద్యోగులుగా మార్చి వాలంటరీ వ్యవస్థ ఏర్పరచడం తెలివైన పని. అలాగే వృద్ధాప్య పెన్షన్లు కూడా ఊరికే యిచ్చేబదులు, వారికి శారీరక శ్రమ లేని, వాలంటీర్లను పర్యవేక్షించే పనులు అప్పగించడం మేలు. 60 ఏళ్లకే జవసత్త్వాలు ఉడిగిపోవు. కరోనా అదుపులోకి వచ్చాక ఏ రాష్ట్రం ఎలా అదుపు చేసింది అనేది సమీక్షకు వచ్చినపుడు ఆంధ్రలోని వాలంటరీ వ్యవస్థకు మెప్పు లభిస్తే జగన్‌ అధికార వికేంద్రీకరణ లాభాలను కళ్లారా చూసినట్లే. ఆయన పైకి అభివృద్ధి వికేంద్రీకరణ, అధికార వికేంద్రీకరణ అంటున్నాడు తప్ప అమరావతి స్థానంలో వైజాగ్‌ను నిలబెడుతున్నట్లు నాకు అనుమానంగా వుంది. ఈ కరోనా అనుభవం తర్వాత వైజాగ్‌ ప్రాజెక్టును కూడా రాష్ట్రం నాలుగు చెరగులా పంచేస్తే ఆ అనుమానం తొలగిపోతుంది. - **ఎమ్బీయస్‌ ప్రసాద్‌ (మార్చి 2020)**

మార్చి 29, 2020   ఎమ్బీయస్‌: పలు నాగరికతలలో పాము ప్రాముఖ్యత  
  
పాము అనగానే సుబ్రహ్మణ్యేశ్వరస్వామిగా మన నాగరికతలోనే భాగం అనుకుంటాం. కానీ ప్రపంచంలోని దాదాపు అన్ని దేశాలూ పామును మంచిగానో, చెడుగానో గుర్తించాయి. భూమి లోపల బొరియల్లో ఉంటుంది కాబట్టి, దాన్ని సాధారణంగా అధోలోకానికి గుర్తుగా చూశారు. భారతీయులం కూడా నాగలోకం పాతాళంలో ఉన్నట్లుగానే భావిస్తాం. అక్కడ సూర్యకాంతి చొరదు కాబట్టి పాము నెత్తిన ఉన్న మణుల కాంతి వలననే వెలుగు వస్తుందట. నిధులను భూమి అడుగునే దాస్తారు. వాటిని అక్కడే వున్న పాములు సంరక్షిస్తుంటాయని, నాగదేవతలను ప్రసన్నం చేసుకుంటేనే నిధులు సిద్ధిస్తాయని మన నమ్మకం.  
 పాములు మన పురాణాల్లో ప్రధాన పాత్ర వహించాయి. పాముశరీరం, మనిషి తలకాయ, పైన కిరీటంతో ఉన్న నాగదేవతలను మన గుడి గోడలపై చెక్కుతారు. విష్ణువు శయనించేది ఆదిశేషుని పైననే. క్షీరసాగర మథనంలో మేరు పర్వతానికి కవ్వపుతాడుగా పనికి వచ్చినది వాసుకి అనే పామే. వాసుకి చెల్లెలు మానసాదేవి నాగదేవతగా అందరి పూజలూ అందుకుంటుంది. వాసుకికి జరత్కారుడనే ఋషి వలన కలిగినవాడు అస్తీకుడనే ఋషి. తన తండ్రి పరీక్షిత్తును చంపిన తక్షకుడనే పామును నిర్మూలించడానికి జనమేజయుడు సర్పయాగం చేశాడన్న కథ అందరికీ తెలుసు.  
సరిగ్గా తక్షకుడు వచ్చి అగ్నిగుండంలో పడే సమయానికి అస్తీకుడు వచ్చి జనమేజయుణ్ని ఒప్పించి యాగం మాన్పించాడు. ఆ రోజునే నాగపంచమిగా పండగ చేస్తారు. సర్పాలన్నీ పాతాళానికి వెళ్లిపోయే షరతుపై జనమేజయుడు విరమించాడని, ఆ విధంగా పాతాళానికి చేరిన పాములు, తమ ప్రాణాలను కాపాడిన అస్తీకుడి పేరే తమ ప్రాంతానికి పెట్టుకున్నాయని అంటారు. భూగోళంలో  గుండుసూది గుచ్చి చూస్తే మన దేశానికి సరిగ్గా అడుగున కనబడేది మెక్సికో. అదే మనం చెప్పే పాతాళమని అక్కడున్న అజ్‌టెక్‌ నాగరికత అనేది అస్తీక పదానికి వికృతి అనే వాదన ఉంది.  
ఈ కథలన్నీ నమ్మడం కష్టం అనుకుంటే పామును ఆరాధించేవారిని నాగజాతి వారని అనుకుంటే సరిపోతుంది. తమ వద్దనున్న పామువిషంతో తన తండ్రిని చంపిన నాగజాతి వారిని జనమేజయుడు బహిష్కరించాడని, వాళ్లు సముద్రాలు దాటి మెక్సికోకు  వెళ్లి స్థిరపడ్డారని అనుకోవచ్చు. అలాగే బలి చక్రవర్తి కథలో పాతాళానికి తొక్కేశాడంటే, మెక్సికోకు పంపేశాడనుకుంటే నప్పుతుంది. ఖైదీలకు పెరోల్‌ యిచ్చినట్లు ఏడాదికి ఓ సారి ఓణం నాడు వచ్చి తన కేరళ ప్రజలను చూసుకోవడానికి విష్ణుమూర్తి పర్మిషన్‌ యిచ్చాడని మలయాళీల నమ్మకం.  
ఏది ఏమైనా మెక్సికో ప్రాంతంలో, మాయా నాగరికతలో నాగారాధన విపరీతంగా ఉంది. సూర్య తదాది నక్షత్రాలు ఆకాశంలో పాములెక్కి విహరిస్తాయని వాళ్ల నమ్మకం. పాము కుబుసం విడిచి కొత్తగా తయారైనట్లే ఆత్మ కూడా దేహాన్ని విడిచి కొత్త దేహాన్ని ధరిస్తుందని అనుకుంటారు. స్పెయిన్‌ దండయాత్ర వరకు వాళ్లు ఈకలున్న పామును పూజించేవారు. పాము పొట్ట మీద పాకుతుంది కాబట్టి దాన్ని కొన్ని సందర్భాల్లో నీచప్రాణిగా అనుకున్నారు. తమని పల్లకీ  బోయీలుగా చేసి సర్ప, సర్ప (కదలండి) అని అదలించినందుకు నహుషుణ్ని సర్పంగా మారమని ఋషులు శపించారు.  
‘‘పారడైజ్‌ లాస్ట్‌’’లో దేవుడికి ఎదురు తిరిగిన సైతాను సర్పరూపంలోనే వచ్చి ఆదాము, ఈవ్‌లను దైవాజ్ఞను మీరి నిషిద్ధఫలాన్ని ఆరగించమని ప్రేరేపించాడు. క్రైస్తవం వ్యాపించడానికి ముందు అనేక దేశాల్లో పామును పూజించేవారు. కానీ క్రైస్తవం ప్రబలాక వాళ్లు పామును సైతాను అవతారంగా చూడడం చేత ఆ పూజను మాన్పించారు.  
క్రూరజంతువుల పాలబడి మరణించిన మనుషుల కంటె పాముకాటుతో మరణించినవారే ఎక్కువ. ఎందుకంటే పాము మన ఆవాసాల చుట్టూ కూడా ఉంటూంటుంది. విషసర్పాలు కొన్నే అయినా, పాముకాటు భయంతో కొందరు మరణిస్తూ ఉంటారు. అలాటి భయాలు పోగొట్టడానికి పాము మంత్రాలు వచ్చాయి. తెలుగునాట పాముల నరసయ్య అనే పాము మంత్రగాడు ఉండేవారని, ఆయన పేరు చెప్తేనే పాము విషం దిగిపోయేదని చెప్పుకునేవారు.  
బైబిల్‌లో మోజెస్‌కు భగవంతుడు చెప్పాడు - ‘‘నాకు, నీకు వ్యతిరేకంగా మాట్లాడేవారిని శిక్షించడానికి నేను భయంకరమైన సర్పాలను పంపిస్తాను. అవి కాటేయగానే వాళ్లకు విషం ఎక్కుతుంది. నువ్వొక శిలువ లాటిది తీసుకుని దాన్ని చుట్టుకుంటున్నట్లు యిత్తడి పాము విగ్రహం చేయించు. పాముకాటు తిన్నాక క్షమించమని అడిగినవాళ్లకు దాన్ని చూపించు. అప్పుడు వాళ్లకు విషం దిగిపోతుంది.’’ అని. మోజెస్‌ చనిపోయాక కూడా ఆ పాము విగ్రహాన్ని ఆరాధిస్తూండేవారు. కర్పూరహారతులు యిచ్చేవారు. తర్వాతి రోజుల్లో విగ్రహారాధన నిరసించిన హెజెకియా అనే రాజు తన సైనికులను పంపి దాన్ని ధ్వంసం చేయించాడు. ఆ పామును ‘కేవలం యిత్తడి ముక్క’ (నెహుస్తాన్‌) అని తీసిపారేశాడు.  
పాము విషం ప్రాణాన్ని హరిస్తుందన్నమాట నిజమే అయినా విషాన్ని కొద్దిపాటి మోతాదులో ఉపయోగించి ఔషధంగా వాడతారు. అందువలన పామును వైద్యానికి గుర్తుగా కూడా వాడతారు. ఎస్డెపియస్‌ అనే గ్రీకు దేవుడు వైద్యానికి ప్రాతినిథ్యం వహిస్తాడు. అతని చేతిలో ఒక కడ్డీ ఉండి దానికి పాము చుట్టుకుని వుంటుంది. ఆధునికకాలంలో కూడా వైద్యానికి అదే గుర్తు అయిపోయింది. ఇలాటిదే యింకో గుర్తు కూడా వుంది. హెర్మిస్‌ అనే గ్రీకు దేవుడి చేతిలో వుండే దండానికి రెండు పాములు చుట్టుకుని వుంటాయి. పైన అటూయిటూ రెండు రెక్కలు వుంటాయి.    
మన పురాణాల్లో ఆదిశేషుడు భూమిని మోస్తాడు. స్కాండినేవియా ప్రాంతానికి చెందిన నార్స్‌ పురాణాల ప్రకారం లోకి సంతానమైన జొర్మన్‌గండర్‌ను ఓడిన్‌ మహాసముద్రంలోకి విసిరేస్తే అది పెద్దగా విస్తరించి, భూమిని చుట్టుకుంది. చివరకు దాని తోకను అదే మింగేటంత పెద్దగా తయారైంది. దాన్ని మిడ్‌గార్డ్‌ సర్పెంట్‌ అంటారు. అది నోట్లోంచి తోకను వదిలేసినప్పుడు, అనేక ఉత్పాతాలు జరిగి, జలప్రళయం వచ్చి, పునఃస్సష్టి జరుగుతుంది. పాము తన తోకను మింగి వలయంగా ఏర్పడడమనేది సృష్టి అనంతమనే భావనను సూచిస్తుందంటారు. తోకను వదిలేస్తే మరో సారి ప్రళయం, పునరుత్పత్తి అన్నమాట. నిజానికి పాము తన తోకను ఎప్పుడూ మింగదట.  
మన శివుడు నాగాభరణాన్ని ధరించాడు. రాజులలో కొందరి కిరీటాలపై నాగముద్ర వుంటుంది. ఈజిప్టు ఫారోలు కూడా తమ కిరీటాలపై నాగుపాము ముద్రను ధరించారు. ప్రాచీన ఈజిప్షియన్‌ దేవత వాడ్జెట్‌ను పాములా చిత్రీకరిస్తారు. అందువలన సార్వభౌమత్వానికి, దైవత్వానికి చిహ్నంగా రాజులు తమ కిరీటాలపై విషం చిమ్ముతున్న పామును చెక్కించుకునేవారు. రాజుగారి శత్రువులపై విషం చిమ్మి వారిని నిర్మూలిస్తుందని వారి భావం.    
పాములంటే మనకు భయమూ ఉంది, భక్తీ ఉంది. కుండలినీ శక్తిని వెన్నెముక కింది భాగంలో చుట్టలుచుట్టుకుని ఉన్న పాములా ఊహిస్తారు. ధ్యానం ద్వారా దాన్ని మేల్కొలిపినపుడు అది పైపైకి వెన్నెముక ద్వారా పాకుతూ వచ్చి కపాలంలో శక్తిని జాగృతం చేస్తుందంటారు. మనం నాగుల చవితి, సుబ్బారాయ షష్ఠి చేస్తూంటాం. సుబ్రహ్మణ్యుడికి గుళ్లు కడతాం. మా ఫ్రెండు ఒకసారి చెప్పాడు - తను రష్యా వెళ్లినపుడు ఒక రష్యన్‌ అడిగాడట ` మీ ఇండియాలో పాలు దొరక్క పిల్లలు ఏడుస్తున్నా మీరు వాళ్లకు యివ్వకుండా పాముపుట్టల్లో పోసేసి, వృథా చేస్తారట కదా! అని. ఇతను తప్పు, తప్పు అది పాము కాదు, లార్డ్‌ సుబ్రహ్మణ్యేశ్వర అని చెప్పాడట. ఆ పేరు పలకడానికి ప్రయత్నించి ఆ రష్యన్‌ దాదాపు మూర్ఛపోయాడట.  
పాముకి పాలుపోయడం మనకే కాదు, కొన్ని యూరోపియన్‌ దేశాల్లో కూడా ఉండేదిట. పాముకు పాలుపోసి పెంచినా.. అనే సామెత వుంది. నిజం ఏమిటంటే పాలంటే పాముకి ప్రత్యేక యిష్టం ఏమీ లేదు. దానికి నీళ్లయినా చాలు, దాహం తీర్చుకోవడానికి. తిండి అంటే ఎలకలు, కప్పల్లాటివే. మన పసిపాపల్లా పాలు మాత్రం తాగి పెరగలేవు. మనకున్న యింకో నమ్మకం పాము పగ బడితే వదలదని, ముఖ్యంగా తన తోడును చంపితే అస్సలు ఊరుకోదని, వెంటాడి వెంటాడి చంపుతుందని మనకు గట్టి నమ్మకం. ఆ థీమ్‌ మీద అనేక సినిమాలు వచ్చాయి. పగబట్టే విలన్‌కు నాగరాజు అనే పేరు పెట్టడం కద్దు. నిజానికి పాముకి ఏమీ గుర్తుండదట. పైగా ఒకరితోనే తోడు కట్టడం, వారి కోసం తపించడమనే కాన్సెప్టే లేదట.  
 పామును శృంగారానికి, సంతానానికి చిహ్నంగా భావిస్తారు. త్రికోణంలా వుండే పాము పడగను స్త్రీ జననాంగంగా, మెలికలు తిరిగే పాము మొండాన్ని పురుషాంగంగా భావించి అలాటి ఊహ వచ్చిందంటారు. సైకో ఎనాలిసిస్‌లో కలలో పాము వస్తే శృంగారవాంఛలున్నట్లు అర్థం చెపుతారు. ‘రగులుతోంది మొగలి పొద’ పాటలో నాయికానాయకులు పాముల్లా చుట్టుకుపోవడం గుర్తుండే వుంటుంది. పిల్లలు పుట్టాలంటే పాము పుట్టకు ప్రదక్షిణాలు చేస్తారు. సుబ్రహ్మణ్యేశ్వర స్వామికి మొక్కుకుంటారు. ఈ మధ్య తగ్గింది కానీ గతంలో అయితే తెలుగునాట గర్భిణులందరూ కలలో పాము కనబడిందని, అందుకని పిల్లలకి పాము కలిసి వచ్చేట్లు పేరు పెట్టాని పట్టుబట్టేవారు. అందుకే మనలో సుబ్బారావు, నాగయ్య, యిటీవ ఫణి.. యిలా బోల్డుమంది కనబడతారు.  
పాము నాలుక చీలి వుంటుంది కాబట్టి, మాట మార్చేవాళ్లది రెండు నాల్కల ధోరణి అని నిరసిస్తారు. చైనా రాశిచక్రంలో ఐదవది పాము. ఆ రాశిలో పుట్టినవారు పైకి ఒకలా మాట్లాడుతూ మనసులో యింకోలా అనుకుంటారనే అర్థంలో ‘పాము హృదయం గలవారు’ అని చైనీయుల నమ్మకం. కానీ వారి జానపద కథల్లో పాములకు ఉపకారం చేస్తే, అవి కృతజ్ఞతాపూర్వకంగా ముత్యాలు యిస్తూంటాయి. పాము చర్మం దగ్గరుంటే ఐశ్వర్యం కలుగుతుందని వారి నమ్మకం. జపాన్‌లోని షింటో నాగరికతలో తుపాను దేవుడు ఎనిమిది తలల పెద్ద పాముతో పోరాడాడు. చివరకు దాని తోకలో ఉన్న పవిత్రఖడ్గాన్ని చేజిక్కించుకుని, దానికి బందీగా ఉన్న యువరాణిని రక్షించాడు. ఆఫ్రికాలోని ఆగ్నేయ ప్రాంతంలోని గుహల్లో వున్న బొమ్మలు చూస్తే పాములను వర్షాలకు ప్రతీకగా చూసేవారని తెలుస్తుంది.  
చివరగా ఒక జోకుతో ముగిస్తాను. సిగరెట్లు పెద్దగా రాని రోజుల్లో చుట్టలు తాగేవారు. రెడీమేడ్‌ చుట్టలు కొనుక్కోవడం కంటె పొగాకు కాడ తెచ్చుకుని యింట్లో చుట్టుకునే పెర్‌ఫెక్షనిస్టులు వుండేవారు. సాహితీవేత్త ఒకాయన పొద్దున్న లేవగానే చుట్ట గురించి వెతుక్కోనవసరం లేకుండా ముందు రోజు రాత్రే చుట్టలు చుట్టుకుని సిద్ధంగా పెట్టుకునేవాడట. వాళ్లింటికి బస చేయడానికి వచ్చిన మరో సాహితీవేత్త యిది చూసి ‘పడుక్కోబోయేముందు రామాకృష్ణా అనుకోకుండా యీ చుట్టలు చుట్టుకోవడమేమిటి బావగారూ’ అని మందలించబోయాడు. దానికీయన మందహాసంతో ‘తప్పేముంది? అదిశేషుడు సైతం పడుక్కోబోయేముందు చుట్టలు చుట్టుకోడూ?’ అన్నారట శ్లేషాలంకారం వాడుకుంటూ! (ఫోటోలు - భారతీయ శిల్పాలు, ఫారో కిరీటం, కుండలిని, నార్స్, అజ్ టెక్ నాగరికతల్లో) -  **ఎమ్బీయస్‌ ప్రసాద్‌ (మార్చి 2020)**